
Aleodor împărat 


A fost odată ca niciodată etc. 

A fost odată un împărat. El ajunsese la cărunteţe, şi nu se învrednicise a 
avea şi el măcar un copil. Se topea d-a-n picioarele, bietul împărat, să aibă 
şi el, ca toți oamenii, măcar o stârpitură de fecior, dară în deșert. 

Când, tocmai, la vreme de bătrâneţe, iată că se îndură norocul și cu 
dânsul și dobândi un drag de copilaș, de să-l vezi şi să nu-l mai uiţi. 
Împăratul îi puse numele Aleodor. Când fu a-l boteza, împăratul adună 
Răsărit și Apus, Miazăzi și Miazănoapte, ca să se veselească de veselia lui. 
Trei zile și trei nopţi ţinură petrecerile și se chefuiră și se bucurară, de o 
ținură minte cât trăiră. 

Băiatul de ce creştea, d-aia se făcea mai isteț şi mai iscusit. Nu mai 
trecu mult și iată că împăratul ajunse la marginea groapei. Când fu la ceasul 
morţii, el luă copilul pe genunchi și-i zise: 

— Dragul tatei, iată că Dumnezeu mă cheamă. Sunt în clipa de a-mi da 
obştescul sfârşit. Eu văz că tu ai să ajungi om mare. Și chiar mort, oasele 
mele se vor bucura în mormânt de isprăvile tale. Asupra cârmuirei 
împărăției n-am nimic să-ţi zic, fiindcă tu, cu iscusinţa ta, ştiu că ai s-o duci 
bine. Un lucru numai am să-ţi spui: Vezi tu muntele acela de colo, să nu te 
ducă păcatele să vânezi p-acolo, că este nevoie de cap. Acel munte este 
moşia lui Jumătate-de-om-călare-pe-jumătate-de-iepure-șchiop: şi cine 
calcă pe moşia lui, nu scapă nepedepsit. 

Acestea zicând, căscă gura de trei ori şi-şi dete sufletul. Se duse și el ca 
toată suflarea de pe pământ, de pare că n-a fost de când lumea și pământul. 

Îl jeliră ai săi, îl jeliră boierii, îl jeliră şi poporul; în cele de pe urmă 
trebuiră să-l îngroape. 

Aleodor, după ce se urcă în scaunul tătâne-său, deși copilandru, puse 
țara la cale ca şi un om matur. Toată lumea era mulțumită de domnirea sa, şi 
oamenii se făleau că le-a fost dat de sus ca să trăiască în zilele lui. 

Adesea ieșea Aleodor la vânătoare ca să-și petreacă ceasurile ce-i 
prisosea de la trebile împărăției. El ţinea minte ce-i spusese tătâne-său și se 
silea să-i păzească cuvintele cu sfinţenie. 

Într-o zi, nu știu cum făcu, dus fiind pe gânduri, şi alunecă de călcă pe 
pământul pocitului de om. N-apucă să facă zece, douăzeci de pași, şi iată că 
se pomeni cu dânsul dinaintea lui. 


Acum nu-i era lui pentru că trecuse pe pământul omului celui slut și 
scârbos, ci îi era ciudă cum de să calce vorba tatălui său ce-i spusese cu grai 
de moarte. 

Pocitania pământului îi zise: 

— Toţi nelegiuiţii ce-mi calcă hotarul cad în robia mea. 

— Mai întâi trebuie să ştii, îi răspunse Aleodor, că din nebăgare de 
seamă şi fără de voia mea am călcat pe coprinsul tău, și n-am nici un gând 
rău asupră-ți. 

— Eu te socoteam mai altfel; dară văz că ai de gând să-ţi ceri iertăciune 
de la mine ca toți fricoşii. 

— Ba să mă ferească Dumnezeu! Eu ţi-am spus curatul adevăr, şi daca 
vrei luptă, alege-ţi: în săbii să ne tăiem, în buzdugane să ne lovim, ori în 
luptă să ne luptăm. 

— Nici una, nici alta. Ci, ca să scapi de pedeapsă alt chip nu e, decât să 
te duci să-mi aduci pe fata lui Verdeş împărat. 

Aleodor voi să se codească oarecum, ba că trebile împărăției nu-l iartă 
să facă o călătorie așa de lungă, ba că n-are călăuz, ba că una, ba că alta; 
dară ași! unde vrea să ştie pocitul de toate astea! El o ţinea una, să-i aducă 
pe fata lui Verdeş împărat, dacă vrea să scape de ponosul de tâlhar, de 
călcător de drepturile altuia, şi să rămâie cu sufletul în oase. 

Aleodor se ştia vinovat. Deşi fără voia lui, dară știa că a făcut un păcat 
de a călcat pe moșia slutului. Mai ştia iară că de omul dracului, să dai şi să 
scapi. Să n-ai nici în clin, nici în mânecă cu dânsul. Făgădui în cele din 
urmă să-i facă slujba cu care-l însărcina. 

Jumătate-de-om-călare-pe-jumătate-de-iepure-şchiop ştia că, deoarece 
Aleodor i-a făgăduit, apoi are să-și ţie cuvântul, ca unul ce era om de 
omenie, şi-i zise: 

— Pasă cu Dumnezeu, şi să-ți ajute să vii cu izbândă bună. 

Aleodor plecă. Și cum mergea el gândindu-se și răzgândindu-se cum 
să-şi împlinească sarcina mai bine, căci îşi dăduse cuvântul, se pomeni pe 
marginea unui eleșteu şi o ştiucă se zbătea de moarte pe uscat. 

Cum o văzu, el se duse să o ia să-și aline foamea cu dânsa. 

Știuca îi zise: 

— Nu mă omorî, Făt-Frumos; ci mai bine dă-mi drumul în apă, că mult 
bine ţi-oi prinde când cu gândul n-ăi gândi. 

Aleodor o ascultă şi o dete în apă. Atunci știuca îi mai zise: 

— Ține acest solzişor, şi când vei gândi la mine, eu voi fi la tine. 


Flăcăul plecă mai înainte şi se tot mira de o astfel de întâmplare. 

Când, iacă se întâlneşte cu un corb ce avea o aripă ruptă. 

Și voind să vâneze corbul, el îi zise: 

— Făt-Frumos, Făt-Frumos, decât să-ţi încarci sufletul cu mine, mai bine 
ai face să-mi legi aripa, ca mult bine ţi-oi prinde. 

Aleodor îl ascultă, căci era băiat viteaz şi de treabă, și îi legă aripa. 
Când era să plece, corbul îi zise: 

— Ține peniţa asta, voinicule, și când vei gândi la mine, eu voi fi la tine. 

Luă peniţa Aleodor, şi-şi cătă de drum. Dară nu făcu ca la o sută de paşi 
şi iată că dete peste un tăune. Când se gătea a-l strivi cu piciorul, tăunele 
zise: 

— Cruţă-mi viața, Aleodor împărat, şi eu te voi mântui pe tine de la 
moarte. Ține acest pufuleţ din aripioara mea, și când vei gândi la mine, eu 
voi fi la tine. 

Auzind Aleodor unele ca acestea, și că îi zise și pre nume, odată ridică 
piciorul și lăsă pe tăune să se ducă în voia lui. 

Și mergând înainte, cale de nu ştiu câte zile, dete de palaturile lui 
Verdeş împărat. Cum ajunse aci, se puse la poartă și aşteptă ca doar de va 
veni cineva să-l întrebe ce caută. 

Stete o zi, stete două; şi ca să vie cineva să-l întrebe ce voiește, ba. 
Când fu în ziua d-a treia, Verdeş împărat chemă slujitorii și le dete o gură de 
or pomeni-o. 

— Cum se poate, le zise el, să stea omul trei zile la poarta mea și să nu 
meargă nimeni să-l cerceteze? Pentru asta vă plătesc eu simbrie? Pentru asta 
vă am eu la mine pe procopseală? 

Slujitorii dădeau din colţ în colţ şi nu ştiau ce să răspunză. În cele de pe 
urmă, chemă pe Aleodor și-l duse înaintea împăratului. 

— Ce vrei, flăcăule, îi zise împăratul, şi ce aştepţi la poarta curților 
mele? 

— Ce să voi, mărite împărate, îi răspunse el, iată sunt trimis să-ți cer 
fata. 

— Bine, băiete. Dară mai întâi trebuie să facem legătură, căci aşa este 
obiceiul la curtea mea. Ai voie să te ascunzi unde vei voi, în trei zile d-a 
rândul. Dacă fie-mea te va găsi, capul ţi se va tăia şi se va pune în parul ce a 
mai rămas, din o sută, fără cap. Iară de nu te va găsi, atunci cu cinste 
împărătească o vei lua de la mine. 


— Am nădejde la Dumnezeu, mărite împărate, că nu mă va lăsa să piei. 
Parului îi vom putea da și altceva, nu tot cap de om. Să facem legătura. 

— Aşa? 

— Aşa. 

Se puseră și făcură legătura; scriseră carte şi o întăriră. 

Viind fata de faţă, se învoiră ca a doua zi el să se ascunză cum va ști 
mai bine. Iară dacă se învoiră, el rămase într-un neastâmpăr ce-l chinuia mai 
cumplit decât moartea. El se gândea și se răzgândea cum să se ascunză mai 
bine. Vezi că era vorba de capul lui, iară nu de altceva. Şi tot mergând pe 
gânduri și tot plănuind, iată că-și aduse aminte de știucă. Scoase solzul, se 
uită și gândi la stăpâna lui; când iată, măre, că știuca şi venise și-i zise: 

— Ce pofteşti de la mine, Făt-Frumos? 

— Ce să poftesc? Iacă, iacă, ce mi s-a întâmplat. Nu ştii tu ceva să mă 
înveţi ce să fac? 

— la nu te mai îngrija. Lasă pe mine. 

Și îndată, lovind din coadă, făcu pe Aleodor un1 cosăcel și îl ascunse pe 
fundul mării, printre ceilalți cosăcei. 

Când se sculă fata îşi luă ocheanul și se uită cu el în toate părţile. Nu-l 
văzu. De unde ceilalți cari venise să o ceară în căsătorie se ascundeau prin 
pivniţi, pre după case, pre după câte o şiră de paie, sau prin vreo culă 
părăsită, Aleodor se ascunse astfel, încât fata intră la grije că a să fie biruită. 
Ce-i veni ei, se uită cu ocheanul și în mare, și îl zări pe fundul mării, printre 
cosăcei. Pasămite, ocheanul ei era năzdrăvan. 

— leşi d-acolo, hoţomanule, îi zise ea râzând. Ce mi te-ai posmăgit aşa? 
Din coșcogeamite omul te-ai făcut un cosac şi mi te-ai ascuns în fundul 
mării. 

N-avu încotro şi trebui să iasă. 

Ea şi zise împăratului: 

— Mi se pare, tată, că flăcăul ăsta mi-a venit de hac. Și mult e nurliu și 
drăgălaș. Chiar de l-oi afla până la a treia oară, să-l ierţi, tată, că nu e prost 
ca ceilalți. Boiul lui îl arată a fi ceva mai deosebit. 

— Vom vedea, îi răspunse împăratul. 

A doua zi, ce-i veni lui, se gândi la corb. Acesta fu numaidecât înaintea 
lui, și-i zise: 

— Ce mai vrei, stăpâne? 

— la uită-te, neiculiță, ce mi s-a întâmplat; nu ştii tu ceva să mă înveţi? 

— Să cercăm. 


Și lovindu-l cu aripa, îl făcu un pui de corb și îl vâri într-un stol de 
corbi ce se urcase până la vântul turbat. 

Cum se sculă fata, îşi luă ocheanul și iarăși îl cătă prin toate locurile. 
Nu e. Caută-l pe pământ, nu e. Caută-l prin ape şi prin mări, nu e. Se luă de 
gânduri fata. Când, către nămiezi, ce-i veni ei, se uită și în sus. Și zărindu-l 
în slava cerului printre stolul de corbi, începu a-i face cu degetul, şi-i zise: 

— Ghidi, ghidi, tâlharule ce ești! Dă-te jos d-acolo, omule, ce mi te-ai 
făcut aşa pitcoace de pasăre? Nici în rai nu scapi de mine! 

Se dete jos, că n-avea ce face. Împăratul începu a se minuna și el de 
istețimea lui Aleodor și-și plecă urechea la rugăciunea fiicei sale. 

Însă, fiindcă legătura era ca să se ascunză până de trei ori, împăratul 
zise: 

— D-a minune, ia să vedem unde are să se mai ascunză?! 

A treia zi, dis-de-dimineaţă, se gândi la tăune. Acesta veni într-un 
suflet. După ce îi spuse ce voiește, tăunele zise: 

— Lasă pe mine, și de te-oi găsi, eu aici sunt. 

Îl făcu o lindină şi-l ascunse chiar în coada fetei, fără să simţă ea. 

Sculându-se fata și luând ocheanul, îl căută toată ziua, şi, ca să dea de 
dânsul, nici cât. Ea se da de ceasul morţii, căci îl simţea, i se arăta ei a fi p- 
aci prin preajmă, dară de văzut nu-l vedea. Cătă cu ocheanul prin mare, pre 
pământ, prin văzduh, dară nu-l văzu nicăiri. Către seară, obosită de atâta 
căutare, strigă: 

— Ci ia arată-te odată. Te simt că eşti p-aci pe-aproape, dară nu te văz. 
Tu m-ai biruit, a ta să fiu. 

Daca auzi el că este biruită, se dete binișor jos din coada ei şi se arătă. 
Împăratul n-avu nici el ce mai zice, şi îi dete fata. Când plecară, îi petrecu 
cu mare cinste şi alai, până afară din împărăţia lui. 

Pe drum, ei stătură să facă popas. Şi după ce îmbucară câte ceva, el 
puse capul în poala ei şi adormi. Fata de împărat, tot uitându-se la el, i se 
scurgea ochii după frumuseţea şi după boiul lui. Inima îi dete brânci şi ea nu 
se putu opri, ci îl sărută. Aleodor, cum se deşteptă, îi trase o palmă de auzi 
câinii în Giurgiu. Ea plânse și îi zise: 

— I! Aleodor dragă, dară grea palmă mai ai! 

— Te-am pălmuit pentru fapta ce ai făcut; căci eu nu te-am luat pentru 
mine, ci pentru cela ce m-a trămis pe mine. 

— Apoi bine, frăţioare, de ce nu mi-ai spus aşa de acasă; căci atunci 
ştiam şi eu ce să fac; dară lasă, nici acum nu e timpul trecut. 


Pomind și de aici, ajunseră cu sănătate la Jumătate-de-om-călare-pe- 
jumătate-de-iepure-șchiop. 

— lată, m-am închinat cu slujba, zise Aleodor, şi voi să plece. 

Fata, când văzu pe acea iazmă, se cutremură de scârbă şi nu voia să 
rămâie la dânsul o dată cu capul. 

Slutul se dete pe lângă fată și începu s-o linguşească cu vorbe 
mierloitoare şi să se ia cu binele pe lângă dânsa. 

Dară fata îi zise: 

— Piei de dinaintea mea, satano, că te trimit la mumă-ta, Iadul, care te-a 
vărsat pe faţa pământului. 

Sluţenia de neom se topea de dragostea fetei, se lungea cu burta pe 
pământ şi umbla cu şoşele, cu momele să înduplece pre fată a-l lua de 
bărbat. 

Dară, ași! feritu-l-a sântuleţul să se apropie de dânsa! Căci îl ţinea 
țintuit în loc cu ochii cât de colo. Din satană, din iazmă, și din spurcăciune 
nu-l mai scotea. 

— Piei, necuratule, de pe faţa pământului, să scape lumea de o ciumă și 
de o holeră ca tine. 

Mai stărui ce mai stărui, și daca se văzu înfruntat până într-atât, iazma 
plesni de necaz, cum de să fie el ocărât atât de mult de o cutră de muiere. 

Atunci Aleodor întinse coprinsul său şi peste moşia lui Jumătate-de-om- 
călare-pe-jumătate-de-iepure-șchiop, luă de soţie pe fata lui Verdeş împărat 
şi se întoarse la împărăţia lui. 

Când îl văzură alde gloatele venind teafăr, alături cu o soțioară de-i 
râdea şi stelele de frumoasă, îl priimiră cu mare bucurie; și, urcându-se din 
nou în scaunul împărăției, domni și trăi în fericire, până se istoviră. 

Iară eu încălecai p-o şea şi v-o spusei dumneavoastră așa. 


Balaurul cel cu şapte capete 


A fost odată ca niciodată etc. 

A fost odată într-o ţară un balaur mare, nevoie de cap. El avea şapte 
capete, trăia într-o groapă, şi se hrănea numai cu oameni. Când ieșea el la 
mâncare, toată lumea fugea, se închidea în case şi sta ascunsă până ce-și 
potolea foamea cu vreun drumeţ pe care îl trăgea aţa la moarte. Toţi oamenii 
locului se tânguiau de răutatea și de frica balaurului. Rugăciuni și câte în 
lună și în soare se făcuseră, ca să scape Dumnezeu pe biata omenire de 
acest nesățios balaur, dară în deşert. 

Fel de fel de fermecători fuseră aduși, însă rămaseră ruşinaţi cu vrajele 
lor cu tot. 

În cele din urmă, daca văzu împăratul că toate sunt în deşert, hotărî ca 
să dea pe fiica lui de soţie și jumătate împărăţia sa acelui voinic, care va 
scăpa ţara de această urgie, şi dete în ştire la toată lumea hotărârea sa. 

Iară după ce se duse vestea în ţară, mai mulţi voinici se vorbiră să 
meargă împreună la pândă şi să mântuiască ţara de un așa balaur înfricoşat. 
Ei se înţeleseră între dânșii ca să facă un foc la marginea cetăţii, care era 
mai apropiată de locul unde trăia balaurul, și în care cetate era şi scaunul 
împărăției, şi acolo să stea să privegheze pe rând câte unul, unul, pe când 
ceilalți să se odihnească; şi ca nu cumva cela ce ar fi de pândă să doarmă și 
să vie balaurul să-i mănânce d-a gata, făcură legătură ca cela care va lăsa să 
se stingă focul să fie omorât, drept pedeapsă daca va dormi când ar trebui să 
fie deştept. 

Cu aceşti voinici se întovărăși și un om verde, pui de român, știi colea, 
care auzise de făgăduinţa împăratului și venise să-și încerce şi el norocul. 

Porniră, deci, cu toţii, îşi aleseră un loc aproape de groapă şi se puseră 
la pândă. 

Pândiră o zi, pândiră două, pândiră mai multe zile, şi nu se întâmplă 
nimic. Iară când fu într-una din zile, cam după asfinţitul soarelui, pe când 
era de rând viteazul nostru să pândească, ieși balaurul din groapă şi se 
îndreptă către voinicii cari dormeau pe lângă foc. 

Viteazului care priveghea, i se făcuse inima cât un purice, dară, 
îmbărbătându-se, se repezi, şi unde se aruncă, măre, asupra balaurului cu 
sabia goală în mână, și se luptă cu dânsul, până îi veni bine și hârşt! îi taie 
un cap, hârșt! şi-i mai tăie unul, şi aşa câte unul, câte unul până îi tăie şase 
capete. 


Balaurul se zvârcolea de durere și plesnea din coadă, de te lua fiori de 
spaimă, viteazul nostru însă se lupta de moarte și obosise, iară tovarășii săi 
dormeau duşi. 

Dacă văzu el că tovarăşii săi nu se deşteaptă, îşi puse toate puterile, se 
mai aruncă o dată asupra grozavului balaur și-i tăie şi capul ce-i mai 
rămăsese. Atunci un sânge negru lasă din ea, fiară spurcată, și curse, şi 
curse, până ce stinse şi foc şi tot. 

Acum ce să facă viteazul nostru, ca să nu găsească focul stins, când s-or 
deştepta tovarășii lui, căci legătura lor era ca să omoare pe acela care va 
lăsa să se stingă focul. S-apucă mai întâi şi scoase limbile din capetele 
balaurului, le băgă în sân și iute, cum putu, se sui într-un copaci înalt, și se 
uită în toate părţile, ca de va vedea undeva vro zare de lumină, să se ducă și 
să ceară niţel foc, ca să aţâţe și el pe al lor ce se stinsese. 

Cătă într-o parte și într-alta și nu văzu nicăiri lumină. Se mai uită o dată 
cu mare băgare de seamă şi zări într-o depărtare nespusă o schinteie ce abia 
licărea. Atunci se dete jos şi o porni într-acolo. 

Se duse, se duse, până ce dete de o pădure, în care întâlni pe Murgilă, și 
pe care îl opri pe loc, ca să mai întârzie noaptea. Merse după aceea mai 
departe și dete peste Miazănoapte, și trebui să o lege şi pe dânsa ca să nu 
dea peste Murgilă. Ce să facă, cum să dreagă ca să izbutească? O rugă să-i 
ajute a lua un copaci în spinare, care, zicea el, îl tăiase de la rădăcină; o 
învăţă el să se puie cu spatele să împingă, pe când el tot cu spatele la copaci 
de ceealaltă parte va trage cu mâinile, ca să-i pice în spinare şi să-l ia să se 
ducă la treaba lui. 

Miazănoapte, de milă și de rugăciunea ce-i făcu, se puse cu spatele la 
copaciul care i-l arătă viteazul și, pe când împingea, el o legă de copaci 
cobză, şi porni înainte, că n-avea vreme de pierdut. 

Nu făcu multă cale și întâlni pe Zorilă, dară lui Zorilă nu prea îi da 
meşii a sta mult de vorbă, căci, zicea el, se duce după Miazănoapte, pe care 
o luase în goană. Făcu ce făcu şi-l puse și pe dânsul la bună rânduială, ca și 
pe ceilalți doi, dar cu mai mare bătaie de cap. Apoi plecă înainte și se duse 
până ce ajunse la o peşteră mare, în care zărise focul. 

Aci dete peste alte nevoi. În peşteră acolo trăiau niște oameni uriași 
carii aveau numai câte un ochi în frunte. Ceru foc de la dânșii, dar ei, în loc 
de foc, puseră mâna pe dânsul și-l legară. După aceea așezară şi un cazan pe 
foc cu apă şi se găteau să-l fiarbă ca să-l mănânce. 


Dară tocmai când era să-l arunce în căldare, un zgomot se auzi nu 
departe de peştera aceea, toți ieşiră, şi lăsară pe un bătrân de ai lor ca să 
facă astă treabă. 

Cum se văzu viteazul nostru singur numai cu unchiaşul, îi puse gând 
rău. Unchiaşul îl dezlegă ca să-l bage în cazan, dară voinicul îndată puse 
mâna pe un tăciune şi-l azvârli drept în ochiul bătrânului, îl orbi, şi apoi fără 
să-i dea răgaz a zice nici cârc! îi puse o piedică şi-i făcu vânt în cazan. 

Luă focul după care venise, o apucă la sănătoasa, și scăpă cu față 
curată. 

Ajungând la Zorilă, îi dete drumul. După aceea o tuli la fugă și fugi 
până ce ajunse la Miazănoapte, o dezlegă și pe dânsa, şi apoi se duse şi la 
Murgilă pe care îl trimise să-și vază de treabă. 

Când ajunse la tovarășii săi, ei tot mai dormeau. Nu începuse, vezi, încă 
a se arăta albul zilei, atât de lungă fu noaptea, fiindcă voinicul îi oprise 
cursul, și aşa avu timp destul să colinde după focul care îi trebuia. 

N-apucă să ațâţe focul bine şi tovarășii săi, deşteptându-se, ziseră: 

— Dară lungă noapte fu asta, măi vere. 

— Lungă da, vericule, răspunse viteazul. 

Și se umfla din foale ca să aprinză focul. 

Ei se sculară, apoi începură a se-ntinde şi a căsca, dară se cutremurară 
când văzură namila de lighioană lângă dânşii și un lac de sânge cât pe colo. 
Zgâiră ochii și cu mare mirare băgară de seamă că capetele balaurului 
lipsesc, iară viteazul nu le spuse nimic din cele ce păţise, de teamă să nu 
intre ură între dânşii, şi se întoarseră cu toții în oraş. 

Când ajunseră în cetate, toată lumea se veselea cu mic cu mare de 
uciderea balaurului, da laudă sfântului că trecuse noaptea aia lungă, mai 
ajunseră o dată iară la ziuă şi ridica pân în naltul cerului pe mântuitorul lor. 

Viteazul nostru, care văzuse şi el lipsa capetelor, nu se frământa deloc 
cu firea, fiindcă se ştia curat la inimă, și porni către curtea împărătească, ca 
să vază ce s-o alege cu capetele fără limbi, căci el înţelesese că aici trebuie 
să se joace vreo drăcie. 

Pasămite, bucătarul împăratului, un ţigan negru și buzat, se dusese d-a 
minune să vază ce mai ala, bala, pe la flăcăii ce stau la pândă. Și daca dete 
peste dânșii dormind și peste dihania spurcată fără răsuflare, el se aruncă cu 
satârul de la bucătărie și-i tăie capetele. Apoi merse la împăratul cu capetele 
şi i le arătă, fălindu-se că el a făcut izbânda. 


Iară împăratul daca văzu că se înfăţişează bucătarul curții cu izbândă, 
făcu o masă mare, ca să-l logodească cu fie-sa, și pusese în gând să facă o 
nuntă, unde să cheme pe toţi împărații. 

Tiganul arăta la toată lumea hainele sale pe care le umpluse de sânge, 
ca să fie crezut. 

Când ajunse viteazul nostru la palat, împăratul cu voie bună şedea la 
masă, iară cioropina sta în capul mesei pe şapte perne. 

Cum ajunse la împărat, îi zise voinicul: 

— Preaînălțate împărate, am auzit că oarecine s-ar fi lăudat către măria- 
ta că el ar fi ucis pe balaur. Nu e adevărat, măria-ta, eu sunt acela care l-am 
omorât. 

— Minţi, mojicule, strigă ţiganul îngâmfat, și poruncea slujitorilor să-l 
dea afară. 

Împăratul, care nu prea credea să fi făcut tiganul astă voinicie, zise: 

— Cu ce poţi dovedi zisele tale, voinicule? 

— Zisele mele, răspunse viteazul, se pot dovedi prea bine, porunciţi 
numai ca mai întâi să se caute daca capetele balaurului, care stau colea la 
iveală, au şi limbile lor. 

— Să caute, să caute, zise bahniţa. 

El însă o cam băgase pe mânică, dară se prefăcea că nu-i pasă. 

Atunci căutară și la nici unul din capete nu găsiră limbă, iară mesenii 
înmărmuriră, căci nu ştiau ce va să zică asta. 

Tiganul, care o sfeclise de tot, şi care se căia de ce n-a căutat capetele în 
gură, mai nainte de a le aduce la împăratul, strigă: 

— Daţi-l afară că e un smintit şi nu ştie ce vorbeşte. 

Împăratul însă zise: 

— Tu, voinicule, va să zică ne dai să înţelegem că acela a omorât pe 
balaur care va arăta limbile. 

— Fugi d-acolo, împărate, zise ţiganul care tremura ca varga și se- 
ngălbenise ca ceara, nu vezi că calicul ăsta este un deşuchiat, care a venit 
aici să ne amăgească? 

— Cine amăgeșşte, răspunse voinicul liniştit, să-și ia pedeapsa. 

El începu apoi a scoate limbile din sân și a le arăta la toată adunarea, şi 
de câte ori arăta o limbă de atâtea ori cădea şi câte o pernă de sub ţigan, 
până ce, în cele din urmă, căzu și el de pe scaun, atât de tare se speriase 
dihania. 


După aceea voinicul nostru spuse toate câte a păţit, şi cum a făcut de a 
ținut noaptea atât de mult timp. 

Nu-i trebui împăratului să se gândească mult și să vază că voinicul care 
vorbea avea dreptate, şi cum era de supărat pe ţigan, pentru mișelia și 
minciuna lui cea neruşinată, porunci și numaidecât se aduse doi cai 
neînvăţaţi și doi saci de nuci, legă pe ţigan de coadele cailor și sacii de nuci 
şi le dete drumul. 

Ei o luară la fugă prin smârcuri, și unde cădea nuca, cădea și bucăţica, 
până ce s-a prăpădit și ţigan şi tot. 

În urmă pregătindu-se lucrurile, după câteva zile făcu nuntă mare, şi luă 
românașul nostru pe fata împăratului de soţie, şi ținu veselie mare și 
nemaipomenită mai multe săptămâni, puindu-l și în scaunul împărăției, iară 
fata lăcrămă și mulțumi lui Dumnezeu că a scăpat-o de sluțenia pământului, 
de harapina spurcată. 

Eram şi eu p-acolo şi dedeam ajutor la nuntă, unde căram apă cu ciurul, 
iară la sfârşitul nunţei aduseră un coş de prune uscate să arunce în ale guri 
căscate. 

Încălecai p-o şea etc. 


Broasca ţestoasă cea fermecată 


A fost odată ca niciodată etc. 

A fost odată un împărat, şi el avea trei feciori. Când le-a venit şi lor 
vremea de însurătoare, le-a zis împăratul: 

— Dragii mei copii, v-aţi făcut mari; mergeţi de vă căutaţi ursitele, ca să 
intraţi și voi în rândul oamenilor. 

— Vorbele tale, tată, sunt pentru noi ca o icoană la care ne închinăm, 
răspunseră copiii şi, după ce îi sărutară mâna, se gătiră, care mai de care, să 
plece mai curând. 

Fiul cel mare se îmbrăcă cu hainele ce le avea el mai bune, luă oaste cu 
dânsul și bănet de ajuns. 

Mergând spre răsărit, ajunse la curtea unui împărat care avea o fată, 
singură la părinţi. O peţi de la tatăl ei, împăratul, şi învoiala se şi făcu. 

Asemenea şi cel mijlociu, după ce se dichisi și el cum știu mai bine, 
plecă și el înspre apus. Ajunse și el la curtea unui alt împărat, carele 
asemenea avea o fată. Făcură vorba, şi iute, iute, se logodi şi el cu dânsa. 

Pe fiul cel mai mic, însă, nu-l trăgea inima a pleca în peţit. Dară n-avu 
ce-și face capului, căci tată-său îl trimitea întruna să caute a se căpătui și el. 
Luă și dânsul nişte haine, numai să nu zică nescine că nu s-a gătit, și de 
cheltuială ce pe apă nu curge, și plecă și el, ştii, cam în dorul lelii. 

Dară unde să se ducă? Nici el, iacă, nu știa. Mișca şi el picioarele a 
lene, unul după altul înaintea lui, numai să zică că umblă, apucă pe o cărare 
ce întâlni în cale, și merse pe ea, fără să-şi dea seama unde se duce. Când, 
ce să vezi d-ta? Poteca pe care apucase, îl scoase drept la un eleșteu mare. 
În cale văzu o nuia lungă de alun pe care o luă, așa de florile mărului, fără 
să ştie ce are să facă cu dânsa. 

Ajungând pe marginea eleşteului, se aşeză și el acolo jos, şi, privind cu 
nedomirire, ia aşa numai ca să zică şi el că face ceva, bălăcea cu nuiaua prin 
apă, şi făcea haz cum sare stropii de apă, când o lovea. Apoi începu a 
cugeta. El vedea că fiecare strop de apă, când pică înapoi la matcă, se face 
câte un armean (cerc) împregiurul lui, şi de ce merge se măreşte, până ce 
intră iarăşi în sânul matcei de unde a ieșit, fără mai pe urmă să se cunoască 
nici locul unde a picat stropul, nici întinderea armeanului din giurul lui, ci 
totul rămânea ca mai-nainte, adică faţa apei lucie ca o oglindă. 

El era dus cu gândurile. Se uita și nu mai vedea, tot da cu nuiaua în apă, 
şi nu ştia ce făcea. Nu mai simţea dacă este, ori nu mai este. Când, iată că o 


broască ţestoasă ieşise pe luciul apei, şi se uita galeş la dânsul. Unde lovea 
el cu nuiaua, și unde se deschidea talazurile care înconjura vârful nuielei, 
acolo, ţâșt! şi dânsa, și ochii de la dânsul nu și-i mai lua. 

Se uita la dânsul parcă să-l soarbă cu privirea. Dară el nu vedea, nu 
auzea. Atâta era de dus cu minţile. 

În cele din urmă, cum, cum, băgă de seamă că o broască ţestoasă se ţine 
după vârful nuielei lui. Se uită și el la dânsa, și parcă îi zicea inima ceva, 
dară nu pricepu nimic. 

Când se trezi bine din cugetările lui, văzu că soarele dă în asfinţit. Se 
sculă binişor, fără să-i pese de ceva, şi se duse acasă. 

A doua zi iarăși așa făcu, fără să-i plesnească prin cap ceva, şi fără să-și 
mai aducă aminte că plecase în petit. 

A treia zi, cum se sculă, plecă iarăși la marginea eleşteului. Pasămite îl 
trăgea aţa la ursita lui. 

Și cum sta el acolo și se juca cu nuiaua în apă, iară broasca ţestoasă îi 
tot sărea pe dinainte și se uita la dânsul cu dor, își aduse aminte, la urma 
urmelor, că el era plecat în petit, şi că fraţii lui erau a se întoarce a doua zi 
cu logodnicele lor. 

Tocmai când voi să se scoale şi să plece spre a merge să-și încerce și el 
norocul, iată că broasca mai ţâșni o dată, iar el îşi aruncă ochii la dânsa mai 
cu băgare de seamă. Se uită drept în ochii broaștei, şi simţi un nu ştiu ce, 
colea la inimioară, pare că îl săgetase ceva. Șezu iarăşi jos. Ar fi voit să 
plece, dară parcă îl pironise cineva locului. Mai voi el să facă ceva cumva, 
aşa ca să se depărteze, dară în deşert. Picioarele nu se mai mișcară, ca şi 
când ar fi fost butucite. 

Se miră de astă lâncezeală. Și, mai aruncându-și căutătura la broască, 
văzu ochii ei, pare că strălucea de un foc ce simţea că îl atinge. Atunci își 
luă inima în dinţi şi strigă: 

— Asta să fie logodnica mea. 

— Îţi foarte mulțumesc, dragul meu iubit, îi răspunse atunci broasca. 
Cuvântul tău a sfărâmat toate farmecele ce mă ţineau înlănțuită. Tu ești 
ursitul inimii mele. Pe tine te voi urma până voi avea viaţă în mine. 

Se sperie oarecum, fiul de împărat, când auzi pe broască vorbind. 

Ar fi rupt-o d-a fuga, dară graiul ei era dulce și viersul cu lipici ce avea 
îl făcu să-i rămâie tălpile lipite de locul unde sta. 

Broasca se dete de trei ori peste cap şi se făcu o zână gingaşe, şi 
plăpândă, şi frumoasă; cum nu se mai afla sub soare. Îi venea flăcăului, de 


drag, să o soarbă într-o lingură de apă. Dară se opri, și nu făcu nici o 
mişcare, ca să nu supere ori să îndărătnicească pe zâna a veni după el, căci 
simţi că, de aci înainte, fără dânsa nu va putea trăi. 

Se puseră la vorbă, şi nici ei nu ştiau ce vorbesc. Aci începeau una, aci 
lăsau alta, până ce se pomeniră că amurgise. Și fiindcă a doua zi era să vie 
fraţii cu logodnicele lor, spuse zânei că se duce să înștiinţeze și el pe tătâne- 
său că a să-şi aducă și el logodnica. 

Broasca intră iarăși în eleşteu, iară dânsul plecă la curtea împărătească. 
Mergea el, dară parcă-l tot oprea cineva în cale. I se părea că-l trage cineva 
de la spate de haine. El se tot întorcea de se uita înapoi. Nu vedea nimic, 
însă el îşi tot întorcea capul și se uita. Noroc că i se scurtase calea şi ajunse 
acasă, căci, de ţinea drumul mai lung, te miră de nu rămânea cu gâtul 
strâmb, de atâta uitat înapoi. 

Dacă ajunse și găsi pe toţi ai lor adunaţi la tatăl său, începu să le 
povestească șiretenia celor ce i se întâmplase. Când ajunse să le spuie că a 
zis broaștei: "Tu să fii logodnica mea", toți se umflară de râs deodată și 
începu a-l cam lua peste picior cu vorbe în doi peri și cu glume nesărate. 
Vru el să le spuie cine a fost broasca, dară nu-i deteră răgaz, căci îi luau 
vorba din gură, și-l cam dedeau în tărbăceală cu graiuri care mai de care 
păcălitoare. 

Daca văzu, tăcu din gură şi înghiți rușinea ce-i făcură fraţii înaintea 
tatălui său. Se gândi el: "Acum o mie de vorbe un ban nu face. Lasă, își zise 
el, să vedem că cine râde mai la urmă, râde mai cu folos". 

A doua zi fiecare flăcău zbură la logodnica sa. Iară împăratul puse de 
împodobi palatul și cetatea cât se putu mai frumos, ca să-și priimească 
nurorile. Oamenii umblau cete, cete prin cetate, ca în zi de sărbătoare, 
ostașii se gătiră ca de alai, până şi copiii se veseleau de veselia împăratului. 

Veniră unul după altul feciorii cei mai mari ai împăratului cu 
logodnicele lor. Ce e drept, și ele erau frumoase, hainele pare că le erau 
turnate pe dânsele. Fiecare își adusese zestre însemnată: robi, cai, căruţe 
ferecate; şi le priimise împăratul cum se cuvine împăraţilor și fiilor de 
împărați. 

Ei, daca se adunară la un loc, aduseră vorba iarăși despre broasca 
fratelui lor celui mai mic, şi începură împreună cu logodnicele lor a grăi 
despre dânsul cam în dodii. 

Îi ținură de rău tatăl lor, căci de, orice s-ar zice, fiu îi era și ăl mic, şi îl 
durea la inimă când îl luau în râs, dară toate fură în deşert, căci, deşi nu mai 


vorbea de rău aievea în fața împăratului, pe din dos, însă, îşi băteau 
mendrele, cum voiau, își dedeau coate de râdeau, și chiar se vorbiră, 
amândoi fraţii cu logodnicele lor, să facă pe fratele lor mai mic de râs şi 
ocară, când va veni cu broasca ţestoasă înaintea împăratului. 

Fiul cel mic al împăratului daca se duse și el să-și aducă logodnica, 
broasca cea ţestoasă ieşi din eleșteu la dânsul, se dete de trei ori peste cap și 
se făcu om ca toţi oamenii. Vorbiră ce vorbiră, apoi fiul împăratului îi zise 
să se gătească să meargă. Atunci ea îi răspunse: 

— Dragul meu logodnic, trebuie să ştii că şi eu sunt fată de împărat, și 
încă fată de împărat mare, și avut, și puternic. Dară blestematele de farmece 
ne-a acoperit palaturile cu apa aceasta murdară, împărăţia ne-a fost răpit-o 
dușmanii, și pe mine m-a făcut precum m-ai văzut. 

Vorbele ei mieroase, viersul ei plăcut, de pare că te ungea la inimă, nu 
altceva, zăpăcise oarecum pe bietul fecior de împărat, dară, ţiindu-şi firea și 
nepierzându-şi cumpătul, el îi mai zise: 

— Lasă astea acum. Odată dacă te-am ales, tu eşti a mea, floncănească 
lumea ce va vrea. Găteşte-te, îţi zic, şi aidem, că ne aşteaptă tatăl, cu fraţii şi 
cu cumnatele mele. 

— La noi este obiceiul, adăogă zâna, ca înainte de a merge la cununie, să 
ne îmbăiem. 

— Ne vom îmbăia la palaturile tatălui meu, răspunse el. 

— De ce să mai facem p-acolo tevatură? Să ne îmbăiem aci. 

Și făcând un semn cu mâna, apa eleşteului se trase într-o parte şi într- 
alta, şi în locul lui se văzură nişte palaturi, strălucitoare de podoabe, încât la 
soare te puteai uita, dară la dânsele ba. Aurul cu care erau poleiţi stâlpii și 
ciubucele de pe lângă streaşină licărea de-i lua ochii. 

Zâna luă de mână pe fiul împăratului și intră în palat. Vezi că el 
rămăsese cu ochii bleojdiţi, ca unul ce nici dânsul, deși era fecior de 
împărat, nu mai văzuse asemenea scumpeturi. 

Și fiind gata băile și apa încropită numai ca laptele când îl mulge de la 
oaie, intrară fiecare în câte o baie şi se îmbăiară. 

Fiul împăratului nu cuteza să calce pardoseala băii și pe velinţele cele 
de mare preţ ce erau aşternute prin palat, de milă sa nu le strice frumuseţea. 

Baia era pardosită cu tot felul de marmură lustruită și adusă din 
meșteşug așa, încât închipuia fel de fel de flori, de păsări și câte nagode 
toate. Apa ciuruia din ţeve aurite şi o lua cu năstrape şi cu căuşe de aur. 


Ștergarele erau de mătase și în țesătură cu fir de cel mai bun și cu 
mărgăritare. 

După ce ieşiră din baie şi se îmbrăcară, trecură prin grădină, unde 
mirosul florilor îi îmbăta. 

Zâna porunci şi trase la scară o căruţă ferecată în aur, cu patru telegari 
de mâncau foc. Căruţa era împodobită cu pietre nestemate de sclipeau în 
faţa soarelui ca cine știe ce lucru mare. Ei se urcară. Cum se puse el lângă 
dânsa, un luceafăr se așeză pe fruntea ei, şi așa strălucea de orbea pe cei ce 
se uitau asupra dânşilor. 

Amândoi erau îmbrăcaţi cu niște haine scumpe şi foarte frumoase. Caii 
pormiră. Dară zburau de parcă n-atingeau pământul, iară nu că mergeau. 
într-o clipă ajunseră la împăratul, tatăl băiatului, carele îl aştepta şi se 
ciudea de atâta întârziere. 

Când îi văzură, toţi înțeleseră că aceasta era femeie de pe alte tărâmuri, 
şi lăuda pe fiul de împărat pentru o aşa nimerită şi neașteptată alegere. Fraţii 
cei mai mari o mâlciră, văzând atâta frumuseţe și atâta bogăție. Mai mare 
strălucire şi gingăşie ca aceasta nu se mai văzuse sub soare şi pe la dânșii 
până atunci. Începură a-și da coate, a-și veni în cunoştinţă şi a se căi de 
râsul ce făcuseră de fratele lor. 

Împăratul nu mai putu de bucurie, când văzu că fiul său cel mai mic îi 
aduce în casă minunea minunilor. Zâna se purtă cu mare bunăcuviință, și 
vorbi astfel încât robi toate inimile. Oaspeţii nu-și mai luau ochii de la 
dânsa şi urechile lor nu mai ascultau alte vorbe, decât vorbele ei, că mult 
erau cu lipici. 

Fiii cei mari ai împăratului povăţuiră pe logodnicele lor ca să facă şi ele 
tot ce va vedea pe zâna că face, şi la cununie și la masă. 

Împăratul își împlini pofta inimei lui. El dorise, vezi, să-şi cunune toți 
copiii într-o zi, şi aşa şi făcu. 

Era vesel împăratul pentru aceasta, cât un lucru mare. 

După ce se cununară fiii împăratului cu logodnicele ce-și aleseseră 
fiecare, se prinseră în horă și jucară, ca la nunta unui împărat. Ceilalţi jucau, 
nu jucau, dară zâna când juca, părea că n-atinge pământul. Lumea privea şi 
i se umplea inima de mândrie, căci fiul cel mic al împăratului lor adusese o 
aşa zână să o domnească. Oamenii se luau la prinsoare că nici în cer nu se 
găsea o mai mare frumuseţe ca ceea ce aveau ei dinaintea ochilor lor. 

Între acestea veni seara, şi se puse o masă d-alea împărăteștile. 
Împrejurul mesei împărăteşti, o mulțime de alte mese erau puse pentru 


boierime, pentru negustorime şi pentru prostime. Se puseră la masă. 

Nurorile cele mari ale împăratului ţineau ochii ţintă la zâna să vază ce 
face ea ca să facă și ele, după povaţa soţilor lor. 

Zâna, din fiecare fel de bucate ce se aducea la masă, lua câte niţele și 
băga în sân. Asemenea făcură și cumnatele ei. Mâncară și se veseliră cât le 
ceru inima. 

Când se sculară de la masă, zâna se duse la împăratul socru, îi sărută 
mâna, îi mulțumi, și, scoțând din sân, de unde băgase bucatele, un 
mănunchi de flori bine-mirositoare, i-l dete ca semn de iubire fiască. 

Odată se umplu locul de un miros așa de frumos și strein, cum nu mai 
mirosise oamenii locului aceluia. Atunci toţi într-o glăsuire strigară: "Să ne 
trăiască doamna şi împărăteasa noastră", iară ea, fără a se mândri, se trase 
din naintea împăratului cu totul smerită şi se așeză lângă soțiorul ei. 

În calea ei, începu a curge de printre încreţiturile hainei sale 
mărgăritare, de umplu locul; iară mesenii, cu buni, cu proști, se plecară și le 
adunară. 

Ducându-se şi nurorile cele mai mari ale împăratului să-i mulțumească, 
îi sărutară şi ele mâna. Când voiră însă a scoate și ele din sân ce puseseră în 
timpul mesei, băgară de seamă că hainele lor sunt murdare și terfelite de 
bucate, încât nu mai semăna a haine puse pe om, ci a alte dihanii, și se făcu 
un râs de mila lor în toată nunta, încât plecară umilite în cămările lor ca să 
se schimbe, fiindcă nu mai era chip a mai sta aşa îngălate la nuntă. 

Atunci mulțimea, cu mic, cu mare, și împăratul împreună cu dânsa, 
strigară într-un grai, că aceşti soți să-i domnească de aci înainte. Împăratul 
se coborî din scaun, şi se urcă fiul cel mic cu soţia sa. 

Această împărăteasă cu rostul ei cel blajin, cu purtarea cea cumpătată, 
se făcu de o iubiră până și cumnatele ei. Iară fiul împăratului, cu agerimea 
minţii lui, cu înţelepciunea cea firească și cu poveţele împărătesei, soția lui, 
domni în pace, în linişte și în veselie toată viaţa lui. 

Eram şi eu p-acolo. Și fiindcă am dobândit şi eu un os de ros, mi-am 
pus în gând să vă povestesc, boieri d-voastră, lucruri care, de s-ar crede, m- 
ar da de minciună; și încălecai p-o şea etc. 


Băiatul cel bubos şi ghigorţul 


A fost odată ca niciodată etc. 

A fost odată un băiat. El, de la naşterea lui, se pomenise bubos. Ce n-a 
făcut el ca să se curețe de bube? dară în deşert. Băieţii la joc şi fetele la horă 
îl huiduia şi fugiau de dânsul ca de o lepră. 

Și fiindcă n-avea încotro, şi el, biet, îşi înghițea amarul, și răbda. Nici tu 
joc, nici tu veselie, nici tu dezmierdare. Se uita cu jind la ceilalţi băieţi şi 
flăcăi, cum unii se încurau jucându-se, cum alții se zbenguiau cu fetele, și 
râmnea la dânșii. 

În toate zilele se ducea el la un puț de aducea apă pentru casă. Drumul 
însă îi era pe la curtea împărătească. Într-o zi, când scoase apă văzu în 
ciutură un ghigorţ. Bucuria lui, că o să aibă în ziua aceea legumă mai 
deosebită. Când, ce să vezi d-ta? peştele începu să-i vorbească: 

— Flăcăule, aruncă-mă iară în puț, şi nu-ţi face păcat cu mine, că mult 
bine ţi-oi prinde şi eu vrodată. 

Băiatul se minună de asta; cum de să vorbească un peşte? Simţi el că 
trebuie să fie aci la mijloc ceva năzdrăvan și-i dete drumul în puț. 

Fata împăratului nu voia cu nici un chip să se mărite. Ce nu făcu bietul 
tată-său, ce nu drese ca să-și dea fata la casa ei, dară ca s-o înduplece, ba. Ei 
nu-i da inima să-și lege capul cu nici unul din peţitorii ce veneau să o ceară, 
deşi toți erau împărați și fii de împărați. 

Băiatul cel bubos însă de câte ori trecea cu cofa la apă și ea era la 
fereastră, vedea că îi tot râde. El nici să se gândea că pentru dânsul se punea 
la fereastră, și că îl pândea până ce trecea, ci socotea că aşa este ea de felul 
ei cu zâmbetul pe buze. Pasămite fata împăratului, ori că cunoscuse că el o 
să fie un om frumos, ori că o trăgea aţa ca spre ursitul ei. 

Azi aşa, mâine așa, până ce, într-o zi, îl chemă de vorbi cu el. Să se 
prăpădească băiatul de rușine când văzu că pe dânsul îl cheamă! Se făcu 
roşu ca sfecla, se zăpăci până într-atâta de nu știu deocamdată să zică nici 
două boabe legănate. Atât de mult se fâstâcise el. 

Apoi, ţiindu-și firea și luându-și inima în dinţi, dete nişte răspunsuri de 
merse fetei tocmai la inimă. 

Vezi că şi vorba lui ca şi a fetei era vorbă cu lipici, dragul neichii; fetei 
îi tâcâia inima nu-i tâcâia, dară lui ştiu că-i tâcâia de sta să-i iasă afară din 
piept. Și dintr-acel minut, nu știu ce făcea el, nu știu ce dregea, că se 


pomenea, fără voia lui, trecând pe la curtea împărătească, ia aşa, numai ca 
să treacă. 

El îşi uitase de pește. Acum își aduse aminte de dânsul, și ducându-se la 
put într-o zi, se uită înăuntru și zise: 

— Peşte, peştişor, ghigorțule dragă, mi-ai zis că ai să-mi prinzi bine 
odată, odată; rogu-te, scapă-mă de bubele astea uricioase şi împuțţite. 

N-apucă să sfârşească vorba bine, și ce să vezi dumneata? odată îi căzu 
bubele, şi rămase curat şi luminat, ca un pui de brad. 

Când l-a văzut fata de împărat aşa mândru și frumos, nu s-a mai putut 
opri, și l-a sărutat. Vezi că inima îi da brânci către dânsul, și se bucură, 
nevoie mare, că pusese ochii pe un așa boboc de flăcău. 

Ea frumoasă de pica, el frumos ca un bujor, văzu că sunt numai buni de 
a se lua în căsătorie, şi ducându-se la împăratul, tatăl său, îi zise: 

— Tată, eu mi-am găsit logodnicul. Nu ştiu daca ţie îți place ori ba, dară 
mie îmi sfârâie inima după dânsul. 

— Cum se poate să-mi faci tu astă ruşine, fata mea? 

Unde ai mai auzit tu ca o fată de împărat să ia de bărbat pe un fluieră- 
vânt, golan şi fără nici un căpătâi? 

— Tată, poate să fie sărac, poate să fie golan, cum zici d-ta, dară este om 
de omenie, deştept şi apoi mie îmi place. Eu am să trăiesc cu el. Pe el îmi 
zice inima să-l iau. Daca nu vei voi să mă însoțesc cu el, să știi cu hotărâre 
că pe altul nu iau, o dată cu capul. 

Daca văzu tatăl fetei, împăratul, că fie-sa pusese piciorul în prag și nu 
voia nici în ruptul capului să ia pe altul de bărbat, mi i-a luat binişor pe 
amândoi, i-a băgat într-o butie și i-a dat pe gârlă. 

Ei începură a se boci şi a plânge de mi ţi se rupea rărunchii. El, biet, 
nevinovat, păţea necazul după urma fetei împăratului, căci el nici nu-i 
bătuse capul, ba nici că visa că o să ia de nevastă pe fata împăratului. 

Văzând însă că cu bocela nu o scoate la nici un căpătâi, se rușină singur 
de sine, cum de să se arate el, cruce de voinic, așa puţin la inimă când se 
întâmplă de caz în nevoie, şi începu a se gândi, ca ce ar face să scape de 
primejdie. 

Când, odată îi veni în gând ghigorţul. 

— [!... zise, ghigorţule drăguţ, acum să te văd! Mi-ai dat dovezi de 
năzdrăvănia ta. Ştiu că poţi multe. Scapă-mă de nevoia în care am căzut. 

Abia îi ieși din gură vorba cea din urmă, și, ce să vezi dumneata? dintr- 
o păcătoasă de butie, unde mi se făcu un palat, de nici împăratul, tatăl fetei, 


nu avea aşa palat bogat și împodobit cu de toate frumuseţile lumei. Atâta 
numai, că butia ajunsese la mare, și acest palat acolo se înfiinţă. 

Mai gândi o dată băiatul cel bubos la ghigorț și dori ca palatul să se 
strămute într-o pădure. 

Dorinţa lui se împlini numat cât te ştergi la ochi. 

Dar aşa palat măiestru nici că s-a mai văzut, măre. Toate lucruşoarele 
dintr-însul era puse la rânduiala lor și toate îmi vorbeau ca niște năzdrăvane. 

Ei acolo au făcut nunta. Faţă la nuntă au fost: fiarele pădurii, copacii cei 
măreţi, floricelele cele frumoase, pasările văzduhului şi stelele cerului 
împreună cu sânta lună. 

Trăiau acolo ei ca în sânul mumei lor. Unde să auzi la dânșii ceartă! 
ferita sântuleţul să vezi la dânșii neunire. Căci diavolul vrajbei nu cuteza să- 
şi vâre coada între ei. 

Și aşa petrecând ei, căsătoria lor fu binecuvântată cu un copilaș, ce se 
născu împlătoșşat cu un piept de aur. Mumă-sa, fata împăratului, cum îl văzu 
așa, se sperie, și îi și puse gând rău. 

Dară fiind rodul pântecelui său, îi fu milă să-i facă de petrecanie. Se 
duse deci de-l puse într-un pom nalt și îl năpusti acolo. 

Venind ursitoarele, ele ursi pe copil că va ajunge om mare; că va ridica 
tulpina din care ieşise mă-sa, la mare mărire; că hrana i-o va aduce o pasăre; 
că va întâmpina un zabrac bun de la ai hrănitoarei sale, din care va scăpa cu 
faţă curată; apoi că va fi povăţuit de o altă pasăre. 

Și în adevăr, chiar de a doua zi începu a veni un vultur în toate zilele, și 
a-i aduce de mâncare. 

În vremea aceasta, împăratul, tatăl fetei, plecase în vânătoare cu o 
mulțime de curteni, slujitori și vânători. Și vânează ici, vânează colea, se 
depărtase de oamenii săi, pe nebăgate în seamă. Cum, cum, el se rătăci, 
rămâind numai cu credincerul său. E! ce te faci tu acum? căci seara se 
apropie, şi loc de repaus nu este, și casă de găzduit nici pomeneală. 

Tot bâjbâind ei prin amurg, dete peste palaturile băiatului celui bubos. 
Cum ajunseră, descălecară, şi voind să lege căpăstrul calului de propteaua 
porţii, aceasta îi înfruntă, zicându-le: 

— De, mă neghiobilor, da ce, aici legaţi voi caii? locul cailor este la 
grajd. 

Împăratul rămase stâlpit de mirare. Și apoi îi veni şi cu ruşine cum el, 
împăratul, să fie mustrat de o proptea. 


Și, tot strângând pumnii şi dinţii de necaz, se plimba de colo până colo 
pe dinaintea porţii, ca să se mai răcorească niţel şi să-și astâmpere necazul. 

Bubosul văzu de pe fereastră că tot umblă pe dinaintea porţii nişte 
oameni, lucru ce nu mai văzuse el de când intrase în butie, cobori scara 
palatului şi veni la poartă de pofti pe acești călători înăuntru și-i ospătă ca 
pe niște oameni de omenie și rătăciți. 

Stăpânii palatului cunoscură pe împăratul, dară el nu-i cunoscuseră pe 
dânşii, vezi că nici nu-i trăsnea lui prin cap ca ei să mai trăiască. 

Împăratul nici n-avea vreme să se minuneze de ceea ce văzu în acele 
palaturi. N-apuca să privească cu băgare de seamă la lucrurile ce mergeau 
singure şi-şi făceau slujba, și sta să asculte la altele cari vorbeau și se 
îmbărbătau una pe alta la lucru. Masa se puse în linişte și cu bună rânduială. 
Toate își aveau vătaful lor: tacâmurile mesei, trăncănăile de la bucătărie, 
aşternuturile, măturile de casă și de curte, grajdurile, curtea, toate erau cu 
rânduielile lor. 

După ce ospătă ca un împărat, a doua zi plecară vânătorii cei rătăciți. 
Găsind o potecă care îi scoase la luminiș, de unde cunoscură drumul, 
împăratul plecă la curtea lui cu hotărâre desăvârșită a pune gonaci cari să 
afle ale cui erau palaturile acelea din coprinsul împărăției sale, și despre 
care nimeni nu-i povestise nimic. El avea de gând ca să porunească mai 
apoi să i-l aducă lui acolo. 

Vulturul urma a hrăni copilașul lepădat de mă-sa şi pus în copaci, carele 
creştea repede ca o floare, până ce într-o zi se ţinu vulturoaica după dânsul 
să vază unde tot vine el. Când privi ceea ce făcea, își zburli penele de pe 
dânsa și puse gând rău copilului. Ea se ascunse și stete acolo până ce plecă 
vulturul. 

Cum se duse el, vulturoaica veni la copil și cu pliscul începu a ciocni în 
pieptul copilului, ca să-i mănânce rărunchii. Pieptul fiind tare, pentru că era, 
cum zisei, de aur, nu-l putu sparge așa lesne. Copilul, cum simţi ciocniturile 
vulturoaicei, întinse mânușițele, parcă l-ar fi învăţat cineva, apucă pe 
vulturoaică de gât, şi strânse, şi strânse, până ce o sugrumă și căzu jos 
moartă. 

Atunci și copilul, coborându-se din copaci, o apucă razna pe câmp. În 
cale se întâlni cu un cocor. Cum îl văzu, se împrieteni cu el. Cocorul dând 
peste o așa bunătate și frumuseţe de copil, nu se mai îndură a se dezlipi de 
dânsul, şi trăiau împreună în cuibul lui. Găsind o carte pe unde colinda 
cocorul, o aduse băiatului, și acesta învăţă să citească și să scrie. 


După ce se mai mări băiatul, cocorul îl învăţă a face o luntre, cu care se 
plimba pe apă. El lua oameni cu dânsul în luntre, cu care se învăţa la mânat. 
Mai târziu el îi și întrecu la meșteșugul de a mâna luntrea şi îi plimbă și pe 
dânșii. 

Plimbându-se el așa pe apă, a zărit palaturile tatălui său. A cercetat ce 
era aceea şi a aflat că acolo trăieşte o pereche de oameni. El s-a dus să facă 
cunoștință cu dânșii. Acolo, din una, din alta, se dară în vorbă și despre 
copii, și află că el este copilul lor. 

După aceasta părinţii îl rugară să rămâie cu dânșii. El nu voi, vezi că 
ursita lui îl trăgea în altă parte. 

Se puse în luntre şi ieşi la lume. Aci daca ajunse, dete peste palaturile 
împăratului, tatăl mă-sii. 

Cum îl văzu împăratul, nu știu ce parcă îi zicea să ia în nume de bine pe 
acest june. Iar lui, fără să ştie de ce, îi tâcâia inima de bucurie. Vezi că, 
măre, sângele apă nu se face, şi rubedenia la rubedenie trage ca acul la 
magnet. 

El intră în slujbă la împăratul. Și isprăvile ce aduse împărăției prin 
iscusinţa lui făcu pe împărat să aibă pe acest tânăr mai de aproape al său. 

Fiind tot pe lângă împăratul, şi văzând adesea pe fata împăratului, căci 
după surghiunirea fetei celei mari dobândise împăratul altă fată, îl bătu 
gândurile să se întinză până la dânsa și nu greşi, căci şi ea pusese ochii pe 
dânsul. Într-o zi se încumese a-i face cu mustaţa, dară cam cu sfială; ea se 
uită galeş la dânsul. Azi aşa, mâine așa, până ce într-o zi merseră amândoi 
înaintea împăratului, dădură în genunchi, mărturisiră că sunt îndrăgiţi, și se 
rugară de împăratul să-i căsătorească. 

Împăratul, carele ştia de patarama celei dintâi fete, nu se împotrivi nici 
o cirtă de timp, ci ştiind şi pe băiat deștept şi ager la minte, puse de le făcu 
un pui de nuntă de ştiu că s-a dus pomina. 

Apoi fiind și bătrân, se coborî din scaunul împărăției şi îi urcară pe 
dânșii, cari domniră cu omenie câte zile avură. 

Și încălecai p-o şea etc. 


Cei trei fraţi împărați 


A fost odată ca niciodată etc. 

A fost odată un biet om sărac. El avea femeie și trei copilaşi. Lucra 
bietul om de da pe brânci, zi și noapte, orice și pe unde găsea, și două în tei 
nu putea lega și el. Bieţii copilaşi erau mai mult flămânzi decât sătui. 

Într-o dimineaţă, plecând la pădure ca să aducă ceva uscăturele pentru 
casă, văzu într-un copaci un cuib de pasăre, cum nu mai văzuse el până 
atunci. Se miră niţel, apoi parcă-i da cineva ghes, vru să ştie ca ce fel de 
pasăre să fie aceea ce se adăpostea în astfel de cuib. Îşi lepădă calevrii, își 
scuipă în palme şi se agăţă de copaci ca să se urce în el. Încet, încet, el se 
sui până la cuib, se uită într-însul; pasărea nu era; când, ce să vaz? un ou ca 
de găină. Aşa de frumos era oul și lucios, lucios, încât parcă-i era milă să 
puie mâna pe dânsul. În cele din urmă, îl luă şi-l băgă în sân. După ce se 
dete jos, culese câteva uscături, făcu o sarcină mică, luă la spinare şi plecă 
cu dânsa acasă. 

Copiii, când văzură oul, săreau de bucurie. Se miră și femeia lui, căci 
nici ea nu mai văzuse un astfel de ou. Nu știau cum să umble mai binişor cu 
dânsul, ca să nu-l scape jos să se spargă. Unul zicea ca să-l coacă în spuză și 
să mănânce toți dintr-însul; altul zicea ca să-l fiarbă; altul zicea ca să-l 
păstreze. 

Muncitorul însă zise că mai bine ar fi să se ducă cu el în târg să-l dea pe 
bani, că tot şi-a pierdut el ziua de muncă, și cu ce va prinde pe dânsul să ia 
niţel mălai. 

Toţi găsiră cu cale că aşa este mai bine să facă. 

Se duse deci cu oul în târg. Se așeză și bietul muncitor în rând cu 
femeile ce vindeau ouă. 

Umblau oamenii de colo până colo și cumpărau mereu la ouă; dară la el 
nici unul nu venea. Se mira cum de nu-l întreabă și pe dânsul nimenea de 
oul lui. În cele mai de pe urmă, iacă un neguţător chiabur că vine şi la 
dânsul. 

— De vânzare ai oul ăsta, prietene? îi zise. 

— De vânzare, jupâne. 

— Ce cei pe dânsul? 

— Păi, ce-i vrea să-mi dai, jupâne. 

— Să-ţi dau o pungă de bani. 


— Ia lasă, jupâne, nu-ţi mai bate joc de mine, zise el şi se uita în altă 
parte, crezând că râde de el pentru că venise la târg numai cu un ou. 

— Ba nici râs, nici nimic, începu a zice neguţătorul cel chiabur. lată 
două pungi: nu crez să-ţi dea altul mai mult. 

Și scoase pungile cu bani, i le puse în mână, luă oul și plecă. 

Bietul om rămase înlemnit în loc, uitându-se după neguțător cum se 
ducea. Nici că-i venea măcar să crează ochilor. Și apoi unde se mai auzise 
ca un ou să se vânză cu două pungi de bani. 

Când se deşteptă din zăpăceala lui, pipăi pungile să vază nu e vrun vis; 
apoi vru să alerge după neguţător să-l întrebe de n-a făcut vro greșeală. Dară 
ia pe neguţător de unde nu e. El îşi căutase de drum vesel că cumpărase așa 
ou. 

Daca văzu și văzu, deschise și el pungile, se uită în ele, dară odată îl 
luară de ochi banii ce era acolo. Apoi le strânse la loc, le băgă în sân și 
plecă să-și cumpere merinde. Umplu un sac cu de cele de trebuinţe și o luă 
către casă. Se tot temea şi se tot uita în toate părțile să nu care cumva să vie 
cineva să-i ia pungile. 

Când ajunse acasă, trânti sacul jos şi zise: 

— lată nevastă, ce minune făcui eu cu oul ăla poznaș; vezi tu? 

— Văz. Dar ce e în sacul ăla marele? 

— Ei! dară ce nu e, aia întreabă-mă; mălai, fasole, pastramă, peşte sărat, 
ceapă, ardei, usturoi. 

— Și unde le duci? 

— la auzi: unde le duc! acasă, fă, ţie și copiilor, unde să le duc? 

— Ce vorbeşti, bărbate, ori ai căpiat astăzi? Vezi, mă, că ţi le-o fi dat 
cineva să le duci aiurea și tu, ştiind lipsa de acasă, t-ei fi rătăcit cu ele 
încoace. Când ai mai făcut tu astă comedie să vii acasă cu merinde cât 
munca ta pe zece zile? 

— Păi bine, fa, nevastă, nu-ţi spusei că comedia asta o făcu oul ăla 
poznaș, de-l găsii eu azi în pădure? 

— Ce spui, bărbate? atât a făcut oul ăla, cât ai dat tu pe toate astea? 

— Hei! dară când ăi mai vedea și p-astea, să vedem ce o să mai zici! 

Atunci scoase pungile și răsturnă banii în pat. 

Femeia rămase înmărmurită cu ochii ţintă la bani. 

Copiii carii până atunci răscolea prin sac şi înhăţa cu dinţii când din 
una, când din alta, cum auziră zornăitul banilor, alergau de la sac la bani şi 
de la bani la sac. Ei nu se puteau sătura văzând atâta belșug în casa lor. 


— Bărbate, mai zise femeia, dară asta nu e lucru curat. Atâţia bani pentru 
un ou de găină! 

Și pipăia banii să vază, nu care cumva sunt niscai fermece, ori altceva? 

— De găină, de negăină, uite, l-am văzut cu două pungi de bani, cum îi 
vezi cu ochii verzi. Apoi ori că el a făcut atâta, ori că negustorul la care l- 
am vândut n-a fost om curat, eu nu știu. Atâta știu numai că trebuie să 
mulțumim lui Dumnezeu că ne-a învrednicit să vedem şi noi o dată cu ochii 
ce este belșug în casa noastră. Acum vezi de rostește de masă, să mâncăm și 
să ne veselim. 

Aşa şi făcură. Toată ziua într-o veselie o duseră. 

A doua zi, se sculă de dimineaţă, se găti şi plecă la muncă. Nu știu însă 
cum făcu el, nu știu cum drese, că se pomeni iarăși în pădure. Nici el nu ştia 
cum venise acolo; ştia numai că el la muncă plecase. 

Daca văzu așa, cătă copaciul, se sui în el și mai găsi un ou. 

Se duse cu el în târg și mai luă încă două pungi cu bani tot de la acel 
negustor. 

Pasămite oule astea erau de diamant, care făceau de zece ori atât cât îi 
da lui pe ele negustorul. 

El însă era bun bucuros că lua şi atât; căci scăpă de sărăcie el şi cu toți 
ai lui. 

Cumpără de astă dată haine pentru copii, căci erau goi. Mai luă niște 
unelte și dichisuri de ale lui pentru muncă și pentru casă, căci nu credea că 
o să fie în toate zilele Paşte, să tot găsească la ouă d-astea scumpele. 

Câteva zile d-a rândul se mai duse el în pădure și tot găsea câte un ou. 
Se făcu însă mai năzuros în târg, ţinu mai la preţ şi cu mirare văzu că scoate 
câte patru pungi de bani în loc de două. 

Apoi daca văzu că așa merge treaba, își făcu o căscioară, își mai îndulci 
şi el traiul și-și dete copiii la dascăl ca să înveţe carte. 

Într-una din zile, ducându-se mai de dimineață să-și ia merticul, dete 
peste pasărea ale cui ouă le lua el. Sta pe cuib. Așa frumuseţe de pasăre nu 
mai văzuse, nici mai auzise. Îndată îi trăsni prin cap că ar fi bine să o ducă 
acasă la dânsul. O şi luă binişor şi cu mare bucurie aduse la bordeiul lui pe 
stăpâna ouălor. 

Apoi, ducându-se în târg, porunci o colivie foarte frumoasă și foarte 
mare, în care colivie îşi așeză găina și o îngrijea ca pe copiii lui. 

Cu chipul acesta scăpă şi de drumul de toate zilele prin pădure şi de 
suitul în copaci. 


Găina îi oua în toate zilele câte un ou, în colivie. 

Îmbogăţindu-se el, goni sărăcia din satul lui. Făcea bine la tot satul. 
Ajuta pe orice nevoiaş; cumpăra vaci la toate văduvele; ocrotea pe toți 
copiii sărmani. 

Omul era nesățios. Ci cât are, tot ar vrea să mai aibă. Muncitorul, după 
ce văzu că are destul, începu a face negoţ. Și fiindcă negoţul, când merge 
bine, de firea lui este să se întinză ca pecingenea, dete ghies muncitorului să 
călătorească prin ţări străine după negoţ. 

Porni dară într-o călătorie depărtată peste mări și țări. 

Într-o zi, când lipsea și nevasta lui d-acasă, copiii intrară în colivie ca să 
se joace cu găina. Jucându-se ei acolo, unul din ei ridică aripa găinei și vede 
că este ceva scris acolo: 

— Să te văz, nene, zise cel mijlociu către cel mai mare din fraţi, poţi tu 
să citeşti ce zice aici? 

— Ba nici boabă, răspunse el. Astea parcă nu sunt slove de care ne arată 
dascălul. 

— Să mergem să chemăm pe dascăl, să ne spuie el ce zice acele slove, 
zise cel mai mic din frați. 

— Bine zici tu, răspunseră amândoi, fraţii mai mari, să mergem, să 
mergem. 

Și într-un suflet ajunseră la dascăl, îi spuseră și-l rugară să vie să 
citească, ca să ştie și ei ce zice acele slove de sub aripa găinei, pe care o 
păstrează în colivie tat-al lor. 

Dascălul deocamdată nu voi să crează ceea ce-i spuneau copiii; dară 
după ce-l încredinţară, se hotărî să vie într-o doară, mai mult de hatârul lor, 
decât pentru vro ispravă. 

Când văzu acele slove și le citi, dascălul rămase înmărmurit şi, 
intrându-i gărgăunii în cap, îi şi puse gând rău găinei. 

Copiilor însă le zise că acelea ce li se păreau a fi slove era un fleac și că 
nu însemna nimic. 

Ce făcu dascălul, ce drese, se dete pe lângă muma copiilor și, cu șoșele, 
cu momele, îi intră pe sub piele și se înădi cu dânsa. 

Biata femeie, slabă ca toate femeile, se planisi dascălului. 

Într-una din zile, după ce își scoaseră ochii, dascălul uitându-se la ea cu 
ochi galeși şi cu giugiuleli, îi zise: 

— Ce mult aş pofti să mănânc o pasăre cu tine la masă. 


— Mâine e sărbătoare, răspunse femeia, voi trimite să cumpere o pasăre 
bună și grasă și o voi găti după pofta inimioarei dumitale. 

— Daca ar fi vorba despre păsări de care se găseşte la toată lumea, nu ți- 
aş fi mai spus dumitale, căci am şi eu destule în curte, slavă Domnului! 

Dascălul bătea şeaua să priceapă iapa. Femeii îi dete un fier ars prin 
inimă. 

— E, apoi ce fel de pasăre ai voi dumneata? îl întrebă femeia. 

— Ceva așa, deosebit, răspunse dascălul. Și ca să nu mai ocolim, ţi-oi 
spune românește, pe șleau: am poftă să-ţi mănânc friptă găina aia a ta din 
colivie. 

— Vai de mine, dascăle; dară cum aş face eu una ca asta? Ce va zice 
bărbatu-meu când s-o întoarce? 

— Orice va zice, iaca, tu să-i spui că a murit. Și apoi nu pricep la ce să 
mai ţineţi o găină, care şi aşa e destul de bătrână și care peste curând 
negreșit că tot are să moară. 

— Orişicum, dascăle, tot nu-mi vine să fac una ca asta, ca să nu se 
amărască bărbatu-meu. 

— Atâta trecere n-am şi eu la dumneata? mai zise dascălul. Asta îmi 
dovedeşte că nu mă iubeşti. Îmi pare rău că am îndrăgit cu atâta foc pe o 
nesimţitoare. Eu pentru dragostea ta aş fi dat prin foc şi prin apă, ca să-ţi fac 
voile, şi tu pentru mine atâta lucru să nu faci. Să ştii dară că de azi încolo n- 
ai să mă mai vezi; mă duc să mă înec. 

Biata muiere începuse a simţi şi ea de dânsul; apoi, de frică ca să nu-și 
facă seamă singur pentru dragostea ei, se înduplecă şi făgădui dascălului că- 
i va da găina s-o mănânce friptă, singur, singurel, după cum dorea. 

Cum auzi dascălul de una ca aceasta, îi zise că acum s-a încredinţat că 
şi ea îl iubeşte. Apoi puse la cale ca găina s-o gătească bucătăreasa lui. 

A doua zi, după ce porunci bucătăresei să nu lepede nimic din ale 
găinei, nici din măruntaie, ci s-o frigă aşa întreagă-întreguliță, se duse la 
biserică, unde veni și femeia cu copiii. 

Bucătăreasa făcu întocmai precum îi poruncise stăpânu-său, însă pe 
când era aproape să fie friptă găina desăvârșit, copiii se întoarseră de la 
biserică, deşi nu se isprăvise slujba, căci li se făcuse foame, și se rugară de 
bucătăreasă să le dea ceva să mănânce. 

Cu atâta gingășie se rugară copiii, încât bucătăresei i se făcu milă de 
dânșii; le dete câte un codru de pâine și, pe lângă aceasta, celui mare îi dete 


capul găinei, celui mijlociu pipota, și celui mai mic inima, socotind că 
acestea sunt lucruri de nimic. 

Copiii mâncară repede şi se duseră iarăși la biserică. 

Dascălul, care stătuse ca pe ghimpi la biserică, cum ieşi, veni 
numaidecât să se puie la masă. Numai gândindu-se la găină, îi lăsa gura 
apă. Dară se supără cât un lucru mare când văzu că i se aduse găina fără 
cap, fără pipotă şi fără inimă. Se cătrăni de ciudă și de necaz dascălul, încât 
p-aci, p-aci era să'nebunească. 

Atunci răcni ca un leu la bucătăreasă, întrebând-o cum a făcut de i-a 
călcat porunca. 

Biata bucătăreasă spuse lucrul cum se întâmplase, zicându-i că nu 
credea să se facă atâta tevatură pentru nimicul ăsta de măruntaie. 

Văzu că nu mai are încotro şi se stăpâni, gustă câte ceva din masă, se 
sculă foarte amărât şi se hotărî să poarte sâmbetele copiilor. 

Femeia, de unde se aștepta să vază pe dascăl mulțumit pentru că se 
jertfise să-i facă plăcerea, rămase uimită auzindu-l că este atâta de mâhnit. 
Se duse dară pe lângă dânsul și cu fel de fel de vorbe dulci voi să-l 
înveselească. 

Iară el, care nu-și lua de loc gândul de la găină, îi zise: 

— Ai voit să-mi dovedeşti că-ţi sunt drag când te-ai înduplecat şi ai dat 
găina s-o taie şi să o frigă. Ca să mă încredințez cu desăvârşire că mă 
iubeşti, am să te pui încă la o încercare. Un lucru am să-ţi mai cer. 

— Spune, spune mai curând, sufletul meu, numai să se poată. Eu însă 
sunt gata și la moarte să merg pentru d-ta, îi răspunse femeia. 

— Trebuie să alegi una din două: ori să fii cu copiii tăi, ori să fii cu mine. 
Și iată de ce: sunt dascăl de atâţia mari de ani, şi nu mi s-a mai întâmplat ca 
vreun școlar până acum să-mi fi făcut rușinea ce mi-a făcut copiii tăi. Toată 
lumea știe că pe copiii tăi îi am mai de aproape decât pe ceilalți; eu mă 
silesc cu ei să-i învăţ câte în lună și în soare, fiindcă am voit să-i scot ciraci 
ai mei; şi ei, ce să vezi? Lasă că fac mișelii și umblă ca dezmeticii pe uliţi, 
de s-a luat lumea de gânduri cu ei, dară azi, să iasă ei din biserică, să vie să 
mănânce şi apoi să se întoarcă în biserică clefetind din gură! Cu ce obraz să 
mai ies eu în lume? Cine o să-și mai dea copiii la şcoala mea? Şi decât să- 
mi iasă nume rău, mai bine să mor; căci ce glăsuieşte o zicătoare: decât să 
iasă omului nume rău, mai bine ochii din cap. 

— Ce stai, dascăle, de vorbeşti? Apoi la mine nu te mai gândești? Nu e 
păcat de Dumnezeu să pierdem noi nişte copilași așa de drăgălași şi curați 


ca mărgăritarul? Cum se poate una ca asta, ca eu să-mi pierz copilaşii? 
Gândește-te, drăguţul sufletului meu, că sunt copiii mei. 

— Ori ei, ori eu, răspunse el. 

— Bine, ce o să zică bărbatul meu când s-o întoarce? 

Lumea mă va omori cu pietre, când va auzi una ca asta. 

Dascălul văzu că a cam scrântit-o şi o întoarse pe foaia ailaltă. 

— Eu nu zic să-i omorâm, ci să-i trimitem deocamdată la un alt oraş; să 
zici că i-ai trimis pentru învăţătură. Nu mai pot, mă înţelegi? să stea cu 
mine aici; căci nu voi să-mi zică lumea că sunt dascăl d-ăia, terchea, 
berchea, trei lei perechea. 

Cu gura zicea el unele ca acestea, dară în capul lui clocea alte gânduri 
spurcate. 

— Ei bine, daca este așa, mă învoiesc; dară cum să facem? întrebă 
femeia. 

— Foarte lesne, răspunse dascălul; la noapte să-i închidem într-o 
magazie și mâine, în faptul zilei, îi iau eu într-o căruţă și i-oi duce să-i aşez 
la un prieten al meu. 

Gândul dascălului era să ia pe copii, să-i ducă în pădure şi acolo să-i 
spintece pe câte unul, unul, și să le scoaţă dintr-înșii capul, pipota şi inima 
găinei și să le înghiţă el. 

Dară norocul nu-i sluji nici de astă dată. 

Copiii fură coprinși de frică când se văzură închişi în magazie. Începură 
să plângă. Cel mijlociu însă zise: 

— Fraţilor, ascultaţi-mă pe mine, că va fi bine de noi toţi. Știţi de ce ne-a 
închis dascălul aici cu voia mamei? 

— De ce întrebară ceilalţi. 

— Dascălul a spus minciuni că nu însemna nimic slovele de subt aripa 
găinei. Și d-aia a stăruit el pe lângă mama de a tăiat găina și s-o mănânce el, 
ca să se împlinească la dânsul prorocia din acele slove. Dară n-a vrut 
Dumnezeu cu dânsul. 

— Adevărat să fie, mai întrebară fraţii, că însemna ceva acele slove? 

— Mai e vorbă! răspunse el. lacă să v-o spui eu acum. Slovele acelea 
ziceau că: cine va mânca capul găinei, va ajunge împărat. 

— Eu împărat?! zise cel mare, care mâncase capul. 

— Aşa, răspunse fratele cel mijlociu. Cel ce va mânca inima găinei, de 
câte ori se va culca, se va pune la capul lui o pungă cu bănet, unde o va găsi 
când se va scula. 


— Mie să mi se întâmple asta? întrebă cel mic, care mâncase inima. 

— Ție, îi răspunse fratele cel mijlociu. Iară cel ce va mânca pipota găinei 
se va face năzdrăvan. 

— De-aia ştii tu năzdrăvăniile astea, strigară fraţii cel mare și cel mic 
deodată. 

— D-aia, fraţilor, le răspunse mijlociul. Acum, ca să scăpăm de aici, 
trebuie să ne punem toate puterile să stricăm fereastra magaziei ăştia și să 
fugim, căci dimonul de dascăl are de gând să ne ia în revărsatul ziorilor, să 
ne ducă în pădure şi să ne omoare. 

Se puseră cu toţii, sfărâmară fereastra și fugiră. Merseră, merseră, toată 
noaptea. Când se lumina de ziuă, ajunseră la un loc unde se deschidea trei 
drumuri. Aci stete să se odihnească. Se hotărâră să apuce fiecare pe câte un 
drum și să se ducă unde i-o lumina Dumnezeu. Se îmbrăţișară, se sărutară, 
îşi luară ziua bună unul de la altul cu lacrămile în ochi și se despărţiră. 

Merseră ei toată ziua, când înde seară fraţii cei mari se întâlniră iară. 
Pasămite drumurile pe care apucaseră ei se întruneau acolo. Atunci 
năzdrăvanul zise: 

— Pesemne că Dumnezeu vrea să fim tot împreună, daca el ne-a adus 
aci. Așadară să nu ne despărțim în toată viaţa noastră. Mai-nainte de aci este 
un oraş mare. Acolo a murit împăratul şi mâine se alege altul: cel ales ai să 
fii tu. 

— la lasă vorba aia încolo, măi frate, şi nu mă mai face să-mi intre 
gărgăuni în cap. Mai bine zi: ai să mergem să căutăm ceva de lucru, că 
burta, auzi, cică n-am mâncat de ieri și cere, sărmana. 

Mergând ei, ajunseră la orașul care era înaintea lor. Aci întâlniră un 
bătrân pe care îl rugară să-i îndrepteze la vrun han, unde să mâie noaptea. 
Bătrânul le spuse că hanurile gem de lume care a venit să fie faţă la alegerea 
împăratului, care se va face mâine, ca nu va găsi nici un loc de mas şi îi luă 
la dânsul acasă, unde le dete de mâncare şi un pat de odihnă. 

A doua zi de dimineaţă se scoală cu toţii, se spală, se scutură şi pleacă 
cu bătrânul afară din oraş pe o câmpie întinsă, ca să vază şi ei cum se aleg 
împărații la cetatea aceea. 

Bătrânul le spuse că alegerea se face așa: dregătorii cei mari ia un 
porumbel alb nevinovat, îl încarcă cu cordele foarte frumoase cu tot felul de 
feţe, îl aruncă în sus, și pe cine s-o lăsa porumbelul, p-acela îl face 
împăratul lor. 


Pe locul hotărât se adunase, încă până a nu se face ziuă, atâta lume, câtă 
frunză şi iarbă, de nu se mai putea mișca; şi bătrânul cu copiii abia găsiră şi 
ei un colţişor la o parte de unde să se poată uita şi ei. N-apucară să se aşeze 
bine și auziră un sunet de bucium. Atunci se făcu o tăcere de se auzea 
musca zbârnâind. Toată lumea ţinea ochii ţintă în sus. 

Aruncâdu-se porumbelul în văzduh, acesta ocoli pe dasupra lumii și 
veni de se puse drept pe capul băiatului celui mare. 

Fiii de împărați și de boieri, cari veniseră cu gând d-a fi aleși, începură 
a striga că nu se poate, e greșeală, nu e bun de împărat, și altele, şi cerură ca 
să se facă o a doua încercare. 

Se înălță dară porumbelul de a doua oară; și de astă dată, fără nici un 
ocol, veni şi se puse drept pe capul băiatului. Încă o dată strigară fiii 
boierilor că nu se poate, nu se poate, şi cerură a treia cercare. Iară pe băiat îl 
băgară într-un sac şi-l duseră departe de lume. 

La a treia înălțare, porumbelul, după ce fâlfâi puţin pe dasupra locului 
pe unde sta băiatul mai-nainte, îşi ia zborul şi se duse de se puse drept pe 
sac. 

Atunci toată lumea strigă într-o unire că acesta este împăratul lor. Îl 
scoaseră dară din sac și-l duseră de-l așezară pe tron, în sunetul buciumelor, 
al surlelor și al strigărilor de bucurie ale mulțimei adunate. 

Împăratul cel nou, cum se văzu întronat, mai întâi hotărî ca frate-său 
năzdrăvanul şi bătrânul ce-i găzduise să fie nelipsiţi de lângă dânsul. Și cu 
ajutorul lui frate-său începu a cârmui împărăţia cu înțelepciune și dreptate. 
Nu trecu mult şi vestea se duse în toate ținuturile şi în împărăţiile vecinilor 
despre numele lor; iară supușii lor începură a-i numi: cei doi frați împărați 
cu minte și drepți. 

Când auzi dascălul de fuga copiilor, turbă de mânie: căci era un zăcaş 
de n-avea margini. Vru să-și facă seamă singur, dar n-avu curaj. Văzând 
însă că norocul îi stă împotrivă, se potoli oarecum şi se apucă iară de 
dăscălia lui. 

După o bună bucată de timp iată că sosește și tatăl copiilor din călătoria 
cea lungă ce făcuse. Adusese cu dânsul bogății după bogății. Când află de 
fuga copiilor, cât p-aci era să-i vie rău, dară se stăpâni. Cercetă în dreapta şi 
în stânga, și i se spuse toată istoria cum s-a întâmplat. Atunci el hotărî să 
ceară dreptate pentru necinstea ce i-a făcut soția lui şi pentru răul ce i-a 
pricinuit procletul de dascăl. 


Merse deci pe la toate dregătoriile şi fu străgănit prin judecăţi mai mulți 
ani, fără să-şi dobândească dreptatea potrivit cu mărimea vinei celor 
vinovați. 

Aflând și despre numele cel falnic al celor doi frați împărați, 
neguţătorul își luă femeia şi pe dascăl și se duse să-i judece ei. 

Mai-nainte însă de a ajunge ei acolo, fratele împăratului, năzdrăvanul, 
simțind că are să vie tată-său la judecată, spuse frăține-său, împăratul, și 
amândoi se chibzuiră ca să facă o priimire ca unui părinte bun ce le era. 

Când veniră împricinaţii la înfățișare, ieși înainte fratele împăratului și 
priimi pe negustor la scară, iară când îl duse înaintea împăratului, acesta se 
sculă de pe tron și l-a întâmpinat cu vorbe bune şi supuse. 

Negustorul se minună de atâta cinste ce i se făcu și nu știa ce să mai 
zică; se uita în toate părţile și nu pricepea nimic din cele ce se făceau. 

El căuta când la împăratul, când la fratele împăratului, se minuna în 
sine, dară nu cuteză să zică nimic. 

Intrând în cămară şi dascălul cu femeia, stătură ca trăsniţi de 
Dumnezeu. Vezi că se ştiau vinovaţi de moarte. 

După ce se așeză împăratul pe tron, judecata începu. 

Neguţătorul își spuse păsul și zice că îşi pune nădejdea în înțelepciunea 
împărătească şi aşteaptă să hotărască împăratul cum îl va lumina 
Dumnezeu. 

Dascălul o mâlcise de tot, iară femeia îndrugă și ea câteva vorbe, 
aruncând toată vina în spinarea dascălului. 

Atunci împăratul întrebă pe negustor că: daca îşi va vedea copiii, i-ar 
cunoaşte el? 

— Mai e vorbă? răspunse neguţătorul. 

El se uita la amândoi împărații și nu mai cuteză să zică nici bleau. 

— Noi suntem, răspunse împăratul. 

La aceste cuvinte, femeia și dascălul o sflecliră de tot şi tremurau ca 
varga. Iară neguțătorul, creștea inima într-însul de bucurie că-și găsise 
copiii. 

Împăratul zise că de când el este împărat, aşa pricină grea nu mai 
judecase. Hotărî dară ca toţi să cază în genunchi și să roage pe Dumnezeu 
să le arate dreptatea lui. 

Aşa şi făcură. 

Pe când încă se rugau, deodată, dascălul și femeia se făcură stane de 
piatră. 


Împăratul porunci să puie asta stane de piatră de o parte şi de alta la 
scara palatului. Iară negustorul rămase la curtea împărătească. 
* 

În vremea aceasta, fratele cel mic, după ce se despărți de fraţii săi, se 
duse, se duse, ca cuvântul din poveste ce d-aci încolo se găteşte, și ajunse la 
oraşul unde îl scosese drumul pe care apucase el. Acolo daca sosi, trase la 
gazdă la un om al lui Dumnezeu. De câte ori se culca, de atâtea ori găsea 
câte o pungă cu galbeni la căpătâiul său când se scula. Ceru de la gazdă pe 
cineva care să-i arate lucrurile cele mai însemnate. După ce ocoli cruciș și 
curmeziş tot oraşul, văzând tot ce era vrednic de văzut, ajunse la margine și 
acolo era un ostrov. Iară daca vru a şti ce era acolo, călăuza se feri d-a-i 
spune. Seara întrebă pe gazdă și aceasta îi zise: — Să nu care cumva să te 
muște șarpele de inimă să te duci acolo, că e stingere de tine. — Pentru ce? 
întrebă flăcăiandrul. — Pentru că acolo şade o măiastră și oricine merge la 
dânsa se întoarce capiu. Şi apoi nimeni nu poate să meargă să o vază, până 
ce nu o da două pungi de bani. — Asta este tot? Mâine mă duc să o văz, zise 
el; bani am destui, precum vezi. Nici rugăciunile gazdei, nici frica de 
căpiare nu l-a putut opri de a merge să vază pe acea măiastră. Se duse deci, 
dădu două pungi de bani şi intră în ostrov. Acolo umblă câtva timp, ca un 
haidamac, pe dinafară, ca doar măiastra va ieși la fereastra palatului să o 
vază. Ea ieşi, el o văzu și apoi se întoarse. A doua zi se duse iară, a treia zi 
iară şi tot astfel câteva zile d-a rândul. De ce o vedea, d-aia dorea să o mai 
vază. Măiastra băgă de seamă că el venea într-una de câteva zile. "Trebuie 
să aibă mulţi bani", se gândi ea. Iară daca trimise de-l chemă, îi zise: — Mare 
stare trebuie să ai tu, tinere, de o risipeşti aşa. N-am văzut până acum pe 
nimeni care să vie la mine în ostrov de atâtea ori una după alta. — Da, mare 
şi nesfârşită, răspunse flăcăiandrul cu mândrie, ca și puterea cu care o fac. 
Cum auzi măiastra aste vorbe, îi puse gând rău. Se luă deci pe lângă dânsul 
cu şoptele cu momele, viclenindu-l ca să-i afle puterea. Flăcăiandrul se 
pierdea de dorul ei când o văzu dezmierdându-l cu niște cuvinte mai dulci 
decât mierea. Se înşelă și îi spuse. Atunci ea îi dete ceva de bău, iar el dete 
dintr-însul afară inima găinei. Ea o luă, apoi îi dete pe bete din ostrov. Când 
se dezmetici el și se văzu pirpiricosac, golănel și gonit, cugetă: "Daca nu ți- 
oi face-o eu, apoi să ştii că nici dracul nu ţi-o mai face". Se duse la gazdă și 
povesti ce i se întâmplase. — Nu ţi-am spus eu, săracul de mine, să nu te 
duci acolo? Ce o să te faci acum? — Mă voi duce în lume, și ce va vrea 
Dumnezeu cu mine. A doua zi plecă şi, trecând printr-o pădure, ajunse la 


marginea unui râu. Acolo dete o colibă de pescar. Îi chiorăia maţele de 
foame și fu nevoit să se abată. Pescarul priimi să rămână la dânsul să înveţe 
pescuitul. Într-una din zile, pescarul zise flăcăiandrului: — lată eu mă duc la 
târg cu coşul ăsta de peşte. Până una alta, ia și tu halăul ăla, și vezi d-ei 
putea să prinzi vro fâță de peşte ca să avem de legumă pentru azi și mâine. — 
Las' pe mine, răspunse flăcăiandru. Pescarul plecă. Iară băiatul intră cu 
plasa în gârlă. Bătu în sus, bătu în jos și peşte să prinză, câtuși decât. 
Tocmai era să se lase de pescuit, când văzu o mreană. Mreana fugi, el după 
ea, până îi veni bine şi, aruncând plasa, o încâlci într-însa și o trase la 
margine. Văzu el că mreana era cât să le ajungă pe două zile. Se bucură în 
inima sa că făcuse o treabă cumsecade. Se puse deci de o curăţă de solzi; o 
spintecă, îi scoase măruntaiele. Când în loc de lapţi, ce să vezi? ceva ce nu 
semăna a nimic. Luă el acel ceva, îl spălă, și rămase un fel de covăţea 
mititică de piatră. — Bună este şi asta, zise el, să am cu ce bea apă. Şi îndată 
şi luă oleacă de apă cu dânsa să bea. Când s-o ducă la gură, ea era plină cu 
galbeni. Se miră de astă întâmplare. Răsturnă banii în poală şi mai luă o 
dată apă ca să bea. Când să aducă la gură, se făcu iară bani. — Acum, aide la 
zâna mea măiastră, zise el. Lăsă şi plasă, şi peşte, şi colibă şi într-un suflet 
alergă la gazda lui din oraș. Îi spuse despre norocul ce dase peste el și 
începu a se găti să meargă la ostrov. Gazda se sili în toate chipurile să-l 
oprească de la această otărâre a sa. Fu peste putință. Îl trăgea aţa la rele. 
Până una alta, umplu gazdei două tocitori cu bani. Apoi luă cu dânsul 
covăţica de piatră şi două pungi pline, şi se duse la ostrov. Cum îl văzu 
măiastra, îl cunoscu. Înţelese ea că trebuie să fi dat el cu mâna în foc, şi-l 
chemă la dânsa. Acolo, cu prefăcături, cu marghiolii și cu viclenii îl făcu de 
spuse cum are atâta stare. Și fiindcă flăcăiandrul îşi pierduse capul cum 
ajunse lângă dânsa, se lăsă să fie mâglisit, şi măiastra îi şterse și covăţica. 
Cum se făcu stăpână şi pe acest lucru, porunci slugilor sale să-l huiduiască 
ca p-o găgăuţă și îl goni cu ruşine din ostrov. Când se văzu iarăși dat afară 
şi înfruntat, nu se putu astâmpăra de necaz, cum de să nu se ţie el, ca să nu 
fie și batjocorit, și cu banii luaţi. Plecă iară la gazdă și-i spuse toată 
şiretenia. Gazda îl povăţui să ia pe seama lui o tocitoare de bani din care îi 
lăsase să se apuce și el de ceva şi să nu mai umble ca un pierde-vară după 
icre verzi. Eu nu voi, și plecă în lume. — Ce mi-o da Dumnezeu, zise el. 
Merse, merse, prin câmpii cu inima plină de foc pentru măiastra lui, trecu 
prin păduri, și nu se putea împăca cu gândul că n-o să-şi mai poată vedea 
odorul. În cele din urmă, căzu de obidă şi de mâhnire. Stând el așa și 


zbătându-se cu gândurile, băgă de seamă că p-acolo p-aproape curgea o apă. 
Se duse să se scalde ca să se mai răcorească. Tot scăldându-se, văzu de ceea 
parte a râului nişte smochini. Îşi aduse aminte că nu mâncase de două zile și 
se duse să facă o gustărică cu nițele smochine. Mâncă ce mâncă, dară 
începu a simţi că din ce în ce se schimbă. Unde din om ce era, se pomeni 
deodată măgar. Altă nevoie acum. Cum să se întoarcă în cetate? Pe lângă 
celelalte toate, acum are să fie și prigonit. Umblând în sus și în jos pe 
marginea pădurei, îi era frică să intre înăuntru pădurei, ca să nu-l apuce vro 
fiară sălbatecă; se temea iară să iasă mai la lumină, ca să nu-l prinză vrun 
om, să-l puie la vro muncă ce n-ar putea-o duce. Ce să facă? Se căina şi se 
văicărea, de-i plângeai de milă. Toată ziua umblă rătăcind cu inima cât un 
purice de frică. Flămânzi iară. Căutând câte ceva de mâncare, dete peste 
niște roşcove. Se apucă să mănânce, căci era lihnit de foame. Cât p-aci era 
să moară de bucurie când văzu că încet, încet, se schimbă și se făcu iară om. 
Stătu în loc şi se cruci şi el de astă minune. Apoi deodată zice: — Acum ești 
a mea! Stăi, măi tu, că ţi-o fac eu ţie pe piele, femeie fără de inimă ce mi-ai 
fost! Se apucă și umplu sânul de roșcove. Apoi făcu un coșuleţ, cum putu, 
din nuiele de richită, şi culese într-însul smochine, de care mâncase și el. 
După ce se întoarse la gazda lui din cetate, îi spuse că acum s-a împlinit. 
Auzind însă de faima celor doi împărați înţelepţi, îi dete un fier ars prin 
inimă, și-și puse în gând a merge la dânșii să vază, oare n-or fi fraţii lui? 
Dară până să se pornească către dânșii, se mai duse o dată la ostrov, cu 
coșuleţul de smochine pe mână, și începu a striga la smochine, pe la poarta 
palatului. Măiastra, auzindu-l, trimise să-l cheme. Cum îl văzu, îl cunoscu. 
Crezând că și în smochinele lui este ascuns vrun farmec numai bun pentru 
dânsa, porunci de-i cumpără coşul cu totul. El luă banii şi se făcea a se mai 
plimba prin ostrov. Măiastra se puse la masă. Când la sfârșitul mesei, după 
ce mâncară împreună cu ai lor smochine, se făcură măgari. Hâţ în sus, hâţ în 
jos. Ba că o fi una, ba că o fi alta, nimic. Rămaseră măgari ca toți măgarii. 
Atunci flăcăiandrul, prinzându-i, le puse câte un căpăstru în cap, îi legă unul 
de altul și îi duse cu dânsul, după ce luă covăţica şi o băgă în sân; căci 
inima găinei o mâncase măiastra. Se duse cu cârdul de măgari la gazda lui. 
— Acum să știi că mă duc într-ale mele, zise el gazdei; bani ai destui, 
ostrovul şi palaturile sunt ale tale. Rămâi sănătos. — Să ne vedem sănătoși, 
răspunse gazda, și să auzim de bine. Dară cu turma aia de măgari ce ai să 
faci? a-ţi un argat, care să vază de ei. Așa și făcu. Tocmi un argat şi porni 
să meargă la fraţii lui, cu alaiul după dânsul. Pe când mergea, fratele 


năzdrăvan spune împăratului toate cele întâmplate fratelui lor celui mai mic, 
şi se pregătiră să-l priimească cu cinste. Când ajunse la marginea cetății 
unde domnea împăratul, se miră că găsi pe fratele său cel mijlociu care îl 
aştepta. Acesta îi povesti toată întâmplarea cu muma lor și a dascălului, și 
cum îi pedepsise Dumnezeu. Plânse fratele cel mic de osânda dumnezeiască 
ce căzuse peste muma lor, apoi merse de se înfățișă împăratului. Cum se 
văzură, se cunoscură și se îmbrăţișară. Apoi ceru de la împăratul să-i dea un 
grajd curat unde să-și puie măgarii, pe care singur îi îngrijea. Trecu ce trecu 
şi nici pomeneală nu era ca să facă pe măgari să se schimbe iarăși în 
oameni. Într-o zi, la masă, când văzu că frate-său cel mic este cu voie bună, 
împăratul îi zise: — Ei, ce ai de gând cu măgarii tăi; destul i-ai pedepsit, 
iartă-i. Să nu socotești că nu știu tot ce ai păţit. Dară este destul. Mai cu 
seamă căci ştiu că se topeşte inima în tine de dorul ei. — Adevăr ai grăit, îi 
răspunse fratele cel mic. Pentru hatârul tău fac tot. Trimise de aduse măgarii 
acolo; le dete de mâncară roșcove și îndată se făcură iară oameni. Toţi cei 
de față rămaseră înmărmuriți când văzură asta minune. Apoi ochii tutulor se 
aţintiră la măiastra şi mărturisiră că aşa frumuseţe de muiere nici c-au mai 
văzut, şi nici că se mai poate afla în toată lumea. Ea atunci începu a zice: — 
Mai întâi mulțumesc împăratului că s-a înduioşat de starea cea proastă și 
ticăloasă în care ajunsesem și a stăruit de ne-a făcut oameni la loc. Apoi, 
uitându-se la fratele împăratului cel mic, îi zise: — Numai tu mi-ai venit de 
hac pe lumea asta; daca voieşti, sunt gata a te lua de bărbat. lartă-mă pentru 
neajunsurile ce ţi-am făcut. — Apoi eu ce umblam, păcatele mele, când tot 
veneam pe la tine, și tu ţi-ai bătut joc de mine. Fie că şi eu mi-am scos din 
capete. Sunt gata şi eu a te lua de soție, mai cu seamă acum, că nu mi-a mai 
rămas la inimă nici o zăcășeală. Se pregătiră şi făcură o nuntă d-alea 
împărăteștile. Ei nu se mai duseră de acolo. Rămaseră câtetrei fraţii la un 
loc. 'Trebile împărăției mergeau găitan. Locuitorii apucau și ei de la aceşti 
trei frați când dreptate, când poveţe bune și când ajutoruri de bani; și în 
toată lumea se duse vestea despre ei, cărora li se zicea: La cei trei fraţi 
împărați. Încălecai p-o şea etc. 


Cele douăsprezece fete de împărat şi palatul cel fermecat 


A fost odată ca niciodată etc. 

A fost odată un flăcăiandru sărman de părinţi. El argăţea pe la unii şi pe 
la alţii ca să-și câștige hrana vieţii. Și fiindcă avea darul de a fi curăţel, toți 
flăcăii din sat îl pizmuiau. Ceilalţi argaţi cășunaseră pe dânsul și-l tot luau 
peste picior, iară el nu lua aminte la flecăriile lor și-și căuta de treaba lui. 
Când se adunau seara și bârfeau verzi și uscate, el se făcea că nu înțelege 
vorbele aruncate în pofida lui; se arăta prostănac. pentru aceasta ei îl 
porocleau zicându-i căscăundul satului. 

Stăpânii unde slujea el erau foarte mulțumiți de dânsul şi se băteau care 
de care să-l apuce. Când trecea prin sat, fetele își dau coate și se uitau la 
dânsul pe subt sprincene. Și ce e drept că aveau la ce se uita. El era curat la 
față și chipeș; chica lui neagră, ca pana corbului flutura ca o coamă pe 
grumajii lui albi ca zăpada; mustăcioara abia mijea, de parcă era o umbră pe 
buza lui cea de sus; dară apoi ochii? Avea niște ochi, neiculiță, de băgase pe 
toate fetele în boale. 

Când era la adăpatul vacilor, fetele care de care se întrecea să-i dea 
pricină de vorbă; dară el nu băga pe nimeni în seamă; se făcea ca nu pricepe 
ce vor ele. Pentru aceasta ele ca să arate că nu le pasă de nebăgarea lui de 
seamă, între ele, îl porocleau cu numele de Făt-Frumos al satului. Și de 
unde să nu fie aşa! 

El nu se uita nici în dreapta, nici în stânga, mergea cu vitele la păşune și 
treaba ieșea din mâna lui mai cu asupra decât din ale celorlalți argați. 

Nu ştiu ce făcea el, ce dregea, că vacile pe cari le păştea el erau mai 
frumoase decât ale celorlalți argaţi. Ele dădeau mai mult lapte decât cele ale 
altor argaţi, fiindcă pe unde le ducea el păşunea era mai cu gust și mai 
îndestulătoare. Pe unde călca piciorul lui se cunoștea, fiindcă şi ierburile se 
înveseleau. 

Pasămite se născuse în ceas bun și era ursit să ajungă ceva. Dară el nici 
habar n-avea de asta şi nici gând n-avea să se mândrească, fiindă nu ştia ce-i 
este ascuns în cursul vremilor. Ci smerit, precum îl lăsase pe el Dumnezeu, 
îşi vedea de ale sale, fără să se atingă cu cuvântul sau în oricareva fel, de 
alții sau de al altora. Și tocmai pentru aceasta flăcăii și ceilalți argaţi îl 
ponosluia. 

Într-o zi de primăvară, ostenit fiind tot umblând după vaci, se dete la 
umbra unui copaci mare și stufos şi adormi; își și alesese, vezi, loc pentru 


așa ceva. Era o vâlcea împodobită cu fel de fel de floricele, toate înflorite, 
de părea că dă ghes omului să treacă printre ele. Ceva mai cât colo un 
pârâiaș, a cărui obârşie venea dintr-un şipot de apă ce ieşea din coasta unui 
deluleț, șerpuia printre brusturi şi alte buruieni pe unde își făcuse loc, și 
susurul apei parcă te îndemna la somn. Copaciul subt care se adumbrise era 
măreț și parcă se lupta ca să ajungă la nuori. Printre crăcile lui întinse se 
giugiuleau pasărelele şi-și făceau cuiburi: numai ascultând cineva ciripirile 
lor se aprindea într-însul focul dragostei. Desișul frunzelor sale făcea o 
umbră, de parcă râmneai la ea. Bag seamă, nu era așa căscăund flăcăul 
acesta, și pe nedrept îi atârnau de coadă acest ponos ceilalți argați din sat. 
Cum puse capul jos şi adormi. 

N-apucase să doarmă, ca de când începui să vă povestesc, și o dată sări 
drept în sus. 

Visase un vis foarte frumos şi se deşteptase. 

Visase că unde venise la dânsul, măre, o zână mai frumoasă decât toate 
zânele din cer şi de pre pământ, și-i zisese să se ducă la curtea împăratului 
locului aceluia, că acolo are să se procopsească. 

Când se deşteptă, îşi zise: "Mă, ca ce să fie asta?" şi începu a se pune pe 
gânduri; toată ziulica îl munciră gândurile şi nu se domirea de loc, de loc ca 
ce să însemneze un asemenea vis. El nu înţelegea că steaua sub care se 
născuse venea să-l slujească. 

A doua zi, mergând iarăși cu vitele la păscut, abătu din drum și dete 
iarăşi pe la copaciul cu pricina, şi iarăși se culcă la tulpina lui, și iarăşi visă 
același vis. 

Sculându-se, îşi zise: "Mă, ăsta nu e lucru curat", şi iarăşi toată ziulica 
fu dus pe gânduri. 

A treia zi cu dinadinsul făcu să-i fie drumul pe la același copaci sub 
care se culcă, și visă același vis; ba încă de astă dată zâna îl ameninţă cu 
boală şi cu toate ticăloşiile omeneşti, dacă nu s-o duce. 

Atunci și el, dacă se sculă şi veni acasă cu vacile și le băgă în coşar, se 
înfățişe la stăpânu-său și-i zise: 

— Stăpâne, pe mine mă bate gândurile să mă duc în lume să-mi caut 
norocul. Destul am argăţit, și până acum nu văz nici un semn ca să pot şi eu 
sălta ceva. Fă bine şi-mi dă socoteala. 

— Da pentru ce, băiete, să ieși de la mine? Au doară nu te mulţumeşti de 
simbria ce-ţi dau? Au mâncare n-ai destulă? Ia, mai bine șezi la mine, şi eu 
voi căta să-ţi dau o fată bună din sat, cu niţică zestricică, să te mai ajut și eu 


cu ce m-o lăsa inima, să-ți faci și tu rost aici ca toți megiaşii, nu mai hoinări 
prin a lume, ca să nu ajungi fără nici un căpătâi, ca vai de lume. 

— Ba, de mulțumit, sunt mulţumit de d-ta, stăpâne; mâncare am destulă, 
nu pot să mânii pe Dumnezeu; dară așa mi-a venit mie, să mă duc în lume, 
şi nu voi rămânea pentru nu știu ce. 

Dacă văzu stăpână-său că este peste poate a-l face să rămâie, îi dete ce 
bruma mai avea să ia, şi el plecă, luându-și ziua bună de la stăpân. 

Ducându-se de la satul său, flăcăul ajunse drept la curtea împărătească 
şi se băgă argat la grădina împăratului. Grădinarul fu bun-bucuros să-l 
priimească, când îl văzu aşa curăţel, căci dobândise până atunci câteva 
bobârnace de la fetele împăratului că bagă argaţi tot ce este mai urâcios și 
mai scârbos în omenire. 

Curăţel, curăţel, dară hainele de pe dânsul erau imoase, deh! ce să zici, 
ca de măcar. Grădinarul puse de-l îmbăie, îl primeni și-i dete de îmbrăcă 
niște haine care să mai semene a argat la grădina împărătească. Și cum era 
de potrivit făcut la boiul lui, îi ședesa bine cu hainele ce îmbrăcă. 

Pe lângă celelalte trebi grădinărești, slujba lui de căpetenie fu ca să facă 
în fiecare zi câte douăsprezece mănunchiuleţe de flori, şi în fiecare 
dimineaţă să le dea la cele douăsprezece domniţe, fete ale împăratului, când 
vor ieși din casă spre a se primbla prin grădină. 

Aceste domniţe erau ursite să nu se poată mărita până nu va găsi cineva 
care să le ghicească legătura ursitei lor și să facă pe vreuna din ele ca să 
iubească pe cineva. Ursitele lor le dăruise cu patima jocului. Erau nebune 
după joc şi pe fiecare noapte rupeau câte o pereche de conduri de mătase 
albă, dănţuind. 

Nimeni nu ştia unde merg ele noaptea de joacă. 

Împăratul se luase de gânduri cu atâta cheltuială pe condurii fetelor sale 
şi pentru inima lor de gheaţă, de care nu se putea lipi nici un june din cei ce 
veniseră în peţit. 

Pentru aceasta el dase sfară în ţara lui și în ţările streine, precum ca să 
se ştie că cine se va găsi să-i spuie ce fac fetele lui noaptea de rup fiecare 
câte o pereche de conduri, poate să-și aleagă pe care îi va place din ele, și el 
i-o va da lui de soţie. 

El ştia că le ţine pe toate închise la un loc, într-o cămară din palatul său, 
încuiate şi zăvorâte cu nouă uși de fier și cu nouă lacăte mari. Dară nimeni 
nu ştia ce fac ele noaptea de li se rup încălțămintele, căci nimeni nu le 
văzuseră până atunci ieşind din casă, căci nu puteau. 


Pasămite, lor le era făcut ca aşa să-și petreacă vremea în toată viaţa lor. 
Așa le era orânda. 

Cum se auzi de această hotărâre a împăratului, începu a curge la 
peţitori; ba feciori de domni şi de împărați, ba feciori de boieri mari, până și 
feciori de boieri mai mici. Și care cum venea se punea de pândă la uşa 
domniţelor câte o noapte. Împăratul aștepta cu mare nerăbdare în fiecare 
dimineaţă ca să-i aducă câte vreo veste bună; dară în loc de aceasta, i se 
spunea că junii ce se puneau de pândă seara nu se mai găsesc dimineaţa. Nu 
se ştia ce se fac. Nici de urmă măcar nu li se mai dedea. 

Unsprezece flăcăi o păţise până acum. Ceilalţi cari mai erau, începuseră 
a se codi; nu mai voiră să stea de pândă. 

Se lipseau de a lua de neveste niște fete pentru care se răpune atâţi 
tineri. 

Și astfel, unul câte unul, se cărară pe la casele lor de la curtea acestui 
împărat, şi-i lăsară fetele în plata Domnului; căci nimeni nu mai voia să-și 
piarză sufletul pentru un cap de muiere. 

Însuși împăratul fu coprins de spaimă, cum de să piară așa junii ce 
voiau să-i pândească fetele, și nu mai cuteza să îndemne pe nimeni. 

Împăratul era nevoit să cumpere mereu pe fiecare zi câte douăsprezece 
perechi de conduri, și intrase la grije că o să-i îmbătrânească fetele în vatră 
şi o să împletească cosiţa albă, fără să puie pirostriile în cap. 

Argatul de la grădinărie își împlinea slujba cum știa el în legea lui. Și 
domniţele erau mulțumite de mănuchele de flori ce li le da argatul, și 
grădinarul de lucrul lui. 

El, când da florile domniţelor, nici nu-și ridica ochii asupra lor; dară 
când da florile fetei celei mici, nu știu de ce, că se roşea ca un bujor, și-i 
tâcâia inima, de sta să-i sară din piept afară. 

Fata băgă de seamă aceasta, însă crezu că flăcăul este rușinos și d-aia se 
face aşa de roşu când vine înaintea lor. 

Azi aşa, mâine așa, el vedea că nu e de nasul lui o așa bucăţică. Dară 
ce-i faci inimei? Ea îi da brânci și lui, bat-o pustia! și ar fi voit să se puie și 
el la pândă, și apoi se gândea și la păţaniile celor ce păzise înaintea lui. 

Fata cea mică se greşi într-o zi și spuse surorilor cum argatul care le da 
flori se roșeşte ca o sfeclă când vine înaintea lor și cum este de curăţel. Cum 
auzi fata cea mai mare astfel de cuvinte că iese din gura surorei sale celei 
mai mici, unde începu să o dojenească cu niște vorbe cam luătoare în râs, 


cum de numai să se gândească ea a scoate așa vorbe blânde pentru un argat, 
căci asta ar semăna că inima ei este pomită a se planisi cuiva. 

Băiatului îi zicea inima să se arate la împăratul cu cererea de a pândi şi 
el, dară să lăsăm că-și cunoştea lungul nasului, să lăsăm că nul uitase 
păţeniile atâtor flăcăi ce pieriseră, lui îi era să nu-și piarză slujba şi să 
rămâie cu buzele umflate. Apoi unde pui d-ta gândul ce-l muncea groaznic, 
că de va fi gonit de la curtea împărătească, n-are să mai vază pe fetele 
împăratului, căci dându-le flori în fiecare dimineaţă, oricât se feri de vreo 
patimă, totuși gigăşiile și frumuseţile fetelor de împărat, și mai cu seamă 
căutătura cea blajină a fetei celei mici, îl ademenise până într-atât, încât, se 
socotea el, că daca nu va mai atinge în fiecare dimineaţă cu degetele sale 
mâinile cele albe ca o coală de hârtie, cu pielea moale ca puful, ale fetelor 
de împărat, nu va mai putea trăi. 

Ziua, noaptea, îl munceau aceste gânduri și nu știa cum să facă să-și 
împlinească pofta inimei, fără de care, simţea el, că nu va putea să mai 
trăiască. 

Într-una din nopţi, adormind el cu gândul ţintă la dorinţa ce-l chinuia 
de-i rodea băierile inimei, văzu în vis iară pe zâna din vâlceaua cea cu flori 
unde i se arătase odinioară. 

Ea îi zise: 

— Să te duci în unghiul grădinei cel despre răsărit; acolo vei găsi doi pui 
de dafin, unul cireşiu şi altul trandafiriu; alături de dânşii vei vedea o 
săpăligă de aur, o năstrapă tot de aur și un ştergar de mătase. Să iei aceşti 
pui de dafin, să-i pui în două ghivece frumoase, să-i sapi cu săpăliga cea de 
aur, să-i uzi cu năstrapa cea de aur, să-i ştergi binişor cu ştergarul cel de 
mătase şi să-i îngrijești ca pe lumina ochilor tăi. Când vor creşte și se vor 
face ca de un stat de om, orice vei cere de la dânșii ţi se va izbândi tocmai 
pe tocmai. 

Zise şi pieri ca o nălucă, fără să apuce argatul grădinarului să-i 
mulţumească barim. 

Nici nu se dezmeticise bine din uluiala somnului, nici nu se şterse la 
ochi măcar, și dete fuga în unghiul grădinei cel despre răsărit şi rămase năuc 
de bucurie, când văzu în fiinţă toate cele ce îi spusese zâna în somn. Acum 
se şterse şi el la ochi, se pipăi să vază nu care cumva doarme încă şi aievea 
să fie oare ceea ce vedea? După ce se încredință că nu este nălucă, de 
noapte, puse mâna și luă dafinii. 


Îi îngriji cum ştiu el mai bine, îi săpa adesea cu săpăliga ce găsise el 
acolo, îi udă cu năstrapa, îi şterse cu ștergarul şi, ce să mai lungim vorba? îi 
îngriji ca pe lumina ochilor lui, tocmai precum îi poruncise zâna. 

Dafinii creșteau şi se împuterniceau ca prin minune. Nu trecu mult și se 
făcură mari. Frumuseţe ca la aceşti dafini nici că s-a mai văzut. 

Când ajunseră ca d-un stat de om, el veni la dânșii într-una din zile și 
zise unuia precum îl învățase zâna: 


- Dafine, Dafine, 

Cu săpălugă de aur săpatu-te-am, 

Cu năstrapă de aur udatu-te-am, 

Cu ştergar de mătase ştersu-te-am, 

Dă-mi darul d-a mă face, oricând voi voi eu, 
Să nu fiu văzut de nimeni. 


El rămase buimăcit de mirare, când în clipa aceeași chiar văzu cum se 
înființează un boboc de floare, cum creşte de se măreşte şi cum se deschide 
o floare aşa de frumoasă, de nu puteai să te opreşti ca să nu o miroși. El 
puse mâna de o rupse, o luă și o băgă în sân; vezi că aşa îl învățase zâna. 

Seara când domniţele intrară în cămara lor cea încuiată și zăvorâtă cu 
nouă lacăte mari, ca să se culce, el se furișe binișor pe lângă ele și intrară 
împreună. El le vedea pe ele ce fac, dară ele nu-l vedeau pe dânsul. El le 
văzu că în loc să se dezbrace spre a merge la culcare, ele începură a se 
pieptăna, a se îmbrăca cu haine scumpe şi a se găti de ducă. 

El se mira de cele ce vedea și hotărî ca să se ţie după dânsele cu 
dinadinsul să vază pe unde au să iasă ele, unde au să se ducă și ce au să 
facă. 

Când deodată, fata cea mai mare zise surorilor sale: 

— Gata sunteţi, fetelor? 

— Gata suntem, răspunseră ele. 

Atunci cea mare din surori bătu cu piciorul în pământ, şi deodată se 
deschise în două duşumeaua casei. Ele se coborâră prin acea deschizătură și 
merseră, până se ajunseră la o grădină gărduită cu zid de aramă. 

Când fură să intre, fata cea mare bătu din picior iarăși şi porţile cele de 
oțel ale grădinei se deschiseră. Intrând, băiatul călcă pe rochia fetei celei 
mici. 


Aceasta, întorcându-se repede, nu văzu pe nimeni; şi, chemându-și 
surorile, le zise: 

— Surorilor, bănuiesc că s-a luat cineva după mine, că uite, simţii că m-a 
călcat oarecine pe rochie. 

Surorile se uitară în toate părțile și nevăzând nici ele pe nimeni, îi 
răspunse: 

— Nu fii aşa bănuitoare, soro; cine să fie aci, ori să se ia după noi. Nici 
pasăre măiastră nu poate răzbi până unde suntem noi acum. la vezi mai 
bine, să nu se fi apucat rochia ta de vreun mărăcine şi, cum eşti tu fricoasă, 
ti s-o fi părut că te-a călcat neștine pe rochie. Nu fi așa de ușurică! 

Ea tăcu. Băiatul se ţinea după dânsele. 

Trecură printr-o pădure cu frunzele de argint, trecură prin alta cu foile 
de aur, trecură prin altă pădure cu frunzele numai diamanturi şi pietre 
nestimate, cari sclipeau de-ţi luau ochii, şi ajunseră la un eleşteu mare. 

În mijlocul acelui eleşteu se ridica un dâmbuleţ și pe dânsul niște 
palaturi cum nu mai văzuse el până atunci. Palaturile împăratului 
rămăseseră jos de tot pe lângă acestea, care străluceau de la soare te puteai 
uita, dară la dânsele ba. Și aşa de cu meșteșug erau făcute, încât când te 
urcai în ele ţi se părea că te cobori, și când te dedeai jos din ele ţi se părea 
că te urci. 

Douăsprezece luntrișoare cu vâslași muiaţi numai în fir de cel bun le 
aşteptau la margine. Cum ajunseră, se puseră fiecare în câte una și plecară. 
Argatul se puse în luntrea fetei celei mici. 

Luntrile porniră şi mergeau în rând ca cocorii. Numai luntrea fetei celei 
mai mici rămânea mai în urmă. Vâslașul se mira cum de este mai grea decât 
altădată şi trăgea din răsputeri la vâsle ca să ajungă pe celelalte. 

Cum ieșiră la celălalt mal al eleşteului, se auzi o muzică, care, vrând, 
nevrând, te făcea să dănţuieşti. Fetele se repeziră ca fulgerul, intră în palat 
şi se puseră pe joc cu flăcăii cari le pândiseră, şi jucară şi jucară până ce li 
se sparseră condurii. 

Băiatul se ținu mereu după ele. Intrând și el în palat, ce-i văzură ochii? 
Cămara de joc mare și largă de abia puteai să-i zăreşti căpătâiul. Ea era 
împodobită numai cu aur, cu pietre nestemate și cu făclii de jur împrejur ce 
ardeau în niște sfeșnice de aur curat, mai mari decât omul. Păreţii albi ca 
laptele străluceau de-ţi luau ochii, și cu dungi de aur, împodobite cu 
zamfiruri și rubinuri de licăreau ca focul. 


Argatul se puse într-un colț şi privea la toate minunile astea. Și avea și 
la ce privi, căci vedea acolo lucruri de cari nu-i mai văzuseră ochii. Dar 
unde fu pomana aia ca să stea la un loc? Sărea și el tontoroiul de colo până 
colo, fără să vrea; căci nu era chip să stea la un loc fără a sălta, când cânta 
muzica aia. Până și sfeşnicele și mesele şi lăviţele din casă săltau. 

Și nici pomeneală măcar nu este ca să-și închipuiască cineva 
frumuseţea cântărilor și a muzicii aceleia; organe, fluiere, chitări, alăute, 
buciume, cimpoaie și alte multe d-alde astea cântau într-o unire de 
rămâneau marț cei mai buni muzicanți din lume. 

D-apoi fetele1? 'Trăgeau cu foc la nişte hori, bătuta, brâul, ca la uşa 
cortului, de unul singur, pipăruş și câte jocuri toate, de puteai să-ţi rupi 
bojocii jucând. 

Și jucară şi jucară, până despre ziuă. Când, deodată, încetând muzica de 
a mai cânta, ieşi ca din pământ o masă încărcată cu de toate bunătăţile, şi ce 
este pe lume, şi ce nu este. Se puseră cu toții la masă și mâncară şi se 
chefuiră cât le poftiră inima. 

Argatul de la grădinărie şedea în colțul lui unde se aşezase și privea, 
lăsându-i gura apă. 

La masă le slujea niște arapi, îmbrăcaţi în nişte haine foarte scump 
împodobite. 

După ce se sculară de la masă, prinseră a se întoarce acasă. 

Se întoarseră iarăşi pe unde au fost venit. Băiatul se ţinea după dânsele, 
ca dracul după călugăr. 

Când fură a trece prin grădina cu frunzele de argint, ce-i dete argatului 
prin gând, că numai rupse o rămurică dintr-un copaci. 

Un freamăt puternic se făcu atunci în toată pădurea, ca de o furtună ce 
vine întărâtată asupra copacilor; şi totuşi nici o frunză măcar nu se mișca 
din loc, ba nici măcar nu se clătină ca de o adiere de vânt barim. 

Fetele răsăriră. 

— Ce să fie asta, leiculiță? ziseră. 

— Ce să fie? răspunse cea mai mare din surori. lacă, păsărica ce-și are 
cuibul în tumul bisericii din palaturile tatălui nostru trebuie să fi trecut prin 
frunze; căci numai ea poate să răzbată pe aici. 

Fetele trecură și ajunseră în palatul unde erau încuiate, tot pe unde 
ieşiseră. 

A doua zi, argatul de la grădinărie, când dete mănunchiurile de flori 
fetelor împăratului, ascunse cu meșteșug rămurica ruptă în mănunchiul fetei 


celei mici. 

Domnița se miră când își priimi mănunchiul de flori, se uită cam cu 
milă la argat și nu-și putea da seamă cum de să ajungă acea rămurică între 
florile ce priimise. 

A doua seară, iarăşi aşa o petrecură. Băiatul, iarăși pe furiș, se ţinuse 
după dânsele, cu deosebire numai că rupse o rămurică din copacii cei cu 
frunzele de aur, pe care o puse iarăși între florile ce dete a doua zi domniţei 
celei mici. 

Fata cea mai mare, iarăşi cu cuvinte liniştitoare, alină frica surorilor ei 
când se auzi freamătul ce se făcu în pădurea de unde argatul rupse rămurica. 

Când a doua zi domniţa cea mică priimi florile cu rămurica ascunsă 
între ele, îi dete un fier ars prin inimă. 

Ea căută vreme cu prilej şi, prefăcându-se că vrea să se primble, ieşi 
preste zi prin grădină și, întâlnind pe argat la o cotitură a grădinei, îl opri şi- 
i zise: 

— De unde ai avut tu rămurica ce mi-ai pus-o în mănunchiul de flori? 

— De unde o ştie prea bine măria-ta. 

— Care va să zică, tu te-ai ţinut după noi, și știi unde mergem noi 
noaptea. 

— Cam aşa măria-ta. 

— Cum ai făcut de a venit după noi de nici una dintre surori nu te-a 
văzut? 

— Pe furiș. 

— Na o pungă de bani, și să nu scoţi nici o vorbă despre primblarea 
noastră de noaptea. 

— Eu nu-mi vânz tăcerea, măria-ta. 

— Dacă voi auzi însă că ai crâcnit ceva, voi pune să-ți taie capul. 

Zise ea vorbele astea aspre din gură, dară din inimă altceva cugeta. E i 
se părea că acest argat din ce în ce se face mai curăţel. 

A treia noapte când se duse după dânsele, tot pe furiș, rupse o ramură 
din pădurea cu copacii cei care aveau foile de diamant, şi iarăși se făcu 
freamăt printre frunze, și iarăşi surora cea mai mare alină frica surorilor 
celor mici cu cuvinte liniștitoare. Domnița însă cea mică, nu ştiu de ce, dară 
în inima ei se strecură o bucurie ascunsă. 

În ziua următoare, când găsi rămurica de diamant în mănunchiul de 
flori, cătă cam pe subt ascuns la argat şi-l găsi că nu se prea deosebește de 
fiii de domni și de împărați. Atât i se păru de drăgălaș. 


Argatul și dânsul cătă asupra domniţei cu ochi galeşi, dară tot pe furiș, 
şi o văzu că se tulburase oarecum, se făcu însă că nu pricepe nimic și-și cătă 
de treabă. 

Surorile domniţei deteră peste dânșii vorbind și râseră de dânsa și luară 
cu cuvintele cam peste picior. Fata cea mică tăcu şi înghiți ruşinea. Nu se 
putea ea mira din destul cum a făcut argatul de le-a descoperit. Ei, vezi, îi 
intrase în cap că acest flăcău nu poate să fie om prost, deoarece dovedise 
lucruri ce nici măiestrele nu le ştiau. 

Și apoi, adevărul vorbind, boiul lui cel falnic, chipul lui cel bine potrivit 
şi blajin îl arăta cât de colo a nu fi de argat prost. Pe lângă acestea, și 
înfățișarea, şi totul într-însul avea pe vino-ncoace. 

După ce intrară în casă fetele, domniţa cea mică le spuse că argatul de 
la grădinărie ştia tot ce fac ele noaptea. Atunci se adunară la sfat și plănuiră 
ca să-l facă şi pe dânsul să-și piarză inima şi simţirile, cum făcuseră și cu 
ceilalți tineri. 

Flăcăiandrul însă se furișă și de astă dată de intră în cămara fetelor, ca 
să asculte la sfatul lor. 

Pare că-i spusese ariciul la ureche că are să se petreacă între ele ceva 
pentru dânsul. 

Acum, după ce ştia totul, dară totul ce trebuia să ştie, se duse la dafinii 
lui și zise către cel trandafiriu: 


- Dafine, Dafine, 

Cu săpălugă de aur săpatu-te-am, 

Cu năstrapă de aur udatu-te-am, 

Cu ştergar de mătase ștersu-te-am, 

Dă-mi minte și procopseală de fiu de domn şi împărat! 


Ca şi de la rând, un boboc de floare încolți, crescu și se deschise o 
floare minunată. El luă floarea și o băgă în sân. Odată căzură de pe faţa lui 
arsăturile de soare şi îi rămase chipul curat şi luminat, ca şi când atunci îl 
făcuse mă-sa. Simţi că în creierii lui se petrece un ce de care nu-și putea da 
seama. Dară văzu că începe a judeca altfel de cum judeca el până acum. 
Pasămite se ascuţise la minte. Şi totdeodată se pomeni îmbrăcat cu nişte 
haine ca ale fiilor de împărați și de domni. 

Atunci se duse la împăratul și ceru şi dânsul să-i păzească fetele, într-o 
noapte. 


Împăratului i se facu milă de tinereţele lui şi-l sfătui să-și caute mai 
bine de treabă, decât să se răpuie. El stărui. Împăratul priimi. Acesta nici că 
bănuia măcar a fi argatul de la grădinărie; aşa de mult se schimbase. 

Când îl arătă fetelor şi le spuse împăratul ce voiește, nici ele, vezi, nu-l 
cunoscură. Numai cea mică, fiind cu cuiul la inimă, îl cunoscu și începu a 
tânji de dragoste. 

Noaptea următoare, când plecară ele la joc, îl luară și pe dânsul. El știa 
ce i se pregăteşte, dară se feri ca de oala mălaiului să nu dea în clapcă. 

Ajunseră la palatul vrăjit, jucară până despre ziuă, apoi se puseră la 
masă. I se aduse şi lui băutura din care băuse toți cari veniseră înaintea lui, 
băutură care trebuia să-l facă a-şi pierde minţile și simţirea, băutură care să- 
] piarză şi pe dânsul ca pe ceilalți. 

Atunci unde își întoarse niște ochi lăcrămoşi și plini de focul dragostei 
ce-l mistuia, și zise cu grai duios domniţei celei mici: 

— Vezi tu? iacă eu mă pierz pentru dragostea ta, daca ai așa inimă de 
gheaţă. 

— Nu, n-am inimă de gheaţă, focul dragostei tale mi-a încălzit-o, 
răspunse ea. Nu bea. Mai bine voi să fiu grădinăreasă cu tine, decât fată de 
împărat. 

Cum auzi aşa, el aruncă băutura la spate, și mai apropiindu-se de dânsa, 
îi mai zise: 

— Să nu-ţi fie teamă, măria-ta, că grădinăreasă nu ai să fii o dată cu 
capul. 

Toţi cei de față auziră vorbele lor. Puterea farmecului se zdrobi și toți cu 
totul se pomeniră în palaturile împăratului. Palatul cel fermecat pieri ca o 
nălucă, ca şi cum n-ar fi mai fost pe lumea asta. 

Când îi văzură împăratul, încremeni de uimire cu amândouă mâinile pe 
barbă. Flăcăul, fostul argat la grădinărie, îi povesti toată șiretenia nopților. 
Împăratul dete pe fata cea mică după flăcăiandrul cel frumos şi drăgăstos. 
Apoi se înfățişară şi celelalte fete cu câte unul din fiii de împărați și de 
domni pe care şi-l alesese. Împăratul se înduplecă și le dete pe fiecare la 
casa lor. Şi se făcu o bucurie mare în toate părţile, care bucurie de ar fi o 
sută de guri, nu una ca a mea, n-ar putea-o spune. 

Înainte de a se cununa, fata cea mică întrebă pe logodnicul ei cu ce 
putere făcu el de le descoperi ascunsurile faptelor lor și legătura farmecului 
ce le țineau înlănţuite. El spuse. Iară ea, ca să nu fie bărbatu-său mai presus 


decât ea, ci să fie deopotrivă om ca toți oamenii, se duse de tăie dafinii şi-i 
băgă în foc. 

Apoi se cununară şi trăiră o viaţă fericită, cum se trăieşte pe lumea 
noastră asta bălţata, până ce se istoviră toţi cu totul, în adânci bătrâneţe. 

Iar eu încălecai p-o şea etc. 


Cele trei rodii aurite 


A fost odată ca niciodată etc. 

A fost odată un împărat, și avea un fecior; acesta, șezând la fereastră, 
vede o babă bătrână, care venea cu tivga să ia apă de la fântână. Ce-i vine 
lui, ia o piatră şi aruncând-o către fântână, nemereşte drept în tivgă, şi 
aceasta se sparge; baba, care simţise de unde venise piatra își auncă ochii la 
fereastra împăratului și vede pe fiul de împărat făcând haz; atunci baba zise: 

— Până nu vei găsi cele trei rodii aurite, să nu te însori, dragul mamii; și 
se întoarse acasă tristă şi fără tivgă și fără apă. 

Fiul de împărat, auzind acest blestem, stătu, și după ce se gândi mult 
timp la rodiile aurite, se aprinse dorinţa în el de a le vedea şi de a le avea; 
deci se duse la tată-său și-i zise: 

— Tată, să-mi faci trei rânduri de haine de fier, căci am să fac o călătorie 
mare. 

Și toată silinţa ce puse împăratul a opri pe fiul său de la aceasta, fu în 
zadar. 

Daca văzu și văzu că nu-l poate opri, porunci şi numaidecât i se şi făcu 
hainele; după ce le luă, fiul împăratului încălecă și plecă. 

Un an de zile trecuse de când călătorea; ajunsese prin pustietăți 
nelocuite de oameni, și tot rătăcind în sus şi în jos, două rânduri de haine se 
rupseră și le lepădase. Neștiind ce să facă, hotărî a mai merge câtva, şi daca 
nu va putea descoperi nimic, să se întoarcă. 

Abia mai făcu câţiva pași şi iată că zări o colibă. Se repezi într-acolo 
iute ca săgeata şi îndată și ajunse. Când, o mătușă sihastră, cum îl văzu, îi şi 
zise: 

— Da bine, flăcăule, cum ai ajuns p-aici pe unde nu se vede pasăre cu 
aripioare, dar încămite om cu picioare? 

— Mamă, zise fiul de împărat, caut cele trei rodii aurite; nu ştii d-ta 
încotro se pot afla? 

— Nu ştiu, dragul mamii, nici n-am auzit până acum de așa minune, dară 
poate soru-mea să ştie, care şade puţin mai departe de aici; de ai curaj să 
mai mergi, poţi să o întrebi pe dânsa. 

N-așteptă să-i zică de două ori, și o tuli într-acolo repede şi merse, şi 
merse, cale lungă neumblată, până ce dete de o altă colibă, de unde 
asemenea ieşi o mătușă sihastră, şi mai bătrână, şi mai scofălcită, care și ea 
îi zise: 


— Cum ai ajuns p-aici, om cu picioare, pe unde unde nu vine nici pasări 
cu aripioare? 

— Mamă, zise fiul împăratului, caut cele trei rodii aurite, și dorinţa de a 
le avea m-a adus p-aici, nu ştii d-ta încotro se află? 

La auzirea acestor vorbe, bătrâna începu să plângă, apoi îi răspunse: 

— Am avut şi eu un fecior, care auzise despre acele blestemate rodii, și 
care, tot umblând după ele, într-una din zile se întoarse șchiop și în cele din 
urmă îşi rupse şi capul pentru ele; daca aș fi ştiut atunci, dragul mamii, cum 
să le găsească cineva fără primejdie, nu-mi pierdeam copilașul. 

Cum auzi flăcăul nostru, începu a se ruga să-i spuie cum să facă să le ia, 
iară bătrâna îl povăţui cum să umble şi cum să se poarte, şi daca va izbuti, l- 
a jurat pe tinereţele lui ca să se întoarcă tot pe acolo, ca să-i arate şi ei acele 
rodii, după care s-a prăpădit fiul său. 

După ce i-a făgăduit că se va întoarce, i-a mulțumit pentru sfaturile cele 
bune ce a priimit de la dânsa, şi ca o nălucă pieri dinaintea ei, când, după o 
călătorie încă d-o săptămână şi mai bine, văzu un balaur cu o buză în cer şi 
cu alta în pământ. Îndată ce ajunse la dânsul îi zise: 

— Bună ziua, frate, şi trecu înainte. 

Iar balaurul îi răspunse: 

— Noroc bun, frate. 

Ajunse apoi la o fântână, mucegăită și plină de nămol: el se apucă 
îndată de curăţi şi primeni apa din fântână și-și căută de drum până dete de 
nişte porţi încuiate, pline de praf și de păianjeni; curăţi acei păianjeni, 
scutură praful, dete poarta de perete și trecu înainte. În drumul său întâlni o 
brutăreasă care ştergea un cuptor cu ţâţele sale; cum o văzu, îi dete bună 
ziua, şi tăindu-și o bucată din haina sa, îi zise: 

-Ține asta, leiculiță, de șterge cuptorul. 

Iară ea, luând-o, îi mulţumi. 

La spatele cuptorului, fiul împăratului văzu o grădină ca un rai, în care 
se rătăci câtva timp. 

În cele de pe urmă văzu cele trei rodii cum atârna de o cracă în pom; îşi 
făcu curaj, scoase cuţitașul și tăie crăculiţa de care erau atârnate, și o tuli d- 
a fuga înapoi. 

N-apucă să facă zece paşi şi toată grădina începu să ţipe şi să cheme în 
ajutor pe brutăreasă, porţile, fântâna şi pe balaur. 

— Ba aia-i vorbă, răspunse brutăreasa, că de când sunt urgisită a sta aci, 
nu s-a îndurat nimeni să vie a mă scuti de arsătura de toate zilele. 


— Că alt gând n-am, răspunseră porţile, că de când suntem făcute, n-a 
venit nimeni să ne mai scuture, să ne deschiză, de înţelenisem așa. 

— Ba să ne iertaţi, zice fântâna, că de când sunt făcută, mână de om n-a 
venit să-mi curețe apele, încât ajunsesem a mă împuți. 

— Ba că chiar, răspunse şi balaurul, că de când sunt osândit a sta cu gura 
căscată şi cu ochii sticliţi la stele, nimeni nu mi-a dat măcar o bună ziua, și 
să-mi zică frate. Acest om ne-a scăpat de urgia ce era pe noi, și ne vom 
căuta de treabă. 

Fiul împăratului, care făcuse întocmai cum îl învățase bătrâna, se 
întoarse pe la dânsa şi după ce-i mulțumi și-i dete şi ei câte ceva, plecă să se 
întoarcă la împărăţia tatălui său. 

Pe drum, ce-i veni lui, văzând că nu mai poate răbda, scoase cuţitașul şi 
tăie una din rodii, ca să guste şi să se încredinţeze de bunătatea lor. Când, ce 
să vezi? Deodată iese din rodie o fată, ca o zână de frumoasă, și îndată 
începu a striga cu glas mângâios: 

— Apă, apă, că mor. 

Întoarse fiul împăratului ochii în toate părţile să vază apă; dară geaba, 
apă nu era, iară fata căzu şi muri; p-aci era să cază și el, dară se ţinu. 

Tot mergând el, nu putu să ţie până să nu guste dintr-o rodie şi scoase 
cuţitaşul de tăie încă una; deodată, iese şi dintr-însa o fată ca o zână, şi 
moare ca şi cea dintâi, fiindcă n-avu apă să-i dea. 

Mâhnit de ciudata întâmplare, mergea către împărăţia tatălui său cu 
rodia care îi mai rămăsese, și se uita la dânsa ca la un cireş copt; şi merse 
până ajunse la o câmpie frumoasă pe unde începu a cunoaște urme de 
oameni. Aici îi mai veni inima la loc, şi se puse jos să se odihnească niţel. 
Gândul lui nu se lua de la rodii și de la fetele cele frumoase ce muriseră; și 
tot gândindu-se se aprinse în el dorința de a gusta din rodia pe care o mai 
avea, încât nemaiputându-se ţine, otărî să o taie şi pe aceasta, dară temându- 
se să nu i se întâmple ca și cu celelalte, căută o fântână, luă apă în căciulă, 
şi acolo, la umbra unui copaci mare, tăie şi rodia care îi mai rămăsese, când 
ce să vezi? unde ieşi o fată ca soarele de frumoasă, și cu părul de aur. 

— Apă! apă! strigă ea. 

Și el îi dete de bău și o stropi cu apă, și aşa scăpă fata cu viaţă. 

Fiul împăratului îi da târcoale, şi se tot minuna de frumuseţea și de 
gingăşia ei. Apoi o luă de mână și îi zise: 

— Soţie să-mi fii și ea priimi. 


El nu voi să o ducă pe jos acasă la tată-său, ca să nu ostenească, fiindcă 
o vedea că era puţintică la trup încât ar fi băut-o într-un pahar de apă, şi aşa 
de subţirică de parcă era trasă prin inel. 

El o povăţui să se urce în pomul de lângă fântână, și îi zise să-l aştepte 
acolo până se va întoarce de la tatăl său cu cară împărăteşti şi cu călăreţi, ca 
să o ia, fiindcă el cunoscuse locurile că nu mai este aşa departe. 

Fata cea frumoasă zise copaciului să se lase jos, și el se lăsă, apoi se 
puse în el şi se ridică. Fiul împăratului rămase cu gura căscată uitându-se la 
ea şi la minunea cum de se lăsase și se ridicase copaciul, apoi, rupând-o d-a 
fuga, să te păzeşti, pârleo, că îi sfârâia călcâiele de iute ce se ducea. 

Nu trecu mult de când se duse fiul de împărat, și o fată de ţigan veni să 
ia apă din fântână, dar când văzu chipul care strălucea în apă, crezu că e al 
ei, şi, spărgând ulciorul, se întoarse fuga la mumă-sa: 

— Nu mă mai duc la apă, zise ea, o frumuseţe ca a mea nu aduce apă. 

— Du-te la apă, arapino, ce tot spui astfel de fleacuri, îi zise măsa, 
arătându-i coceanul măturei. 

Ea se duse și iară se întoarse, ca şi întâi, fără ispravă şi tot cu astfel de 
vorbe. 

Mă-sa înţelese că acolo nu e lucru curat şi îi dete un ac vrăjit să-l ție în 
păr, şi o învăţă ce să facă cu el la întâmplare de ar da peste cineva p-acolo, 
şi o trimise iară. 

Țiganca, cum ajunse la fântână, cătă în sus și văzu de unde venea în 
fântână acel chip îngeresc. 

— Suie-mă și pe mine acolo, rogu-te, zise țiganca, uitându-se galeş către 
zâna frumuseţilor. 

Iară fata cu părul de aur zise copaciului de se lăsă, luă pe ţigancă ca să-i 
ție de urât, și copaciul se ridică la loc. 

Stând ele la vorbă, ţiganca se linguși şi rugă pe fată, ca de voiește să 
doarmă niţel, să puie capul în poala ei, şi ea îi va căuta în cap. 

Fata se înduplecă și se puse cu capul în poala ţigancei, și, când era să o 
fure somnul, ţiganca îi înfipse acul otrăvit în cap, iară fata se făcu o păsărică 
cu totul şi cu totul de aur, și începu a zbura de colo până colo, pân crăcile 
pomului. 

Atunci ţiganca zise: 

— Ah! fată de lele ce mi-ai fost, cum mi-ai scăpat, eu socoteam că 
dormi, dară, fie, tu n-o să-mi scapi, îţi viu eu ţie de hac. 


Nu trecu multe zile şi iaca şi fiul de împărat cu oaste și călăreți și cu 
cară împărăteşti veni ca s-o ridice; iară ţiganca, cum îl văzu, îi zise: 

— Da bine, împărate m-ai lăsat să te aştept atâta, încât soarele mi-a ars 
fețişoara şi vântul mi-a bătut perișorul. 

Împăratul, cum o văzu, rămase la îndoială și nu-i venea să crează că ea 
este zâna pe care o lăsase el acolo. 

Dară, după vorbele ce-i zise, pare că ar fi crezut, și deci se înduplecă şi 
o luă. 

Nu știu cum, nu ştiu ce fel, dară parcă-i spunea inima că n-o să fie ea; 
în sfârşit, daca nu văzu pe altcineva, plecă cu ea, şi nu ştia cum să facă să 
nu crează tată-său că spunsese minciuni. 

Când ajunse la curtea împărătească, le ieşi împăratul înainte, și rămase 
înmărmurit când văzu în loc de zâna frumuseţelor, cu faţa ca soarele și cu 
părul de aur, pe o arapină neagră ca fundul căldărei. Şi măcar că fiul său îl 
încredința că soarele îi arsese fețișoara și vântul îi bătuse perișorul, 
împăratului tot nu-i venea să crează. Însă n-avu ce face; de bine, de rău îi 
puse într-o parte a palatului și tot amâna cununiile. 

D-a doua zi chiar, în grădina împărătească, în toate dimineţile, venea o 
păsărică și cânta cu dor de-ţi rupea inima; apoi striga cât îi lua gura: 

— Grădinar! Doarme împăratul? 

— Doarme, îi răspundea grădinarul. 

— Să doarmă somn dulce şi mai dulce, de pe căpătâi să s-aridice, adăoga 
păsărica. Dară cioroaica de împărăteasă doarme? 

— Doarme, îi răspundea. 

— Să doarmă somnul de urgie, de acum până-n vecie. 

Și pe care pom se punea de cânta, pe loc se şi usca. 

Grădinarul spuse împăratului toată şiretenia cu pasărea și cum se usucă 
pomii pe care se punea ea de cânta. Împăratul se luă de gânduri. 

Mai toți pomii din grădină se uscară în câteva zile, mai rămăsese unul. 
Atunci împăratul porunci să pună pe fiecare crăculiță câte un laţ, și aşa se şi 
făcu; iară a doua zi, în revărsat de zori, veni la împăratul cu pasărea de aur 
care dedese în laţ. Împăratul porunci de-i făcu o colivie cu totul şi cu totul 
de aur, puse pasărea în ea şi, de dragul ei, o ţinea pe fereastra lui. 

Țiganca, cum auzi de istoria cu pasărea, îi trecu un fier ars prin inimă. 
Se făcu bolnavă, mitui pe toţi vracii cari spuseră împăratului că până nu va 
tăia pasărea de aur și să dea împărătesei să mănânce din ea, nu se va 
însănătoşi. 


Plin de scârbă împăratul nu se putea învoi la asta, dară, după rugăciunea 
fiului său, o dete; rămase însă nemângâiat și din ce în ce ura mai mult pe 
țigancă. 

Luară, deci, pasărea și o tăiaseră, o fierseră şi o duse împărătesei; iară 
ea, după ce se prefăcu că se însănătoșește, începu a se găti de cununie. 

Din sângele păsărelei crescu la fereastra împăratului un brad înalt și 
frumos, şi era o minune cum de într-o noapte crescuse aşa de mare şi falnic. 
Împăratul chemă pre grădinar şi-i porunci să aibă cea mai marei îngrijire de 
acel pom. Iară ţiganca, cum auzi, n-avu odihnă și-i puse gând rău. 
Pricepuse, drăcoaica, că încă nu scăpase cu totul și cu totul de primejdie. 

Se făcu iară bolnavă, mitui iară pe vraci, cari spuseră împăratului că 
până nu va tăia bradul să-l fiarbă şi cu apa aceea să-i facă baie, nu va trece 
împărătesei. 

Împăratul se supără până la suflet, văzând că logodnica fiului său e 
piază rea, fiindcă de când a venit ea, n-a avut parte de nici un lucru ce i-a 
fost lui drag. 

Lăsă să taie și bradul ca să nu mai aibă nici un cuvânt a-l mai supăra 
cineva cu ceva, şi se hotărî ca de aci înainte să nu mai facă pe voia nimănui, 
daca ar mai da peste ceva care să-i placă. 

Pe când tăia bradul, la care toată lumea se uita cu jind, o bătrână 
cerşetoare se opri şi ea să privească lângă cealaltă lume, și când vru să 
plece, luă cu dânsa o surcea ce căzuse de la o ţandără a bradului şi o duse 
acasă. Băgă însă de seamă că era un ac înfipt în surcea; ea îl scoase; și 
fiindcă surceaua era oarecum măricică și lată o făcu capac la oala care o 
avea şi ea după sufletul ei. 

A doua zi plecă în prosteală ca totdauna; dară când se întoarse acasă, 
rămase încremenită văzând coliba măturată şi deretecată de-ți era dragă 
inima să priveşti. 

Nu înţelegea baba ce minune să fie asta, adică cine să fi venit să-i facă 
ei astfel de bine. 

Câteva zile urmă tot astfel; în sfârșit hotărî să pândească, doară va da 
peste cel ce-i deretecă şi-i pune toate alea la rânduiala lor pân colibă și așa 
și făcu. Într-o zi după ce plecă, ea se ascunse şi, uitându-se pe furiș, pe 
crăpătura ușii, văzu cum din capacul oalei sări o fată mai albă decât neaua și 
cu părul de aur. 

— Cine ești, mamă, zise ea, de îmi faci astfel de bine? 


— O fată fără trişte, zise ea; daca mă primeşti să şez la d-ta, mult bine ți- 
oi face și eu dumitale. 

Se învoiră şi rămase; ba încă baba se mândrea, că așa fată nici în casa 
împăraţilor nu se găsea, frumoasă și vrednică. 

Baba mergea mereu în prosteală, cum învățase ea, dară într-o zi îi zise 
fata să-i cumpere din târg pânză şi mătase roşie și verde; baba, biet, din 
paralele ce adunase din cerșit, îi cumpără. 

Fata îşi cusu toată istoria pe două sangulii; și după ce le isprăvi, zise 
babei să se ducă cu dânsele la împăratul, și când va fi pe tron alăturea cu 
fiul său, sangulia cusută cu verde să o pună pe genuchii împăratului; iară 
cea cusută cu roşu pe ai fiului său. 

Baba ascultă şi se duse; dară ostașii n-o lăsa să intre. Atunci ea făcu 
zgomot, și împăratul porunci să o lase a intra. Ea, cum intră, făcu cum îi 
zisese fata, şi ieşi ca să aştepte să vază isprava. 

Cum văzură sanguliile, împăratul și fiu-său înţeleseră totul. Porunci să 
cheme pe logodnica împăratului și-i zise: 

— Pentru că o să te faci împărăteasă, trebuie să te deprinzi a şi judeca pe 
femei, când judecătorii nu se domiresc la câte un lucru. Astăzi ni s-a arătat 
cu plângere o femeie, care zise că, având un cocoș de soi, cu mare 
cheltuială a alergat prin ţări de a cumpărat şi o găină, aşijderea de soi; că 
vecina ei nu s-a mulțumit că i-a omorât găina, dară i-a furat și cocoșul şi l-a 
dat la o găină d-ale ei, şi aşa cere dreptate. Ce zici despre aceasta? 

— Zic, răspunse bahniţa, după ce se gândi puţin, că femeia care a omorât 
găina şi a furat cocoşul, cu moarte să se omoare, și cocoșul să se întoarcă 
stăpânului împreună cu găina osânditei și cu ouăle ce va fi făcut. 

— Bine ai judecat, răspunse împăratul. Eu sunt femeia cu cocoșul, și tu 
eşti care l-ai furat; găteşte-te la osânda care tu însuţi ai găsit-o cu cale. 

Tiganca începu a plânge, a se ruga, a se jeli, dară toate fură degeaba. O 
dete pe mâna ostașilor care fără milă îi răsplătiră nelegiuirea ce făcuse. 

După aceasta se duseră cu toţii la casa babei, și fiul de împărat cu tată- 
său înainte ridicară pe fată cu toată cinstea; şi după ce o aduse la palat, 
îndată îi și cununară, și mare veselie fu în toată împărăţia trei zile d-a 
rândul, pentru că s-a găsit vie şi nevătămată fata cu părul de aur, după care 
atâta a umblat fiul de împărat, şi toți cu totul oropsea pe ţigancă când s-a 
auzit istoria nelegiuirilor sale. 

Încălecai p-o şea etc. 


Ciobănaşul cel isteţ sau ţurloaiele blendei 


A fost odată ca niciodată etc. 

A fost odată un împărat şi o împărăteasă. Amândoi erau oameni de 
treabă şi frumoşi. Ei se iubeau, nevoie mare! Dară erau tot mâhniţi și 
amărâţi că nu făceau copii. Toate leacurile ce luase împărăteasa de pe la 
vraci şi vrăjitoare nu-i folosise întru nimic. 

Împăratul şi împărăteasa se puseră pe post şi pe rugăciune, cu gând ca 
doară îi va asculta Dumnezeu și le va da și lor un copil. După trecere de 
câteva zile, într-una din seri, când petrecură ei o parte din noapte rugându- 
se mai fierbinte, se culcară și mai târziu. Cum puse capul pe perină, 
adormiră îndată, parcă-i lovise cineva cu muchea în cap. Nu trecu mult și 
împărăteasa dete un țipăt, răsărind din somn. 

— Da ce ai, draga mea împărăteasă, zise împăratul, de ţipi aşa de 
grozav? 

— Ce să am, mărite împărate, iacă am văzut un vis frumos și minunat. 
Ascultă, că voi să ţi-l povestesc: 

Se făcea că eram într-o grădină, frumoasă, frumoasă, cum n-am mai 
văzut. Erau niște pomi înalți, stufoși şi bine potriviţi de părea că erau scriși, 
și aşezaţi în trâmbă pe drumul pe care mergeam. În dreapta și în stânga era 
o pădure tot cu de astfel de pomi de îţi plăcea să-i priveşti. Tot mergând și 
minunându-mă, m-am pomenit către mijlocul grădinei. Aici era, ce să-ţi 
spui? frumuseţea de pe lume. Nişte cărări sucite şi cotite, acoperite cu un fel 
de iarbă mărunţică, de părea că erau niște covoare așternute. 

Din loc în loc şi mai cât colea, se făcea că erau așezate niște stufișuri, 
unele rotunde și cu flori, altele lunguieţe și cu pomişori, iară altele făcute ca 
nişte ascunzători. Flori cu fel de fel de feţe și cu un miros de te îmbăta. Mă 
rătăcisem căscând gura în toate părţile, uitându-mă la poamele cu care erau 
încărcaţi pomii și ascultând la miile de păsărele ce cântau pe rămurele și 
fără a se sfii de mine. 

Mai către mijlocul grădinei se făcea că era o fântână de marmură albă 
ca laptele, și apa curgea pe de o sută de părţi, limpede ca vioara şi rece ca 
gheaţa. 

Tot umblând încoa și încolo, nesăturându-mă de privirea florilor şi de 
miros, auz un glas ca de privighetoare care tot zicea: "cine m-o mânca, 
rămâne grea!" Stau în loc, caut să văz de unde vine glasul, şi mi se părea că 
iese din mijlocul unui stufuleţ de pomişori, mai frumoși decât ceilalți pe 


care îi văzusem până aci. Mă iau și eu după glas ş-o plec într-acolo. Când, 
ce să vezi? stufuleţul se făcea că era înconjurat de nişte iarbă verde, 
subțirică și naltă de-mi venea până mai sus de genunchi: firicelul de iarbă și 
floricica; astfel încât nu te îndurai să calci peste ele. Şi când adia vântul, se 
culcau şi se ridicau de părea că sunt niște valuri de apă. Eu, pâș, pâș, 
binișor, mă feream să nu stric a frumuseţe de iarbă și flori, şi ajung până la 
stufuleţ. Acolo, în mijlocul unor pomișori, era unul ceva mai nălticel, pare 
că de dinadins era făcut aşa, ca să-l vază oricine o trece. Pe ramurile lui sta 
niște merișoare mici şi p-o parte rumene, de părea că erau prăjite. Stau și 
ascult. Ele se făcea că mie îmi vorbeau, căci nu mai încetau de a tot zice: 
"cine m-o mânca, rămâne grea”. 

Eu n-am mai putut să mă opresc. Mă întinz peste ceilalți pomișori, iau 
un merișor d-alea, îl bag în gură să-l mănânc, dară, când să mă întorc, dau 
într-un ghimpe. Așa de m-a săgetat pustiul de ghimpe, încât am tipat şi m- 
am deşteptat. 

— Frumos vis ai visat, zise împăratul; dar şi tare ai ţipat, încât m-am 
speriat. 

Nu trecu mult după asta și împărăteasa simţi că a fost luat în pântece. 
După nouă luni, născu o fată ca o zână. Bucuria și veseliile ţinură la curtea 
împărătească mai multe zile. Fata de ce creștea, d-aia se făcea mai 
frumoasă. Împăratul şi împărăteasa se uita la dânsa ca la soare. 

După ce mai crescu, se văzu că fata este isteață și cuminte. Îi plăcea să 
iasă pe câmp să se joace, să adune floricele, să alerge după fluturei şi să se 
scalde în pârâiașul ce curgea pe la spatele grădinei împărăteşti și care era 
limpede ca lacrima. 

Dădaca băgase de seamă că fetei, pe lângă alelalte, îi plăcea să asculte 
şi la viersul ce scotea din fluier un ciobănaș care avea câteva miele şi le 
păştea dincolo de pârâiaș. Într-una din zile fata împăratului merse cu 
dădacă-sa la câmp și, neauzind fluierul, crezu că sunt singure, se dezbrăcară 
şi se scăldară. Ciobănașul dormea la rădăcina unui copaci şi mielele se 
rătăciseră pe câmpie. Când, un ţânţar îl înțepă așa de tare, încât îl deşteptă. 
Deşteptându-se el, iacă fata împăratului că ieșea din apă. Rămase uimit de 
ceea ce văzu. 

După ce se duse fata împăratului cu dădacă-sa, își căută şi el mielele şi 
se duse şi el într-ale sale. 

Până aci, cântase el nu cântase; dară după asta își puse și el puterile ş 
zicea din fluier niște doine de te adormea. 


F= o 


Văzând dădaca că fetei îi plăcea prea mult să asculte la fluier, nu zise 
nimănui nimic, dară se feri de a mai veni cu fata pe acolo. 

Ciobănașul, un flăcăiandru chipeș și tras ca pân inel, daca văzu că nu 
mai vine fata pe acolo, îşi luă şi el lumea în cap, şi se duse în altă parte, la 
un oraș, de se băgă argat la vite. 

Împăratul şi împărăteasa se topea după fata lor, văzând-o că de ce 
merge se face mai frumoasă și mai cu minte. 

Când ajunse de măritat, împăratul zise împărătesei: 

— Împărăteasa mea iubită, fata noastră s-a făcut mare; acum să-i căutăm 
un bărbat dintre fiii de împărați, tot așa de frumos și de cu minte ca și 
dânsa. 

— Fata noastră va lua de bărbat pe acela, zise împărăteasa, care îi va 
ghici semnele ce are pe trup; altfel nu o mărit, Doamne fereşte. 

Împăratul ascultă de vorbele împărătesei şi dete sfară în ţară și pe la 
toate împărăţiile, precum ca să se știe că oricine va ghici semnele ce are fata 
împăratului pe trup, aceluia i-o va da de soție. 

Când se auzi de astă hotărâre împărătească, se făcu mare vâlvă între 
împărați şi oamenii locului, și toţi cu totul se sculară să meargă la curtea 
împărătească să-și cerce norocul. 

lar daca auzi şi ciobănașul, își ceru simbria de la stăpânu-său, își mai 
vându şi ce bruma de ţoale mai avea, își cumpără un cal de atât pe cât îi 
ajunsese bani şi haine de primeneală, își luă ceva merinde şi plecă şi el. 

Cum se văzu la câmp, descălecă şi, cu ochii înmuiaţi în lacrămi, făcu o 
rugăciune la Dumnezeu să-i fie de ajutor în călătorie şi să izbândească, apoi 
încălecă din nou și porni cu voie bună. 

Și aşa, aide, aide, merse până înseră şi se puse a se odihni. Când, ce să 
vezi d-ta? unde venea o ceată de fii de împărați și de boieri mari, îmbrăcaţi 
numai în fir și pe niște armăsari de mâncau foc. Se părea că nu-i mai încape 
locul. El, biet, se dete mai la o parte. Mai văzuse el cai buni, înșelați și 
înfrânați frumos; mai văzuse și fii tineri de boieri îmbrăcaţi cu haine 
scumpe, auzise că unii dintr-înșii sunt limbuţi, dezmierdaţi, luători în râs și 
înfumuraţi, de nu le ajunge cineva cu strămurarea la nas, dar ca și aceştia, 
ba, ba, ba! 

Trase și ei aci spre a mânca peste noapte. Puseră deci de le făcu un foc 
mare de părea că au să frigă un bou, se puseră pe lângă dânsul și, după ce 
cinară, începură a vorbi verzi şi uscate; mai multe rele decât bune. Nu le 


scăpase nimic pe lume de care să nu se alege. Stau tolăniţi pe niște rogojini 
pe dasupra cărora erau așternute nişte velinţe lucrate cu meșteșug. 

Noaptea era frumoasă. Pic de nour nu se vedea. Din când în când 
greierii și prigoriile te făceau să-ţi mai aduci aminte că trăieşti pe lume. Un 
vânticel adia, încât de abia îl simţeai că vine să-ţi mângâie obrajii. Ciobanul 
se făcuse mititel lângă un mărăcine înflorit, pe lângă care păştea calul său, 
şi se pusese pe gânduri. Se uita pe cer la drumul robilor, vedea cum se 
mișca carul, fata care duce apa în doniţe pe cobilițe. Se mira de razele ce 
ieşea din luceafăr, şi căuta cu mare dorinţă să cunoască care din candelele 
atârnate în cer ar fi aceea a fetei împăratului ca să se închine la ea. 

Pe când era cufundat în gândire, fiii de împărați și de boieri băgară de 
seamă că mai era cineva. Îl întrebară şi aflară că merge și el la cetatea 
împărătească unde mergeau şi ei. Şi fiindcă văzură că el nu le da pricină de 
vorbă, începură ei să-i vorbească şi să-l cam ia peste picior. 

— Iată, zise unul din ei, încă un peţitor pentru fata cea frumoasă a 
împăratului. 

— Ăsta negreşit că are să-i ghicească semnele, zise altul. 

— Da bine are să şază fetei împăratului cu ăst Făt-Frumos, grăi un al 
treilea. 

Ciobanul tăcea şi înghițea; asculta și el la vorbele lor cele nesărate și 
necumpătate. 

Dacă văzură şi văzură că el nu răspunde nici un cuvinţel, merseră la 
dânsul și între altele îi ziseră: 

— Atâţi fii de domni şi de împărați au fost şi nimeni n-au putut ghici 
semnele fetei împăratului, şi tocmai dumneata, prietene, o să te găseşti mai 
firoscos? 

— Omul este dator să-și cerce norocul o dată, de două, mult de trei ori, 
zise ciobanul, și acela care face așa este om cu minte. Cel ce însă umblă 
mereu cercând, este un nesăbuit căruia trebuie să-i lipsească vreo doagă. Eu 
nu aduc nimănui nici o supărare. Nu mă încumet iarăși că o să ghicesc ceva. 
Dar-ar Dumnezeu însă să apuce unul din dumneavoastră o așa bucăţică 
bună, fiindcă vi se cuvine. 

Feciorii de boieri nu putură mistui vorbele ciobănașului. Îşi puseră în 
gând să i-o coacă şi se culcară. 

A doua zi ciobănașul se sculă de dimineaţă, își spălă faţa la o fântână, 
îşi făcu rugăciunea, încălecă pe mârţoaga lui și trei, trei, mergea singur. 
Feciorii de boieri și de împărați se sculară târziu, se mai zbenguiră şi apoi 


plecară şi ei; îl ajunseră de pe urmă și îl și întrecură. Și de astă dată se 
alegară de dânsul şi-i cătau cearta cu lumânarea. Ciobănașul tăcu din gură și 
îşi căută de drum. El știa că cine tace merge în pace. 

Seara feciorii de împărați şi de domni maseră în marginea unei păduri. 
Când, tocmai târziu, hei! ajunse şi ciobănaşul, ostenit ca vai de el; se puse și 
el la o parte, făcu un focşor, îngriji de cal, apoi cină şi se culcă. Feciorii de 
boieri, neastâmpăraţi cum erau, voiră să-și râză de el. Așteptară până 
adormi ciobănașul, mai aţâţară focul, îi luară pălăria şi i-o aruncară pe foc. 
Iar unul din ei, deşteptându-l îi zise: 

— Hei, prietene, ţi-a căzut bleanda pe foc, scoală-te de o ia, că se arde. 

— Las-o să arză, răspunse el, şi-şi cătă de somn. 

După ce se culcară și boierii, carii râseră până se ţinură cu mâinile de 
inimă, adormiră și ei. 

Ciobănașul se sculă și el, le ia toate armele, sulițe, săgeți, arcuri, paloșe, 
şi le puse pe foc. După ce se arseră de rămaseră numai fiarele, și acestea se 
făcuseră roșii, fiind încinse de foc, îi sculă, pe când el răscolea jaratecul cu 
o țandără de lemn, zicându-le: 

— la sculaţi, boieri, de vedeţi ţurloaiele blendei. 

Când se sculară boierii şi văzură atâtea fiare arse, nu le venea a crede 
ochilor. Se duseră să-şi ia armele de unde le agăţaseră, dară ia-le de unde nu 
e. 

Văzură în cele din urmă că sunt păcăliţi, se cătrăniră de mânie, însă 
înghițiră gălușca. 

Ciobănaşul era gata de plecare, fiindcă tocmai se îngâna ziua cu 
noaptea, încălecă şi o luă la sănătoasa; vezi că se cam şi temea să nu paţă 
ceva din mâna boierilor. 

Boierii iarăși îl ajunseră de pe urmă și îl întrecură, bătându-și joc de 
dânsul, când erau pân dreptul lui. Seara iarăși târziu sosi şi ciobănașul la 
locul unde se așezaseră ei să conăcească. 

Cum ajunse, se trase la o parte ca şi în ziua trecută, îngriji de cal, apoi 
cină și se culcă. 

Locul unde maseră ei noaptea aceasta era aproape de o lăcoviște 
nomoloasă. Boierii, cum văzură că ciobănaşul a adormit, îi luară calul și îl 
înnomoliră în lăcovişte. Apoi deșteptându-l, îi ziseră: 

— Hei, prietene, scoală că ţi s-a înnomolit mârţoaga și nu mai poate ieși. 

Ciobănașul știa că-și priponise calul bine; înţelese că trebuie să fie vreo 
drăcie aci la mijloc, şi răspunse: 


— Cine dracul a pus-o să se înnomolească? las-o că va ieşi ea de va voi. 

Râseră și de astă dată boierii cu lacrămi, apoi se culcară. 

După ce adormiră, se scoală şi ciobănașul, le ia armăsarii, le jupoaie 
pieile picioarelor de la copite în sus și le leagă cu tei ceva mai sus de 
genuchi, le pune câte un proţap în gură ca să stea cu dinţii rânjiţi și îi băgă 
în nomol pe lângă calul lui. Apoi se duse să deştepte pe fiii de boieri: 

— Sculaţi, boieri, de vedeţi minune: armăsarii dv., văzând mârţoaga mea 
înnomolită în lăcoviște, și-au sumes nădragii şi s-au dus ca s-o scoaţă din 
noroi. Pentru aceasta râd, râd, uite, de să se prăpădească. 

Când auziră boierii de una ca asta, se temură să nu le fi jucat iarăși vrun 
renghi, şi de unde să nu fie așa, se sculară, și când văzură cum i-a poticălit 
ciobănașul, se luară cu mâinile de păr. 

N-avură ce zice. Cu toate, unul din ei, care era şi mai semeţ, se otărî să 
se ţie de capul ciobănaşului, să nu-l lase să se sfințească. 

Ciobănaşul însă își scoase calul din nomol și, în învălmășeală se 
strecură binișor, și pe ici ţi-e drumul; plecă și îi lăsă cu buzele umflate, cu 
braţele încrucişate și fluierând a pagubă. 

Boierul cel semeţ şi nerușşinat se luă după dânsul, îl ajunse, și tot cu 
şoşele cu momele îmbla pe lângă el. După ce sosi la cetatea împărătească, 
ciobanul se înfăţişe și el la împăratul ca să ghicească semnele fetei; dară 
boierul nu se dezlipea de lângă dânsul, nici cât ai da în cremene. 

Împăratul daca văzu pe cioban, dichisit, spălăţel, cu ţoalele curate pe 
dânsul și cu mustăcioara mijindă, îi plăcu şi lui; mai ales că era și mândru și 
sta înfipt înaintea lui şi cu coraj, îl priimi deci să vie să ghicească. 

Înfățișându-se înaintea sfatului împărătesc, unde se afla și împăratul cu 
împărăteasa şi cu fata lor, el, după ce își aruncă ochii ca un şarpe la fată, 
zise: 

— Preamărite împărate și împărăteasă, fata măriilor voastre are soarele 
în piept, luna în spate şi doi luceferi în cei doi umeri. 

— Aşa eram să zic şi eu, răspunse de la spatele ciobanului boierul cel 
neruşinat. 

Toată lumea rămase uimită când auzi semnele ce spusese ciobanul și 
mărturisirea împăratului că aşa este; de unde până aci se auziră, zicându-se 
de unii, alții: 

— Ba, că fata ar fi cocoşată. 

— Ba, că ar fi şchioapă. 


— Ba, că ar avea vreun semn de măslină, cireașă, coarnă ori de alte 
poame pe care împărăteasa, fiind grea cu fata, ar fi poftit la vreuna dintr- 
însele, și că ar fi furat-o spre a-și potoli pofta. Că, după ce ar fi mâncat 
poama, în locul unde a pus mâna mai întâi pe trupul ei, în același loc s-a 
făcut semnul poamei pe trupul fetei. Că acel semn ar fi în cutare ori în 
cutare loc. 

Unii, ba, că una. Alţii, ba, că alta. 

Împăratul şi împărăteasa se afla într-o mare încurcătură. Nu ştia pe care 
să aleagă din doi. Unii din sfatul împărăției zicea să aleagă pe fiul de boier 
mare, fiindcă el zisese că tocmai așa era să spuie şi el. Alţii zicea să aleagă 
pe cioban, fiindcă el ghicise cel întâi semnele fetei. Împăratul lăsă ca să-şi 
aleagă fata pe cine va voi, mâine de dimineaţă, tot de faţă cu sfatul. Lăsă 
adecă fetei timpul să se gândească până a doua zi. 

Până atunci, împăratul porunci să-i omenească pe amândoi ca pe niște 
mosafiri mari și să-i găzduiască în palaturile împărătești. Le pregătiră o 
cămară cu două paturi în care să mâie peste noapte. 

Până a nu însera, ciobanul se furişe de fiul de boier şi se duse de-și 
cumpără nişte floricele-boabe. 

Întorcându-se, îl întrebă fiul de boier: 

— Dară unde fuseși, prietene? 

— Mă dusei de-mi cumpărai un cuţitaş, răspunse el. 

— Ce să faci cu el? 

— Îmi trebuie. 

Cum auzi aşa fiul de boier, se duse de-și cumpără și el un cuţitaș. 

După ce se întoarse, cina fiind gata, se puseră de cinară, apoi merseră să 
se culce. 

Cămara în care intrară era așa de mândru împodobită, încât bietul 
cioban se mira cum o să calce el pe velinţele și scoarţele alea scumpele ce 
erau aşternute pe jos. El se ciudi și mai mult când văzu pe fiul de boier mare 
că intră şi calcă fără milă peste dânsele, ca și cum ar fi fost cine ştie ce 
zdrenţe. 

Păreţii erau albi ca laptele şi cu nişte vărgi de aur. La ferestre erau niște 
perdele de mătase d-aia bună şi groasă, întinse pe nişte drugi de aur. Pe 
lângă păreţi, niște laviţe şi o masă de lemn mirositor, lucrate cu meșteșug. 

Paturile era de o parte și de alta ale cămării şi cu un fel de oranist 
dasupra, numai de mătăsărie d-aia buna, înmuiate în fir, așezate pe patru 
stâlpi lucraţi ca melcul şi cu niște dungi de aur. Aşternutul era de niște 


pânză albă ca zăpada și subţire de s-o spargi cu limba. Perina de cap era 
îmbrăcată cu pânză de borangic de cea mai aleasă. 

Ciobanul intră cu sfială. Abia călca, ca să nu strice velinţele. Se puse 
binișor în pat ca să nu se mototolească albiturile. Iară fiul de boier, cum 
intră, se aruncă pe un pat, parc-ar fi fost la dânsul acasă, și se tolăni. 

După ce se stinse luminarea, ciobanul începu a ronţăi la floricele prin 
întuneric. Cum auzi feciorul de boier, întrebă din patul său: 

— Da' ce faci tu acolo, prietene? 

— Iacă, ce să fac; mi-am tăiat nasul și îl mănânc, pentru aceea mi-am 
cumpărat cuţitaşul. 

Îndată şi feciorul de boier își scoase cuţitașul, își tăie nasul, şi începu a 
ronţăi și el, crezând că asta trebuie să fie ceva. Nu-i veni lui să creadă că o 
asemenea faptă n-o însemneze vreo izbândă la norocul pe care nădăjduia să 
puie mâna. 

ÎL durea de durut; dară răbda în piele ca un drac, până o vedea cum o s-o 
scoaţă la cale. 

Mai târziu iară aude pe cioban ronțăind. 

— Dară ce mai faci tu acolo, prietene? 

— Ce să fac? lacă mi-am tăiat urechile şi le mănânc. 

Îndată şi le tăie şi feciorul de boier şi începu a ronţăi şi dânsul, ca să nu 
rămâie mai pe jos decât ciobanul. 

Toată noaptea nu s-a putut odihni de durere. Se zvârcolea ca lipitoarea 
când îi dai sare. Dară îi era ruşine să ţipe ori să geamă. 

Ciobanul adormi și trase un pui de somn până a doua zi, de să se ducă 
vestea. 

Când se sculară, fură poftiți înaintea sfatului împărătesc ca să-și aleagă 
fata un mire; când colo, ce să vază? Feciorul de boier slut, ciont şi plin de 
sânge ca un stârv, pe care îl deteră afară ca pe un marţafoi și becisnic. 

Apoi porunci să schimbe hainele ciobanului, și îl luă de-l duse la 
biserică, unde îl cunună cu fata. Să lăsăm că veseliile ținură multă vreme; 
dară băgând de seamă împăratul că ginere-său nu e prost, ci că din ce în ce 
iscusinţa lui se ascute, îl puse să judece câteva pricini din cele mai grele. 
Ginerele împăratului era din firea lui om drept, blând și cu frica lui 
Dumnezeu. Sfatul împărăției rămase cu gura căscată când auzi hotărârile 
cele drepte ce dase el. Atunci împăratul, mândru că i-a trimis Dumnezeu un 
aşa ginere ager la minte, se coborî de pe scaunul împărăției, fiindcă era şi 


bătrân și puse pe ginere-său împărat în locul lui, care, de va fi trăind, 
împărătește şi azi. 


'Ncălecai p-un mărăcine, 
Să m-asculte orișicine. 


Copiii văduvului şi iepurele, vulpea, lupul şi ursul 


A fost odată ca niciodată etc. 

A fost odată un om. El avea o fată și un băiat. Şi rămâind văduv de 
muma copiilor, îl îndemnă ariciul să se însoare a doua oară. Neveste-sei îi 
sta aceşti copilaşi ca sarea în ochi. Nu era dimineaţă, nu era seară, nu era 
clipă lăsată de la Dumnezeu să nu-i amărască. Când îi ciomăgea, când îi 
cicălea și când îi da tutulor răilor gonindu-i. 

Copiii, biet, ca copiii, nu ştiau ce să facă, ce să dreagă, ca să umble 
după placul ei, dară în deșert. Nu mai aveau zi albă, căci ea se ținea mereu 
de câra lor. Într-o zi, ea zise bărbatului ei: 

— Mă bărbate, de nu ţi-ei lua copiii să-i duci undeva în pustietate, ca să-i 
prăpădeşti, eu pâine cu sare de pe un taler cu tine nu mai mănânc. 

— Da bine, fa nevastă, cum să prăpădesc eu așa bunătate de copilași? Şi 
unde să-i duc? 

— Nu ştiu eu d-alde astea. Să faci ce zic eu, ori mai multe nu. 

Ce era să facă bietul om? Să nu o asculte, îi era că i se risipește casa și 
îşi pierde rostul. Să o asculte, îi era milă de copii. După ce-l mai ciocmăni 
muierea o toană, puse în gând să-i facă voia, căci limbuţia nevestei îl scoase 
afară din ţâţâni. 

Se sculă, deci, de dimineaţă, îşi luă copiii şi plecară împreună cu vorba 
că merge la lemne. Fata, ca una ce era și mai mare decât băiatul, luă în șorţ 
vro doi pumni de mălai și presără pe drum, până în pădure, Aci daca 
ajunseră, tatăl lor le făcu focul, apoi le zise: 

— Iată, copii, v-am făcut focul; staţi aici şi vă încălziţi, că eu mă duc ia, 
cât colea, să tai niţele lemne, și când mă voi întoarce am să vă aduc mere. 

— Bine, tătuță, răspunseră copiii, numai să nu zăboveşti mult, căci ne 
este frică singuri. 

— Fiţi pe pace din partea asta. 

Zise și plecă. El se opri la o depărtare cât arunci cu o zburătură de 
ţandără, și se sui într-un copaci și legă un căpătâi de scândură de vârful 
copaciului. De câte ori bătea vântul scândura se lovea, iar copiii ziceau: 

— Auzi, tata taie lemne. 

El însă se întoarse la nevastă, și îi spuse ceea ce făcuse. Iara dacă se 
făcu seară, puseră masa şi mâncară. Mai rămâindu-le nişte fărămituri, îi zise 
nevasta: 


— Unde or fi copiii tăi, bărbate? Ar putea să mănânce și ei ceea ce ne-a 
rămas. 

— lată-ne aci și noi, iată-ne aci. 

Și ieşiră de după coșul bordeiului și mâncară. 

După ce se sculă tatăl copiilor, vitrega întrebă pe copii cum a nemerit 
de s-au întors. Iară fata îi povesti tot ce făcuse, şi cum se ascunseseră după 
coş, daca ajunseră acasă, de frică să nu-i bată. 

Pasămite ei se luase după dâra de mălai ce o presărase fata, când 
merseră în pădure. 

Mai trecu, ce mai trecu, și strigoaica de vitregă iară se ţinu de câra 
bărbatului său ca să-și prăpădească copiii. 

Și neavând ce-şi face capului, tatăl își luă copiii și plecă cu dânşii iarăși 
în pădure. 

Fata voi să ia și de astă dată mălai, dară nu mai găsi; se duse la vatră să 
ia cenuşă, dară vitrega o lovi cu vătraiul peste mână. 

Ajungând în pădure, tatăl lor le făcu focul, și îi lăsă acolo ca să se ducă 
să taie lemne. Și s-a cam mai dus, și dus a fost, căci pe la dânşii nu se mai 
întoarse. 

Aşteptară ce așteptară, și daca văzură copiii că tatăl lor nu se mai 
întoarce, o luară și ei înspre partea încotro se duse el, ca să-l caute. Și 
negăsindu-l orbăcăiră și ei prin pădure până în seară. Băiatul, mai mic fiind, 
începu să scâncească de osteneală și de foame. Fata se văicărea şi ea că nu 
ştia ce să-i dea de mâncare și unde să se aciuieze. 

Umblau ce umblau, și iarăși se întorceau la focul unde îi lăsase tatăl lor. 
Băiatul scâncea mereu, că era rupt de osteneală. Amurgul dase peste dânșii 
nemâncaţi şi neodihniți. 

Atunci fata, ca să împace pe copil, să-l facă a adormi cu gândul la 
mâncare şi să nu mai plângă, băgă în spuza focului o baligă de vacă ce găsi 
pe-acolo, prin pădure, şi zise fratelui său celui mai mic: 

— Taci cu dada, băieţelul dadei, că uite am pus turta în foc să se coacă. 
Până atunci pune capul ici în poala dadei şi trage un somnuleţ bun. 

Băiatul crezu pe soru-sa şi tăcu. Într-acestea iată că se pomenese cu un 
unchiaş. 

— Bună vremea, nepoților, le zise. 

— Mulţumim dumitale, moşicule, îi răspunde fata. 

— Dară ce aveţi acolo în foc? 


— Ce să avem, tată moșule, iaca am pus o baligă de vacă ca să împac 
copilul ăsta, care este rupt de osteneală şi pocâltit de foame. 

Și după ce mai şezu niţel, zise moșul să o scoată din spuză că s-o fi 
copt. Fata se supuse; dară cam cu îndoială. Când ce să vedeţi d-voastră? 
scoase o pâine albă ca faţa lui Dumnezeu. 

Pasămite moșul acela era chiar Dumnezeu, fără însă să ştie fata ceva 
despre asta. 

Văzând fata o astfel de minune se spăimântă. Vezi că ştia ce pusese ea 
acolo, şi acum iaca ce scoase. 

Se puseră cu toţii și mâncară. Mâncau mereu și pâinea nu se mai 
sfârşea. 

Apoi moșul luă o viță de păr din capul fetei, făcu laţuri și un arculeţ și, 
dându-le băiatului, le zise: 

— Acum aveţi pâine. Cu astea prindeţi păsărele ca să aveţi ce mânca. 

— Mulţumim, tată moșule, mulțumim, răspunseră amândoi deodată. 

Apoi moșul învăță pe băiat cum să se întrebuinţeze cu laţurile și cu 
arcul, îi lăsă acolo și el se făcu nevăzut. 

De aci înainte băiatul umbla prin pădure și prindea păsări; iară soru-sa 
le gătea şi aveau de mâncare. 

Ei se făcuseră mari și li se urâse a mai mâna prin scorburi și prin 
hăţișuri. Ar fi voit să aibă şi ei un locşor să puie capul pe căpătâi. 

Umblând băiatul în vânat, într-una din zile întâlni un iepure. El întinse 
arcul să-l săgeteze. Dară iepurele îi zise: 

— Nu mă săgeta, voinicule, că ţi-oi da un pui de al meu carele îţi va fi de 
mare folos. 

Băiatul ascultă pe iepure și îi luă puiul. Merse mai înainte și se întâlni 
cu vulpea. Ea îi zise ca și iepurele, și îi luă un pui. Mai merse ce merse, şi 
întâlnindu-se cu lupul, îi luă și lui un pui, căci îl ascultase și nu-l săgetase. 
Asemenea făcu daca se întâlni cu ursul. 

Acum băiatul avea patru fiare, pe care le numea căţelușii lui. Se 
întoarse, deci, la soru-sa, cu căţeluşii după dânsul și îngrijea de ei ca de un 
lucru mare. 

Odată, ce-i veni fetii în gând, zise fratelui său: 

— Urcă-te, leică, într-un copaci mare şi de uită în toate părțile, doară de 
vei vedea ceva așa care să semene a sat. 

Căci li se acrise tot umblând încoace şi încolo prin pădure ca niște 
haidamaci, urgisiți de Dumnezeu. 


Şi se sui băiatul și-l întrebă soru-sa: 

— Vezi, ceva, leică? 

— Nu văz nimic, decât, uite, în partea asta încoa drept înainte, mi se 
alicește albind ceva; dară nu știu ce este că nu mi s-alege, fiind prea 
departe. 

— Uite-te bine, îi mai zise fata și să ţii minte încotro este, şi dă-te jos să 
mergem drept acolo. 

După ce merseră o zi, iară se sui într-un pom nalt, se uită într-acolo şi 
văzu bine că sunt case. Și dacă îl întrebă fata, el spuse ceea ce văzu. 

Și plecară şi merse voiniceşte până ce ajunseră drept acolo. Când colo, 
ce să vază? nişte palaturi ca de domn: era sălășluința unui zmeu; intrară, 
dară nu văzură pe nimeni. Atunci se pune fata și scutură, și deretică, şi aşeză 
toate lucrușoarele pe la locurile lor; apoi găti bucate şi se puse la masă şi 
mâncă cu frate-său. Apoi se ascunseră într-o cămară. 

Seara, iacă-te că vine şi zmeul. Văzu el că nu este toate tabără cum 
lăsase, şi începu a zice: 

— Cine mi-a făcut ăst bine să-i fac şi eu lui. 

Ei ieşiră de unde erau ascunși, și fata îi răspunse: 

— Eu am scuturat şi am dereticat. 

Și aşa bine ce-i păru zmeului, cât nu se poate spune. 

Puseră masa, mâncară cu toţii şi se culcară. A doua zi băiatul își luă 
căţeii şi plecă la vânat, că aşa era treaba lui. Asemenea făcu și zmeul. Seara 
când se întoarseră, găsiră mâncărică şi fierturică gata. Se puseră de 
îmbucară şi se veseliră. 

Azi aşa, mâine aşa, trecea zilele ca păcatele de iute. 

De câtăva vreme zmeul se întorcea de la vânătoare înaintea băiatului. 
Se dedulcise, vezi, la vorbă cu fata. Şi din vorbă în vorbă, începu a mi-ţi 
simți zmeul că îi cam tâcâie inima când se dă pe lângă fată, ori când aceasta 
îi zâmbeşte şi îi spune ceva gogleze. El pricepu, hoţomanul, de ce nu-l mai 
trage inima să meargă la vânat, și căta fel de fel de pricini ca să rămâie 
acasă. 

Și tot astfel până ce se îndrăgosti cu fata cum se cade. Băiatul își căta 
de treaba lui şi nu băga de seamă că zmeul începuse a umbla cu şotia. El 
ştia o dreptate, şi încolo pace bună. Zmeului și fetei începu a li se părea că 
băiatul le tot sta în cale. Ce făceau, ce dregeau, li se părea că tot de el se 
împiedică. Dară el, săracul, nici nu vedea, nici nu auzea. El nu lua aminte la 
şoaptele lor, nu se uita la tertipurile și la renghiurile ce-i tot juca: ba că a 


venit prea târziu şi, ca să nu treacă bucatele din fiert, ei mâncaseră mai 
nainte, și lui îi da, te miră ce; ba că a venit prea devreme și să mai aștepte 
până să se puie masa; ba că una, ba că alta, când se supăra soru-sa pe căţeii 
lui, când zmeul îi căta chiorâș, și multe d-alde astea, și de toate. 

Într-o zi zmeul se vorbi cu sora băiatului ca să-l omoare, și să se scape 
de el. Zmeul voia să se ducă în pădure după dânsul şi să-l mănânce. 

— Nu te duce, vai de mine, îi zise ea, că te face mici fărâme câinii lui. 

— Apoi cum să facem dară? 

— Lasă că pui eu la cale, şi pe urmă îţi spui eu ce să faci. 

Și astfel fiind şiritenia, sora băiatului începu să se milogească pe lângă 
frate-său, că îi este urât singură acasă. Pentru aceasta îl rugă ca să-i lase 
căţeii să-i ție de urât. Deocamdată frate-său nu voi, căci se învățase cu ei. 
Dară după mai multe rugăciuni, i se făcu milă de soru-sa, şi-i lăsă căţeii ca 
să-i ţie de urât. 

Plecând el la vânat fără căţeii lui, soru-sa îi luă, îi băgă într-o văgăună 
de munte, şi puse împreună cu zmeul un bolovan mare la gura văgăunei. 
Apoi zmeul se luă după dânsul în pădure. 

Văzând el pe zmeu de departe că vine necăjit şi trăcănit după dânsul, se 
sui într-un copaci. Cum ajunse, zmeul îi zise: 

— Dă-te jos, vrăjmașule, că am să te mănânc. 

— De mâncat, mă vei mânca; dară până una alta, dă-mi răgaz să cânt un 
cântecel de când eram tinerel, răspunse băiatul. 

— Ei, aide, hatârul ţi-e mare. Dară cântă mai curând, că n-am vreme de 
pierdut. 

El cântă: 


Uu! N-aude, 

N-a vede, 

Na greul pământului, 
Și uşorul vântului, 
Căţelușii mei, 

Că vă piere stăpânul. 


— Ei acum dă-te jos să te mănânc, zise zmeul. 
— Mai stai niţel, răspunse băiatul, să mai cânt un cântecel, și na opinca 
asta de o roade până atunci. 


El cântă același cântec. Și ca să mai cânte un cântec, îi dete încă o 
opincă. 

Văzând că nu se simte nimic, el îi dete şi căciula să o roază până ce va 
cânta şi a patra oară. 

Ce să vezi d-ta? Când a strigat întâi, a auzit iepurele, şi zise: 

— Auziţi, fraţilor, se prăpădeşte stăpânul nostru. 

— Taci, urechi de cârpă, îi zise vulpea și-i trase o palmă, tu să gândeşti 
stăpânului nostru aşa? 

Când a strigat a doua oară, a auzit vulpea. Zicând ea ce zise şi iepurele, 
lupul i-a tras o palmă și i-a răspuns întocmai cum făcuse vulpea iepurelui. 

Când a strigat a treia oară, a auzit lupul. Și zicând și el ceea ce zisese 
vulpea, ursul îi trase o palmă și lui şi îl înfruntă de ce să gândească 
stăpânului aşa rău. 

Dară când a strigat a patra oară, auzi şi ursul. Iepurele începu să se 
fâţâiască că pe nedrept a fost înfruntat. 

— Lasă că ne-om judeca pe urmă, zise ursul, acum să vă vedem la lucru. 
Puneţi mâna toți cu totul să dăm bolovanul la o parte și să mergem într-un 
suflet să ne scăpăm stăpânul de la pieire. 

Puse iepurele umărul, dară nu se cunoscu nimic. Puse şi vulpea, și pare 
că începu să se cunoască oarecum că se mişca bolovanul. Puse și lupul 
umărul și cletină; iară când puse, măre, ursul, umărul lui, se dete bolovanul 
d-a rostogolul, și ursul peste el. Şi ieşiră cu toţii afară. Apoi se sfătuiră a 
merge ca vântul; iară nu ca gândul căci se prăpădesc. 

Băiatul dacă văzu că nu vin căţelușii lui, tocmai începuse a se da jos, 
căci zmeul îl înteţise cu îmbiala. Când, unde îmi venea, măre, căţeluşii, și 
îmi venea ca vârtejul dus de furtună, și într-o clipă ajunseră drept acolo. 
Băiatului îi veni inima la loc, căci o cam sfeclise. 

Iară zmeul, daca îi văzu şi el se făcu un buştean pârlit. 

Cum ajunseră căţelușii, îi ziseră: 

— Ce poruncești, stăpâne? 

— Vedeţi voi buşteanul ăla pârlit? 

— Îl vedem. 

— Să mi-l faceţi harta, parta; să mi-l scuturaţi, să mi-l sfâșiaţi, tot trupul 
să-i mâncaţi, doar inima şi ficaţii să-i lăsaţi, că-mi trebuie mie. 

Unde mi se puse, cinstiţi boieri, ăi căţeluşi pe buşteanul cel pârlit şi 
unde mi ţi-l hărtăniră de nu se alese nici praful de dânsul. Într-o clipeală de 
ochi nu mai rămase de dânsul decât inima și ficaţii. 


Și dându-se jos din copaci, băiatul făcu o frigare, puse inima și ficaţii 
zmeului într-însa, şi o luă d-a spinare. Apoi se întoarse acasă cu căţeluşi cu 
tot. 

Daca ajunse acasă, dete frigarea soru-sei să o puie la foc ca să se frigă 
cărnurile. După ce începu a se părpăli, băiatul luă frigarea din mâna soru- 
sei, crestă friptura pe de toate părţile şi îi dete sare multă. Și puind-o iarăși 
la foc o lăsă să se frigă până ce era cu mustul într-însa. Apoi luând frigarea 
în mână, zise soru-sei: 

— Uită-te, soro, la mine, căci de când te cunosc, eu nu ţi-am văzut 
ochişorii. 

Ea se uită la dânsul. Iară el îi dete cu frigarea peste ochi, de o orbi. Și îi 
zise: 

— Soru-mea! să plângi până vei umplea cu lacrămile tale nouă buţi, la 
cea d-a noua voi veni și eu să-ţi ajut, şi numai atunci să-ţi vie ochii la loc. 

O lăsă acolo să-și ispășească păcatele; iară el plecă cu căţelușii săi, 
cântând din caval. Și se duse, şi se duse, până ce ieşi din codrul acela 
năprasnicul. Mai merse ce mai merse și dete de un sat. Și însetoșînd, se 
duse la o casă și ceru nițică apă. Baba, stăpâna casei, îi zise: 

— N-am, dragul mamei, apă; căci la noi se află numai o fântână. În ea 
este sălașul unui balaur mare; și el lasă să ia apă numai pe cei cei îi dăruiesc 
câte un cap de om. 

— Ad-o vadra, răspunse el, să mă duc eu să aduc apă. 

El luă vadra şi se duse la fântână. Luă apă şi bău, şi aduse babei vadra 
plină. Cum o văzu baba o bău toată, căci era friptă de sete. Ea îl rugă să-i 
mai aducă una, şi daca îi aduse, o bău și pe aceea. 

— Dumnezeu să priimească, şi să te norocească, dragul mamei flăcăiaș! 
îi mai zise baba. Și uitasem gustul apei de când n-am mai băut. Nu mai 
rămăsese suflet în mine. P-aci, p-aci, era să mă sfârșesc de sete. Mai adu-mi 
una, şi să o găsești pe lumea cealaltă. 

Flăcăul se duse să mai aducă o vadră. Când ce să vază? La gura 
fântânei o fată frumoasă de s-o sorbi într-o bărdacă și gingaş îmbrăcată, 
plângea cu lacrămile cât pumnul. 

— De ce plângi și te tânguiești, fată mare, o întrebă el? 

— Cum n-aşi plânge și cum nu m-ași tângui, când îmi aştept moartea din 
clipă în clipă? 

— Da de ce să mori, surată? 


— Apoi d-ta nu ştii că aici în fântână este un balaur mare de șarpe care 
bântuie omenirea? 

— Am auzit de aşa ceva; dară nici nu știu, nici n-am văzut; căci eu sunt 
de pe alte moșii, și numai acum am ajuns aici. Dară tu de ce să stai aici să te 
mănânce balaurul? Au doară n-ai părinţi? 

— Ba am şi părinţi şi tot. Însă la noi este obiceiul ca fiecare să dea câte 
un cap de om acestui nesăţios balaur, ca să-i lase să ia apă de la fântână, 
căci numai astă fântână este în coprinsul acesta; și acum este rândul nostru 
să dăm om pentru mâncare acestei jivine. Și tata numai pe mine mă are; el 
m-a adus ca să-și facă rândul şi tata este împăratul locului acestuia. 

Lui i se făcu milă de dânsa și îi zise: 

— Nu te teme, fetico, de nimeni, căci sunt şi eu pe aici. Eşti cu mine. 

— Câţi voinici ca d-alde tine, și încă şi mai chipeşi, și mai ţanţoşi decât 
tine, mai răpuse astă fiară blestemată. 

— Să mă bizui şi eu; şi de m-o răpune şi pe mine, atâta jaf în ciuperci, 
căci n-are cine să plângă după mine, adară doară de căţelușii mei, daca mă 
vor lăsa și ei să mă prăpădesc. 

— Du-te, voinicule, de-ţi scapă măcar viaţa ta, căci stând aici, amândoi, 
pierim. 

— Ce semne are balaurul când iese afară? 

— Începe a urla fântâna. 

— Bine. la caută-mi tu mai bine niţel în cap şi, când vei auzi urletul să 
mă scoli, de voi fi adormit; dară nu care cumva să umbli în tolba mea cu 
săgețile. 

Și puse capul în poala fetei, și îndată adormi, ca şi când l-ar fi lovit 
cineva cu muchea securei în cap. 

Fata nu se putu ţine şi umblă la uneltele lui şi-i perdu o săgeţică de care 
punea el în arculeţul lui. Şi auzind fântâna că începe a urla, ea se temu de a- 
| scula, ca să n-o dojenească că i-a călcat vorba. Și unde începu a plânge cu 
foc şi cu pârjol, de ţi se rupea inima de mila ei. Şi picând o lacrimă de ale ei 
pe obrazul lui, el o dată sări drept în sus, zicând: 

— Ce fu oare aceea ce pică pe obrazul meu că m-a fript în ficaţi? 

— Lacrămile mele, îi răspunse fata. A început să urle puţul. 

Atunci flăcăul îşi luă arculeţul în mână. Şi ducându-se la gura fântânei, 
odată răcni: 

— leşi mai curând afară, fiară spurcată! 


— Ce ai cu mine, voinicule, răspunse șarpele, că te lăsai să iei apă cât 
voişi. 

— leşi, dihanie urâtă, cu mine să te lupți. 

— Eu n-am nimic cu tine, du-te într-ale tale și dă-mi pace să-mi 
făptuiesc treburile mele, după învoiala ce am eu cu oamenii locului 
acestuia, şi după cum m-a lăsat pe mine Dumnezeu. 

Atunci băiatul nici una, nici două, întinse arcul și zburând săgeata, luă o 
limbă balaurului; căci avea nouă limbi acea jiganie. Şi ieşind şarpele se luă 
la luptă cu dânsul. Îi juca limbile în gură ca fulgerul și le arunca asupra 
băiatului, de să-l prăpădească. Iară el mai trase o săgeată, și-i mai luă o 
limbă, și încă una, şi iară una, până ce îi săgetă opt limbi. Când să puie şi a 
noua săgeată, ia-o de unde nu e. Se repezi iute şi luă fetii din cap un ac, îl 
puse la arc, şi cu el luă și limba a noua a balaurului. Și curse din fiară niște 
sânge negru și mohorât şi cu o duhoare de-ţi era scârbă. Se mai zvârcoli ce 
se mai zvârcoli dihania, și rămase bumbenă. 

Și cerând batista de la fată, legă limbile într-însa și plecă cântând din 
caval, cu căţeii după dânsul. 

Îl strigă fata, îl chemă, şi daca văzu că nu se întoarce, se uită cu jind 
după dânsul. Apoi se puse de iznoavă pe plâns. 

Văzând tatăl fetei că se întârzie timpul, şi crezând că balaurul îi va fi 
mâncat fata, trimise un ţigan cu vadra să aducă apă. Ţiganul fiind la 
bucătărie, avea un cuţit mare la brâu. 

Daca ajunse la fântână, se sperie, bahniţa, văzând fata vie nevătămată, 
iară pe balaur mort într-un băltac de sânge cât pe colo de mare. Apoi viindu- 
şi niţel în fire, şi încredinţându-se că șarpele e mort, ce-i da lui dracul în 
gând, că-și scoase cuțitul din teacă şi începu a mi-ți cresta pe şarpe şi cruciş 
şi curmeziş, până ce îl făcu ciopăţi, ciopăţi, şi se umplu de sânge de sus 
până jos. Așa plin, ca un parlagiu de la zahana, se întoarse fuga la împăratul 
şi spuse că a făcut o izbândă mare, că omorâse, adică, pe șarpele ce-i bântui 
împărăţia și-i scăpase și fata de la moarte. 

Împăratului nu prea îi venea să crează spusele ţiganului, dară după ce-i 
aduse fata şi o văzu, crezu. 

Fata spuse că altul l-a omorât, dară tiganul striga în gura mare că el a 
făcut acea vitejie și cerea să-i dea fata de soţie, căci aşa zisese împăratul, că 
cine i-o scăpa fata de la moarte, a lui soţie să fie. 

Fata nu vrea nici în ruptul capului să ia pe ţigan de bărbat. Atunci se 
uită prin butia roții înspre partea în care plecase voinicul cu căţeluşii lui şi-l 


văzu, şi-l arătă și tatălui său. 

Împăratul trimise numaidecât după dânsul olăcari, îl ajunse și-l rugară 
să se întoarcă că voiește împăratul să-l vază şi să-i vorbească. 

El se mai împotrivi niţel. Dar, dacă văzu că-l înteţesc cu rugăciunile, se 
înduplecă şi se întoarse. 

Cum îl văzu împăratul, îi zise: 

— Flăcăule, tu mi-ai scăpat fata de la moarte? 

— Eu, împărate. 

— Minte, împărate, zise şi ţiganul. 

— Putere-ai tu, voinicule, să ne dovedești, că tu eşti acela ce a ucis fiara 
spurcată? 

— Limbile chiar ale dihanii ar putea să mărturisească, răspunse el. 

Atunci scoase batista și-i arătă limbile. 

— Aceasta este batista mea, tată, îi zise şi fata. Eu i-am dat-o de a pus 
limbile într-însa. 

Țiganul o sfeclise. El rămase ca trăsnit din cer, când văzu limbile. 

Împăratul trimise de aduse căpăţâna balaurului. Și căutând văzură toţi 
cei de faţă că ea n-avea limbi. 

Împăratul hotărî ca pe fată să o ia de soţie voinicul carele a ucis 
balaurul, iară pe ţigan porunci de-l legă de coadele a doi cai neînvăţațţi, și 
dându-le drumul l-a rupt în două. 

Apoi făcu o nuntă d-alea înfricoșatele. Așa nuntă ş-așa veselie mai rar. 

Iară el daca se văzu în bine, își aduse aminte şi de păcătoasa de soru-sa. 
Nu trecu mult de la cununie, și se duse cu căţeii după dânsul să o caute și să 
o mântuiască şi pe dânsa. O găsi deci plângându-și păcatele. Umpluse opt 
buţi de lacrimi. El îi ajută la butia a noua și o umplu și pe aceasta. Apoi 
spălându-se ea pe obraz și pe ochi cu amestecătura aceasta de lacrimi, îi 
veni văzul. 

Ea însă tot cu gândul dracului. Cum se făcu cu lumini îi zise: 

— Frate, este mult timp de când nu ţi-am mai căutat în cap. Pune capul 
ici în poala dadei, și mai trage un somnișor, ca să ne mai aducem aminte din 
copilărie. 

— Că bine zici, soro. la să mai uităm necazurile. 

Și puse capul și adormi. Soru-sa atunci îi înfipse un os din oasele 
zmeului după urechi, și îndată muri fratele său. Apoi luându-i trupul, îl băgă 
într-un butoi, îl înfundă bine și îl dete pe gârlă. 


Căţeii cum simţiră că li s-a răpus stăpânul, se puseră pe un chiloman 
de-ți venea să-ţi iei lumea în cap. Iară lupul începu a alerga cu nasul în vânt 
în toate părțile până îi dete de urmă. Și se luară cu toții după dânsul pe 
marginea gârlei până îl dete apa mai (la) mal. Ursul se aţinea mereu, până îi 
veni bine, se repezi în apă, luă butoiul în brațe, ieşi cu dânsul la uscat și 
trântindu-l o dată, se sparse. Scoaseră trupul stăpânului lor din butoi şi 
începură să-l plângă. 

Stând ei acolo și plângând, iată că vine o coţofană și tot jucând și 
fâţâind din coadă, zicea: 

— Caţa, caţa! să prindeţi o coţofană faură, dară nu pe mine, ci alta ca 
mine; să-i rupeți gâtu în două, și să picaţi trei picături de sânge peste 
mortăciunea ce o plângeţi, şi va învia. 

Dară vulpea cea şireată și răspunse: 

— Ce zici, tu, ce zici? ia dă-te mai încoace şi mai spune o dată, că n-auz 
bine. 

Coțofana se dete mai aproape și tot juca. Și când era să mai zică încă o 
dată, haţ! pune vulpea ghiara pe dânsa şi o prinde. 

Și rupându-i gâtul, pică trei picături de sânge peste stăpânul lor și învie. 

— Of! Doamne! greu somn mai dormii, zise el. 

— Puteai tu să dormi mult şi bine, daca nu eram noi. 

El spuse că nu ştie ce are de îl doare după ureche. 

Ursul se uită, şi văzând osul zmeului, puse gura şi supse rana până ce 
ieşi osul, apoi începu a linge, și linse, și linse, până ce se închise și se 
vindecă. Se spălă pe ochi, şi luându-și cavalul plecă cu căţeluşii după 
dânsul și ajunse la soţioara lui care îl aștepta cu inima sărită. 

Trimise slujitori împărăteşti de aduse pe soru-sa. Şi adunând pe 
judecătorii cei mari, tot boieri din doisprezece, merse de se jelui, şi ceru să 
facă judecată dreaptă între el și soru-sa. Boierii găsiră cu cale ca ea cu 
moarte să se omoare. Iară împăratul se coborî atunci din scaunul împărăției 
şi puse pe ginere-său, fiindcă văzu şi el acum că era viteaz, drept şi milos ca 
un împărat bun. 

Iară eu încălecai etc. 


Cotoşman năzdrăvanu 


A fost odată ca niciodată etc. 

A fost odată o pereche de oameni. Ei n-aveau copii. Într-o zi, fiind cu 
voie bună, zise bărbatul către femeie: 

— Soro, de la mila lui Dumnezeu noi n-avem copii. Să mergem pe câmp 
şi ce vom găsi, aceea să ne fie copil. 

— Bine zici dumneata, frate. Așa să facem, daca astfel ai găsit dumneata 
cu cale. 

Vezi că ei trăiau bine şi nevasta nu ieşea din cuvântul bărbatului nici cât 
negru subt unghie. 

Făcură o azimă, luară și nițică legumă, le puseră la traistă şi plecară. 

Aide-aide, mergând povesteau și râdeau și cu ochii în toate părţile 
căutau. 

Când, iată că dete peste un pisoi, jigărit şi urduros; îl luară și îl aduseră 
acasă. Îl îngrijiră și îl crescură ca pe copilul lor. De ce trecea, d-aia se făcea 
mai frumos, până ce se făcu un cotoşman numai de drag să priveşti la el. 

Nu mai putea de bucurie oamenii, căci aveau și ei și pe ce pune ochii în 
casa lor, când se sculau dimineaţa. Mai-nainte casa li se părea pustie. 

Cotoşmanul era un pisic cuminte. Șoareci nu se mai stăveau prin casa 
aceea. Când şedeau casnicii la lucru, iama, în nopţi d-alea lungile și 
spuneau la snoave și la ghicitori, cotoiul sta lângă dânșii și torcea. Când 
stăpâna casei făcea la ciorap, pisoiul se juca cu ghemul. Dară nu-l încurca, 
ferească Dumnezeu. Cum făcea el, cum dregea, se juca aşa de frumușel, 
încât ghemul nici nu se desfășura, nici nu se încurca. Câteodată îl lua în 
lăbuţele lui de dinainte, ţiindu-l ca un om, și se trântea cu el pe spate, altă 
dată îl făcea să se dea d-a rostogolul, lovindu-l cu câte o labă și se repezea 
după dânsul ca după șoareci. 

Când stăpânul casei se juca cu dânsul, ferit-a sântul să-l zgârie, pare că- 
şi pilise ghearele. Când îl mângâia, cunoștea el că îl iubeşte, și se întorcea și 
el cu lăbuţele și mângâia pe stăpânu-său, dară tot cu ghearele ascunse, o 
mângâiere lină ca mătasea. 

Pe lângă acestea, era așa de cuminte, încât casnicii îl lăsa să îngrijească 
de pui și să le dea de mâncare; iară cotoşmanul nici nu se gândea să se dea 
la ei. El nu era de cei ce își bagă botul prin toate vasele. Cât despre oala cu 
smântână, nici pomeneală nu era să-l fi prins vrodată la ea, ori să dea cu 


praştia prin bucăţelele de friptură de pe grătar. Era un mâţoi cum nu este 
altul în ziua de azi. 

Nu mult după aceasta, femeia se simţi îngreunată. Atunci să fi văzut 
bucurie pe casnici, încât nu-i ţinea pământul. Iară când fu la facere, născu 
un copilaș gras și frumos şi sănătos. 

Crescu copilul şi se făcu mare. Nu se despărțea de pisoi nici cât ai da în 
cremene. Amândoi se jucau, amândoi mâncau la masă, amândoi se culcau. 

Părinților copilului nici nu le trecea prin minte să oropsească pe 
cotoşman. Ba încă îl îngrijea ca şi pe copilul lor, fiindcă - ziceau ei - a intrat 
cu noroc în casa lor, este ugurliu, adică dobândise un copilaș. 

De la o vreme încoace, însă, văzură că dau îndărăt. Unde până aci era 
bilșugul în casa lor, acum ajunseră negustori grei ca fulgul pe apă, cum se 
zice. Cu toate acestea, perechea de oameni nici nu se gândea a cârti 
împotriva lui Dumnezeu. Ea era mulțumită că dobândise copil, și alt nimic. 

Mai trecu ce trecu și amândoi bătrânii dară ortul popii, rămâind în urma 
lor casa toacă și o sărăcie lucie. 

Copilul se alese cu cotoșmanul. După ce văzu că nu mai are de nici 
unele, şi nici părinţi, se puse pe un plâns de-ţi era mai mare jalea de dânsul. 
Atunci cotoşmanul îi zise: 

— Stăpâne, nu te credeam aşa slab de înger. Eşti cu mine. Nu te întrista 
aşa de mult. Precum părinţii tăi a îngrijit de mine, aşa și eu sunt dator să 
îngrijesc de tine. Și precum tu nu m-ai dezlipit de lângă tine, nici cât ai clipi 
din ochi, aşa și eu nu mă voi dezlipi de tine până ce nu te-oi căpătui şi nu te- 
oi vedea om în rândul oamenilor. 

Pasămite cotoșmanul era năzdrăvan. Băiatul însă rămase cu ochii 
bleojdiţi la dânsul, când îl auzi vorbind. 

Plecară amândoi. Cotoşmanul înainte, băiatul după dânsul. Ajungând 
într-o pădure, găsiră o scorbură mare și și-o aleseră de locuinţă. 

Cotoşmanul făcu un culcuş stăpânului său acolo numai din fulgi de 
pasări, de se cufunda în puf când se culca. Îi aducea de mâncare și de băut. 
Îi ţinea de urât spuindu-i fel de fel de basme şi de snoave. 

El îi spunea ce va să zică cântatul greierilor, ce însemnează săritura 
locustelor prin iarbă. Îl făcea să înţeleagă că dragostea între fraţi este 
nesfârşită ca apa fântânei ce curgea p-aproape de locuința lor. Când se 
plimbau amândoi prin câte un luminiș din pădure ori ieşeau la câmp, îi arăta 
toate floricelele şi i le spunea pre nume. Copilul nu se domirea de ce cocorii 
umblă înșiruiți trâmbă, de ce rândunele se duc și vin, de ce privighetorile 


cântă așa de frumos; iară ciuhurezii, te apucă răcori de groază când îi auzi. 
Și cotoșmanul îi spunea pe şart toate și-l făcea să priceapă că aici, pe 
pământ, toate sunt cu rânduiala lor. 

Scorbura o ţinea aşa de curată, încât ţi-era milă să calci pe acolo. 

Nici că se stăvea vreo goangă măcar pe la ei pe acolo. Cotoşmanul nu 
lăsa pe băiat să puie mâna pe nimic. Toate el le făcea. 

Băiatul se făcuse flăcău de însurat. Şi-i zise pisoiul: 

— Stăpâne, acum ţi-a venit vremea să te însori. 

— Bine, să mă însor, răspunse flăcăiașul; dară eu n-am de nici unele. 
Sunt golan precum mă vezi: sula și căciulă. 

— De asta nu te îngriji, că este de mine îngrijită de mai-naite. Tu numai 
să faci ce ţi-oi zice eu. De azi înainte să ştii că te numeşti Mătăhuz împărat. 

Nu trecu mult după acesta și cotoşmanul se duse a căuta fată, să-și 
însoare stăpânul. Se vede că el o ochise, căci se duse drept ca pe o ciripie la 
palaturile unui boier mare. Cum ajunse la poartă, se dete de trei ori peste 
cap și se făcu om. 

Iară daca dete ochi cu boierul, el zise: 

— Boierule, stăpânul meu, Mătăhuz împărat, mergând la vânătoare, nu 
întâlnea decât păsărele mititele 


Nu era vânat 
Vrednic de-mpărat. 


El trecea înainte, lăsându-le să-și vază de ouşoare. 

— Şi ce trebuință am eu, oare, să ştiu daca stăpânul tău, Mătăhuz 
împărat, n-avea noroc la vânat? 

— Să-ţi tai cuvântul cu miere, boierule; dară dacă vei voi să mă asculţi 
până în sfârşit, vei afla că solia mea are să-ţi aducă veselie. 

— Ei bine, vorbeşte cât vei voi, te ascult. Dară nu știu de ce, bag de 
seamă că în graiurile tale este ceva mierloit. 

— Păreri, cinstite boierule. Precum vremea închisă zămislește visuri 
spăimântoase, așa poate că voi fi având şi eu peri răi, şi te înşeală părerile. 

— Bine, bine; sfârşaşte, precum ai început. 

— Şi aşa, luminate boierule, cum îți spuneam, stăpânul meu nu băga în 
seamă poşidicul de vânat ce-i tot ieşea înainte. Răzbătu pădurea prin toate 
colţurile, dară părea că se vorbise toate lighionile ca să nu mai iasă de prin 
culcușurile lor. Scârbit de prostia fiarelor sălbatice, ce stau pitulate, stăpânul 


meu hotărî să se întoarcă acasă. Când, deodată, pe piscul unui munticel ce 
se ridica semeţ din răriștea pădurii, zări o căprioară sprintenă, cu ochii 
blajini. Fu de ajuns o uitătură, căci îi răpi inima. Stăpânul meu, Mătăhuz 
împărat, se ia după dânsa. Căprioara fugi, el după dânsa. Dară ea, mai iute 
de picior, îl lăsă pe urmă şi veni de se ascunse în culcușul ăsta. Iară pe mine 
mă trimise să-i caut inima, şi să-i dau în mână pe hoţomana de căprioară. 
Pentru aceasta am venit la d-ta, şi te rog să-mi dai ajutor ca să mă întorc cu 
ispravă bună. 

— Măi, da' calendroi mi-ai mai fost! Stăpânul tău, Mătăhuz împărat, 
mult trebuie să fi căutat până să găsească un pușchi ca tine... 

— De mine zi ce vei pofti, boierule; dară să nu cazi în ispită să te atingi 
de împăratul, stăpânul meu, că, uite, se face lucru dracului. 

— Nici că m-am gândit la una ca asta. Dară împăratul, vânătorul tău, să 
vie să-și caute căprioara. 

Și fiindcă vorba vorbă aduce, cotoşmanul și boierul stătură la taifas și 
se înțeleseră la cuvinte. Ei hotărâră ca să vie Mătăhuz împărat să dea ochi 
cu fata boierului. 

Întorcându-se cotoşmanul la stăpânul său, îi spuse cum a izbutit în solia 
lui și puseră la cale ca în sărbătoarea viitoare să meargă împreună. 

Băiatul nu putea domiri cum de să meargă el aşa goloneţ. Iară 
cotoşmanul nu-i da răgaz să se gândească la d-alde-astea, ci îl luă cu vorba 
pe departe şi cu un cusur supţire îl făcea să priceapă că are să fie fericit. 

Trecură zilele ca ziua de ieri şi veni sărbătoarea așteptată. 

Cotoşmanul luă pe stăpânul său şi plecă cu el în peţit. Merseră ce 
merseră şi, ajungând într-o pădure, aproape de palaturile boierului celui cu 
fata, se opriră. Băiatul rămase adumbrit într-un crânguleţ verde, căci era gol 
pistol. Iară cotoșmanul o rupse d-a fuga spre curtea boierului celui mare. 
Cum ajunse, începu a striga cât îl lua gura: 

— Săriţi, săriţi! ca ne-a jefuit hoţii. 

Toţi cu totul ieşiră să vază ce s-a întâmplat. Cotoşmanul, abia răsuflând 
şi cu spaimă în faţă, zise boierului: 

— Da' bine, boierule, în coprinsul dumitale se poate ca ziua-n amiaza 
mare să ne calce hoţii? 

— Unde? Cum? Ce s-a întâmplat? întrebă boierul. 

— Ce să fie? lacă tocmai când veneam cu Mătăhuz împărat, stăpânul 
meu, să-ţi vedem fata, o ceată de haiduci puse mâna pe noi, a jăfuit pe 
stăpânu-meu până la cămașe, iară eu mă strecurai, şi pe ici mi-e drumul, 


alergai într-un suflet să-ţi dau de veste şi să cer ajutor de la d-ta. Abia, uite, 
am scăpat cu zilele. 

— Bre! strigă boierul. Cum se poate una ca asta, ca să jefuiască hoţii, p- 
aproape de palaturile mele, pe Mătăhuzul tău împărat? Să sară cu mic cu 
mare într-ajutor! 

— Acum este de prisos, boierule. Tâlharii au luat-o la sănătoasa. Mai 
bine dă-mi un rând de haine, ca să duc stăpânului meu și să poată veni până 
aici. Cât pentru tălhari, fii pe pace, că va şti el ce să facă pentru dânşii. 

Luă hainele ce-i dete boierul și se întoarse la stăpânul său. După ce îl 
îmbrăcă și-l învăță cum să se poarte la boierul, plecă cu dânsul. 

Ajungând, îi ieși boierul înainte și-l priimi cu toată cinstea. 

Când fură în casă, Mătăhuz împărat se tot uita pe dânsul. Oamenii casei 
începură să șopoiască și să-şi dea coate, zicând: ori că este prea fudul acest 
Mătăhuz împărat, sau că este prost. 

Cotoșmanul, băgând de seamă, zise boierului: 

— Mă rog să nu-ţi fie cu supărare, dară stăpânul meu n-a purtat până 
acum așa haine proaste. 

Numaidecât boierul porunci să-i aducă altele, muiate numai în fir. Până 
una alta, cotoșmanul se dete pe lângă stăpânul său, şi pe furiș îi dete ghiold 
şi-i șopti la ureche ca să se ţie să nu se tot uite pe dânsul așa ca proșştii și ca 
mojicii. 

După ce se îmbrăcă cu hainele cele bune, el se ținu bine și nu se mai 
uită asupra lui; apoi intrară în vorbă şi se isprăvi treaba cu bine. 

Și nici că se putea altfel. Căci ginerele, deşi era Mătăhuz împărat, dară 
boiul lui cel măreț, chipul cel bine făcut și alb ca zăpada, trupșorul lui cel 
tras ca prin inel și nalt ca un brad, făcea mai mult decât toată împărăţia şi 
decât toată boieria. 

După ce se hotărî ziua de cununie, plecă. Până atunci bietul flăcău se 
frământa cu gândul ce o sa facă el şi unde o să-și ducă mireasa. 

Cotoșmanul nu-i dădu răspas să se mai gândească, ci cu fel de fel de 
glume și snoave îi fura gândurile și-l înveselea. 

Când fu ziua hotărâtă pentru cununie, se duseră iarăşi amândoi. Boierul 
rămase încremenit. De unde se aștepta să vie cu oaste și cu mărire ca un 
împărat, mă rog, îl văzu viind ca un cioflingar, şi începu a se îndoi şi a se 
codi să dea fata după dânsul. 

Cotoșmanul mirosi îndată cam cum merge șiretenia și luă pe boier d- 
oparte, zicându-i: 


— Boierule, să nu-ţi fie paraxin unde ne vezi că am venit numai 
amândoi. Iaca, iaca, iaca, cum mergea treaba: curg foile de zestre ca ploaia 
la părinţii lui Mătăhuz împărat. lară el nu voiește nici în ruptul capului să ia 
pe alta, fără decât pe fata dumitale. Părinţii se împotrivesc la una ca asta. Eu 
însă l-am îndemnat și-l îndemn mereu să te aibă de socru. Vezi că știu eu ce 
ştiu. Casă ca a dumitale și cinstită, și lăudată, nu se mai găseşte pe lume; și 
flăcău ca Mătăhuz împărat ba, ba, ba, mai rar. Apoi casă ce o să ţie astă 
păreche are să fie fără seamăn. Pentru aceasta și stăpânul meu, ascultându- 
mă, s-a hotărât să o ia fără voia părinţilor şi să se tragă la moşiile lui, să 
trăiască acolo ca un boier mare. 

— Frumos cuvintezi tu, dară eu știu că binecuvântarea părinţilor 
întărește casele fiilor. 

— Dară mai este și altă poveste, răspunse şi cotoşmanul. Cu sluta în 
vatră casa ajunge să fie cu uşa prin pod și cu ferestrele pe sub pat. Mai bine: 


Să munceșşti 
Și să trăieşti, 
Și ce-ţi place să iubești. 


— Cam ai dreptate, tu. Dară mă bate gândurile să mai amânăm nunta. 

— Fie şi aşa. Nu mă împotrivesc. Eu însă te sfătuiesc să nu pierzi din 
mână un giuvaer ca acesta ce ţi-l trimite Dumnezeu. Norocul când pică 
omului, atunci să ştie să-l apuce şi să-l păstreze. 

— Ei, aide, de! aide. M-ai biruit cu limbuţia ta. 

Toate fiind gata, se cununară și făcură o nuntă, de se duse vestea în 
şapte sate. 

Trei zile şi trei nopți ţinură veseliile. A patra zi trebuia să meargă cu 
nunta la moşiile lui Mătăhuz împărat. 

Acesta se pierduse cu totul. Nu știa ce să facă; nu ştia nici ce mai 
vorbeşte de ruşine. 

Cotoşmanul se dete pe lângă dânsul și îi zise: 

— 'Ține-ţi firea, omule, nu fi copil! Am îngrijit eu de toate. Tie să nu-ţi 
pese de nimic. Să taci din gură şi să te lași să te ducă unde oi zice eu. 

Mai veni niţel inima la loc lui Mătăhuz împărat, când auzi graiurile 
cotoşmanului. Nu se putea domiri însă cum va face el și la ce moșii îl va 
duce. 


Toate se puseră la cale. Toate erau pregătite pentru plecare. Ginerele şi 
mireasa se urcară în căruţă și porniră. Cotoşșmanul însă o apucă înainte şi 
zise vizitiilor să se ţie pe urma lui, că el îi va călăuzi. 

Așa făcură. Apucară pe câmpii unde mii de floricele împodobea 
pământul. Vântul abia adia și clătina ușurel frunzele pomilor ce se afla ici şi 
colo în calea lor. Brotăceii orăcăiau în depărtare. Din când în când cucul 
cânta partea dreaptă. Păsările ciripeau; iară privighetorile prin crânguleţe 
înflorite trăgea niște geamparale de-ţi lua auzul. 

Cotoşmanul mergea înainte şi așa de iute, încât căruțele nu se puteau 
ține de dânsul. Aci pierea ca o nălucă, aci se învârtea înapoi și făcea semn 
pe unde să apuce. 

Pasămite, călăuzind, el făcea dresurile înainte. Întâlnind cirezile de vite 
ale unor zmei, el spuse văcarilor ce să zică, când îi vor întreba cineva ale 
cui sunt cirezile, că de unde nu, pieirea capului ce va cădea peste dânşii de 
la Dumnezeu va fi groaznică. Întâlnind turmele, spuse așijderea ciobanilor 
ce să zică și ei, căci de unde nu, Muma-pădurei îi va chinui băgându-le 
mâinile în căldarea cu jăratic, până vor muri, şi sufletele lor vor ajunge la 
munci nesfârşite. 

Bieţii oameni, de spaimă, și știind că gura nu-i ţine chirie, spuse celor 
ce îi întrebară, precum îi învățase cotoşmanul, carele era în chip de om. 

Ajungând căruțele, oamenii miresei întrebară pe văcari, când văzură 
sumedenia de cirezi: 

— Ale cui sunt cirezile astea, fârtaţilor? 

— Ale cui să fie? răspunseră văcarii, iacă ale lui Mătăhuz împărat. 

Se minunară toţi de bogăţiile acestui împărat. Mergând mai-nainte, dete 
de niște turme de oi. Şi atâtea de multe erau, încât nu le putea coprinde cu 
ochii. Întrebând: 

— Ale cui sunt aste turme, prietenilor? 

Ciobanii răspunseră: 

— Ei, Doamne! Ale cui să fie? Ale lui Mătăhuz împărat sunt și încă astea 
nu-s nimic! 

Când auziră una ca aceasta, toţi se loviră cu mâna peste falcă. Ei nu mai 
putură să-și stăpânească mirarea și fericirea pe mireasă că a dat peste un 
bărabt aşa de june, frumos şi bogat. 

Iară Mătăhuz împărat tăcea mâlcă şi înmărmurit de cele ce vedea. 
Auzea şi i se părea că visează, iară nu că sunt aievea cele ce se arătau 
ochilor lui. 


Cotoșmanul se mândrea și se fălea cu bogăţiile stăpânului său. Când, 
iară nu se mai văzu. Nu se ştiu ce se făcu. Pare că intrase în pământ. 

El însă dete o repezitură înainte. Și ajungând la palaturile zmeilor, pe 
ale căror moşii erau, le zise cu grai îngrozit: 

— Fugiţi, zmeilor, și vă ascundeţi, căc iată că vine Ilie, Pălie, să vă 
potopească, să vă pârjolească, și după el Luceflenderu, să vă ia suflengheru. 

Răcori de groază coprinse pe zmei când auziră pe neașteptate o veste 
aşa de primejdioasă. Nu ştia încotro să se dea d-oparte până va trece acest 
pârjol ce le spunea cotoșmanul. 

Acesta se prefăcu a le fi prieten şi a le da sfaturi bune. Vorbele lui atâta 
îi ameţise, încât de spaimă pare că le luase pânza de pe ochi şi se pierduseră 
cu totul. 

Atunci le zise cu grăbire și cu o prefăcută grije: 

— Veniţi, veniţi mai iute încoa, să vă ascunz eu în şira asta de paie din 
bătătură. 

Bieţii zmei atâta se speriaseră, încât nu mai știau ce face. Se lăsară să-i 
ia şi să-i ascunză. 

Cotoşmanul îi băgă în şira de paie, și îi dete foc. Îndată văpaia se urcă 
până la cer, iară bieţii zmei țipau de usturime în para focului, de să le plângi 
de milă. 'Țipară ce ţipară, dară o dată cu focul li se stinse și lor glăsciorul şi 
se făcură scrum. 

Atunci iaca și nunta intra pe poarta palatului. Slugile spuseră şi ele după 
cum le învățase cotoşmanul, că palaturile astea sunt pe moşiile lui Mătăhuz 
împărat. 

Când intrară în palat, ce să vezi dumneata? Bogăția de pe lume era 
acolo. Păreţii numai în aur poleiți. Pardoseala era de cleştar, iară 
învălitoarea era de acioaie şi de plumb. 

Se mai minunară o toană oamenii ce însoțiră pe mireasa. 

După ce se aşezară tinerii, oamenii se întoarseră la boier și-i povestiră 
tot ce văzură. Boierul nu se căi că și-a dat fata lui Mătăhuz împărat. lară 
acesta se mira de unde și până unde să-i vie lui acea bogăţie. Trăiră în pace 
şi în veselie perechea nuntită și or fi trăind şi astăzi, de n-or fi murit. 

Iară eu încălecai p-o şea etc. 


Fata cu pieze rele 


A fost odată ca niciodată etc. 

A fost odată un împărat. El avea doisprezece feciori. Când se punea la 
masă, copiii stau împrejuru-i cunună deplină. El era totdauna cu voie-bună, 
fiindcă vedea că trebile îi merg strună. 

Împărații, vecinii lui, râvnea la traiul lui cel ticnit. Vezi că şi el era bun 
la inimă, şi nu se supăra întru nimic pe popor, şi nu asuprea pe văduvă, nici 
pe siriman. 

Adecă, de! nimeni nu știa ce vierme îl rodea la inimă şi pe dânsul. Ar fi 
dorit, boieri d-voastră, să aibă şi o fată barim, la atâţia feciori. 

Și mai una, și mai alta, dete Dumnezeu în cele din urmă de i se împlini 
şi această poftă a inimei: nevasta lui, împărăteasa, rămase grea şi peste nouă 
luni făcu o fată, frumoasă, de seamăn pe lume n-avea. 

De unde se aștepta acum împăratul ca să fie pe deplin fericit, aşi! unde? 
iaca se adeveri şi la dânsul, ca la toată lumea asta păcătoasa, povestea 
cântecului: 


În lume născut, 
Nimeni n-a stătut 
A fi fericit 

Cu desăvârșit. 


Începu a-i tânji trebile împărăției. Începu adecă a da îndărăt. Ba cutare 
împărat îl ameninţă că voiește să se scoale cu război asupra lui, daca nu o 
face cutare lucru; ba, cutare împărat cere cutare lucru; ba, supușii lui vor să 
facă răzmiriţă; ba, vitele de pe moșiile lui a călcat hotarele altei împărăţii și 
sunt luate de pripas; ba, că moartea a dat în ele, şi câte neajunsuri toate se 
țineau lanţ, de ajunsese bietul împărat în sapă de lemn. 

Se silea bietul împărat, cu toți cei doisprezece fii ai săi, să facă pace, să 
fie între oameni bună învoire, să oprească relele ce-l bântuiau, dar geaba, 
pagubele curgeau gârlă. 

În cele mai de pe urmă chemă un cetitor de stele să-i spuie ce e pricina 
de-i merg lucrurile anapoda şi nu poate să dea înainte. 

Daca veni filosoful, îi puse la stele, şi a doua zi îi zise să bage de seamă 
în trei zile d-a rândul cum îi dorm copiii. 

Trecând cele trei zile filosoful veni din nou. 


Împăratul îi spuse că băieţii dormeau care cu mâinile dasupra capului, 
care într-o parte, care cu mâinile pe piept, şi care pe spate şi cu mâinile pe 
lângă dânșii, iar fata doarme pe brânci, ori strânsă făcută ghem, sau cu 
mâinile între genuchi. 

— Aceasta este piaza reaoa a împărăției tale, răspunse filosoful; de nu o 
vei depărta din casă, nu se va alege nici praful de d-ta şi de copiii dumitale. 

Împăratul băgase şi el de seamă că se cam adevereau zisele filosofului, 
că de când, adecă, dobândise fata, d-atunci şi el dă îndărăt. Dară nu ştia ce 
să facă, cum să scape de prăpăd pe cei doisprezece copii. 

Bietul împărat! Și acesta îi era copil. N-ar fi vrut, vezi, să piară nici 
unul. În cele din urmă se lăsă după povaţa filosofilor. Ei ziceau că mai bine 
este să piară unul și să scape doisprezece, decât toți să ajungă ca vai de ei şi 
de râsul lumii. 

Se îndoia împăratul, se îndoia împărăteasa să facă o aşa faptă, dară 
înteţiți de toate relele ce-i năpădea din toate părţile, se înduplecară la 
sfaturile celor mai aproape de dânșii, și se hotărâră în cele din urmă să facă 
o jertfă decât trisprezece. 

Vorbi deci împăratul cu credinciosul său cum să facă. Să zică adecă că 
vrea să meargă la vânat, să ia şi pe fată cu dânsul, mai cu seară că tot zicea 
ea că-i place să vază cum merg oamenii la vânat, şi să o lase acolo în 
pădure. Aceasta însă fără să ştie ea. 

I se rupea rărunchii împăratului de mâhnire pentru răpunerea fiicei sale, 
se mâhni împărăteasa până în fundul sufletului ei când îi așeza merinde în 
coş, sub care puse primeneli, şi câteva giuvaiericale d-ale ei. 

Când fu căruța gata, puse coşul cu merinde, un urcior cu apă, şi se 
urcară și ei, adecă fata și cu credincerul împăratului. Porniră și ajunseră într- 
o pădure mare. În urma lor acasă se bocea împăratul, împărăteasa şi fraţii 
fetei, de-ţi venea să-ți iei lumea în cap. 

Daca ajunseră în pădure, stete căruța mai d-o parte la o potecă, luară cu 
dânşii coșul și urciorul, și plecară prin pădure după vânat. Stând la un 
colnic, fata se dete să culeagă niște floricele, să-și facă un mănunchi; iară 
credincerul împăratului umbla razna prin pădure după păsărele, și, încet, 
încet se depărtă o bucată bună, ajunse la căruţă, se puse într-însa și pe ici ți- 
e drumul. 

Când băgă de seamă fata împăratului, credincerul nu e. Dădu chiot, 
strigă, ţipă, dară nimeni nu-i răspuns. Ce să facă ea? Iară daca văzu că dă 
înde seară, fata se urcă într-un copaci, se uită într-o parte, se uita într-alta, 


nu care cumva vede vro colibă ceva. Nu e. Se mai întoarse de se mai uită și 
în alte părţi și zări, tocmai ce! într-o depărtare licărind o lumină ca o steluţă. 
Atunci se dete jos şi cu coșul într-o mână, iar cu urciorul de apă într-alta, 
târâş după dânsa, merse drept la lumina ce zărise. 

Aci daca ajunse, dete peste o colibă, în care ardea un opaiţ în ciob. Bătu 
la ușe şi-i deschise. Acolo şedea o bătrână cerşetoare. Fata se rugă ca să o 
adăpostească şi pe dânsa. Săraca o priimi; dară îi spuse că n-are ce să-i dea 
de mâncare fiindcă tot avutul ei este o găină, un căţel și o pisică. 

Fata scoase din coș şi dete și bătrânei. 

A doua zi când se sculară, bătrâna începu să se vaiete că i-a murit găina 
pe cuib. Ea se plângea acum că are să moară de foame, deoarece cu oușorul 
ce lua de la găină pe fiecare zi se hrănea ea. 

Biata fată de împărat îi dete o giuvaierica d-ale ei, ca să-și cumpere o 
altă găină cu care să se hrănească. 

Baba cam cu mârâială, cam de voie, cam de nevoie, priimi darul fetei şi 
tăcu. 

A doua noapte îi muri căţeluşul. Atunci ea zise: 

— Fata mea, să-ţi iei ale trei fuioare şi să te duci din casa mea, că de 
când ai venit tu, pagubele se ţin lanţ. Căţelul ăsta nu l-aș fi dat nu ştiu pe ce, 
fiindcă îmi păzea coliba, şi-l am de atâţia mari de ani. 

— Lasă, mămușoară, nu te supăra, îți dau eu cu ce să-ți cumperi altul, ba 
încă să-ți mai şi rămâie. 

Şi scoase de-i mai dete o giuvaierica. 

A treia zi găsiră şi pisica moartă. 

— Să te duci, fetico, din casa mea, zise baba şi îndărăt să nu te mai 
întorci. Te văz a fi fată de oameni, te văz că ai scule, dară lipsă de aşa 
bogății. Mai bine eu cu sărăcia mea și să trăiesc în ticnă. De când ai venit 
tu, belele mi-au tăiat inima. Du-te, dragul mamei, și ia împreună cu tine tot 
ce ai adus în casa mea și bun şi rău. 

Fata n-avu încotro, şi cătă să plece din coliba babei. Înainte însă de-a 
pleca, se dezbrăcă de hainele sale cele bune și ceru de la babă niște zdrenţe 
d-ale ei. Baba ca să scape de dânsa, căută pe după perne, pe sub pat, pe 
culme, și-i dete nişte ţoale de puse pe dânsa, numai să se ducă din casa ei. 

Hainele ce le lăsă fata, baba le scoase din casă și le dete în celarul ce 
avea lângă coliba ei. 

Și aşa fata, îmbrăcată în haine de cerşetoare, plecă din casa babei și 
începu a orbăcăi prin bungetul cela de pădure, că doar' d-o găsi vro potecă 


care să o scoaţă la lume. 

Și tot mergând așa, dete peste o stână de oi. Acolo nu găsi pe nimeni, 
căci stăpânii erau trei tovaroşi, carii se duceau câtetrei cu oile. Aci daca 
ajunse, fata împăratului se puse de mătură coliba, rândui fiecare lucru la 
locşorul lui, făcu focul şi atârnă căldăruşa în crăcane. Până una, alta, mai 
spălă vasele, precum și vedrele și hârdaiele în care adunau ciobanii laptele. 
Apoi se ascunse. 

Venind ciobanii şi văzând toate astea, se mirară. Se uitară încoace şi 
încolo, dară nu văzură pe nimeni. Atunci ziseră: 

— Cine ne-a făcut ăst bine, de va fi băiat, frate să ne fie, iară de va fi 
fată, soră să ne fie. 

Fata împăratului atunci se arătă. Ea se rugă să o primească a locui cu 
dânşii căci era o nenorocită și n-avea unde să se adăpostească, nici să-şi 
plece capul. 

Ciobanii o primiră și îi spuseră ce are să facă. Seara când veniră găsiră 
iarăși toate gata, şi de mâncărică şi hârdaiele, în care făceau brânză, curate, 
şi toate bune la stână. 

Însă unul din tovaroşi se plânse că nu ştie ce au oile de tânjesc de azi- 
dimineață; pasămite dase boala în ele, căpitaseră ori nu știu ce li se 
întâmplase. 

A doua zi se plânse altul că a dat vărsatul în oi, şi nu ştie câte vor scăpa. 

A treia altul veni cu nu ştiu ce brumă de oi. El spuse că voind a trece 
peste o punte, pe unde trecea în toate zilele cu oile, de astă dată nu ştie cum 
îşi făcu nălucă o oaie şi sări în râu, după dânsa alta, după asta alta, până ce 
se năpustiră oile şi săriră mai toate în râu. Se sili bietul cioban să le 
oprească, dar aşi! pe dracu să-l opreşti? când intră spaima în oi, degiaba 
toată munca; abia scăpase vro câteva oi, cu care veni acasă. 

Se luară de gânduri bieţii ciobani, cum de în cele trei zile de când 
venise fata aia la stâna lor să dea ei peste o așa pagubă. Ei văzură că surata 
lor trebuie să fie piază rea, şi că a căzut ca o pacoste peste dânşii. Atunci se 
vorbiră ca să o gonească de la dânșii, şi îi ziseră: 

— Surată, cum ai venit, să te duci de la noi unde mila Domnului te va 
povăţui. Noi nu te mai putem ţine. Tu ai intrat în coliba noastră cu sărăcia. 
Paguba ce am încercat în aceste trei zile de când eştu tu la noi, nici în zece 
ani nu o vom putea pune la loc. 

Fata n-avu ce zice. Văzu şi ea că așa este. Se sculă dară și cerându-și 
iertăciune de răul ce le făcuse fără voia ei, plecă într-o doară, ia, aşa peste 


câmp unde o vor duce-o ochii. Și mergând ea cu inima plină de obidă și cu 
lacrămile şiroaie, zări într-o depărtare mare niște palaturi. Întinse pasul și se 
duse într-acolo ca să nu însereze pe drum. Acolo ședea o arăpoaică bogată. 

Se rugă de slugile palatului să o priimească. Arăpoaica, care o văzuse 
de sus când intră pe poartă, porunci să o aducă înaintea ei. Cum o văzu, o 
cunoscu, și puse de o îmbăie frumos, o îmbrăcă cu nişte haine curate şi o 
luă pe lângă dânsa. 

Și aşa, într-o zi arăpoaica o puse să-i caute în cap, căci, zice-se că arapii 
cât de curaţi să fie, tot se găsesc condrănţei în capul lor: pentru că le e părul 
îmbâcsit, pâslos şi des, nevoie mare! Fata împăratului văzând în capul 
arăpoaicei, ce nu mai văzuse de când o făcuse mă-sa, i se făcu scârbă şi îi 
veni să scuipe. 

Se uită în dreapta, se uită în stânga, şi nu-i dete de ochi decât 
scumpeturi, pe care îi fu milă să scuipe. Să se ducă ceva mai încolo, nu 
putea, căci arăpoaica adormise cu capul în poala ei. Se apucă şi ea de scuipă 
în laţele arăpoaicei. 

Arăpoaica, ca dracu, simţi şi o dată se sculă. Ea se uită cu milă la fată, 
şi îi zise: 

— Să nu te ştiu cine eşti, ai vedea tu ce ai păţi din mâna mea. Dară așa, 
te iert. Să te găteşti că mergem la un loc. Zi să prinză caii la căruţă. 

Până se gătiră ele, căruța trase la scară. Se deteră jos şi se puseră în 
căruță. Arăpoaica spuse vizitiului unde să meargă. Pe drum însă învăţă şi pe 
fată ce să facă acolo unde merg. 

Abia sfârși de vorbit arăpoaica şi ajunseră în curtea unui palat cu mii de 
mii de cămări. Cum se dară jos din căruță, arăpoaica merse la o cămară 
unde erau doi oameni: unul tânăr și gras, şedea într-un pat de aur răsturnat 
şi se juca cu două gheme de mătase; altul moşneag umbla de colo până colo 
şi astâmpăr nu mai avea. El se cocoşase de muncă, era trențăros și slab și 
pipernicit de credeai că este altă aia, nu ființă de om. Pasămite, tânărul era 
norocul fetei, iară bătrânul norocul arăpoaicei. 

Cum văzu fata pe tânăr, jucându-se cu ghemele de mătase, o dată se 
repezi la dânsul, după cum o învățase arăpoaica, îi smulse ghemele din 
mână, și pe ici ţi-e drumul! leși fuga, se sui în căruţă, vizitiul dete bice 
cailor și nu stătură decât tocmai acasă. 

Cela, greoi şi mototol cum era el, până să se scoale, până să iasă afară, 
până să se ia după dânsa, rămase cu buzele umflate, că n-o mai putu ajunge 
şi, întorcându-se căruţa, luă pe arăpoaică şi o duse și pe dânsa acasă. 


Tocmai atunci împăratul locului aceluia se hotărâse să se însoare, că era 
holtei. Logodnica îi ceruse să-i facă o haină de mătăsărie foarte scumpă. 
Făcu ce făcu împăratul, găsi o asemenea mătăsărie şi o dase la croitor. Dară 
ce-i faci necazului, că mătăsăria nu ajungea. Îi mai trebuia un petec. Puse 
împăratul să-i caute petecul, dară asemenea mătăsărie nu se mai găsi în 
toată împărăţia. 

Ei! cum rămâne cu haina miresei? Daca n-o face-o după șartul ei, 
logodnica nu o priimește; dacă n-o găsi petecul ce-i trebuia, rămâne haina 
neisprăvită. Și aceasta nu se putea, adică să rămâie nunta dintr-un fleac de 
nimic. 

Mai pusese împăratul oameni de cercetară și află că la arăpoaica cutare 
se găsește un petec de mătăsărie aidoma celeia ce căuta împăratul, și tocmai 
atât cât îi trebuia. 

Pasămite în ghemele luate de fata împăratului de la norocul ei cel leneș 
se afla acel petec de mătăsărie. 

Trimise împăratul oameni să-l cumpere. Arăpoaica le spuse că petecul îl 
dă celuia ce îi va da atâţi galbeni cari să tragă la cumpănă cât și mătăsăria. 
Puse, deci, într-un taler al cumpenei petecul de mătăsărie şi îndată braţul 
cumpenei cu petecul se lăsă jos. Puse și galbeni în cellalt taler, dară el 
rămase sus. Mai puse, mai puse şi iară mai puse, dară cumpăna nu se lăsa în 
jos, puseră oamenii împăratului toţi banii ce avură la dânșii, cumpăna sta tot 
sus. 

Atunci se duseră de spuseră împăratului. Se miră împăratul de 
întâmplarea aceasta. Trimise câţiva saci cu galbeni, dară trimişii se 
întoarseră şi spuseră că diavolița de cumpănă nu vrea să se lase în jos de 
loc, de loc. Atunci împăratul luă cu dânsul încă căţiva saci cu galbeni și se 
duse singur, ca să vază cu ochii lui astă minune, căci altfel nu-i venea să 
crează. 

Ajungând și intrând în casă la arăpoaică, văzu pe fata împăratului, ceea 
pe care o gonise tatăl său împăratul ca p-o piază rea, şi-i rămase la inimă. 
Vezi că nu era urâtă; avea nuri, avea pe vino-ncoace, cum se zice, avea 
învățătură, mă rog, daca era fată de împărat; dară fusese seacă de noroc. 

Văzu şi împăratul cumpăna. Braţul cu talerul în care erau puși banii sta 
în sus! Puse un sac cu galbeni de care îi adusese, şi ca să se lase cumpăna în 
jos, ba. Mai puse unul, ba încă unul, cumpăna habar n-avea. Puse toţi sacii, 
cumpăna pare că era proţăpită acolo sus. Atunci ce-i veni împăratului, se sui 
şi el deasupra banilor, cam cu necaz, şi o dată braţul cu talerul în care era 


puşi banii se lăsă în jos și stătu drept la linie, tocmai pe tocmai cu cela în 
care era petecul de mătase, veni adecă la cumpănă dreaptă. 

— Care va să zică, petecul ăsta de mătase se poate cumpăra numai cu 
mine, zise împăratul, care înţelesese el noima acestei cumpene, ca un 
împărat ce era el acolo. 

— Cam așa, împărate, răspunse arăpoaica. 

— Apoi daca este așa, mie mi-ar fi voia să stric logodna cu năzuroasa aia 
vrea. 

— Cum socotești d-ta că n-ar vrea ea, răspunse iarăşi arăpoaica, când d- 
ta vezi bine că însuşi petecul de mătăsărie al cui este el te vrea. 

Și aşa se făcu vorba şi apoi nunta, nu după multă vreme, cu mare 
veselie și dragoste. 

Darămite tatăl, muma și fraţii fetei când auziră de una ca asta, ce 
bucurie gândiţi că n-avură? 

Se întrolocară cu toți cu totul și făcură o nuntă d-alea împărăteştile de 
se duse vestea de dânsa. 

Și încălecai p-o şea etc. 


Fata de împărat şi fiul văduvei 


A fost odată ca niciodată etc. 

A fost odată un împărat foarte bogat și puternic. Acest împărat avea un 
fecior şi o fată. Întâmplându-se să-i moară feciorul, îl îngropă cu mare 
cinste şi alai ca pe un împărat. Când fu a duce mortul la biserică, fata 
împăratului ceru a merge şi dânsa să-l petreacă. Așa de păzită era fata 
aceasta de tată-său, încât până atunci nici soarele nu-i văzuse feţişoara, nici 
vântul nu-i bătuse părișorul. Ea se îmbrăcă în negru şi-și lăsă părul despletit 
(pe) spate, și așa merse de petrecu pe frate-său la groapă. Și așa gătită îi 
şedea și mai bine decât altminteri. Căci, nu e vorba ea era foarte frumoasă. 
Crinii și viorelele rămăseseră pe jos și nici la degetul cel mic al ei nu le 
punea. 

Când o văzu așa de gingașă și de plăpândă, rămase cu ochii zgâiţi la 
dânsa. Și așa de puţintică şi drăgălaşe mai era, încât s-o sorbi într-un pahar 
cu apă. Lumea uitase şi mort și tot uitându-se la dânsa. Atunci veni un 
vântișor lin și ușor, de-i resfiră pletele; iară ea simţi că un fior rece i se 
strecoară prin inimă. 

Cum, cum, îngropară mortul şi toată lumea se întoarse acasă. 

Tot pe atunci în cetatea aceea se afla o văduvă săracă. Ea avea un fiu. El 
era de treabă, smerit și sfiicios ca o fată mare. Toţi feciorii de boieri aveau 
pizmă pe dânsul și-i puseseră gând rău. Nu-i găsea însă nici o pricină, ca să 
puie mâna pe dânsul. Fiul văduvei întrecuse pe toţi boierii şi împărații la boi 
şi la stat. El era arătos nevoie mare. Ai fi pus ochii pe dânsul d-ar fi fost 
într-o mie. Ş-apoi era dulce la cuvântare. Curgea graiul din gura lui ca 
mierea. Nu se mai sătura cineva de dânsul ascultându-l. 

De la moartea fratelui său, fata nu se prea simţea bine. Ba c-o fi una, ba 
c-o fi alta, ba c-o fi deochi, ba c-o fi săgetătură, și toate descântătoresele și 
vracii nu-i putură da de leac. 

Mă-sa băgă de seamă că fie-sa era însărcinată. În zadar se jura fata că 
nu ştie la sufletul ei nimic cu prihană. Cine să o crează? Burta o da de gol. 
Ea însă nu spunea minciuni, se pomenise şi ea aşa. D-apoi când află tată-său 
că fie-sa are să fie mumă, fără să fi pus pirostriile pe cap? se făcu foc și 
pârjol. Nu mai ascultă nici rugăciuni, nici nimic. A se dezvinovăţi înaintea 
lui nu era cu putință. Porunci deci ca numaidecât să se adune Sfatul 
împărăției în taină, ca să otărască pedeapsa ce s-ar cuveni fie-sei pentru o 


aşa nelegiuire și ca să se spele ruşinea ce adusese ea părului cărunțit al 
tatălui său. 

Sfatul împărăției găsi cu cale că spre a se spăla o așa grozavă necinste, 
fata cu moarte să se omoare. Unii ziceau ca să se arză de vie. Alţii ca să-i 
scoaţă ochii şi să se gonească în pustietăţi spre a fi mâncată de fiare 
sălbatice. Alţii iară ziceau ca să i se lege o piatră de gât și să se dea pe 
Dunăre. 

Tocmai pe atunci, din păcate, iată că şi feciorul văduvei trecea pe acolo 
în treaba lui. Cum îl văzură boierii, numaidecât se învoiră, şi hotărârea fu 
gata, cam ce, adică, să facă cu fata împăratului. 

Toţi fură într-o glăsuire ca fata să se dea pierzării. Însă ca una ce este 
fată de împărat, și ca una ce trebuie să fi săvârşit nelegiuirea cu un om, 
carele şi acela trebuie să piară, acel om să fie fiul văduvei, deoarece fata nu 
vrea să spuie pe adevăratul nelegiuit, şi pentru că Sfatul împărăției nu poate 
să-l ghicească. Cum hotărâră, aşa și făcură. 

Împăratul porunci, şi numaidecât se aduse un boloboc mare; puse de-l 
smoli și, băgând într-însul pe fata de împărat cu fiul văduvei, porunci de 
înfundă bolobocul bine, şi îl dete pe Dunăre. 

Pe când însă dogarii înfundau bolobocul, una din roabele fetei de 
împărat, mai miloasă la inimă, se strecură prin calabalâc şi le dete pe sub 
ascuns o copaie de mere, două azime şi un fedeleş cu apă. Noroc că nu o 
văzu nimeni. 

Se duse butoiul pe Dunăre trei zile şi trei nopţi, fără a se opri undeva. 
Merindea din butoi se isprăvise. Biata fată își plângea nevinovăția cu nişte 
graiuri de-ţi rupea băierile inimei, iară bietul băiat, și el nevinovat ca şi 
dânsa, o mângâia şi nu o lăsa să-și piarză nădejdea de la Dumnezeu. Când, 
ce să vezi dumneata? A patra zi, dis-de-dimineaţă, bolobocul se loveşte de 
un buștean și se sparge. Pasămite bolobocul ajunsese la margine, adus fiind 
de talazurile Dunării, şi-l ciocni de buşteanul pe care tot apa îl dase la 
margine. 

leșiră deci la uscat dosădiţii de ei, și dară mulțumiră lui Dumnezeu că 
le-a scăpat zilele, şi-i făcură să mai vază o dată lumina. 

Apucară pe o potecă și intrară într-un bunget de pădure. Aci o luară 
apoi pe o pârtie, şi merse, și merse, până ce văzu că se deschide o poieniţă. 
În astă poieniță dete de niște case foarte frumoase, bătătura cărora era 
câmpul cu florile. Toate lucrurile în această casă erau cu şart. Nimic nu 
lipsea. Toate catrafusele îşi aveau vătaful lor și nimic nu era nerostit. Când 


voiai ceva, era destul numai să poruncești și îndată se făcea. Aci era în 
adevăr: pune-te masă, ridică-te masă. 

Trecură mulți ani de la această întâmplare. Împăratul îşi uitase de fiica 
sa. Fata de împărat şi fiul văduvei se învoiseră și se însoţiseră. Nici unul din 
amândoi nu s-a căit mai în urmă pentru aceasta. Vezi că el în viaţa lui nu 
alunecase până atunci, era curat, cum îl făcuse mă-sa; și pe fata împăratului 
o găsise acasă. Copilul cu care era însărcinată fata când o goni tată-său se 
născu, și se făcuse un băiat de să nu te înduri de el. Iară ei petrecând bine, 
îşi uitaseră de necazurile cele trecute. Puterea lui Dumnezeu îi ocrotea şi-i 
ferea de rele. Atâta numai că p-acolo nu se vedea nici pui de om. Parc-ar fi 
fost la sfârşitul pământului. 

Într-una din zile, împăratul, tatăl fetei, plecă la vânătoare. El se 
încumese a răzbi mai înăuntru pădurei decât altă dată. Și, din vânat în vânat, 
el se rătăci. Orbăcăi în sus, căută în jos și peste poteca pe care să iasă la 
lumină nu putea să dea. Se luase de gânduri. Când, iacă dă în poieniţa cu 
casele. Văzu şi casele. El se minună când văzu așa casă frumoasă într-o 
astfel de sălbăticime de pădure. De voie, de nevoie, trebui să se ducă acolo, 
căci ochii nu-i dase în geană de nu ştiu cât timp. 

Mai întâi îşi trimise sluga care nu se despărțise de dânsul nici cât ai 
scăpăra. El se întoarse şi spuse împăratului că este priimit a găzdui acolo cu 
dragă inimă. Intrând împăratul, îşi trimise sluga la bucătărie să-i frigă două 
potârnichi din cele ce vânase el. După ce așeză potârnichile în frigare şi le 
puse la foc, acolo le uită: căci ce văzu şi auzi îl buimăcise. 

Toate lucruşoarele vorbeau în casa aceea, până și oalele și vătraiul. 

La vatra aceea erau două oale puse la foc. Aceste oale se certau. Sluga 
împăratului auzi cu urechile sale cum se ciorovăiau aceste oale. 

— Fă buzato, dă-te la o parte că tu ai fiert destul. 

— Ba, dă-te tu mai la o parte, scurto ce eşti, că au fiert și maţele din tine. 

Și căscând gura la dânsele, sluga uită şi potârniche şi tot. Când se 
deşteptă sluga împăratului, friptura se făcuse scrum. 

Se bocea biet și se tânguia de-i plângeai de milă. 

Fata împăratului îl linişti spuindu-i că o să roage pe împăratul să-l ierte 
pentru această greşeală. 

Apoi trimise și pofti pe împăratul în casa cea mare. Aci, stând de vorbă, 
stăpânul casei porunci să se puie masa. Rămase împăratul stâlpit când văzu 
masa viind singură, talerele, lingurile şi celelalte tacâmuri cu vătașii lor și le 
aşezau careşi pre unde. Veniră bucatele și mâncară. După ce sfârşiră de 


mâncat şedeau la vorbă, când în loc de a se strânge masa, văzură că 
lingurile încep a sălta pe masă. Vătaful le suduia, dară ele nu ascultau de 
cuvântul lui. Împăratul nu băgă de seamă, căci vorbea cu fiul gazdei, un 
copilandru dezgheţat şi sfătos, de te trăgea inima să stai cu dânsul de vorbă. 

Atunci gazda, ca să facă pace, zise: 

— Nu se poate ca împăratul să fi făcut o asemenea faptă. 

— Că n-are la cine altul să fie, răspunse vătaful lingurilor. Trebuie să-l 
căutăm. 

— Nu mai trăncăni, îi mai zise gazda. Aide, ridică masa şi te cară de aci. 

Auzind împăratul cele ce se vorbiră, ceru să fie căutat, ca să-și iasă din 
bănuială, căci el nu se ştia vinovat. 

Atunci, trăgându-i încălțămintea, îi căzu lingura pe care o căutau din 
cizma împăratului. 

Pasămite gazda se vorbise cu vătaful lingurilor ca să-i joace renghiul 
ăsta. 

Împăratul se făcu ca sfecla de roşu de rușinea ce păţi şi zise încâlcindu- 
se de ciudă: 

— Arată-ţi, Doamne, minunea ta! Nu ştiu la sufletul meu de nici un furt. 
N-am băgat eu lingura în cizmă. 

— Cum nu știi dumneata, zise şi gazda, despre lingură, asemenea nu ştiu 
nici eu până în ziua de azi cu cine am făcut copilașul ăsta. 

Atunci, cunoscându-se, se îmbrăţișară şi se iertară unul pe altul. 

Fata de împărat mulţumi apoi împăratului că i-a dat Dumnezeu în gând 
de a pus în boloboc împreună cu dânsa pe junele cu care ea s-a însoțit mai 
pe urmă; căci el s-a îndrăgostit de dânsa, a iubit-o şi a îngrijit-o ca pe o soţie 
credincioasă. 

Împăratul nu ştia cum s-o mai mângâie, cunoscându-i nevinovăția. 
Lăudă şi pe soțul ei pentru buna sa purtare de grije, şi cu toţii împreună se 
întoarseră la scaunul împărăției, dând mărire lui Dumnezeu că nevinovăția a 
ieşit dasupra ca untul de lemn. 

Iară eu încălecai p-o şea etc. 


Fata moșşului cea cuminte 


A fost odată ca niciodată etc. 

A fost odată un om bătrân care avea o fată mare, de se dusese vestea în 
lume de vrednicia ei. Moșneagul (unchiașul) se căsători de a doua oară cu o 
babă, care avea și ea o fată mare. 

Baba, însă, punea pe fata unchiașului la toate greutăţile casei; iar fata ei 
se clocise de ședere. 

Biata fata unchiașului torcea, ţesea, făcea pâine, mătura şi scutura fără 
să zică nici pis! dară baba punea parte fetei sale, și pâra la unchiașş pe fiica 
lui și o tot ocăra. 

Nu era ziuliță lăsată de Dumnezeu să nu se certe cu el, ca să-și 
gonească copila, şi-i zicea: 

— Daca nu-ţi vei duce fata de aici, pâine şi sare pe un taler cu tine nu 
mai mănânc. 

Bietul om se cam codea; dară baba într-o noapte turnă apă pe vatră şi 
stinse focul ce-l învălise fata unchiașului de cu seară. 

A doua zi, dis-de-dimineaţă, se scoală fata să facă focul, fiindcă tot pe 
ea cădea păcatele; dară foc nu mai găsi în vatră. 

Atunci, de frică să nu o ocărască mumă-sa cea vitregă, se urcă pe 
bordei, se uită în toate părţile, doară va vedea încotrova vreo zară de foc, ca 
să se ducă să ceară măcar un cărbune; dară nu se văzu nicăiri ceea ce căuta 
ea. Când, tocmai când era să se dea jos, zări spre răsărit abia licărind o 
mititică vâlvotaie; se coborî de pe acoperiș și o luă într-acolo. 

Se duse, se duse şi la foc nu mai ajunse; dară în drumul ei întâlni o 
grădină părăginită, care o strigă zicându-i: 

— Fată mare, fată mare! vino de-mi curăță pomii ce mi-au mai rămas de 
omizi; şi, când t-ei întoarce, ți-oi da poame coapte să mănânci. 

Se apucă fata de lucru numaidecât şi cum isprăvi, îndată plecă. 

Mai încolo dete peste un puț, care îi strigă: 

— Fată mare, fată mare! vino de mă sleiește, că ţi-oi da apă rece, să te 
răcorești când t-ei întoarce. 

Data slei puţul şi plecă înainte. 

Merse ce merse şi dete peste un cuptor, care-i strigă şi acesta: 

— Fată mare, fată mare! vino de mă lipeşte şi mă şterge de cenușe, și, 
când t-ei întoarce, îți voi da azimă caldă. 

Fata lipi şi şterse cuptorul și-și căută de drum. 


Mai merse niţel şi dete peste o căscioară, și bătu la poartă. 

— Cine e acolo? îi zise dinăuntru; daca e om bun să intre, daca nu, să nu 
vie, căci am o căţeluşe cu dinţii de fier și cu măselele de oţel, şi-l face mici 
fărâmi. 

— Om bun, răspunse fata. 

După ce intră, fiindu-i frică de mumă-sa vitregă să nu o bată dacă se va 
întoarce acasă, pentru că întârziase, întrebă daca nu cumva are trebuinţă de 
o slujnică. Sânta Vinerea, care locuia înăuntru și care priimi pe fată, îi 
răspunse că are trebuinţă de o asemenea fată; ea rămase acolo. 

Mai întâi îi spuse că treaba ce are să facă dimineaţa este să dea de 
mâncare puilor ce-i avea în curte, însă mâncarea să fie nici caldă, nici rece; 
apoi să scuture și să deretice pân casă. Iară maica Sânta Vinerea plecă la 
biserică. Fata făcu tot, precum îi poruncise. 

Când veni acasă, Sânta Vinerea întrebă de puii ei, carii erau balauri, 
şerpi, nevăstuici, ciuhurezi, șopârle, năpârci și gușteri, cum le-a dat 
mâncarea, și toți răspunseră că n-a fost băgat de seamă daca a lipsit ea de 
acasă; aşa de bine au fost căutați. 

Intră în casă maica Sânta Vineri și văzu toate lucrurile așezate la locul 
lor şi rămase foarte mulțumită. 

După câtva timp, zise fata: 

— Maică Sântă Vinere, mi s-a făcut dor de părinţi, fă bine şi-mi dă voie 
să mă duc. 

— Du-te, fata mea; dară mai-nainte caută-mi în cap, şi să vezi că o să 
curgă o apă pe dinaintea casei și o să aducă fel de fel de cutii, de tronuri și 
de lăzi; pe care din ele îţi vei alege, aceea să fie simbria ta. 

Se așezară şi îndată văzu curgând apa de care-i spusese, şi pe dânsa 
veni niște lăzi şi tronuri prea frumoase. 

Fata se gândi că, daca va lua o ladă d-ale frumoasele, slujba ei nu făcea 
atâta, şi mai aşteptă până mai văzu că vena o cutie mică și necioplită; atunci 
ea zise: 

— Maică Sântă Vinere, iată că mi-am ales lucru pe cât face slujba mea. 

— la-l, fata mea, daca n-ai voit să-ţi alegi altceva mai frumos, şi du-te cu 
Dumnezeu. 

Fata unchiaşului își luă ziua bună, plecă cu cutia la supțioară şi, 
întorcându-se pe la cuptor, căpătă o azimă caldă, şi trecând pe la puț, bău 
apă rece de se răcori; iară când ajuse la grădină, mâncă poame coapte. 


Fata ajunse acasă şi găsi pe tată-său zdrobit la inimă de mâhnire; îi 
spuse tot ce a făcut şi deschise cutia. Dar ce să vază înăuntru? Mărgăritare, 
pietre nestemate, mărgele, ie numai cu fluturi de aur și catrenţe de mătase. 

Baba și fiică-sa pizmuia pe fata moșului; iară lui îi creştea inima de 
bucurie. 

Baba trimise şi ea pe fie-sa, să facă ce făcuse fata unchiașului. Se duse, 
se duse și fata babei, și ajunse la grădina care o chemă și pe dânsa ca să o 
curețe; dar ea răspunse: 

— Da' ce! nebună sunt eu să-mi zgârii mâinile prin tine? 

O lăsă şi porni mai departe, sosi până la puț, şi daca o chemă puţul, ea îi 
răspunse şi lui: 

— Da' ce! am mâncat laur ca să mă ostenesc eu cu tine până să te 
sleiesc? 

Și plecă mai departe și se duse până ce dete și peste cuptor, care o strigă 
ca şi pe fata unchiașului; ea îi zise şi lui: 

— Da! ce-am văzut să-mi murdăresc mânușițele şi să mă vâr pân tine? 

Și plecă înainte, până ce ajunse şi ea tot la Sânta Vinerea. 

Acolo fu întrebată ca şi fata unchiașului şi priimită în slujbă, apoi maica 
Sânta Vinerea îi zise și ei să facă ceea ce zisese și fetei moșneagului, și 
plecă la biserică. 

Când veni Sânta Vinerea acasă, toate lighioanele, cu gâturile întinse, se 
plânseră că li s-au opărit gâtlejurile; intră în casă și văzu o arababură de nu-i 
mai da nimeni de căpătâi. 

În cele din urmă, zise fata cea leneșe: 

— Maică Sântă Vinere, mi s-a făcut dor de părinți, dă-mi dreptul meu, 
căci mi s-a urât aci, să mă duc acasă. 

— Du-te, fata mea, răspunse Sânta Vinerea, dară mai aşteaptă niţeluș, că 
o să treacă o apă dinaintea portiţei, aducând fel de fel de lucruri; pe care ţi-o 
plăcea ca s-o iei, alege; iară până atunci să-mi cauţi în cap. 

N-apucă să puie mâinile în capul ei și se repezi de luă de pe gârlă lada 
cea mai mare și mai frumoasă ce văzu. Sânta Vinere îi zise: 

— Deoarece ţi-ai ales astă ladă, ia-o; dară să nu o deschizi până acasă; și 
când o vei deschide, să fii numai cu mumă-ta singură în casă, ca să nu vază 
nimeni ce e într-însa. 

Fata luă lada şi plecă. 

Când se întoarse pe la cuptor, văzu azime calde, se cercă să ia și nu 
putu; ea nu mai putea răbda de foame. Pe la puț trecu cu jind, că nu-i dete 


măcar o picătură de apă, ca să se răcorească; iară când trecu pe la grădină, îi 
lăsa gura apă și nu putu nici să se umbrească puţin de arşiţa soarelui. 

Ajungând acasă obidată de osteneală și flămândă, n-avu răbdare, ci 
chemă pe mumă-sa la o parte şi-i zise să facă pe unchiaș și pe fie-sa să iasă 
afară. 

Cum rămase singurele, deschise lada; dar ce ieşi d-acolo? balauri, şerpi, 
şi câte lighioni toate, cărora le arsese gâtlejurile când le dase de mâncare; și 
îndată le sfâșiară şi le mâncară. 

Tot satul se spăimântă de întâmplarea asta; și fiecare om băgă de seamă 
că asta vine de la răsplătirea dumnezeiască. Fata moșneagului însă se 
căsători cu un flăcău din cei mai frumoși ai satului, care o ceru de la tată- 
său şi o luă de soţie. 

Mare veselie se făcu în sat la nunta lor, și trăiesc în fericire până în ziua 
de azi. Cine nu crede să facă bine să se uite împrejur, şi va vedea multe de 
aceste case. 

Iar eu încălecai p-o şea etc. 


Fata săracului cea isteaţă 


A fost odată ca niciodată etc. 

A fost odată un om şi o femeie. Ei erau atât de săraci, încât n-aveau 
după ce bea apă. Nici tu casă, nici tu masă, nimic, nimic, dară nimic n- 
aveau după sufletul lor. Muncea bietul om de dimineaţa până seara târziu, 
alături cu muierea, de-i treceau nădușelele, și ca să dea şi ei în spor, ba. 

Se ţinea, vezi, norocul după dânșii ca pulberea după câini, cum se zice. 

Umblau cu tărăbuţele de colo până colo, și ca să se statornicească și ei 
la un loc, nu găseau. Căci cine era să-i priimească pe ei, doi calici, cu leaota 
de copii după dânșii?! 

Adică uitasem să vă spui. Aveau acești oameni o spuză de copii. Din 
aceşti copii, cei mai mari erau numai fete, iară băieţii erau mărunţei şi stau 
lângă dânşii ca ulcelușele. 

Să nu vă fi dus Dumnezeu vrodată să fiți față când venea omul de la 
muncă, că v-aţi fi luat câmpii. leșeau toți afară înaintea lui, jigăriţi și 
hărtăniţi, ca nişte netoţi, subțiratici și pițigăiaţi, mă rog, leşinaţi de foame, şi 
tăbărau pe bietul om cu gura: tată, mi-e foame, tată, mor de foame. 

Tatăl lor se zăpăcea şi nu ştia către care să se întoarcă mai întâi şi le da 
toată agoniseala lui dintr-o zi. Dară de unde să le ajungă ce brumă le aducea 
el? Abia puneau p-o măsea. 

Bietul tat' său şi biată mă-sa de multe ori se culcau nemâncaţi. Li se 
rupea inima de milă dară n-aveau încotro. Și ca să-și liniştească copiii, el le 
făgăduia că a doua zi are să le aducă mai mult. Astfel, mai cu șoșele, mai cu 
momele, adormeau și bieţii copii, cu nădejde că a doua zi are să fie mai 
bine. 

Dintre toți copiii, fata cea mai mare era mai tăcută şi mai cu judecată. 
Fa rămânea cu surorile și fraţii cei mai mici când se duceau părinţii la 
muncă, vedea de dânșii, îi mușştruluia și îi povăţuia să fie mai cu răbdare, 
mai îngăduitori, ca să nu se amărască până într-atât părinţii. Dară, bate toba 
la urechea surdului. Adecă, de! Ce să zici? Ar fi fost şi ei, poate, mai 
îngăduitori, şi mai cu răbdare, dară burta le da ghies și îi făcea de multe ori 
să fie neînţelegători. 

Într-acestea, boierului pe moșia căruia se afla acești oameni, caFși 
urgisiți de Dumnezeu, i se făcu milă de ei și, într-o zi, când veni să se roage 
pentru sălaş, el îi zise: 


— Omule, te văz harnic, muncești de te spetești, și două în tei te văz că 
nu poți lega. lată, eu mă îndur şi-ţi dau un petec de loc, să fie de veci al tău. 
Du-te de-ţi alege petecul ce-ţi va plăcea și apucă-te numaidecât să-ţi faci un 
bordei. 

— Bogdaproste, cucoane, şi Dumnezeu să priimească. De unde dai să 
izvorască, răspunse bietul om. 

Se duse de-și alese un petec de loc şi până în seară groapa pentru bordei 
o şi dete gata. 

Nepartea lui. Cum se brodi ca locul ce-și alesese să fie alături cu al unui 
țăran bogat şi mândru de nu-i ajungea cineva cu prăjina la nas. 

Peste noapte, nu ştiu cum se făcu, nu ştiu cum se drese, că o vită d-ale 
bogatului căzu în groapă și muri. 

A doua zi de dimineaţă, bogatul, văzându-şi vita moartă, sări cu gura 
mare asupra săracului, îl luă de piept şi cu el târâș se duse la curtea 
boierului, să le facă judecată. 

Boierul se miră când îl văzu şi-i întrebă ce caută? 

Țăranul cel bogat zise: 

— Boierule, acest prăpădit de om, venetic în satul nostru, n-ar mai avea 
parte de el! după ce ţi-ai făcut pomană de i-ai dat un petec de loc, el tocmai 
lângă mine şi-a ales să-și facă bordei! Una la mână. Bagă de seamă că, după 
ce e sărac, apoi e şi cu nasul pe sus. Al doilea, groapa ce şi-a făcut pentru 
bordei, după ce că e mare foarte, apoi n-a avut grije să o acopere peste 
noapte cu ceva, numai ca să-mi facă mie pagubă, şi mi-a căzut o vită într- 
însa de şi-a rupt junghietura. Judecă d-ta acum, nu e dator să mi-o 
plătească? El zice că n-are cu ce. Şi ce-mi pasă mie de asta? 

— Boierule, răspunse și săracul umilit şi cu lacrămile în ochi cât 
pumnul. Boierule, n-am ce zice, omoară-mă, spânzură-mă, n-am ce face 
daca a dat păcatul peste mine. Așa este cum zice bogătașul meu vecin. Și 
fiindcă lui Dumnezeu îi place dreptul, drept să-ţi spui ce e drept: am săpat 
groapă, și o groapă mare, ca să încapă bordeiul pe toţi ai mei, dară nici că 
m-am gândit ca să-i aduc pagubă. Și nici n-a fost la sufletul meu cugetul de 
mândrie, căci n-aveam pe ce mă mândri, când mi-am ales loc lângă d-lui. 
Acum lumineze-vă Dumnezeu, boierule, şi judecaţi după dreptate. 

Boierul sta în cumpănă. Nu ştia cui să dea dreptate. Vedea el că săracul 
a căzut în păcate, dară fără voie. După ce se gândi el niţel, zise: 

— Bre, oameni buni! Eu am să vă fac trei întrebări; cine le va dezlega 
mai bine, a aceluia să fie dreptatea. Vă dau răgaz de trei zile, gândiţi-vă. 


După trei zile să veniţi şi să-mi ghiciţi întrebările. Țineți minte bine. Întâia 
întrebare sună aşa: 

Ce este mai gras în lume? 

A doua: 

Ce este mai bun? 

Și a treia: 

Ce aleargă mai iute? 

Aide, duceţi-vă acum. Dară să mai ştiţi una: daca nici unul din voi nu 
va ghici vreuna din întrebările mele, să ştiţi că unde vă stau picioarele o să 
vă stea şi capetele. 

Amândoi împricinaţii se întoarseră la casele lor. Bogătașul, lăudându-se 
că el are să ghicească, fiincă ce lucru poate fi mai ușor decât a spune că 
porcul său din ogradă este mai gras, deoarece stă slănina pe dânsul de o 
palmă; iară săracul plângea de potopea pământul, gândindu-se ca ce o să 
spuie el. 

Daca ajunseră fiecare la ai săi, bogătașul era vesel că are să-și câştige 
pricina, iară săracul se puse pe gânduri și tot ofta. Copiii se adunară pe 
lângă dânsul, se uita, dară nu cutezau să-l întrebe ceva. Începură şi ei a 
plânge; și se făcu acolo la dânșii o plângere și o jelanie de te luau fiori de 
milă. 

Numai fata cea mai mare își luă inima în dinţi şi-l întrebă ce are de este 
aşa de trist? 

— Ce să am, fata mea? lacă păcate de la Dumnezeu. Boierul ne-a 
îndatorat să-i ghicim nişte întrebări pe cari nici oamenii cei procopsiţi nu i 
le-ar putea spune, necum un sărman prost ca mine. 

— Ci spune-ne şi nouă, că doară d-om putea să-ți dăm vrun ajutor. 

— Ca ce ajutor aţi putea voi să-mi daţi, voi care nu ştiţi încă nici cum se 
mănâncă mămăliga. 

— Te miră, tată, la ce am putea fi buni şi noi. Și apoi ce strică daca ne 
vei spune şi nouă? 

Atunci săracul zise: 

— lacă, iacă, iacă ce ne-a zis boierul să ghicim; căci de unde nu, ne va 
sta capul unde ne stau tălpile. 

Fata cea mare se puse pe gânduri și, după ce mai cugetă ea ce mai 
cugetă, se apropie de tată-său și îi zise: 

— Ia lasă, tată, nu mai fi aşa de mâhnit. Nu ne lasă Dumnezeu pe noi să 
pierim. Când te vei duce la boierul să-i dai răspuns, ţi-oi spune și eu ceva. 


Și poate că va da Dumnezeu să scapi cu faţă curată dinaintea lui. 

Săracul păru a se mângâia oarecum; dară numai inima lui ştia. Nu voia, 
vezi, să-și mai mâhnească și copiii. 

În dimineaţa când fu a se înfățișa la boierul ca să-i ghicească întrebările, 
fie-sa îi spuse ca ce să răspunză. Săracul se arăta a fi mulțumit, dară se 
îndoia. 

Se înfăţișă înaintea boierului. Bogătașul, mândru şi cu pieptul deschis; 
săracul umilit şi strâns la piept de sta să-i crape sumanul cel zdrenţuit de pe 
dânsul. 

Boierul întrebă pe bogătaș: 

— Ei, bade, ce este mai gras pe lumea asta? 

Bogătaşul răspunse cu coraj;: 

— Apoi de, cucoane, ce să fie mai gras decât porcul meu din ogradă, 
care are grăsimea pe el de o palmă de groasă. 

— Minciuni spui, răspunse boierul. 

Și întrebând şi pe săracul, el răspunse cu sfială: 

— Apoi de, cucoane, eu zic cu mintea mea a proastă că pământul să fie 
mai gras pe lumea asta, că el ne dă toate bunătăţile pe cari le avem. 

— Aşa este, răspunse boierul. 

Acum zise bogătașului iară: 

— Ce aleargă mai iute pe lumea asta? 

— Armăsarul meu, cucoane, răspunse bogătașul, că aleargă peste văi și 
dealuri, când îi dau drumul, de nu-i vezi copitele. 

— Apoi de, cucoane, capul meu nu mă duce aşa departe, fără decât dau 
cu socoteală că nimic nu aleargă aşa de iute ca gândul, răspunse și săracul. 

— Tu ai dreptate. Cela aiurează. 

În cele din urmă, mai întrebă o dată pe bogătaș: 

— Ce este mai bun pe lumea asta? 

— Nimic nu este mai bun pe lumea asta, milostive stăpâne, răspunse el, 
ca judecata cea dreaptă a măriei tale. 

— Eu, boierule, cu prostia mea mă duce gândul să crez că nimic nu e 
mai bun pe lumea asta ca Dumnezeu, care ne sufere pe lume cu toate 
răutăţile noastre. 

— Adevărat, aşa este, zise boierul. 

Și, întorcându-se către bogătaș, adăogă: 

— leşi afară, ţăran viclean şi mojic ce eşti, sau pui acum de-ţi trage la 
tălpi atâta cât nu poţi duce. 


Bogătașul ieși cu coada între picioare. 

Și chemând mai aproape pe sărac, îl întrebă cu un grai blajin: 

— Spune-mi, bre, omule, cine te-a învăţat pe tine să răspunzi aşa de 
potrivit, căci din capul tău ăla secu nu crez să fi ieșit aşa cuvinte înțelepte. 

Bietul sărac se cam codea. Nu-i venea să spuie drept, de teamă să nu 
păţească ceva. Dară daca se văzu încolțit, spuse tot adevărul precum era. 

Atunci boierul, mirându-se în sine de iscusința fetei săracului, îi 
porunci ca a doua zi să vie cu fata la curtea boierească. Ea să fie nici 
îmbrăcată, nici dezbrăcată, nici călare, nici pe jos, nici pe drum, nici pe 
lângă drum. 

Cum auzi săracul unele ca acestea, începu a se boci şi a se văicăra, de 
nu-ți venea să-l mai auzi, şi se întoarse la ai săi. 

Fata cea mare, când auzi cele ce îi spuse: 

— Nu te teme, tătucă, îi zise ea, că-i viu eu lui de hac! Numai să-mi cauţi 
două mâţe. 

Cum se făcu dimineaţă, fata aruncă pe dânsa un volog (plasă), luă 
mâţele la subţiori, încălecă pe un tap și plecă la curtea boierească. 

Mergând astfel pe drum, ea nu era nici călare, nici pe jos, căci îi da de 
pământ când un picior, când altul, ţapul fiind pitic; umbla ni pe drum, ni pe 
lângă drum, căci ţapul nu ţinea drumul drept. Aci trecea pe lângă câte un 
gard să apuce câte vrun lăstar de la vrun pomișor; aci trecea de cealaltă 
parte. Nu era nici îmbrăcată, nici dezbrăcată cu vologul aruncat pe dânsa. 

Și aşa, cu chiu cu vai, ajunse la curtea boierească. Când o văzură 
boierul şi oamenii curţii, venind așa, încremeniră. Boierul, vezi, nu voia să 
se dea rămas, și porunci să dea drumul la doi zăvozi ce-i ţinea la curte în 
lanţ. Aceștia, cum văzură alaiul cu care venea fata săracului, se repeziră la 
dânsa, dară ea dete drumul îndată mâţelor și zăvozii se luară după dânsele, 
iară fata săracului ajunse la scara boierească așa precum îi poruncise 
boierul. 

Văzând şi această iscusinţă a fetei, boierul n-avu încotro și fu nevoit s-o 
priimească. Atunci porunci să o fereduiască (să o îmbăieze), o îmbrăcă cu 
nişte haine ca de mireasă și hotărî să o dea după un fecior ce-l avea boierul 
pe lângă dânsul, care îl slujea cu credinţă. 

După ce o văzu boierul curăţită şi ferchezuită ca o mireasă, și cum avea 
şi ea pe vino-încoace, i se păru mai frumoasă de cum era atunci; ce-i abătu 
lui, că pofti să o aibă el de nevastă, mai cu seamă că era burlac, și se cunună 
cu dânsa. Mai-nainte de a se cununa, boierul zise dânsei: 


— Eu te iau de soție; dară să ştii că tu n-ai voie să judeci niciodată fără 
de mine. 

Ea priimi. 

După ce trecu cât trecu de la cununia lor, boierul se duse o dată în 
treaba lui pe moşie. În lipsa lui veniră doi ţărani cu o prigonire la curte. 
Aflând că boierul nu este acasă, și văzând pe cuconiţa într-un cerdac, ei 
începură să se jeluiască la dânsa. Ea asculta şi tăcea. 

Unul zise: 

— Aveam să mă duc până în cutare loc, însă o roată de la căruță mi se 
stricase. Nu-mi puteam înhăma iapa la căruţa cu trei roate, mai cu seamă că 
era a făta. Atunci m-am rugat de vecinul meu, ăsta care e de față, să-mi 
împrumute el o roată. El, ce e drept, aseară mi-a împrumutat roata ce i-am 
cerut, cu gând ca azi până în ziuă să mă duc la treaba mea. Când, ce să 
vedeţi, cinstiți boieri? Astă-noapte mi-a fătat iapa un mânz. 

Țăranul cel cu roata îi tăie cuvântul și zise și el: 

— Nu-l credeţi, cucoană, să vă ţie Dumnezeu! Roata mea a fătat mânzul. 

Cucoana asculta din cerdac şi tăcea. 

Țăranii aşteptară ce mai așteptară și, daca văzură că cucoana nu le face 
nici o judecată, întrebară: 

— Da' unde-i dus boierul, cucoană? 

— la, s-a dus, răspunse ea, să vază un lac de mălai ce-l avem pe 
marginea unui iaz, că în toate nopţile ies broaștele dintr-însul şi mănâncă 
mălaiul. 

Țăranii se uitară lung şi plecară. Ajungând la poarta ogrăzii boierești, ei 
începură a se întreba unul pe altul: 

— Ca ce fel de vorbă fu aia a cucoanei, mă, nea ăsta? 

Cum se poate broaștele să mănânce mălaiul? 

Ce se sfătuiră ei, ce vorbiră, că numai se întoarseră să întrebe pe 
cucoană ce vorbă fu aia. 

Daca veniră dinaintea cerdacului iară, prinseră a întreba: 

— Da' bine, cucoană, ca ce să fie vorba ce ne-ai spus-o? Poate-se ca 
broaştele să mănânce mălaiul? 

— Nu ştiu daca broaștele poate să mănânce mălai, au ba, răspunse 
cucoana; dară ştiu că roata nu poate să fete mânji. 

Tocmai atuncea îşi veniră și țăranii de acasă. Acum înţeleseră șiritenia 
vorbei cucoanei, se mirară de atâta înțelepciune și se împăcară cum ştiură ei 
mai bine. 


Viind şi boierul acasă, întrebă: 

— Cine a mai fost p-aici în lipsa mea? Ce s-a mai petrecut? 

— Ce să fie? răspunse ea. Iaca, iaca cine a venit și iacă ce s-a întâmplat 
cu ei, şi ce le-am zis eu. 

Boierul, cum auzi, îi zise: 

— Fiindcă ai călcat făgăduiala şi ai judecat fără mine, nu mai putem trăi 
amândoi. la-ţi ce pofteşti de la mine şi ce-ţi este mai drag în casa mea, și să 
te duci la tată-tău acasă. 

Cucoana zise: 

— Vorbele tale, bărbate, sunt sfinte pentru mine, pentru că de aceea 
bărbatul este bărbat. Nu sunt vinovată întru nimic, căci n-am judecat pe acei 
jeluitori, ci le-am spus numai unde este stăpânul lor. Dar daca d-ta găseşti 
cu cale să mă gonești, eu mă supun fără să cârtesc şi-ţi mulțumesc încă din 
adâncul sufletului pentru bunătatea ce ai de a mă lăsa să-mi ales ce mi-e 
mai drag din casa dumitale. Un lucru te mai rog: fiindcă mă gonești, lasă- 
mă să mă mai veselesc o dată și eu în casa domnului meu și bărbat. Dă o 
masă şi cheamă pe prietenii noștri şi cunoscuţi să petrecem împreună și să 
ne chefuim pentru cea din urmă oară. 

Boierul se înduplecă și porunci de făcu o masă d-alea înfricoșatele, 
unde chemă prietenii şi pe cei mai de aproape ai lor. Șezură, se înveseliră şi 
se chefuiră cât le cerură inima. Cucoana însă tot îndesa paharele boierului și 
el tot bea. Și(-i) mai dete unul, și încă unul, până îl făcu cuc. Se îmbătă 
boierul de se coclise turtă. Atunci și cucoana îl ia frumușel la spinare, fără 
să mai simţă boierul ceva şi-l duse la tat-său acasă, unde îl puse pe cuptor 
de dormi până se trezi. 

A doua zi, când se deşteptă, boierul, văzându-se în astfel de hal, întrebă 
unde se află. 

Cucoana îi răspunse: 

— La tata acasă. Când m-ai gonit de la d-ta, mi-ai dat voie să iau din 
casa dumitale ce mi-o fi mai drag. Aceea am şi făcut. Nimic nu mi-a fost 
mai drag decât bărbatul. Nu crez să mă ţii de rău pentru că mi l-am luat. 

Când auzi boierul asemenea vorbe cu noimă, se gândi ce se gândi, apoi 
răspunse: 

— Aidem, nevastă, acasă, şi să trăim ca în sân de rai; acum pricep eu ce 
odor de femei am dobândit. 


Și m-am Suit pe o șea 


Și am spus-o așa. 
M-am suit pe o roată 
Și am spus-o toată. 


Făt-Frumos cel rătăcit 


A fost odată ca niciodată etc. 

A fost odată o păreche de oameni, muncitori, de! cum dă Dumnezeu. 
Toată nădejdea lor era într-o iapă cu care se hrăneau. Și ar fi voit şi ei să 
aibă un copilaş, dar fu peste poate. Cercetară în dreapta și în stânga, ca să 
afle niscaiva leacuri care să le desfacă făcutul stărpiciunei lor, dară, aşi! 
parcă întâlnea tot surzi şi muţi. Nimeni nu ştia să-i înveţe ceva. 

Mai umblară ei ce umblară şi, la urma urmelor, aflară despre un vrăjitor 
meșter carele închega și apele. Creştinul se duse și la dânsul, îi spuse păsul 
lui şi îi ceru leacuri. Vrăjitorul n-aşteptă multă rugă și, după ce se învoiră, îi 
dete un măr. 

— Din acest măr, zise el, să mănânce numai soţia dumitale. Dară bagă de 
seamă să n-apuce din el nici o făptură cu viață de pe lumea asta. 

— Cât despre aia, n-ai grije, răspunse omul. Lasă pe mine; nu mi-ai dat 
mie în mână mărul? Acum să fii odihnit. 

Luând mărul, omul nu se mai gândea dară decât la bucuria ce o să simță 
el şi nevasta când s-or vedea împresurați de copii. Și cu gândurile astea 
ajunse acasă şi dete mărul neveste-sei, ca să-l mănânce, fără să-i mai spuie 
altceva. 

Ea priimi mărul cu bucurie. Și după ce plecă bărbatul în trebile sale, se 
aşeză pe pragul uşei, curăți mărul şi-l mâncă. lepşoara ieșise şi ea din grajd, 
şi veni la stăpână-sa, că era învățată la traista cu grăunţe. Negăsind nimic de 
ronțăit, luă şi ea cojile de măr, pe care le lepădase stăpână-sa și le mâncă cu 
multă poftă, ca pe nişte trufandale. 

Nu trecu mult și atât stăpâna, cât și iepşoara se simţiră a fi luat în 
pântece. Şi după nouă luni femeia născu un copilaş de drăguleţ; iar iepşuna 
un mânzuleţ gingaș. 

Îndoită fu bucuria omului când se văzu şi cu copil, şi cu mânz. Și 
fiindcă acesta se născuse odată cu fiul său, hotărî ca nimeni să nu încalece 
pe dânsul, fără numai fiu-său, când s-o face mare. 

Botezară copilul şi îngrijiră de dânsul, mă rog, ca unul la părinţi. 
Copilul crescu şi se făcu mare. Când era d-un an, parcă era de cinci; iară 
când fu de cinci, parcă era de cincisprezece, şi de ce creștea, d-aia se făcea 
mai frumos și mai drăgălaș. 

Darămite de învăţat? Învăţa ca nealţii pe lumea asta albă. N-apuca să 
auză de la dascăl ceva, că el învăţa mai din adânc decât dascălul. Şi astfel 


ajunsese de poveste. Unii zicea că ştia carte până în glezne, alţii zicea că 
până în genunchi, iară alţii, până în brâu. De m-ar fi întrebat pe mine, eu le- 
aş fi spus că ştia carte până în gât. Dară fiindcă nimeni nu m-a întrebat, iacă 
tac şi eu din gură ca un pește, și nu mai zic nimănui nici pis! 

Astfel fiind, într-una din zile ce-i vine drăcosului de copilaş, că numai 
încălecă pe mânzul lui, și mi ţi-i dete călcâie; iară mânzul, carele şi dânsul 
crescuse de se făcuse un cârlănaș zburdalnic de n-avea astâmpăr, o rupse d- 
a fuga cu băiat cu tot, şi duși au fost până în ziua de astăzi. 

Când prinseră de veste părinţii că băiatul nu e, caută-l în sus, caută-l în 
jos, nu e; ba mai în dreapta, ba mai în stânga, de loc! Mai cercetară pe ici, 
mai cercetară pe dincoaci, ași! nici pomeneală nu era de el! Tocmai târziu 
hei! aflară de la nişte drumeţi că au văzut un băieţandru călare pe deșelate 
pe un călușel, care se ducea ca vântul. Ei ziceau că n-apucară să se uite 
după dânsul, ca de când se apucase să le spuie, şi pieri din ochii lor ca o 
nălucă, ca și când n-ar mai fi fost. 

Îl plânseră părinţii până când se istoviră şi dânşii, şi ochii din lacrămi 
nu și-i mai uscară; dară în deșert, că fiul lor nu se mai întoarse. 

Pasămite ei, daca s-au lăsat zburdălniciei lor și s-au văzut la câmp, nu s- 
au mai gândit în urmă, ci au întins la drum zbenguindu-se și încurcându-se, 
până ce, când băgară de seamă, ajunsese pe nişte tărâmuri necunoscute. 

Aci stătură să se mai odihnească. Și, voind să se întoarcă, ei se 
rătăciseră. Nu mai ştiau nici pe unde veniseră, nici pe unde să se întoarcă. 
Atunci băiatul începu să plângă și să dorească de părinţi. 

Mai cu seamă când s-a văzut singur, singurel, el care nu era ieşit din 
casa părinţilor, începu să-l ia nişte răcori de nu știa ce va să zică asta. 

Calul, daca văzu așa, începu să-l îmbuneze, ba că o să facă cutare lucru, 
ba că cealaltă. Până una alta, îşi cătară un culcuș unde să mâie peste noapte. 
Se odihniră și dormiră sub acoperământul cerului. 

A doua zi, nici tu masă, nici tu casă, băiatul începu iarăși să plângă și să 
voiască să se întoarcă la părinţi. Cătară să-şi găsească urmele pe unde 
veniseră; dar nu găsiră nici piculeţ de urmă. Daca văzu şi văzu, calul zise: 

— Stăpâne, am făcut o greşeală care nu se mai poate întoarce. Dă-mi 
voie să mă duc să caut vreun mijloc ca să ne căpătuim. 

— Asta nu se poate, odată cu capul, răspunse băiatul. După ce am ajuns 
pe aste tărâmuri neumblate, prin pustietăţi fără locuitori, să mă lași şi tu? 
Singur nu pot sta, uite, nici olecuţă. 


= Încinge-te cu frâul meu, şi, când ve vedea vro nevoie, scutură-l și într- 
o clipă sunt la tine. Eu mă duc să caut pe unde să ieșim la lume, și cum să 
ne chivernisim. 

Calul, vedeţi d-voastră, era năzdrăvan. 

Cu mare anevoinţă se dezlipi calul de stăpânul său. 

Umblă ce umblă și se întoarse numaidecât. El vânturase văzduhul și 
cutreierase pământul până nu apucase să i se urască băiatului; şi întorcându- 
se spuse băiatului că i-a găsit un loc unde să se bage argat. ÎL şi învăţă ce să 
facă şi cum să dreagă ca să argăţească cu folos. 

Încălecă băiatul calul, când auzi că are să-și găsească unde să se 
căpătuiască, și porni ca vântul, precum și venise. 

Ajungând la nişte zâne, făcu precum îl învățase calul. 

Cele trei zâne, căci trei erau ele, se cam codeau să-l priimească; iară 
daca stărui, se rugă și se făgădui că o să fie harnic și credincios, ele îl 
priimiră. 

Aşezându-se el acolo la zâne, băiatul se puse cu toată inima pe muncă 
şi, când era ceva de făcut mai greu sau mai anevoios, îşi chema calul și îi da 
ajutor. 

Calul, carele nu știu de unde aflase tainele zânelor, vezi că nu era el de 
florile mărului năzdrăvan, spuse băiatului să fie cu mare băgare de seamă că 
în baia zânelor, într-un timp hotărât, are să curgă aur, și atunci să apuce el 
înaintea zânelor să se scalde. Îi mai spuse să ochească prin poliţile cu haine 
ale zânelor, când îl va pune să deretece, niște nuci pe care le avea zânele și 
le îngrijea ca pe ochii lor din cap. 

Băiatul făcu întocmai precum îl învățase calul. 

Într-o zi când zânele se dusese la vânătoare, fără grije, băiatul auzi în 
baia zânelor un susur de apă mai răsunător decât altă dată. Temându-se, el 
chemă calul, care veni într-o clipeală de ochi. El, cum văzu cele ce se petrec 
în baie, puse pe băiat de se dezbrăcă îndată și îl împinse în baie de se 
îmbăie. Când ieşi d-acolo, ce să vedeţi d-voastră, cinstiţi boieri? Părul i se 
făcuse cu totul de aur, și-i crescuse de bătea pulpele, încât nu te îndurai să-ţi 
iei ochii de la el. 

Și luând și nucile, pe cari le ochise el, încălecă și pe ici ţi-e drumul! 

Cum păşi pragul porţii începu casele a ţipa de ar fi deşteptat și pe morţi 
din groapă. Auzind zânele ţipătul se întoarseră acasă numai cât ai zice mei. 
Ele văzură că lipseşte argatul de acasă, spălăcitura ce mai rămăsese în baia 
unde se îmbăiase argatul şi nucile ce lipseau; nu mai zăboviră, ci se luară 


după dânsul. Cât p-aci să puie zânele mâna pe ei. Și fugi, zânele după 
dânșii; ei fugi! zânele după dânşii. Daca văzu și văzu calul primejdia, 
întinse pasul la drum şi începu a zbura ca gândul, până ce, tocmai când era 
zânele să-i prinză, ei trecură de pe tărâmul lor și se opriră. 

Puterea zânelor până aci era. lară daca văzură ele că le trecu otarele, 
începură cu binele a se ruga de el ca să-și taie părul să li-l dea lor; dară 
băiatul le făcea cu bâz! Ele se rugară ca barim nucile cu haine să le dea. 
Băiatul le arătă coltucul. Atunci zânele se rugară ca încailea să le arăte 
părul, să se bucure și ele de vederea lui. Atunci băiatul își răsfiră părul, 
încălecă şi zbură cu bidiviul lui. 

Zânele se uitară cu jind la dânsul şi nemaiavând ce face, se întoarseră 
acasă și vorbiră între ele ca să nu mai bage argat strein la curtea lor, cât or 
trăi ele. 

După ce ajunse pe moşia unui împărat mare, calul învăţă pe băiat ce să 
facă. El ascultă şi se duse de se băgă argat la grădinarul împăratului. Până a 
nu se învoi cu grădinarul, el îşi puse o băşică de vacă în cap, în care își 
ascunse părul cel de aur. 

Grădinarul îl învăţă cum să facă brazde, să semene flori, să le 
răsădească și să le îngrijească. Şi îl luase la ochi, căci era spirt, ştii, colea, 
cum trebuie omului, mână dreaptă, nu altceva. Totuşi slugile din curtea 
împărătească îl numiră cheleş. Și, cheleş în sus, cheleş în jos, până ce îi 
rămase numele Cheleș. 

Grădinarul împărătesc îmbătrânise la curtea împăratului. El era om 
destoinic, cu frica lui Dumnezeu și cinstit. Slujba lui de căpetenie era să 
ducă în toată dimineaţa câte un mănunchi de flori la cele trei fete care le 
avea împăratul. 

Îmbolnăvindu-se grădinarul într-una din zile, chemă pe argatul său și îi 
spuse să aleagă din florile cele mai frumoase atâtea câte să-i ajungă a face 
trei legături de flori şi să le ducă fetelor împăratului. 

Cheleșul se duse de culese flori şi făcu trei legături, una mai mare, alta 
mijlocie şi alta mai mică. Pe cea mai mare, care era alcătuită din flori ce 
începuse a se trece și abia mai mirosinde, o dete fetei împăratului cea mai 
mare. Legătura mijlocie cu flori ce erau tocmai în floare o dete fetei cele 
mijlocii; iară legătura cea mai mică ce avea flori numai boboace, cari acum 
se deschideau, o dete fetei celei mici. Cum dete florile, o tuli d-a fuga, şi se 
apucă de lucru prin grădină. 


Fetele se mirară de aceasta, şi cu toatele se duseră la împăratul şi-i 
arătară florile. Împăratul chemă pe grădinar să-i spuie ce noimă să aibă 
florile ce trimisese fetelor sale. 

Grădinarul se sperie când auzi că aşa bolnav este chemat la împăratul. 

Iară daca se duse, cu inima tremurândă, și auzi de la împăratul șiretenia 
cu florile, el se dezvinovăţi şi spuse că, bolnav fiind în acea zi, trimisese pe 
argat să ducă florile. 

Chemând și pe Cheleş, el, daca veni, se apropie cu sfială și răspunse: 

— Să trăiţi, luminate împărate, întru mulţi ani! Când am cules florile și 
am făcut acele mănunchiuri, n-am avut nici un gând rău, martor mi-e 
Dumnezeu! ci am dat fiecăreia din domniţe flori ce le arată care cum este. 

— Şi cum ai cutezat, tu, un cheleş ca tine, să faci una ca asta? 

— Atâta m-a tăiat capul şi m-a dus mintea, luminate împărate, atâta am 
făcut. Măria ta judecă și fă ce e cu dreptul. 

Împăratul rămase pe gânduri. El, deşi s-a întristat, dară mai mult s-a 
bucurat că îi aduse aminte ceea ce trebuia să facă el ca un părinte. 

Apoi trimise o pungă cu bani argatului. Acesta se duse și-i dete 
grădinarului, sub cuvânt că el nu știe ce să facă cu ei, ca unul ce are de toate 
de al stăpânu-său. 

Nu trecu mult și, viind o sărbătoare, împăratul cu toți curtenii și bătrânii 
împărăției merse la biserică. Între bătrânii şi credincerii curţii era şi 
grădinarul. Numai fata cea mică rămase acasă. 

Argatul, văzându-se singur, descinse frâul de pe lângă sine, scoase 
dintr-o nucă nişte haine de aramă, din cele luate de la zâne, se găti bine, 
intră în grădină, sună frâul şi veni calul înşelat, dar neînfrânat și, punându-i 
frâul în cap, argatul încălecă și prinse a-și încurca calul prin grădină. 
Fereastra fetei de împărat celei mici da în grădină și ea văzu tot ce se 
petrecu. 

După ce strică grădina, argatul se duse ca fulgerul la biserică, dete calul 
în mâna unui om ce sta afară, ca să i-l ţie, şi el intră în biserică. Aci merse 
înfipt la mir, se ploconi în dreapta, se ploconi în stânga și ieşi afară. 

Toţi cei din biserică se mirară de dânsul. Până şi împăratul zicea că nici 
el nu mai văzuse aşa voinic frumos. 

Argatul de la grădinărie, cum ieși din biserică, încălecă și într-un suflet 
ajunse la grădina împărătească şi descălecă şi porunci calului să facă la loc 
tot ceea ce stricase. Calul se puse şi numaidecât îndreptă grădina și o făcu şi 
mai frumoasă de cum fusese. 


Fata împăratului cea mică vedea de la fereastră și tăcea. Când se 
întoarse de la biserică, surorile cele mai mari zise celei mai mici: 

— Ce rău ai făcut de n-ai venit și tu la biserică, că a venit un tânăr 
îmbrăcat așa şi așa, a făcut așa și așa, și numaidecât a plecat, de au rămas 
toți cu ochii după el. 

Fata cea mică asculta şi tăcea. 

Dară grădinarul, când intră în grădină, stătu în loc și se miră. Apoi își 
închipui el că poate d-aia i se pare grădina mai frumoasă, unde nu intrase de 
mult într-însa. 

Peste câtva timp veni iarăşi o sărbătoare şi împăratul se duse la biserică 
iarăși cu toată curtea lui. De astă dată fata cea mică se făcu bolnavă într- 
adins, rămase acasă şi se puse la fereastră. 

Argatul de al grădinărie scoase de astă dată niște haine de argint, 
scutură frâul și încălecă pe cal, carele venise cât ai clipi. Și iarăși 
încurcându-l prin grădină, o strică şi mai rău decât întâia oară şi iarăşi 
merse la biserică, făcu ca și de-lalt rând și se întoarse acasă, porunci calului 
să dreagă grădina, carele o făcu încă o dată mai frumoasă decât era. 

Fata împăratului cea mică privea de la fereastră şi tăcea. Îi spuseră 
surorile, îi spuse mumă-sa, îi spuse tată-său de tânărul cel mândru ce venise 
la biserică şi despre care nimeni nu ştia de unde era. 

Ea asculta şi tăcea. 

Mai trecu ce trecu și iarăși, într-o sărbătoare mare, împăratul merse la 
biserică cu toţi sfetnicii săi şi cu toți curtenii tineri și bătrâni. Și de astă dată 
fata cea mică a împăratului se prefăcu că este bolnavă şi rămase acasă. Între 
curtenii împăratului cari merseră la biserică era și grădinarul, fiind bătrân, 
credincios şi vechi slujbaş al împăratului. 

Argatul cel cheleş daca se văzu singur, scutură frâul și-și chemă calul. 
De astă dată scoase din găoacea de nucă rândul de haine cel de aur, se găti 
frumos, înfrână calul ce venise numai înșelat, îşi lăsă părul de aur pe spate, 
încălecă, își încurcă calul prin grădină, pe care o strică de tot, și apoi se 
duse ca și de-lalt rând la biserică, merse la mir, se ploconi în dreapta și în 
stânga şi ieși. 

Întorcându-se acasă, porunci calului de făcu grădina de trei ori mai 
frumoasă decât era. 

Fata împăratului îl văzu și când ieşi, şi când se întoarse, şi ceea ce făcu, 
dară tăcea. 


Când se întoarseră de la biserică, împăratul şi toţi cu totul spuseră fetei 
celei mici a împăratului minunea ce văzuseră. 

— Daca n-ai fost şi tu la biserică, îi ziseră, să fi văzut cum a veni acel 
Făt-Frumos strein, cu părul de aur, ce mândru era când s-a aplecat în 
dreapta și în stânga la toţi cei din biserică și cum a ieşit apoi, fără să bage pe 
nimeni în seamă. 

Fata împăratului se făcea că ascultă, dară tăcea într-însa şi râdea 
înfundat. Vezi că ştia ea ce ştia. 

Grădinarul, daca se întoarse de la biserică şi văzu frumuseţea aia de 
grădină ce făcuse calul argatului, se tot freca la ochi și nu-i venea de loc să 
crează. Asta să fie grădina, ori ba? şi credea că a rătăcit prin altă grădină. 
Nu o mai cunoștea. Și, văzând pe argat, îl întrebă despre acea schimbare; iar 
argatul își cerea iertăciune, spuind că el a făcut ceea ce învățase de la 
stăpânu-său. 

Darămite când văzu împăratul? Scoase şi dete o pungă de bani 
grădinarului, pentru că-i făcuse o grădină, de nu se mai găsea ca asta la nici 
un împărat. 

Și mai trecând ce mai trecu, împăratul își aduse aminte de cele trei 
mănunchiuri de flori. Atunci se vorbi cu împărăteasa cum să facă să-și dea 
fetele la casele lor. 

Cum se află de această hotărâre împărătească, începu a veni peţitori de 
pe la fel de fel de împărați. Fetele, adecă cea mare și cea mijlocie, îşi 
aleseră câte un fecior de împărat şi se duseră după bărbaţii lor. 

Fata însă cea mică nu voia să se mărite cu nici un chip. Ba să-i dea pe 
feciorul cutărui împărat, ba pe al cutărui; aşi! ea zicea că nu-i place nici 
unul. Ce să facă bietul împărat? Se sfătui cu boierii şi găsiră cu cale să stea 
fata într-un pridvor, cu un măr de aur în mână, să treacă toți fiii de împărați 
şi de boieri pe dinaintea ei, și, pe care îl va plăcea, să-l lovească cu mărul. 

Aşa şi făcură. 

Trecură fiii de împărați carii veniseră în peţit, dară ca să lovească pe 
vreunul ba. 

Trecură şi fiii de boieri mari ai împărăției, dară ca să lovească pe 
vreunul, nici gând n-avu. 

În cele mai de pe urmă trecură toţi tinerii buni şi răi din împărăție, şi 
din boiernaşi și din prostime, și nici nu nu se uită la dânșii fata ce sta cu 
mărul în mână. Trecând şi argatul de la grădinărie, din întâmplare, pe acolo, 
fata îl lovi cu mărul drept în cap. 


Fiii de împărați și de boieri rămaseră ca bătuți de Dumnezeu, când 
văzură una ca aceasta. 

Împăratul zise că trebuie să fie o greşeală, şi pofti pe fiii de împărați şi 
de boieri să mai treacă o dată. 

Trecură toți cu totul, şi nu lovi pe nimeni; zise și cheleşului să treacă, și 
de astă dată tot pe el îl lovi. 

Împăratul nu se putea învoi ca să ia fie-sa de bărbat un aşa om prost şi 
pofti pe toată adunarea să mai treacă o dată, căci, negreșit, trebuie să fie o 
greșeală a fetei. 

Trecură şi a treia oară, și tot pe argatul cel cheleș îl lovi cu mărul fata 
împăratului. 

Atunci împăratul, neavând încotro, dete de bărbat fie-sei pe argat, dară 
îi şi oropsi, gonindu-i de la casa lui. 

Ei se duseră de la faţa împăratului, care îi oropsise, cu lacrămile în ochi 
şi cu inima smerită, și-și aleseră loc de trai un bordei în care ținuse 
împăratul niște bivoli. Apoi aducându-și aminte fata împăratului de ceea ce 
făcuse în grădină, îl îndemnă să-și cheme calul. 

Argatul, ginerele împăratului, făcu precum îi zisese soția, chemă calul 
şi-i porunci să-i facă niște palaturi sub pământ, fără seamăn pe lume. Calul 
nu întârzie şi le făcu nişte palaturi înfricoşate. Nu se găsea la împăratul în 
casă ce se găsea în palaturile lor. Și bogății, și scumpeturi, și tot ce ai poftit 
se găsea la dânșii. 

Și mai trecând câtânică vreme la mijloc, se pomeni împăratul cu veste 
de la un alt împărat să iasă la război. Împăratul chemă în ajutor pe ginerii 
săi, feciorii de împărați, carii şi veniră şi se lăudau cu isprăvile ce au să 
facă. 

Când veni vremea a merge la război, iată că se înfăţișe la împăratul și 
argatul, ginere al său, și ceru să-l ia şi pe dânsul la război, că poate va tăia şi 
el vrun vrăjmaș. 

Împăratul şi ginerii cei mari îl înfruntară, zicând să-i lase în pace, să nu- 
i mai poarte şi lui grija p-acolo. El stărui și împăratul se înduplecă și 
porunci să-i dea şi lui o mârţoagă de cal și o rugină de paloș. 

Argatul încălecă voios și porni înaintea oștilor. Când ajunse la o 
lăcoviște pe unde trebuia să treacă, el înnomoli calul și începu să-l bată ca 
să iasă de acolo, dară în deșert. Ajungându-l împăratul cu ginerii cei mari și 
cu toată oastea, trecu pe lângă dânsul clătinând din cap, iară ostașii își 
dedeau coate şi râdeau. 


După ce trecură și se depărtară de nu se mai văzură, argatul scutură 
frâul, şi iată că îndată şi-i sosi calul. Îi spuse ce avea de gând să facă și ceru 
povaţă. Calul îl învăţă ce să facă, când va fi dinaintea vrăjmaşului. După ce 
luă în cap ce-l învăţă calul, încălecă și porni și el. 

Ajungând la război și văzând pe ai săi încăierați cu vrăjmașii, tocmai 
când aceştia erau să dovedească pe socru-său și pe cumnaţii săi, unde mi se 
ridică de trei stânjeni pe dasupra oștilor şi zbură drept la împăratul socru- 
său, îi tăie degetul cu inelul şi-l luă cu sine. Apoi se lăsă asupra vrăjmașului 
şi tăia în carne vie cu nemilostivire, întocmai ca un muncitor vrednic când 
trage cu coasa nemiluit. 

Iar când îl înteţea vrăjmașul, calul se urca ca fulgerul în sus şi se ținea 
bine de coama lui. Apoi când se lăsa în jos, tăia cum ştia el în legea lui să 
taie. Aşa, vezi, îl învățase calul. 

De trei ori se urcase în sus, când năvălise vrăjmașul asupra lui, şi de trei 
ori se lăsase ca un vârtej asupra oastei vrăjmășeşti. La fiecare dată cădeau 
d-a stânga și d-a dreapta lui cu grămada și făcea uliţi, uliți pe unde mergea. 
în mai puţin ca de când mă apucai să vă povestesc, mormane de morţi se 
vedea pe unde trecuse el. 

Așa spaimă grozavă băgă el în inimile vrăjmașului, încât prinse a fugi, 
iar el a-i goni și a-i tăia ca pe niște vite. 

Împăratul socru rămase înmărmurit când văzu atâta vrednicie. După 
fuga vrăjmaşului, el stătu locului şi mulțumi lui Dumnezeu că le-a trimes pe 
îngerul său de i-a scăpat din mâna dușmanului, care vrea să-i piarză, şi mai 
multe nu. 

Argatul, ginerele împăratului, după ce-l mântui, se întoarse înaintea lui, 
dete drumul calului său, încălecă iară pe mârțoaga ce-i dase împăratul și se 
chinuia a ieși din nomol. 

Împăratul se întorcea cu voie bună de la oaste și dând peste dânsul 
înnomolit încă în noroi, porunci la vro doi ostași de-l scoase d-acolo. 

Și ajungând acasă, ginerele împăratului cel cheleş spuse neveste-sei ce 
făcu. Ea se bucura din toată inima. 

Toată oastea vorbea de îngerul Domnului care le dăduse atâta ajutor și-l 
semuia cu străinul care venise la biserică. Însuși împăratul bănuia aceasta, şi 
ar fi dorit ca să-l mai întâlnească o dată, să-i mulțumească. Dară ia-l de 
unde nu e. 

Mai trecând ce mai trecu, împăratul ajunse de orbi. Toţi vracii se 
adunară și-i dădură leacuri, dară nici unele din buruienele lor nu-i dară înde 


bine. Vrăjitoarele puseră apă la stele și-i aduseră și-i descântară, tot însă ce 
punea la ochi mai rău îi făcea, dară mai bine de loc. În cele din urmă un 
cititor de stele și vraci mare fu adus cu multă cheltuială din ţări streine, și 
acesta spuse că până când împăratul nu va avea lapte de pasăre de peste apa 
Iordanului cu care să se ungă la ochi, nu-i va veni văzul. 

Atunci puse împăratul oameni să strige prin toată împărăţia că cine se 
va găsi să aducă lapte de pasăre de preste apa Iordanului, acela și ştie cu 
bună încredințare că va dobândi cal împărătesc și jumătate împărăţia. Dară 
strigară de surda, căci nu se găsi nimeni carele să se însărcineze cu această 
slujbă. 

Ginerii împăratului cei mari, daca văzură așa, se legară că ei vor aduce 
laptele trebuincios și încălecară pe cai buni împărăteşti, luară cu dânșii 
slujitori şi bani. Umblară ei, cătară și nu putură afla ce cătau. În cele din 
urmă dete peste un înșelător, carele le dete lapte ca tot laptele și le luară o 
mulțime de bani. Ei se întoarse cu bucurie la casa socrului lor. 

În aceeaşi vreme şi ginerele împăratului, argatul, plecă după lapte de 
pasere. El scutură frâul şi îndată și veni bidiviul lui. Îi spuse ce voia, şi calul 
îi răspunse: 

— Ce e mai lesne, stăpâne; căci acolo locuiesc și eu. 

Încălecă şi porni. După ce ajunse, luă lapte de pasere de preste râul 
Iordanului și în câteva zile se întoarse acasă, cam tot odată cu cumnaţii săi. 

Aceştia merseră la împăratul, îi aduseră lapte de al lor, cu care dete pe 
la ochi împăratul și rămase ca întâi, orb ca toţi orbii. Nu-i folosi nimic. 
Merse şi argatul şi-i aduse și el lapte, dară adevărat lapte de pasere de preste 
râul Iordanului. Împăratul nu prea voia să dea pe la ochi. După stăruința 
împărătesei şi a sfetnicilor, se înduplecă și se unse. Cum puse la ochi lapte 
de acesta, băgă de seamă că vede ca prin sită. Mai dete o dată, văzu ca prin 
ciur; când se unse și a treia oară, văzu luminat ca toţi oamenii. 

Împăratul iertă pe argat de fapta lui de mai-nainte. Ginerele său cel mic, 
daca văzu aşa, rugă şi el pe împăratul să vie să le vază locuinţa. Împăratul 
se înduplecă și merse. Când ajunse acolo, ce să-i vază ochii? Ce nu era în 
palaturile lui era în locuinţa ginerelui său cel mai mic. 

Văzând mirarea de care era coprins împăratul, ginerele său cel mai mic 
se încumetă şi zise: 

— Eu sunt, mărite împărate, cel ce am venit de trei ori în biserică. 

Împăratul aruncă ţintă ochii la el. 

— Eu sunt cel ce ţi-am făcut grădina cea frumoasă. 


Împăratul parcă nu-i venea să crează spuselor lui. 

— Eu sunt, mai zise, cel ce v-am scăpat în război din mâna nelegiuiților 
ce se sculaseră să te răpuie. 

Împăratul rămase stâlpit de mirare. Apoi, mai viindu-şi în fire, îi zise: 

— Cum poţi dovedi zisele tale? 

Atunci ginerele său cel mic ieşi afară, scutură frâul, scoase hainele de 
aur din găoacea de nucă unde le păstra, se găti frumos, îşi lăsă părul pe 
spate, încălecă pe cal şi, arătând împăratului degetul cu inelul, zise: 

— lată, mărite împărate, dovezile ziselor mele. 

Și începu a încurca calul prin curtea împăratului. Părul său cel de aur și 
hainele cu care era îmbrăcat strălucea ca soarele. 

Împăratul, uitându-se la dânsul, tot punea mâna la ochi, făcându-și 
umbră. Vezi că se temea să nu orbească încă o dată. 

El lăudă pe fie-sa pentru că-și alesese un asemenea bărbat. 

— Și ai fi putut oare crede d-ta, tată, răspunse fata cea mică, că aș fi 
putut să-mi aleg de bărbat pe unul care să facă tatălui meu, împărat, rușine 
în lume? 

Atunci împăratul, şi bătrân fiind, se cobori din scaunul împărăției, pe 
care se urcă ginerele său cel mic. Și împărăţiră în pace și în linişte până ce 
trăiră. 

Iară eu încălecai p-o şea etc. 


Făt-Frumos cu carâta de sticlă 


A fost odată ca niciodată etc. 

A fost odată un om, căruia i se urâse cu deşertăciunile cetăților şi se 
făcuse sihastru. Vezi că văzuse el că tot nu e nimic de lumea asta oarbă și d- 
aia se dusese în sihăstrie. Acolo el avu vecini fiarele pădurilor, şi aşa de bun 
era el la Dumnezeu, încât toate dobitoacele i se închinau și îi lingeau 
picioarele când se întâlneau cu dânsul. 

Într-una din zile, ducându-le el la marginea râului, ce curgea prin 
pădurea aceea, ca să se spele, văzu un sicrinel, încheiat și smolit bine, că 
vine pe apă și se opreşte de marginea unde sta el, și îndată auzi că orăcăieşte 
ceva ca un copilaș. 

Stătu puţin și cugetă el, ca ce să fie asta? Dar după ce se rugă puţin, ca 
să se depărteze de el ispita satanei, daca ispită ar fi, şi după ce văzu că 
orăcăitul se întețește, necum să piară dinaintea lui, prinse a scoate sicriașul 
la margine. Și, deschizându-l, găsi într-însul un copil mic ca de două 
săptămâni. Cum îl luă în braţe, copilul tăcu. 

Atunci sihastrul mulţumi lui Dumnezeu că i-a trimis suflet de om cu 
care să-și mai petreacă urâtul în bungetul ăla de codru. 

De gâtul copilului găsi un baier în care citi pustnicul că acel copil este 
fiu al unei fete de împărat. 

De crescut, ar fi voit pustnicul să-l crească, dară nevoia era cu ce să-l 
hrănească. Atunci plecându-și genunchii se rugă Domnului cu căldură, şi 
îndată răsări ca din pământ din iarbă verde un smochin mare, cu roadele, 
unele în mugur, altele în floare, altele în pârg, iară altele coapte și numai 
bune de mâncat. Dete copilului zeamă stoarsă din o smochină, și mâncă 
copilașul, de se minună și sihastrul. 

Aşa îl crescu el acolo, până se făcu măricel, începu a umbla şi a mânca 
şi câte altceva ce-i da sihastrul. 

După ce se mai mări, învăţă pustnicul pe fiul său de suflet să citească, şi 
să-şi adune rădăcini și alte verdeţuri pentru hrană. Și așa petreceau ei acolo 
în tihnă, fără să-i supere cineva, bătrânul învățând pe copil tot ceea ce ştia el 
despre lume și ale lumii, copilul ascultând şi băgând la cap tot ce-l învăţa 
tată-său cel dat lui de sus. 

Trecu așa câţiva ani. Când, într-una din zile bătrânul spuse fiului său că 
o să se ducă la Dumnezeu. 


— Să nu te sperii, dragul meu, că are să vie un leu groaznic să-mi sape 
groapa, şi tu să mă bagi într-însa şi să mă acoperi cu pământ. Apoi să te sui 
în podul colibei mele și să iei d-acolo frâul ce vei găsi și să-l scuturi. 

Încă vorbind, pustnicul se culcă și adormi somnul cel de veci. Băiatul 
plânse cu foc, văzându-se singur. Apoi iată, nene, că leul cel groaznic venea 
răcnind. I se făcu băiatului părul măciucă în cap de frică, dară, aducându-și 
aminte de vorbele bătrânului, se linişti și privi cum săpă groapa, în care el 
puse pe tată-său, și îl acoperi cu pământ. După ce băiatul făcu precum îi 
zisese bătrânul, leul se duse în treaba lui şi nu se mai întoarse pe acolo. 

Băiatul rămânând singur, rătăcindu-se prin desișurile pădurei, plângea 
şi se tânguia de ţi se rupea rărunchii de mila lui. Și, aducându-și aminte de 
cuvintele bătrânului, tatălui său, se sui în podul colibei, găsi frâul, îl luă și 
se dete jos cu el. 

Am uitat să vă spui. După moartea bătrânului, smochinul se uscă de tot, 
nemairămâind decât un buștean pârlit, stând înfipt în pământ. 

Daca se dete jos cu frâul, băiatul îl scutură și, iată că, se arătă un 
armăsar cu şase aripi şi zice: 

— Ce poruncești, stăpâne? 

— Ce să poruncesc? răspunse băiatul, ia să stai cu mine, aici, că mi-e 
urât singur. 

— Ba nu, stăpâne, d-ta să mergi la lume, să faci ce ţi-oi zice eu, că va fi 
mult mai bine de d-ta. 

Se miră băiatul de spusele calului. Vezi că el nu știa nimic de ale lumii. 
Se mai miră o toană când îi spuse că trebuie să fie îmbrăcat. Și, după povaţa 
calului, băgă mâna în urechia lui cea stângă şi scoase nişte haine, cu care se 
îmbrăcă. 

Și încălecând, îl duse calul la un oraş și trase la un han. Se miră el de tot 
ce vedea și lua aminte la tot ce făcea ceilalți oameni. 

Iară după ce trecu câteva zile, în care băiatul se mai deprinse cu lumea, 
calul îi zise că trebuie să-și facă şi dânsul un căpătâi. Pentru aceasta îi zise 
să se lege la ochi și încălecând zbură cu dânsul, ca vântul, ducându-se într- 
un dâmb și se opri acolo. Apoi îi zise: 

— Stăpâne, descalecă, şi cu frâul în mână, apleacă-te şi ia de pe jos ce ți- 
o da de mână și umple-ţi sânurile. 

— Așa orbește, ce naiba o să apuc? Mai bine ar fi să mă dezleg la ochi, 
răspunse băiatul. 


— Să nu faci una ca asta, vai de mine! că în clipa ce vei deschide ochii, 
cu moarte vei muri, îi zise calul. 

Băiatul ascultă. Descălecă, dară frâul din mână nu-l lăsă. Se plecă jos şi 
cu cealaltă mână lua pe nepipăite tot ce putu apuca, își umplu sânurile, 
încălecă şi porni înapoi. 

Acasă daca ajunse şi se dezlegă la ochi, ce credeţi că mi-ţi văzu, boieri 
dumneavoastră? numai pietre nestemate, una mai frumoasă decât alta, una 
mai mare decât alta. El nu știa ce sunt alea, se juca cu dânsele ca copiii cu 
pietricelele. Calul însă îl învăţă ce să facă cu ele. 

Luă numai câteva și se duse pe la neguţători de le schimbă pe bani. 
Plăti la han, își cumpără cele ce îi era de trebuinţă și-i mai şi rămase. 

Acum calul îl învăţă ce să mai facă. Îl învăţă să aleagă vro câteva pietre 
din cele mai mari și mai frumoase și să le ducă în dar la împăratul locului 
aceluia. 

Și el făcu așa. 

Iară daca se duse la împăratul cu darul și văzu că îl priimeşte împăratul 
cu mare cinste şi atât îi prețuieşte darul, el spuse că mai are încă multe. 

Se sperie și împăratul de atâta bogăţie ce văzu la băiat și-l luă în nume 
de bine. 

Nu era ţârmonie la curte, unde să nu fie şi el chemat. Nu era paradie ori 
vrun alai sau serbare, ca să nu fie şi el acolo. 

Azi aşa, mâine așa, el făcu cunoştinţă cu toţi fiii de domni şi de boieri şi 
învăţă de la dânşii, ia numai așa auzind și văzând, toate obiceiurile: cum să 
mânuiască sabia ori paloşul, cum să răsucească buzduganul, cum să întinză 
arcul şi să ochească, ba încă îi și întrecu, că era deştept băiatul, iscusit şi 
numai spirit, ca un român verde ca bradul şi mândru ca stejarul. 

Toate bune. Numai de un lucru nu-și putea da el seamă. Că de ce adecă 
împăratul era tot trist şi tânjea firea într-însul. Într-una din zile nu ştiu cum 
îi veni lui bine și prinse a-l întreba: 

— Împărate, zise el, toate bunătăţile de pe lume ai, toţi ţi se închină ca la 
un mare împărat, ce ai la sufletul tău de eşti tot fără chef și mâhnit? 

— Ei, dragul meu, ce să am? la niște păcate de la Dumnezeu am avut să 
trag pe lumea asta şi acum m-au ajuns. Aveam o fată şi doi băieţi şi parte de 
ei n-am avut. Un spurcat de zmeu mi-a furat fata și nu pot da cu mâna de 
urma ei, deloc, deloc. Două oştiri am trimis, împreună cu fiii mei şi toți cu 
totul s-au prăpădit. Nevasta mea, împărăteasa, s-a sfârşit de dorul copiilor şi 


eu nu e departe până să mă duc să mă împreun cu dânsa, că uite, simț că 
slăbesc din zi în zi, şi nu-mi mai dă inima să mă veselesc. 

Băiatul tăcu şi-i păru rău că aduse vorba despre lucruri atât de 
mâhnitoare sufletului împărătesc. 

Dacă se întoarse acasă la dânsul, spuse calului cele ce află, și-l întrebă, 
că nu e chip a scoate pe fată din mâna zmeilor? 

Calul îi răspunse: 

— Ce nu se poate pe lumea asta? Însă ca să scapi pe fată din mâna 
zmeului, cam greu lucru este din pricina zgripsoroaicii de mă-sa, că este și 
vrăjitoare de înghiață apele. 

Atâta fu destul băiatului să afle. El nu voi să ştie greu negreu, și se duse 
drept la împăratul. 

Mai aduse vorba încă o dată despre copiii lui cei pierduţi, cercetă mai 
cu d-amănuntul despre dânșii, apoi zise: 

— Mă voi duce să ţi-i aduc eu, mărite împărate. 

— Fugi d-acolo, voinice, îi răspunse împăratul. Nu-ţi mai pierde 
tinereţele în deşert. N-a putut face nimic novacul meu, n-a putut face nimic 
arapul meu, dară încămite tu, un copil necercat în ale războiului. Novacul 
avea darul de culca la pământ o oaste întreagă, de se făcea o movilă înaltă 
cât era ea de mare, când aducea o dată mâna de o da la spate și apoi el se 
punea de şedea d-asupra movilei. Arapul meu avea darul de a înghiţi o 
oştire cât de mare, când sorbea o dată, şi apoi o da afară ca şi mistuită. Şi 
totuși ei s-au răpus ducându-se cu fiii mei la război. 

— Voi cerca şi eu, mărite împărate, dacă-mi vei da voie. 

— Du-te, băiete, daca te trage aţa la moarte. 

Și luându-și ziua bună de la împăratul, voinicul se duse la calul său și-i 
spuse tot ce auzise de la împăratul, și tot ceea ce hotărâse el să facă. 

— Să mergem, răspunse calul, însă cu cugetul tot la Dumnezeu, și el nu 
ne va lăsa să pierim. 

Vezi că nu ştiu de ce, dară voinicul simţi că parcă fata împăratului să fie 
scrisa lui, și parcă nu mai avea odihnă în oase. 

Se pregăti și porni. Și merse, şi merse, și merse, zi de vară până-n seară, 
ca cuvântul din poveste, care d-aci încolo mai frumos este, până ce au ajuns 
la o poiană verde și dezmierdătoare. Aci daca stătură în popas, prinse a se 
sfătui cu calul, ce şi cum să facă, iară calul, ca un năzdrăvan ce era el, îi 
spuse cum să apuce lucrurile ca să meargă la izbândă, la dor de copilă 
blândă. 


Și mai merse ce mai merse și ajunse la palaturile zmeoaicei. Aceste 
palaturi erau cu totul şi cu totul de sticlă, şi strălucea de la soare te puteai 
uita, dară la dânsele ba. 

Până a nu intra în curţile palatului stătură și spionară, ca să ştie cum 
stau lucrurile în această curte. Trei zile şi trei nopți umblară prin preajma 
palaturilor și mai ispitind, aflară că zmeoaica cu zmeul nu erau acasă. 

Atunci Făt-Frumos călare intră în palaturi și se opri drept la scară. Fata, 
cum îl văzu, ieşi afară. Vorbi cu Făt-Frumos d-a-n-călarele şi se înțeleseră la 
cuvinte. Fata, văzând că are a face cu un viteaz, intră în cămară, luă cu 
dânsa o gresie, o basma cu chenar pe margine și o perie, ieși repede din 
casă, se puse pe calul lui Făt-Frumos şi o luară la sănătoasa. 

Cum păşiră pragul porţii, începură curţile și palaturile a hăui, de se 
ferească Dumnezeu! Și auzind zmeoaica de unde era dusă, într-o clipă se 
întoarse acasă. Aci daca sosi şi văzu că fata este răpită, se luă după dânșii şi 
gonește-i, şi goneşte-i, până ce, când era să puie mâna pe ei, fata aruncă 
peria înaintea zmeoaicei și îndată se făcu o pădure mare și deasă, de nu 
putea pui de pasăre să răzbată printr-însa. 

Z.meoaica făcu ce făcu, roase la copaci, cățărându-se din cracă în cracă 
şi strecurându-se prin desişi, până ce trecu dincolo şi să te ţii după dânșii! 

Calul zbura ca vântul, dară zmeoaica venea după dânșii ca gândul. 
Când să puie mâna pe dânşii, fata aruncă în urma ei basmaua. Odată se făcu 
o apa mare, mare de d-abia i se vedea marginea şi de jur împrejur 
înconjurată de foc. Zmeoaica se făcu luntre şi punte şi trecu. Dete prin foc 
şi prin apă, şi după dânşii! tot după dânșii, și din goană nu-i slăbea! 

N-apucase calul să se depărteze o bucată de loc mai de Doamne-ajută şi 
iată că zmeoaica iară îi ajunse. 

Atunci fata aruncă d-a-nfuga și gresia. Odată se făcu între dânşii şi 
zmeoaică un munte, numai și numai de piatră. 

Z.meoaica crăpa de necaz și nu mai vedea înaintea ochilor de cătrănită 
ce era. Începu a se sui pe munte, dară ași! unde era pomana aia, ca să se 
poată urca? Muntele era drept şi piatra lustruită, mă rog, ca o gresie ce era 
ea. N-avea unde pune piciorul, ca să se sprijinească. Când se atingea de câte 
un colț de piatră, cărnurile îi sângera, căci era aşa de ascuţit de tăia ca 
briciul. 

În cele de pe urmă, mai cățărându-se din stei în stei, mai d-a bușele, ca 
o lipitoare făcu pe dracul în patru și se urcă d-asupra muntelui. Făt-Frumos 


sta în poale cu arcul în mână. Zmeoaica cum se văzu în vârful muntelui, 
răsuflă o toană și, învârtejindu-se la vale, se lăsa ca o furtună. 

Făt-Frumos, cum văzu una ca asta, înstrună iute arcul, puse săgeata şi o 
luă la cătare. Când îi veni bine, dete drumul arcului și o săgetă drept în ochi. 
Zmeoaica o dată dete un țipăt de se cutremură muntele și numai iacă venea 
d-a rostogolul, gemând. Când ajunse jos, se făcu mototol de durere. Făt- 
Frumos, cu buzduganul în mână, se apropie de dânsa, îi mai dete vro câteva 
lovituri d-alea îndesatele că nu murise încă. 

Atâta mai apucă să zică zmeoaica: 

— M-ai mâncat friptă! fecior de lele ce mi-ai fost. 

Căscă gura de trei ori și când îi ieşi sufletul din oase, se răspândi o 
duhoare de nu putea nimeni să stea lângă dânsa. Atât de spurcată ce era, 
dihania! 

Făt-Frumos şi fata de împărat nu mai puteau de bucurie. Ei voiră să se 
întoarcă acasă la împăratul, carele îi aştepta cu mare nerăbdare. 

Dară calul le răspunse: 

— O! o! cine se pripeşte, se pârleşte. Trebuie întâi să omorâm pe zmeu, 
fiul zmeoaicei, căci până va fi acesta d-asupra pământului, pace de el nu 
veţi avea. Apoi să sculăm din mormânt pe fiii de împărat şi oastea ce i-a 
prăpădit zmeoaica cu farmecele sale, și aşa, cu tot avutul zmeilor, să ne 
întoarcem acasă. 

Făt-Frumos prinse voios a se lupta cu zmeul, şi pomi din nou la 
palaturile zmeoaicei. 

Z.meul aştepta înarmat să vază ce izbândă făcuse mă-sa. Când însă văzu 
pe Făt-Frumos viind ca un voinic cu fata lângă dânsul pe cal, i se tăie 
mâinile și picioarele. P-aci, p-aci era să se piarză zmeul de părere de rău, că 
se răpusese mumă-sa. Dară îmbărbătându-se, stătu locului, ca să se ia la 
luptă cu Făt-Frumos. 

Acesta atâta şi aştepta. Vezi că îl învățase calul cum să meargă la luptă 
şi cum să facă. 

Se apucară deci la trântă. Și lupte-se, şi lupte-se, zi de vară până-n 
seară, şi ca să se dovedească unul pe altul, nici că se pomenea. 

Văzând Făt-Frumos că îi apucă noaptea, odată se opinti din toate 
puterile, ridică în sus pe zmeu și, aducându-l, îl băgă în pământ până în gât 
şi, ţinându-l acolo sub picior şi cu sabia goală în mână ridicată d-asupra lui, 
îl întrebă despre frații fetei şi despre oștile trimise. 

Z.meul crezând că o să-l ierte de la moarte daca i-o spune, răspunse: 


— Movilele de pământ ce ai întâlnit până aici sunt fraţii fetei împăratului 
şi oştile lui. Hrisoavele legăturei lor sunt puse într-o cutie de argint și 
păstrată pe poliţa de după sobă din cămara mamei; cine le va lua şi le va citi 
d-asupra acelor movile, ca să desfacă făcutul lor, legătura vrajelor se va 
dezlega şi toți vor învia ca și cum n-ar fi fost legaţi de când pământul. 

Atâta trebuia lui Făt-Frumos să ştie. Îi reteză capul și îl lăsă acolo 
corbilor să-l mănânce. 

Și, intrând în palaturile zmeoaicei, fata, care ochise cutia cu pricina, se 
duse drept ca pe ciripie, puse mâna și o luă. Când colo ce să vază? câte 
movile era atâtea și hrisoave. 

Acum altă nevoie. Cum să ghicească hrisoavele movilelor. Se hotărâră 
să meargă la câte una din ele și să citească toate hrisoavele de legătură, până 
va da peste acela al movilei aceleia. 

Tocmai acum își veni şi Făt-Frumos de acasă. El băgase de seamă că 
aceste movilițe de pământ grămădit se cutremurau când trecea pe lângă 
dânsele, dar nu-și putea da seamă ca ce să fie. 

Și, întorcându-se, stete la cea dintâi moviliţă ce întâlni, ceti un hrisov, 
ceti altul, nimic! mai citi încă unul și încă unul, pasămite acesta era hrisovul 
prin care se legase vrajele moviliței de față că, numai, măre, unde începu 
movila să se cutremure şi apoi să se legene, de părea că vrea să se 
dezgrădineze de pământ și în cele din urmă pieri, și în locu-i rămase un 
tânăr fecior de împărat, viu nevătămat. 

Acesta, cum deschise ochii, se uită împrejur, şi zise: 

— Oh! soru-mea, dară greu somn dormii! 

— Greu, fratele meu, și ai mai fi dormit tu mult şi bine de nu venea omul 
acesta, trimis de Dumnezeu, să ne scape de la robie. 

Atunci, întorcându-se către Făt-Frumos, îi zise: 

— Oricine vei fi, frate să ne fii. 

— Frate până la moarte, răspunse Făt-Frumos. 

Și, îmbrăţişându-se, porniră și pe la celelalte movile și la toate tot așa 
făcură. Învie pe celălalt frate, pe novac, pe arap cu toate oștile lor. 

Şi se făcu o bucurie mare între dânșii de nu se poate spune. Bietul Făt- 
Frumos umbla din mână în mână, căci toți voiau să-l îmbrăţişeze de 
mulţumire. 

Și, întorcându-se din nou la palaturile zmeoaicei, plesni de patru părţi 
ale curților cu un bici, ce era după ușă în cui, care se făcu un măr de aur; 
Făt-Frumos îl luă şi îl băgă în sân. Apoi el, împreună cu fata, se puseră în 


carâta zmeoaicei care era numai şi numai de sticlă, cu cai cu tot de sticlă, şi 
se întoarse la împăratul cu alai mare. 

Când veniră olăcarii şi spuseră împăratului că i se întorc toți fiii lui 
înapoi cu oști cu tot, p-aci, p-aci era să se piarză de bucurie. Îşi ţinu însă 
firea şi le ieși înainte, cale d-o zi. 

Darămite când se văzură! Nu știa bietul împărat pe care să îmbrăţişeze 
mai întâi. Și când îmbrăţişa pe câte vrunul, parcă nu-i mai venea să se 
dezlipească de dânsul. 

Intrând în orașul împărătesc, alaiul se orândui astfel: întâi venea 
pedestrimea, apoi calul lui Făt-Frumos, după care era Făt-Frumos cu fata 
împăratului în carâta zmeoaicei cea de sticlă, de o parte și de alta fiii 
împăratului călări și apoi călărimea, în cap cu novacul și cu arapul. 

Gloatele se îmbulzea și da unul peste altul, care mai de care să vază pe 
mântuitorul fiilor împăratului și toţi cu un glas strigau că el să le fie 
împărat. 

După ce se cunună Făt-Frumos cu fata împăratului, acesta, fiind şi 
bătrân, se cobori din scaunul împărăției, și se urcă Făt-Frumos. 

Și domniră în pace și în linişte, lăudaţi de popor, până în ziua de astăzi, 
de n-or fi murit. 

Iară eu încălecai p-o şea etc. 


Făt-Frumos cu părul de aur 


A fost odată ca niciodată etc. 

A fost odată într-o pustie mare un pustnic, și petrecea singur singurel. 
Vecinii săi erau fiarele pădurilor. Şi așa era de bun la Dumnezeu, încât toate 
dobitoacele i se închinau, când se întâlneau cu dânsul. 

Într-una din zile se duse pustnicul pe marginea gârlei, care curgea pe- 
aproape de coliba lui, şi iată văzu că vine pe apă un sicriaş smolit şi încleit 
bine, şi auzi un orăcăit de copil ieşind dintr-însul. 

Stătu puţin de cugetă și, după ce făcu rugăciune, intră în apă și trase cu 
o prăjină sicriașul la margine. Când deschise, ce să vază în el? Un copilaş ca 
de vro două luni; îl scoase din sicriu și cum îl luă în braţe tăcu. 

Acest copil avea un baier atârnat de gât. Și, dacă îl luă, văzu că într- 
însul era o scrisoare, o ceti și află că copilul de față este lepădat de o fată 
mare de împărat, care alunecase şi ea în valurile lumei și, care, de frica 
părinţilor, lepădă copilul, îl puse în secriaș şi-i dase drumul pe gârlă, 
lăsându-l în știrea lui Dumnezeu. 

Pustnicul voia din toată inima să crească pruncul ce-i trimisese 
Dumnezeu, dară când se gândi că n-are cu ce să-l hrănească îl podidi un 
plâns de nu se mai putea sfârşi. Căzu în genunche și se rugă lui Dumnezeu, 
şi o! minune! deodată răsări, măre, dintr-un colţ al chiliei sale o viţă, și 
numaidecât crescu şi se înălță, până la streașşina casei. 

Pustnicul căută la dânsa și văzu struguri, unii copți, alţii pârguiţi, alții 
aguridă şi alții tocmai în floare; îndată luă şi dete copilului, și văzând că-i 
mănâncă, se bucură din tot sufletul lui și mulţumi lui Dumnezeu. Cu 
struguri crescu copilul până ce începu să mănânce și câte altceva. 

Iară daca se mai mări copilul, pustnicul se apucă și-l învăţă să citească, 
să adune rădăcini ca să se hrănească şi să umble la vânat. 

Dar într-o zi chemă pustnicul pe copil şi-i zise: 

— Fătul meu, simţ că slăbesc din ce în ce; sunt bătrân, precum mă vezi, 
află dară că de azi în trei zile mă duc pe lumea cealaltă. Eu nu sunt tatăl tău 
cel adevărat, ci te-am prins pe gârlă, unde erai dat şi pus într-un sicriaş de 
mumă-ta, ca să nu se dovedească fapta sa cea de ruşine, fiindcă era fată de 
împărat. 

Dacă voi adormi somnul cel de veci, care o să-l cunoşti când vei vedea 
că tot trupul meu are să fie rece ca ghiața, amorțit și ţeapăn, să bagi de 
seamă că o să vină un leu. Să nu te sperii, dragul tatei, leul îmi va face 


groapa, și tu vei trage pământ peste mine; de moștenire n-am ce să-ţi las 
decât un frâu de cal. După ce vei rămânea singur, să te sui în pod, să iei 
frâul, să-l scuturi, şi îndată va veni un cal şi te va învăţa ce să faci. 

După cum zisese bătrânul așa se și întâmplă. 

A treia zi pustnicul, luându-și rămas bun de la fiul său cel de suflet, se 
culcă și adormi somnul cel lung. 

Apoi îndată veni un leu groaznic, nevoie mare! și veni răcnind, cum 
văzu pe bătrân mort, îi săpă groapa cu ghiarele, iară fiul îl îngropă şi rămase 
acolo trei zile şi trei nopți plângând la mormânt. 

Apoi foamea îi dete în ştire că el viază încă; se sculă de pre mormânt cu 
inima zdrobită de durere și de întristare, se duse la viță, și cu mare mâhnire 
văzu că se uscase; atunci își aduse aminte de vorbele bătrânului și se sui în 
pod, unde găsi frâul; îl scutură și iată că veni un șoimulean aripat și, stând 
înainte-i, zise: 

— Ce poruncești, stăpâne? 

Copilul spuse calului din cuvânt în cuvânt toată șiritenia cu moartea 
bătrânului și adăogă: 

— lată-mă aicea singur. Dumnezeu mi-a luat pe tatăl ce-mi dedese, 
rămâi tu cu mine, dară să mergem într-altă parte, unde să ne facem o colibă: 
aici, lângă-acest mormânt, nu știu de ce, dar îmi tot vine să plâng. 

— Nu aşa, stăpâne, îi răspunse calul, noi o să ne ducem să locuim unde 
sunt mulți oameni ca dumneata. 

— Cum? întrebă băiatul, sunt mulţi oameni ca mine și ca tata? Și o să 
trăim cu dânşii? 

— Negreşit, îi răspunse calul. 

— Atunci, daca e aşa, mai întrebă copilul, de ce nu vin ei pe la noi? 

— Ei nu vin, îi mai zise calul, fiindcă n-au ce căuta p-aci, trebuie să 
mergem noi la dânșii. 

— Să mergem, răspunse copilul cu bucurie. 

lar daca îi spuse că trebuie să fie îmbrăcat, fiindcă ceilalți oameni nu 
îmblă așa goi, băiatul rămase cam pe gânduri; şi calul îi zise să bage mâna 
în urechea lui cea stângă şi după ce băgă mâna scoase nişte haine pe care le 
îmbrăcă, ciudindu-se că nu ştia cum să le întrebuinţeze; calul îl învăţă, şi 
apoi copilul încălecă pe dânsul și porni. 

După ce ajunse în oraşul cel mai de aproape și se văzu întru mulţimea 
aia de oameni, furnicând în sus și în jos, se cam spăimântă copilul de atâta 
zgomot, și îmbla tot cu frică, mirându-se de frumuseţea caselor și de tot ce 


vedea; băgă însă de seamă că fiecare lucru-și are rânduiala sa. Dară calul, 
îmbărbătându-l, îi zise: 

— Vezi, stăpâne, aici toate sunt cu șartul lor; de aceea trebuie să ştii să-ți 
faci şi tu un căpătâi. 

Și, după ce şezu acolo câteva zile, mai dedându-se cu lumea şi mai 
obișnuindu-se a trăi în huietul ce înăbușește orașele, plecă luându-și calul 
cu sine şi se duse, şi se duse, până ce ajunse pe tărâmul unor zâne. 

Ajungând la zâne, cari erau în număr de trei, căută să se bage argat la 
dânsele; aşa îl sfătui calul să facă. 

Zânele deoacamdată nu prea voiau să-l ia în slujbă, dară se înduplecară 
la rugăciunile lui și-l priimiră. 

Calul adesea venea pe la domnul său, și într-o zi îi zise să bage de 
seamă, cum că în una din case zânele aveau o baie, că acea baie, la câţiva 
ani, într-o zi hotărâtă, curge aur, şi cine se scaldă întâi aceluia i se face părul 
de aur. 

Îi mai spuse să vază că într-unul din tronurile casei zânele aveau o 
legătură cu trei rânduri de haine, pe care le păstrau cu îngrijire. 

Băiatul băgă la cap toate zisele calului şi, de câte ori avea câte ceva 
greu de făcut, chema calul și-i da ajutor. 

Zânele îi dase voie să îmble prin toate casele, să deretece, să scuture, să 
măture, dar numai în cămara cu baie să nu intre. Însă el când lipseau ele d- 
acasă intra şi lua aminte la toate câte îi zicea calul. Ochi și legătura cu 
hainele puse cu îngrijire într-un tron. 

Într-o zi zânele plecară la o sărbătoare, la alte zâne şi avură grije să 
poruncească argatului, ca în minutu ce va auzi zgomot în cămăruţa cu baia, 
să rupă o şindrilă din streaşina casei, ca să dea de ştire şi să se întoarcă de 
degrabă, fiindcă ele ştiau că e aproape să înceapă a curge această apă de aur. 

Fiul pustnicului pândea și când văzu minunea asta chemă numaidecât 
pe cal. Calul îi zise să se scalde; și el aşa făcu. 

leșind din baie, el luă legătura cu hainele, şi o porni la sănătoasa călare 
pe calul lui cel cu aripi, cu care zbura ca vântul și se ducea ca gândul. Cum 
călcă peste pragul porţii, începu casele, curtea și grădina a se cutremura și a 
urla aşa de groaznic, încât se auzi până la zâne şi zânele îndată se întoarseră 
acasă. 

Daca văzură că argatul lipseşte și hainele nu sunt la locul lor, se luară 
după dânsul; și-l urmăriră din loc în loc până ce, când era să puie mâna pe 
dânsul, el trecu hotarele lor, şi apoi stătu. 


Cum îl văzu zânele scăpat, se cătrăniră de necaz, că nu putură să-l 
prinză. Atunci ele îi ziseră: 

— Ah! fecior de lele ce mi-ai fost, cum de ne amăgiși? Arată-ne, măcar, 
să-ți vedem părul. 

Și răsfirându-şi părul pe spinare, ele se uitau cu jind la dânsul, și li se 
scurgeau ochii. Apoi ziseră: 

— Aşa păr frumos nici noi n-am mai văzut! Fii sănătos, dară încai fă 
bunătate de ne dă hainele! 

El însă nu voi, ci le opri și le luă în locul simbriei ce avea să ia de la 
zâne. 

De aci se duse într-un oraş, își puse o băşică de cirviş în cap, şi merse 
de se rugă de grădinarul împăratului ca să-l priimească argat la grădina 
împărătească. Grădinarul nu prea voia să-l asculte, dară după multă 
rugăciune îl priimi, îl puse să lucreze la pământ, să care apă, să ude florile, 
îl învăţă să curețe pomii de omizi și brazdele de buruieni. Făt-Frumos lua în 
cap tot ce-l învăţa grădinarul, stăpânul său. 

Împăratul avea trei fete: şi așa multă grije îi dase trebile împărăției, 
încât uitase de fete că trebuie să le mărite. 

Într-una din zile, fata cea mai mare se vorbi cu surorile ei ca să ducă 
fiecare câte un pepene ales de dânsa la masa împăratului. 

După ce împăratul se puse la masă, veniră şi fetele și aduse fiecare câte 
un pepene pe tipsii de aur și îi puseră dinaintea împăratului. 

Împăratul se miră de această faptă şi chemă sfatul împărăției să-i 
ghicească ce pildă să fie asta. 

Adunându-se sfatul, tăiară pepenii și, după ce văzură că unul se cam 
trecuse, al doilea era tocmai bun de mâncat și al treilea dase în copt, zise: 

— Împărate, să trăieşti mulţi ani; pilda asta însemnează vârsta fetelor 
măriei tale, și că a sosit timpul ca să le dai la casa lor. 

Atunci împăratul hotărî să le mărite. Dete, deci, sfară în ţară de această 
hotărâre şi chiar de a doua zi începură a veni peţitori de la cutare și de la 
cutare fecior de împărat. 

Iară după ce fata cea mai mare îşi alese mire pre un fiu de împărat, 
care-i păru mai frumos, se făcu mare nuntă împărătească. Și după ce se 
sfârşi veseliile, plecară împăratul cu toată curtea ca să petreacă pre fiică-sa 
până la hotarele împărăției sale. Numai fiica împăratului cea mai mică 
rămase acasă. 


Făt-Frumos, argatul de la grădină, văzând că şi grădinarul se dusese cu 
alaiul, chemă calul, încălecă, se îmbrăcă cu un rând de haine din cele luate 
de la zâne, pe care era câmpul cu florile și, după ce-și lăsă părul său de aur 
pe spate, începu a alerga prin grădină în toate părţile, fără să fi băgat de 
seamă că fiica împăratului îl vede de pe fereastră, căci odaia ei da în 
grădină. 

Calul cu Făt-Frumos strică toată grădina și, când văzu că veselia lui 
făcuse pagubă, descălică, se îmbrăcă cu hainele sale de argat şi începu a 
drege ceea ce se stricase. 

Când veni acasă grădinarul şi văzu stricăciunea ce se făcuse, se luă de 
gânduri; începu a certa pe argat de ce n-a îngrijit de grădină, și era atât de 
supărat, cât p-aci era să-l şi bată. 

Dară fiica împăratului, care privea de la fereastră toate aceste, ceru 
grădinarului să-i trimită niște flori. 

Grădinarul făcu ce făcu și adună de prin colţuri câteva floricele, le legă 
şi le trimise împărătesei celei mici. Ea, daca priimi florile, îi dete un pumn 
de bani şi-i trimise răspuns să ierte pe bietul argat, că nu este el de vină. 

Atunci grădinarul, vesel de un dar așa de frumos, își puse toate silințele, 
şi în trei săptămâni făcu grădina la loc, ca şi cum nu s-ar fi întâmplat nimic 
într-însa. 

Nu mult după aceasta, fata împăratului cea mijlocie își alese și ea un 
fecior de împărat, și-l luă de bărbat. Veseliile ţinură ca și la soră-sa cea 
mare; iară la sfârşitul veseliilor o petrecu şi pe dânsa împăratul până la 
hotarele împărăției sale. Fata cea mică a împăratului nu se duse, ci rămase 
acasă, prefăcându-se de astă dată că este bolnavă. 

Argatul grădinei, cum se văzu iară singur, vru să se veselească şi el ca 
toţi slujitorii curţei; însă, fiindcă el nu se putea veseli decât cu bidiviul său, 
îşi chemă calul, se îmbrăcă cu alte haine: ceru cu stelele, își lăsă părul pe 
spate, şi călcă toată grădina. 

Când băgă de seamă că iară fărâmase totul, se îmbrăcă cu hainele sale 
cele proaste, şi bocindu-se începu să dreagă ceea ce stricase. 

Ca şi dealt rând, grădinarul voind să-l cârpească, fu oprit de fata cea 
mai mică a împăratului, care ceruse flori, trimițându-i și doi pumni de bani, 
şi vorbă să nu se atingă de argat, nefiind el vinovat. Grădinarul se puse iară 
pe muncă şi dădu grădina gata în patru săptămâni. 

Împăratul făcuse o vânătoare mare și, fiindcă scăpase de o mare 
primejdie, ridică un chioșc în pădurea aceea, şi chemase, ca să serbeze 


mântuirea sa, pre toți boierii și slujitorii curței la o masă înfricoșată ce 
pregătise acolo. Toţi curtenii se duseră la chemarea împăratului, numai fiica 
sa rămase. 

Făt-Frumos, văzându-se iară singur, chemă calul și voind să se 
veselească și dânsul, îmbrăcă hainele: cu soarele în piept, luna în spate și 
doi luceferi în umeri, își lăsă părul de aur pe spate, încălecă calul şi-l 
încurcă prin grădină. 

Atât se stricase grădina, încât nu mai era chip de a o drege. Iar daca 
văzu aceasta el, începu a se tângui, se îmbrăcă iute cu hainele lui cele de 
argat, și nu ştia de unde să înceapă meremetul. 

Mânia grădinarului trecu orice hotare, când veni şi văzu acea mare 
prăpădenie. Dară când voi să-i dea pe foi pentru că nu îngrijise de grădină, 
fiica împăratului îi ceru flori, de la fereastră. 

Grădinarul da din colț în colț şi nu știa ce să facă; în cele mai de pe 
urmă, cătă şi mai găsi vreo două floricele care abia scăpase de copitele 
calului cu aripi, i le trimise, şi fata de împărat îi porunci să ierte pe bietul 
argat, pentru care îi și dădu trei pumni de galbeni. 

Se apucă de croi din nou, și în şase săptămâni abia putu face ceva care 
să mai semene a grădină, iar argatului îi făgădui o sântă de bătaie, sor' cu 
moartea, de s-o mai întâmpla una ca asta, și să fie şi gonit. 

Împăratul se luase de gânduri văzând pe fiică-sa tot tristă. Ea acum nu 
mai voia să iasă afară nici din casă. Hotărî dară să o mărite şi începu a-i 
spune de cutare şi cutare fiu de împărat. Ea nu voia să audă de nici unul. 

Iar daca văzu aşa împăratul, adună iară sfatul şi boierii şi îi întrebă ce să 
facă? Unul din boieri îi zise să facă un foișor cu poarta pe dedesubt, pe unde 
să treacă toți fiii de împărat și de boieri, şi pe care-l va alege fata, să-l 
lovească cu un măr de aur ce-l va ţine în mână,Eşi după acela s-o dea 
împăratul. 

Aşa se şi făcu. Se dete sfară în ţară că este hotărârea împăratului să se 
adune mic şi mare şi să treacă pe sub poartă. 

Toţi trecură, dară nu lovi nici pe unul. Mulţi credea că fata n-ar voi să 
se mărite. Însă un boier bătrân, trecut şi prin ciur şi prin dârmon, d-ăia care 
auzise, văzuse şi păţise multe, zise să treacă și oamenii curții; trecu și 
grădinarul, şi bucătarul cel mare şi vătaful, şi slugile, și vizitiii, și toți 
rândașşii, dar geaba, fata nu lovi nici pe unul. 

Se făcu întrebare daca n-a mai rămas cineva netrecut, și se află că a mai 
rămas un prăpădit de argat de la grădinărie, cheleş și dosădit de n-are 


seamăn pe lume. 

— Să treacă și acesta, zise împăratul. 

Atunci chemă și pe argatul cel cheleş și-i zise să treacă şi dânsul, dar el 
nu cuteza; apoi cam cu cârâială, cam cu sila, fu nevoit să treacă şi, daca 
trecu, fata îl lovi cu mărul. 

Argatul începu a ţipa și a fugi, ţinându-se cu mâinile de cap zicând că i- 
a spart capul. 

Împăratul, cum văzu cele întâmplate, zise: 

— Asta nu se poate! este o greșeală! fata mea nu e de crezut să fi ales 
tocmai pe cheleşul ăsta. 

Nu putea, vezi, să se învoiască împăratul a da pe fie-sa după argat, deşi 
îl lovise fata cu mărul. 

Atunci puse de a doua oară să treacă lumea și de a doua oară fiică-sa 
lovi cu mărul în cap pe cheleş, care iarăși fugi ţinându-se cu mâinile de cap 
şi ţipând. 

Împăratul, plin de mâhnire, iară îşi luă vorba înapoi, şi puse de a treia 
oară să treacă toată lumea. 

Daca văzu şi văzu împăratul că și d-a treia oară tot pe cheleş îl lovi fata, 
s-a plecat la sfatul împărăției, şi i-a dat lui pe fiică-sa. 

Nunta se făcu cam pe ascuns, și împăratul apoi îi oropsi pe amândoi, şi 
nu mai voi să ştie şi să auză de dânșii; atâta numai că de silă, de milă, îi 
priimi să locuiască în curtea palatului. 

Un bordei într-un colţ al curţii li se dete spre locuinţă, iar argatul se făcu 
sacagiul curţii. 

Toate slugile împăratului râdeau de dânsul și toate murdăriile le arunca 
pe bordeiul lui. Înăuntru însă calul cel cu aripi le adusese frumuseţile lumii; 
nu era în palaturile împăratului ceea ce era în bordeiul lui. 

Fiii de împărat, carii veniseră în peţit la fiica cea mică, se îmbufnară de 
ruşinea ce păţise, pentru că fiica împăratului alesese pe cheleş și se învoiră 
între dânșii ca să pornească oaste mare împotriva lui. 

Împăratul simţi mare durere când auzi hotărârea vecinilor săi, însă, ce 
să facă? se pregăti de război, şi nici că avea încotro. 

Amândoi ginerii împăratului se sculară cu oaste şi veniră în ajutorul 
socrului lor. Făt-Frumos trimise și el pe soția sa ca să roage pe împăratul a-i 
da voie să meargă și el la bătaie. 

— Du-te dinaintea mea, nesocotito; fiindcă, iată, din pricina ta mi se 
turbură liniştea; nu mai voi să vă văz în ochii mei, nemermnicilor ce sunteţi. 


Dară, după mai multe rugăciuni, se înduplecă, și porunci să-l lase să 
care şi el măcar apă pentru oştire. 

Se pregătiră şi porniră. 

Făt-Frumos, cu hainele lui proaste și călare pe o mârţoagă șchioapă, 
plecă înainte. Oştirea îl ajunse într-o mlaștină unde i se nomolise iapa şi 
unde se muncea ca să o scoaţă, trâgând-o când de coadă, când de cap, când 
de picioare. 

Râseră oștirea și împăratul cu ginerii cei mai mari ai săi şi trecură 
înainte. 

După ce însă nu se mai văzură dânșii, Făt-Frumos scoase iapa din 
noroi, îşi chemă calul său, se îmbrăcă cu hainele câmpul cu florile și porni 
la câmpul bătăliei, ajunse şi se sui într-un munte apropiat, ca să vază care 
parte este mai tare. 

Oştile daca ajunse, se loviră, iar Făt-Frumos, văzând că oastea vrăjmașă 
este mai mare la număr și mai tare, se răpezi din vârful muntelui asupra ei și 
ca un vârtej se învârteja prin mijlocul ei cu paloşul în mână, și tăia în 
dreapta și în stânga, pe oricine întâlnea. 

Aşa spaimă dete iuțeala, strălucirea hainelor și zborul calului său, încât 
oastea și toți cu totul o rupseră d-a fuga apucând drumul fiecare încotro 
vedea cu ochii, împrăștiindu-se ca puii de potârniche. 

lar împăratul după ce văzu minunea, mulțumi lui Dumnezeu că i-a 
trimis pe îngerul său de l-a scăpat din mâna vrăjmașului, şi se întoarse vesel 
acasă. 

Pe drum întâlni iarăşi pe Făt-Frumos, prefăcut în argat, muncind să-și 
scoaţă iapa din noroi; şi cum era cu voie bună, împăratul zise la câţiva: 

— Duceţi-vă de scoateţi şi pe nevoiașul acela din noroi. 

N-apucară să se aşeze bine, şi veni veste la împăratul că vrăjmașii lui cu 
oştire și mai mare s-au ridicat asupra lui. 

Se găti dară și el de război şi plecă s-o întâlnească. Făt-Frumos iară se 
rugă să-l lase și pe dânsul să meargă, şi iară fu huiduit. 

Dară daca dobândi voie, porni iară cu iapa lui. Fu şi de astă dată de râs 
şi de bătaie de joc, când l-a văzut oștirea că iară se înnomolise şi nu putea 
să-şi scoaţă iapa din noroi de fel, de fel. 

Îl lăsară înapoi dară el ajunse şi acum mai nainte la locul de luptă, 
prefăcut în Făt-Frumos, călare pe calul cu aripi, şi îmbrăcat în hainele lui 
cele cu cerul cu stelele. 


Oştile deteră în tâmpene și în surle și se loviră, iar Făt-Frumos, daca 
văzu că vrăjmaşii sunt mai puternici, se repezi din munte și-i puse pe goană. 

Împăratul se întoarse iară vesel, multumind lui Dumnezeu de ajutorul 
ce i-a dat, și iară porunci ostașilor să scoaţă din noroi pe nevoiașul de 
sacagiu. lar el era împăcat cu cugetul său și se bucura în ascunsul sufletului 
său de izbândele sale. 

Împăratul de mâhni până în fundul inimei sale când auzi că vrăjmașii se 
ridică de a treia oară cu oaste şi mai mare și că a ajuns la hotarele împărăției 
sale câtă frunză și iarbă; un plâns îl năpădi, de să ferească Dumnezeu! și 
plânse, şi plânse, până ce simți că-i slăbesc vederile. Apoi își strânse şi 
dânsul toată oastea și porni la bătălie cu nădejde în Dumnezeu. 

Făt-Frumos porni și el tot pe oţopina lui. 

lar după ce trecu toată oastea făcând haz de dânsul cum se muncea ca 
să-şi scoață iapa din noroi, se îmbrăcă cu hainele cele cu soarele în piept, 
luna în spate şi doi luceferi în umeri, îşi lăsă părul de aur pe spate, încălecă 
calul și într-un minut fu iarăși pe munte, unde aștepta să vază ce s-o 
întâmpla. 

Se întâlniră oștile, se loviră din mai multe părți şi se tăiau unii pre alţii 
fără de cruţare, atâta erau de înverşunați ostașii. lar când fu către seară, 
când văzu că oștirea vrăjmaşe era să ia în goană pre a împăratului, unde se 
repezi odată Făt-Frumos din munte ca un fulger; și unde trăsni în mijlocul 
lor, încât se îngroziră de nu mai ştiau ce fac. Strălucirea hainelor lui Făt- 
Frumos până într-atâta orbise şi zăpăcise pe vrăjmaş de nu mai știau oștile 
unde se află. Făt-Frumos lovea cu pala de zvânta, în toate părțile. Groaza 
intrase în inimile protivnicilor și îi tulburase de își uitaseră de bătălie, ci 
cătau cum să se mântuiască cu viață. O luară la sănătoasa cari încotro vedea 
cu ochii dând năvală unii preste alţii de-și rupeau gâturile. Făt-Frumos însă 
îi gonea şi-i secera cu pala ca pe buruienele cele rele. 

Împăratul îl văzu sângerat la mână, la care se crestase însuși, şi îi dete 
năframa sa ca să se lege. Apoi se întoarse acasă izbăviţi de primejdie. 

Când veniră, găsiră iară pe Făt-Frumos în noroi cu iapa, și iarăși 
porunci de îl scoase. 

Și sosind acasă împăratul căzu la boală de ochi și orbi. Toți vracii și toți 
filosofii carii citeau pe stele fură aduşi, și nimeni nu putură să-i dea nici un 
ajutor. Într-una din zile, sculându-se din somn împăratul, spuse că a văzut în 
vis un bătrân care i-a zis că daca se va spăla la ochi şi daca va bea lapte de 
capră roşie sălbatică va dobândi vederile. 


Auzind astfel ginerii săi, porniră cu toţii, cei doi mai mari singuri, fără 
să ia și pe cel mic, și fără a voi să-l lase măcar a merge împreună cu dânșii. 
Iară Făt-Frumos chemă calul şi merse cu dânsul prin smârcuri, găsi capre 
roşii sălbatice, le mulse şi când se întorcea, se îmbrăcă în haine de cioban şi 
ieşi înaintea cumnațţilor săi cu o doniţă plină cu lapte de oi. Ei îl întrebară ce 
lapte are acolo, iară el le răspunse, prefăcându-se că nu-i cunoaşte, că duce 
lapte de capră roşie la împăratul care visase că-i va veni vedere daca va da 
cu acel lapte pe la ochi. Atunci ei se încercară a-i cumpăra laptele; dar 
ciobanul le răspunse că laptele nu-l dă pe bani ci că, daca voiesc să aibă 
lapte de capră roşie, să se zică că sunt robii lui, şi să rabde ca să le pună 
pecetea lui pe spinarea lor, măcar că ei au să se ducă şi să nu mai dea pe la 
dânsul. 

Cei doi gineri se socotiră că ei pentru că sunt împărați şi gineri de 
împărat n-o să le pese nimic, se lăsară, deci, de le puse pecetea lui în 
spinare, şi apoi luară laptele şi-l aduseră vorbind între dânşii pe drum: "De 
se va încerca, nerodul, să ne zică ceva, îl facem nebun, și tot noi vom fi mai 
crezuţi decât dânsul”. 

Se întoarseră la împăratul, îi deteră laptele, se unse la ochi şi bău, dară 
nu-i ajută nimic. După aceea veni şi fiica cea mică la împăratul şi-i zise: 

— Tată, iată ia şi acest lapte, pe care îl aduse bărbatul meu, unge-te și cu 
dânsul, așa te rog. 

— Ce lucru bun a făcut nătărăul de bărbatul tău, răspunse împăratul, ca 
să facă și acum ceva de ispravă? N-a putut face nimic ginerii mei ceilalți, 
cari m-au ajutat așa de mult în războaie, şi tocmai el, nătângul, o să-mi 
poată ajuta? Şi apoi nu v-am zis că n-aveţi voie a vă mai arăta înaintea feţei 
mele? Cum ai cutezat să calci porunca mea? 

— Mă supui la orice pedeapsă vei binevoi să-mi dai, tată, numai unge-te, 
aşa te rog, şi cu acest lapte ce ţi-l aduce umilitul tău rob. 

Împăratul daca văzu că atât de mult se roagă fiica-sa se înduplecă şi luă 
laptele ce-i adusese, şi apoi se unse cu dânsul la ochi o zi, se unse și a doua 
zi, şi cu marea sa mirare simţi că pare că începuse a zări ca prin sită; şi daca 
se mai unse şi a treia zi, văzu cum vede toți oamenii cu ochii luminaţi și 
limpezi. 

După ce se însănătoși, dete o masă mare la toţi boierii și sfetnicii 
împărăției, şi după rugăciunea lor priimi şi pe Făt-Frumos săEşează în 
coada mesei. 


Pe când se veseleau mesenii și se chefuiau, se sculă Făt-Frumos şi, 
rugându-se de iertare, întrebă: 

— Mărite împărate, robii pot şedea cu stăpânii lor la masă? 

— Nu, nicidecum, răspunse împăratul. 

— Apoi daca este așa, și fiindcă lumea te ştie de om drept, fă-mi și mie 
dreptate, şi scoală pe cei doi oaspeţi carii şed d-a dreapta și d-a stânga 
măriei tale, căci ei sunt robii mei; şi ca să mă crezi, pune să-i caute și vei 
vedea că sunt însemnați cu pecetea mea în spinare. 

Cum auziră ginerii împăratului, o băgară pe mânecă și mărturisiră că 
aşa este; îndată fură nevoiţi a se scula de la masă și a sta în picioare. 

Iară cătră sfârşitul mesei, Făt-Frumos scoase năframa care i-a fost dat-o 
împăratul la bătălie. 

— Cum ajunse năframa mea în mâinile tale, întrebă împăratul? Eu am 
dat-o îngerului Domnului care ne-a ajutat la război. 

— Ba nu, mărite împărate, mie mi-ai dat-o. 

— Apoi daca este aşa, tu eşti acela care ne-ai ajutat? 

— Eu, mărite împărate. 

— Nu se poate, adaose iute împăratul, şi daca vei să te crez, arată-te așa 
cum era atunci acela căruia am dat năframa. 

Atunci el se sculă de la masă, se duse de se îmbrăcă cu hainele cele cu 
soarele în piept, luna în spate și doi luceferi în umeri, își lăsă părul pe spate 
şi se înfăţișă împăratului și la toată adunarea. 

Cum îl văzură mesenii, îndată se rădicară şi se minunară; Făt-Frumos 
era atâta de mândru și strălucitor, încât la soare te puteai uita, dar la el ba. 

Împăratul, după ce lăudă pe fiică-sa pentru alegerea sa cea bună, se dete 
jos din scaunul împărăției și ridică în el pre ginerele său, Făt-Frumos; iară 
el, cea dintâi treabă ce făcu, fu de a da drumul din robie cumnaţilor săi, și în 
toată împărăţia se făcu bucurie mare. Eram şi eu p-acolo, şi la masa 
împărătească: 


Căram mereu la vatră, lemne cu frigarea, 
Duceam eu la masă, glume cu căldarea 
Pentru care căpătai: 

Un năpăstroc de ciorbă 

S-o sântă de cociorbă 

Pentru cei ce-s lungă vorbă, 

Și încălecai p-o şea 


Și v-o spusei d-voastră așa. 
Și mai încălecai p-o lingură scurtă, 
S-o dai pe la nasul cui n-ascultă. 


George cel viteaz 


A fost odată ca niciodată. 

A fost odată un împărat și o împărăteasă. Zece ani au viețuit ei în 
căsătorie şi nu putură face şi ei măcar o stârpitură de copil. În cele de pe 
urmă, împăratul porunci împărătesei soției lui, că dacă într-un an de zile de 
aci nainte nu-i va face un copil, să ştie că pâine şi sare pe un taler cu dânsul 
nu va mai mânca. 

Daca auzi așa împărăteasa, mult se mâhni în sufletul ei, căci trăiau bine. 
Se puse și ea dară a cere sfaturi de la vraci și vrăjitori, de la moașe și 
descântătoare. Luă tot felul de leacuri. Când, într-o noapte, ce văzu se 
spăimântă. Se făcea că umblă pe o câmpie verde și frumoasă. Pe acolo toate 
firicelele de iarbă erau însoţite, şi două câte două se încovoiau una către alta 
şi părea că se sărută. Până şi flutureii umblau tot doi câte doi. Visa și totuși 
credea că este aievea ceea ce vede. Nu se bucură mult de priveliștea cea 
frumoasă, şi iată că un balaur, bala dracului, venea, măre, spre dânsa ca un 
vârtej. Pasămite, el gonea o porumbiţă; aceasta, tremurând ca varga, fugi în 
sus, fugi în jos, și, văzând că n-are scăpare de vrăjmașa fiară sălbatecă, se 
repezi şi se ascunse în sânul împărătesei. Balaurul, văzând una ca aceasta, 
se repezi şi el asupra împărătesei. Dar împărăteasa dete un ţipet și se 
deşteptă. Îi sărise inima de frică şi-i tremurau toate cărnurile. P-aci, p-aci 
era să şi leșine. Spuse împăratului pocitania de vis, și rămase și el 
înmărmurit de groază. A doua zi se simţi îngreunată și peste nouă luni de 
zile născu o bunătate de copilaş de drăguleţ. 

Bucuria ce fu la curtea împăratului nu se poate spune. Se hotărâră să 
boteze pruncul. 

Pe atunci se botezau copiii într-o fântână sub un munte. Și fiindcă de 
câtva timp se ivise nişte tâlhari pe acel munte, cari pândeau pe cei ce 
veneau să-şi boteze copiii și-i omora, strașnică poruncă dete împăratul ca să 
puie oaste împrejurul fântânei, să păzească și să apere pruncul, când va fi să 
se ivească tălharii. 

Nu se mulțumi cu atât, ci mai porunci împăratul de scrise pe nişte pietre 
scumpe câte o slovă; după aceea înșiră pietrele şi alcătui numele copilului. 
Acest şir de pietre nestemate îl legă de gâtul copilului. 

Astfel pregătiţi, plecă împăratul cu împărăteasa să-și boteze copilul, 
luând cu dânșii şi mai mulţi ostași călăreți şi înarmați. 


Ajungând la poalele muntelui, le ieşiră înainte tâlharii, şi nici una, nici 
alta, începură a da vârtos. Împăratul trimise pe împărăteasa să boteze 
pruncul, căci el va sta să dea piept cu tălharii, până se va întoarce ea. 
Împărăteasa se supuse poruncei şi plecă. Când să se întoarcă de la botez, 
veni până la un loc; aci, stând și nemaiauzind zăngănitul armelor și 
zgomotul luptei, îi dete un fier ars în inimă. Atunci, nemaicutezând să 
meargă înainte, se întoarse înapoi şi ascunse copilul după fântână, într-un 
stuf de flori. Pasămite tâlharii răzbise oastea împărătească și o răpusese pe 
dânsa. 

Împărăteasa plecă singură la împăratul. Pe drum, când ajunse la locul 
de luptă, văzu un băltău de sânge și alături o groapă mare unde erau 
îngropaţi oamenii împărăteşti. Închise ochii să nu vază acea groază și porni 
înainte, când deodată se pomeneşte cu doi tâlhari că pun mâna pe dânsa. 

După ce le spune cine este, tâlharii o duse la căpitanul lor. Acesta, cum 
o auzi cine este, fără judecată, fără nimic, porunci să o bage într-o peşteră 
părăsită şi să i se dea câte un sfert de pâine și câte o cană de apă pe zi, până 
ce s-o prăpădi acolo. 

Copilul rămăsese în stuful de flori. Dumnezeu, purtându-i de grije, nu 
lăsa nimic rău să se apropie de dânsul, care putea să-l vatăme. 

Prin preajma locului aceluia trăia un pustnic într-o văgăună de munte. 
Acel pustnic avea o capră şi el, după sufletul lui. Ea venea totdeauna, spre a 
se adăpa, la apele cele limpezi ale fântânei. Într-una din zile, păscând pe ici 
pe colea, se apropie de stuful cu flori. Cum dete de copil, se puse lângă 
dânsul, începu să-l lingă şi să-și apropie ugerul de gurița copilașului. 
Acesta, cum simţi, începu să sugă și supse până ce se sătură bine, şi aşa dor 
prinse capra de copil, încât o lună de zile nu se depărtă de lângă dânsul. 

Călugărul, văzând că nu-i mai vine capra, începu s-o caute, și caut-o în 
sus, caut-o în jos, capra nicăiri. Îşi luase nădejdea de la dânsa, când într-o zi 
se pomenește cu ea. Pustnicul o văzu, începu s-o mângâie: 

— Capra-tati! capra-tati! voind să puie mâna pe dânsa. Dar ași! unde e 
pomana aia? 

Capra, țâșt! în dreapta, ţâșt! în stânga, se depărta mereu. Călugărul după 
dânsa. Dacă văzu că nu poate pune mâna pe ea, se întoarse în chilioara lui, 
făcu o strachină cu tărâţe şi începu a se lua pe lângă dânsa cu binele, tot 
strigând-o şi mângâind-o: 

— Capra-tati! Capra-tati! 


Dar nici aşa nu izbândi; căci capra nici nu voia să se uite la strachina lui 
cu tărâţe, ci tot înainte trăgea să se ducă. Pustnicul se luă după dânsa, d-a 
minune, să vază unde se duce. Capra, nici una, nici alta, merse drept, ca pe 
ciripie, la stuful cu flori, unde era copilul, și se puse lângă dânsul, dându-i 
să sugă. 

Călugărul intră după dânsa și, când o văzu, stătu locului, temându-se să 
nu fie vreo nălucă. Se închină, făcu rugăciunea ca să-l apere Dumnezeu de 
rele și să piară năluca dinaintea lui. Aşi! unde? ce nălucă să piară? Căci ceea 
ce vedea el era aievea un copil frumos ca un îngeraș. După ce se încredință 
că nu era ceva necurat, ba încă un copil botezat, de milă către omenire îl 
luă, îl duse la chilioara lui și-l puse în pătuceanul său. Capra sări și ea și se 
așeză lângă copilaș. Văzând astă minune, călugărul o lăsă de-i dete țâță 
până ce se sătură, apo luă copilul, îl desfăşă, îl spălă şi-l primeni cu nişte 
rupturi de haine de ale sale. El citi mărgelele de la gâtul copilului și află că 
se numește George şi că este fecior de împărat. 

După ce se mai mări, călugărul îl învăţă să citească și să scrie. Plânse 
George și călugărul, când muri capra, de nu li se zvântă lacrimile de la ochi 
multă vreme. O îngropară ca pe oameni. George se tângui mai cu foc de 
pierderea ei. El știa bine că nu-l făcuse capra, dar o cinstea ca pe o mamă, 
ca pe una ce-l hrănise și-l crescuse. 

Nu trecu multă vreme, şi iată că muri şi călugărul. Îl îngropă George şi 
pe acesta, cu toată evlavia. Apoi, după ce mai plânse şi se mai tângui o 
toană, se hotărî să iasă la lume; căci nu-i mai plăceau locurile acelea, unde 
murise mă-sa și părintele său cel duhovnicesc. 

Apucă şi el pe cărarea ce o văzu mai aproape și se lăsă pe dânsa a-l 
scoate oriunde va voi ea, după ce-și închelbără un rând de haine ca de urs, 
alcătuite din niște piei de vulpe ce găsi în podul chilioarei, unde șezuse el cu 
pustnicul. 

Merse ce merse pe acea potecă, până ce văzu că copacii încep a se rări, 
apoi se coborî în nişte câmpii cu fel de fel de buruieni. Mai merse o bucată 
de loc și intră într-o cetate. 

Se ameţi şi se fâstâci când se văzu încongiurat de o mulțime de lume, 
şi-l asurzise zgomotul ce se făcea în acel oraş. Mergea, și nici el nu ştia 
unde se duce. După ce-și veni în simţiri din ameţeală, îşi tinu firea şi, 
luându-și inima în dinţi, începu a umbla, uitându-se prin toate prăvăliile şi 
mirându-se de toate celea ce vedea. Se ținea lumea după dânsul ca după urs. 
Pasămite unde era îmbrăcat ca neoamenii. Dacă colindă o mare parte din 


oraş, ajunse la o fierărie, şi acolo, văzând și buzdugane, intră şi ceru să-i 
dea și lui o sabie şi un buzdugan. 

— Alege-ţi de care pofteşti, îi răspunse negustorul. 

După ce alese un săbioi ce de abia oamenii ceilalți îl ţinea în mână și un 
buzdugan năprasnic, voi să plece. 

— Plăteşte întâi, băieţaș, și apoi să pleci. 

— Ce va să zică aceea să plătesc? întrebă dânsul. 

— laca să ne tocmim, şi să-mi dai bani cu cât ne-om învoi. 

— Ce este aceea bani? mai întrebă el. 

Negustorul, văzând că are a face cu ursul din pădure, îi deschise capul 
şi-l făcu să priceapă cum merg lucrurile prin orașe. 

Se miră George deocamdată de toate nagodele ce-i tot povestea 
negustorul; apoi, daca văzu că n-are încotro, ceru să slujească fierarului 
pentru sabie și buzdugan. 

Se învoiră, deci, ca pentru aceste lucruri să slujească un an şi aşa se 
băgă ucenic. 

Iscusinţa lui George ajunsese de poveste: unde alții nu puteau face 
unele lucrări de fierărie nici în trei ani, el într-o jumătate de an lucra ca o 
calfă veche. Barosul cel mare pe carele nici trei oameni nu-l putea ridica, el 
se juca cu dânsul. Și toți se temeau de el. 

Daca își împlini anul, se mai băgă pe un an, ca să-i dea fier și cărbuni 
să-şi făurească el o sabie şi un buzdugan, după pofta inimii sale. 
Împlinindu-se și acest an, stăpânul porunci să-i dea fier şi cărbuni. Calfa cea 
mai mare, temându-se să nu-i ia locul, îi pusese gând rău şi căuta cum să 
facă să-l prăpădească. 

Îi spuse, deci, că fier este destul, dară nu sunt cărbuni de ajuns, ci să se 
ducă la pădurea neagră să-și facă, căci de acolo aduc şi ei. Aceasta nu era 
adevărat. Acolo, la pădurea neagră, se iscodise o scorpie care omora pe 
oricine mergea în acea pădure, şi de aceea îl trimitea pre dânsul acolo, ca să 
se prăpădească. 

George nu ştia de unele ca acestea. El era cu inima curată și fără 
fățărnicie. Îşi alese din prăvălia stăpânului său o sabie rămasă de la Novaci, 
pe care o păstra în prăvălie ca pe un odor din vechime, luă niște burdușe 
mari pentru cărbuni, făcute din două piei de bivol şi plecă să-și facă cărbuni 
în pădurea neagră. Merse ce merse și, ajungând la un sat, întrebă că încotro 
se află pădurea neagră. Cum auziră sătenii, începură să-și facă cruce și să-și 
scuipe în sân de frică. Apoi îi spuseră toată şiretenia cu scorpia. 


George le tăie cuvântul și le zise: 

— Dacă nu voiţi a-mi spune, încetaţi cu astfel de parascovenii ce n-au 
seamăn. 

Oamenii, dacă îl văzură atât de înţestat, îi arătară drumul și-l lăsară să 
se ducă unde îl va duce orânda lui. 

Ajungând la pădure, tăie cu sabia o mare mulțime de copaci, din cari 
făcu o grămadă de nu-i putea da nimeni de seamă și îi puse foc. 

Stând pe lângă foc, simţi că un oarecare lucru, un fel de sorbitură îl 
trăgea și îl tot mișca din loc; se întoarse; când, ce să vezi? unde venea, 
măre, vericule, asupra lui năbădăioasa de scorpie, și tot sugea văzduhul, ca 
să tragă într-însa și pe bietul George. Acesta, cum văzu ce plăcintă i se 
pregăteşte, înfipse sabia în pământ, se propti într-însa și rămase neclintit. 
Astfel aştepta el şi priveghea să vază ce are să i se întâmple. Scorpia, cum 
veni, dete cu coada și risipi focul, apoi se repezi asupra lui George ca să-l 
soarbă pre el. Voinicuţul de George unde smuci odată sabia din pământ și, 
mai iute decât ai gândi, o aduse și tăie în două scorpia. 

Apoi se luă după dânsa, care fugea către scorbura unde viețuia, şi, 
ajungând-o, îi tăie capul. Atâta sânge mohorât curse din spurcăciunea de 
scorpie, încât se alcătui o baltă. 

Când era să se întoarcă într-ale sale, deodată auzi un grai dulce care îi 
vorbea şi-i zicea pre nume. 

Când se uită, ce să vază? o păsărică drăgulică şi frumușşică sta pre o 
ramură şi-i zicea: 

— Georgiţă cel viteaz, spre mulțumire că mi-ai scăpat pe ai mei de la 
pieirea acestei scorpii necurate, care în toți anii îmi sorbea puii, te sfătuiesc 
să te scalzi în sângele acestei fiară blestemate şi nici un rău nu se va mai 
atinge de tine în toată viaţa ta, şi să nu mai ai frică de nimeni, afară de 
Dumnezeu. 

Voinicul de George făcu precum îl învăță păsărica; când ieși din 
scăldătoare, păsărica văzu pe spinarea lui George lipită o frunză de copaci 
şi-i zise: 

— George, ţi-a mai rămas un locşor pe trupul tău supus la metehne; dară, 
dacă te vei păzi bine, habar să n-aibi. 

Apoi voinicul, punând capul scorpiei într-un burduf, și în cellalt 
cărbunii ce făcuse, se întoarse la prăvălia stăpânului său, își luă fierul pentru 
care muncise un an și se puse a-și făuri o sabie și un buzdugan. După ce le 
isprăvi, îşi încercă sabia, dând cu dânsa într-un drug de fier, şi se rupse în 


două; o lepădă şi, luând buzduganul, îl aruncă în slava cerului, şi când căzu 
jos se turti; îl lepădă şi pe acesta. 

Acum ce să facă? Sta în loc și fluiera a pagubă. Tot gândindu-se, își 
aduse aminte a fi văzut, în codrul unde a crescut el, un fier gros înfipt în 
pământ. Se duse tocmai acolo. Când se apucă să-l scoată, ce să vezi? fierul 
nu era înfipt, ci era o vână din munți. Se apucă de el, îl trase, îl smuci, îl 
răsuci, până ce, rupând vâna, o smulse și o luă la spinare ca un voinic ce 
era, se întoarse la prăvălie și izbuti a-și face o sabie și un buzdugan cari să-i 
fie tovarăși nedespărțiți. 

După aceea se duse cu tovarășii săi la fântâna botezului și le boteză, 
punând săbiei numele de Balmut ajutătorul meu, și buzduganului 
Omorâtorul vrăjmaşilor mei; apoi se întoarse iarăși la prăvălie ca să-și ia 
ziua bună, fiindcă voia să plece să-și caute părinţii. 

Când se întoarse la prăvălie, găsi pe toți morţi bușteni. Pasămite ei, în 
lipsa lui, căutară în burduful său, şi dete peste capul scorpiei. Câţi o văzură, 
toți muriră. Daca văzu aşa, îi păru rău; dară n-avu ce face. 

leşi pe poartă afară şi plecă. Pe drum se întâlni cu un ucenic carele nu 
fusese acolo când umblase călfile în burduful lui George. Acesta, cum îl 
văzu, se duse la dânsul să-și ia ziua bună. 

— Da unde te duci, nene George? 

— Iaca, unde oi vedea cu ochii și mă va lumina Dumnezeu. 

— la-mă şi pe mine cu d-ta, nea George, se rugă ucenicul. 

— Lasă-mă în pace, că n-am eu singur unde să-mi plec capul, darămite 
să-mi iau şi licheaua după mine! 

Plecând George și mergând singur, singurel, se abătu într-un colnic să 
facă un popas, când iată şi băiatul cu care ucenicise că vine și se aşează 
lângă dânsul. Pasămite, se luase după el și, cât colea, îl urmări până îl 
ajunse. 

— Dară asta, mă? îi zise George. 

— lată-mă şi eu, răspunse ucenicul. Ce? daca n-ai vrut să mă iei, 
socoteşti că eu n-am putut să mă ţin de dumneata? 

După ce râse niţel George și, făcându-i-se milă de dragostea ce-i arăta 
băiatul, se înduplecă să-l ia, zicându-i: 

— Daca este aşa, tovarăş să-mi fii. 

Apoi lungi pasul la drum, şi aide, aide, trei zile și trei nopţi merseră 
până ajunse la o pădure mare. Acolo stătură să se mai odihnească și să şi 
îmbuce câte ceva. Pe când stau ei acolo, auziră o guițătură de porc şi 


totdeodată și văzură un porc mistreţ mare, fugind, și un vânător alergând 
după dânsul călare, iară după vânător se luase un alt porc și mai năprasnic. 
Vânătorul întinse arcul și, când zbură săgeata, prăvăli fiara sălbatică din 
gura căreia gâlgâia sângele ca dintr-o saca. 

Atunci fiara de la urmă, unde se repezi o dată şi dintr-o săritură fu lângă 
calul de vânător, căruia îi și vărsă maţele, sfâşiindu-i burta cu colții lui cei 
grozavi. Vânătorul căzu morman de pe cal și, pe când porcul cel mistreţ 
umbla să-l facă mici bucăţi, George cel voinic sări de acolo de unde era și, 
mai iute decât gândul, fu lângă vânătorul cel nenorocit, cu sabia goală în 
mână. Dintr-o lovitură făcu în două spurcata fiară. 

În mai puţin de o clipă de ochi, veniră şi ceilalți tovarăşi ai vânătorului, 
cari rămaseră înmărmuriți de groază pentru cele ce era să se întâmple. 

Aceşti oameni erau din împărăţia tătâne-său. Ei cu toţii mulțumiră lui 
George pentru izbăvirea domnului lor. Apoi se puseră la masă și traseră un 
chef, de să se ducă pomina, de bucurie. Și fiindcă era cald, se dezbrăcară de 
hainele de pe deasupra, rămâind mai uşori. Atunci, unul din meseni zări 
mărgelele de la gâtul lui George. Se dete pe lângă dânsul binișor, îi citi 
numele și-l cunoscu. 

Spuind şi celorlalți minunea dumnezeiască, cum se descoperi împăratul 
lor, vânătorul cel cu pricina veni lângă dânsul şi-i zise: 

— Mulţi ani să trăieşti, doamne și al nostru stăpânitor! Şi să știi că 
împăratul locului acestuia a răposat în Domnul și eu, sluga nevrednică a 
domnului meu, îi ţin locul, până se va găsi moștenitorul său cel pierdut de la 
botez. Adunarea bătrânilor m-a însărcinat cu aceasta. Acum mulțumesc 
Domnului pentru cele ce mi s-au întâmplat, că mi te trimise Dumnezeu de 
mă scăpași de la moarte, căci cunoscui în tine pe fiul acelui bun împărat 
care ne-a cârmuit omeneşte atâta mare de ani. 

George, care căscase gura și bleojdise ochii la cele ce spunea vânătorul, 
zise: 

— Dară de unde ştiţi voi, oameni buni, că eu sunt fiul împăratului despre 
care îmi vorbiţi? 

— Mărgelele de la gâtul tău ne-au spus. Să fie lăudat numele Domnului 
că am dat peste tine, şi de azi înainte tu să ne cârmuiești. 

Toţi mesenii se sculară şi i se închinară ca la un împărat. 

George plecă cu dânşii şi cu băiatul cu care ucenicise el, și se duse la 
palaturile împărăției. 


Sfară se dete în ţară de această fericită întâmplare. Și alerga poporimea 
din toate părţile, cu mic cu mare, să vază pe acela carele mort a fost şi a 
înviat, pierdut și s-a aflat, lăudând numele Domnului. 

Iară daca s-a aşezat George în scaunul tătâne-său, începu a pune 
lucrurile la cale, cum să meargă bine trebile. 

Băiatul cu care ucenicise George ajunse să fie mâna dreaptă a 
împăratului, atât se ciopli şi se supţie în puţină vreme. 

Cercetând noul împărat în dreapta şi în stânga, de cum s-a întâmplat 
pierderea lui, află şiretenia pricinei din fir până în aţă, cum adică s-a bătut 
tată-său cu tâlharii, cum aceștia i-au înfrânt oastea și cum împăratul cu ai 
săi, dând dosul, n-a mai știut nimic nici despre dânsul, nici despre mama sa, 
şi cum împăratul a fost coprins de mâhnire și de obidă până la moartea sa, și 
cum a murit nemângâiat, nemaiaflând nimica despre dânșii. 

Atunci el alcătui o ceată de oameni tot unul şi unul şi porni la fântâna 
botezului, ca să stârpească codrul de acei tâlhari. Dară până una, alta, ca să 
nu i se întâmple ceva rău mă-sei, socoti mai nemerit să poftească pe 
căpitanul tâlharilor printr-o carte scrisă ca să dea drumul împărătesei. 

Și scrise carte. Iară daca văzu că oștenii lui se cam codesc, primi 
cererea băietului cu care ucenicise el, și-l trimise pe dânsul. 

Acesta dacă plecă, ajungând în codrul unde era fântâna botezului, se 
pomeni înconjurat de doisprezece haiduci, cari și puseră mâna pe dânsul. 
Aceştia chibzuiau cu ce moarte să-l omoare; dară după ce auziră că merge 
cu carte la căpitanul lor, îl duseră la dânsul și aşteptară să vază ce le 
poruncește el. 

Căpitanul râse, după ce citi scrisoarea. Şi scrise și el carte în care zicea 
împăratului că daca îi e voia să mai fie cu viaţă, să stea locului, iară daca i 
s-a urât de a mai trăi, să vie să se bată că-l aşteaptă; și mă-sei nu-i va da 
drumul până nu se va istovi de tot în închisoarea unde este băgată. Această 
osândă zicea el că i se cuvine pentru înfruntarea ce i-a făcut oarecând în 
tinereţe, neprimindu-l a-i fi soţ, când a cerut-o de la părinţii ei, lucru pentru 
care s-a şi făcut el haiduc. 

Până să vie cu răspunsul, căpitanul de haiduci puse de tăie un curcan, îl 
fripse și-l trimise împărătesei, zicându-i să mănânce cea mai de pe urmă 
mâncare bună, căci el are să se lupte cu fiul ei, împăratul, pe care fără doar 
şi poate are să-l omoare. Acesta este, zicea el, pomana ce face fiului ei, căci 
după ce va pieri, nu va mai avea cine să-i facă pomană. 


Împărăteasa, cum auzi că trăieşte fiul ei şi că este împărat la împărăţia 
tătâne-său, nici că se atinse de curcan, ci trimise răspuns căpitanului de 
tâlhari că ea, cum a trăit douăzeci şi patru de ani numai cu pâine şi apă, va 
trăi și de aci nainte, până ce Dumnezeu, care cunoaște toate ascunsurile 
inimei și știe nevinovăția ei, o va mântui de aceste munci de cari nu este 
vrednică. 

George se cătrăni de mânie când văzu necuviincioasa purtare a 
haiducului și poftirea cea vrednică de râs ce-i făcea. 

Atunci porni cu ceata lui cea aleasă și se otărâră ca nici în ruptul 
capului să nu se întoarcă acasă fără mă-sa, pentru care se bucura, auzind că 
încă trăieşte. 

Tot atunci, căpitanul de tâlhari îşi adună ceata într-o culă sub niște 
dărămături de ziduri ce se aflau în muntele acela și unde era locuinţa lor, și 
se puse a cina. Pe când ei beau și se veseleau, vorbind verzi și uscate și 
bătându-și jos de scrisele împăratului și de răspunsul împărătesei, o dată se 
despică zidul şi se ivi o umbră, care puse pe masă două lumânări aprinse de 
piatră, o carte și o cheie. Apoi umbra se făcu nevăzută. 'Tâlharii rămaseră ca 
scriși pe părete și tăcură mâlcă. Se putea auzi musca zbârnâind, atâta liniște 
şi tăcere se făcu. 

Căpitanul luă cartea, îi rupse pecetea, o deschise și citi: 

"Firul nelegiuirilor tale s-a sfârşit. Glasul nenorociţilor pe care fără milă 
i-ai jertfit s-a auzit la cer. Sângele cel nevinovat ce atâta mare de timp ai 
vărsat cere răsplătire. Eşti blestemat. În ascunzătoarea ce este în colț la 
dreapta, şi pe care tu n-ai ştiut-o, este o ușcioară pe care o veţi descoperi 
căutând-o cu una din aceste lumânări. la cheia ce ți s-a pus pe masă și o 
deschide. În această ascunzătoare vei găsi niște haine şi podoabe de 
împărăteasă, pe cari le vei da nenorocitei împărătese, muma lui George, să 
se îmbrace cu ele. Ea te va ierta pentru trudele şi chinurile ce i-ai pricinuit 
de sunt acum douăzeci şi patru de ani. În celălalt sipeţel vei găsi o piele de 
urs şi un lanţ cu care piele te vei îmbrăca tu, căci urs ai să rămâi până îţi vei 
ispăşi păcatele. Împărăteasa te va duce de lanţ și te va da în mâna 
împăratului. Şi să nu cutezi a face în alt chip, căci mânia cerului va cădea 
peste tine și mai îngrozitoare". 

La citirea acestei scrisori, căpitanul rămase ca lovit de trăsnet. Şi 
neavând încotro, scoase toate avuţiile ce adunase de când tâlhărea și le făcu 
douăsprezece părţi, deopotrivă, pe cari le împărţi la cei doisprezece tovarăşi 


ai săi. Aceștia, după ce-și luară ziua bună de la căpitanul lor, se împrăștiară 
ca puii de potârniche, care şi pre unde. 

Iară el, căpitanul, deschise sipeţelele şi află toate celea, întocmai 
precum îi zicea cartea. Luă hainele şi podoabele de împărăteasă și le dete 
mumei lui George, ca să se îmbrace cu ele. Aceasta primi bucuros, căci 
hainele de pe dânsa se hărtăniseră, se muceziseră şi se putreziseră, rămâind 
mai goală. Apoi își ceru iertăciune pentru relele ce-i făcuse el, pe care 
iertăciune o şi dobândi, fiindcă împărăteasa avea o inimă foarte bună. 

După ce căpitanul de tâlhari se îmbrăcă în pielea de urs, care se lipi de 
trupul său ca şi când ar fi fost de acolo, împărăteasa îl luă de lanţ și se 
îndreptă către scaunul fiului său. 

Pe drum se întâlni cu George, care venea, măre, ca un leu, şi călare pe 
un şoimulean sireap de mânca foc. George era cu sabia lui, ce o ţinea goală 
în mână. Mumă-sa, cum îl văzu, îl cunoscu, căci era leit tată-său, şi se 
închină lui ca unui împărat. 

George se dete jos de pe cal şi îmbrăţișase pe împărăteasa ca pre muma 
lui, după ce află cine este. 

Mumă-sa îi spuse cum Dumnezeu, cunoscându-i nevinovăția, a izbăvit- 
o prefăcând în urs pe prigonitorul ei. 

Apoi dete pe urs de lanţ în mâna împăratului. Acesta se înduioși de 
osânda lui și-i dete drumul, zicându-i: 

— Destul îţi este ţie urgia dumnezeiască. Du-te şi cată de-ţi ispășeşte 
păcatele. 

Ursul într-o clipă de ochi se făcu nevăzut, intrând în codru. 

Iară împăratul, cu mumă-sa, cu credinciosul și cu ostașii săi se 
întoarseră la scaunul împărăției, multumind lui Dumnezeu pentru toate 
arătările lui. 

Și domniră în pace şi în linişte până ce, vrând Dumnezeu, i-a mutat din 
lumea aceasta. 

Iară întâmplările lor au rămas de poveste și vor rămânea în veacul 
veacului. 

Încălecai p-o şea etc. 


Greuceanu 


A fost odată ca niciodată etc. 

A fost un împărat şi se numea împăratul Roşu. El era foarte mâhnit că, 
în zilele lui, niște zmei furaseră soarele şi luna de pe cer. 

Trămise deci oameni prin toate țările şi răvașe prin oraşe, ca să dea de 
ştire tuturor că oricine se va găsi să scoaţă soarele și luna de la zmei, acela 
va lua pe fiie-sa de nevastă și încă jumătate din împărăţia lui, iară cine va 
umbla și nu va izbândi nimic, acela să ştie că i se va tăia capul. 

Mulţi voinici se potricăliseră semeţindu-se cu ușurință că va scoate la 
capăt o asemenea însărcinare; și când la treabă, hâţ în sus, hâţ în jos, da din 
colţ în colț şi nu ştia de unde s-o înceapă şi unde s-o sfârșească, vezi că nu 
toate muştele fac miere. Împăratul însă se tinu de cuvânt. 

Pe vremea aceea, se afla un viteaz pe nume Greuceanu. Auzind şi el de 
făgăduinţa împărătească, ce se gândi, ce se răzgândi, că numai îşi luă inima 
în dinţi, încumetându-se pe ajutorul lui Dumnezeu și pe voinicia sa, şi plecă 
şi el la împăratul să se închine cu slujba. Pe drum se întâlni cu doi oameni 
pe cari slujitorii împărăteşti îi ducea la împăratul ca să-i taie, pentru că 
fugiseră de la o bătălie ce o avusese împăratul acesta cu niște gadine. Fi 
erau trişti, bieţii oameni, dară Greuceanu îi mângâie cu niște vorbe așa de 
dulci, încât le mai veni nițică inimă, că era și meşter la cuvânt Greuceanu 
nostru. 

El îşi puse nădejdea în întâmplarea aceasta și își zise: „îmi voi încerca 
norocul. De voi izbuti să înduplec pe împăratul a ierta pe aceşti oameni de 
la moarte, mă voi încumeta să mă însărcinez şi cu cealaltă treabă; iară de 
nu, sănătate bună! Mă voi duce de unde am venit. Asta să fie în norocul 
meu; niciodată nu strică cineva să facă o încercare”. 

Și astfel, poftorindu-şi unele ca acestea, aide, aide, ajunge la curtea 
împărătească. 

Înfăţișându-se la împăratul, atâtea îi povesti, așa cuvinte bune şi dulci 
scoase şi atâta meșteșug puse în vorbirea sa, încât şi împăratul crezu că pe 
nedrept ar fi să omoare pe acei oameni; că mai de folos i-ar fi lui să aibă doi 
supuşi mai mult, şi că mai mare va fi vaza lui în lume de s-ar arăta milostiv 
către popor. 

Nu mai putură oamenii de bucurie când auziră că Greuceanu a măglisit 
pe împăratul până într-atâta, încât l-a făcut să-i ierte. Mulţumiră lui 
Greuceanu din toată inima și îi făgăduiră că toată viața lor se vor ruga lui 


Dumnezeu pentru dânsul ca să meargă din izbândă în izbândă, ceea ce şi 
făcură. 

Această izbândă o luă drept semn bun, și Greuceanu, mergând a doua 
oară la împăratul, grăi cu cuvintele lui mieroase cele următoare: 

— Mărite doamne, să trăieşti întru mulți ani pe luminatul scaunul acestei 
împărăţii. Mulţi voinici s-au legat către măria ta să scoată de la zmei soarele 
şi luna pe care le-a hrăpit de pe cer, și ştiu că cu moarte au murit, fiindcă n- 
au putut să-și îndeplinească legămintele ce au făcut către măria ta. Și eu, 
mărite doamne, cuget a mă duce întru căutarea acestor tâlhari de zmei, și 
mi-ar fi voia să-mi încerc și eu norocul, doar-doar va da Dumnezeu să 
ajungem a putea pedepsi pe acei blestemaţi de zmei, pentru nesocotita lor 
îndrăzneală. Dar fii-mi milostiv și mână de ajutor. 

— Dragul meu Greucene, răspunse împăratul, nu pot să schimb nici o 
iotă, nici o cirtă din hotărârea mea. Şi aceasta nu pentru altceva, ci numai şi 
numai pentru că voiesc să fiu drept. Poruncile mele voi să fie una pentru 
toată împărăția mea; la mine părtinire nu este scris. 

Văzând statornica hotărâre a împăratului şi dreptatea celor vorovite de 
dânsul, Greuceanu cuvântă cu glas voinicesc: 

— Fie, mărite împărate, chiar de aş ști că voi pieri, tot nu mă voi lăsa 
până nu voi duce la capăt bun sarcina ce îmi iau de bună-voia mea. 

Se învoiră, şi preste câteva zile şi plecă, după ce puse la cale tot ce găsi 
că e bine să facă, ca să scape cu faţa curată din această întreprindere. 

Greuceanu luă cu dânsul şi pe fratele său și merse, merse, merse cale 
lungă, depărtată, până ce ajunse la Faurul-pământului, cu care era frate de 
cruce. Acest faur, fiind cel mai mare meşter de pe pământ, era şi năzdrăvan. 
Aici se opriră și poposiră. Trei zile şi trei nopţi au stat închiși într-o cămară 
Greuceanu cu Faurul-pământului şi se sfătuiră. 

Și, după ce se odihniră câteva zile și mai plănuiră ceea ce era de făcut, 
Greuceanu și frate-său o luară la drum. 

Îndată după plecarea Greuceanului, Faurul-pământului se apucă şi făcu 
chipul lui Greuceanu numai şi numai din fier, apoi porunci să arză cușnița 
ziua şi noaptea și să ţină chipul acesta fără curmare în foc. 

Iară Greuceanu şi frate-său merseră cale lungă, și mai lungă, până ce li 
se făcu calea cruci; aici se opriră, se așezară pe iarbă şi făcură o gustărică 
din merindele ce mai aveau, şi apoi se despărțiră, după ce se îmbrăţișară, şi 
plânseră ca nişte copii. 


Mai nainte d-a se despărţi, își împărţiră câte o basma și se înțeleseră 
zicând: „Atunci când basmalele vor fi rupte pe margini, să mai tragă 
nădejde unul de altul că se vor mai întâlni; iară când basmalele vor fi rupte 
în mijloc, să se ştie că unul din ei este pierit”. Mai înfipse şi un cuţit în 
pământ şi ziseră: „Acela din noi, care s-ar întoarce mai întâi și va găsi 
cuțitul ruginit să nu mai aştepte pe cellalt, fiindcă aceasta însemnează că a 
murit”. Apoi Greuceanu apucă la dreapta și frate-său la stânga. 

Fratele Greuceanului, umblând mai multă vreme în sec, se întoarse la 
locul de despărţire şi, găsind cuțitul curat, se puse a-l aștepta acolo cu 
bucurie, că văzuse soarele şi luna la locul lor pe cer. 

lară Greuceanu se duse, se duse pe o potecă care-l scoase tocmai la 
casele zmeilor, aşezate unde-și înțărcase dracul copiii. Dacă ajunse aici, 
Greuceanu se dete de trei ori peste cap şi se făcu un porumbel. Vezi că el 
ascultase  năzdrăvăniile ce-l învățase Faurul-pământului. Făcându-se 
porumbel, Greuceanu zbură și se puse pe un pom care era tocmai în faţa 
caselor. 

Atunci, ieşind fata de zmeu cea mare și, uitându-se, se întoarse repede 
şi chemă pe mumă-sa și pe soră-sa cea mică, ca să vină să vază minunea. 

Fata cea mică zise: 

— Măiculiţă şi surioară, pasărea asta gingașă nu mi se pare ogurlie 
pentru casa noastră. Ochii ei nu seamănă a de pasăre, ci mai mult seamănă a 
fi ochii lui Greuceanu cel de aur. Până acuma ne-a fost şi nouă! D-aici 
înainte numai Dumnezeu să-și facă milă de noi şi d-ai noştri. 

Pasămite aveau zmeii cunoștință de vitejia lui Greuceanu. 

Apoi intrară câteştrele zmeoaicele în casă și se puseră la sfat. 

Greuceanu numaidecât se dete iarăși de trei ori preste cap şi se făcu o 
muscă şi intră în cămara zmeilor. Acolo se ascunse într-o crăpătură de 
grindă de la tavanul casei şi ascultă la sfatul lor. După ce luă în cap tot ce 
auzi, ieși afară şi se duse pe drumul ce ducea la Codru Verde şi acolo se 
ascunse subt un pod. 

Cum se vede treaba, din cele ce auzise, știa acum că zmeii se duseseră 
la vânat în Codru Verde și aveau să se întoarcă unul de cu seară, altul la 
miezul nopţii și tartorul cel mare despre ziuă. 

Aşteptând Greuceanu acolo, iată măre, că zmeul cel mai mic se întorcea 
şi, ajungând calul la marginea podului, unde sforăi o dată şi sări înapoi de 
şapte paşi. Dară zmeul, mâniindu-se, zise: 


— Ah, mânca-o-ar lupii carnea calului! Pe lumea asta nu mi-e frică de 
nimeni, numai de Greuceanu de Aur; dar și pe acela c-o lovitură îl voi culca 
la pământ. 

Greuceanu, auzind, ieși pe pod și strigă: 

— Vino, zmeule viteaz, în săbii să ne tăiem, sau în luptă să ne luptăm. 

— Ba în luptă, că e mai dreaptă. 

Se apropiară unul de altul și se luară la trântă. 

Aduse zmeul pe Greuceanu și-l băgă în pământ până în genuchi. Aduse 
şi Greuceanu pe zmeu şi-l băgă în pământ până în gât și-i tăie capul. Apoi, 
după ce aruncă leşul zmeului și al calului sub pod, se puse să se odihnească. 

Când, în puterea nopţii, veni şi fratele cel mare al zmeului, și calul lui 
sări de șaptesprezece paşi înapoi. El zise ca şi frate-său, iară Greuceanu îi 
răspunse şi lui ca şi celui dintâi. 

leşind de sub pod, se luă la trântă şi cu acest zmeu. 

Și unde mi-aduse, nene, zmeul pe Greuceanu și-l băgă în pământ până 
la brâu. Dară Greuceanu, sărind repede, unde mi-aduse și el pe zmeu o dată, 
mi-l trânti și-l băgă în pământ până în gât şi-i tăie capul cu paloșul. 
Aruncându-i și mortăciunea acestuia și a calului său sub pod, se puse iarăşi 
de se odihni. 

Când despre zori, unde venea, măre, venea tat-al zmeilor, ca un tartor, 
[de] cătrănit ce era, şi când ajunse la capul podului, sări calul lui șaptezeci 
şi şapte de paşi înapoi. Se necăji zmeul de această întâmplare cât un lucru 
mare, și unde răcni: 

— Ah, mâncare-ar lupii carnea calului; că pe lumea asta nu mi-e frică de 
nimenea, doară de Greuceanu de Aur; și încă și pe acesta numai să-l iau la 
ochi cu săgeata şi îl voi culca la pământ. 

Atunci, ieşind și Greuceanu de sub pod, îi zise: 

— Deh! zmeule viteaz, vino să ne batem, în săbii să ne tăiem, în suliți să 
ne lovim, ori în luptă să ne luptăm. 

Sosi zmeul și se luară la bătaie: în săbii se bătură ce se bătură și se 
rupseră săbiile; în suliți se loviră ce se loviră și se rupseră sulițile; apoi se 
luară la luptă: se zguduiau unul pre altul de se cutremura pământul; și 
strânse zmeul pe Greuceanu o dată, dară acesta, băgând de seamă ce are de 
gând zmeul, se umflă și se încordă în vine și nu păţi nimic, apoi Greuceanu 
strânse o dată pe zmeu, tocmai când el nu se aștepta, de-i pârâi oasele. 

Aşa luptă nici că s-a mai văzut. Şi se luptară, și se luptară, până ce 
ajunse vremea la nămiezi, și osteniră. Atunci trecu pe dasupra lor un corb 


carele se legăna prin văzduh şi căuta la lupta lor. Și văzându-l, zmeul îi zise: 

— Corbule, corbule, pasăre cernită, adu-mi tu mie un cioc de apă și-ţi 
voi da de mâncare un voinic cu calul lui cu tot. 

Zise şi Greuceanu: 

— Corbule, corbule, mie să-mi aduci un cioc de apă dulce, căci eu ţi-oi 
da de mâncare trei leşuri de zmeu și trei de cal. 

Auzind corbul aceste cuvinte, aduse lui Greuceanu un cioc de apă dulce 
şi îi astâmpără setea; căci însetoșaseră, nevoie mare. Atunci Greuceanu mai 
prinse la suflet, şi, împutermicindu-se, unde ridică, nene, o dată pe zmeu, şi 
trântindu-mi-l îl băgă în pământ până în gât şi-i puse piciorul pe cap, 
ținându-l aşa. Apoi îi zise: 

— Spune-mi, zmeule spurcat, unde ai ascuns tu soarele și luna, căci azi 
nu mai ai scăpare din mâna mea. 

Se codea zmeul, îngâna verzi și uscate, dară Greuceanu îi mai zise: 

— Spune-mi-vei ori nu, eu tot le voi găsi, şi încă și capul reteza-ţi-l-voi. 

Atunci zmeul, tot mai nădăjduindu-se a scăpa cu viaţă daca îi va spune, 
zise: 

— În Codru Verde este o culă. Acolo înăuntru sunt închise. Cheia este 
degetul meu cel mic de la mâna dreaptă. 

Cum auzi Greuceanu unele ca acestea, îi reteză capul, apoi îi tăie 
degetul şi-l luă la sine. 

Dete corbului, după făgăduială, toate stârvurile, şi, ducându-se 
Greuceanu la cula din Codru Verde, deschise ușa cu degetul zmeului şi găsi 
acolo soarele și luna. Luă în mâna dreaptă soarele și în cea stângă luna, le 
aruncă pe cer şi se bucură cu bucurie mare. 

Oamenii, când văzură iarăşi soarele şi luna pe cer, se veseliră şi lăudară 
pe Dumnezeu că a dat atâta tărie lui Greuceanu de a izbândit împotriva 
împielițaţilor vrăjmași ai omenirii. 

Iară el, mulţumit că a scos la bun capăt slujba, o luă la drum, 
întorcându-se înapoi. 

Găsind pe frate-său la semnul de întrolocare, se îmbrăţișară și, 
cumpărând doi cai ce mergeau ca săgeata de iute, întinseră pasul la drum ca 
să se întoarcă la împăratul. 

În cale, dete peste un păr plin de pere de aur. Fratele Greuceanului zise 
că ar fi bine să mai poposească puţin la umbra acestui păr, ca să mai răsufle 
şi caii, iară până una, alta să culeagă şi câteva pere, spre a-și mai momi 
foamea. Greuceanu, care auzise pe zmeoaice ce plănuiseră, se învoi a se 


odihni; dară nu lăsă pe frate-său să culeagă pere, ci zise că le va culege el. 
Atunci trase paloșul și lovi părul la rădăcină. Când, ce să vezi d-ta? unde 
începu a curge niște sânge și venin scârbos şi un glas se auzi din pom, 
zicând: 

— Mă mâncași friptă, Greucene, precum ai mâncat şi pre bărbatul meu. 

Și nimic nu mai rămase din acel păr, decât praf și cenușe; iară frate-său 
încremeni de mirare, neștiind ce sunt toate acestea. 

După ce plecară și merseră ce merseră, deteră preste o grădină foarte 
frumoasă cu flori şi cu fluturei şi cu apă limpede și rece. 

Fratele Greuceanului zise: 

— Să ne oprim aici niţel, ca să ne mai odihnim căișorii. lar noi să bem 
nițică apă rece şi să culegem flori. 

— Aşa să facem, frate, răspunse Greuceanu, dacă această grădină va fi 
sădită de mâini omenești şi dacă acel izvor va fi lăsat de Dumnezeu. 

Apoi, trăgând paloșul, lovi în tulpina unei flori care se părea mai 
frumoasă și o culcă la pământ; după aceea împunse și în fundul fântânei și a 
marginilor ei, dară în loc de apă începu a clocoti un sânge mohorât, ca și din 
tulpina florii, și umplu văzduhul de un miros greţos. Praf și țărână rămase şi 
din fata cea mai mare de zmeu, căci ea se făcuse grădină și izvor ca să 
învenineze pe Greuceanu și să-l omoare. 

Și scăpând şi d-această pacoste, încălecară și plecară la drum, repede ca 
vântul; când ce să vezi d-ta? Unde se luase după dânşii scorpia de mumă a 
zmeoaicelor cu o falcă în cer şi cu alta în pământ ca să înghiță pe 
Greuceanu și mai multe nu; şi avea de ce să fie cătrănită şi amărâtă: căc nu 
mai avea nici soț, nici fete, nici gineri. 

Greuceanu simțind că s-a luat după dânşii zmeoaica cea bătrână, zise 
frățină-său: 

— la te uită, frate, înapoi și spune-mi ce vezi. 

— Ce să văz, frate, îi răspunse el, iată un nor vine după noi ca un vârtej. 

Atunci dete bice cailor cari mergeau repede ca vântul și lin ca gândul; 
dară Greuceanu mai zise o dată fratelui său să se uite în urmă. Acesta îi 
spuse că se apropie norul ca o flăcăraie; apoi, mai făcând un vânt cailor, 
ajunseră la Faurul-pământului. 

Aci, cum descălecară, se închise în făurişte. Pe urma lor iaca și 
zmeoaica. De-i ajungea, îi prăpădea! Nici oscior nu mai rămânea din ei. 
Acum însă n-avea ce le mai face. 


O întoarse însă la şiretlic: rugă pe Greuceanu să facă o gaură în părete 
ca măcar să-l vază în față. Greuceanu se prefăcu că se înduplecă şi făcu o 
gaură în părete. Dară Faurul-pământului se aţinea cu chipul lui Greuceanu 
cel de fier, ce arsese în foc de sărea scântei din el. Când zmeoaica puse gura 
la spărtură ca să soarbă pe Greuceanu, Faurul-pământului îi băgă în gură 
chipul de fier roșu ca focul și i-l vârt pe gât. Ea, înghiorţ! înghiţi şi pe loc și 
crăpă. Nu trecu mult și stârvul zmeoaicei se prefăcu într-un munte de fier şi 
astfel scăpară şi de dânsa. 

Faurul-pământului deschise ușa făuriștei, ieşi afară şi se veseliră trei 
zile și trei nopţi de așa mare izbândă. El mai cu seamă era nebun de bucurie 
pentru muntele de fier. Atunci porunci călfilor să facă lui Greuceanu o 
căruţă cu trei cai cu totul și cu totul de fier. După ce fură gata, suflă asupra 
lor şi le dete duh de viaţă. 

Luându-și ziua bună de la frate-său de cruce, Faurul-pământului, 
Greuceanu se urcă în trăsură cu frate-său cel bun și porni la Roșu-împărat 
ca să-și priimească răsplata. 

Merse, merse, până ce li se înfurci calea. Aci se opriră şi poposiră. 
Apoi, Greuceanu desprinse de la căruță un cal și-l dete fratelui său, ca să 
ducă împăratului Roșu vestea cea bună a sosirii lui Greuceanu cu izbânda 
săvârşită; iară el rămase mai în urmă. Înaintând el alene, răsturnat în căruţă, 
trecu pre lângă un diavol şchiop carele ţinea calea drumeţilor ca să le facă 
neajunsuri. Acestuia îi fu frică să dea piept cu Greuceanu, dară, ca să nu 
scape nici el neatins de răutatea lui cea drăcească, îi scoase cuiul din capul 
osiei de dindărăt și-l aruncă departe în urmă. 

Apoi tot el zise Greuceanului: 

— Măi, vericule, ţi-ai pierdut cuiul, du-te de ţi-l caută. 

Greuceanu sărind din căruţă, îşi uită acolo paloşul, din greşeală. Iară 
când el îşi căuta cuiul, diavolul îi fură paloșul, apoi, așezându-se în 
marginea drumului, se dete de trei ori peste cap și se schimbă într-o stană de 
piatră. 

Puse Greuceanu cuiul la capul osiei, îl înţepeni bine, se urcă în căruţă, 
şi pe ici ţi-e drumul! Nu băgă însă de seamă că paloșul îi lipsește. 

Ascultaţi acum şi vă minunaţi, boieri d-voastră, de păţania bietului 
Greuceanu. Un mangosit de sfetnic d-ai împăratului Roşu se fagăduise 
diavolului, dacă îl va face să ia el pe fata împăratului. Ba încă şi rodul 
căsătoriei sale îl închinase acestui necurat. Împieliţatul ştia că Greuceanu, 


fără paloș, era şi el om ca toți oamenii. Puterea lui în paloș era; fără paloş 
era necunoscut. Îi fură paloşul şi-l dete becisnicului de sfetnic. 

Acesta se înfăţișă la împăratul și îi ceru fata, zicând că el este cel cu 
izbânda cea mare. 

Împăratul îl crezu, văzându-i şi paloşul, şi începuseră a pune la cale 
cele spre cununie. Pe când se pregătea la curte, pentru nuntirea fiicei 
împăratului cu voinicul cel mincinos ce zicea că a scos soarele și luna de la 
zmei, vine şi fratele Greuceanului cu vestea că Greuceanu are să sosească în 
curând. 

Sfetnicul cel palavatic, cum auzi de una ca aceasta, merse la împăratul 
și zise că acela este un amăgitor şi trebuie pus la închisoare. Împăratul îl 
ascultă. Iară sfetnicul umbla d-a-ncâtelea, zorind să se facă mai curând 
nunta, cu gând că, dacă se va cununa odată cu fata împăratului, apoi poate 
să vină o sută de Greuceni, că n-are ce-i mai face, lucru fiind sfârşit. 

Împăratului însă nu-i prea plăcu zorul ce da sfetnicul pentru nuntă, și 
mai tărăgăi lucrurile. 

Nu trecu mult şi iată că sosește și Greuceanu şi, înfățişându-se la 
împăratul, acesta nu știa între care să aleagă. 

Credea că acesta să fie Greuceanu, dară nu-și putea da seamă de cum 
paloşul lui Greuceanu se află în mâna sfetnicului. Atunci băgă de seamă și 
Greuceanu că-i lipseşte paloșul şi tocmai acum îi veni în minte pentru ce nu 
văzuse el stana de piatră decât după ce-și găsise cuiul de la osie și se 
întorcea la căruţă cu dânsul. Pricepu el că nu e lucru curat. 

— Împărate prealuminate, zise el, toată lumea ştie că ești om drept. Te 
rog să-mi faci și mie dreptate. Mult ai așteptat, mai așteaptă, rogu-te încă 
puţin și vei vedea cu ochii adevărului. 

Priimi împăratul a mai aștepta până ce să se întoarcă Greuceanu. Acesta 
se puse iarăși în căruţa lui cu cai cu tot de fier și într-un suflet merse, până 
ce ajunse la stana de piatră, acolo unde Necuratul îi scosese cuiul de la 
căruţă. 

— Fiinţă netrebnică și păgubitoare omenirii, zise el, dă-mi paloşul ce mi- 
ai furat, căci de unde nu, praful nu se alege de tine. 

Piatra nici că se clinti din loc măcar. 

Atunci Greuceanu se dete de trei ori peste cap, se făcu buzdugan cu 
totul şi cu totul de oţel, şi unde începu, nene, a lovi în stană de se cutremura 
pământul. De câte ori da, de atâtea ori cădea câte o zburătură din piatră. Şi 
lovi ce lovi până ce îi sfărâmă vârful. Apoi deodată începu stana de piatră a 


tremura şi a cere iertăciune. Iară buzduganul, de ce da, d-aia își înteţea 
loviturile, şi dete, şi dete, pănă o făcu pulbere. Când nu mai fu în picioare 
nimic din stana de piatră, cătă prin pulberea ce mai rămăsese, şi-și găsi 
Greuceanu paloșul ce-i furase Satana. 

ÎL luă şi, fără nici o clipă de odihnă, veni şi se înfăţișă iarăși la 
împăratul. 

— Sunt gata, mărite împărate, zise el, s-arăt oricui ce poate osul lui 
Greuceanu. Să vină acel sfetnic neruşinat care a voit să te amăgească, spre a 
ne înțelege la cuvinte. 

Împăratul îl chemă. 

Acesta, dacă veni şi văzu pe Greuceanu cu sprinceana încruntată, 
începu să tremure şi-şi ceru iertăciune, spunând cum căzuse în mâinile lui 
paloșul lui Greuceanu. 

După rugăciunea lui Greuceanu, dobândi iertare și de la împăratul, dar 
acesta îi porunci să piară din împărăţia lui. Apoi scoase pe fratele 
Greuceanului de la închisoare și se făcu o nuntă d-alea împărăteștile, și se 
încinse nişte veselii care ţinură trei săptămâni... 

Și eu încălecai p-o şea, şi vă povestii d-voastră aşa. 


Găinăreasa 


A fost odată ca niciodată etc. 

A fost odată un împărat şi o împărăteasă. În căsătoria lor ei au trăit ca 
frații, și numai o fată au fost făcut. Ca și mumă-sa, această fată, din naștere, 
era cu o stea în frunte. Murind împărăteasa, a lăsat cu sufletul la ceasul 
morţii ei şi cu jurământ ca împăratul, soţul ei, să nu văduvească, ci să ia de 
soţie pe aceea la care se va potrivi condurul ei. Împăratul o iubea, nevoie 
mare. Și nici în ruptul capului nu voia să se însoare de a doua oară. Un an 
întreg, întreguleţ o plânse după înmormântarea ei. 

Sfatul împărăției, știind hotărârea împărătesei, lăsată cu grai de moarte, 
se tot ţinea de câra împăratului ca să se însoare, și mai multe nu. El se tot 
împotrivea cu fel de fel de cuvinte. 

Daca văzu și văzu că scăpare nu este, se lăsă şi el după sfatul mai- 
marilor împărăției. Dete condurul răposatei împărătese şi doi trimiși ai 
Sfatului împărătesc răzbătu ţări şi cetăţi, căutând la cine s-ar potrivi 
condurul. Nu trecu mult şi se întoarseră precum se duseră, fără nici o 
ispravă. Pasămite, condurul nu se potrivi la nici o fată de împărat, la nici o 
cucoană, la nici o jupâneasă, la nici o ţărancă, ba chiar la nici o roabă. 
Împăratul nu mai putea de bucurie de această întâmplare. 

Condurul sta d-a pururea pe masă în cămara împăratului. Oricine voia 
să-l încerce avea toată voia. 

Într-una din zile când împăratul ţinea sfat cu boierii cei mari pentru 
trebile împărăției, iacă și fie-sa că vine şi se juca și se zbenguia p-acolo prin 
cămară. Trecând și pe lângă masă și văzând condurul, îl ia şi îl încalță; 
când, ce să vedeţi d-voastră, cinstiţi boieri, parcă fusese d-acolo. Începu a 
alerga iară după jucării, ca un copil ce era. Ea luase condurul fără să știe al 
cui este şi pentru ce stă pe masă. Când văzură boierii una ca aceasta, 
rămaseră înmărmuriţi de uimire. 

Ce să facă ei? Hotărârea împărătesei era lămurită. Să nu văduvească 
împăratul după pristăvirea ei, ci să ia pe aceea la care se va potrivi condurul 
ei. Să lase pe împăratul să văduvească pentru că nu s-a potrivit condurul la 
nici o muiere, călca jurământul împărătesei de la ceasul morţii sale; să 
silească pe împăratul să ia de soţie pe fie-sa, se temea de Dumnezeu. Ce să 
facă dar? 

După multe chibzuiri, Sfatul împărăției găsi cu cale că împăratul n-ar 
păcătui de ar lua de soţie pe fie-sa, fiindcă așa lăsase cu sufletul împărăteasa 


şi pentru că Dumnezeu chiar orânduise aşa, deoarece la nimeni de pe lume 
nu se potrivise condurul răposatei. 

Numaidecât mai-marii ţării ziseră fetei să se gătească de nuntă. 

Acum altă nevoie. Nici fata nu voia să ia pe tată-său de soț. Ea zise: 

— Unde aţi mai auzit, boieri dumneavoastră, batjocură ca aceasta, să ia 
tatăl de soţie pe fie-sa. 

— Nu te supăra, domniţă, și nu fii așa ţanţoșă. Are să curgă multă apă pe 
gârlă până s-ajungi a cunoaşte tainele împărăției ca noi. Și apoi, răposata 
maica împărăției tale, cea atât de vestită în lume de cuminte, a lăsat cu 
sufletul ca împăratul, tatăl tău, să nu văduvească, ci să se însoare cu aceea la 
care se va potrivi pe picior condurul ei. 

— Căutaţi, mai zise fata, și găsiți pe vreauna la care să se potrivească 
condurul mamei pe piciorul ei. 

— Am răzbătut, răspunseră boierii, împărăţii şi cetăţi, târguri și cătune, 
am încercat şi la bun și la rău, la tinere și la bătrâne, la femei de neam și la 
de cele proaste, până și la roabe, şi la nimeni nu s-a potrivit. Dumnezeu ne-a 
arătat pe aceea pe care împăratul nostru trebuie să o ia de soţie. 

Văzând fata că n-are încotro, ceru timp de trei zile în care să se 
gândească și apoi să-și dea răspunsul. 

Și trecând în cămara ei, se puse pe un plâns, de să te ferească 
Dumnezeu; vărsa nişte lacrămi cât pumnul şi suspina de să-i spargă pieptul. 
Plânse ce plânse, dară văzu că de la plâns nu câștigă nimic. Se duse deci la 
dădaca-sa, îi spuse cele întâmplate și îi ceru sfat. 

Dădaca, după ce se gândi şi se răzgândi, îi zise să ceară a i se face trei 
rânduri de haine: unul de aur, altul de mărgăritar și al treilea de diamante, şi 
să spuie că după aceea se va găti. 

Cererea ei se îndeplini tocmai pe tocmai. 

În vremea aceasta, dădaca îi pregăti toate cele trebuincioase spre fugă. 

Când îi aduse hainele, îi mai zise o dată să se gătească de nuntă. Fata 
răspunse că este gata. Boierii rămaseră mulţumiţi, auzind răspunsul fetei; ei 
crezură că în cele din urmă ea a cunoscut că trebuie să se supuie Sfatului 
împărăției. 

Seara, îi aduse şi dădaca cele spre fugă. Îşi băgă hainele cele frumoase 
ce le căpătase în desagi, se îmbrăcă cu o piele de măgar pe care i-o adusese 
dădaca și fugi. Ascultaţi, boieri, cuvântul din poveste; Căci d- 
aci nainte mai frumos îmi este. 


Fugind fata împăratului de la curtea tătâne-său, apucă pe căi dosnice, pe 
cărări neumblate de picior de om. Ea se feri ca să nu o vază nimeni, şi fugi 
şi fugi, până ce ieşi din împărăţia tatălui său. Trecând hotarul, îi mai veni 
nițică inimă. Unde până aci umbla cu moartea în sân, acum se mai liniști 
olecuță. Merse ce merse, și ajungând la curtea împăratului locului aceluia, 
se puse la poartă cu chip umilit și smerit. Iară daca ieşi bucătăreasa și o 
văzu, i se făcu milă de dânsa şi înduplecându-se de rugăciunile ei, o primi 
înăuntru. Spuse și împărătesei că o fată sărmană şi nenorocită a năzuit la 
curtea împărătească şi o rugă ca să o priimească să fie găinăreasa curții. 

Împărăteasa se înduioşi când auzi că o sirimană nevoiașă cere adăpost 
de la dânsa şi porunci ca să o puie îngrijitoare de găini; dară ea, 
bucătăreasa, să răspunză de dânsa. 

Fiind sub ascultarea bucătăresei, fata de împărat se silea în toate 
chipurile să-i fie pe plac. Unde să se adune ea cu celelalte slugi din curte? 
Unde să scoață ea un cuvinţel de pâră sau de zâzanie? Unde să calce ea 
cuvântul bucătăresei și să se amestece în certurile și becisniciile celorlalți? 
Ferit-a Dumnezeu! Ea îngrijea de păsările din curtea împărătească, ca de ale 
dânsei; după ce deschidea coteţele, și le da de mâncare, apoi le cuibărea, 
punea cloştile şi vedea de pui, mai cu milă decât cloştile. Mâncarea și apa, 
mai cu seamă, nu le lipsea niciodată. 

Iară daca isprăvea treaba cu găinile, venea pe lângă bucătăreasă și-i da 
şi ei ajutor. Toţi slujbaşii curţii o luau în nume de bine, văzându-i vrednicia, 
şi toţi aveau milă de ea. Se dusese vestea până la împărăteasa de hărnicia, 
de bărbăţia şi de curăţenia de inimă a găinăresei. Împărăteasa ceru să i se 
înfăţișeze ca să o vază şi dânsa. Smerenia, nevinovăția şi sfiala ce băgă de 
seamă împărăteasa la găinăreasă îi plăcu. Ea porunci bucătăresei să o ia mai 
de aproape, spre a nu cădea în gurile bârfitorilor. 

Nu trecu mult şi împăratul cu împărăteasa și cu fiul lor fură poftiţi la 
nuntă la un alt împărat. Ei se duseră. În ziua aceea se ceru şi găinăreasa de 
la bucătăreasă cu rugăciune ca să o lase să se ducă și ea prin cetate, să se 
mai răsufle puţintel. Bucătăreasa îi dete voie. Găinăreasa se îmbrăcă cu 
hainele de aur și zicând: "Lumină înainte, întuneric înapoi, nimeni să nu mă 
vază ce voi face", se duse ca vântul și, ajungând la nuntă, se prinse în horă 
tocmai lângă fiul împăratului. Acesta cum o văzu, îi căzu tronc! la inimă. Se 
îndrăgosti după dânsa, vai de lume! El o întrebă a cui fată este, și de unde. 
Ea îi spuse alte gogleze. Iară el tot vorbind cu dânsa, îi luă un inel şi nu mai 
voi să i-l dea. 


Când fu înde seară, ea, cu grije, iară zise vorbele ce zisese la venire, și 
pieri ca o nălucă din mijlocul horei. Bucătăreasa o certă că prea zăbovise. 
Ea îşi ceru iertare și se făgădui că altă dat nu va mai face aşa. Fiul 
împăratului nu mai putea de inimă rea, că-i scăpase aşa bucăţică bună. 

După niţel timp, acest împărat fu iarăși poftit la o nuntă de împărat. Fiul 
împăratului se duse și el cu tată-său și cu mumă-sa. 

Găinăreasa se ceru şi ea de la bucătăreasă. Și căpătând voie se duse, ca 
şi întâi, îmbrăcându-se în hainele cu mărgăritare. Se prinse în horă, iarăși 
lângă fiul împăratului. Până seara nu jucă cu altul, decât numai și numai cu 
dânsul. Când dete în amurg, ca şi de la rând, ea pieri. 

Să se prăpădească fiul împăratului de părere de rău că o pierduse. Nu-l 
mai încăpea locul. O căuta prin toate părţile, dară ia-o de unde nu e! 

Se întoarse dară cu inima zdrobită. Un fel de lâncezeală îl coprinse. 

Găinăreasa, îndată ce se întoarse acasă, iute, iute, se îmbrăcă iarăși cu 
pielea de măgar, și căuta de găini cu voie bună şi tot cântând. 

Mai trecu ce mai trecu, și iarăși fu chemat împăratul la o nuntă a altui 
împărat. El se duse iarăşi cu fiul său. 

Se ceru și găinăreasa în ziua aceea. Dară bucătăreasa nu mai voia să-i 
dea drumul. Abia, abia, după multe rugăciuni, şi cu făgăduinţa de a nu se 
mai cere niciodată, se înduplecă bucătăreasa a-i da voie. Se îmbrăcă deci în 
hainele sale cele cu diamante, şi zicând vorbele cele ce o ascundeau de la 
ochii oamenilor, ea se duse şi se prinse în horă iarăși lângă fiul împăratului. 
Acesta, cum o văzu, îi veni inima la loc, fiindcă fata cam întârziase. Fiul 
împăratului juca ce juca, şi tot se uita la dânsa, parcă o tot pierdea din ochi. 
Și în adevăr avea şi ce vedea. Aşa de bine îi şedea gătită, de părea că este o 
zână. Sclipea diamantele de pe dânsa de luau ochii celor ce se uitau la 
dânsa. Fiul împăratului era mândru nevoie mare! fiindcă zâna numai cu 
dânsul jucă cât ţinu hora. Și unde se rotea pe lângă dânsa și se îngâmfa ca 
un curcan. 

Iară când fu a da înde seară, găinăreasa pieri iarăşi ca o nălucă. Când 
văzu fiul împăratului că zâna lipseşte, atâta îi fu. Căzu la grea boală. 
Pasămite prinsese lipici. Se aduseră toţi vracii, toate babele şi toți cititorii 
de stele; rămaseră însă ruşinaţi, căci n-avură ce-i face. Atunci fiul 
împăratului spuse mă-sii că până n-or găsi pe fata la care se va potrivi inelul 
ce-i dete el, nu se va face bine. Mumă-sa rugă pe împăratul să asculte 
rugăciunea fiului lor. Iară împăratul porunci să umble nişte boieri din casă 


în casă să încerce inelul, și la ce fată ori muiere se va potrivi, să o aducă cu 
cinste la curtea împărătească. 

Umblară boierii şi răzbătură toate colţulețele, şi ca să se potrivească 
inelul la cineva, ba. Se întoarseră deci cum s-au fost dus. Să se dea fiul 
împăratului de ceasul morţii, de ciudă, când auzi una ca aceasta! În cele mai 
de pe urmă porunci să se cerceteze şi prin curtea împărătească. Chemă de 
față pe toate muierile, slujnicile şi roabele. Toate se grăbiră a veni. Încercă 
inelul şi la nici una nu se potrivi. Pasămite pe găinăreasa o uitaseră toți cu 
totul. Bucătăreasa își aduse aminte și spuse împărătesei de dânsa. 

— Să vie şi ea, să vie şi ea, răspunse împărăteasa. 

O aduseră cu nepusă în masă, căci ei nu-i prea era voia să se dea la 
iveală îmbrăcată în pielea de măgar. Dară cine o ascultă! Cum o văzură 
slugile, se umflară de râs. Ea, cu capul plecat și plină de rușine de batjocura 
tutulor slujitorilor, veni şi cu sfială se apropie. Cum îi puse inelul, parcă fu 
de acolo; și de unde să nu fie așa! 

Cum auzi fiul împăratului că s-a potrivit inelul, odată răsări ca din 
somn. Porunci de o aduse în faţa împăratului. Acestuia nu prea îi venea a 
crede că fiu-său să fi căzut la boală pentru o așa netrebnică, și cât p-aci era 
să-i oropsească. 

Fiul împăratului şi mumă-sa căzură cu rugăciune la găinăreasa ca să se 
facă cum era la nuntă. După mai multe tăgăduiri, se înduplecă şi, ducându- 
se în cocioaba ei, se îmbrăcă și apoi veni sus, îmbrăcată și frumoasă ca o 
zână. Împăratul bleojdi ochii la dânsa şi rămase mult timp uimit de 
frumuseţea ei. Văzu și el acum că bună bucăţică îşi alesese fiul lui. Atunci 
împăratul îşi scoase stema din cap şi o puse în capul fiului său; tot aşa făcu 
şi împărăteasa, puind stema sa în capul găinăresei. 

Fiul împăratului o dată sări din pat. Pare că nu mai fusese bolnav de 
când lumea. 

Atunci găinăreasa, după stăruința tutulor, îşi spuse toată istoria. Nunta 
se hotărî şi împăratul, tatăl găinăresei, fu şi el poftit. Acesta când văzu pe 
fie-sa la cununie, rămase ca trăsnit de Dumnezeu. El o credea pierită, 
socotind că-și făcuse seamă singură. Apoi se veseliră veselie împărătească, 
şi trăiră cât trăieşte lumea, bucurându-se în pace de toate fericirile 
pământeşti. 

Încălecai p-o şea etc. 


Hoţu împărat 


A fost odată ca niciodată etc. 

A fost odată un împărat mare şi puternic. Abia la vremea cărunteţei 
dobândi şi el un copil. Bucuria lui fu nespusă când se văzu și el tată, şi toată 
împărăţia lui fu veselă dinpreună cu dânsul, căci acest împărat era bun, 
drept şi temător de Dumnezeu. Pentru aceasta, el făcu mult bine poporului 
său. Și toţi într-un gând și într-o glăsuire dete mărire Domnului că s-a 
îndurat a le da un moştean al împărăției. 

Acest împărat puse de gând ca pe fiul său să-l dea să înveţe toate 
meseriile și toată procopseala cărturarilor. 

Fiul împăratului creștea într-o lună cât alţii într-un an. Când fu de opt 
ani, părea că este de optsprezece. 

Daca văzu aşa, tată-său, împăratul, îl dete la carte; după ce învăță 
filosofia şi citirea pe stele, de la cei mai iscusiţi dascăli, îl dete la cel mai 
meşter vraci, de învăţă și meșteșugul leacurilor. 

Văzând tată-său, împăratul, că fiu-său are ţinere de minte grozavă şi ia 
în cap uşor cele ce i se arată, se umplu de mulțumire sufletească, căci 
Dumnezeu îi dase un copil tocmai după gândul său. 

Învăţând el toată cartea, împăratul a început a trimite pe fiu-său din 
cetate în cetate să înveţe toate meseriile. Cum auzea că în cutare cetate este 
câte vrun meşter mai dibaci şi că acea meserie nu se află pe la dânsul, 
îndată îl trimitea să înveţe şi acea meserie. 

Astfel umblă fiul împăratului din ţară în ţară, ca și un pribeag, până ce 
învăţă toate meseriile de pre pământ. Și întorcându-se la palaturile tatălui 
său, socotea că acum s-a sfârșit; are să se strângă de pre drumuri. 

De bucurie că are un fiu așa de procopsit și de iscusit, tatăl său făcu o 
masă mare, unde chemă pe toți împărații, vecinii lui, ca să le arate fiul său 
procopseala. 

Însuşi fiul împăratului porunci la bucătari şi le arătă cum să facă 
bucatele. Mesenii nu ştiau cum să mai laude gustul acestor bucate. Când, 
iată că vine şi fiul împăratului la masă. Se chefuiră, deci, și ştii, vorba ăluia, 
vorba vorbă aduce. Începură împărații a-şi povesti despre judecăţile și 
dreptăţile ce făcuse fiecare în împărăţia sa. Între altele, unul spuse că se va 
căi cât va trăi el, pentru că a osândit pe un om drept, învinovăţit fiind că ar 
fi furat niște lucruri, pe când altul a fost hoţul, precum se dovedi mai în 
urmă. 


Cum auzi împăratul care dedese ospăţul, se întoarse către fiul său și 
zise: 

— Ştiu că, daca un împărat voieşte să fie drept şi adevărat stăpânitor 
supușilor săi, trebuie să ştie toate meseriile, ca să cunoască prin însuși ochii 
săi păsurile fiecăruia. De aceea, fătul meu, te-am dat să înveţi toate 
meşteșugurile. Nu mi-a venit în gând că şi hoţia este un meșteșug. Aceasta 
îți rămâne să mai înveţi, după care te vei face un împărat ca Solomon 
împărat și cum altul nu va mai fi pe lume. 

— Ii! tată, răspunse fiul de împărat, carele se rușină şi se roşise ca o 
sfeclă, cum de mă osândeşti astfel ca pe un vinovat de codru? 

Și sculându-se de la masă, se duse unde se duse el, şi se întoarse 
numaidecât, peste așteptarea tutulor, cu o slugă a lui credincioasă, aducând 
niște scânduri, stinghii, drugi, odgoane și pânze. Cu aceste se apucă, ajutat 
de sluga lui, de clădi un fel de foișor. 

Gătindu-se foişorul, se urcă într-însul şi, învârtind niște şuruburi şi niște 
vârtejuri la niște meşteşuguri ce avea acest foișor, începu a pluti în vânt şi, 
pe când se tot urca, el își luă ziua bună de la toți cei de față, cari rămăseseră 
cu gurile căscate și cu ochii bleojdiţi la dânsul. Mumă-sa cât p-aci era să-i 
vie rău de inimă rea; dară își ţinu firea. 

După ce îl pierdură din ochi, mesenii se sculară și se împrăştiară ca puii 
de potârniche, nemaivoind a adăoga mâhnirea împăratului, care se vedea de 
pe faţă că era prea mare. 

Fiul împăratului, după ce călători câtva timp prin văzduh, prinse a se 
coborî. Ce să vezi dumneata? Orânda îl duse a se lăsa tocmai dinaintea unei 
cocioabe de bordei sărăcăcios. 

Era seara. Bătu la ușe. Cei dinăuntru, o pereche de oameni jigăriţi, 
întrebă: 

— Cine e acolo? 

— Om bun, le răspunse fiul de împărat. Deschideţi, că sunt un călător. 

Îi deschiseră. Când intră în bordei, el băgă de seamă că muierea 
aruncase ceva sub pat. 

— Dară ce vânt te aduce pe la noi? 

— Sunt strein. Acum am sosit din alte împărăţii. Rogu-vă să mă găzduiţi. 

— Bucuros, cu ce vom putea. 

— Foarte vă mulțumesc, le mai zise el. Nu vă va fi degeaba. Dară de ce 
vă stinghiriți din lucru? Lucraţi, nu vă opriţi pentru mine. Am băgat de 
seamă că făceaţi ceva când am venit! 


Muierea vru să îndruge câteva minciuni. Dară bărbatul îi luă din gură şi 
zise: 

— Să-ţi spunem drept. Dumneata eşti oaspetele nostru, și crez că nu ne 
vei da pe mâna stăpânirei. Eu sunt hoţ. Meseria acesta nu mai are căutare, 
de când împăratul a pus nişte slujbași ai dracului de strașnici şi de aspri 
pentru unii ca noi. Abia ne mai ţinem zilele, cu câte o găină sau altă pasăre 
ce putem să ciordim de pe ici, de colo. Și tocmai jumulea o gâscă nevastă- 
mea când ai venit d-ta. 

— Tocmai ce căutam și eu. Dumnezeu m-a adus la voi. Scoateţi gâsca de 
sub pat şi face-vă-ţi meșteșugul. De azi încolo sunt al vostru. Mă bag ucenic 
la d-ta să mă înveţi acest meșteșug. 

Și până jumuli și găti gâsca, fiul împăratului ieși afară, îşi strânse 
foişorul, desfăcându-l din toate încheieturile, și-l puse bine, unde să nu dea 
nimeni peste dânsul. 

Se puseră, deci, la masă şi se chefuiră, până ce cocoşii începură a vesti 
că vine alba în sat. 

A doua zi se înţeleseseră ei la cuvinte, și fiul de împărat rămase sub 
ascultarea hoţului, ca să învețe meșteșugul de la dânsul. 

— Tot meşteșugul este, zise hoţul într-una din zile, să ciordeşti, fără să te 
prinză cineva; să buzunărești şi pe dracul, fără să te vază nici pui de om sau 
altă gadină; să n-apuce să cază și tu să găseşti; orice ți s-o părea că nu este 
pus bine de altul, tu să iei şi să păstrezi; marghiolia, vicleşugul, îndrăzneala, 
istețimea, şotia și cu tot neamul lor, să fie uneltele tale. 

Fiul de împărat asculta şi băga la cap. 

După trecere de timp, în care fiul împăratului se îndeletnicise la 
meșteşugul hoţiei, văzând el că lucrurile îi merg strună, zise: 

— Meştere, când ai de gând să mă scoţi calfă? 

— Când mi-oi fura ipângeaua de pe mine. 

După ce mai trecu, merseră într-o zi la vânat. Acolo în pădure, stând să 
facă popas, se tolăniră fiecare pe ce avea, la umbră de copaci şi la răcoare, 
ca să-şi aromeze oarecum. Hoţul îşi aşternuse ipângeaua. 

Deodată hoţul auzi miercăitul unui iepure, ca şi când îl apucase ogarul. 
Se sculă, se uită prin prejur, și nu vede nimic. Soţul său, fiul împăratului, 
adormise, şi-i da nişte sforăieli de părea că mână porcii. Se culcă iarăși. 

Nu şezu mult, şi tocmai când era să-l fure și pe el somnul, auzi încă o 
dată acelaşi miercăit şi cu totul p-aproape. 

Odată sări drept în sus. 


— Ce naiba, trebuie să fie ceva. Mă repez să văz ce dracovenie să fie 
aceea. 

Și fiind un crânguleţ într-o depărtare cât arunci cu piatra, se duse într- 
acolo, de unde i se păru lui că vine miercăitul iepurelui. 

Pe când se ducea hoțul, fiul împăratului se scoală binișor, și pâș! pâș! îi 
ia ipângeaua frumușşel, o îndoiește și o ascunde într-o scorbură de copaci şi 
iarăşi se culcă. 

Acestea le făcu el mai iute decât ai gândi. 

Hoţul, daca văzu că nu este nimic în crâng, dete tutulor răilor şi iepure 
şi tot, şi se întoarse să se odihnească. Când, ia ipângeaua de unde nu e. Se 
uită prin prejur, şi nici o frunzuliță măcar nu se mișca. Fiul împăratului 
horcăia de socoteai că o să deştepte și pe morţi. 

Bietul hoţ rămase ca lovit de trăsnet. Simţi că alt n-are cine să-i fi jucat 
renghiul acesta, decât ucenicul lui. 

Se suci, se învârti, dete târcoale prejmetelor; ipângeaua nu e. În cele de 
pe urmă, după ce îl înecase necazul, se duse să-și deştepte ucenicul. 

Acesta dormea mort. Îl zgudui, îl scutură, ca de când începui să vă 
povestesc şi abia, abia se deșteptă. 

Somnoros cum era, şi tot frecându-se la ochi, începu să se jeluiască că 
n-are parte să doarmă şi el măcar un somn, și că din pricina asta o să se 
ducă de la un asemenea stăpân, cre nu-i dă răgaz cât ar aromi cineva. 

Hoţul văzu că ucenicul lui are să-l întreacă, şi zise: 

— la lasă astfel de vorbe, ci dă-mi ipângeaua, că acum ești calfă, ai 
scăpat de ucenicie. 

Când auzi fiul împăratului de unele ca acestea, se duse într-un suflet de- 
i aduse ipângeaua, și legară amândoi tovărăşie pe bine şi pe rău. 

Începuse a mișca binişor la meseria lor, de când se făcură tovarăși. Vezi 
că fiul împăratului era mai ager de mână, mai isteţ și mai îndrăzneţ. 

Într-una din zile, feciorul de împărat se duse la vânat, ia așa cam în 
dorul lelii, fiindcă n-avea altă treabă. Umblând el prin pădure, odată aude 
un grohăit de porc p-aproape de dânsul; căută și, mai iute decât ai gândi, fu 
şi acolo. Când, ce să-i vază ochii? Un mistreţ cât toate zilele de mare 
prăvălise pe un flăcău tânăr la faţă, şi se silea a-și descurca colții din arcul 
flăcăului spre a-l sfâşia. 

Fiul împăratului îşi scoase cuțitul de vânătoare şi, cu un curaj 
nemaiauzit, se repede asupra mistreţului, îi înfige cuțitul drept în ochi și îl 


dă tumba peste cap, îi mai dă vro două lovituri bune în cap și-l lasă mort 
acolo locului. 

Făcu ce făcu şi aduse nițică apă în căciulă, stropi pe flăcăul care 
leșinase, şi îl mai învioră. 

Acesta, când se deșteptă şi văzu pe izbăvitorul său, zise: 

— Cere-mi oricât vei voi şi-ţi voi da, pentru această facere de bine. 

— Bani au şi ţiganii, îi răspunse fiul de împărat, dară cinste nu. Să nu 
socoteşti că pentru bani am făcut ce am făcut eu acum pentru tine. 

Se ruşină oarecum flăcăul cu pricina; dară mai prinzând limbă, îi spuse 
şiritenia, cum venise în vânătoare cu mai mulţi tovaroși, cum zărise 
mistrețul şi se luase după dânsul, și cum nu-l lovise bine, și el se năpustise 
asupra lui și-l prăvălise de era să-l trimiță pe lumea cealaltă. 

Pasămite şi acesta era fiu de împărat, şi încă fiul împăratului locului 
aceluia. 

Se împrieteniră şi se duseră la palaturile împărătești. Împăratul nu ştia 
cum să mulțumească streinului că i-a scăpat copilul de la moarte. Îi dete 
voie ca să vie în palat oricând va voi, fiindcă el nu priimi nici o altă 
răsplătire. 

Streinul fiu de împărat, de câte ori mergea la împăratul, de atâtea ori el 
cerceta și băga de seamă la tot ce era pe acolo. 

După câtăva vreme, el zise odată tovaroşului său: 

— 'Tovaroşe, mi s-a urât cu borfăşia, să facem şi noi o hoţie care să se 
mai simţă. 

— Ce vrei să facem? 

— Iaca, să mai mergem și pe la haznaua împărătească, că doară n-o fi 
foc. 

— Da ce stai d-ta de vorbeşti, omule? D-apoi acolo, aoleo! ce de păzitori 
mai sunt! 

— Noi să mergem pe unde nu sunt păzitori. 

Se hotărâră, şi într-o noapte şi plecară. Ei îşi luară şi uneltele 
trebuincioase. Și fiindcă fiul de împărat ştia toate meșteșugurile, el cunoștea 
şi zidăria. Se apucă şi, numai din două cazmale, scase câteva cărămizi, cât 
putea omul să intre. Aceasta pe de la uliţă, pre unde nu păzea nimeni. El 
intră, umplu două căciuli cu galbeni și ieşi. Apoi potrivi cărămizile la loc, 
ca să nu se cunoască pe unde au intrat. 

Nu se poate spune bucurie ce avură când se văzură cu atâta căcălău de 
bani. Veniră acasă și dormiră, ca şi când usturoi nu mâncase și gurile nu le 


miroseau. 

A doua zi mare vâlvă se făcu în oraș cânsd se află că s-a spart visteria 
împăratului. Toţi se minunau şi se cruceau, nedomirindu-se pe unde să fi 
intrat tâlharii. 

Nu mai puţin și împăratul intră la chibzuiri, cum ar face să prinză pe 
aceşti hoţi cutezători. 

Fiul împăratului, cel ce făcuse bosmaua, se duse ca totdauna pe la 
împăratul, se făcu şi el că se miră de atâta cutezare, şi zise: 

— Cel ce a făcut o asemenea hoţie îndrăzneață nu se poate să mai vie 
măcar încă o dată. 

Împăratul locului puse tot felul de paznici la visteria lui şi aştepta. 

Hoţii, după câteva zile, când se mai potoli vâlva, veniră iarăși, fiindcă 
se dedulciseră ca calul la tărâţe, scoase cărămizile şi fiul împăratului zise 
tovaroşului său: 

— De rândul trecut am intrat eu; acum intră tu. Așa mi se pare că cere 
dreptatea. 

Tovaroşul n-avu ce zice, căci așa era. Intră deci în hazna și, fiind mai 
lacom, luă câţi galbeni putu el duce și-i aduse tovaroșului la gaură. Acesta îi 
priimi. Când să iasă şi el, hâș! în sus, hâţ! în jos, se simţi că este prins în laţ, 
şi că nu poate ieşi. Fiul împăratului n-avea timp de pierdut, ce să facă? Se 
apucă și el de-i tăie capul, îl luă cu dânsul şi p-aici ţi-e drumul. 

Dară când ajunse acasă? aoleo! Unde era Dumnezeu să vază bocetele şi 
vaietele muierii, când îi arătă capul bărbatului ei? Ţipa de socoteai că o 
pune în ţeapă. 

Fiul împăratului îi puse mâna la gură şi-i zise: 

-St! că ne-am topit. Să nu te auză cineva, că nu e bine de noi. 

Și după ce îi spuse toată șiretenia pricinii, o împăcă spuindu-i că-i lasă 
ei toți banii ce au furat, și îi mai făgădui că-i va aduce și trupul bărbatului, 
ca să-l îngroape ca oamenii și cu toată rânduiala. 

Iară daca se făcu ziuă, slujitorii împărătești găsiră trupul fără cap şi-l 
duseră la împăratul. 

Acesta se da de ceasul morţii și mai multe nu, cum de să nu prinză pe 
tâlhar viu, nevătămat. 

Fiul împăratului se duse și el pe la palat şi, auzind cele ce se plănuiau, 
se pregăti şi el a-și ține făgăduiala ce dase nevestei tovaroșului său. 

Sfătuind cei doisprezece boieri, socotiră cu mintea lor că tâlharii trebuie 
să fie cel puţin doi; că cel viu este peste poate să nu vie a lua și trupul 


mortului. Găsiră, deci, cu cale a pune trupul cel fără cap în mijlocul pieţei, 
pe o schelă cu trei trepte, și de jur-împrejur slujitori împărătești, cari să 
păzească toată noaptea. 

Aşa şi făcură. 

Fiul împăratului, hoţul, se duse și el de cumpără o mârţoagă de cal 
răpciugos şi bubos, şi slab, de era numai pielea și osul, mai cumpără o 
odoroagă de căruţă şi un butoi de rachiu. Și după ce încărcă căruţa, înhămă 
la dânsa rabla lui de cal și o porni înspre locul unde era pus trupul mortului 
spre vedere. 

P-aci prin prejur era o uliţă noroioasă. P-acolo avu poftă el a trece. 
Când, ce să vedeți dumneavoastră, cinstiți boieri? Unde mi se înnomoli a 
oțopină de cal, de nu mai putea nici picioarele să și le mişte, necum să mai 
târască şi căruţul cu butoiul de rachiu. Hi! în sus, hăț! în jos; să se miște din 
loc calul, ba. 

Și unde mi-ţi începu a face o gălăgie, de credeai că s-a aprins târgul. 

Căpetenia păzitorilor trimise pe unul să vază ce pacoste a mai dat peste 
nevoiașul ăla de om, carele are de gând să scoale tot orașul în gura lui. 

Văzându-l păzitorul cum se nevoia a-și scoate calul şi căruţa din noroi, i 
se făcu milă de el. 

Fiul împăratului, cum îl văzu, îi zise: 

— Du-te, neiculiță, de mai ado vro câţiva oameni de-mi ajutaţi să ies din 
acest noroi, și vă voi cinsti ca pe niște oameni de treabă. 

Îndată veniră mai mulţi păzitori, îi luară şi cal, şi teleguţă, și butoi şi tot, 
pe sus, de-l scoaseră din glodul unde se nomolise. 

El nu știa cum să le mulțumească mai bine; își frământa mâinile de 
bucurie și prinse a da cep butoiului. Le dete de bău cât poftiră, şi duse și 
celor ce rămăseseră de pază pe lângă trupul mortului cel fără cap. 

Nu trecu mult și toți păzitorii fură coprinși de un somn soră cu moartea. 
Unde îmi mai sforăia voinicii noştri de paznici, de pare că era cine ştie ce 
mare turmă de râmători. Pasămite rachiul din butoi era cu afion. 

Fiul împăratului, cum îi văzu lungiţi și trântiţi ca cine știe ce blende, se 
apucă de-i dezbrăcă de hainele lor și îi îmbrăcă în haine călugărești. Apoi, 
luând trupul mortului, se duse în treaba lui. 

Când văzu femeia trupul, iară începu a se boci. El iară îi puse mâna la 
gură și o opri de a face zgomot, căci, de se va afla, nu va fi bine de ei. Ea 
tăcu după ce văzu că nu e glumă, şi priimi și cea mai mare parte din suma 
furată. În chiar aceeași noapte, ei se puseră și îngropară mortul. 


Când se deșteptară păzitorii și se văzură îmbrăcaţi în haine călugărești, 
nu puteau crede celor ce li [se] arată. Se mai frecară la ochi, se mai uitară, şi 
văzură că aşa este. Cel ce se deşteptase mai întâi se duse la tovaroșul de 
lângă dânsul și, începând a-l înghioldi, îi zise: 

— Moş călugăraş, moş călugăraș, ca caţi tu aci? 

— Dară tu, călugăre, ce cauţi? îi răspunse. 

Atunci toți deodată începură a răcni unul la altul: 

— Ce cauţi aci, călugăre? arătându-se cu degetul. 

Şi se făcu o tulburare și o răscoală între dânșii, de nu-i putea da nimeni 
de căpătâi. Fi! tocmai târziu se dezmeticiră și se domiriră că omul cu 
rachiul de astă-noapte n-a fost lucru curat. 

Dară când îmi văzură că trupul lipseşte? atunci, atunci; unde îmi 
începură o ceartă şi o hălălaie între dânşii, de-ţi venea să-ţi iei câmpii. Se 
învinovăţeau ca dracii unii pe alţii. 

— Ba că tu eşti de pricină. 

— Ba că tu ne-ai făcut să bem rachiu. 

— Ba că tu ne-ai îndemnat să ne ducem să-i ajutăm. 

— Ba că tu ai fost cel dintâi care ai băut. 

Toate erau cum erau. Dară cum și când s-au călugărit ei? Și cum să se 
înfățișeze ei la împăratul? 

N-avu încotro. Așa se duseră. 

Împăratul se luă cu amândouă mâinile de barbă când văzu că vine la 
dânsul o ceată de călugări. El nu ştia, vezi, cine sunt şi ce vreau. 

Când află că sunt paznicii lui, unde mi-l umflă un râs d-alea cu lacrămi, 
şi râse până ce se strâmbă. 

Paznicii, biet, deteră în genuchi şi-şi cerură iertare. Ei spuseră toată 
şiritenia. 

Îi iertă împăratul de vro osândă, chipul; dară intră la mai mare grije. El 
se temea ca nu carecumva acest hoț atât de iscusit să nu-i ia și domnia. Nu 
mai chemă Sfatul împărăției, fiindcă începuse a-l cam bănui și pe dânsul, ci 
îşi frământa cugetul, ca ce ar face să puie mâna pe hoţ, spre a-i face de 
petrecanie. 

Hotărî dară, el cu mintea lui, ca să iscodească și pe mari şi pe mici, să 
ispitească și prin boierime și prin prostime, ca doar, doară va ajunge să puie 
mâna pe un așa tâlhar vestit care îl pusese pe așa gânduri negre. 

Pentru aceasta puse să se gătească un ospăț înfricoșat, la care pofti 
numai boierime neaoșe. La acest ospăț fu pofitit, fără doar şi poate, şi fiul de 


împărat cel strein. 

La ziua hotărâtă se adunară toţi oaspeţii. Veseliile se întinseră până 
noaptea târziu. Căci, după ce se sculară de la masă, se puseră pe joc. Şi 
trage-i la danţuri, la hori, la brâuri până ce, când se deșteptară, ajunseseră pe 
la cântatul cocoșilor de miezul nopții. 

Când să se spargă adunarea, împăratul veni la mijloc și zise cu grai cam 
poruncitor: 

— Boieri dumneavoastră, noaptea este înaintată, și ca să nu se întâmple 
cuiva vreo meteahnă de la niscaiva duhuri necurate, ori făcători de rele, eu 
am găsit cu cale în mintea mea să mâneţi aci până la ziuă. Cămara este 
mare; vă încape pe toţi. Alături de aci este cămara fiicei mele. Fiţi fără grije 
şi vă repauzaţi de ostenelile danţului şi săltărilor din astă noapte. Domnul să 
privegheze asupra voastră a tutulor. 

Aşa zise împăratul, şi aşa trebuia să se facă. Că hâr, că mâr, pace; zisa 
împăratului nu se putea deszice. 

— Vai de mine, tată, cum să mă culc eu cu ușa descuiată, alături cu 
cămara unde are să doarmă atâţia bărbaţi streini? zise fata tatălui său. 

— Nu numai atât, fata mea, dară încă să fii cu lumânarea stinsă și să ai la 
îndemână niţel muc de lumânare. De va veni cineva la tine, tu să-l mângâi 
cu mâna pe obraz, rugându-l să mai stea; și mângâindu-l să-l mânjești niţel 
cu muc de lumânare, și aceasta, draga mea copilă, cu atât mai mult trebuie 
să o faci, cu cât ea este pentru mântuirea împărăției. 

Pasămite împăratul umbla să prinză pe hoţ prin viclenie. Asta fu 
chemarea boierilor la ospăț. Căci, îşi zicea împăratul, de va fi dintre boieri 
un asemenea om isteţ, trebuie să fie și îndrăzneţ. De nu va fi dintre boieri, 
apoi, tot cu tertipuri, prin tagma prostimei să-l caut. 

Hotărârea împăratului se puse în lucrare întocmai. Se culcară toţi cu 
totul și adormiră. Numai pleoapele fetei de împărat nu putură da în gene, 
câtuşi de cât. 

Fiul de împărat cel hoţ, nici el nu adormi măcar cât ai da în cremene. El 
îşi tot răsucea mustaţa şi se încumetea, duce-se-va, or ba? Iară când fu cam 
după miezul nopţii, când și apele dorm, se sculă binișor, se uită pe la soţii 
săi, carii toți dormeau bumbeni, și pâş! trecu în cămara fetei de împărat, o 
sărută şi se întoarse apoi să se culce și el. 

Fata împăratului îşi făcu dresurile cum o învățase tatăl său, împăratul. 

Hoţul, până a nu se culca, se duse la doniță să bea niţică apă, căci îi era 
sete. Uitându-se în doniţă, el văzu că pe obrazul lui din stânga sunt niște 


pete negre. În cămara unde dormeau oaspeţii împăratului lumânarea arse 
toată noaptea. 

— E! aşa mi ţi-a fost povestea? zise el încetișor, stai măi, dară, să-ți arăt 
eu cu cine ai de a face. 

Și cu inima tâcâindă, şi umblând mai uşor decât o pisică când pândește 
la șoareci, luă muc de lumânare şi mânji pe toţi oaspeţii cari dormeau, pe 
obraz la fel cu mânjitura lui de pe faţă, apoi se culcă și el. 

Împăratul se sculă mai de dimineaţă decât toţi. Și în revărsat de zori 
vine prin cămara unde dormeau oaspeţii, spre a se uita la dânșii, nu 
carecumva este vreunul din ei mânjit după cum își povăţuise fata. 

Când colo, ce să-i vază ochii? Toţi erau mânjiţi. Speriat, se duse într-un 
suflet în cămara unde dormea fie-sa; și cu grai neliniștit zise fie-sei: 

— Bine, frate dragă, toți te-au sărutat? 

— Ba nu, tată, unul numai a venit, pe care l-am mânjit, după cum mi-ai 
poruncit dumneata. 

— Și-l cunoşti? 

— Ba nu, căci era întunerec. 

Împăratul îşi muşcă buzele. Apoi porunci păzitorilor să nu lase pe nici 
unul din oaspeţi care ar voi să plece. 

După ce se facu ziuă bine, veni împăratul iarăși în mijlocul oaspeţilor şi 
zise cu glas mare: 

— Boieri dumneavoastră, hoţul care a tulburat o ţară prin iscusinţa, 
măiestria şi istețimea lui, şi care mi-a răpit odihna sufletului meu, se află în 
mijlocul domniei voastre, și îl rog să se dea pel față; pe făgăduiala mea de 
împărat că nu-i voi face nimic. 

Toţi boierii începură a-și scutura hainele și a se lepăda ca de satana de o 
astfel de năpaste, zicând: 

— Departe de noi o astfel de bănuială. Noi nu știm la sufletul nostru nici 
o faptă neomenoasă să fi săvârşit, nici cu ştiinţă, nici cu neștiință. 

— Acum nu este vorbă nici ce ocară, nici de pedeapsă. Totul este să se 
dea pe faţă, și mă jur pe viul Dumnezeu şi pe stema mea de împărat că nu 
numai nu-i voi face nimic rău, dară îi voi da pe fata mea după dânsul. 

Atunci ieşi în faţă streinul fiu de împărat şi zise: 

— Eu sunt. 

Păru mult bine împăratului când îl văzu. Iară el își ceru voie să iasă 
afară, şi se jură pe cuvântul lui de cruce de voinic că se va întoarce înainte 
de namiezi. 


Împăratul crezu şi-i dete voie. El se întoarse, cu mai mulți oameni 
însăxănaţi cu bucăţelele foişorului său. Și acolo de față cu toții, așeză 
fiecare lemnișor la îmbucătura lui și clădi foişorul din nou. Apoi, viind 
înaintea împăratului, îi sărută mâna, și ceru ca soţia lui, fata împăratului, să 
se urce cu dânsul în foişor, ca de acolo să mărturisească cine este şi ce a 
făcut. 

Împăratul priimi. 

Cum se suiră în foișor, fiul împăratului prinse a întoarce vârtejele; şi, pe 
când foişorul începu a se sui în slavă și a pluti în aer, el zise cu grai lămurit: 

— Să ştiţi că sunt fiu de împărat, că mi-a fost dat să-mi fur nevasta, ceea 
ce și făcui, şi că acum mă duc la împărăţia tatălui meu. 

Astfel vorbind, foişorul se urca mereu până când se pierdu din ochii 
tutulor, ce rămaseră cu gurile căscate uitându-se la dânsul. 

Iară daca se cobori la palaturile tatălui său și-și arătă cartea de meşter 
de hoţie, precum și nevasta ce-și aduse tot prin furtișag, se înveseli tatăl său 
şi, coborându-se din scaun, înălță pe fiul său, zicând: 

— Știu acum că are să se ducă pomina de domnia fiului meu peste ţară. 
Știu că popoarele au să știe și ele acum ce este dreptatea, căci a fi bun 
domnitor şi drept, trebuie să ştii totul. 

După ce se înscăună, trimise sol la socrul său cu carte prin care îi 
spunea că s-a urcat în scaunul tătâne-său, şi mult se bucură acel împărat de 
norocul ce dase peste fie-sa. 

Iară eu încălecai p-o şea şi v-o spusei dumneavostră așa. 


Ileana Simziana 


A fost odată ca niciodată etc. 

A fost odată un împărat. Acel împărat mare şi puternic bătuse pe toți 
împărații de prinpregiurul lui și-i supusese, încât își întinsese hotarele 
împărăției sale pe unde a înțărcat dracul copiii, şi toţi împărații cei bătuţi era 
îndatoraţi a-i da câte un fiu d-ai săi ca să-i slujească câte zece ani. 

La marginea împărăției lui mai era un alt împărat carele, cât a fost tânăr, 
nu se lăsase să-l bată; când cădea câte un pârjol asupra ţărei sale, el se făcea 
luntre și punte şi-şi scăpa ţara de nevoie; iară după ce-ajunse la bătrâneţe, se 
supusese şi el împăratului celui mare și tare, fiindcă n-avea încotro. El nu 
ştia cum să facă, cum să dreagă, ca să împlinească voia acelui împărat de a-i 
trimite pe unul din fiii săi, ca să-i slujească: fiindcă n-avea băieţi, ci numai 
trei fete. Dintr-aceasta el sta pe gânduri. Grija lui cea mare era ca să nu 
crează acel împărat că el este zacaş și se îndărătnicește a-i trimite vreun fiu, 
din care pricină să vină să-i ia împărăţia, iară el cu fetele lui să moară în 
ticăloşie, în sărăcie şi cu ruşine. 

Văzând fetele pe tată-său tot supărat, se luaseră și ele de gânduri și nu 
ştiau ce voie să-i facă ca să-l mai înveselească. Dacă văzură și văzură că 
nimic nu-i este pe plac, fata cea mare își luă inima în dinţi şi-l întrebă într-o 
zi la masă, că de ce este supărat: 

— Au purtarea noastră nu-ţi place? îi zise ea. Au supușii măriei tale sunt 
răi şi arţăgoşi de-ţi pricinuiesc atâta mâhnire? Spune și nouă, tată, cine este 
vipera aceea care nu-ţi dă pace şi-ţi otrăveşte bătrâneţele, și ne făgăduim 
chiar a ne jertfi dacă aceasta va putea să-ţi aline oarecum mâhnirile: căci 
numai tu, tată, eşti mângâierea noastră, după cum prea bine ştii; iară noi 
niciodată n-am ieşit din cuvântul tău. 

— De asta, aşa este; n-am a mă plânge de nimic. Nu mi-aţi călcat 
porunca niciodată. Dară voi, dragele mele, nu puteţi să-mi alinaţi durerea 
care-mi pătrunde sufletul. Voi sunteţi fete, și numai un băiat m-ar scoate din 
nevoia în care mă aflu. 

— Eu nu înţeleg, zise fata cea mare, de ce ascunzi de noi izvorul 
mâhnirilor tale, tată; spune, că eu, iată, sunt gata a-mi da viaţa pentru tine. 

— Ce să ştiţi voi face, dragele mele! De când sunteţi pe lumea asta albă, 
voi aţi îmblat cu furca, cu acul, cu războiul: ştiţi toarce, coase, ţese. Numai 
un viteaz mă poate mântui, care să știe să răsucească buzduganul, să 
mânuiască sabia cu vârtute și să călărească ca un zmeu-paraleu. 


— Oricum, tată, spune-ne şi nouă, că doară nu s-o face gaură în cer, dacă 
vom şti şi noi ce lucru te amăraşte. 

Dacă văzu împăratul că-l înteţesc fetele cu rugăciunile, zise: 

— Iată, copilele mele de ce sunt tot trist. Voi ştiţi că nimeni nu s-a putut 
atinge de împărăţia mea, cât am fost tânăr, fără să-și capete alageaua și fără 
să se ducă ruşinat de unde a venit. Acum pârdalnicele de bătrâneţe mi-au 
secat toată vârtutea; brațul meu e slăbănogit, nu mai poate să învârtească 
paloșul de să se cutremure vrăjmașul. Şoimuleanul meu, pentru care p-aci- 
p-aci era să-mi pierz viața până l-am dobândit, a îmbătrânit şi el; este un 
răpciugos, abia își târâie şi el viaţa de azi pe mâine. Altădată abia mă arătam 
înaintea vrăjmașului şi, să te ţii, pârleo! îi sfârâia călcâiele dinaintea feţii 
mele; dară azi, ce să vă mai spui? voi știți că m-am supus celui mai mare și 
mai tare împărat de pe faţa pământului. Însă la dânsul este obiceiul ca toți 
supușii împărăției să-i trămită câte un fiu, să-i slujească zece ani, şi eu vă 
am numai pe voi. 

— Mă duc eu, tată, zise fata cea mare, și mă voi sili din toate puterile 
mele să te mulțumesc. 

— Mă tem să nu te întorci fără nici o ispravă. Cine ştie ce încurcătură vei 
face p-acolo, de să nu-i mai dea nimeni de căpătâi, cât hău! 

— Tot ce ştiu, tată, și mă făgăduiesc, este că nu te-oi da de rușine. 

— Dacă este aşa, pregăteşte-te şi te du. 

Când auzi fata că tată-său îi dă voie să meargă, nu mai putea de bucurie. 
Punea la cale tot pentru drum; şi se întorcea numai într-un călcâi, când 
poruncea și așeza lucrurile de călătorie. Îşi alese calul cel mai de frunte din 
grajdurile împărătești, hainele cele mai mândre şi mai bogate și merinde ca 
să-i ajungă un an de zile. 

După ce tată-său o văzu gata de plecare, îi dete poveţele părintești de 
cum să se poarte, cum să facă ca să nu se descopere că e fată. O învăţă tot 
ce trebuia să ştie un viteaz care merge la o aşa slujbă înaltă, şi cum să se 
ferească de bârfeli și clevete, ca să nu fie urâtă și nebăgată în seamă de 
ceilalți fii de împărat. Apoi îi zise: 

— Pasă cu Dumnezeu, fiica mea, și adu-ţi aminte de învăţăturile mele. 

Fata ieşi din curte ca fulgerul; n-o mai ţinea pământul de bucurie; într-o 
clipă nu se mai văzu. Şi daca n-ar fi stat mai încolo să-și aştepte boierii și 
carăle cu merinde, acestea s-ar fi pierdut, fiindcă nu puteau să se ţină după 
dânsa. 


Împăratul îi ieşi pe de altă parte înainte, mai la marginea împărăției, 
fără să ştie ea; aşeză îndată un pod de aramă, se făcu un lup şi se ascunse 
sub pod. Când era să treacă fiică-sa, deodată ieși de subt acel pod, cu dinţii 
rânjiți și clănțănind de te lua groaza; se uita drept la dânsa cu nişte ochi cari 
strălucea ca două făclii, şi se repezi la ea ca să o sfâşie. Fata, care îngheţase 
sângele în ea de frică, îşi pierduse cumpătul și, dacă calul nu făcea o 
săritură la o parte, lupul înfigea ghearele într-însa; ea o luă la sănătoasa 
înapoi. 'Tată-său, care se întorsese înaintea ei, ieși să o întâmpine, şi-i zise: 

— Nu-ţi spuneam eu, fata mea, că nu toate mușştele fac miere? 

— Așa este, tată, dară eu n-am ştiut că, ducându-mă să slujesc unui 
împărat, am să mă lupt și cu fiare sălbatice şi turbate. 

— Daca aşa este, zise împăratul, șezi acasă de-ţi vezi de fuse şi mosoare, 
şi Dumnezeu să aibă milă de mine, ca să nu mă lase a muri ruşinat. 

Nu trecu mult şi se ceru și fata cea mijlocie să se ducă şi dânsa; şi se 
lega că ea îşi va pune puterile cum să-şi sfârşească cu bine slujba ce lua 
asupră-şi. 

După multe rugăciuni şi făgăduieli, se înduplecă tată-său și o lăsă și pe 
dânsa să se ducă; dară păţi şi ea ca soru-sa cea mare, şi întâmpinând-o tată- 
său, când se întorcea, îi zise: 

— Ei, fata mea, nu ţi-am spus eu că nu se mănâncă tot ceea ce zboară? 

— Adevărat este, tată, aşa mi-ai zis: dară prea era grozav acel lup. Unde 
deschisese o gură mare de se mă îmbuce dintr-o dată, și unde se uita cu 
niște ochi din cari parcă ieşeau niște săgeți de mă săgetau la inimă! 

— Şezi acasă dar, îi răspunse împăratul, de vezi de coada măturei și de 
zarzavaturile de la bucătărie. 

Mai trecu ce mai trecu, şi iată că şi fata cea mică zise tatălui său, într-o 
zi, când şedeau la masă: 

— Tată, lasă-mă şi pe mine să fac o cercare: lasă-mă, rogu-te, să mă duc 
şi eu să-mi încerc norocul. 

— Deoarece surorile tale cele mai mari n-au putut-o scoate la căpătâi, 
mă mir cum îți mai vine să vorbeşti de tine, care nu ştii nici cum se 
mănâncă mămăliga. 

Și se cerca în tot felul să-i taie pofta de plecare, dar în zadar. 

— Pentru dragostea ta, tată, mai zise ea, voi face pe dracul în patru, 
numai să izbutesc; însă dacă Dumnezeu îmi va sta împotrivă, mă voi 
întoarce iarăși la tine, şi fără să mă ruşinez. 


Se mai împotrivi tată-său, se mai codi; dară fiie-sa îl birui cu 
rugăciunile. La urmă de tot, zise împăratul: 

— Dacă este aşa, iată îţi dau și ţie voie, să vedem ce procopseală ai să-mi 
faci. Ce-aş mai râde să te văz întorcându-te cu nasul în jos! 

— Vei râde, tată, cum ai râs și de surorile mele, fără cu toate astea să le 
scază cinstea. 

Fata împăratului, dacă văzu că tată-său îi dete voie, se gândi mai întâi 
pe care din boierii mai bătrâni să ia de povăţuitor. Şi până una-alta, ea își 
aduse aminte de vitejiile tatălui său din tinereţe și de calul său. Se duse deci 
la grajd ca să-și aleagă şi ea un cal. Se uită la unul, se uită la altul, se uită la 
toți caii din grajduri, și de nici unul nu i se prindeau ochii, deși erau 
armăsarii şi caii cei mai buni din toată împărăţia. În cele mai de pe urmă 
dete și peste calul tatălui său din tinereţe, răpciugos, bubos şi zăcând pe 
coaste. Cum îl văzu, se uita la el cu milă şi parcă nu se îndura să se 
depărteze de dânsul. 

Calul, dacă văzu așa, îi zise: 

Se vede că pentru iubirea ce ai către împăratul, stăpână, te uiţi aşa de 
galeş la mine. Ce pui de voinic era în tinereţele lui! Multe izbânzi am mai 
făcut noi amândoi! Dară de când am îmbătrânit, nici pe mine n-a mai 
încălecat altul. Și daca mă vezi aşa de jigărit, este că n-are cine să mă 
hrănească ca el. Astăzi, uite, de m-ar îngriji cineva cum să-mi priiască mie, 
în zece zile m-aş face de nu m-aș da pe zece ca d-alde ăştia. 

Atunci, fata zise: 

— Şi cum trebuie să te îngrijească? 

— Să mă spele în toate zilele cu apă neîncepută, să-mi dea orzul fiert în 
lapte dulce ca să-l pot roade, și pe fiecare zi o baniţă de jăratec. 

— Când aş şti că-mi vei fi de ajutor să sfârșesc ce am pus de gând, mai- 
mai că aş face aşa precum zici tu! 

— Stăpână, zise calul, fă cercarea asta și nu te vei căi. 

Calul era năzdrăvan. 

Fata împăratului îngriji de cal tocmai precum îi zise el. 

La a zecea zi, unde se scutură odată calul, şi se făcu frumos, gras ca un 
pepene și sprinten ca o căprioară. Apoi, uitându-se vesel la fata împăratului, 
zise: 

— Să-ţi dea Dumnezeu noroc şi izbândă, stăpâna mea, că m-ai îngrijit și 
m-ai făcut să mai fiu odată pe lume cum doream. Spune-mi tu care este 
păsul tău, şi poruncește-mi ce trebuie să fac. 


— Eu voi să merg la împăratul cel mare şi tare, vecinul nostru, ca să-i 
slujesc, şi-mi trebuie pe cineva care să mă povăţuiască. Spune-mi pe care 
din boieri să aleg? 

— Daca vei merge cu mine, îi zise calul, habar să n-ai; nu-ţi trebuie pe 
nimeni. Te voi sluji, cum am slujit şi pe tată-tău. Numai să m-asculți. 

— Dacă este aşa, de azi în trei zile plecăm. 

— Şi chiar acum daca porunceşti, îi răspunse calul. 

Fata împăratului, cum auzi aceasta, puse toate alea la cale pentru drum. 
Își luă nişte haine curate, dară fără podoabe, niţele merinde și ceva bani de 
cheltuială, încălecă calul şi, venind înaintea tatălui său, îi zise: 

— Rămâi cu Dumnezeu, tată, şi să te găsesc sănătos! 

— Cale bună, fata mea, îi zise tată-său. Toate ca toate, numai poveţele ce 
ţi-am dat să nu le uiţi niciodată. Şi la orice nevoie mintea ta să fie pironită la 
Dumnezeu, de unde ne vine tot binele și tot ajutorul. 

După ce se făgădui că aşa va face, fata porni. 

Ca şi celelalte fete, tată-său dete pe de altă parte și-i ieşi înainte, așeză 
iarăşi podul de aramă şi aştepta acolo. 

Pe drum, calul spuse fetei cu ce tertipuri îmblă tată-său să-i încerce 
bărbăţia, şi o povăţui ce să facă ca să scape cu faţa curată. Ajungând la pod, 
unde se năpusti asupra ei un lup cu niște ochi turbaţi și zgâiţi de băga fiori 
în oase, cu o gură mare şi cu o limbă ca de dihanie turbată, cu colții rânjiți şi 
clănțănind de pare că nu mâncase de o lună de zile; și când să înfigă 
ghiarele sale cele sfâșşiitoare, fata dete călcâie calului, și unde se răpezi 
asupra lupului cu paloșşul în mână de să-l facă mici fărâmi și, daca nu se da 
în lături lupul, în două îl făcea cu paloșul; căci ea nu glumea, fiindcă-și 
pusese credința în Dumnezeu, şi dorea ca vrând-nevrând să împlinească 
slujba ce și-o luase asupră. 

Ea trecu podul mândră ca un voinic. Tată-său se miră de vitejia ei şi, 
dând pe de altă parte, ieși mult înaintea ei, așeză un pod de argint, se făcu 
un leu și acolo o aștepta. 

Calul spuse fetei peste ce o să dea și o învăţă cum să facă să scape și de 
astă ispită. Cum ajunse fata la podul de argint, unde îi ieşi leul înainte cu 
gura căscată, de să o îmbuce cu cal cu tot, cu nişte colţi ca cei de fildeş şi cu 
nişte ghiare ca secerile și răcnea de se cutremurau codrii, și câmpiele vuiau 
de-ți lua auzul. Numai uitânduse cineva la capul lui cel cât baniţa și la 
coama aia ce sta rădicată în sus și zbârlită, ar fi îngheţat de frică. Dară fata 
împăratului, îmbărbătată de cal, se năpusti odată întrînsul cu sabia goală în 


mână, încât daca nu fugea leul sub pod, în patru îl făcea. Atunci trecu podul, 
multumind lui Dumnezeu şi neștiind ce o mai aștepta. 

Fata împăratului, care nu ieşise din casă de când o făcuse mă-sa, se 
mira şi sta în loc uimită, văzând frumuseţile câmpului. Aci îi venea să 
descalece ca să adune câte un mănunchi de flori din mulțimea aia ce 
acoperea văile și dealurile, flori de cari nu mai văzuse ea; aci îi venea să se 
dea la umbră sub câte un copaci nalt și stufos, în care miile de paseri cântau 
fel de fel de cântece, așa de duioase, de erau în stare să te adoarmă; și aci în 
urmă să se ducă la câte un şipot de apă limpede ca lacrima ce izvora din 
câte un colț de piatră din coastele dealurilor; susurul acestor izvoare o făcea 
să se uite galeș la ele și-i plăcea să le vază curgerea lor cea şerpuită ce 
aluneca pe pământ, încungiurate de mulțime de floricele și verdeață de 
primăvară. Dară la toate astea calul o îmbărbăta și-i da ghes să meargă 
înainte şi să-şi cate de drum. El îi spunea că voinicii nu se uită la d-alde 
astea, decât după ce duc trebile la capăt bun. Îi mai spuse că are să mai dea 
de o cursă pe care io întindea tată-său, şi o şi învăţă cum să facă să iasă și de 
astă dată biruitoare. 

Fata asculta cu toate urechile și făcu precum o învăţă calul, fiindcă văzu 
ea că toate învăţăturile lui îi iese înde bine, şi din cuvântul lui nu se abătea. 

Tată-său, ca şi de la rând, dete pe de altă parte și-i ieși înainte, aşeză un 
pod de aur, se făcu un balaur mare cu douăsprezece capete şi se ascunse sub 
acel pod. 

Când fu ca să treacă fata pe acolo, unde îi ieși înainte balaurul plesnind 
din coadă şi încolăcindu-se; din gurile lui ieşea văpaie de foc, și limbile îi 
jucau ca niște săgeți arzătoare; cum îl văzu fata că este așa de grozav, nişte 
răcori o apucară și i se făcu părul măciucă de frică. Calul daca simți că fata 
se pierde cu firea, o îmbărbătă iarăși și-i aduse aminte ce o învățase să facă; 
iară fata împăratului, după ce mai prinse nițică inimă, strânse frâul calului 
cu mâna stângă, îi dete călcâie şi, cu paloșul în dreapta, se repezi asupra 
acelui balaur. 

Un ceas ţinu lupta. Calul o potrivea cum să vină tot cam la o parte ca 
să-i reteze vreun cap; dară vrăjmașul se păzea şi el destul de bine. În cele 
mai de pe urmă, izbuti fata să rănească pe balaur. Atunci, dându-se el de trei 
ori peste cap, se făcu om. 

Fetei nu-i venea să crează ochilor când văzu pe tată-său înaintea ei; iară 
el, luând-o în braţe și sărutând-o pe frunte, îi zise: 


— Văz că tu eşti voinică, fata mea, şi bine ai făcut de ţi-ai luat calul ăsta, 
căci fără dânsul te-ai fi întors şi tu ca și surorile tale. Am bună nădejde să 
isprăveşti cu bine slujba cu care te-ai însărcinat de bunăvoie. Numai adu-ţi 
aminte de poveţele mele și să nu ieși din cuvântul calului ce ţi-ai ales. Să ne 
vedem sănătoși! 

— Să te auză Dumnezeu, tată, îi răspunse fata, și să te găsesc sănătos. 

Apoi, sărutând mâna tatălui său, se despărțiră. 

După ce merse cale lungă, depărtată, ajunse la niște munţi mari și înalți. 
Între munţi întâlni doi zmei ce se luptau de nouă ani şi nu puteau să se 
dovedească unul pe altul. Lupta era pe moarte ori pe viaţă. Cum o văzură ei, 
crezând că este un voinic, unul îi zise: 

— Făt-Frumos, Făt-Frumos, vino de taie pe ăst dușman al meu, că ţi-oi 
cădea şi eu vreodată bun la ceva. 

Iar cellalt zise şi el: 

— Făt-Frumos, Făt-Frumos, vino de mă scapă pe mine de idolul ăsta de 
vrăjmaș, şi-ţi voi da un telegar fără splină, care se numește Galben-de- 
soare. 

Fata întrebă pe cal, pe care din amândoi să scape; iară calul îi zise să 
scape pe cel ce-i făgăduise să-i dea pe Galben-de-soare, că este un cal mai 
harnic decât dânsul, fiindu-i frate mai tânăr. Atunci unde se repezi fata la 
zmeul cellalt cu paloșul, și dintr-o lovitură îl făcu în două bucăţi! 

Z.meul, daca se văzu scăpat, îmbrăţișă pe mântuitorul său şi-i mulțumi, 
apoi merseră acasă la dânsul ca să dea lui Făt-Frumos pe Galben-de-soare, 
după cum se făgăduise. Muma zmeului nu mai putea de bucurie când văzu 
pe fiu-său teafăr şi nu mai ştia ce să facă ca să mulţumească lui Făt-Frumos 
că-i scăpase copilul de la moarte. 

Fata împăratului arătă dorinţa ce are de a se odihni de osteneala 
drumului ce făcuse. Îi dară o cămară şi o lăsară singură. Ea, prefăcându-se 
că voiește să îngrijească de cal, îl întrebă daca are să i se întâmple ceva; şi 
calul îi spuse ce are să facă. 

Muma zmeului precepu că aci la mijloc se joacă vreo drăcie. Ea spuse 
fiului său că voinicul ce-l scăpase de primejdie trebuie să fie fată și că o 
asemenea fată vitează ar fi numai bună să o ia el de soţie. Fiul său zicea că 
o dată cu capul nu putea el crede una ca asta, fiindcă nu se putea ca o mână 
femeiască să răsucească paloșul aşa de bine cum făcea Făt-Frumos. Atunci 
muma zmeului zise că are să facă cercare. Pentru aceasta puse seara la 


capul fiecăruia din ei câte un mănunchi de flori: la care se vor veșteji florile, 
acela este bărbat, şi la care va rămânea verzi, este femeie. 

Fata împăratului, după povaţa calului, s-a sculat peste noapte cam 
despre ziuă, când somnul este mai dulce, și pâş, pâş, în vârful degetelor, 
intră în cămara zmeului, îi puse mănunchiul său de flori, luă pe al lui şi, 
punându-l la capul patului său, se culcă şi dormi dusă. 

Dimineaţa, cum se sculă zmeoaica, se duse într-un suflet la fiul său şi 
văzu florile veştede. După ce se sculă și fata împăratului, merse și la dânsa 
şi, văzând că şi ale ei se vestejise, tot nu crezu că este voinic. Ea zicea fiului 
său că nu se putea să fie bărbat, fiindcă vorba îi curgea din gură ca mierea, 
boiul îi era așa de gingaș, încât îţi venea să o bei într-o bărdăcuţă de apă, 
perişorul supţire şi stufos îi cădea pe umeri, în unde, faţa-i are pe vino- 
ncoace; ochii ăia marii, frumoși și vioi de te bagă în boale, mănușiţa aia 
micuță și piciorușul ca de zână, și în sfârşit totul nu putea să fie decât de 
fată, măcar că se ascundea sub ţoalele cele voiniceşti. Apoi hotărâră să mai 
facă o încercare. 

După ce-și dară bună dimineaţa, după obicei, zmeul luă pe fată şi 
merseră în grădină. Aci, zmeul îi arătă toate felurile de flori ce avea, şi o 
îmbia și pe dânsa să le miroase. Fata împăratului își aduse aminte de 
poveţele calului şi, cunoscând viclenia, zise cam răstit că de ce l-a adus în 
grădină de dimineaţă ca pe o femeie să-i laude florile cu nişte vorbe seci, pe 
când ar fi trebuit să meargă mai întâi la grajduri să vază cum se îngrijește p- 
acolo de cai. 

Auzind acestea, zmeul spuse mă-sei, dară ea nici acum nu putea să 
crează că este băiat. În cele mai de pe urmă, zmeoaica se vorbi cu fiul său 
să mai facă o-ncercare; zise fiului său să ducă pe Făt-Frumos în cămara cu 
armele, să-l îmbie să-și aleagă ceva de acolo și, de va alege vreo armă din 
cele împodobite cu nestimate, să știe de bună-seamă că ea este fată. 

După prânz, zmeul duse pe Făt-Frumos în cămara cu armele. Aci erau 
rânduite cu meșteșug tot felul de arme: unele împodobite cu nestimate, 
altele numai așa, fără podoabe. Fata împăratului, după ce se uită şi cercetă 
mai toate armele, îşi alese o sabie cam ruginită, dară cu fierul ce se încovoia 
de se făcea covrig. Apoi spuse zmeului și mumei sale că a doua zi vrea să 
plece. 

Când auzi muma zmeului ce fel de armă își alese, se da de ceasul morţii 
că nu putea descoperi adevărul. Ea spuse fiului său că, deşi pare că este 
băiat după apucăturile lui, dară este fată, și încă de cele mai prefăcute. 


Dacă văzu că n-are încotro, merseră la grajd şi-i dederă pe Galben-de- 
soare. Şi după ce-și luă rămas bun, fata împăratului își cătă de drum. 

Încă pe cale fiind şi silind să ajungă, calul zise fetei: 

— Stăpână, până acum m-ai ascultat la orice ţi-am zis, şi toate ți-au mers 
bine. Ascultă-mă şi de astă dată și nu vei greşi. Eu sunt bătrân de aci 
înainte; și mi-e să nu poticnesc. la pe frate-meu Galben-de-soare și fă 
călătoria mai departe cu el. Încredete lui cum te-ai încrezut în mine şi nu te 
vei căi. El este mai tânăr decât mine și mai sprinten, şi te va învăţa ca şi 
mine ce să faci la vreme de nevoie. 

— Este adevărat că am izbutit ori de câte ori te-am ascultat. Şi daca n-aş 
şti cât ai fost de credincios tatălui meu, de astă dată nu te-aș asculta. Mă voi 
încrede însă fratelui tău ca și ţie, după ce-mi va dovedi că-mi vrea binele. 

— Încrede-te, stăpână, zise Galben-de-soare, căci voi fi mândru să 
încalece pe mine o vitează ca tine, şi apoi mă voi sili ca să nu mai simți 
lipsa fratelui meu, fiindcă voi să-l scutesc și pe dânsul, sărmanul, că e 
bătrân, de necazurile și primejdiile călătoriei ce vei să faci, pentru că, 
trebuie să ştii, peste multe nevoi ai să dai și multe primejdii ai să întâlneşti. 
Dară cu vrerea lui Dumnezeu și de mă vei asculta, pe toate ai să le biruieşti 
şi să le scoţi la capăt bun. 

Fata împăratului încălecă apoi pe Galben-de-soare şi se despărți de 
calul ei, lăcrimând. Merseră, merseră, cale lungă, depărtată, când fata 
împăratului zări o cosiţă de aur. Opri calul şi-l întrebă dacă este bine să o ia, 
ori s-o lase locului. Calul îi răspunse: 

— De o vei lua, te vei căi; de nu o vei lua, iarăși te vei căi; dară mai bine 
este să o iei. 

Fata o luă, o băgă în sân și plecă înainte. 

Trecură dealuri, trecură munţi și văi, lăsară în urmă păduri dese şi verzi, 
câmpii cu flori de cari nu mai văzuse fata, izvoare cu ape limpezi şi reci, şi 
ajunseră la curtea împăratului celui mare și tare. 

Ceilalți fii de împărați cari slujeau acolo îi ieşiră înainte şi o 
întâmpinară. Ei nu se puteau dezlipi de dânsa, căci și vorba-i și faţa îi erau 
cu lipici. 

A doua zi se înfăţişă la împăratul şi spuse pentru ce a venit. Împăratul 
nu mai putea de bucurie că-i sosise aşa voinic chipeş și drăgălaş. Îi plăceau 
prea mult răspunsurile ce primea la întrebările lui, se vedea cât de colo că 
vorbea cu înțelepciune și supunere. Văzând împăratul un tânăr așa de cu 
minte, prinse dragoste de el și-l luă pe lângă dânsul. 


Fata de împărat nu se putu împrieteni cu toţi ceilalți fii de împărați, 
fiindcă cei mai mulţi erau năzuroși, tembeli și deșucheaţi; iară ei prinseseră 
pizmă pe dânsa pentru aceasta; și, pentru că văzuse că împăratul o lua în 
nume de bine, îi purtau sâmbetele. 

Într-una din zile ea îşi găti bucate singură şi şedea la masă, când doi din 
ceilalți fii de împărați veniră să o vază. Șezură deci cu toți și mâncară. Atât 
de mult plăcură acestor fii de împărați bucatele, încât îşi lingeau și degetele 
când mâncau. O lăudară pentru meşteșugul de a face bucatele și ziseră că de 
când sunt ei, nu mai mâncaseră aşa bucate bune. 

Cum se întâlniră aceştia cu ceilalți fii de împărați, le spuseră că au fost 
la masă la fiul de împărat venit de curând, că au mâncat cum nici împăratul 
nu mănâncă și că bucatele au fost gătite de dânsul. 

Atunci toţi fiii de împărați se alegară de dânsa să le gătească într-o zi ea 
bucatele. Și iată că tocmai în ziua aceea bucătarii curții se îmbătaseră, sau 
nu știu ce făcuseră, că nici focul nu era făcut pe vatră. Și aşa, rugată fiind cu 
stăruință, se apucă şi ea de găti niște bucate înfricoșate. Când le aduse pe 
masă la împăratul, acesta nu se putea sătura mâncând. Iară dacă chemă pe 
bucătar și-i dede poruncă că tot astfel de bucate să-i gătească, el spuse cine 
a gătit în ziua aceea. Împăratul rămase pe gânduri. 

Apoi veniră şi ceilalți fii de împărați și spuse împăratului că fiul 
împăratului de curând venit s-ar fi lăudat la un chef ce au făcut cu toții, că 
ştie unde este Ileana Simziana, cosiță de aur, câmpul înverzește, florile- 
nfloreşte, şi că are o cosiță din cosița ei. Cum auzi împăratul aceasta, 
porunci să-l cheme și îndată îi zise: 

— Tu ai ştiut de Ileana Simziana și mie nu mi-ai spus nimic, măcar că ți- 
am arătat dragoste și te-am cinstit mai mult decât pe ceilalți. 

După ce ceru și văzu cosiţa de păr, îi zise: 

— Poruncă împărătească să ştii că ai să-mi aduci pe stăpâna acestei 
cosiţe; căci de nu, unde-ţi stau talpele îţi va sta şi capul. 

Biata fată de împărat se cercă să zică şi ea ceva, dară împăratul îi tăiă 
cuvântul. Apoi se duse de spuse calului cele ce se întâmplară. Calul îi zise: 

— Nu te speria, stăpână. Astă-noapte chiar frate-meu mi-a adus răspuns 
că pe stăpâna cosiţei a furat-o un zmeu; că ea nu voiește nici în ruptul 
capului să-l iubească până nu-i va aduce herghelia ei de iepe; şi că zmeul își 
bate capul cum să-i împlinească dorinţa. Ea este acum în smârcurile mărilor. 
Du-te la împăratul să-ţi dea douăzeci de corăbii, şi ia marfă de cea mai 
frumoasă de pune într-însele. 


Fata de împărat nu aşteptă să-i zică de două ori, şi se duse drept la 
împăratul: 

— Să trăieşti, luminate împărate, şi să-ţi fie faţa cinstită. Am venit să-ţi 
spun că slujba cu care m-ai însărcinat o voi împlini-o, daca-mi vei da 
douăzeci de corăbii şi bani ca să cumpăr marfa cea mai frumoasă și mai 
scumpă ca să pun într-însele. 

— Să se facă aşa precum zici tu, numai să-mi aduci pe Ileana Simziana, 
îi răspunse împăratul. 

Cum se gătiră corăbiile, le încărcară cu marfă şi fata de împărat 
împreună cu Galben-de-soare intră în cea mai frumoasă și plecară. Nici 
vânturi, nici valurile mării nu putură să le stea împotrivă și, după o călătorie 
de câteva săptămâni, ajunseră la smârcurile mărilor. Acolo stătură. Fata 
împăratului şi cu Galben-de-soare ieșiră la uscat şi îmblau pe ţărmuri; însă 
când ieșiră, luară din corabie o păreche de conduri cusuţi numai cu fir și 
împodobiţi cu pietre nestemate. Tot îmblând pe aci, zăriră nişte palaturi cari 
se învârteau după soare, şi o luară într-acolo. În cale se întâlniră cu trei 
roabe de ale zmeului, cari păzeau pe Ileana Simziana. Cum văzură ele 
condurii, li se scurgeau ochii după dânșii; iară fata împăratului le spuse că 
este un neguțător care a rătăcit drumul pe mare. 

Întorcându-se roabele, spuse doamnei lor cele ce văzuseră; iară ea 
zărise de pe fereastră pe neguţătorul; de cum îl ochi, începu să-i tâcâie 
inima, fără să ştie de ce; şi era bună bucuroasă de a putea să scape de zmeu, 
mai cu seamă că nu era atunci acolo, fiindcă-l trămisese ca să-i aducă 
herghelia ei cu iepele. 

După ce ascultă cele ce-i spuse roabele, se duse la neguţător, care 
aştepta la poartă, ca să vază și ea condurii; dară după ce auzi de la neguţător 
că are în corabie marfă și mai scumpă şi mai frumoasă, se înduplecă de 
rugăciunile neguţătorului și pofti să meargă să-i vază marfa; ajungând la 
corabie şi tot alegând la marfă, nu băgase de seamă că lopătarii depărtaseră 
corabia de la uscat, şi dând Dumnezeu un vânt bun, corăbiile mergeau ca 
săgeata; când se pomeni în mijlocul mării, Ileana Simziana se prefăcu că-i 
pare rău şi prinse a certa pe neguţător că o înşelase, iară-n sufletul ei ruga 
pe Dumnezeu să-i ajute a scăpa de iazma de zmeu. 

Ajunseră cu norocire la țărm, când, ce să vezi! drăcoaica de muma 
zmeului, cum auzi de la roabe că pe Ileana Simziana o furase un neguţător 
şi fugea cu dânsa cu corăbiile, se luă după ei; şi ajungând la țărm, o văzură 


venind după dânşii ca o leoaică, cu o falcă în cer și una în pământ și 
aruncând văpaie din gura ei ca dintr-un cuptor. 

Cum o văzu Ileana Simziana, înţelese că e zgripțuroaica de mumă a 
zmeului, spuse neguţătorul, cu care era călare pe Galben-de-soare, și începu 
a plânge cu foc. 

Fata împăratului întrebă pe Galben-de-soare ce să facă, că o dogorește 
văpaia ce iese din gura zmeoaicei, iară Galben-de-soare îi răspunse: 

— Bagă mâna în urechea mea cea stângă, de scoate gresia ce este acolo, 
şi o aruncă înapoi. 

Aşa făcu fata împăratului. Apoi o luară iute la picior, pe când în urma 
lor se nălță deodată un munte de piatră care atingea cerul. 

Muma zmeului făcu ce făcu și trecu muntele, cățărându-se din colț în 
colț, şi, să te ţii după dânşii! Văzând Ileana Simziana că iară era să-i ajungă, 
spuse neguţătorului; iară acesta, după ce se înţelese cu calul, scoase din 
urechea lui cea dreaptă o perie și o aruncă înapoi. Îndată se făcu o pădure 
mare şi deasă, de nu putea să treacă prin ea nici pui de fiară. 

Muma zmeului roase din copaci, se agăţă de ramure, sări din vârf în 
vârf, se strecură, și tot după dânșii, alergând ca un vârtej! Dacă văzură că și 
de astă dată îmblă să-i ajungă, fata împăratului întrebă iară pe cal ce să facă, 
şi acesta îi zise să ia inelul de logodnă ce se află în degetul Ileanei 
Simzianei şi să-l arunce înapoi. Cum aruncă inelul, se făcu un zid de 
cremene până la cer. 

Muma zmeului, daca văzu că nu se poate urca pe dânsul și să treacă 
dincolo, nici să roază din acest zid, nu mai putea de ciudă, şi cum era de 
cătrănită şi amărâtă, se urcă şi ajunse cu gura la gaura ce lăsase inelul să 
rămână, și suflă văpaie din gura ei cea spurcată cale de trei ceasuri ca să-i 
ajungă şi să-i pârjolească, dară ei se așezară jos la rădăcina zidului şi nu le 
păsa nimic de focul zmeoaicei. 

Z.meoaica suflă ce suflă şi dacă văzu că nu poate să-i prăpădească, nici 
să pună mâna pe dânşii, plesni fierea într-însa de necaz, căzu şi crăpă ca 
necuratul; iară ei așteptară până să moară bine, apoi neguțătorul băgă 
degetul în gaura inelului, după cum îl învățase Galben-de-soare, şi zidul 
pieri ca și cum n-ar mai fi fost şi-i rămase inelul în deget. După ce se uitară 
la stârvul zmeoaicei şi făcură haz de dânsul, îl lăsară corbilor și porniră mai 
departe și merseră și merseră, până ce ajunse la curtea împărătească. 

Ajungând, se înfățișă la împăratul; acesta priimi cu multă cinste pe 
Ileana Simziana. El nu mai putea de bucurie, și se îndrăgosti de dânsa de 


cum o văzu. lară Ileana Simziana se căina şi se întrista în sufletul ei că n- 
avea triște. Cum se poate, zicea ea, să ajungă pe mâinile unora și altora, pe 
cari nu putea să-i vază de urâţi ce-i erau. Inima şi ochii ei era tot la Fătul- 
Frumos care o scăpase din mâna zmeului. 

Când însă o sili împăratul ca să se cunune cu el, ea îi zise: 

— Luminate împărate, să-ți stăpâneşti împărăţia cu norocire; dară eu nu 
mă pot mărita până nu mi s-o aduce herghelia de iepe, cu armăsarul ei cu 
tot. 

Auzind astfel împăratul, chemă îndată pe fata de împărat și-i zise: 

— Să te duci să-mi aduci herghelia de iepe, cu armăsarul ei cu tot, a 
iubietei mele; căci de nu, unde-ţi stau picioarele, îţi va sta și capul! 

— Preamărite împărate! m-ai însărcinat cu o slujbă care abia am 
săvârşit-o, fiindu-mi capul în joc. Ai la curtea măriei-tale atâţi viteji fii de 
împărați; şi fiindcă toţi te țin de om drept și cu frica lui Dumnezeu, eu 
socotesc că ar fi cu dreptul ca să dai la altul această slujbă. Ce mă știu eu 
face, şi de unde să-ţi aduc eu herghelia ce-mi poruncești? 

— Nu ştiu eu. Din pământ, din iarbă verde, să te duci să-mi aduci 
herghelia, și să nu îndrăznești a mai zice nici o vorbă măcar. 

Atunci fata împăratului se închină și ieşi. Ea se duse de spuse lui 
Galbendesoare ceea ce i se poruncise. Iară calul îi răspunse: 

— Du-te de caută nouă piei de bivol, să le cătrănești și să le așezi bine pe 
mine. Nu te teme, că, cu ajutorul lui Dumnezeu, vei scoate-o la căpătâi bun 
şi slujba cu care te-a împovărat împăratul. Dară trebuie să ştii că cu amar 
are să-i vină şi lui, la urma urmelor, pentru faptele sale. 

Fata împăratului făcu precum îi zisese calul și porniră amândoi. După o 
cale lungă şi grea, ajunseră pe tărâmul unde păşteau iepele. Acolo se întâlni 
cu zmeul care furase pe Ileana Simziana, rătăcind ca un bezmetic și neştiind 
cum să facă ca să aducă herghelia. Îi spuse că Ileana nu mai este a lui şi că 
mă-sa crăpase de necaz, pentru că nu putuse să-i scape de la răpitor pe 
iubita lui. 

Auzind zmeul aceasta, se făcu foc şi pară de mânie, se turbură de necaz 
şi nu mai vedea înaintea ochilor. Apoi, după ce înţelese că are a face tocmai 
cu răpitorul iubitei sale, își pierdu cumpătul de supărare şi amărăciune; şi 
răcnind ca un leu, se luă la luptă cu fata împăratului, care își ţinea firea și pe 
care o îmbărbăta calul. Pe fata împăratului o ferea calul de loviturile 
zmeului; căci, când vedea că rădică sabia să dea, odată se rădica mai sus 
decât zmeul, şi el da în vânt; iară când aducea fata paloșul, calul se lăsa 


răpede asupra calului zmeului şi ea da în carne vie. După ce se luptară de 
credeai că a să se scufunde pământul subt ei, nu știu cum îi veni bine fetei 
împăratului, aduse paloşul cam pieziş şi-i reteză capul. Apoi, lăsându-i 
stârvul ciorilor şi coţofenilor, se duseră până ajunseră la locul unde se afla 
herghelia. 

Aci, calul zise fetei de împărat să se urce ea într-un pom ce era acolo, şi 
să privească la lupta lor. După ce se urcă fata în pom, necheză Galben-de- 
soare de trei ori și toată herghelia de iepe se adună împrejurul lui. Apoi 
deodată se arătă şi armăsarul iepelor, plin de spune și sforăind de mânie. Și 
văzând pe Galben-de-soare în mijlocul iepelor, se răpezi la dânsul cu 
turbare și se încinse o luptă să te ferească Dumnezeu! Când se da armăsarul 
la Galben-de-soare, muşca din pieile de bivol; iară când se da acesta la 
armăsar, muşca din carne vie, şi se bătură, și se bătură până ce armăsarul, 
sfâşiat, hărtănit de sus până jos și plin de sânge, fu răzbit și biruit; iară 
Galbendesoare scăpase teafăr, fiindcă se hărtănise pieile de bivol. Atunci se 
dete fata jos din pom, încălecă și luară herghelia, mânând-o de dinapoi; iară 
armăsarul abia se târa după dânsa. 

După ce băgă herghelia în curtea împăratului, se duse de-l înștiință. 
Atunci ieşi Ileana Simziana și le chemă pe nume. Armăsarul, cum îi auzi 
glasul, îndată se scutură şi se făcu ca întâi, fără să se cunoască semn de rane 
pe el. 

Ileana Simziana zise împăratului să pună pe cineva să-i mulgă iepele, 
ca să se îmbăieze amândoi. Dar cine putea să se apropie de ele? că 
azvârleau din copite dezvânta unde loveau. Daca nimeni nu putu, împăratul 
porunci iarăși fetei de împărat să le mulgă. 

Fata împăratului, cu inima zdrobită de mâhnire şi obidă că tot pe dânsa 
o punea la lucrurile cele mai grele, și fiind curată în cugetul ei, se rugă lui 
Dumnezeu cu credinţă ca să o ajute să sfârșească cu bine și slujba aceasta. 
Și unde începu o ploaie dalea de părea că toarnă cu găleata, și îndată ajunse 
apa până la genunchile iepelor, apoi dete un îngheţ de nu se mai puteau 
mișca din loc. Văzând minunea aceasta, fata împăratului mai întâi mulţumi 
lui Dumnezeu pentru ajutorul ce-i dete, apoi se puse de mulse iepele. 

Împăratul se topea de dragoste pentru Ileana Simziana şi se uita la 
dânsa ca la un cireş copt; dară ea nici nu-l băga în seamă, ci tot da, zi după 
zi, cu fel de fel de vorbe, a se cununa. În cele de pe urmă, îi zise: 

— Văz, luminate împărate, că tot ce am cerut mi s-a împlinit. Un lucru 
ne mai trebuie, și apoi să ştii că ne vom cununa. 


— Porumbiţa mea, îi răspunse împăratul, împărăţia mea și eu suntem 
supuşi ascultători ai poruncilor tale. Cere ce mai ai de cerut cu un ceas mai 
curând, că iată mă sfârșesc de dragoste pentru tine. Am ajuns ca un năuc, 
visez deştept, nu mai ştiu ce fac, când mă uit la ochii tăi cei frumoși și 
tânjitori. 

-Daca este aşa, mai zise Ileana Simziana, să-mi aduci vasul cu botez 
care se păstrează într-o bisericuţă de peste apa Iordanului, și atunci ne vom 
cununa. 

Cum auzi împăratul aceasta, chemă iarăși pe fata împăratului și-i 
porunci să facă ce o face şi cum va ști ea, să-i aducă ceea ce poruncise 
Ileana Simziana. 

Fata de împărat cum auzi, se duse de spuse lui Galben-de-soare, și el îi 
răspunse: 

— Aceasta este cea din urmă și mai grea slujbă ce mai ai să faci. Aibi 
însă nădejde în Dumnezeu, stăpână, căci şi împăratului i s-a împlinit. 

Se gătiră şi plecară. 

Calul ştia de toate astea, căci nu era el năzdrăvan de florile mărului. 

El spuse fetei împăratului zicând: 

— Acel vas cu botez se află pe o masă în mijlocul unei bisericuțe și-l 
păzesc niște călugărițe. Ele nu dorm nici zi, nici noapte. Din când în când 
însă un pustnic vine pe la ele de le povăţuieşte cele sfinte pentru Domnul. 
Când sunt la ascultare de le învaţă pustnicul, rămâne numai una de pândă. 
De am putea nemeri la vremea aceea, tocmai bine ar fi; de nu, cine ştie cât 
avem a zăbăvi, căci altfel nu e chip. 

Se duseră deci, trecură apa lordanului și ajunseră la acea bisericuţă. 
Noroc că tocmai atunci sosise pustnicul și chemase pe toate călugărițele la 
ascultare. Numai una rămăsese de pază; şi aceasta, obosită fiind de șederea 
îndelungată, o prinse somnul. Ca să nu se întâmple însă cine știe ce, ea se 
culcă pe pragul ușei, cu gând că no să poată nimeni intra fără să simţă ea. 

Galben-de-soare povăţui pe fata de împărat cum să facă să pună mâna 
pe vasul cu botez. Fata se duse binişor, se strecură pe lângă zid și, pâș-pâş, 
în vârful degetelor, până la uşă. Aci odată sări ca o pisică de uşure peste 
prag, de nici nu atinse pe călugărița pe care o furase somnul; și, punând 
mâna pe vas, ieşi cum a intrat, încălecă pe cal şi pe ici ţi-e drumul! 

Călugărița simți, sări în sus şi, văzând că lipsește vasul, începu a se boci 
de ţi se rupea rărunchii de milă. Îndată se adunară călugărițele și se 
văicăreau de focul ce le ajunsese. Pustnicul, dacă văzu că s-a spălat pe 


mâini de vasul cu botez, cătă către fata de împărat cum zbura cu Galben-de- 
soare şi, rădicând mâinile în sus și îngenunchind, o blestemă zicând: 

— Doamne, Doamne sfinte! fă ca nelegiuitul care a cutezat să pună 
mâna lui pângărită pe sfântul vas cu botez să se facă muiere, de va fi bărbat; 
iară de va fi muiere, să se facă bărbat! 

Și îndată rugăciunea pustnicului se ascultă. Fata împăratului se făcu un 
flăcău deţi era dragă lumea să te uiţi la el. 

Cum ajunse la împăratul, se miră şi nu ştia ce să crează ochilor săi, 
băgând de seamă că se schimbase; lui i se părea că nu mai este cum era la 
plecare, ci că acum e mai chipos și mai semeţ. Cum dete vasul, zise: 

— Mărite împărate, ţi-am făcu slujbele cu cari m-ai însărcinat. Socotesc 
că acum am sfârşit. Fii fericit şi domneşte cu pace cât mila Domnului va 
voi! 

— Sunt mulțumit de slujbele tale, zise împăratul; să ştii că după moartea 
mea tu ai să te urci pe scaunul împărăției mele, fiindcă eu n-am moștenitor 
până acum. lară daca Dumnezeu îmi va da un fiu, tu vei fi mâna lui cea 
dreaptă. 

Toţi sfetnicii şi fiii de împărat erau de față când a zis împăratul vorbele 
acestea. 

Ileana Simziana, dacă văzu că i se împlini și astă voinţă, se hotărî să-și 
răzbune asupra împăratului, pentru că trimise tot pe Fătul ei Frumos la toate 
slujbele cele grele, cari puteau să-l răpună; căci ea credea că însuși 
împăratul se va duce să-i aducă vasul cu botez, fiindcă el putea mai lesne s- 
o facă, de vreme ce toţi se supuneau la porunca lui. 

Ea porunci să încălzească baia şi împreună cu împăratul să se îmbăieze 
în laptele iepelor ei. După ce intră în baie, porunci să-i aducă armăsarul ca 
să sufle aer răcoros. Și daca veni, armăsarul suflă cu o nară înspre dânsa 
răcoare, iară cu altă nară înspre împăratul aer înfocat, încât fierse şi maţele 
dintr-însul, și rămase mort pe loc. 

Mare vâlvă se făcu în împărăție când se auzi de moartea împăratului 
celui mare și tare; toţi din toate părţile se adunară și-i făcură o 
înmormântare d-ale împărăteştile. 

După acestea, zise Ileana Simziana Fătului-Frumos: 

— Tu m-ai adus aici, tu mi-ai adus herghelia, tu ai omorât pe zmeul care 
mă furase, tu mi-ai adus vasul cu botez, tu să-mi fii bărbat. Aidem să ne 
îmbăiem și să ne cununăm. 


— Eu te voi lua, dacă tu mă alegi, răspunse Făt-Frumos; dară să ştii că în 
casa noastră voi ca să cânte cocoşul, iară nu găina. 

Se învoiră şi intrară în baie. Ileana chemă armăsarul ei ca să 
încropească laptele în care se vor îmbăia. Chemă şi împăratul cel nou pe 
Galben-de-soare. Și astfel amândoi caii se întreceau care de care să facă 
baia mai potrivită de caldă stăpânului său, și mai nimerit de încropită. 

După ce s-au îmbăiat, a doua zi s-au şi cununat. Apoi s-au urcat în 
scaunul împărăției. Trei săptămâni ţinură veseliile, și toată lumea se bucura 
că le-a dat Dumnezeu un împărat așa de viteaz, care făcuse atâtea isprăvi. 

Iară el domni cu dreptate şi cu frica lui Dumnezeu, ocrotind pe săraci şi 
neasuprind pe nimeni, şi domnesc și în ziua de astăzi de n-or fi murit. 

Eram şi eu p-acolo şi căscam gura pe dinafară, pe la toate sărbările, căci 
nici pomeneală nu era să fiu și eu poftit, și apoi se ştie că nepoftitul scaun n- 
are. 

Încălecai p-o şea și v-o spusei d-voastră așa. 


Inşir-te mărgăritari 


A fost odată ca niciodată etc. 

A fost odată un fecior de boier mare, și după ce cutreierase țările, 
răzbătând prin toate unghiurile, se întorcea la moșia sa. Şi trecând printr-o 
cânepiște, văzu trei fete ce munceau la cânepă. El își căuta de drum în 
treaba lui, fără să ia aminte la cele ce tot spuneau fetele. Când ajunse la 
urechile lui nişte vorbe ce-l trezi, căci era dus pe gânduri. Se întoarse la fete 
şi le întrebă: 

— Ce aţi zis, fetelor? 

— De m-ar lua pe mine feciorul ăla de boier ce trece p-aci, eu i-aş 
îmbrăca curtea cu un fus, zisese fata cea mai mare. 

— De m-ar lua pe mine feciorul ăla de boier ce trece p-aci, eu i-aş sătura 
curtea cu o pită, zisese fata cea mijlocie. 

— De m-ar lua pe mine feciorul ăla de boier ce trece p-aci, eu i-aş face 
doi feţi-logofeţi cu totul şi cu totul de aur, zisese fata cea mică. 

După ce îi spuseseră fetele ce ziseseră, el stătu de se socoti gândindu- 
se: mă, ca ce să fie asta? Apoi după ce se mai răzgândi, zise fetei celei mici: 

— Fetico, mie îmi plăcu vorbele tale mai mult decât ale surorilor tale. 
Dacă vrei să mergi cu mine, eu te iau de soţie, numai să-ți ţii cuvântul. 

Și cum să nu fi voit fata; căci era un brad de flăcău, chipeș şi drăgălaș, 
nu glumă. 

Fata se roși la față ca un bujor; apoi, după ce mai stătu niţel la chibzuiri, 
întinse mâna şi îi zise: 

— Ai, să fie bine. Dacă tu vei fi orândul meu, nu scap eu de tine, nici tu 
de mine, măcar de s-ar pune nu ştiu cine şi cruciș şi curmeziș. 

Feciorul de boier luă fata şi se duse cu dânsa la moşiile lui. Acolo avea 
el nişte palaturi cum nu mai văzuse ea. Se cununară, făcând o nuntă de se 
dusese vestea în şapte ţări, şi făcură tot ce trebuia pentru rostul căsătoriei 
lor. 

Nu trecu mult și fata rămase grea și ea ca toată lumea. Când auzi 
feciorul de boier una ca asta, nu mai putu de bucurie, și porunci numaidecât 
să-i facă un leagăn numai de mătase, în care să-și puie copiii. 

Feciorul de boier, când îşi aduse acasă nevasta, îi dete, pentru 
trebuinţele ei, o fată a unei bahniţe de ţigancă ce-și ţinea zilele prin curtea 
boierului cu ce se îndurau stăpânii. Procleta de cioară cum văzu fata, îi puse 
gând rău. 


Când sosi ceasul naşterei, fiul de boier nu era acasă, ci dus într-ale sale. 
Doamna casei trimise pe ţigancă să aducă o moașă. Ea aduse pe mumă-sa. 
Aceasta, cum veni, îi zise: 

— Milostiva noastră doamnă, mânca-ţi-ași ochişorii, la noi p-aci este 
obicei ca doamnele când are să nască, să se suie în pod și moașa să stea cu 
ciurul la uşa podului şi aşa să facă. 

Doamna îi răspunse: 

— Bine, bunico; dacă aşa vă este obiceiul p-aci, aşa să facem. 

Ea, biet, nevinovată cum era, nici prin gând nu-i plesnea că întru 
aceasta era o viclenie din cele mai spurcate. Ea se știa curată la inimă. 
Făcuse tutulor bine. Nu se aştepta, deci, ca cineva să aibă măcar o umbră de 
cugete pângărite pentru dânsa. 

Fa crezu. Și suindu-se în pod, făcu, cum zisese, doi feţi-logofeţi cu 
totului, totului de aur, în ciurul pe care îl ţinea ţiganca la gura podului. Cum 
văzu copilașii așa de frumoși, gașperița de cioară, ce să facă ca să 
ponosească pe doamna sa? Se duse numaidecât şi îngropă copilașii în 
băligarul de la grajd, și luând doi căţei de la o căţea ce fătase de curând, îi 
arătă doamnei sale, zicându-i: 

— lată, stăpână, ce făcuşi dumneata. 

— Cum se poate una ca asta? îi răspunse doamna. 

Și pângara de cioară începu a se ciorovoi cu doamna sa. Ba, c-o fi; ba, 
că n-o fi. 

Între acestea iată că sosi şi fiul de boier. Țiganca îi ieşi înainte, şi 
arătându-i ciurul cu căţeii, îi zise: 

— lată ce pricopseală îți făcu nevasta ce ţi-ai ales. Bine că ţi-a dat 
Dumnezeu în gând să-i aduci o credincioasă ca mine, care să fie pe lângă 
dânsa, căci altminteri, cine ştie cum era să te îmbrobodească și să-şi râză de 
dumneata. 

Se mânie fiul de boier când văzu o astfel de batjocură, şi ca să o 
pedepsească, luă de soţie pe ţigancă, iară pe fosta lui nevastă o făcu 
slujnică. 

Biata femeie văzu bine nedreptatea ce i se făcu: dară neavând încotro, 
tăcu şi răbdă cu nădejdea în Dumnezeu că-și va revărsa mila lui asupra ei, şi 
va da odată, odată, la iveală nevinovăția sa. 

Și mai trecând câtăva vreme, iată, măre, că răsări din băligarul unde 
fuseseră îngropaţi copiii doi meri. Coaja acestor meri era suflată cu aur, de 


lucea ca ziua, când noaptea era întuneric beznă. Ei creșteau într-o zi ca într- 
un an, şi după puţin se făcură mari. 

Țiganca, care știa blestemăţia ce făcuse, se temu, văzând frumuseţea 
merilor, şi zise bărbatului ei, tatăl copiilor răpuşi de dânsa: 

— Mă, mie mi-a venit aşa să te îndemn a tăia merii ăia ce cresc lângă 
grajd, şi din ei să faci, din doi, două scânduri la pat, că tot ne lipsesc câteva 
scânduri. 

— Bine, fa, răspunse fiul de boier, cum să tăiem noi a mândreţe de meri? 
Nu, vezi, tu, că sunt de poveste? Cine mai are asemenea meri? 

— Fie, mie mi-a venit așa, ca să-i tai; că tu de nu-i vei tăia, eu nu mai 
mănânc pâine şi sare cu tine pe un taler. 

Și neputându-se cotorosi de dânsa, fiul de boier puse de tăie merii și 
făcu dintr-înşii scânduri, le puse la pat şi se culcară pe dânsele. 

Peste noapte ţiganca auzi cum vorbea scândurile. 

— Dado, zicea una, căci copiii era un băiat și o fată, dado, zise băiatul, 
greu ţi-e ție? 

— Greu, răspunse fata, căci este păgâna pe mine. Dară ţie, greu îţi este? 

— Mie nu-mi este greu, zise băiatul, că este tata pe mine. 

Cum pricepu ţiganca că vorbele scândurilor o vor duce la pierzare, de le 
va auzi fiul de boier, nu mai dete nici pic de somn în genele ei până 
dimineaţă. 

— Bărbate, îi zise blestemata de cioropină, cum se lumină de ziuă, să tai 
scândurile alea de le-am pus ieri la pat; căci am visat nişte vise urâte astă 
noapte. 

— Bine, fa, îi răspunse el, cum să tăiem ale scânduri așa de frumoase? 

— Eu nu ştiu; tu dacă nu le vei tăia, eu mă duc şi mă dau de râpă. 

Ca să scape de câra ei, fiul de boier puse de tăie scândurile, făcându-le 
țăndări mărunte. Iară spurcata astupă toate găurelele casei și puse scândurile 
pe foc de arseră. Totuși două scânteioare se strecură pe coş și picară în 
grădină. În locul unde căzură acele scântei, răsări îndată două steble de 
busuioc. Boierul avea un mieluşel ce creștea și el prin curtea lui; acesta 
scăpând în grădină, mâncă busuiocul, și îndată i se auri lâna. Şi aşa de 
frumos se făcu mielul, încât nu se mai găsea pe lume un altul așa de frumos 
ca acesta. 

Crăpa fierea într-însa de necaz când văzu mielul; căci ţiganca pricepu 
că acesta nu era lucru curat pentru dânsa. Și după ce mai trecu câtinică 
vreme, zise bărbatului ei, când îl văzu cam cu voie bună: 


— Cum aş mai mânca carne din mielul ăla al nostru! 

— Nici să te gândești la una ca asta, că mie mi-este drag, îi răspunse fiul 
de boier. 

Văzu ţiganca că de astă dată nu i se prinde vorba, o întoarse la viclenie. 

Se făcu bolnavă. O săptămână încheiată îşi chinui bărbatul cu gemetele 
ei. Într-o noapte se făcu că răsare din somn; și dacă o întreba bărbatu-său, că 
ce i s-a întâmplat, ea îi răspunse: 

— Am visat că unde venise o descântătoreasă şi unde îmi zicea că dacă 
voi să mă fac sănătoasă, să cer de la tine să tai mielul ăla al nostru și să-i 
mănânc drobul. 

— Fugi d-acolo, nevastă, îi răspunse el, ce stai tu de vorbeşti? Unde s-a 
mai văzut pe lume un miel așa de frumos? Cum să-l tăiem? Mai bine să 
aducem pe toţi vracii să-ţi dea leacuri care să te facă sănătoasă. 

— Leacul meu ăsta este, îi mai zise ea. Daca nu vrei să tai mielul, înţeleg 
că tu vrei să mor eu. 

Și, neavând încotro, fiul de boier puse de tăie mielul și-l dete la 
bucătărie să-l gătească. 

Gaşperiţa se duse îndată în bucătărie și puse la cale ce să se facă cu 
mielul, ca să nu mai rămâie nimic din el. Trimise maţele la pârâu, cu o 
credincioasă d-ale ei, ca să le spele, după ce numără până și cel mai mic 
măţișor, şi-i spuse că va plăti cu capul ei de va pierde vreun crâmpei din ele. 
Credincioasa bahniţei, spălându-le la pârâu, nu știu cum făcu și rupse un 
căpătâi. De frică, îl dete pe gârlă. 

După aceea se întoarse acasă, aduse toate maţele și le dete iarăși la 
număr. 

A doua zi ducându-se fosta soţie a boierului la pârâu cu cofa să aducă 
apă, se uită la vale pe râu și văzu acolo pe un dâmb doi copilași, jucându-se 
cu două mere de aur, de lucea pământul, şi rămase acolo până seara uitându- 
se cu jind la dânşii, căci ei îi da în gând că poate să fie copiii dânsei. 

Întorcându-se acasă, o luă spurcata de cioroaică la bătăi. 

Dară ea zise: 

— Nu mă mai bate, stăpână, că ce-mi văzură ochii, o săptămână să te tot 
uiţi, şi tot nu te îndestulezi. 

Daca auzi așa, se duse şi cioroaica, şi în adevăr că şi ea se uitase acolo 
privind la copilaşi. Și cum și-ar aduce aminte oare a se depărta, când vedea 
aşa frumuseţe nemaiauzită? Se jucau copiii şi se zbenguiau, de-ţi era dragă 
lumea să priveşti la dânșii. 


Înţepenise împielițata, zgâindu-se cu ochii acolo. Și venind mama 
copiilor şi trezind-o din buimăceala în care căzuse: 

— Vezi, stăpână, nu-ți spuneam eu că nu te poţi îndestula de o așa 
frumuseţe, de te-ai uita nu ştiu cât? 

Procleta le puse gând rău, şi tot plănuia, cum ar face ca să-i răpuie. 

Într-acestea venea lume după lume de se uita la dânșii. Din toţi 
privitorii o babă bătrână, mai pricepută, dorind și ea să-i aibă de feţi ai ei, 
ducându-se acasă, aduse cu dânsa o furcă mică și un toiegel. Cu acestea se 
duse în marginea râului şi, arătându-le aceste unelte, îi strigă cu un grai 
duios. 

Cum văzură copiii aceste lucruri, odată se repeziră la dânsele; şi fata 
puse mâna pe furcă, iar băiatul pe toiag. 

Luându-i baba cu sine, îi îmbrăcă cu niște zdrenţe și îi duse acasă la 
dânsa. 

Nu trecu mult după aceasta, şi boierul făcu clacă, adunând pe toţi copiii 
şi fetele din sat ca să înșire mărgăritare. Se duse și baba cu copiii ei. 

Acolo, la şezătoare, unde se strânseră toți de vorbea la verzi și uscate, 
spuind la glume şi la ghicitori, sta şi feciorul de boier. 

El se întâmplase în acea zi să fie cu voie bună, şi zise: 

— Știţi ce? copii! Decât să flecăriți la glume şi la câte nagode toate, mai 
bine spuneţi-vă fiecare basmul său. 

Toţi într-o glăsuire priimiră de bună cugetarea boierului. Şi spuseseră 
unii, una; alţii, alta; până ce veni și rândul copiilor babei, ca să-și spuie şi ei 
basmul lor. Dară ei sfiicioși, cum îi lăsase pe ei Dumnezeu, răspunseră: 

— Apoi, de, boierule, noi ce să spunem? că nu ştim nici un basm. 

— De! nu vă mai fandosiţi acum. Spuneţi şi voi, ia, ce v-ăţi pricepe. 

Atunci băiatul începu: 

— „A fost odată trei fete cari munceau în cânepiște, înșir-te mărgăritari,; 
şi trecând p-acolo un fecior de boier mare, înşir-te mărgăritari. 

Fata cea mai mare zise: — De m-ar lua pe mine de soţie feciorul ăla de 
boier, eu i-aş îmbrăca curtea cu un fus.» Înșir-te mărgăritari. 

Fata cea mijlocie zise: « De m-ar lua pe mine de soţie feciorul ăla de 
boier ce trece p-aci, eu i-aş sătura curtea cu o pită.» Înșşir-te mărgăritari. 

Fata cea mai mică zise și ea: «De m-ar lua pe mine de soție feciorul ăla 
de boier, eu i-aş face doi feţi-logofeţi cu totul şi cu totul de aur.» Înşir-te 
mărgăritari. 


Feciorul de boier luă de soţie pe fata cea mai mică și, daca o duse acasă, 
îi dete spre slujbă pe fata unei ţigance." 

Afurisita de ţigancă cum auzi începutul unei astfel de basm prinse a 
zice: 


Un tăciune, 
Ș-un cărbune, 
Taci, băiete, nu mai spune. 


Iară boierul zise şi el: 


Un cărbune, 
Ș-un tăciune, 
Spune, băiete, spune. 


Băiatul începu iarăși: 

— „Mai trecu ce mai trecu şi soţia boierului rămase grea. Când fu la 
ceasul naşterii, boierul nu era acasă. Soţia lui trimise pe ţigancă să-i aducă o 
moaşă; şi ea aduse pe mă-sa. Înşir-te mărgăritari. 

Bahniţa de mă-sa daca veni zise că pe la dânșii p-acolea este obiceiul ca 
doamnele când nasc să se suie în pod și moașa să stea la ușa podului cu 
ciurul. Doamna crezu. Se urcă în pod şi născu doi feţi-logofeţi cu totului, 
totului de aur. Înşir-te mărgăritari. 

Cioroaica cum văzu minunea asta, se duse de îngropă copilașii în 
băligarul de la grajd, şi puse în ciur doi căţei fătaţi de curând, pe care îi 
arătă boierului, spuindu-i că astfel de odrasle i-a născut soția. Înşir-te 
mărgăritari. 

Boierul se mânie pe soţia sa, și o pedepsi, făcând-o slujnica ţigancei, 
iară pe ţigancă o luă de soție. Din băligar crescu doi meri cu coaja de aur. 
Țiganca, cum îi văzu, se ținu de câra boierului ca să-i taie și să-i facă 
scânduri de pat. Peste noapte când se sculară, scândura de sub boier zise: 
«Dado, greu ţi-e ţie?» «Greu, că este păgâna pe mine, dară ţie greu ţi-e?» 
«Mie nu-mi este greu, că este tata pe mine.» Înşir-te mărgăritari. 

Țiganca iară sări cu vorba: 


Un tăciune, 
Ș-un cărbune, 


Taci, băiete, nu mai spune. 
Dară boierul sări, şi zise şi el: 


Un tăciune, 
Ș-un cărbune, 
Spune, băiete, spune. 


Băiatul începu: 

„Atunci bahniţa, care auzise ce vorbise scândurile, stărui cu 
dinadinsul la bărbat-său, până ce tăie scândurile. Ea le făcu țăndări și le 
puse pe foc. Două scânteioare săriră pe coş şi căzură în grădină. Din aceste 
scânteioare, răsăriră două steble de busuioc. Boierul avea un mielușel; el 
scăpă în grădină și mâncă din acest busuioc. Îndată i se auri lâna. Înşir-te 
mărgăritari. 

Cum văzu cioropina şi această minune, se prefăcu că e bolnavă şi ceru 
de la bărbatu-său să-i taie mielul, că se va însănătoși de va mânca din el. 
Acesta se împotrivi. Ea stărui. Şi ca să scape de gâra-mâra, că nu-i mai 
tăcea fleoanca, puse de-l tăie. Înşir-te mărgăritari. 

Țiganca trimise pe o credincioasă a ei cu maţele mielului să le spele la 
râu; și ca să nu lipsească nici un măţişor, i le dete pe număr. Credincioasa 
spălându-le, se rupse un crâmpeiaș și-l dete pe râu. El se opri pe un prund, 
şi noi ieşirăm de acolo. Înşir-te mărgăritari." 

Și, o minune! Mărgăritarul se înșira de la sine, fără ca copiii să fi pus 
mâna pe dânsul. 

Afurisita de ţigancă tot mereu le zicea, căci vedea ea unde are să ajungă 
treaba: 


Un tăciune, 
Ș-un cărbune, 
Taci, băiete, nu mai spune. 


Boierul însă, căruia parcă i se răcorea inima când auzea spusele 
băiatului, îi da ghes, zicându-i: 


Un tăciune. 
Ș-un cărbune, 


Spune, băiete, spune. 


— „De acolo ne luă o babă şi ne duse la casa ei, unde ne creşte ca pe 
copiii ei. Boierul, stăpânul acestei moșii, făcu o şezătoare, și venirăm şi noi, 
şi iacătă-ne, teferi cum ne-a născut muica. Înşir-te mărgăritari." 

Toţi cei de față rămăseseră cu ochii bleojdiţi la copilul care-și spunea 
basmul, și parcă nu le venea a crede celor ce le auzea urechile. 

Atunci băiatul îşi sfârși basmul zicând: 

— Şi daca nu credeţi, uitaţi-vă şi vă încredinţaţi. 

Și deodată se dezbrăcară de zdrenţele cele murdare, şi rămaseră 
strălucind de nu putea nimenea să ţie ochii la ei. Tatăl lor însă numaidecât 
se repezi, şi luându-i în braţe văzu că se lipesc de inima lui, şi atunci îi 
cunoscu că sunt fii ai săi. Și viind și muma lor, care plânsese de dânşii cu 
lacrămile cât pumnul, îi îmbrăţișă și dânsa. Şi plânseră de bucurie că îi mai 
adună Dumnezeu la un loc pre toţi și se veseliră veselie îngerească. 

Atunci boierul, amărât de amăgirea și înșelăciunea ţigancei, porunci şi 
aduse din herghelie doi armăsari neînvăţaţi. Apoi legă pe ţigancă de coadele 
cailor, împreună cu un sac de nuci, și le dete drumul să se ducă în lume, și 
unde cădea nuca, cădea și bucăţica, până ce nu se mai alese nici praful de 
dânsa. 

Iară eu încălecai p-o şa etc. 


Luceafărul de ziuă și luceafărul de noapte 


A fost odată ca niciodată etc. 

A fost odată un împărat și o împărăteasă; ei nu făceau copii; umblase pe 
la toţi vracii şi vrăjitorii, pe la toate babele și cititori de stele, şi toți 
rămaseră de ruşine, căci n-avură ce le face. În cele din urmă se puseră pe 
posturi, pe rugăciuni și milostenii; când, într-o noapte, Dumnezeu văzând 
râvna lor, se arătă împărătesei în vis și-i zise: 

— Rugăciunea voastră am auzit-o şi vei face un copil cum nu se va mai 
afla pe faţa pământului. Mâine să se ducă împăratul, bărbatul tău, cu undița 
la gârlă, şi peştele ce va prinde să-l găteşti cu mâna ta şi să-l mâncaţi. 

Nu se făcuse încă bine ziuă și împărăteasa se duse la împăratul și-l 
sculă zicându-i: 

— Împărate! scoală c-a sosit alba în sat. 

— Dar asta, răspunse împăratul, ce ai astăzi să mă scoli aşa de noapte; 
nu care cumva vrăjmașii au călcat hotarele împărăției mele? 

— Din mila lui Dumnezeu, de nici unele ca astea n-am auzit; dară am 
visat iaca ce... 

Şi-i spuse visul. 

Împăratul cum auzi, sări din aşternut, se îmbrăcă, luă undiţa şi se duse 
la pârâu gâfâind. Aruncă undiţa şi nu trecu mult, și văzu pluta undiţii 
mișcându-se. Trase undița: când, ce să vezi? un peşte mare, cu totul şi cu 
totul din aur. Doară că nu-i căzu legin de bucurie. Darămite când îl văzu 
împărăteasa? Ea fu şi mai oleoleo. 

Găti împărăteasa singură cu mâna ei peştele și mâncară. Ea îndată se 
simţi însărcinată. 

Roaba care ridică masa văzu pe talerul împărătesei un os de peşte şi o 
bătu gândurile să sugă acel os, ca să ştie și ea gustul bucatelor gătite de 
împărăteasa. 

Cum supse osul, se simţi și ea însărcinată. 

După nouă luni născu împărăteasa, ziua, un copil frumos, frumos, ca un 
îngeraș. Peste noapte născu și roaba un copil, aidoma cu al împărătesei, 
încât nu aveau deosebire unul de altul. Cum era copilul împărătesei era și al 
roabei. Semănau, cum se zice, ca două picături de apă. 

Fiului de împărat i s-a dat numele de Busuioc, iară fiului de rob, 
Siminoc. 


Crescând împreună şi făcându-se mari, i-a dat la carte, și învățau într-o 
zi cât învăţa alți copii într-un an. Când se jucau ei în grădină, împărăteasa se 
uita cu drag la dânșii de pe fereastră. 

Se făcură mari. Ei semănau atât de mult, încât nu cunoştea nimeni care 
este fiu de împărat şi care de rob. Boiul lor era mândru, amândoi aveau pe 
vino-ncoace, vorba lor, era vorbă cu lipici și amândoi erau voinici, nevoie 
mare. 

Într-o zi se hotărâră să meargă la vânătoare. Împărăteasa se tot ciudea 
cum să-și cunoască pe fiul său: fiindcă și fețele și îmbrăcăminţile fiind la 
fel, de multe ori nu putea să deosebească pe unul din altul. Se gândi să facă 
fiului său un semn. Îl chemă și, prefăcându-se că îi caută în cap, îi înnodă 
două vite de păr, fără să ştie el. 

Apoi plecară la vânătoare. 

Alergară zburdatici prin câmpiile înverzite şi se zbenguiau ca mielușeii; 
culeseră la floricele, se udară de rouă, priviră fluturii cum săltau şi săreau 
din floare în floare, cum albinele culegeau ceara și adunau mierea, şi se 
desfătară foarte mult. Apoi merseră la fântână, băură apă de se răcoriră și 
priveau cu nesațiu cum se lasă cerul în depărtare pe pământ, și ar fi dorit să 
meargă până la sfârșitul pământului, să vază cerul din apropiere, sau măcar 
până vor da de locurile acelea unde pământul este ca piftia. 

Apoi intrară în pădure. Când văzură frumuseţile pădurilor, rămaseră cu 
gurile căscate. Vezi că ei nu mai văzuseră d-alde astea de când îi făcuse mă- 
sa. Când bătea vântul și se mișca frunzele, asculta la fâșâitul lor și li se 
părea că împărăteasa umblă târând după sine rochia cea de mătase; apoi se 
aşezară pe iarba fragedă, la umbra unui copaci mare. Aci se puseră a cugeta 
şi a sfătui cum să înceapă vânătoarea. Ei, nici una, nici alta, voiau să vâneze 
tot lighioni sălbatice. 

Păsărelele, cari alergau împrejurul lor și se puneau pe crăcile 
copaciului, nici nu le băgau ei în seamă; lor, le era milă să-și puie mintea cu 
ele; dară le plăcea să le asculte ciripind. Păsărelele parcă băgaseră și ele de 
seamă una ca aceasta, şi nu se sfiau, ba încă cântau de se spărgeau; iară 
privighetorile trăgeau la geamparale numai din gușe, ca să fie mai dulce 
cântarea lor. Și aşa, stând ei aci și sfătuindu-se, pe fiul împăratului îl apucă 
o moliciune de nu putea sta în sus şi își lăsă capul în poala lui Siminoc, 
rugându-l să-i caute niţel în cap, până va aromi el. 

După ce îi căută ce-i căută, Siminoc se opri şi zise: 

— Ce este asta din capul tău, frate Busuioc? 


— Ce să fie? Știu eu de ce mă întrebi, frate Siminoc? 

— Jaca văz, răspunse Siminoc, că două viţe de păr în capul tău sunt 
înnodate. 

— Cum se poate? zise Busuioc. 

Aceasta supără atât de mult pe Busuioc, încât se hotărî să plece în lume. 

— Frate Siminoc, zise Busuioc, eu mă duc în lume fiindcă nu pot să 
pricep de ce mama mi-a înnodat părul când mi-a căutat în cap. 

— Măi frate Busuioc, îi răspunse Siminoc, vino-ţi în fire și nu mai face 
una ca asta. Căci daca împărăteasa ţi-a înnodat părul, nu crez să o fi făcut cu 
vreun gând rău. 

Busuioc însă a rămas nestrămutat în hotărârea sa și, când și-a luat rămas 
bun de la Siminoc, i-a zis: 

— Na, frate Siminoc, batista asta. Când vei vedea pe dânsa trei picături 
de sânge, să știi că sunt mort. 

— Să-ţi ajute Dumnezeu, frate Busuioc, să nimereşti cu bine; dară eu 
încă o dată te rog, pentru dragostea mea, să rămâi, să nu mai pribegești pân 
lume. 

— Peste poate, răspunse Busuioc. 

Apoi se îmbrăţișară şi Busuioc plecă; iară Siminoc rămase de se uita 
galeş după dânsul până îl pierdu din ochi. 

Siminoc se întoarse acasă și povesti părinţilor toate cele ce se 
întâmplase. 

Împărăteasa nu mai putea de inimă rea. Își frângea mâinile şi plângea, 
de să ferească Dumnezeu. Dară n-avu ce-și face capului, şi se mângâia 
oarecum văzând pe Siminoc. 

După câtva timp, acesta scoase batista, se uită la dânsa și văzu teri 
picături de sânge. Atunci zise: 

— I! a murit frăţiorul meu. Mă duc să-l caut. 

Și luându-și merinde, plecă după dânsul să-l caute. Trecu prin oraşe și 
sate, străbătu câmpiile şi codrii, merse, merse, până ce ajunse la o căsuţă. 
Acolo întâlni pe o bătrână şi întrebă de fratele său. Bătrâna îi spuse că se 
făcuse ginere al împăratului din acea parte de loc. 

Ajungând la palaturile împăratului aceluia, cm îl văzu fie-sa, socoti că e 
bărbatu-său, și alergă întru întâmpinarea lui. El zise: 

— Eu sunt fratele bărbatului tău; am auzit că a pierit din lume, și am 
venit să aflu de căpătâiul său. 


— Eu nu crez una ca asta, zise fiica de împărat. Tu eşti bărbatul meu, și 
nu ştiu de ce te prefaci așa acum. Au doară credința mea a fost pusă la 
cercare și eu te-am amăgit? 

— Nici unele din acestea nu este. Ci eu îţi spui în cuget curat, nu sunt eu 
bărbatul tău. 

Ea nu voia să crează cu nici un chip. 

Atunci el zise: 

— Dumnezeu să-și arate dreptatea. Pe cine nu va fi drept din amândoi, 
să-l cresteze sabia care stă în cui. 

Și îndată sabia sări şi crestă pe fată la deget, şi atunci crezu şi ea. Apoi 
găzdui după cum se cuvenea pe Siminoc. 

A doua zi el află că Busuioc se dusese la vânătoare şi nu se mai 
întoarse. Încălecă deci şi el pe un cal, luă ogari şi plecă după frate-său, în 
partea locului pe unde se dusese acesta. Merse ce merse și ajunse în pădure; 
acolo se întâlni cu Muma-pădurii. 

Cum o văzu, se luă după dânsa, şi dă-i goană. Ea fugea, el după dânsa, 
până ce Muma-pădurii văzând că n-are încotro, se sui într-un copaci înalt şi 
acolo scăpă. 

Siminoc descălecă și el, priponi calul, făcu focul, scoase merindele și 
începu să mănânce lângă foc, aruncând și ogarilor câte ceva. 

— Aoleo! cum mi-e frig, zise Muma-păurii, îmi clănțănesc dinţii. 

— Dă-te jos, îi răspunse Siminoc, de te încălzeşte la foc. 

— Mi-e frică de câini, zise ea. 

— Nu te teme, că nu-ţi fac nimic. 

— Daca vei să-mi faci bine, mai zise ea, na o viţă din cosiţă și leagă-ţi 
câinii. 

El puse viţa de cosiță pe foc. 

— Uf! ce greu miroase, zise Muma-pădurii, cosița ce ţi-am dat-o şi pe 
care tu ai pus-o pe foc. 

— Ai te cară de aici, îi răspunse Siminoc, şi nu mai spune la nimicuri. 
Iaca unul din ogari a dat cu coada prin foc, s-a pârlit niţel şi d-aia miroase 
greu. Daca ţi-e frig, dă-te jos şi vino de te încălzește; daca nu, tacă-ţi 
fleoanca și mă lasă în pace, nu mă tot supăra. 

Atunci ea crezu, se dete jos şi, alăturându-se de foc, zise: 

— Mi-e foame. 

— Ce să-ţi dau să mănânci? Iaca ia ce-ţi place din ceea ce am dinainte. 

— Eu voi să te mănânc pe tine, zise Muma-pădurii, găteşte-te! 


— Ba te voi mânca eu pe tine, răspunse Siminoc și asmuţi câinii la dânsa 
ca să o sfâşie. 

— Stăi, zise Muma-pădurii, opreşte câinii să nu mă sfâșie, că ţi-oi da pe 
frate-tău, cu cal și cu ogari cu tot. 

Siminoc opri câinii; atunci Muma-Pădurii icni de vro trei ori şi dete 
afară dintr-însa pe Busuioc, calul şi ogarii; iară Siminoc îşi asmuţi ogarii și 
o făcură mici fărâmi. Deşteptându-se Busuioc, se miră cum de vede pe 
Siminoc aci şi-i zise: 

— Bine ai venit sănătos, frate, dară mult am dormit. 

— Puteai tu să dormi mult şi bine, daca nu eram eu. 

Apoi îi spuse toată şiritenia de la despărţirea lor până acum. 

Busuioc bănuind pe Siminoc că s-o fi îndrăgostit cu femeia lui, nu voi 
să-l crează când acesta îi mărturisi adevărul, spuindu-i că nici prin gând nu 
i-a trecut una ca asta vreodată. El se făcu dârz, începând a-și teme nevasta. 
Şi aşa puindu-i gând rău, se învoi cu Siminoc ca să se lege la ochi, ei şi pe 
caii lor, apoi să încalece, să le dea drumul, și unde i-o scoate să-i scoată. 

Aşa făcură. Când Busuioc, auzind un geamăt, opri calul, se dezlegă la 
ochi, se uită, şi Siminoc nicăiri. Pasămite el căzuse într-o fântână și 
înecându-se, n-a mai ieşit d-acolo. 

Busuioc se întoarse acasă, își ispiti nevasta, şi ea spuse ca şi Siminoc. 
Apoi ca să se încredinţeze și mai bine de adevăr, zise şi el sabiei să sară din 
cui şi să cresteze pe cel vinovat. Sabia sări și-l crestă pe dânsul la degetul 
cel mare. 

Se tângui el, se jeli, plânse cu amar că pierduse pe Siminoc; se căi că se 
prea iuţise, dară toate fură în deşert, că n-avu ce-i mai face. Atunci, plin de 
obidă şi de durere, nici el nu mai voi a trăi fără frate-său, ci legându-se 
iarăși la ochi, precum și pe cal, încălecă și-i dete drumul în pădurea în care 
pierise fratele său. Alergă calul ce alergă, şi, bâldâbâc! dete în fântâna în 
care căzuse şi Siminoc, şi acolo îşi sfârși zilele și Busuioc, şi de atuncea a 
răsărit luceafărul de ziuă, fiul împăratului, Busuioc, şi luceafărul de noapte, 
fiul roabei, Siminoc. 

Iară eu încălecai p-o şea etc. 


Lupul cel năzdrăvan şi Făt-Frumos 


A fost odată ca niciodată etc. 

A fost odată un împărat şi o împărăteasă. Ei aveau trei copii. Mai aveau 
pe lângă palaturile lor o grădină foarte frumoasă. Și atât de drag îi era florile 
acestui împărat, încât însuşi cu multă tragere de inimă le plivea și îngrijea 
de grădină. În fundul acestei grădini crescuse un măr cu totul şi cu totul de 
aur. Împăratul nu mai putea de bucurie că în grădina sa se află un așa pom 
cum nu se găsea în toată lumea. Se tot întorcea pe lângă dânsul şi se tot uita 
pe de toate părţile la el, de i se scurgeau ochii. Când, într-o zi, văzu că 
pomul înmugurește, înflorește, se scutură florile şi roadele se arată: apoi 
spre seară dă în pârguială. Îi zâmbea mustaţa împăratului şi îi lăsa gura apă, 
când se gândea că a doua zi o să aibă la masa sa mere de aur, lucru ce nu se 
auzise până atunci. 

A doua zi nu se luminase bine de ziuă, și împăratul era în grădină ca să 
vază merele cele aurite și să-și împace nesațiul ce avea de a se uita la 
dânsele. Dară rămase ca ieşit din minţi, când, în loc de mere coapte aurii, 
văzu că pomul înmugurise din nou, iară merele nicăiri. Încă fiind acolo, 
văzu cum înfloreşte pomul, cum îi cade florile şi cum roadele se arată iarăși. 

Atunci îi mai veni inima la loc și se mulțumi a aștepta până a doua zi. în 
ziua următoare, ia merele de unde nu e. S-a supărat împăratul, nevoie mare, 
şi porunci ca paznici să se uite să prinză pe hoţi. Dară ași! unde e pomana 
aia! 

Pomul înflorea în fiecare zi, se scuturau florile, rodul creştea şi seara da 
în pârg. Noaptea se cocea. Oarecine venea atunci și le lua, fără să prinză de 
veste oamenii împăratului. Pare că era un lucru făcut: acel cineva care lua 
merele își bătea joc și de împăratul și de toți paznicii lui. Acest împărat 
acum nu-i mai era că nu poate avea mere aurite la masa lui, ciuda cea mai 
mare era că nici pârga acestui pom nu o văzuse măcar. Aceasta îl întristă 
până într-atâta încât p-aci p-aci era să se scoboare din scaunul împărăției şi 
să-l dea celui ce se va lega a prinde pe hoţ. 

Fiii acestui împărat, pasămite că-i simţiră gândul căci veniră înaintea lui 
şi-l rugară să-i lase a pândi şi ei. Mare fu bucuria împăratului când auzi din 
gura fiului său celui mai mare legătura ce făcea de a pune mâna pe hoţ. Le 
dete, deci, voie, şi ei se puseră pe lucru. Pândi în ziua dintâi fiul cel mare; 
dară păţi ruşinea ce păţise și ceilalți pândari din naintea lui. 


A doua zi pândi și cel mijlociu; dară nici el nu fu mai breaz, ci se 
întoarse la tatăl său cu nasul în jos. 

Ei spuseră că până la miezul nopţii o duc cum o duc, dară că după aceea 
nu se pot ţine pe picioare de piroteala ce-i apucă și cad într-un somn adânc, 
și nu mai Ştiu nimic. 

Fiul cel mai mic asculta şi tăcea. Apoi, după ce sfârşi de spus fraţii cei 
mai mari ce li se întâmplase, se ceru și el de la tată-său ca să-l lase să 
pândească și el. Cât de trist era tată-său pentru că nu se găsea nici un voinic 
care să-i prinză pe hoţii merelor râse când îl auzi. Iară după multe rugăciuni 
se înduplecă. Atunci fiul cel mai mic se pregăti de pândă. 

Cum veni seara, îşi luă tolba cu săgețile, arcul și paloșul, și se duse în 
grădină, îşi alese un loc singuratic și depărtat de orice pom şi de ziduri, 
astfel ca să n-aibă de ce se rezema. Se hotărî a sta în picioare pe un trunchi 
de pom tăiat, astfel încât când i-ar veni somn și ar moţăi, să cază jos şi să se 
deştepte. Așa făcu, şi după ce căzu de vro două ori, i se sperie somnul și 
rămase treaz și nebântuit de piroteală. 

Când, colea despre ziuă, când somnul e mai dulce, auzi un fâlfâit ca de 
un stol de paseri că se apropie. 

Trase cu urechea şi simţi că cineva jumuleşte pomul de mere. Scoase o 
săgeată din tolbă, o aşeză la arc și, trac! trase o săgeată şi nu se făcu nici o 
mișcare. Trac! mai trase una și iarăşi nimic. Când trase cu a treia, fâlfâitul 
se auzi din nou şi el pricepu că stolul de păsări trebuie să fi zburat. Se 
apropiă de mărul de aur și văzu că hoţul n-avusese timp a lua toate merele. 
Luase ce luase, dară tot mai rămăsese. Stând el acolo, i se păru că vede 
lucind ceva pe jos. Se plecă și ridică acel ceva ce lucea. Când, ce să vezi d- 
ta? două pene cu totul și cu totul de aur. 

Cum se făcu de ziuă, culese câteva mere, le puse pe o tipsie de aur, şi cu 
penele la căciulă se duse de le înfățișă tatălui său. 

Împăratul, văzând merele, mai-mai era să-și iasă din minţi, de bucurie; 
dară își ținu firea. Puse de strigă prin toată cetatea că fiul său cel mic a 
izbutit să aducă mere şi să se afle că hoţul este o pasăre. 

Făt-Frumos zise tatălui său să-i dea voie acum să caute şi pe hoţ. Tatăl 
său nu mai voia să ştie de hoţ, deoarece i-a ajutat Dumnezeu să vază merele 
cele atât de mult dorite. 

Dară fiul cel mic al împăratului nu se lăsă numai pe aceea, ci stărui 
până ce împăratul îi dete voie să meargă a căuta și pe hoţ. Se găti de drum; 


iară când fu a pleca, își scoase penele cele de aur de la căciulă și le dete 
împărătesei muma lui, ca să le poarte ea până s-o întoarce el. 

Luă haine de primeneală și bani de cheltuială, își atârnă tolba cu 
săgețile la spate, paloşul la coapsa stângă și, cu arcul într-o mână și cu alta 
de gâtul credinciosului său, porni la drum. Şi aide, și aide, merse cale lungă 
depărtată, până ce ajunse în pustietate. Aci făcu popas și sfătuindu-se cu 
robul său cel credincios, găsi cu cale să apuce spre răsărit. Mai călătorind ei 
o bucată bună, ajunse la o pădure deasă și stufoasă. Prin bungetul ăsta de 
pădure mergând ei pe dibuitele, căci altfel era peste poate, zăriră în 
depărtare un lup groaznic de mare şi cu fruntea de aramă. Îndată se și gătiră 
de apărare. Când fură aproape de lup de o bătaie de săgeată puse Făt- 
Frumos arcul la ochi. 

Văzând lupul una ca aceasta, strigă: 

— Stăi, Făt-Frumos, nu mă săgeta, că mult bine ţi-oi prinde vreodată. 

Făt-Frumos îl ascultă și lăsă arcul în jos. Apropiindu-se lupul și 
întrebându-l unde merge și ce caută prin astfel de păduri nestrăbătute de 
picior de om, Făt-Frumos îi spuse toată întâmplarea cu merele din grădina 
tatălui său, și că acum merge să caute pe hoţ. 

Lupul îi spuse că hoțul era împăratul păsărilor. Că el când venea a fura 
merele, aduna pasările cele mai agere la zbor şi cu ele în stol venea de le 
culegea. Că acea pasăre se află la împărăţia de la marginea acestei păduri. Îi 
mai spuse că toată megieşia se vaietă de furturile ce face ea poamelor de 
prin grădini, și le arătă drumul cel mai apropiat și mai lesnicios. Apoi, 
dându-i un merișor frumos la vedere, îi mai zise: 

— "Ţine, Făt-Frumos, acest merişor. Când vei avea trebuință de mine 
vreodată, să te uiţi la el, să gândeşti la mine și eu îndată voi fi acolo. 

Făt-Frumos priimi merişorul și-l băgă în sân, apoi, luându-și rămas bun, 
porni cu credinciosul său și, străbătând desișurile pădurei, ajunse la cetatea 
în care se afla acea pasăre. 

Cercetă prin cetate și se spuse că împăratul locului aceluia o ţine într-o 
colivie de aur în grădina sa. 

Aceasta îi fu de ajuns a şti. 

Dete câteva târcoale curţii împărăteşti și luă aminte la toate 
amănunturile ce încongiura curtea. Cum se făcu seară, veni cu credinciosul 
său şi se pitulă la un colţ, așteptând acolo până se liniștiră toți cei din curte. 
Apoi credinciosul lui puindu-se piuă, Făt-Frumos se urcă pe dânsul; d-aci 
pe coama zidului, şi sări în grădină. Când puse mâna pe colivie, o dată ţipă 


pasărea şi, cât ai zice mei, se văzu încongiurat de o mulțime de paseri, cari 
mai mici, cari mai mari, ţipând pre limba lor. Și atâta larmă făcură, încât se 
deşteptară toți slujitorii împărătești. Și viind în grădină, găsiră pe Făt- 
Frumos cu colivia în mână și pasările dându-se la el să-l sfâșie, iară el 
apărându-se. 

Puseră slujitorii mâna pe el şi-l duseră la împăratul, carele şi dânsul se 
sculase să vază ce se întâmplase. 

Cum îl văzu împăratul, îl şi cunoscu; apoi prinse a-i zice: 

— Îmi pare rău, Făt-Frumos, de această întâmplare. De ai fi venit cu 
binele, sau cu rugăciuni, să-mi ceri pasărea, poate m-aş fi înduplecat ca să 
ţi-o dau de bunăvoia mea; dară acum, prins cu mâna în sac, cum se zice, 
după datinele noastre cu moarte trebuie să mori. Și numele îţi va rămânea 
pângărit cu ponosul de tâlhar. 

— Această pasăre, luminate împărate, răspunse Făt-Frumos, ne-a jefuit 
de mai multe ori merele de aur din pomul ce are tătâne-meu în grădina sa, și 
de aceea am venit să pui mâna pe hoţ. 

— Poate să fie adevărat ceea ce spui tu, Făt-Frumos, dară la noi, 
împotriva datinelor noastre eu n-am nici o putere. Numai o slujbă însemnată 
făcută împărăției noastre te poate scăpa şi de ponos și de moarte. 

— Spune ce slujbă să-ţi fac, și mă voi încumete. 

— De vei izbuti să-mi aduci iapa cea sireapă ce este la curtea împăratului 
meu vecin, vei scăpa cu faţă curată, şi-ţi voi da pasărea cu colivia. 

Făt-Frumos priimi. Și chiar în acea zi și plecă cu credinciosul său rob. 

Ajungând la curtea împăratului vecin, luă cunoştinţă de iapă și de 
împrejmuirea curţii. Apoi, cum veni seara, se aşeză cu credinciosul lui la un 
colţ de curte, unde i se păru a fi un loc de pârleaz. 

El văzuse iapa cum o plimba doi slujitori, şi se minună de frumuseţea 
ei. Ea era albă, avea căpăstrul aurit și împodobit cu pietre nestemate, de 
lumina ca soarele. 

Pe la miez de noapte, când somnul este mai dulce, Făt-Frumos zise 
credinciosului său de se puse piuă, iară el se urcă pe dânsul, apoi pe zid și 
sări în curtea împăratului. Merse pe dibuitele şi în vârful degetelor, până ce 
ajunse la grajd; și, deschizând ușa, puse mâna pe căpăstru și trăgea iapa 
după dânsul. Cum ajunse iapa la uşa grajdului, unde nincheză o dată de haui 
văzduhul şi urlă toată curtea şi palaturile. Îndată săriră toţi cu totul, puseră 
mâna pe Făt-Frumos și-l duseră la împăratul, carele și el se sculase. Acesta, 
cum văzu pe Făt-Frumos îl și cunoscu. 


Îl înfruntă pentru fapta cea mișelească ce era să săvârşească, şi-i spuse 
că datinele ţărei sale dă morţii pe furi, și că împotriva acelor datine el n-are 
nici o putere. 

Făt-Frumos îi spuse drept toată șiretenia cu merele, cu pasărea şi cu 
cele ce îi zisese să facă împăratul, vecinul său. 

Atunci împăratul îi zise: 

— De vei putea, Făt-Frumos, să-mi aduci pe Zâna Crăiasa, poate că voi 
izbuti să scapi de moarte și să-ţi rămâie numele nepătat. 

Făt-Frumos se încumese și, luând pe credinciosul său cu sine, plecă. Pe 
drum îşi aduse aminte de merişor. Îl scoase din sân, se uită la dânsul și se 
gândi la lup. Și cât te-ai șterge la ochi, lupul fu aci. 

— Ce pofteşti, Făt-Frumos? îi zise. 

— Ce să poftesc, îi răspunse el. Iaca, iaca, iacă ce mi s-a întâmplat. Cum 
să fac eu acum să mă întorc cu ispravă bună? 

— De asta îţi este? Las' pe mine, că treaba este ca și sfârşită. 

Și pomiră câteşitrei spre Zâna Crăiasă, făcură popas într-o pădure de 
unde se vedea palaturile cele strălucite ale zânei. Se învoiră ca Făt-Frumos 
şi cu credinciosul său să aștepte la tulpina unui copac bătrân, până s-o 
întoarce lupul. 

Și mândre palaturi mai avea zâna, măre. Însuși lupul se miră de 
frumuseţea și de rânduiala cea bună ce era p-acolo. Cum ajunse, făcu ce 
făcu şi se furişă în grădină. 

Ce să vezi d-ta? Nici un pom nu mai era verde. Le căzuse frunza, și 
crăcile, și rămurelele, de erau ca despuiați. Pe jos, frunzele căzute erau 
făcute scrum de uscăciune. Numai un stuf de trandafiri mai era înfrunzit și 
plin de boboci, unii în floare și alţii deschişi. Ca să ajungă până la dânsul, 
lupul trebui să meargă în vârful degetelor ca să nu fâșie frunzetul cel uscat, 
şi se ascunse în acel crânguleţ înflorit. Stând el acolo și pândind, iată că iese 
Zâna Crăiasă din palaturi, însoțită de douăzeci și patru de roabe, ca să se 
plimbe prin grădină. 

Când o văzu lupul, p-aci, p-ci era să uite pentru ce venise şi să se dea de 
gol; dar se stăpâni. Căci era așa de frumoasă, cât nu s-a mai văzut şi nu se 
va mai vedea pe faţa pământului. Avea un păr, nene, cu totul și cu totul de 
aur. Cosiţele ei lungi și stufoase, de-i bătea pulpele. Când se uita la cineva 
cu ochii ei ceia marii şi negri ca murele, îl băga în boale; avea niște 
sprâncene bine arcuite, de pare că erau scrise, şi o pieliță mai albă ca spuma 
laptelui. 


După ce dete câteva târcoale prin grădină cu roabele după dânsa, veni si 
la stuful de trandafir să rupă câteva flori. Când lupul, care era ascuns în 
crâng, odată se repezi, o luă în braţe și pe ici ţi-a fost drumul. Iară roabele, 
de spaimă, se împrăştiară ca puii de potârniche. Într-un suflet alergă lupul și 
o dete leşinată în braţele lui Făt-Frumos. Acesta, cum o văzu, se pierdu cu 
firea; dară lupul îi aduse aminte că e voinic, şi-şi veni în sine. Mulţi 
împărați voise să o fure dară se răpuseră. 

Făt-Frumos prinsese milă de ea, şi nu-i mai venea a o da altuia. 

Zâna Crăiasă, după ce se deșteptă din leşin și se văzu în braţele lui Făt- 
Frumos, prinse a-i zice: 

— Dacă tu eşti lupul care m-a furat, a ta să fiu. 

Făt-Frumos îi răspunse: 

— A mea să fii, nedespărțită până la moarte. 

Apoi se înțeleseră la cuvinte, şi spuse fiecare șiritenia istoriei sale. 

Văzând lupul dragostea ce se încinsese între ei zise: 

— Lăsaţi pe mine, că toate le întocmesc eu după vrerea voastră. 

Și plecară a se întoarce de unde veniseră. 

Pe drum, lupul se dete de trei ori peste cap, şi se făcu întocmai ca Zâna 
Crăiasă. Pasămite lupul era năzdrăvan. 

Se vorbiră ei, ca credinciosul lui Făt-Frumos să stea cu Zâna Crăiasă la 
tulpina unui copaci mare din pădure, până se va întoarce Făt-Frumos cu 
iapa sireapă. 

Ajungând la împăratul cel cu iapa, Făt-Frumos îi dete pre prefăcuta 
Zâna Crăiasă. Cum o văzu împăratul, i se muiă inima şi prinse un dor de 
dânsa, de nu se poate povesti. 

Împăratul îi zise: 

— Vrednicia ta, Făt-Frumos, te-a scăpat şi de ocară și de moarte. Acum 
te şi răsplătesc pentru aceasta, dându-ţi în dar iapa. 

Cum puse mâna pe iapă şi pe căpăstrul cel minunat, Făt-Frumos o luă la 
sănătoasa şi, puind Zâna Crăiasă călare pe iapă, porni cu dânsa şi trecu 
hotarele acelei împărăţii. 

Împăratul adună numaidecât pe sfetnicii săi şi purcese la biserică ca să 
se cunune cu Zâna Crăiasă. Când fu la ușa bisericei, prefăcuta Zână se dete 
de trei ori peste cap şi se făcu iarăși lup, carele, clănțănind din colţi, îşi arătă 
dinții rânjind către curtenii împăratului. Aceştia, cum văzură, deodată 
îngheţară de frică. Apoi, după ce se mai dezmeticiră, se luară după dânsul 
cu chiote şi cu uideo. Dară lupul, să te ţii, pârleo! lungi pasul lupeşte, se 


duse, duluță, de nu mai dete cu mâna de dânsul. Și ajungând pe Făt-Frumos 
şi pe ai săi, merse cu dânşii. Când fu aproape de curtea împăratului cel cu 
pasărea, făcură ca şi la cellalt împărat. Lupul, schimbat în iapă sireapă, fu 
dus la împăratul carele, văzând iapa, nu se mai știa de bucurie. 

După ce priimi cu multă omenie pe Făt-Frumos, împăratul acesta îi 
zise: 

— Ai scăpat, Făt-Frumos, și de ponos şi de moarte. Iară eu îmi voi ţinea 
cuvântul împărătesc, şi multumirea mea va fi pururea cu tine. 

Porunci, şi numaidecât i se dete pasărea, cu colivia ei cu tot. Şi 
priimind-o Făt-Frumos, îşi luă ziua bună și plecă. Ajungând în pădure unde 
lăsase pe Zâna Crăiasă, iapa şi pe credinciosul lui, porniră împreună către 
împărăţia tatălui său. 

Împăratul cel ce priimise iapa porunci să iasă toată oastea lui şi mai- 
marii împărăției sale la câmp, unde voia să li se arate călare pe iapa cea atât 
de vestită. 

Când îl văzură ostașii, toți cu toții strigară: 

— Să trăieşti, împărate, că ai dobândit un astfel de odor! Să-ţi trăiască și 
iapa, care te face să te arăţi așa de măreț! 

Și în adevăr, venea, nene, iapa cu împăratul pe dânsa, de nu-i da 
picioarele de pământ, ci parc-ar fi zburat. 

Se luară la întrecere. Dară nici pomeneală nu era ca să se apropie 
cineva de această iapă, căci pe toți îi lăsa în urmă. 

Când fu la o depărtare bună, odată stătu iapa, trânti pe împărat, se dete 
de trei ori peste cap şi se făcu iarăși lup, şi o rupse d-a fuga, şi fugi, şi fugi, 
până ajunse pe Făt-Frumos. 

Când fură a se despărţi, lupul zise lui Făt-Frumos: 

— lată, de astă dată ţi s-a împlinit toate poftele. Păzeşte-te în viaţa ta a 
nu mai pofti lucruri peste puterea ta, căci nu vei păţi bine. 

Apoi se despărțiră, ducându-se fiecare într-ale sale. 

Ajungând la împărăţia tatălui său şi auzind că vine fiul său cel mic, îi 
ieşi înainte cu mare, cu mic, ca să-l priimească, după cum i se cuvenea. 

Mare fu bucuria obştească când îl văzură cu soţioară cum nu se mai 
găsea pe faţa pământului, și cu odoare cu nu s-a mai pomenit. 

Cum ajunse, porunci Făt-Frumos și făcu un grajd măiestrit pentru iapă; 
iară colivia cu pasărea o puse în pălimarul despre grădină. 

Apoi tată-său puse de se făcu pregătirile de nuntă. Și după câteva zile se 
cunună Făt-Frumos cu Zâna Crăiasă, întinse masă mare pentru bun și pentru 


rău, şi ţinură veseliile trei zile şi trei nopţi încheiate. 

După care trăiră în fericire, fiindcă Făt-Frumos nu mai avea ce pofti. Și 
or fi trăind și astăzi, de n-or fi murit. 

Iară eu încălecai p-o şea etc. 


Numai cu vitele se scoate sărăcia din casă 


A fost odată ca niciodată etc. 

A fost odată un țăran și-l chema Neagoe. Acest țăran era om voinic şi 
harnic. Nu-i păsa lui de nu știu cine de ar fi fost. Vezi că-și căta de 
munculița lui, îşi plătea dajdia, se avea bine cu toţi din sat, și cum făcea el, 
ce dregea el, se chivernisea omul ca să-i ajungă agoniseala muncei sale 
pentru multă vreme. 

Îi veni vremea de însurătoare, şi ca tot creștinul, își făcu şi el rândul. Ce 
să vezi d-ta? O dată cu nevasta se strecură în casa lui şi sărăcia. Ea găsise 
un tron vechi, urgisit într-un colț din bordeiul Neagului, la care nimeni nu 
lua aminte, şi acolo, pe dânsul, Sărăcia își făcuse culcușul. Sta greceşte pe 
tron cât e ziulica și nopticica de mare, și din loc să se miște, ba. Pasămite 
tronul era gol, nu mai punea oamenii într-însul nimic, atât era de vechi şi de 
odorogit. 

Bietul Neagoe văzu că începe a da îndărăt; lucrurile nu-i mai mergeau 
strună ca mai nainte; se luă de gânduri, fiindcă el se ştia că muncește și mai 
şi decât înainte, şi de la o vreme încoa, două în tei nu putea lega. Se spetise 
bietul om muncind, şi să salte şi el ceva, te-aşi! câtuși de cât! ferita sântul! 

Ba până într-atâta ajunsese, încât să-l împingă păcatele să se gândească 
ca să-şi facă seama singur, vezi că dracul n-are de lucru, el nu face biserici 
ori puțuri pe la răspântii. 

Se zbătea, bietul om, cu mintea și cu trupul, și parcă era un făcut, 
mergea din pagubă în pagubă, de ajunsese în sapă de lemn. 

Tot satul îl luase la ochi; îl vedea lucrând când la alde neica Burcilă, 
când la aleşii ori la fruntașii satului, când la taica popa. 'Totdauna găsea el 
de lucru; la toți muncea şi la toți sporea lucrul lui. 

Când însă muncea și pentru dânsul, munca nu-i da în spor. De venea 
apa mare, arăturile lui le îneca. Daca vrun prăpăd de la niscaiva lighioane, 
ori de la ciori cădea peste semănăturile megiașilor, ale lui era stinse cu 
desăvârşire; de bătea piatra holdele, apoi pe ale lui le amesteca cu pământul, 
de nu se mai alegea nici praful de dânsele; ba uneori porumbul se tăciuna, 
ba lăcuste, ba potop, ba toate relele numai pe capul lui cădea. 

Sătenii, megiaşii lui, puseră mâna cu toţii de mai multe ori să-i dea câte 
vrun ajutor, să-i facă câte vro clacă, dar toate în deşert, că nu-i ieșea înde 
bine nimic, în cele din urmă și vecinii și tot satul îl părăsiră. Toţi cu totul 


zicea că aşa i-a fost orânda și credeau că trebuie să fi căzut asupra capului 
lui vrun blestem de la Dumnezeu. 

Ajunsese omul să-și urască zilele. Și aşa sufletul amărât, șezând într-o 
duminecă cu luleaua în gură şi gândindu-se cum să-și curme viaţa, ca unul 
ce i se urâse cu sărăcia, iată că vine soția lui și îi spuse că peste puţin are să 
fie tată. 

EI, ridicându-și ochii la soţia lui, i se păru că vede o sluţenie de ființă 
stând grecește pre tronul cel vechi şi neîntrebuinţat. Se frecă la ochi, se mai 
uită o dată, şi ce să vază? O sfrijită de lighioaie, mai urâtă decât ciuma, cu 
barba adusă de părea că stă să o apuce de nas, cu ochii numai scovârliile, 
părul îi sta în cap de parcă ar fi fost pus cu furca, mâinile ei răschitoare 
goale, cocoșată și cucuiată, de seamăn pe lume nu mai avea. 

Când văzu el o aşa nemetenie spurcată stând ca o cobe rea în casa lui și 
pe tronul lui, un şarpe rece îi trecu prin sân. El însă își tinu firea, şi merse 
drept la ea, întrebând-o: 

— Cine ești tu, şi ce cauţi aici? 

— Eu sunt Sărăcia, răspunse ea, și am venit nepoftită. 

— leşi afară din casa mea! 

— O! o! stăi că prea te pripești, voinicule, îi răspunse Sărăcia rânjind la 
dânsul cu batjocură. Ca să scoţi sărăcia din casă, trebuie să ai ce pune în 
locul ei. 

Și, rânjind încă o dată, îi arătă nişte colţi, de care s-ar fi speriat și 
dracul. 

Bietul om tăcu şi înghiţi gălușca. Cugetul că are să fie tată, vorba că 
trebuie să aibă ce pune în locul Sărăciei, îi mută gândul. 

El voia să gonească Sărăcia din casa lui, căci nu putea mistui 
înfruntarea ce i-o făcuse ea, și apoi nu se îndura să-și lase odrasla pe 
mâinile cele blestemate ale Sărăciei. 

Din nou se puse pe muncă, muncă jidovească, se zvârlea omul şi în 
dreapta şi în stânga, noaptea o făcea zi, da şi din mâini și din picioare, cum 
se zice, şi folos nici cât negru subt unghie. Nevoile îl năpădea din toate 
părțile şi el nu mai ştia ce să facă. De câte ori intra în casă, de atâtea ori și 
sfrijita de Sărăcie îi rânjea în bătaie de joc. 

Într-una din zile, iată că și nevestei îi abătuse să facă și născu un 
dolofan de copil, sănătos şi voinic ca tată-său. 

Acum ce să facă el? Parale n-avea, de moară nicicât să orbească un 
şoarece, ceva toale, ori vrun dichis în casa lui, tufă! Nimic, dară nimic n- 


avea de ce prinde ochiul la el. Cum s-o scoaţă la căpătâi? Ar fi voit şi el, de! 
să-şi boteze copilul cu vrun naş mai de Doamne ajută, să facă și el o 
cumetrie. Dară cu ce? Sta bietul om cu mâinile încrucișate, se uita în cer și 
în pământ şi nu ştia la cine să caşte gura. Și de felul lui fiind om cinstit, nu 
voia să amăgească pe nimeni cu minciuna. El știa una și bună: când o zice 
da, să fie da; când o zice nu, apoi nu. 

El cunoștea de mult pe un cioban chiabur. Dară nu era în sat. Când, iată 
că se pomeneşte că-l cheamă cineva să-l cinstească. Acolo ce să-i vază 
ochii? Prietenul lui suia oile în munte. Părerea lui de bine nu se poate 
spune. Îl rugă să se cumetrească şi ciobanul primi cu bucurie să-i boteze 
pruncul. Partea lui să trăiască bine! Se puseră toate la cale cum e bine. 

La botez ciobanul dărui finului său o oaie fătătoare. 

Atâta îi trebui. Când fu să plece, mocanul zise: 

— Cumetre, tot n-ai tu unde ţine oiţa, lasă-o în turmă la mine, și mi ţi-oi 
îngriji-o ca şi pe ale mele. 

— Bine, cumetre, răspunse Neagoe, să fie precum zici tu. 

El era bun bucuros că-i ia beleaua din bătătură, deoarece n-avea ei ce să 
mănânce, dar încămite să mai dea şi oii. 

Mocanul se duse cu oile. Omul se puse iară pe muncă, dară munca lui 
d-abia aducea cu ce bruma să-și ţie zilele. Cum am zice muncea în sec. 

După câtăva vreme se pomenește cu un argat de la stâna mocanului. 

— Neică, m-a trimes stăpânu-meu cu lâna asta la dumneata. 

— E, şi ce să fac eu cu dânsa? 

— Apoi, să vezi d-ta, stăpânu-meu a pus de şi-a tuns oiţele şi a tuns și 
oaia finului său. Aceasta este lâna ei şi a trimis-o cui se cuvine. 

— Foarte mulțumim de bunătate. Să spui cumătrului multă sănătate şi să 
auzim de bine. 

Și, luând lâna din mâna argatului, intră în casă, merse drept către 
Sărăcie şi, cu grai ţanţos, îi zise: 

— Dă-te Sărăcie, la o parte, că am să pui lâna asta acolo. 

Sărăcia nu se îndura, neiculiță, să iasă din culcușul ce şi-l făcuse acolo. 

Rânji ea şi de astă dată, dară îi dete rânjitul prin piele, căci voinicul 
unde aduse odată lâna şi buf! o lovi după ceafă de era să-și muște limba și o 
răsturnă jos de pe tron. Sărăcia rămase locului unde căzuse ca vai de ea. 

Oaia finului fătase un miel; acesta, după ce se mai mări, îl miţui și pe 
dânsul ca pe mieii ceilalți și îi trimise miţele acasă. 

Țăranul, și mai curajos, intră în casă, şi merse iarăși drept la Sărăcie: 


— Dă-te, rânjit-o, mai la o parte, că am să pui miţele astea acolea. 

Și fiindcă Sărăcia tot cam întârzia, o lovi o dată cu miţele de-i merse 
fulgii, și o dete peste cap, mai către ușă. 

Pe toamnă se pomeneşte cu un alt argat că-i aduce un burduşel de 
brânză. 

— Baciul de la stână, zise el, a adunat laptele de la oaia finului, l-a făcut 
brânză și l-am adus acasă. 

— Spune cumătrului, răspunse Neagoe, că finul d-sale îi sărută mâinile 
şi să ne vedem sănătoși. 

Apoi se întoarse repede în casă și îndreptându-se către Sărăcie, îi zise: 

— Dă-te, Sărăcie, la o parte, că am să pui burduful ăsta în locul tău. 

— Da unde să mai mă dau? răspunse Sărăcia. 

— leşi afară, dacă n-ai loc, şi te du în oţelel puștei vrunui vânător că 
acolo ţi-e locul. 

— Ba aia-a vorbă! mai pune-ţi pofta în cui. 

Și lovind-o cu burduful în cap, o făcu mototol după ușă. 

Bietul Neagoe fu nevoit să petreacă încă o iarnă întreagă cu Sărăcia pe 
vatră. 

În vara viitoare, mielul de la oaia finului se făcuse mare. 

Acum îi aduse două lâne. 

Țăranul intră cu amândouă în mână și bufnind şi răzbufnind pe Sărăcie, 
o pofiti să iasă afară cu nepusă în masă. Sărăcia, dacă văzul zorul, dete dosul 
pe ușă afară, şi să te ţii, pârleo, îi sfârâia călcâiele fugind, până ce se duse 
să-şi clocească ouăle în oţelele puștilor vânătorilor. 

Și d-atunci a rămas de vânătorii sunt săraci; fiindcă-și pierd vremea prin 
colții de piatră, prin mărăcini, umblând toată ziua până să împuşte şi ei câte 
vro babuşcă de nu știu care păsărică. 

Neagoe începu a bate în pinteni de bucurie, că se cotorosise de sărăcie. 
Acum pe ce punea mâna, punea și Dumnezeu mila. Toate îi mergeau înde 
bine. Începu şi el a lega gura pânzei. Munca lui se vedea cum mergea 
înainte şi avea parte de ea. Ce să mai spunem multe? În scurtă vreme ajunse 
fruntaș al satului, după hămicia lui, cu vitişoare, cu pluguleţ şi cu toate 
dichisurile unui om cu parte lăsată de la Dumnezeu. 

Vezi că numai cu vitele se scoate sărăcia din casă afară. 


Pasărea măiastră 


A fost odată ca niciodată etc. 

A fost odată un împărat evlavios şi bun. El avea trei feciori. Pe lângă 
multe bunătăţi ce făcuse oamenilor din împărăţia lui, a ridicat și o monastire 
de care să se ducă pomina. A împodobit-o cu aur, cu pietre nestemate și cu 
tot ceea ce meşterii din acea ţară au socotit mai scump și mai frumos. O 
mulțime de stâlpi de marmură și poleiţi erau prin biserică şi pe dinaintea ei. 
Zugrăvelele cele mai prețioase, policandre de argint suflate cu aur, candele 
de argintul cel mai bun şi mari cât donita, cărţile cele mai alese erau zestrea 
monastirii aceleia. Cu cât se bucura împăratul de frumuseţea ei, cu atât se 
întrista că nu putea să o săvârşească pe deplin, căci turnul se surpa. 

"Cum se poate, zise împăratul, să nu pot sfârşi astă sântă biserică? lată 
am cheltuit toată starea, şi ea nu este încă târnosită." 

Și dete sfară în ţară ca orice meşter se va găsi care să poată să-i ridice 
turnul, să știe că va dobândi de la dânsul mari daruri şi boierie. Pe lângă 
acestea, poruncă dete ca în toate bisericile să se facă rugăciuni şi privegheri, 
ca să se îndure milostivul Dumnezeu a-i trimete un meşter bun. 

Iară a treia noapte visă împăratul că daca va aduce cineva pasărea 
măiastră de pe tărâmul celălalt şi să-i aşeze cuibul în turn, se va putea face 
monastirea desăvârșit. 

Spuse fiilor acest vis, iară ei se întreceau care de care să plece mai- 
nainte, şi să se închine cu slujba la tată-său împăratul. Atunci împăratul le 
zise: 

— Eu văz, feţii mei, că toţi aveţi dorinţă de a vă face datoria către 
Dumnezeu; însă nu vă puteţi duce toţi deodată. Acum să se ducă fiul meu 
cel mai mare; și daca nu va putea el să izbutească, să se ducă altul, şi tot aşa 
pe rând, până când Dumnezeu își va arăta mila lui către noi. 

Copiii tăcură şi se supuseră; iară feciorul cel mare al împăratului se găti 
de drum. Merse ce merse şi daca trecu de hotarele tatălui său, stete să 
conăcească într-o dumbravă frumoasă. După ce făcu focul, sta acolo până să 
se gătească mâncarea, când văzu deodată înaintea lui un vulpoi care îl rugă 
să-şi lege ogarul, să-i dea și lui un codru de pâine, un pahar de vin şi să-l 
lase să se încălzească și el la ăl foc. Fiul împăratului, în loc să asculte 
rugăciunea, dete drumul ogarului, care se luă după dânsul. Atunci vulpoiul 
făcu un semn asupra lui şi îl schimbă în stană de piatră. 


Văzând împăratul că fiul său cel mare nu se mai întoarce ascultă 
rugăciunea fiului celui mijlociu, și îi dete voie să meargă și dânsul. Acesta, 
după ce se găti și își luă merinde de drum, porni și dânsul. La locul unde se 
împietrise frate-său, păţi ca dânsul; fiindcă nu voi să dea ascultare 
rugăciunilor ce-i adusese vulpoiul, ci voia să-l prinză ca să-i ia pielea. 

Împăratul se puse pe gânduri văzând că după atâta mare de timp nu se 
mai întoarse fiii săi nici cu pasărea măiastră, nici fără dânsa, când fiul cel 
mai mic îi zise: 

— Tată, iată este acum destul timp de când fraţii mei cei mari au plecat 
să aducă pasărea măiastră şi nu s-au mai întors nici cu ispravă, nici fără 
ispravă. 


Să-mi dai bani de cheltuială 
Și haine de primeneală, 


ca să-mi cerc și eu norocul. Și de voi izbuti, te vei bucura, tată, că ţi se 
împlinește dorinţa, iară de nu, eu nu voi suferi nici o umilinţă. 

— Fraţii tăi cei mari, zise împăratul, după cum se vede, n-au putut să 
facă nimic spre a aduce acea pasăre măiastră, ba poate să-și fi răpus 
capetele, deoarece sunt duși de atâta timp și nu se mai întoarce nici unul. Eu 
sunt bătrân de aci înainte; daca vei lipsi şi tu, cine să-mi dea ajutor la 
greutățile împărăției, și daca voi muri, cine să se suie pe scaunul meu, daca 
nu tu, fiul meu? Rămâi aci, dragul tatei, nu te mai duce. 

— Domnia ta, tată, ştii prea bine că n-am ieșit din poruncile împărăției 
tale nici cât negru sub unghie; și daca acum cutez a stărui în rugăciunea 
mea, este numai că voiesc, dac-aş putea, să împlinesc o dorinţă care nu dă 
odihnă sufletului măriei tale, dorință pe care te silești de mulţi ani și cu mari 
cheltuieli să o împlinești. 

După multe rugăciuni şi stăruință, împăratul se înduplecă și-i dete voie. 
Își alese calul ce-i plăcu din grajdul împărătesc, un ogar să-l aibă de tovarăş, 
îşi luă merinde de ajuns și plecă. 

După trecere de oarecare timp, sosiră amândoi fiii cei mai mari ai 
împăratului, aducând cu sine-le pasărea măiastră și o roabă pe care o făcură 
găinăreasă. Toată lumea se mira de frumuseţea acelei pasări, care era cu mii 
de mii de vopseli, penele ei străluceau ca oglinda la soare; iar turnul 
bisericii nu se mai surpă; pasărea se aşeză în acel turn cu cuibul ei. Un lucru 
se băgă de seamă; pasărea se părea a fi mută, căci nu da nici un viers, și toți 


câţi o vedea o căinea cum de o așa pasăre frumoasă şi mândră să nu aibă 
viers, pentru care și împăratul, cu toată bucuria ce avea pentru biserică și 
turnul ei, se mâhnea că pasărea nu-i cânta. 

Locuitorii începuseră a uita de fiul împăratului cel mic: atâta de multă 
bucurie aveau ei că li se adusese pasărea măiastră, ceea ce oprise turnul de a 
se surpa, şi astfel biserica se putuse face cu desăvârşire; numai împăratul se 
mâhnea în sufletul său că nu este față și fiul său cel mic care să se 
împărtășească de bucuria poporului său; când într-una din zile veni 
găinăreasa şi-i zise: 

— Mărite împărate, să-ţi fie faţa luminată, toată cetatea se minunează de 
viersul pasării măiestre; un cioban, cum a intrat azi de dimineaţă în biserică, 
pasărea a început să cânte de să se spargă, și este aşa de veselă, încât pare că 
nu o încape locul. Asta este a doua oară de când, cum intră acel cioban în 
biserică, pasărea nu mai conteneşte de a cânta; cum iese el, ea tace. 

— Să se aducă acel cioban înaintea mea chiar acum. 

— Măria ta, după cum se vede, ciobanul este străin, căci nimeni nu-l 
cunoaște. Fiii măriei tale, precum mi s-a spus, ar fi pus paznici să-l prinză. 

— Taci! zise împăratul, nu vorbi de fiii mei, căci nu ţi se cuvine ţie să te 
atingi de ei. 

Împăratul puse şi el câţiva slujbaşi să pândească pe sub ascuns şi, cum 
va vedea pe ciobanul care, când va intra în biserică, pasărea va cânta, să 
pună mâna pe dânsul şi să-l aducă înaintea lui. 

Nu s-a mulțumit pe atât, ci şi însuși s-a dus la biserică în sărbătoarea 
cea mai apropiată ca să auză cu urechile sale cântecul cel minunat al 
pasărei, și să vază cu ochii săi pe acel păstor tânăr; şi, de n-ar fi fost de faţă, 
s-ar fi întâmplat o luptă crâncenă între slujitorii săi şi oamenii puși de fiii 
lui, carii voiau cu dinadinsul să pună mâna pe cioban. Atunci porunci 
împăratul să aducă pe acel păstor cu omenie la palatul său, pentru că nu știu 
ce simţi împăratul în inimă când îl văzu aşa de tânăr, blând, smerit şi cu 
boiul de voinic. 

După ce ieşi de la biserică, împăratul se duse drept la palat, pentru că 
inima îi zicea că trebuie să fie ceva de ciobanul acela. Cum îl văzu 
împăratul, îi zise: 

— la spune-mi, flăcăule, din ce parte de loc eşti? Ai părinţi, și cum s-a 
întâmplat de ai venit p-aci? 

— Istoria mea, luminate împărate, este lungă. Părinţi am, asemenea și 
fraţi. Ca să-ţi povestesc cum am venit p-aici şi din ce parte de loc sunt, îmi 


trebuie mai mult timp. Dară daca voinţa măriei tale este să știi, sunt gata a 
mă supune. Chiar mâine până în ziuă voi veni la măria ta pentru aceasta. 
Acum este târziu. 

— Bine, voinice; mâine în revărsat de ziori te aştept. 

A doua zi dis-de-dimineaţă, ciobanul veni şi aşteptă porunca 
împăratului; iară împăratul, cum auzi că a venit păstorul cu pricina, îl 
chemă înaintea lui. 

— Ia spune-mi, flăcăule, ce este cauza de cântă pasărea măiastră, cum 
pui tu piciorul în biserică, și tace, daca ieşi? 

— Ca să ştii aceasta și altele, luminate împărate, lasă-mă să-ţi povestesc 
toată istoria mea. 

— lacă te ascult, povestește-mi tot ce vei voi. 

Atunci ciobanul începu: 

— Am tată şi fraţi. Am plecat din casa părintească ca să fac o faptă care 
să veselească pe tata, căci el era trist că nu putea să-și împlinească dorinţa. 
După o călătorie de câteva zile, am ajuns la o câmpie frumoasă, de unde de 
deschidea mai multe drumuri. Acolo am voit să conăcesc. Mi-am făcut un 
focşor bun, am scos merindele ce aveam și, când era să mă pui la masă, mă 
trezesc cu un vulpoi lângă mine. Nu ştiu nici de unde, nici pe unde veni, că 
eu nu l-am văzut. Pare că ieși din pământ. 

"Fă bine, mă rog, îmi zise, şi lasă-mă să mă încălzesc și eu la focul tău, 
că uite, tremur de-mi clănțănesc dinţii în gură. Dă-mi și o bucată de pâine și 
un pahar de vin să-mi potolesc a foame și sete care mă chinuiesc. Și ca să 
mănânc în liniște şi să mă pot încălzi fără frică, leagă-ţi ogarul." 

"Prea bine, îi zisei, poftim de te încălzește; iată merindetele mele, și 
plosca mea, mănâncă și bea cât vei pofti." 

Apoi am legat ogarul și am șezut amândoi lângă foc, povestind. Din 
una din alta, îi spusei unde mă duc; ba încă îl şi rugai daca știe ceva să-mi 
spuie cum să fac, cum să dreg, să-mi împlinesc slujba cu care m-am 
însărcinat de bună-voia mea. 

"Cât pentru asta, îmi zise vulpoiul, fii pe pace. Mâine de dimineaţă 
plecăm amândoi, şi daca nu te-ai face eu să izbuteşti, să nu-mi mai zici pe 
nume." 

Șezurăm la foc, ne ospătarăm ca nişte prieteni; apoi vulpoiul își luă 
noapte bună și pieri ca o nălucă. Mă ciudeam în mine cum de să nu-l văz 
încotro a apucat, și tot frământându-mi mintea să știu cum a venit și cum s-a 
dus fără să bag de seamă, am adormit. 


Când a venit a doua zi în faptul zilei, m-a găsit minunându-mă de niște 
stane de piatră ce închipuiau doi oameni, doi cai şi doi ogari. De cum îl 
văzui, ne gătirăm de ducă. 

Vulpoiul, se dete de trei ori peste cap și se făcu un voinic, ştii colea, 
cum ţi-e drag să te uiţi la el. Pe cale îmi spuse că locul unde am mas 
noaptea trecută era moşia lui, că este însurat, că are copii, că el era 
blestemat să poarte corpul de vulpoi până când un om va avea milă de el, îi 
va priimi să se încălzească cu dânsul la un foc, îi va da un codru de pâine și 
un pahar cu vin; că eu am fost acel om, că acum este dezlegat de blestem și 
că de aceea va merge cu mine, și nu mă va lăsa singur până ce nu voi ajunge 
la izbândă. 

Îmi păru bine de astă întâmplare, şi aşa noi merserăm, 


zi de vară 
până-n seară 


şi ajunserăm la o poiană, unde maserăm peste noapte. Tovarășul meu de 
călătorie îmi spuse că a doua zi avem să trecem pe hotarul unor zmei, că 
acolo credea el că voi găsi ceea ce căutam. 

A doua zi am înaintat pe moşia zmeilor, dat tot cam cu teamă, când, pe 
la chindii, am ajuns la palaturile zmeilor. Mândreţe ce am văzut acolo nu se 
poate povesti. Grădina cu fel de fel de flori și de pomi; casele învălite cu 
argint care strălucea la soare ca oglinda, păreţii era împodobiţi cu chipuri și 
flori săpate, iară ciubucele erau poleite; fântâni care aruncau apă în sus. 
Avurăm parte că zmeii nu erau acasă când am ajuns acolo. Furăm 
întâmpinați în pragul porţii de o fată frumoasă, frumoasă, de pare că era 
făcută din zahăr, care ne zise să nu călcăm în curte, în lipsa zmeilor, că nu e 
bine de noi; apoi lăcrămă de bucurie că a mai văzut oameni de pe tărâmul 
de unde a furat-o zmeii. 

Întrebând-o despre lucrul ce căutam, ne-a spus că se află la alți zmei, 
rude ale zmeilor pe moșia cărora eram. 

"Duceţi-vă, ne zise ea, că cu ajutorul lui Dumnezeu, nădăjduiesc să 
izbândiţi, şi întorcându-vă, luaţi-mă şi pe mine." 

După ce ne învăţă cum să facem să intrăm în curtea zmeilor și cum să 
lucrăm, mă jură pe ce am mai scump pe lume, pe tata, ca să nu o las la 
zmei, ci să o iau; iară noi ne-am dus. Ce e drept, și mie îmi plăcu fata, de 
cum o văzui. 


Și ajungând la hotarul celorlalți zmei, am stat de ne-am odihnit. Iară în 
revărsat de ziori, am pornit pe tărâmul zmeilor, şi am ajuns cam aproape de 
nămiezi la palaturile lor, care erau și mai frumoase decât ale celor dintâi. 
Cum am descălecat, m-am dus la grajd, iară tovarășul meu s-a întors înapoi; 
fiindcă așa ne învățase fata. 

Caii erau la iesle. Unul din ei a întors capul și s-a uitat la mine. Eu l-am 
frecat la ochi, l-am tras de urechi, i-am sumuţat și i-am pus frâul în cap. 
Apoi încălecând, d-a-ncălarele am luat colivia cu pasărea măiastră care era 
în pridvor. 

— Tu ai luat pasărea măiastră? zise împăratul; tu ești fiul meu pe care 
toată lumea îl ţine de pierdut? 

— Aşa, tată. 

Și după ce sărută mâna împăratului, îl rugă să poruncească a se aduce 
de faţă găinăreasa. 

Daca veni găinăreasa, ciobanul zise: 

— Asta este fata de care îţi spusei. 

— Cum se poate? răspunse împăratul. Dară cum a ajuns găinăreasă? 

— Asta ţi-o va spune ea; căci eu nu ştiu. Și aşa cum zisei, începu el a 
povesti, după ce înhăţai colivia şi o luai la sănătoasă cu bidiviul luat de la 
zmei, începură să nincheze caii ceilalți și să facă un zgomot de ţi se făcea 
părul măciucă; iară eu îmi ţineam firea. Unde se luară zmeii după mine, şi 
fugi, şi fugi, până ce ajunsei la tovarășul care mă aștepta la hotar; și daca nu 
era el, puneau zmeii mâna pe mine şi cine ştie ce se alegea de capul meu. 
Tovarășul meu însă întinse mâna și răcni o dată la dânșii: staţi! Iară ei pare 
că fură de piatră de când lumea; nici un pas nu mai făcură înainte. După ce 
mă luă în braţe și mă sărută, se miră și el de frumuseţea pasărei. Zmeii însă 
umbla cu șoşele, cu momele, să-mi ia pasărea, făgăduindu-mi câte în lună şi 
în soare; daca văzură că nu mă poate îndupleca, mă ruga ca barim calul să 
li-l dau; în sfârşit, văzui eu că nu e bine să-i las tocmai de tot mâhniţi, le-am 
dat calul, şi eu am plecat cu tovarășul meu şi cu pasărea; iară zmeilor li se 
scurgeau ochii după dânsa. 

Ajungând la palaturile celorlalți zmei, fata ne aştepta în poartă; plesni 
de trei ori cu un bici şi tot palatul se făcu un măr, pe care ea îl luă; iară eu o 
înhăţai de mijloc şi pe ici ţi-e drumul. 

Aoleu! dară zmeii când simţiră! unde veneau cu o falcă în cer și cu una 
în pământ, şi unde răcneau de-ţi îngheţa sângele în vine. Eu îmi făcui 
curagi, detei pinteni calului şi împreună cu tovarășul meu fugeam ca vântul; 


zmeii însă veneau ca gândul. Daca văzu tovarășul meu așa și că nu este chip 
a scăpa cu faţă curată, se opri în loc, ameninţă asupra lor și se făcură stane 
de piatră. Iară noi ne urmarăm călătoria venind până iarăși în câmpia de 
unde plecasem, adică pe moșia vulpoiului. După ce ne-am odihnit și am dat 
mulțumită Domnului că am terminat cu bine astă treabă, l-am întrebat ce 
însemna acele stane de piatră. Atunci el îmi zise: 

"De vei şti, te vei căi; de nu vei şti, iarăşi te vei căi." 

"Spune-mi, te rog", îi zisei. 

"Aceştia sunt fraţii tăi, îmi răspunse. Ei, în loc să facă ca tine, să 
priimească cu dragoste rugăciunea mea, asmuţară ogarii după mine, ceea ce 
îmi prelungi scârbosul blestem de a purta leșul vulpoiului; iară eu îi 
împietrii”. 

"Pentru dragostea mea, rogu-te, îi zisei eu, și pentru prietenia ce am 
legat, fă-i iară oameni cum au fost." 

"Mult mi-e dragă prietenia ta, răspunse el, și de aceea fie după voia ta; 
dară o să te căieşti." 

Și într-un minut nu ştiu ce făcu din mână, că deodată pietrele acele se 
scuturară și frații mei rămaseră în mirare văzându-se faţă cu noi. 

Ne luarăm ziua bună de la tovarășul meu și plecarăm să ne întoarcem 
acasă. 

Pasămite, frații mei îmi cocea turta. 

"Frate, îmi ziseră ei, după ce călătorirăm câtva, am obosit de atâta 
drum; căldura este mare; aide ici la un eleșteu pe care îl știm noi, să bem 
câte nițică apă, să ne răcorim." 

Am ascultat și am mers. Bău cel mare, bău și cel mijlociu; iară când era 
să beau şi eu, cum eram pus pe brânci pe marginea eleşteului ca să ajung cu 
gura la apă, cum făcuseră şi ei, mă trezii cu o usturime grozavă la 
amândouă picioarele; când să mă întorc să văz ce este pricina, nu mă mai 
putui scula în picioare; mi le tăiaseră fraţii mei, și-și cătau de drum, fără a 
mai asculta la rugăciunile și vaietele mele. 

Trei zile şi trei nopţi am mas acolo prinprejurul eleşteului. Calul eu, 
biet, când vedea că vine câte un balaur la mine, mă lua cu dinţii de pe la 
spate, de haine, și fugea încotro vedea cu ochii, și azvârlea din picioare de 
nu se putea apropia de noi nici o fiară sălbatică. 

În sfârşit a patra zi am dat peste un orb care orbăcăia şi el pe dibuite. 

"Cine este acolo?" întrebai eu. 

"Un biet neputincios", răspunse el. 


Și după ce îmi spuse cum fraţii i-a scos ochii, din pizmă, i-am povestit 
şi eu cum mi-a tăiat fraţii picioarele. Atunci el îmi zise: 

"Ştii ce? Aide să ne prindem fraţi de cruce. Eu am picioare, tu ai ochi; 
să te port în spinare. Eu să umblu pentru tine; tu să vezi pentru mine. Eu 
ştiu că p-aci prin vecinătate este o scorpie mare. Cu sângele ei se poate 
vindeca orice boală ar fi”. 

M-am învoit cu dânsul la aceasta și am mers până am dat de locuința 
scorpiei. Ea nu era acasă. Orbul mă așeză după ușe și îmi zise ca să dau cu 
sabia să o tai, cum va intra; iară el se ascunse după sobă. Nu așteptarăm 
mult și iată scorpia venea supărată, fiindcă simţise că-i călcase cineva casa. 
Cum o văzui, inima se făcuse cât un purice în mine, iară când intră pe ușă, 
aşteptai până să-mi vie bine, şi unde dedei o dată cu sete, încât dintr-o 
lovitură îi tăiai câtetrele capetele. 

Mă unsei numaidecât cu sângele ei cald, și cum atinsei picioarele la loc, 
se lipiră de parcă fusese acolo de când lumea. Unsei și pe orb, şi îi veni 
vederile ca mai-nainte. După ce mulțumirăm lui Dumnezeu, plecarăm 
fiecare la ale noastre. 

N-am voit să viu d-a dreptul acasă, ci am socotit mai bine să mă bag 
cioban şi să las ca Dumnezeu să aducă lucrurile așa încât să se dovedească 
vinovatul. Nu m-am înşelat în credința mea, că iată puterea lui mare este și 
judecata lui dreaptă. 

— Spune și tu, zise împăratul găinăresei, cum de ai ajuns găinăreasă şi 
roabă? 

— După ce a tăiat picioarele fratelui celui mic, fiii cei mari ai împărăției 
tale mă luară unul pe mine și altul pasărea măiastră. Eu plângeam de mă 
topeam, că mă despărţea de fiul cel mic al măriei tale, pe care îmi era drag 
să-l privesc, fiindcă-l văzusem că e un pui de românaș. Ei mă siliră să mă 
iubesc cu unul din ei, îmi făgădui că mă va lua de soție cum voi ajunge la 
curtea împărătească. După ce m-am împotrivit la toate siluirile ce amândoi 
voiau să-mi facă, am priimit mai bine să fiu roabă și găinăreasă la curtea 
împărăției tale, decât să mă duc aiurea, fiindcă știam că Dumnezeu nu va 
lăsa să se prăpădească acela care a umblat cu dreptatea în sân, și acum, 
mulțumesc lui Dumnezeu că mi-a arătat cum fapta bună nu moare 
niciodată. 

— Poţi tu să-mi dovedeșşti, întrebă împăratul, că tu eşti acea fată și nu 
alta? 


— Acest măr, zise ea, pe care îl scoase din sân, poate să încredinţeze pe 
orişicine că eu sunt. Fiii d-tale cei mai mari n-au știut de dânsul, că mi l-ar 
fi luat, şi nu m-aş mai fi întâlnit cu dânsul. 

Atunci, ieşind afară, plesni dintr-o biciușcă de trei ori asupra mărului și 
unde se ridică niște palaturi, încât în toată împărăţia nu se găsea altele ca 
acelea. 

Împăratul rămase și el în mirare. Şi voind a sărbători venirea fiului celui 
MIC, acesta zise: 

— Tată, înainte de a mulțumi lui Dumnezeu că m-am întors sănătos, să 
mergem câteșitrei frații înaintea lui la judecată. 

Împăratul n-avu ce zice. Se aduseră fraţii înaintea împăratului, carii 
deteră în genunchi şi cerură iertare de la fratele cel mai mic. El le zise: 

— Daca Dumnezeu vă va ierta, iertați să fiți și de la mine. 

Neavând încotro, se duseră înaintea bisericii și puseră trei uleie 
depărtate deopotrivă unul de altul. Intrară fiecare cu picioarele în câte unul, 
şi aruncară cu praștia în sus câte o piatră; pietrele fraţilor celor mari se 
întoarseră și loviră pe fiecare în cap cu aşa tărie, încât rămaseră morţi. 
Piatra însă a fiului celui mic de împărat căzu dinaintea lui. 

Lumea se adunse de se uita la astă judecată dumnezeiască, iar 
împăratul, după ce făcu nuntă și-și însoţi copilul cu găinăreasa, se coborî de 
pe tron și puse pe fiul său în locu-i, care, daca o fi trăind, împărăţeşte şi 
până azi. 

Eram şi eu față la acele întâmplări, pe care le povestesc acum celor ce 
mă ascultă. 


Porcul cel fermecat 


A fost odată ca niciodată etc. 

A fost odată un împărat și avea trei fete. Și fiind a merge la bătălie, îşi 
chemă fetele şi le zise: 

— lacă, dragele mele, sunt silit să merg la război. Vrăjmașul s-a sculat cu 
oaste mare asupra noastră. Cu mare durere mă despart de voi. În lipsa mea 
băgați de seamă să fiți cu minte, să vă purtaţi bine și să îngrijiţi de trebile 
casei. Aveţi voie să vă preîmblaţi prin grădină, să intraţi prin toate cămările 
casei: numai în cămara din fund, din colţul din dreapta, să nu intraţi, că nu 
va fi bine de voi. 

— Fii pe pace, tată, răspunseră ele. Niciodată n-am ieşit din cuvântul 
dumitale. Du-te fără grije, și Dumnezeu să-ți dea o izbândă strălucită. 

Toate fiind gata de pornire, împăratul le dete cheile de la toate cămările, 
mai aducându-le aminte încă o dată poveţele ce le deduse, și-și luă ziua 
bună de la ele. 

Fetele împăratului, cu lacrămile în ochi, îi sărutară mâna, îi poftiră 
biruință; iar cea mai mare din ele priimi cheile din mâna împăratului. 

Nu se ştia ce să se facă, de mâhnire și de urât, fetele, când se văzură 
singure. Apoi, ca să le treacă de urât, hotărâră ca o parte din zi să lucreze, o 
parte să citească și o parte să se plimbe prin grădină. Așa făcură şi le mergea 
bine. 

Vicleanul pizmuia pacea fetelor și-și vârî coada. 

— Surioarele mele, zise fata cea mare, câtu-i ziulica de mare toarcem, 
coasem, citim. Sunt câteva zile de când ne aflăm singure, n-a mai rămas 
nici un colț de grădină pe unde să nu ne fi plimbat. Am intrat prin toate 
cămările palatului tatălui nostru, și am văzut cât sunt de frumos și bogat 
împodobite; de ce să nu intrăm şi în cămara aceea, în care ne-a oprit tatăl 
nostru de a intra? 

— Vai de mine, leliță, zise cea mai mică, mă mir cum ţi-a dat în gând 
una ca aceasta, ca să ne îndemni dumneata să călcăm porunca tatălui nostru. 
Când tata a zis să nu intrăm acolo, trebuie să fi ştiut el ce a zis și pentru ce a 
zis să facem aşa. 

— Că doară nu s-o face gaură în cer d-om intra, zise cea mijlocie. Că 
doară n-or fi niscaiva zmei să ne mănânce, ori alte lighioane. Ș-apoi de 
unde o să ştie tata dacă noi am intrat au ba? 


Tot vorbind şi îndemnându-se, ajunseră tocmai pe dinaintea acelei 
cămări; cea mai mare din surori, care era păstrătoarea cheilor, băgă cheia în 
broasca uşei și, întorcând-o niţel, scârţ! ușa se deschise. 

Fetele intrară. 

Când colo, ce să vază? Casa n-avea nici o podoabă; dară în mijloc era o 
masă o masă mare cu un covor scump pe dânsa, și dasupra o carte mare 
deschisă. 

Fetele, nerăbdătoare, voiră a şti ce zicea în cartea aceea. Și cea mare 
înaintă și iată ce ceti: 

"Pe fata cea mare a acestui împărat are s-o ia un fiu de împărat de la 
răsărit. " 

Merse şi cea mijlocie şi, întorcând foaia, ceti şi ea: 

"Pe fata cea mijlocie a acestui împărat are s-o ia un fiu de împărat de la 
apus ". 

Râseră fetele şi se veseliră, hihotind și glumind între ele. Fata cea mică 
însă nu voia să se ducă. 

Cele mai mari nu o lăsară în pace, ci, cu voie, fără voie, o aduse şi pe 
dânsa lângă masă, și cam cu îndoială întoarse și ea foaia și ceti: 

"Pe fata cea mică a acestui împărat are s-o ia de soție un porc ". 

Trăsnetul din cer de ar fi căzut, nu i-ar fi făcut mai mult rău ca ceea ce 
i-a făcut citirea acestor vorbe. P-aci, p-aci era să moară de mâhnire. Și daca 
n-o ţineau surorile, îşi şi spărgea capul căzând. 

După ce se dezmetici din leşinul ce-i venise de inimă rea, începură s-o 
mângâie surorile. 

— Ce! îi ziseră, mai crezi și tu la toate alea! Unde ai mai pomenit tu ca o 
fată de împărat să se mărite după un porc? 

— Ce copilă eşti! îi zise cealaltă, dară tata n-are destulă oştire să te 
scape, chiar când s-ar întâmpla să vie să te ceară un dobitoc aşa de scârbos? 

Fata cea mică a împăratului ar fi voit să se înduplece a crede cele ce îi 
spuneau surorile; dară n-o lăsa inima. Gândul ei era mereu la cartea care 
spuse că norocul celorlalte surori era să fie așa de frumos și numai ei îi 
spusese că o să i se întâmple ceea ce nu se mai auzise până atunci pe lume. 
Şi apoi o rodea la ficaţi călcarea poruncii tatălui lor. 

Ea începu a lâncezi. Şi numai în câteva zile așa se schimbase, încât nu o 
mai cunoșteai; din rumenă și veselă ce era, ajunsese de se ofilise şi nu-i mai 
intra nimeni în voie. Se ferea de a se mai juca cu surorile prin grădină, d-a 


culege flori ca să le puie la cap și d-a cânta cu toatele când erau la furcă, ori 
la cusătură. 

Între acestea, tatăl fetelor, împăratul, făcuse o izbândă cum nu se 
aştepta, biruind și gonind pe vrăjmaș. Şi fiindcă gândul îi era la fiicele sale, 
făcu ce făcu și se întoarse mai curând acasă. Lumea după lume ieşise întru 
întâmpinarea lui, cu buciume, cu tobe şi cu surle, înveselindu-se că 
împăratul se întorcea biruitor. 

Cum ajunse, până a nu merge acasă, împăratul dete laudă Domnului că- 
i ajutase asupra protivnicilor carii se sculase asupra lui, de-i înfrânse. Apoi, 
mergând acasă, fiicele îi ieşiră înainte. Bucuria lui crescu când văzu că 
fetele îi erau sănătoase. Fata cea mică se feri cât putu a nu se arăta tristă. 

Cu toate astea, nu după mult timp, împăratul băgă de seamă că fie-sa 
cea mică din ce în ce slăbea şi se posomora. Îndată îi trecu un fier ars prin 
inimă, gândindu-se că poate i-au călcat porunca. Şi de unde să nu fie aşa?! 

Ca să se încredinţeze, îşi chemă fetele, le întrebă, poruncindu-le să-i 
spuie drept. 

Ele mărturisiră. Se feriră însă d-a spune care din ele fusese 
îndemnătoarea. 

Cum auzi împăratul una ca aceasta se tânguia în sine cu amar, şi cât p- 
aci era să-l biruie mâhnirea. Îşi tinu însă firea şi căuta a-și mângâia fata care 
vedea că se pierde. Ce s-a făcut, s-a făcut; văzu el că o mie de vorbe un ban 
nu face. 

Începuse a se cam uita întâmplarea aceasta, când, într-o zi, se înfăţişe la 
împăratul fiul unui împărat de la răsărit și-i ceru de soţie pe fata cea mai 
mare. Împăratul i-o dete cu mulțumire. Făcură nuntă înfricoşată şi peste trei 
zile o petrecu cu cinste mare până la otar. Peste puţin, așa făcu și cu fata cea 
mijlocie, pe care o ceruse un fiu de împărat de la apus. 

Cu cât vedea că se împlinesc întocmai cele scrise în cartea ce citise, cu 
atâta fata împăratului se întristă şi mai mult. Ea nu mai voia să mănânce, nu 
se mai gătea, nu mai ieșea la plimbare; voia să se lase să moară mai bine, 
decât să ajungă de batjocura lumii. Dară împăratul nu-i da răgaz să puie în 
lucrare o faptă așa de nelegiuită, ci o mângâia cu fel de fel de poveţe. 

Mai trecu ce mai trecu și iată, măre, că într-o zi împăratul se pomenește 
cu un porc mare că intră în palatul lui şi-i zice: 

— Sănătate ție, împărate; să fii rumen și voios ca răsăritul soarelui într-o 
zi senină! 

— Bine ai venit sănătos, prietene. Dar ce vânt te aduce pe la noi? 


— Am venit în petit, răspunse porcul. 

Se miră împăratul când auzi de la porc așa vorbe frumoase și îndată își 
dete cu părerea că aci nu putea să fie lucru curat. Ar fi voit s-o cârmească 
împăratul spre a nu-i da fata de soţie; dară după ce auzi că curtea și ulițile 
geme de porci, care venise cu peţitorul, n-avu încotro şi-i făgădui. Porcul nu 
se lăsă numai pe făgăduială, ci intră în vorbă și se hotărî ca nunta să se facă 
peste o săptămână. Numai după ce priimi cuvânt bun de la împăratul, porcul 
plecă. 

Până una alta, împăratul își povăţui fata să se supuie ursitei, daca aşa a 
voit Dumnezeu. Apoi îi zise: 

— Fata mea, cuvintele şi purtarea cea înțeleaptă a acestui porc nu este de 
dobitoc; o dată cu capul nu crez eu ca el să se fi născut porc. Trebuie să fie 
vreo fermecătorie sau vreo altă drăcie aci. Însă tu să fii ascultătoare, să nu 
ieși din cuvântul lui; căci Dumnezeu nu te va lăsa să te chinuiești mult timp. 

— Dacă dumneata, tată, găsești cu cale aşa, răspunse fata, te ascult și-mi 
pui nădejdea în Dumnezeu. Ce o vrea el cu mine! Așa mi-a fost triștea; văz 
eu că n-am încotro. 

Între acestea sosi şi ziua nunţii. Cununia se făcu cam pe sub ascuns. 
Apoi, puindu-se porcul cu soţia sa într-o căruță împărătească, porni la 
dânsul acasă. 

Pe drum trebuia să treacă pe lângă un noroi mare; porcul porunci să stea 
căruța; se dete jos şi se tăvăli în noroi, până se făcu una cu tina, apoi, 
suindu-se, zise miresei să-l sărute. Biata fată, ce să facă? Scoase batista, îl 
şterse niţel la bot şi-l sărută, gândindu-se să asculte poveţile tatălui său. 

Când ajunseră acasă la porc, care era într-o pădure mare, se şi înseră. 
Șezură niţel de se odihniră de drum, cinară împreună şi se culcară. Peste 
noapte, fata împăratului simţi că lângă ea era un om, iară nu un porc. Se 
miră. Însă îşi aduse aminte de cuvintele tătâne-său şi începu a mai însufleţi, 
plină de nădejde în ajutorul lui Dumnezeu. 

Porcul seara se dezbrăca de pielea de porc, fără să simtă fata, şi 
dimineaţa, până a nu se deștepta ea, el iară se îmbrăca cu dânsa. 

Trecu o noapte, trecură două, trecură mai multe nopţi și fata nu se putea 
domiri cum se face de bărbatu-său ziua este porc și noaptea om. Pasămite el 
era fermecat, vrăjit să fie aşa. 

Mai târziu începu a prinde dragoste de dânsul, când simţi rodurile 
căsătoriei; atât numai se mâhnea că nu ştia ce o să dea lumii peste câteva 
luni. Când, într-o zi, văzu trecând pe acolo o babă cloanţă vrăjitoare. 


Ea, care nu văzuse oameni de atâta mare de timp, era jinduită, şi o 
chemă să mai vorbească cu dânsa câte ceva. Vrăjitoarea îi spuse că ştie să 
ghicească, să dea leacuri și câte nagode toate. 

— Aşa să trăieşti, bătrânico, ia spune-mi, d-a minune ce are bărbatu-meu 
de este ziua porc şi noaptea, când doarme lângă mine, îl simţ că este om? 

— Ceea ce-mi spui, puica mamii, eram să ţi-o spui eu mai înainte, căci 
nu de surda sunt ghicitoare. Să-ţi dea mămulica leacuri cari să-i taie 
farmecele. 

— Dă-mi zău, mămușoară, și ţi-oi plăti cât mi-i cere, că mi s-a urât cu el 
așa. 

- Ține icea, puișorul mamei, aţa aceasta. Să nu ştie el de dânsa, că n-are 
leac. Să te scoli când doarme el, binişor, și să i-o legi de piciorul stâng, cât 
se poate de strâns, şi să vezi, draga babii, că dimineaţa rămâne om. Parale 
nu-mi trebuie. Eu voi fi destul de plătită când voi afla că o să scapi de așa 
urgie. Mi se rupe, uite, băierile inimii de milă pentru dumneata, bobocelul 
mamei, şi mă căiesc, mă căiesc, cum de să nu aflu mai dinainte, ca să-ţi viu 
întru ajutor. 

După ce plecă zgripţuroaica de vrăjitoare, fata de împărat ascunse cu 
îngrijire aţa; iară peste noapte se sculă binișor, încât să n-o simță nici 
măiastrele, şi, cu inima tâcâindă, legă aţa de piciorul bărbatului său. Când 
să strângă nodul, pâc! se rupse aţa, căci era putredă. 

Deșteptându-se, bărbatul speriat îi zise: 

— Ce-ai făcut, nenorocito! Mai aveam trei zile, şi scăpam de spurcatele 
astea de vrăji; acum cine știe cât voi mai avea să port această scârboasă 
piele de dobitoc. Și numai atunci vei da mâna cu mine, când vei rupe trei 
perechi de opinci de fier şi când vei toci un toiag de oţel, căutându-mă, că 
eu mă duc. 

Ziise să se făcu nevăzut. 

Sărmana fată de împărat, când se văzu singură cuc, unde începu a 
plânge și a se boci, de ţi se rupea inima. Blestema cu foc și pară pe afurisita 
de ghicitoare. Dară toate în zadar. Dacă văzu că n-o scoate la căpătâi cu 
tânguirea, se sculă și plecă încotro va duce-o mila Domnului și dorul 
bărbatului. 

Ajungând într-o cetate, porunci de-i făcu trei perechi de opinci de fier şi 
un toiag de oțel, se găti de drum și se porni în călătorie, spre a-și găsi 
bărbatul. 


Se duse, se duse, peste nouă mări, peste nouă ţări, trecu prin nişte 
păduri mari cu buştenii ca butia, se poticnea lovindu-se de copacii cei 
răsturnațţi și, de câte ori cădea, de atâtea ori se şi scula; ramurile copacilor o 
izbeau peste față, crângurile îi zgâriase mâinile, şi ea tot înainta, mergea, şi 
îndărăt nu se uita. Când, obosită de drum și de sarcină, abătută de mâhnire 
şi cu nădejdea în inimă, ajunse la o căsuţă. 

Pasămite acolo şedea sânta Lună. 

Bătu la portiță, se rugă să o lase înăuntru să se odihnească niţel, mai cu 
seamă că îi și abătuse să facă. 

Muma sântei Lune avu milă de dânsa şi de suferinţele sale; o priimi 
dară înăuntru și o îngriji. Apoi o întrebă: 

— Cum se poate ca un om de pe alte tărâmuri să răzbească până aci? 

Biata fată de împărat își povesti atunci toate întâmplările şi sfârşi 
zicând: 

— Mulţumesc mai întâi lui Dumnezeu că mi-a îndreptat paşii către acest 
loc, şi al doilea dumitale, că nu m-ai lăsat să pier la ceasul naşterii. Acum te 
mai rog să-mi spui, nu care cumva sânta Lună, fiica dumitale, știe pe unde 
s-ar afla bărbatul meu? 

— Nu poate să ştie, draga mea, îi răspunse muma sântei Lune, dar du-te 
încolo, spre răsărit, până vei ajunge la sântul Soare; poate el să știe ceva. 

Îi dete să mănânce o găină friptă şi îi zise să bage de seamă să nu piarză 
nici un oscior, că-i va fi de mare trebuinţă. 

După ce mai mulțumi încă o dată de buna găzduire și de poveţele cele 
folositoare şi după ce lepădă o pereche de opinci care se spărsese, încălță 
altele, puse oscioarele găinei într-o legătură, luă în braţe copilașul și toiagul 
în mână şi o porni iarăși la drum. 

Merse, merse, prin niște câmpii numai de nisip; aşa de greu era drumul, 
încât făcea doi pași înainte și unul înapoi; se luptă, se luptă şi scăpă de astă 
câmpie, apoi trecu prin niște munţi nalţi, colțoroși şi scorboroși; sărea din 
bolovan în bolovan și din colţ în colț. Când ajungea pe câte un piept de 
munte șes, i se părea că apucă pe Dumnezeu de un picior; şi după ce se 
odihnea câte niţel, iar o lua la drum, și tot înainte mergea. Glodurile, colții 
de munte, care erau tot de cremene, atât îi zgâriase picioarele, genunchii și 
coatele, încât erau numai sânge; căci trebuie să vă spun că munții erau nalți, 
încât întreceau norii, şi pe unde nu erau prăpăstii peste care trebuia să sară, 
nu putea merge altfel decât suindu-se pe brânci şi ajutându-se cu toiagul. 

În cele de pe urmă, stătută de osteneală, ajunse la nişte palaturi. 


Acolo şedea Soarele. 

Bătu la poartă şi se rugă să o priimească. Muma Soarelui o priimi și se 
miră când văzu om de pe alte tărâmuri pe acolo și plânse de mila ei, când îi 
povesti întâmplările. Apoi, după ce-i făgădui că va întreba pe fiu-său despre 
bărbatul ei o ascunse în pivniţă, ca să n-o simţă Soarele când o veni acasă, 
că seara se întoarce totdauna supărat. 

A doua zi află fata de împărat că era s-o paţă, fiindcă Soarele cam 
mirosise a om de pe altă lume. Dar mumă-sa îl linişti cu vorbe bune, 
zicându-i că sunt păreri. 

Fiica de împărat prinse curagi când văzu cu câtă bunătate este priimită 
şi întrebă: 

— Bine, frate dragă, cum se poate ca Soarele să fie supărat, el care este 
atât de frumos şi face atâta bine muritorilor? 

— Iaca pentru ce, răspunse muma Soarelui; el dimineaţa stă în poarta 
raiului, şi atunci este vesel, vesel și râde la toată lumea. Peste zi este plin de 
scârbă, fiindcă vede toate necurăţiile oamenilor și d-aia îşi lasă arşiţa aşa de 
cu zăpușeală; iară seara este mâhnit şi supărat, fiindcă stă în poarta iadului; 
acesta este drumul lui obicinuit, de unde apoi vine acasă. 

Îi mai spuse că l-a întrebat despre bărbatul ei şi fiu-său îi răspunse că nu 
ştie de seama lui nimic, fiindcă, de va şedea în vro pădure deasă și mare, 
vederea lui nu poate străbate prin toate colțurile și afundăturile, ci că altă 
nădejde nu e, decât să meargă la Vânt. 

Îi dete şi acolo o găină să mănânce și îi zise să păstreze oscioarele cu 
îngrijire. 

După ce lepădă a doua pereche de opinci, car se spărsese şi acelea, luă 
legătura cu oscioarele, copilul în braţe și toiagul în mână şi porni spre Vânt. 

În calea aceasta întâlni nişte greutăți şi mai mari, căci dete, una după 
alta, peste munţi de cremene din care ţâşnea flacări de foc, peste păduri 
nemaiumblate și peste câmpii de gheață cu nămeţi de zăpadă. P-aci, p-aci, 
era să se prăpădească, biată femeie; însă, cu stăruința ei și cu ajutorul lui 
Dumnezeu, birui și aceste greutăți mari, şi ajunse la o văgăună care era într- 
un colț de munte, mare de putea să intre şapte cetăţi într-însa. 

Acolo şedea Vântul. 

Gardul care o înconjura avea o portiță. Bătu şi se rugă să o priimească. 
Muma Vântului avu milă de dânsa și o priimi să se odihnească. Ca și la 
Soare, fu ascunsă, ca să nu o simţă Vântul. 


A doua zi îi spuse că bărbatul său locuia într-o pădure mare și deasă, pe 
unde nu ajunsese toporul încă; că acolo și-a făcut un fel de casă, grămădind 
buşteni unul peste altul și împletindu-i cu nuiele, unde trăia singur-singurel, 
de teama oamenilor răi. 

După ce îi dete și aci o găină de mâncă și îi zise să păstreze oscioarele, 
muma Vântului o povăţui să se ia după drumul robilor, care se vede noaptea 
pe cer, şi să meargă, să meargă până va ajunge. 

Așa şi făcu. După ce mulțumi cu lacrămi de bucurie pentru buna 
găzduire și pentru vestea cea bună, porni la drum. 

Biata femeie nopţile le făcea zi. Nu i se mai alegea nici de mâncare, 
nici de odihnă, atâta dor şi foc avea să-şi găsească bărbatul pe care ursita i-l 
dedese. 

Merse, merse până ce i se sparse şi opincile aceste. Le lepădă şi începu 
a merge cu picioarele goale. Nu căuta gloduri, nu băga seamă la ghimpii ce- 
i intra în picioare, nici la loviturile ce suferea când se împiedica de vreo 
piatră. 

În cele de pe urmă ajunse la o poiană verde şi frumoasă pe marginea 
unei păduri. Acum se mai înveseli și sufletul ei, când văzu floricelele şi 
iarba cea moale. Stătu şi se odihni niţel. Apoi, văzând păsărelele câte două- 
două pe rămurelele copăceilor, se încinse focul într-însa de dorul bărbatului 
său, începu a plânge cu amar şi, cu copilul în braţe și cu legătura cu 
oscioarele pe umăr, porni iarăși. 

Intră în pădure. Nu se uita nici la iarba cea verde şi frumoasă ce-i 
mângâia picioarele, nu voia să asculte nici la păsărelele ce ciripeau de te 
asurzea, nu căuta nici la floricelele ce se ascundeau prin desişurile 
crângurilor, ci mergea dibuind prin pădure. Ea băgase de seamă că aceasta 
trebuie să fie pădurea în care locuia bărbatul său, după semnele ce-i spusese 
muma Vântului. 

Trei zile și trei nopţi orbăcăi prin pădure și nu putu afla nimic. Atât de 
mult era ruptă de osteneală, încât căzu și rămase acolo o zi ş-o noapte fără 
să se miște, fără să bea şi să mănânce ceva. 

În cele mai de pe urmă, îşi puse toate puterile, se sculă, și așa, şovăind, 
cercă să umble sprijinindu-se în toiagul său, dară îi fu cu neputinţă, căci și 
acesta se tocise, încât nu mai era de nici o trebuinţă. Însă de mila copilului, 
care nu mai găsea lapte la pieptul ei, de dorul bărbatului, pe care îl căuta cu 
credință la Dumnezeu, porni aşa cum putu. Nu mai făcu zece paşi şi zări 
către un desiș un fel de casă precum îi spusese muma Vântului. Porni într- 


acolo şi abia, abia ajunse. Acea casă n-avea nici ferestre, nici ușă. Pasămite 
uşa era pe dasupra. Îi dete ocol. Scară nu era. 

Ce să facă? Voia să intre. 

Se gândi, se răzgândi; se cercă să se suie - în zadar. Sta, sta s-o doboare 
cu totul întristarea: cum se poate să se lase ea să se înece tocmai la mal. 
Când, îşi aduse aminte de oscioarele de găină ce le purtase atâta cale și-și 
zise: nu se poate să mi se fi zis de florile mărului să păstrez aceste oscioare, 
ci că îmi va fi de mare ajutor la nevoie. 

Atunci scoase oscioarele din legătura ce o avea, se socoti niţel, mai 
cugetă și, luând două din aceste oscioare, le puse vârf în vârf şi văzu că se 
lipi ca printr-o minune. Mai puse unul, apoi unul, și văzu că se lipiră și 
acelea. 

Făcu deci, din oscioare, doi drugi cât casa de înalți. Îi rezemă de casă la 
o depărtare de o palmă domnească unul de altul. După aceea puse iarăși 
căpătâi la căpătâi celelalte oscioare şi făcu nişte druguleți mici, fiecare 
puindu-i d-a curmezișul pe drugii cei mari, închipui treptele unei scări; cum 
punea aceste trepte, se lipeau și ele. Și astfel unul câte unul puse până sus. 
Cum punea o treaptă, se urca pe ea. Apoi alta, apoi alta, până unde îi ajunse. 
Când, tocmai sus în vârful scării, nu-i ajungea să mai facă o treaptă. 

Ce să facă? Fără astă treaptă nu se putea. Pasămite ea pierduse un 
oscior. Să stea acolo, era peste poate. Să nu intre înăuntru îi era ciudă. Se 
apucă şi-şi tăie degetul cel mic, şi cum îl puse acolo se lipi. Luă copilul în 
braţe se urcă din nou și intră în casă. 

Aci se miră ea de buna rânduială ce găsi. Se apucă și ea şi mai deretică 
oleacă. Apoi mai răsuflă niţel, puse copilul într-o albie ce găsi şi o aşeză pe 
pat. 

Când veni bărbatu-său, se sperie de ceea ce văzu. Parcă nu-i venea să 
crează ochilor săi, tot uitându-se la scara de oscioare şi la degetul din vârful 
scării. Frica lui era să nu fie iară niscaiva farmece, şi cât p-aci era să-și 
părăsească casa, dară Dumnezeu îi dete în gând să intre. 

Atunci, făcându-se un porumbel, ca să nu se lipească farmecele de el, 
zbură pe dasupra fără să se atingă de scară şi intră înăuntru în zbor. Acolo 
văzu o femeie îngrijind de un copil. 

El îşi aduse aminte atunci că femeia sa era însărcinată când plecase de 
la ea, şi unde îl coprinse un dor de dânsa și o milă, gândindu-se la câte 
trebuia să fi păţit ea până să dea cu mâna de dânsul, încât se făcu 
numaidecât om. 


Cât p-aci era să n-o cunoască; atât de mult se schimbase din pricina 
suferințelor și a necazurilor. 

Fata de împărat cum îl văzu, se sculă în sus și îi tâcâia inima de frică, 
fiindcă ea nu-l cunoștea. 

După ce el i se făcu cunoscut, ea nu se căi, ba și uită tot ce suferise. El 
era un bărbat ca un brad de frumos. 

Se puse deci la vorbă. Ea îi povesti toate întâmplările, iară el plânse de 
mila ei. Apoi începu şi el a spune: 

— Eu, zise el, sunt fiu de împărat. La un război ce avu tată-meu cu niște 
zmei, vecini ai lui, care erau foarte răi şi-i tot călcau moşia, am omorât pe 
cel mai mic. 

Pasămite, ursita te făgăduise lui. Atunci mă-sa, care era o vrăjitoare de 
închega și apele cu farmecele ei, mă blestemă să port pielea acelui scârbos 
dobitoc, cu gând ca să nu ajung să mi te iau eu. 

Dumnezeu i-a stat împotrivă, şi eu te-am luat. Baba care ţi-a dat aţa să 
mi-o legi de picior era ea. Și de unde mai aveam trei zile să scap de 
blestem, am fost silit să port încă trei ani stârvul porcului. 

Acum, fiindcă tu ai suferit pentru mine şi eu pentru tine, să dăm laudă 
Domnului şi să ne întoarcem la părinţii noștri. Fără tine eram hotărât să 
trăiesc ca un pustnic, d-aia şi mi-am ales acest loc pustiu şi mi-am făcut 
casa asta aşa, ca pui de om să nu mai poată răzbi la mine. 

Apoi se îmbrăţișară de bucurie și se făgăduiră ca amândoi să uite 
necazurile trecute. 

A doua zi de dimineaţă se sculară şi porniră amândoi mai întâi la 
împăratul, tatăl lui. Când se auzi de venirea lui și a soţiei sale, toată lumea 
plângea de bucurie că îi vedea. Iară tatăl și muma lui îi îmbrăţișe strâns, şi 
ținură veseliile trei zile și trei nopți. 

Apoi merse și la împăratul, tatăl femeii lui. El cât p-aci era să-și iasă 
din minţi de bucurie, când îi văzu. Ascultă povestindu-i-se întâmplările lor. 
Apoi zise fie-sei: 

— Ţi-am spus eu că nu credeam să se fi născut porc acel dobitoc ce te-a 
cerut de soţie? Şi bine ai făcut, fata mea, de m-ai ascultat. 

Și fiindcă era şi bătrân, și moștenitori n-avea, se coborî din scaunul 
împărăției sale şi îi puse pe dânșii. Iară ei domniră cum se domneşte când 
împărații trec prin fel de fel de ispite, necazuri şi nevoi. 

Şi de n-or fi murit, trăiesc şi astăzi, domnind în pace. 

Iară eu încălecai p-o şea etc. 


Poveste ţărănească 


A fost odată ca niciodată etc. 

A fost odată un împărat. El avea trei feciori. Când fu la ceasul morţii, își 
chemă feciorii şi le zise: 

— Feţii mei, sunt cu sufletul la gură, precum mă vedeţi; un lucru numai 
vă cei: în cele trei nopţi după înmormântarea mea, să-mi păziți mormântul, 
câte unul din voi. 

Cum auzi făgăduiala din gura feciorilor săi, căscă gura şi-şi dete 
sufletul. 

Gătire se făcu de îngropăciune, mă rog, ca la moartea unui împărat, și 
cu mare alai şi jale fu pus la odihna de veci. 

Feciori, carii ştiau ce glăsuie tatăl lor când îi ieși sufletul, se puse de 
pază în noaptea dintâi feciorul cel mai mare al împăratului. 

Pândi el ce pândi, şi în puterea nopţii, pe când și apele dormeau, se 
pomeni fiul de împărat cu un oarecine că vine şi vrea să dezgroape pe mort. 
Nici că e de gândit a-l fi lăsat feciorul de împărat să facă aşa o nelegiuire, 
fără decât se luă cu dânsul la luptă. Și lupte-se, şi lupte-se, până ce, când 
începu să cânte cocoşii, acel cineva pieri ca o nălucă. 

A doua noapte, feciorul de împărat cel mijlociu păţi ca şi cel mare. 

Când se întâlniră ei, se vorbiră să spuie fratelui lor celui mic, păţania lor 
şi să-l îmbie a priimi ca unul din ei, pe carele îl va alege el, să-l însoţească 
în noaptea când va avea să păzească dânsul, de teamă, ca să nu se răpuie, ca 
unul ce era mai tânăr. 

Dară feciorul cel mic al împăratului nici nu voi să asculte de unele ca 
acestea, ci zise: 

— Duce-mă-voi singur, căci trebuie să fi ştiut tata ce zice, când ne-a 
poruncit să păzim câte unul singur. 

Și astfel, cum veni seara, se duse la locul de pândă. Şi deoarece ştia ce-l 
aşteaptă, el își luă cu dânsul armele și se găti bine de luptă. Pe la miezul 
nopţii se pomeni și el cu cineva că vine. Vru el să întrebuinţeze armele; dară 
unde îi dădu ăla pas; căci el se arătă ca o vedenie ieșind ca din pământ, şi se 
luară la trântă. Lupta fu crâncenă, căci duhul necurat, duh necurat era cel ce 
venea să dezgroape pe împărat, îşi pusese toate puterile ca să dovedească pe 
fiul cel mai mic al împăratului. Vezi că duhul ştia că de nu va putea nici în a 
treia seară să izbutească, apoi trebuia să-şi mute gândul; nu mai putea adecă 
să-l dezgroape, nici la amin. Fie însă că și băiatul nu se lăsă mai pe jos. Și 


cum spusei, se luptară pe capete; dară luptă nu glumă. Curgea sudorile de 
pe fiul împăratului șiroaie, şi nu se da netezului nicicât. Lupta ţinu, și o 
luptă de moarte, până despre cântători. Cum se auzi cocoşul, duhul pieri ca 
o nălucă, dară şi băiatul căzu jos de ostenit. De mai ţinea lupta, numai cât ai 
aţâţa un foc, s-ar fi muiat, şi cine ştie ce se întâmpla. Cum căzu fiul de 
împărat pe mormântul tătâne-său, acolo și adormi. Atât era de rupt de 
oboseală. 

Când se deşteptă, ce să vedeţi d-voastră? Soarele răsărise de mult și se 
urcase ca de trei sulițe. Ce să facă el? Să se întoarcă acasă ziua-n amiaza 
mare, să treacă prin oraş aşa înarmat de sus până jos, îi era ruşine; să rămâie 
acolo, nu se putea. 

Ce-i veni lui în gând, că numai o luă rara, rara, către o pădure ce era p- 
acolo p-aproape, ca să-și petreacă ziua cu vânatul, şi mai către seară să se 
întoarcă acasă. Şi așa, mergând el prin pădurea aceea, îl apucă gândurile. El 
cugetă, ca ce să fie pricina de le-a zis tată-său să-i păzească mormântul în 
trei seri d-a rândul. 

Și mergând așa, fără să ştie nici el unde merge, și cu gândurile duse, se 
pomeni că pierde poteca şi nu mai ştie unde merge. Dă în sus, dă în jos, 
drumul nu-l mai găsea. Mai se întoarse în dreapta, mai la stânga, aşi! în loc 
să iasă la lumină, el să rătăcea și mai mult. Dibuind prin codru, și cercetând 
să dea peste potecă, ieși la un luminiș, şi acolo în mijlocul luminișului 
zăreşte un foc mare şi pe foc o crăcătiță, din care ieşea un fel de glas, dară 
fără să ştie el ca ce să fie. 

Stete locului, și mai ascultă. Auzi ca şi întâi. Se mai uită o dată, dară nu 
văzu pe nimeni. Ce să facă? Să se ducă acolo, nu-i da meșii, că nu ştia ca ce 
drăcovenie o fi aia. Atunci întinse și el arcul, dete drumul săgeţii și tranc! 
lovi drept în capacul crăcătiţei, şi îl dete jos. 

Într-aceeaşi clipeală, toată pădurea începu a hăui, de-ţi lua auzul, şi 
deodată se arătă înaintea lui șapte zmei, îl înconjoară, pune mâna pe el, și 
sfătuiesc cum să-l pedepsească, pentru ce să dea el drumul Agerului 
pământului, pe carele ei l-a fost închis în crăcătița aceea. 

Unul zicea să-l taie. Altul să-l spânzure. Altul să-l jupoaie de viu. Alţii 
în fel de fel de chipuri să-l chinuiască până l-o omorî. Iară cel mai bătrân 
dintre dânșii zise să-l lase cu viaţă, căci cine ştie la ce le-o fi şi el bun, poate 
că va izbuti el să fure pe fata unui împărat după care umblau ei să o 
răpească, şi nu puteau. 


Fata aceasta se afla închisă de tată-său într-o casă, ale cării uși erau 
închise. Tat-său o dată pe an o lăsa descuiată, și atunci, la o ușă sta de pază 
un cocoș, şi la cealaltă era un clopoțel; și nu putea nimeni să se apropie, 
căci cum punea cineva piciorul pe prag, ori clopoţelul se trăgea, ori cocoșul 
cânta. 

Fiul de împărat se făgădui că va cerca și el. Şi aşa îl lăsaseră zmeii viu. 
El se duse binișor, şi până a nu pune piciorul pe prag, întinse mâna fără să-l 
simţă nici măiestrele, apucă cocoşul de gât și i-l răsuci, de nu mai zise nici 
pis! apoi deschise uşa încetişor, trecu la cealaltă ușă, fură clopoţelul și se 
întoarse de spuse zmeilor să intre unul câte unul, că el îi așteaptă la ușă, pe 
dinăuntru. 

Z.meii îl ascultară, orbiți de lăcomia ce aveau ei să puie mâna pe fată. Și 
apoi, de! de zmei, zmei; de voinici, voinici; dară se vede că erau cam 
nătăfleți, de ascultară la gura băiatului să intre după dânsul câte unul, unul; 
căci fiul cel mic al împăratului sta acolo înăuntru cu paloșul în mână, fără să 
ştie zmeii, şi cum intrau, el hârşt! le lua capul și îi trăgea cu totul în cameră. 
Făcu unuia, făcu la doi, până la al şaselea. Dracul de zmeu cel d-al şaptelea, 
pesemne că el nu era tocmai atât de nătăflete, căci parcă-i spuse dracul la 
ureche ce prăpăd li se găteşte acolo înăuntru că nu-i veni să intre și fugi. 

Băiatul aşa de încet și uşor lucrase, încât fata nu simţi nimic. Ea dormea 
dusă în pat, fără să iabă vreun habar. Atunci și el se apropie de fată - și, 
dreptul lui Dumnezeu! nici că mai văzuse până atunci aşa frumuseţe - îi luă 
inelul ce avea în degetul cel mic și marama de pe faţă. Cu aceste două 
lucruri se întoarse el acasă la fraţii săi, fără să le spuie ceva, din cele ce i s- 
au întâmplat. 

Tata-l fetei, împăratul, carele știa că umblă niște zmei să-i răpească 
copila, nu mai putu de bucurie când îi văzu măcelăriți. Și cu socoteală că de 
aci înainte fata îi va fi scăpată, puse să se strige prin toate răspântiile 
cetăților din lume că cine va fi acel viteaz care a răpus pe zmei, să se 
înfăţișeze ca să-i dea fata după dânsul, şi jumătate împărăţia. 

Nu trecu mult şi iată că vine la împărat un ţigan urât și buzat, şi negru, 
ciumă nu altceva, şi spuse că el a omorât pe zmei. Și ca să încredinţeze pe 
împăratul de spusele lui, își arătă cu mândrie satârul plin de sânge și hainele 
stropite. El își umpluse satârul și hainele cu sângele unui cal al său, stătu de 
bătrân și plin de tecnefes, cu care nu mai avea ce face, și-l ucisese ca să-i ia 
pielea. 


Împăratului nu-i prea venea la socoteală să aibă ginere pe un ţigan, dară 
fiindcă apucase de-şi dedese cuvântul, voia acum ca să şi-l ţie. Și până să se 
facă logodna, pofti pe ţigan la o masă pe care o dădu împăratul pentru 
mântuirea fie-sei de zmei. Țiganul şedea la masă pe șapte perne și d-a 
dreapta împăratului. 

Pe când mâncau ei acolo și se chefuiau, iată că vine și feciorul 
împăratului cel cu izbânda, și d-abia, d-abia, izbuti să intre ca să vorbească 
împăratului. 

Intrând la masa împărătească, fiul împăratului începu să laude pe cel ce 
făcuse izbânda, și să heretisească pe împărat pentru scăparea fie-sei de la 
rele. 

— Eu am omorât pe zmei, zise ţiganul fudul, fudul. Ce socotești tu, 
băiete, cât m-am mai luptat! 

— Aşa o fi, verișcane, dară mie pare că tot nu-mi vine a crede ca tu să fi 
făcut o aşa ispravă. 

— Ce staţi de mai ascultați la bârfele mojicului ăsta? slujitori! daţi-l 
afară! 

— O! o! voinicule, mai încet, mai încet, te-ai prea grăbit; nu e de nasul 
tău o asemenea bucăţică! Ca să te credem că tu ai făcut o așa vitejie, arată- 
ne vrun semn care să ne scoată din bănuială. 

— Dară mai semn ca satârul şi hainele mele cele stropite cu sânge, ce 
mai poftești? 

— Cel care a făcut o asemenea vitejie nu crez eu să fi fost el aşa de 
ușurel, încât să nu fi luat vreun semn, cu care să-și dovedească fapta. 

— Ce mai așteptați, slujitori? Daţi afară pe smintitul ăsta carele vine să 
ne strice cheful. 

— la, mai stai olecuţă, îi zise atunci şi împăratul, carele ascultase cum nu 
se înțelegeau ei la cuvinte. Cum cam dai tu să se înțeleagă, parcă ar veni la 
prochimen. 

— Eu socotesc, mărite împărate, că cel care a făcut o asemenea vitejie, 
nu crez să se fi culcat pe urechea aia și să fi stat numa așa cu degetul în 
gură, după ce a ucis pe zmei şi s-a văzut stăpân pe cămara unde dormea 
împărăteasa, trebuie să fi luat el vrun semn cu care să dea la iveală vitejia 
lui. 

Pe când vorbea feciorul împăratului, pernele sărea una câte una de sub 
țigan. Pesemne că se tot sâcâia pe scaun de neastâmpăr și de frică pentru 
mișelia ce făcu. 


Iară fiul de împărat, încă vorbind, scoase mărama și inelul ce luase fetei 
din deget. 

— Aoleo! astea sunt ale mele, zise şi fata, şi mi-a pierit în învălmășeala 
cu omorul zmeilor. 

— N-a pierit, domniţă, îi răspunse fiul de împărat, eu ţi le-am luat, după 
ce am ucis şase zmei şi îmi pare rău că mi-a scăpat și cel de-al șaptelea. 

Atunci împăratul răsuflă de bucurie că a scăpat cu faţă curată pe fie-sa 
de o însoţire ce nu-i venea la socoteală de loc, de loc. 

Și înfruntând pe ţigan, după cum i se și cădea, porunci de aduse doi 
armăsari neînvăţaţi. Legă pe ţigan de coadele cailor și împreună cu dânsul și 
un sac de nuci. Apoi dete drumul armăsarilor de se duseră în lume şi unde 
cădea nuca, cădea și bucăţica din ţigan, până ce nu se alese nici praful de el. 

Apoi se făcu gătire de nuntă pentru feciorul de împărat cel viteaz cu 
fata cea frumoasă ca o zână. Şi gătindu-se, și ziua de mult sosind, porniră cu 
toţii la biserică. Lumea după lume se luaseră după dânșii să-i petreacă la 
biserică. Împăratul şi împărăteasa, mirii şi rudele lor erau în căruţe ferecate 
numai în aur. 

Când fură aproape şi mai aveau numai câţiva paşi să facă până la 
biserică odată se auzi o vâjiitură groaznică, şi numai iată că zmeul d-al 
şaptelea dă năvală peste dânșii. Odată plesni dintr-un bici, și toate căruțele 
se făcură stane de piatră, fără numai împăratul şi mirii scăpară. Pe mireasă o 
înhăţă zmeul de mijloc, o răpeşte dintre ai săi, se înălță și se făcu nevăzut cu 
fată cu tot. 

Toţi rămaseră buimăciţi de spaimă. Iară ginerele se supără mai cu 
asupra decât toți. Îşi mușca mâinile de supărare cum de n-a putut el să puie 
mâna și pe acest blestemat de zmeu să-l omoare, căci iată acum ce neajuns 
îi făcu. 

Ce să facă acum? Fără logodnica lui nu putea să rămâie; să se ducă să o 
caute; dar unde? Se frământa, bietul şi nu știa cum s-o nimerească mai bine. 
În cele din urmă se hotărî, ca, orice o fi, să fie, el să se ducă să-şi caute 
scrisa. 

Se cercă bietul tatăl fetei să-l oprească, ca să nu se răpuie și dânsul în 
deşert; dar geaba, nu fu cu putinţă a-l opri; şi-o pusese el în cap, şi căta să se 
ducă. Îşi luă deci niţele merinde cu dânsul și plecă. 

Ieşind la câmpie, luă drumul d-a lungul și aide, aide, trecu păduri şi văi, 
trecu pustiuri, dumbrăvi, munţi și vălcele până ce ajunse la un codru mare, 
mare fără căpătâi. Orbăcăind el p-acolo prin desiș, dete de o poiană. Acolo 


în poiană şedea cineva la foc. Tocmai şi el îşi isprăvise merindele și se duse 
drept la omul ce ședea la foc. Acela cum îl văzu, îl cunoscu și începu să-i 
mulțumească că l-a scos din ghiarele zmeului. Pasămite era Agerul 
pământului. Acolo trăia el. 

Stătură ei ce stătură de vorbă, se întrebară de ale sănătăţii, își spuseră 
păsurile, şi apoi feciorul de împărat zise: 

— Acum mă duc să-mi caut logodnica pe care mi-a răpit-o zmeul. Nu 
ştii tu, vericule, încotro va fi șezând spurcatul? 

— Cam greu lucru este ce vrei tu. Şi eu te-aş sfătui mai bine să-ţi cauţi 
de treabă şi să lași la naiba şi zmeu și tot, că poate să-ţi răpuie viaţa. 

— Se vede că tu nu înţelegi, îi răspunse voinicul, că fără de logodnica 
mea nu mai pot trăi, sunt hotărât a mă duce după dânsa și dincolo de lumea 
asta, și ori voi izbuti să-mi iau soţia, ori îmi voi frânge şi eu junghetura 
umblând după dânsa. 

Atunci Agerul pământului văzând așa, îi spuse că zmeul nu este tocmai, 
tocmai de temut, dară mumă-sa, că e și vrăjitoare de n-are căpătâi, și pe ea 
trebuie s-o omoare mai întâi. Apoi îl îndreptă pe unde să meargă ca să 
ajungă la casele zmeoaicei şi ce să facă ca să puie mâna pe odorul ce căuta 
el. 

Atâta voi să ştie feciorul de împărat şi după ce priimi de la Agerul 
pământului câte ceva de ale gurei, porni și se duse, și se duse, până ce 
ajunse la hotarele zmeilor. Și ca să nu ne pierdem vremea degeaba înșirând 
greutățile ce întâmpină bietul fecior de împărat în cale, să vă spui cum a 
ajuns şi cum și-a izbândit. 

Aci dacă ajunse, făcu tocmai cum îl învățase Agerul pământului. 

Drăcoaica de mumă a zmeului dormea numai la nămiezi când soarele 
stă în cruci. Și când veni fiul împăratului, și stătu la poartă, ea tocmai 
adormise, cătându-i în cap slujnica sa. Această slujnică, şi ea tot răpită era şi 
viţă de boier. 

Stând el acolo şi uitându-se la cotoroanţa de babă cum îi căuta în cap, 
fata aceasta îl zări. El îi făcu semn. Fata puse binișor capul babei pe o 
pernă, și veni numaidecât la feciorul de împărat să vază ce voiește. 

Și după ce se înţeleseră la cuvinte, fata îl băgă într-o cămară şi acolo îl 
învăţă cum să facă, după ce el îi făgădui că o va scăpa şi pe dânsa de robia 
zmeoaicei. 

— Baba cloanţa, muma zmeului, zise ea, are darul să nu moară cât va fi 
cada (tocitoarea) ce stă ici după ușă. În ea sunt o mulţime de suflete, şi când 


s-ar întâmpla să o răpuie cineva, ea dă fuga şi soarbe din sufletele închise în 
cadă, și câștigă putere și viață din nou. 

Fiul împăratului până să se scoale baba, se apucă de îngropă cada în 
pivniţă. 

După ce se deşteptă baba şi auzi că nescine a venit şi vrea să se 
întâlnească cu dânsa, se duse numaidecât în cămara unde o aștepta fiul 
împăratului; vezi că acolo voia să vorbească ea cu cei ce veneau la dânsa. 

Aoleo! era să uit a vă spune că în curtea zmeoaicei era de jur-împrejur 
pari înfipţi în pământ, și în fiecare par câte un cap de om din cei ce îi trăgea 
aţa la moarte şi îi împingeau păcatele să-i calce hotarele. Numai unul mai 
rămăsese fără de cap, și acela striga babei: cap! cap! 

Nu e vorbă, fiul împăratului o cam băgase pe mânecă de frică, dară 
îmbărbătat de fata, slujnica babei, îşi luă inima în dinţi zicând: "vei mai 
căpăta și tu cap la moșii ăi verzi, ori la paştele cailor”. 

Viind baba la dânsul, începu să-i vorbească cu niște graiuri mieroase şi 
ademenitoare, de ar fi supus pe nu știu ce voinic de ar fi fost. Fiul 
împăratului ştia la ce să se aştepte, și sta şi el gata de luptă. Încă vorbind, 
baba se făcea că nu ştiu ce căuta prin casă, și luând nişte ite ce erau agăţate 
într-un cui, le puse pe dânsa. Odată se schimbă într-o catană (oștean), cu 
sabia goală în mână. Atunci și fiul împăratului, fără a mai zăbovi nici o 
clipă, şi mai iute decât ai gândi, scoase paloșul și îi tăie capul, retezându-l 
de nouă ori. Vezi că așa îl învățase fata. 

Afurisita de babă aşa cu capul retezat sărea prin casă de colo până colo, 
căutând cada cu sufletele, ca să le soarbă, şi daca n-o găsi, căzu jos şi crăpă. 

După aceea fata din casă a babei arătă voinicului fiu de împărat calea ce 
ducea la casele zmeului, și îl învăţă ce să facă şi acolo. 

Și, ajungând la locuinţa zmeului, merse fără frică drept la cămara unde 
şedea logodnica sa, căzi zmeul se ducea la vânat, de unde se întorcea tocmai 
seara. 

Fata de împărat, cum îl văzu, nu mai putu de bucurie. Până una alta, el 
o rugă să întrebe pe zmeu în ce îi stă puterea, iară fiul de împărat se întoarse 
la curtea babei și mase acolo peste noapte. 

Venind zmeul acasă, fata îl întrebă unde îi stă puterea? El îi trase o 
palmă ca la Urlaţi. Ea, prefăcându-se a plânge și a fi bolnavă, zmeul se căi 
că s-a iuţit și îi spuse o minciună: 

— Puterea mea, zise el, stă în stâlpul porţii. 


A doua zi spuse lui Făt-Frumos, și el nu crezu. Fata, prefăcându-se 
mâhnită că nu ştie în ce îi stă puterea, păţi însă ca şi rândul trecut, apoi 
zmeul îi spuse încă o minciună. 

Daca văzu și văzu că fiul de împărat nu crede, vezi că știa el ce ştia, ea 
se făcu bolnavă. Când veni zmeul a treia zi de la vânat, găsi pe fată în pat. 
Se duse el s-o întrebe ce are, și ea îi răspunse: 

— Am căzut la pat de întristare, pentru că tu tăinuieşti de mine în ce stă 
puterea ta. 

Z.meul trase fetei şi de astă dată o calcavură de auzi câinii în Giurgiu. 
Atunci ea se prefăcu așa de bolnavă, încât zmeul crezu că o să dea mâna cu 
moartea. Și căindu-se de ceea ce făcuse, și voind s-o mângâie, îi spuse 
drept: 

— Puterea mea, zise el, stă într-o scroafă care se tăvăleşte cât e ziulica 
într-o lăcovişte de lapte dulce. Acea lăcovişte nu este tocmai departe de aci. 
În scroafă este un iepure, în iepure o prepeliță, și în prepeliță sunt trei 
viermi. Aceștia sunt puterea mea. 

Atâta voi şi fata să ştie. 

Cum se făcu ziuă şi zmeul se duse la vânat, iată ci vine și fiul de 
împărat să cerceteze despre cele ce aflase fata de la zmeu, căci dorul de a-și 
vedea cu un ceas mai nainte logodnica acasă, nu-i da răgaz să zăbovească 
mai mult. Fata îi spuse tot ce află, din fir până în aţă; iară el plecă 
numaidecât. De milă de silă, luă el şi nițele merinde ce-i dase fata; dară lui 
nu-i ardea de mâncare. 

Merse, merse, și iară merse. Merindele se sfârși. El merse voiniceşte 
până ce înde seară ajunse lihnit de foame, şi setos, de să ferească 
Dumnezeu, într-un codru, unde dete de o colibă. Intră înăuntru și găsi un 
om orb ce-și mânca mămăliguţă cu lapte dulce. Se apropie și el binișor: fără 
să prinză de veste orbul, și mâncă până ce-și momi foamea oarecum. Orbul 
băgă de seamă că prea se sfârșește curând leguma de pe masă. Se miră. El 
ştia că de altădată îi era de-ajuns mâncarea; de astădată însă nu se săturase. 

Înţelese el că trebuie să se joace vreo drăcie la mijloc. Atunci întrebă: 

— Cine este de-mi ajută la mâncare? De este om bun, fie binevenit, iară 
de este om rău, să se depărteze, că nu va fi bine de el. 

— Om bun, moşicule; sunt călător, şi până una alta, aş voi să găsesc ceva 
de lucru. 

Unchiașul cel orb priimi bucuros să intre la dânsul în slujbă. ÎI puse să-i 
ducă tumulița de oi la pășune; dară avu grijă a-i spune să nu care cumva să 


treacă peste hotarele moşiei lui, pe locul scroafei din lăcovişta de lapte 
dulce, că va fi vai de capul lui, și va pierde şi oile. 

Fiul împăratului se făgădui că va asculta de cuvântul orbului; dară chiar 
în ziua dintâi trecu, şi oile, păscură iarba cea mare și moale ca mătasea ce se 
afla pe moșia scroafei cu nesaţ. Când veni seara acasă, laptele ce deteră oile 
fu de-ajuns pentru amândoi, şi încă rămase. Orbul se minună și zise fie-sei 
să se ia după dânsul a doua zi și să vază d-a minune ce face argatul. 

Cum plecă cu oile argatul în dimineața următoare, fata făcu precum îi 
zisese tată-său. El se duse drept, ca pe ciripie, tocmai pe moșia scroafei cu 
oile la pășune. Fata se sperie, dară se piti şi tăcu din gură, să vază ce se va 
întâmpla. 

Ce să vedeţi d-voastră? Unde veni scroafa cu o falcă în cer și cu una în 
pământ, și năvală la argatul orbului să-l sfâșie, şi mai multe nu. Fiul 
împăratului sta ţanţoş cu paloșul în mână, și se luară la luptă; şi lupte-se, și 
lupte-se, până ce amândoi obosiră de abia se mișcau. 

Atunci zise scroafa: 

— Dac-ar fi cineva să-mi dea niţel lăstar de trestie şi un ciob de lapte din 
lăcoviştea mea de lapte dulce, ţi-aş arăta eu cum să cutezi a-mi călca 
hotarele. 

— Dac-ar fi cineva să-mi dea şi mie un colac să-mbuc, şi o bărdacă de 
apă de izvor să beau, ţi-aş arăta și eu ţie cine sunt eu, zise și fiul 
împăratului. 

Când, iacă fata unchiașului celui orb, care privea la lupta lor, că vine și 
dă fiului de împărat să îmbuce colacul ce și-l luase ea, ca să aibă ce mânca 
la pândă, și fuga se repezi de-i aduse și o bărdacă de apă de la izvor. Flăcăul 
mâncă şi bău, și prinzând putere, răsturnă pe scroafă, se puse călare pe 
dânsa, și-i tăie capul. 

Apoi o spintecă și îngriji să nu scape iepurele. Puse mâna pe dânsul și 
spintecând şi iepurele, prinse prepeliţa. Şi scoțând din rărunchii prepeliţei 
cei trei viermi, îi băgă în sân după ce le suci niţel gâturile. 

Întorcându-se la unchiaş, îşi luă ziua bună de la orb şi de la fată, 
spuindu-le că în curând va afla despre dânsul, și într-un suflet se întoarse la 
curtea zmeului. 

Aci daca ajunse își schimbă vestmintele, se făcu doftor, și începu a 
striga: 

— Leacuri de vânzare, leacuri! 


Zmeul cu auzi, trimise de-l chemă, că lui nu-i prea era bine. De câteva 
zile, găinea aşa lâncezind. Nu-i era toţi boii acasă, vezi bine, că puterea lui 
se afla acum în sânul fiului de împărat. Se îmbolnăvise. 

Dacă veni fiul împăratului şi îl întrebă zmeul de poate să-l facă sănătos, 
prefăcutul doftor îi spuse că se va însănătoșa, dacă se va scălda în lapte de 
iepe. Zmeul porunci numaidecât și i se făcu o baie din laptele iepelor lui, pe 
care le pusese dânsul de le mulse. Când intră în baie zmeul, fiul împăratului 
mai răsuci o toană gâturile viermilor; iar zmeul odată sări în sus, zicând: 

— Acum mi-e bine ca şi când eram la sânul mamei. 

Și dând doftorului daruri scumpe, îl pofti la masă. Vezi că zmeul nu 
cunoștea cine era doftorul. Ospătându-se şi stând el la taifas, fiul 
împăratului întrebă pe zmeu: 

— De ce treabă sunt bicele alea ce le ţii atârnate fiecare în cuiul său pe 
păretele din fund? 

— Cu unul, răspunse zmeul, dacă voi plesni o dată, toate turmele mele se 
fac o nucă. Dacă voi plesni cu al doilea, toate coprinsurile mele se fac un 
măr. lară cu al treilea bici când plesnesc la spatele oricărui lucru, îl schimb 
în stană de piatră și când plesnesc cu el în față, se desface făcutul, şi vine la 
adevărata lui fiinţă lucrul împietrit. 

Cum află despre asta fiul împăratului, ieşi afară şi suci de tot gâturile 
viermilor iară zmeul crăpă îndată. 

Apoi luă bicele, plesni cu unul și toate turmele și cirezile zmeului le 
făcu o nucă, pe care o băgă în sân; și plesnind cu altul, toate coprinsurile 
zmeului se schimbară într-un măr, pe care iarăși îl băgă în sân. Și luîndu-și 
logodnica, se duse la orb, dară nu-l mai găsi, căci murise; luă deci cu dânsul 
pe fată; şi mergând la curţile babei, luă şi pe fata ce slujea zmeoaicei şi se 
întoarse cu toatele acasă la împăratul socrul lui. 

Și mergând în faţa carelor și cailor care rămăseseră stane de piatră, de 
când răpise zmeul pe fata împăratului, plesni de trei ori în faţa lor și se 
făcură la loc cum erau în ziua când merseseră la cununie ei și toți cei de 
prin căruţe. 

Cele două fete ce le adusese cu sine fiul de împărat le dete de neveste 
fraților lui. 

Şi se făcu o nuntă înfricoşată, d-alea împărăteștile, cum seamăn nu mai 
avu pe faţa pământului, şi se făcu o veselie de o ţinură minte cât trăiră 
locuitorii acelei împărăţii. 


Am fost şi eu acolo şi am văzut toate chefurile, căci de n-aş fi fost, de 
unde aș fi știut eu să vă povestesc. 
O lingură scurtă pe la nasul cui n-ascultă. 


Prâslea cel voinic şi merele de aur 


A fost odată ca niciodată etc. 

Era odată un împărat puternic şi mare şi avea pe lângă palaturile sale o 
grădină frumoasă, bogată de flori şi meşteșugită nevoie mare! Așa grădină 
nu se mai văzuse până atunci, p-acolo. În fundul grădinei avea şi un măr 
care făcea mere de aur și, de când îl avea el, nu putuse să mănânce din pom 
mere coapte, căci, după ce le vedea înflorind, crescând și pârguindu-se, 
venea oarecine noaptea și le fura, tocmai când erau să se coacă. Toți 
paznicii din toată împărăţia şi cei mai aleşi ostaşi, pe care îi pusese 
împăratul să pândească, n-au putut să prinză pe hoţi. În cele mai de pe 
urmă, veni fiul cel mai mare al împăratului și-i zise: 

— Tată, am crescut în palaturile tale, m-am plimbat prin astă grădină de 
atâtea ori şi am văzut roade foarte frumoase în pomul din fundul grădinei, 
dar n-am putut gusta niciodată din ele; acum a dat în copt, dă-mi voie ca 
nopţile astea să păzesc însumi, și mă prinz că voi pune mâna pe acel tâlhar 
care ne jefuieşte. 

— Dragul meu, zise tată-său, atâţia oameni voinici au păzit şi n-au făcut 
nici o ispravă. Doresc prea mult să văz la masa mea măcar un măr din acest 
pom care m-a ţinut atâta sumă de bani și de aceea, iată, mă înduplec și te las 
ca să pândeşti, măcar că nu-mi vine a crede că o să izbuteşti. 

Atunci fiul împăratului se puse la pândă o săptămână întreagă: noaptea 
pândea şi ziua se odihnea; iară când fu într-o dimineaţă, se întoarse trist la 
tată-său şi-i spuse cum priveghease până la miezul nopţii, cum mai pe urmă 
îl apucase o piroteală de nu se mai putea ţinea pe picioare, cum, mai târziu, 
somnul îl copleși şi căzu ca un mort, fără să se poată deştepta decât tocmai 
când soarele era rădicat de două sulițe, și atuncea văzu că merele lipsesc. 

Nepoftită fu mâhnirea tatălui său, când auzi spuindu-i-se astă 
întâmplare. 

De silă de milă, fu nevoit a mai aştepta încă un an, ca să facă şi voia 
fiului său celui mijlociu, care cerea cu stăruinţă de la tată-său ca să-l lase şi 
pe dânsul să pândească, şi se lega că el va prinde pe hoţii care îi făcea atâta 
întristare. 

Timpul veni, merele începură a se pârgui; atunci fiul său cel mijlociu 
păzi şi el; dară păţi ca şi frate-său cel mare. 

Tată-său, deznădăjduit, pusese în gând să-l taie; dar fiul său cel mic, 
Prâslea, veni cu rugăciune către tată-său, și-i zise: 


— Tată, atâţia ani l-ai ţinut, ai suferit atâtea necazuri după urma acestui 
pom, mai lasă-l, rogu-te, şi anul acesta, să-mi încerc şi eu norocul. 

— Fugi d-aci, nesocotitule, zise împăratul. Fraţii tăi cei mai mari, atâți și 
atâți oameni voinici şi deprinși cu nevoile n-au putut face nimic, şi tocmai 
tu, un mucos ca tine, o să izbutească? N-auzi tu ce prăpăstii spun fraţii tăi? 
Aici trebuie să fie ceva vrăji. 

— Eu nu mă încumet, zise Prâslea, a prinde pe hoţi, ci zic că o încercare 
de voi face şi eu, nu poate să-ți aducă nici un rău. 

Împăratul se înduplecă și mai lăsă pomul netăiat încă un an. 

Sosi primăvara: pomul înflori mai frumos şi legă mai mult decât 
altădată. Împăratul se veseli de frumuseţea florilor şi de mulțimea roadelor 
sale, dară când se gândea că nici în anul acesta n-o să aibă parte de merele 
lui cele aurite, se căia că l-a lăsat netăiat. 

Prâslea se ducea adesea prin grădină, da ocol mărului şi tot plănuia. În 
sfârşit, merele începură a se pârgui. Atunci fiul cel mai mic al împăratului 
zise: 

— Tată, iată a sosit timpul; mă duc să pândesc şi eu. 

— Du-te, zise împăratul; dară negreșit că și tu ai să te întorci ruşinat ca și 
frații tăi cei mai mari. 

— Pentru mine n-are să fie aşa mare rușine, zise el; fiindcă nu numai că 
sunt mai mic, dară nici nu mă leg ca să prinz pe tâlhari, ci numai o cercare 
să fac. 

Cum veni seara, se duse, își luă cărți de cetit, două ţepușşe, arcul și tolba 
cu săgețile. Îşi alese un loc de pândă într-un colț pe lângă pom, bătu 
țepușele în pământ şi se puse între ele, așa cum să-i vină unul dinainte şi 
altul la spate ca, daca îi va veni somn și ar moțăi, să se lovească cu barba în 
cel de dinaintea lui şi daca ar da capul pe spate, să se lovească cu ceafa în 
cel de dinapoi. 

Astfel pândi până când, într-una din nopţi, cam după miezul nopții, 
simţi că-l atinge încetișor boarea ziorilor care îl îmbăta cu mirosul său cel 
plăcut, o piroteală moleșitoare se alegă de ochii lui; dară loviturile ce suferi 
vrând să moțăiască îl deșteptară, și rămase priveghind până când, pe la 
revărsat de ziori, un uşor fâşâit se auzi prin grădină. Atunci, cu ochii ţintă la 
pom, luă arcul şi sta gata; fâșâitul se auzi mai tare și un oarecine se apropie 
de pom şi se apucă de ramurile lui; atunci el dete o săgeată, dete două şi, 
când dete cu a treia, un geamăt ieși de lângă pom şi apoi o tăcere de moarte 


se făcu; iară el, cum se lumină puţin, culese câteva mere din pom, le puse 
pe o tipsie de aur și le duse la tatăl său. 

Niciodată n-a simţit împăratul mai mare bucurie decât când a văzut la 
masa sa merele de aur din care nu gustase niciodată. 

— Acum, zise Prâslea, să căutăm și pe hoţ. 

Dară împăratul, mulțumit că pipăise merele cele aurite, nu mai voia să 
ştie de hoți. Fiul său însă nu se lăsa cu una cu două, ci, arătând împăratului 
dâra de sânge ce lăsase pe pământ rana ce făcuse hoţului, îi spuse că se duse 
să-l caute și să-l aducă împăratului chiar din gaură de șarpe. Și chiar de a 
doua zi vorbi cu fraţii lui ca să meargă împreună pe urma hoţului și să-l 
prinză. 

Fraţii săi prinseră pizmă pe el pentru că fusese mai vrednic decât dânșii 
şi căutau prilej ca să-l piarză; de aceea şi voiră bucuros să meargă. Ei se 
pregătiră și porniră. 

Se luară, deci, după dâra sângelui și merse, merse, până ce ieşiră la 
pustietate, de acolo mai merse oleacă până ce dete de o prăpastie, unde se şi 
pierdu dâra. Ocoliră împregiurul prăpastiei şi văzură că dâra de sânge nu 
mai înainta. Atunci pricepură ei că în prăpastia aceea trebuie să locuiască 
furul merelor. 

Dară cum să se lase înăuntru? Porunciră numaidecât vârteje și funii 
groase, şi îndată se și gătiră. Le aşezară, şi se lăsă fratele cel mare. 

— Dară, zise el, când voi scutura frânghia, să mă scoateţi afară. 

Așa și făcură. După fratele cel mare se coborî cel mijlociu şi făcu şi el 
ca cel dintâi, atâta numai că se lăsă ceva mai în jos. 

— Acum e rândul meu să mă las în prăpastie, zise Prâslea, văzând că 
fraţii cei mari se codesc; când voi mişca frânghia, voi mai mult să mă lăsaţi 
în jos; şi după ce veţi vedea că frânghia nu se mai duce la vale, să puneţi 
paznici, să păzească și, când va vedea că frânghia se mişcă de lovește 
marginile groapei, să o trageţi afară. 

Se lăsă şi cel mai mic din fraţi și, de ce mișca frânghia d-aia îl lăsa mai 
jos, şi-l lăsară, şi-l lăsară, până ce văzură că frânghia nu mai sta întinsă, 
cum este când are ceva atârnat de capătul ei. 

Atunci frații ţinură sfat și ziseră: 

— Să aşteptăm până ce vom vedea daca face vreo izbândă, şi atunci ori 
bine ori rău de va face, să-l pierdem, ca să ne curățim de unul ca dânsul care 
ne face de ruşine. 


Prâslea ajunse pe tărâmul cellalt, se uită cu sfială în toate părțile, și cu 
mare mirare văzu toate lucrurile schimbate; pământul, florile, copacii, 
lighioni altfel făptuite erau p-acolo. Deocamdată îi cam fu frică, dară, 
îmbărbătându-se, apucă pe un drum și merse până dete de niște palaturi cu 
totul şi cu totul de aramă. 

Nevăzând nici pui de om pe care să-l întrebe câte ceva, intră în palat, ca 
să vază cine locuia acolo. În pragul ușei îl întâmpină o fată frumuşică, care 
zise: 

— Mulţumesc lui Dumnezeu că ajunsei să mai văz om de pe tărâmul 
nostru. Cum ai ajuns aice, frate, îl întrebă ea; aici este moșia a trei fraţi 
zmei, care ne-a răpit de la părinţii noştri, şi suntem trei surori și fete de 
împărat de pe tărâmul de unde eşti tu. 

Atunci el povesti în scurt toată istoria cu merele, cum a rănit pe hoţ și 
cum a venit după dâra sângelui până la groapa pe unde s-a lăsat în jos la ea. 
şi o întrebă ce fel de oameni sunt zmeii aceia şi dacă sunt voinici. 

Fa îi spuse apoi că fiecare din zmei și-a ales câte una din ele și le tot 
sileşte să-i ia de bărbaţi, iară ele se tot împotrivesc cu fel de fel de vorbe, 
cerându-le câte în lună şi în soare, şi ei se fac luntre și punte de le împlinesc 
toate voile. 

— Ei sunt în adevăr voinici, adăogă ea, însă cu vrerea lui Dumnezeu 
poate îi vei birui. Dară până una alta ascunde-te, vai de mine! undeva, să nu 
dea zmeul peste tine în casa lui, că e năbădăios şi se face leu-paraleu. Acum 
e timpul când are să vină la prânz, şi are obicei de aruncă buzduganul cale 
de un conac și loveşte în ușă, în masă şi se pune în cui. 

N-apucă să isprăvească vorba, şi se auzi ceva că șuieră, că loveşte în 
ușă, în masă, și buzduganul se arătă și se așeză în cui. Dară Prâslea luă 
buzduganul, îl azvârli înapoi mai departe decât îl azvârlise zmeul; şi, când 
era prin dreptul lui, îl atinse pe umere. 

Z.meul, speriat, stătu în loc, se uită după buzdugan, se duse de-l luă și se 
întoarse acasă. Când era la poartă, începu să strige: 

— Hâm! hâm! aici miroase a carne de om de pe tărâmul cellalt; și, 
văzând pe fiul de împărat ce-i ieșise înainte, îi zise: Ce vânt te-a adus pe 
aici, omule, ca să-ți rămâie oasele pe alt tărâm? 

— Am venit ca să prinz pe furii merelor de aur ale tatălui meu. 

— Noi suntem, îi zise zmeul; cum vrei să ne batem? În buzdugane să ne 
lovim, în săbii să ne tăiem, ori în luptă să ne luptăm? 

— Ba în luptă, că e mai dreaptă, răspunse Prâslea. 


Atunci se apucară la trântă, și se luptară și se luptară, până când zmeul 
băgă pe Prâslea în pământ până la glezne; iar Prâslea se opinti o dată, aduse 
pe zmeu și, trântindu-l, îl băgă în pământ până în genunchi și-i și tăie capul. 

Fata, cu ochii plini de lacrămi, îi mulțumi că a scăpat-o de zmeu, şi-l 
rugă să-i fie milă și de surorile ei. 

După ce se odihni vreo două zile, porni, după povaţa fetei, la soră-sa 
cea mijlocie care avea palaturile de argint. 

Acolo, ca și la cea mare, fu priimit cu bucurie; fata îl rugă să se 
ascunză; iar el nu voi; ci, când veni buzduganul să se așeze în cui, pe care îl 
aruncase zmeul ei cale de două conace, el îl aruncă mult mai îndărăt, izbind 
şi pe zmeu în cap; iară zmeul veni turburat, se luptă cu Prâslea ca și frate- 
său cel mare, și rămase și el mort. 

Fata, după ce îi mulțumi, îl povăţui cum să facă ca să scape din robie şi 
pe sora lor cea mai mică. 

— Deşi e mai puternic, zise fata, decât fraţii lui pe care i-ai omorât, dar 
cu ajutorul lui Dumnezeu și mai ales că e şi cam bolnav din lovitura ce i-ai 
dat cu săgeata când a vrut să fure merele, nădăjduiesc că-i vei veni de hac. 

O săptămână întreagă se desfătară împreună cu amândouă fetele, și 
Prâslea odihnindu-se de ostenelile ce încercase, porni şi către zmeul de al 
treilea. 

Văzând palaturile de aur în care locuia zmeul cel mic, rămase cam pe 
gânduri, dară, luându-și inima în dinţi, intră înăuntru. 

Cum îl văzu, fata îl rugă ca pe Dumnezeu să o scape de zmeu, care, 
zicea ea, e otărât ca, îndată ce se va face sănătos bine, să o silească oricum 
să se însoţească cu dânsul. 

Abia isprăvise vorba și buzduganul, izbind în ușă și în masă, se puse în 
cui. Prâslea întrebă ce putere are zmeul şi îi spuse că aruncă buzduganul 
cale de trei conace; atunci el aruncă şi mai departe, lovindu-l în piept. 

Zmeul, turbat de mânie, se întoarse numaidecât acasă. 

— Cine este acela care-a cutezat să calce hotarele mele și să intre în casa 
mea? 

— Eu sunt, zise Prâslea. 

— Dacă eşti tu, îi răspunse zmeul, am să te pedepsesc amar pentru 
nesocotinţa ta. Cum ai vrut, venit-ai; dară nu te vei mai duce cum vei voi. 

— Cu ajutorul lui Dumnezeu, îi răspunse Prâslea, am eu ac și de cojocul 
tău. 

Atunci se învoiră să se ia la luptă dreaptă, 


și se luptară 
și se luptară, 
zi de vară 
până seara; 


iară când fu pe la nămiez, se făcură amândoi două focuri şi aşa se 
băteau; un corb însă le tot da ocol, croncănind. 

Văzându-l, zmeul îi zise: 

— Corbule, corbule! ia seu în unghiile tale și pune peste mine, că-i voi 
da stârvul ăsta ţie. 

— Corbule, corbule! îi zise şi Prâslea, dacă vei pune peste mine seu, eu 
îți voi da trei stârvuri. 

— Unde dă Dumnezeu să cază o asemenea tiflă peste mine! Mi-aş sătura 
sălașul întreg. 

— Adevăr grăiește gura mea, îi răspunse Prâslea. 

Corbul, fără a mai întârzia, aduse în unghiile sale seu, puse peste 
viteazul Prâslea, şi prinse mai multă putere. 

Către seară zise zmeul către fata de împărat, care privea la dânșii cum 
se luptau, după ce se făcuseră iară oameni: 

— Frumuşica mea, dă-mi nițică apă să mă răcoresc, şi-ţi făgăduiesc să ne 
cununăm chiar mâine. 

— Frumușica mea, îi zise şi Prâslea, dă-mi mie apă, şi-ţi făgăduiesc să te 
duc pe tărâmul nostru și acolo să ne cununăm. 

— Să-ţi auză Dumnezeu vorba, voinice, şi să-ți împlinească gândul! îi 
răspunse ea. 

Fata de împărat dete apă lui Prâslea de bău și prinse mai multă putere; 
atunci strânse pe zmeu în brațe, îl ridică în sus şi, când îl lăsă jos, îl băgă 
până în genunchi în pământ; se opinti şi zmeul, ridică şi el în sus pe Prâslea 
şi, lăsându-l jos, îl băgă până în brâu; puindu-și toate puterile, Prâslea mai 
strânse o dată pe zmeu de-i pârâi oasele și, aducându-l, îl trânti aşa de 
grozav, de îl băgă până în gât în pământ și-i și tăie capul; iară fetele, de 
bucurie, se adunară împregiurul lui, îl luau în brațe, îl sărutau și îi ziseră: 

— De azi înainte frate să ne fii. 

Îi spuseră apoi că fiecare din palaturile zmeilor are câte un bici, cu care 
loveşte în cele patru colţuri ale lor și se fac nişte mere. Așa făcură, și fiecare 


din fete avură câte un măr. Se pregătiră, deci, să se întoarcă pe tărâmul 
nostru. 

Ajungând la groapă, cletenă frânghia de se lovi de toate mărginile 
groapei. Paznicii de sus pricepură că trebuie să tragă frânghia. Se puseră la 
vârtejuri şi scoaseră pe fata cea mare cu mărul ei de aramă. 

Ea, cum ajunse sus, arătă un răvășel ce-i dase Prâslea, în care scria că 
are să ia de bărbat pe frate-său cel mai mare. 

Bucuria fetei fu nespusă când se văzu iară pe lumea unde se născuse. 

Lăsară din nou frânghia şi scoase și pe fata cea mijlocie, cu mărul ei cel 
de argint și cu o altă scrisoare, în care o hotăra Prâslea de soție fratelui celui 
mijlociu. 

Mai lăsară frânghia şi scoase şi pe fata cea mică: aceasta era logodnica 
lui Prâslea; însă mărul ei cel de aur nu-l dete, ci îl ţinu la sine. 

El simţise de mai-nainte că fraţii săi îi poartă sâmbetele şi, când se mai 
lăsă frânghia ca să-l ridice şi pe el, dânsul legă o piatră şi puse căciula 
deasupra ei, ca să-i cerce; iară frații dacă văzură căciula, socotind că este 
fratele loc cel mic, slăbiră vârtejile și dete drumul frânghiei, care se lăsă în 
jos cu mare iuțeală, ceea ce făcu pe fraţi să crează că Prâslea s-a prăpădit. 

Luară, deci, fetele, le duseră la împăratul, îi spuseră cu prefăcută 
mâhnire că fratele lor s-a prăpădit, și se cununară cu fetele, după cum 
rânduise Prâslea. Iară cea mică nu voia cu nici un chip să se mărite, nici să 
ia pe altul. 

Prâslea, care şedea doparte, văzu piatra care căzuse cu zgomot, mulțumi 
lui Dumnezeu că i-a scăpat zilele și se gândea ce să facă ca să iasă afară. 
Pre când se gândea și se plângea dânsul, auzi un țipăt și o văietare care îi 
împlu inima de jale; se uită împregiur și văzu un balaur care se încolăcise 
pe un copaci şi se urca să mănânce niște pui de zgripsor. Scoase paloșul 
Prâslea, se repezi la balaur şi numaidecât îl făcu în bucățele. 

Puii, cum văzură, îi mulțumiră şi-i ziseră: 

— Vino încoa, omule viteaz, să te ascundem aici, că, de te va vedea 
mama noastră, te înghite de bucurie. 

Traseră o pană de la unul din pui şi-l ascunseră în ea. 

Când veni zgripsoroaica şi văzu grămada aia mare de bucățele de 
balaur, întrebă pe pui, cine le-a făcut ăst bine? 

— Mamă, ziseră ei, este un om de pe tărâmul celălalt și a apucat încoa 
spre răsărit. 

— Mă duc, le zise ea, să-i mulțumesc. 


Ea porni ca vântul înspre partea încotro îi spusese puii că a apucat 
omul. După câteva minute, se întoarse: 

— Spuneţi-mi drept, le zise, încotro s-a dus. 

— Spre apus, mamă. 

Și într-o bucată de vreme, ca de când începui să vă povestesc, străbătu 
cele patru părţi ale tărâmului de jos și se întoarse cu deșert. Ea ceru ca 
numaidecât să-i spuie. În cele mai de pe urmă, îi ziseră puii: 

— Dacă ţi l-om arăta, mamă, ne făgăduieşti că nu-i vei face nimic? 

— Vă făgăduiesc, dragii mei. 

Atunci ei îl scoaseră din pană şi îl arătară; iară ea, de bucurie, îl strânse 
în braţe şi cât p-aci era să-l înghiță, dacă nu l-ar fi acoperit puii. 

— Ce bine vrei să-ţi fac şi eu, pentru că mi-ai scăpat puii de moarte? 

— Să mă scoţi pe tărâmul celălalt, răspunse Prâslea. 

— Greu lucru mi-ai cerut, îi zise zgripsoroaica; dară pentru că ţie îţi sunt 
datoare mântuirea puilor mei, mă învoiesc la asta. Pregătește 100 oca de 
carne făcută bucățele de câte o oca una, și 100 pâini. 

Făcu ce făcu Prâslea, găti pâinile și carnea şi le duse la gura groapei. 
Zgripsoroaica zise: 

— Pune-te dasupra mea cu merinde cu tot și, de câte ori oi întoarce 
capul, să-mi dai câte o pâine şi câte o bucată de carne. 

Se aşezară şi porniră, dându-i, de câte ori cerea, pâine şi carne. Când 
era aproape, aproape să iasă deasupra, pasărea uriaşă mai întoarse capul să-i 
mai dea demâncare; dară carnea se sfârşise. Atunci Prâslea, fără să-și piardă 
cumpătul, trase paloşul şi-şi tăie o bucată de came moale din coapsa 
piciorului de sus şi o dete zgripsoroaicei. 

După ce ajunseră deasupra și văzu că Prâslea nu putea să îmble, îi zise 
zgripsoroaica: 

— Dacă nu era binele ce mi-ai făcut și rugăciunea puilor mei, mai că te 
mâncam. Eu am simţit că carnea care mi-ai dat în urmă era mai dulce decât 
cea de mai înainte, și n-am înghiţit-o; rău ai făcut de mi-ai dat-o. 

Apoi o dete afară dintr-însa, i-o puse la loc, o unse cu scuipat de al său, 
şi se lipi. Atunci se îmbrăţișară, își mulțumiră unul alteia, şi se despărțiră; ea 
se duse în prăpastia de unde ieşiseră și Prâslea plecă către împărăţia tatălui 
său. 

Plecând către orașul în care locuia părinții şi fraţii săi, îmbrăcat fiind în 
haine proaste țărănești, întâlni nişte drumeţi și află de la dânşii că fraţii lui 
au luat de soţii pe fetele care le-a trimis el, după cum le hotărâse însuși, că 


părinţii lui erau foarte mâhniţi de pieirea fiului lor celui mai mic, că fata cea 
mică e îmbrăcată în negru și-l jeleşte și că nu voieşte a se mărita nici în 
ruptul capului, măcar că a peţit-o mai mulţi fii de împărat; că acum, în cele 
din urmă, fraţii lui i-a adus un ginere prea frumos și că o silesc cu toții să-l 
ia şi că nu se ştie de va putea scăpa. 

Prâslea, auzind de toate acestea, nu puţin s-a întristat în sufletul lui şi, 
cu inima înfrântă, a intrat în oraş. Mai cercetând în sus şi în jos, află că fata 
a zis împăratului că, dacă voieşte să o mărite cu tânărul care i-l aduseră, să 
poruncească a-i face şi a-i aduce la odoare o furcă cu caierul şi fusul cu 
totul de aur și să toarcă singură, fiindcă aşa îi făcuse şi zmeul şi asta îl 
plăcea mult. Mai află că împăratul chemase pe starostea de argintari şi-i 
poruncise zicându-i: "lată, de azi în trei săptămâni să-mi dai gata furca care 
o cere fata mea cea mică; că de unde nu, unde-ţi stau picioarele, îţi va sta şi 
capul"; și bietul argintar se întoarse acasă trist și plângând. 

Atunci Prâslea se duse de se băgă ucenic la argintar. 

Prâslea, tot văzând pe stăpânu-său văitându-se fiindcă nu izbutise a face 
furca după porunceală, îi zise: 

— Stăpâne, te văz trist că nu poţi să faci furca ce ţi-a poruncit împăratul, 
iată, mai sunt trei zile până să se împlinească sorocul ce ţi-a dat; lasă-mă pe 
mine să o fac. 

Argintarul îl goni, zicându-i: 

— Atâţi meşteri mari n-au putut să o facă, şi tocmai un trenţeros ca tine 
să o facă? 

— Dacă nu-ţi voi da furca de azi în trei zile, răspunse Prâslea, să-mi faci 
ce vei voi. 

Atunci se învoiră a-i da o odaie să lucreze numai Prâslea singur, şi pe 
fiecare noapte să-i dea câte o trăistuţă de alune și câte un pahar de vin bun. 

Argintarul îi ducea grija, fiindcă, ascultând pe la ușe, n-auzea alt decât 
cum spărgea la alune pe nicovală! Iară când fu a treia zi, el ieşi dis-de- 
dimineaţă din odaie cu furca pe tavă, pe care o scosese din mărul zmeului, 
ce era la dânsul, și o dete argintarului ca să o ducă fetei împăratului. 

Argintarul nu mai putea de bucurie, și-i făcu un rând de haine; iar pe la 
nămiez, când venise slujitorii împăratului ca să-l chele la palat, el se duse şi 
îi dete furca care torcea singură. 

După ce împăratul se minună de frumuseţea ei, dete argintarului doi 
saci de bani. 


Fata, cum văzu furca, îi trecu un fier ars prin inimă; ea cunoscu furca şi 
pricepu că Prâslea cel viteaz trebuie să fi ieşit deasupra pământului. Atunci 
zise împăratului: 

— Tată, cine a făcut furca poate să-mi facă încă un lucru pe care mi l-a 
adus la odoare zmeul. 

Iară împăratul chemă îndată pe argintar și-i porunci să-i facă o cloșcă cu 
pui cu totul şi cu totul de aur, şi-i dete soroc de trei săptămâni, şi daca nu i-o 
face-o, unde îi stă picioarele îi va sta și capul. 

Argintarul, ca și de-lalt rând, se întoarse acasă trist; despreţui ca şi 
întâia oară pe Prâslea, care îl întrebase și de astă dată; iară daca se înțeleseră 
la cuvinte, se învoiră şi lucrul se și săvârşi cu bine. 

Când văzu argintarul cloşca cloncănind și puii piuind, cu totul şi cu 
totul de aur şi ciugulind mei tot de aur, înțelese că trebuie să fie lucru 
măiestru. 

Argintarul luă cloșca, o duse la împăratul, iară împăratul, după ce se 
minună îndestul de frumuseţea şi gingășia lor, o duse fetei și-i zise: 

— lată, ţi s-au împlinit toate voile; acum, fata mea, să te gătești de nuntă. 

— Tată, îi mai zise fata, cine a făcut aste două lucruri trebuie să aibă și 
mărul de aur al zmeului; poruncește, rogu-te, argintarului să aducă pe 
meșterul care le-a făcut. 

Primiind porunca asta, argintarul se înfățișă împăratului rugându-l să-l 
ierte și zicându-i: 

— Cum o să aduc înaintea măriei-tale pe meşter, fiindcă este un om prost 
şi trențăros şi nu este vrednic să vază luminata faţă a măriei tale. 

Împăratul porunci să-l aducă oricum ar fi. 

Atunci argintarul, după ce puse de spălă pe Prâslea și-l curăţi, îl 
îmbrăcă în nişte haine noi şi-l duse la împăratul; iară împăratul îl înfăţișă 
fetei. 

Cum îl văzu fata, îl şi cunoscu. Ea nu putu să-și ţie lacrămile care o 
podidiseră, de bucurie mare ce avu, şi zise împăratului: 

— Tată, acesta este viteazul care ne-a scăpat din mâna zmeilor. 

Și, dând în genunche, îi sărută mâinile şi pe faţă şi pe dos. 

Luându-i seama bine împăratul, îl cunoscu și dânsul, măcar că foarte 
mult se schimbase. Îl îmbrăţişă şi-l sărută de sute de ori. Dar el tăgăduia. 

În cele mai din urmă, inima lui înduioşită de rugăciunile tatălui său, ale 
mamei sale și ale fetei care rămăsese în genunche rugându-l mărturisi că în 
adevăr el este fiul lor cel mai mic. 


Prâslea le povesti apoi toată istoria sa, le spuse și cum a ieşit dasupra 
pământului și le arătă și mărul de aur al zmeului. 

Atunci împăratul, supărat, chemă pe feciorii lui cei mai mari; dar ei, 
cum văzură pe Prâslea, o sfecliră. Iară împăratul întrebă pe Prâslea cum să-i 
pedepsească. Viteazul nostru zise: 

— Tată, eu îi iert şi pedeapsa să o ia de la Dumnezeu. Noi vom ieși la 
scara palatului și vom arunca fiecare câte o săgeată în sus și Dumnezeu, 
daca vom fi cineva greșiţi, ne va pedepsi. 

Aşa făcură. leşiră câte trei fraţii în curte, dinaintea palatului, aruncară 
săgețile în sus şi, când căzură, ale fraţilor celor mai mari le căzură drept în 
creștetul capului și-i omorâră, dar a celui mai mic îi căzu dinainte. 

Iară dacă îngropară pe frații cei mai mari, făcură nuntă mare și Prâslea 
luă pe fata cea mică. Toată împărăţia s-a bucurat că le-a adus Dumnezeu 
sănătos pe fiul cel mai mic al împăratului și se mândrea, fălindu-se, de 
vitejiile ce făcuse el; iară după moartea tătâne-său se sui el în scaunul 
împărăției, şi împărăţi în pace de atunci şi până în ziua de astăzi, de or fi 
trăind. 

Trecui și eu pe acolo și stătui de mă veselii la nuntă, de unde luai 


O bucată de batoc, 

-un picior de iepure șchiop, 

Și încălecai p-o șea, 

Și v-o spusei dumneavoastră așa. 


Tinerețe fără de bătrâneţe și viaţă fără de moarte 


A fost odată ca niciodată; că de n-ar fi, nu s-ar mai povesti; de când 
făcea plopşorul pere și răchita micşunele; de când se băteau urşii în coade; 
de când se luau de gât lupii cu mieii de se sărutau, înfrăţindu-se; de când se 
potcovea puricele la un picior cu nouăzeci şi nouă de oca de fier și s-arunca 
în slava cerului de ne aducea povești; 


De când se scria musca pe părete, 
Mai mincinos cine nu crede. 


A fost odată un împărat mare și o împărăteasă, amândoi tineri şi 
frumoşi, și, voind să aibă copii, a făcut de mai multe ori tot ce trebuia să 
facă pentru aceasta; a îmblat pe la vraci şi filosofi, ca să caute la stele și să 
le ghicească daca or să facă copii; dar în zadar. În sfârşit, auzind împăratul 
că este la un sat, aproape, un unchiaș dibaci, a trimis să-l cheme; dar el 
răspunse trimişilor că: cine are trebuinţă, să vie la dânsul. S-au sculat deci 
împăratul şi împărăteasa şi, luând cu dânșii vro câţiva boieri mari, ostași şi 
slujitori, s-au dus la unchiaş acasă. Unchiaşul, cum i-a văzut de departe, a 
ieşit să-i întâmpine și totodată le-a zis: 

— Bine aţi venit sănătoși; dar ce îmbli, împărate, să afli? Dorinţa ce ai o 
să-ţi aducă întristare. 

— Eu nu am venit să te întreb asta, zise împăratul, ci, daca ai ceva 
leacuri care să ne facă să avem copii, să-mi dai. 

— Am, răspunse unchiașul; dar numai un copil o să faceţi. El o să fie 
Făt-Frumos şi drăgăstos, şi parte n-o să aveţi de el. Luând împăratul și 
împărăteasa leacurile, s-au întors veseli la palat şi peste câteva zile 
împărăteasa s-a simţit însărcinată. Toată împărăţia şi toată curtea şi toţi 
slujitorii s-au veselit de această întâmplare. 

Mai-nainte de a veni ceasul nașterii, copilul se puse pe un plâns, de n-a 
putut nici un vraci să-l împace. Atunci împăratul a început să-i făgăduiască 
toate bunurile din lume, dar nici aşa n-a fost cu putinţă să-l facă să tacă. 

— Taci, dragul tatei, zice împăratul, că ţi-oi da împărăţia cutare sau 
cutare; taci, fiule, că ţi-oi da soție pe cutare sau cutare fată de împărat, şi 
alte multe d-alde astea; în sfârşit, dacă văzu şi văzu că nu tace, îi mai zise: 
taci, fătul meu, că ţi-oi da Tinerețe fără bătrâneţe și viață fără de moarte. 


Atunci, copilul tăcu şi se născu; iar slujitorii deteră în timpine și în surle 
și în toată împărăţia se ţinu veselie mare o săptămână întreagă. 

De ce creştea copilul, d-aceea se făcea mai isteț și mai îndrăzneţ. Îl 
deteră pe la şcoli și filosofi, şi toate învăţăturile pe care alți copii le învăţa 
într-un an, el le învăţa într-o lună, astfel încât împăratul murea și învia de 
bucurie. Toată împărăţia se fălea că o să aibă un împărat înțelept și 
procopsit ca Solomon împărat. De la o vreme încoace însă, nu știu ce avea, 
că era tot galeş, trist şi dus pe gânduri. lar când fuse într-o zi, tocmai când 
copilul împlinea cincisprezece ani și împăratul se afla la masă cu toți boierii 
şi slujbaşii împărăției şi se chefuiau, se sculă Făt-Frumos și zise: 

— Tată, a venit vremea să-mi dai ceea ce mi-ai făgăduit la naştere. 

Auzind aceasta, împăratul s-a întristat foarte şi i-a zis: 

— Dar bine, fiule, de unde pot eu să-ţi dau un astfel de lucru nemaiauzit? 
Și dacă ţi-am făgăduit atunci, a fost numai ca să te împac. 

— Daca tu, tată, nu poţi să-mi dai, apoi sunt nevoit să cutreier toată 
lumea până ce voi găsi făgăduinţa pentru care m-am născut. 

Atunci toţi boierii și împăratul deteră în genuchi, cu rugăciune să nu 
părăsească împărăţia; fiindcă, ziceau boierii: 

— Tatăl tău de aci înainte e bătrân, și o să te ridicăm pe tine în scaun, şi 
avem să-ţi aducem cea mai frumoasă împărăteasă de sub soare de soție. 

Dar n-a fost putinţă să-l întoarcă din hotărârea sa, rămânând statornic ca 
o piatră în vorbele lui; iar tată-său, dacă văzu și văzu, îi dete voie şi puse la 
cale să-i gătească de drum merinde și tot ce-i trebuia. 

Apoi, Făt-Frumos se duse în grajdurile împărăteşti unde erau cei mai 
frumoşi armăsari din toată împărăţia, ca să-și aleagă unul; dar, cum punea 
mâna şi apuca pe câte unul de coadă, îl trântea, şi astfel toţi caii căzură. În 
sfârşit, tocmai când era să iasă, îşi mai aruncă ochii o dată prin grajd și, 
zărind într-un colț un cal răpciugos şi bubos şi slab, se duse și la dânsul; iar 
când puse mâna pe coada lui, el își întoarse capul şi zise: 

— Ce porunceşti, stăpâne? Mulţumesc lui Dumnezeu că mi-a ajutat să 
ajung ca să mai puie mâna pe mine un voinic. 

Și înţepenindu-şi picioarele, rămase drept ca lumânarea. Atunci Făt- 
Frumos îi spuse ce avea de gând să facă şi calul îi zise: 

— Ca să ajungi la dorinţa ta, trebuie să ceri de la tată-tău paloșul, sulița, 
arcul, tolba cu săgețile și hainele ce le purta el când era flăcău; iar pe mine 
să mă îngrijeşti cu însuți mâna ta şase săptămâni și orzul să mi-l dai fiert în 
lapte. 


Cerând împăratului lucrurile ce-l povăţuise calul, el a chemat pre 
vătaful curţii şi i-a dat poruncă ca să-i deschiză toate tronurile cu haine spre 
a-şi alege fiul său pe acelea care îi va plăcea. Făt-Frumos, după ce răscoli 
trei zile şi trei nopţi, găsi în sfârșit, în fundul unui tron vechi, armele și 
hainele tatâne-său de când era flăcău, dar foarte ruginite. Se apucă însuși cu 
mâna lui să le curețe de rugină şi, după şase săptămâni, izbuti a face să 
lucească armele ca oglinda. Totodată îngriji și de cal, precum îi zisese el. 
Destulă muncă avu; dar fie, că izbuti. 

Când auzi calul de la Făt-Frumos că hainele şi armele sunt bine curățate 
şi pregătite, odată se scutură și el, și toate bubele și răpciuga căzură de pe 
dânsul și rămase întocmai cum îl fătase mă-sa, un cal gras, trupeș și cu 
patru aripi; văzându-l Făt-Frumos astfel, îi zise: 

— De azi în trei zile plecăm. 

— Să trăieşti, stăpâne; sunt gata chiar azi, de poruncești, îi răspunse 
calul. 

A treia zi de dimineaţă, toată curtea și toată împărăţia era plină de jale. 
Făt-Frumos, îmbrăcat ca un viteaz, cu paloșul în mână, călare pe calul ce-şi 
alesese, își luă ziua bună de la împăratul, de la împărăteasa, de la toţi boierii 
cei mari şi cei mici, de la ostași şi de la toţi slujitorii curţii, carii, cu 
lacrămile în ochi, îl rugau să se lase de a face călătoria aceasta, ca nu care 
cumva să meargă la pieirea capului său; dar el, dând pinteni calului, ieşi pe 
poartă ca vântul, și după dânsul carăle cu merinde, cu bani şi vreo două sute 
de ostași, pe care-i orânduise împăratul ca să-l însoțească. 

După ce trecu afară de împărăţia tatălui său şi ajunse în pustietate, Făt- 
Frumos își împărţi toată avuţia pe la ostași și, luându-și ziua bună, îi trimise 
înapoi, oprindu-şi pentru dânsul merinde numai cât a putut duce calul. Și 
apucând calea către răsărit, s-a dus, s-a dus, s-a dus, trei zile şi trei nopti, 
până ce ajunse la o câmpie întinsă, unde era o mulțime de oase de oameni. 

Stând să se odihnească, îi zise calul: 

— Să ştii, stăpâne, că aici suntem pe moşia unei Gheonoaie, care e atât 
de rea, încât nimeni nu calcă pe moșia ei, fără să fie omorât. A fost şi ea 
femeie ca toate femeile, dar blestemul părinţilor pe care nu-i asculta, ci îi tot 
necăjea, a făcut-o să fie Gheonoaie; în clipa aceasta este cu copiii ei, dar 
mâine, în pădurea ce o vezi, o s-o întâlnim venind să te prăpădească; e 
grozavă de mare; dară să nu te sperii, ci să fii gata cu arcul ca să o săgetezi, 
iar paloșul și sulița să le ţii la îndemână, ca să te slujești cu dânsele când va 
fi de trebuinţă. 


Se deteră spre odihnă; dar pândea când unul, când altul. 

A doua zi, când se revărsa ziorile, ei se pregăteau să treacă pădurea. 
Făt-Frumos înșelă şi înfrână calul, şi chinga o strânse mai mult decât altă 
dată, şi porni; când, auzi o ciocănitură groaznică. Atunci calul îi zise: 

— 'Ține-te, stăpâne, gata, că iată se apropie Gheonoaia. 

Și când venea ea, nene, dobora copacii: aşa de iute mergea; iar calul se 
urcă ca vântul până cam deasupra ei și Făt-Frumos îi luă un picior cu 
săgeata și, când era gata a o lovi cu a doua săgeată, strigă ea: 

— Stăi, Făt-Frumos, că nu-ţi fac nimic! 

Și văzând că nu o crede, îi dete înscris cu sângele său. 

— Să-ţi trăiască calul, Făt-Frumos, îi mai zise ea, ca un năzdrăvan ce 
este, căci de nu era el, te mâncam fript; acum însă m-ai mâncat tu pe mine; 
să ştii că până azi nici un muritor n-a cutezat să calce hotarele mele până 
aicea; câţiva nebuni carii s-au încumes a o face d-abia au ajuns până în 
câmpia unde ai văzut oasele cele multe. 

Se duseră acasă la dânsa, unde Gheonoaia ospătă pe Făt-Frumos și-l 
omeni ca pe un călător. Dar pe când se aflau la masă și se chefuiau, iară 
Gheonoaia gemea de durere, deodată el îi scoase piciorul pe care îl păstra în 
traistă, i-l puse la loc şi îndată se vindecă. Gheonoaia, de bucurie, ţinu masă 
trei zile d-a rândul şi rugă pe Făt-Frumos să-şi aleagă de soţie pe una din 
cele trei fete ce avea, frumoase ca niște zâne; el însă nu voi, ci îi spuse curat 
ce căuta; atunci ea îi zise: 

— Cu calul care îl ai şi cu vitejia ta, crez că ai să izbuteşti. 

După trei zile, se pregătiră de drum şi porni. Merse Făt-Frumos, merse 
şi iar merse, cale lungă și mai lungă; dară când fu de trecu peste hotarele 
Gheonoaiei, dete de o câmpie frumoasă, pe de o parte cu iarba înflorită, iar 
pe de altă parte pârlită. Atunci el întrebă pe cal: 

— De ce este iarba pârlită? 

Și calul îi răspunse: 

— Aici suntem pe moșia unei Scorpii, soră cu Gheonoaia; de rele ce 
sunt, nu pot să trăiască la un loc; blestemul părinţilor le-a ajuns, şi d-aia s- 
au făcut lighioi, așa precum le vezi; vrăjmăşia lor e groaznică, nevoie de 
cap, vor să-şi răpească una de la alta pământ; când Scorpia este necăjită rău, 
varsă foc şi smoală; se vede că a avut vreo ceartă cu soră-sa și, viind s-o 
gonească de pe tărâmul ei, a pârlit iarba pe unde a trecut; ea este mai rea 
decât soră-sa şi are trei capete. Să ne odihnim puţin, stăpâne, și mâine dis- 
de-dimineaţă să fim gata. 


A doua zi se pregătiră, ca și când ajunsese la Gheonoaia, și porniră. 
Când, auziră un urlet şi o vâjietură, cum nu mai auziseră ei până atunci! 

— Fii gata, stăpâne, că iată se apropie zgripsoroaica de Scorpie. 

Scorpia, cu o falcă în cer şi cu alta în pământ și vărsând flăcări, se 
apropia ca vântul de iute; iară calul se urcă repede ca săgeata până cam 
deasupra şi se lăsă asupra ei cam pe deoparte. Făt-Frumos o săgetă și îi 
zbură un cap; când era să-i mai ia un cap, Scorpia se rugă cu lacrămi ca să o 
ierte, că nu-i face nimic și, ca să-l încredinţeze, îi dete înscris cu sângele ei. 
Scorpia ospătă pe Făt-Frumos şi mai şi decât Gheonoaia,; iară el îi dete și 
dânsei înapoi capul ce i-l luase cu săgeata, carele se lipi îndată cum îl puse 
la loc, și după trei zile plecară mai departe. 

Trecând şi peste hotarele Scorpiei, se duseră, se duseră şi iară se mai 
duseră, până ce ajunseră la un câmp numai de flori și unde era numai 
primăvară; fiecare floare era cu deosebire de mândră și cu un miros dulce, 
de te îmbăta; trăgea un vântișor care abia adia. Aicea stătură ei să se 
odihnească, iară calul îi zise: 

— 'Trecurăm cum trecurăm până aci, stăpâne; mai avem un hop: avem să 
dăm peste o primejdie mare; și daca ne-o ajuta Dumnezeu să scăpăm și de 
dânsa, apoi suntem voinici. Mai-nainte de aci este palatul unde locuieşte 
Tinerețe fără bătrâneţe și viață fără de moarte. Această casă este 
încongiurată cu o pădure deasă și înaltă, unde stau toate fiarele cele mai 
sălbatice din lume; ziua şi noaptea păzesc cu neadormire şi sunt multe 
foarte; cu dânsele nu este chip de a te bate; și ca să trecem prin pădure e 
peste poate; noi însă să ne silim, dac-om putea, să sărim pe dasupra. 

După ce se odihniră vreo două zile, se pregătiră iarăşi; atunci calul, 
ținându-și răsuflarea, zise: 

— Stăpâne, strânge chinga cât poţi de mult, şi încălecând, să te ţii bine şi 
în scări, şi de coama mea; picioarele să le ţii lipite pe lângă supţioara mea, 
ca să nu mă zăticneșşti în zborul meu. 

Se urcă, făcu probă, și într-un minut fu aproape de pădure. 

— Stăpâne, mai zise calul, acum e timpul când se dă de mâncare fiarălor 
pădurei şi sunt adunte toate în curte; să trecem. 

— Să trecem, răspunse Făt-Frumos, şi Dumnezeu să se îndure de noi. 

Se urcară în sus și văzură palatul strălucind astfel, de la soare te puteai 
uita, dar la dânsul ba. 'Trecură pe dasupra pădurii şi, tocmai când erau să se 
lase în jos la scara palatului, d-abia, d-abia atinse cu piciorul vârful unui 
copaci şi dodată toată pădurea se puse în mișcare; urlau dobitoacele, de ţi se 


făcea părul măciucă pe cap. Se grăbiră de se lăsară în jos; şi de nu era 
doamna palatului afară, dând de mâncare puilor ei (căci aşa numea ea 
lighionile din pădure), îi prăpădea negreșit. 

Mai mult de bucurie că au venit, îi scăpă ea; căci nu mai văzuse până 
atunci suflet de om pe la dânsa. Opri pe dobitoace, le îmblânzi şi le trimise 
la locul lor. Stăpâna era o zână naltă, supţirică și drăgălașă și frumoasă, 
nevoie mare! Cum o văzu Făt-Frumos, rămase încremenit. Dară ea, uitându- 
se cu milă la dânsul, îi zise: 

— Bine ai venit, Făt-Frumos! Ce cauţi pe aici? 

— Căutăm, zise el, Tinerețe fără bătrâneţe și viaţă fără de moarte. 

— Dacă căutaţi ceea ce ziseşi, aci este. 

Atunci descălică şi intră în palat. Acolo găsi încă două femei, una ca 
alta de tinere; erau surorile cele mai mari. El începu să mulțumească zânei 
pentru că l-a scăpat de primejdie; iară ele, de bucurie, gătiră o cină plăcută 
şi numai în vase de aur. Calului îi dete drumul să pască pe unde va voi 
dânsul; pe urmă îi făcură cunoscuți tuturor lighioanelor, de puteau îmbla în 
tihnă prin pădure. 

Femeile îl rugară să locuiască de aci înainte cu dânsele, căci ziceau că li 
se urâse, şezând tot singurele; iară el nu aşteptă să-i mai zică o dată, ci 
priimi cu toată mulțumirea, ca unul ce aceea şi căuta. 

Încet, încet, se deprinseră unii cu alţii, își spuse istoria şi ce păți până să 
ajungă la dânsele, și nu după multă vreme se și însoţi cu fata cea mai mică. 
La însoțirea lor, stăpânele casei îi deteră voie să meargă prin toate locurile 
de primprejur, pe unde va voi; numai pe o vale, pe care i-o și arătară, îi 
ziseră să nu meargă, căci nu va vi bine de el; și-i şi spuseră că acea vale se 
numea Valea Plângerii. 

Petrecu acolo vreme uitată, fără a prinde de veste, fiindcă rămăsese tot 
aşa de tânăr, ca și când venise. Trecea prin pădure, fără să-l doară măcar 
capul. Se desfăta în palaturile cele aurite, trăia în pace și în linişte cu soţia și 
cumnatele sale, se bucura de frumuseţea florilor și de dulceaţa și curăţenia 
aerului, ca un fericit. leşea adesea la vânătoare; dar, într-o zi, se luă după un 
iepure, dete o săgeată, dete două și nu-l nimeri; supărat, alergă după el și 
dete şi cu a treia săgeată, cu care îl nemeri; dară nefericitul, în învălmășeală, 
nu băgase de seamă că, alergând după iepure, trecuse în Valea Plângerii. 

Luând iepurile, se întorcea acasă; când, ce să vezi d-ta? deodată îl 
apucă un dor de tată-său şi de mumă-sa. Nu cuteză să spuie femeilor 


măiestre; dară ele îl cunoscură după întristarea și neodihna ce vedea într- 
însul. 

— Ai trecut, nefericitule, în Valea Plângerii! îi ziseră ele, cu totul 
speriate. 

— Am trecut, dragele mele, fără ca să fi voit să fac astă neghiobie; și 
acum mă topesc d-a-n picioarele de dorul părinților mei, însă şi de voi nu 
mă îndur ca să vă părăsesc. Sunt de mai multe zile cu voi și n-am să mă 
plâng de nici o mâhnire. Mă voi duce dară să-mi mai văz o dată părinţii şi 
apoi m-oi întoarce, ca să nu mă mai duc niciodată. 

— Nu ne părăsi, iubitule; părinţii tăi nu mai trăiesc de sute de ani, și 
chiar tu, ducându-te, ne temem că nu te vei mai întoarce; rămâi cu noi; căci 
ne zice gândul că vei pieri. 

Toate rugăciunile celor trei femei, precum și ale calului, n-a fost în stare 
să-i potolească dorul părinţilor, care-l usca pe d-a-ntregul. În cele mai de pe 
urmă, calul îi zise: 

— Daca nu vrei să mă asculţi, stăpâne, orice ți se va întâmpla, să ştii că 
numai tu eşti de vină. Am să-ţi spui o vorbă, şi daca vei priimi tocmeala 
mea, te duc înapoi. 

— Primesc, zise el cu toată mulţumirea, spune-o! 

— Cum vom ajunge la palatul tatălui tău, să te las jos şi eu să mă întorc, 
de vei voi să rămâi măcar un ceas. 

— Aşa să fie, zise el. 

Se pregătiră de plecare, se îmbrățișară cu femeiele și, după ce-și luară 
ziua bună unul de la altul, porni, lăsându-le suspinând și cu lacrămile în 
ochi. Ajunseră în locurile unde era moșia Scorpiei; acolo găsiră orașe; 
pădurile se schimbaseră în câmpii; întrebă pre unii și pre alţii despre 
Scorpie şi locuinţa ei; dar îi răspunseră că bunii lor auziseră de la străbunii 
lor povestindu-se de asemenea fleacuri. 

— Cum se poate una ca asta? le zicea Făt-Frumos, mai alaltăieri am 
trecut pe aici; și spunea tot ce știa. 

Locuitorii râdea de dânsul, ca de unul ce aiurează sau visează deştept, 
iară el, supărat, plecă înainte, fără a băga de seamă că barba și părul îi 
albise. 

Ajungând la moșia Gheonoaiei, făcu întrebări ca şi la moşia Scorpiei, şi 
primi asemenea răspunsuri. Nu se putea domiri el: cum de în câteva zile s- 
au schimbat astfel locurile? Și iarăși supărat, plecă cu barba albă până la 
brâu, simțind că îi cam tremurau picioarele, și ajunse la împărăţia tătâne- 


său. Aici alți oameni, alte oraşe, și cele vechi erau schimbate de nu le mai 
cunoştea. În cele mai de pe urmă, ajunse la palaturile în cari se născuse. 
Cum se dete jos, calul îi sărută mâna și îi zise: 

— Rămâi sănătos, că eu mă întorc de unde am plecat. Daca pofteşti să 
mergi și d-ta, încalecă îndată şi aidem! 

— Du-te sănătos, că şi eu nădăjduiesc să mă întorc peste curând. 

Calul plecă ca săgeata de iute. 

Văzând palaturile dărămate şi cu buruieni crescute pe dânsele, ofta şi, 
cu lacrămi în ochi, căta să-și aducă aminte cât era odată de luminate aste 
palaturi şi cum şi-a petrecut copilăria în ele; ocoli de vreo două-tei ori, 
cercetând fiecare cămară, fiecare colţuleţ ce-i aducea aminte cele trecute; 
grajdul în care găsise calul; se pogorî apoi în pivniță, gârliciul căreia se 
astupase de dărămăturile căzute. 

Căutând într-o parte şi în alta, cu barba albă până la genunchi, 
ridicându-și pleoapele ochilor cu mâinile și abia umblând, nu găsi decât un 
tron odorogit; îl deschise, dară în el nimic nu găsi; ridică capacul chichiţei, 
şi un glas slăbănogit îi zise: 

— Bine ai venit, că de mai întârziai, şi eu mă prăpădeam. 

O palmă îi trase Moartea lui, care se uscase de se făcuse cârlig în 
chichiță, şi căzu mort, şi îndată se şi făcu ţărână. 

Iar eu încălecai p-o şea şi vă spusei dumneavoastră aşa. 


Ţugulea, fiul unchiașului şi al mătușei 


A fost odată ca niciodată etc. 

A fost odată un moș şi o babă. Ei erau săraci de n-aveau după ce bea 
apa. Când mălai aveau, n-aveau sare; când aveau sare şi mălai, n-aveau 
legumă. Trăiau şi ei de azi pe mâine. Ei aveau trei copii, trențăroși și 
nespălaţi, ca vai de ei. Cel mai mic se vedea a fi mai isteţ decât cei doi mai 
mari, dară era olog de amândouă picioarele. El se numea Țugulea. 

Ei se învecinau cu Zmeoaica pământului. Această zmeoaică era aşa de 
rea, încât nimeni din vecinii ei n-avea pace de dânsa. Fa le călca moșiile și 
le făcea fel de fel de neajunsuri. 

La nașterea lui [ugulea, când a venit ursitoarele, s-a întâmplat să fie p- 
acolo și Zmeoaica pământului. Ea auzise cum îl ursise și, de pizmă, mai în 
urmă, îi luă vinele și d-aia era el olog. 

Din acestă pricină, și fiind şi săraci, unchiașul cu mătuşa și copiii lor 
ajunseră de râsul tuturor megiaşilor din sat. De bietul Țugulea însă râdea și 
chiar frații lui. 

După ce se mai măriră copiii, Țugulea zise într-o zi mă-sii, faţă cu frații 
săi: 

— Mamă, am auzit că dumneata ai un frate bogat, care locuiește în alt 
sat. De ce nu te duci la dânsul să ceri o mârțoagă de iapă, pe care să ieşim și 
noi la vânat, că mi s-a urât clocind acasă pe vatră? 

— la nu mai trăncăni şi tu de acolo, Ţugulea ologu, îi ziseră fraţii râzând, 
mai bine mama noastră să se ducă la unchiul să ceară pentru noi doi cai, 
căci noi suntem vrednici a încăleca şi descăleca. 

Țugulea înghiți rușinea, plecă capul în jos și tăcu. 

Muma, tot mumă. Se duse la frate-său și ceru doi cai pentru fraţii cei 
mari şi o iapă pentru Ţugulea. 

Frate-său îi dete bucuros, mai cu seamă de milă pentru Ţugulea, ca să 
poată umbla şi el. 

Nu mai putură de bucurie frații când le aduse mă-sa caii. 

Ţugulea nu se putea mângâia pentru că era olog și nu ştia cum să facă 
să se înzdrăvenească. 

După câteva zile Ţugulea zise că ar dori să meargă și el cu fraţii lui la 
vânătoare. 

Râseră fraţii de el. Apoi daca se rugă şi mă-sa de ei, îl luară și pe 
dânsul. Se gătiră şi plecară. În pădure se mirau fraţii cum face Ţugulea de 


nimereşte așa de bine vânatul pe care punea el ochii. Nici o săgeată nu se 
ducea în vânt degeaba. Toate intrau în carne. 

Trei zile şi trei nopţi zăboviră la vânătoare. 

În a treia noapte, Ţugulea visă un vis ce-i plăcu. Se făcea că el era într-o 
grădină frumoasă, frumoasă ca un rai. El şedea acolo, într-un colţ, trist și 
mâhnit că nu putea umbla, să se bucure și el de frumuseţile acelei grădini. 
Păsările cântau de se spărgeau. Frunzele de pomi fâşâiau de adierea vântului 
şi florile răspândeau un miros de te îmbăta. Se uita cu jind la toate astea, 
căci nu putea să se desfăteze şi el. Atunci ridicând ochii în sus, se rugă lui 
Dumnezeu să-i ia viaţa mai bine, decât să trăiască în așa ticăloșie. 

Pe când se făcea că se roagă, deodată i se arătă dinainte o zână aşa de 
frumoasă şi de blândă, cum nu mai văzuse el în viaţa lui așa ființă. Şi se 
făcea că-l întreabă, zicându-i: 

— De ce te căinești băieţele şi te amărăști? 

— Cum nu m-aş căina și nu m-aş amâri, zână a frumuseţelor, se făcea că 
zise el, iată sunt olog, şi din această pricină am ajuns de batjocura tuturor 
băieților din sat. 

— Lasă, dragul meu, nu mai plânge, că ei nu știu ce fac, se făcea că mai 
zise zâna. Tu ai să te tămăduieşti şi o să ajungi împărat. 

— Nu-mi trebuie mie împărăție. Eu aş fi bun bucuros, numai să pot 
umbla. Dară asta n-o să se poată, căci, uite, parcă n-am vine în picioare. 

— Ba o să se poată, se făcea că adaose zâna cu vorbă apăsată. Tu ai avut 
vine; dară ți le-a luat Zmeoaica pământului de când erai mic. [ine 
chimiraşul ăsta. Când vei fi încins cu el, ce vei voi, te faci, dacă t-ei da de 
trei ori peste cap. Silește-te de-ţi ia vinele de la zmeoaică. 

Luă chimirașul; dară când ridică ochii şi voi s-o întrebe cine era ea, de 
are milă de dânsul, ia pe zâna de unde nu e! Parcă intrase în pământ. 

Iară el o dată se deşteptă. Se pomeni cu chimirașul în mână. 

Se încinse cu el, se dete de trei ori peste cap, gândind să se facă o 
pasăre, și îndată se făcu. Se dete iară de trei ori peste cap şi se făcu om la 
loc. 

Cât p-aci să se piarză de bucurie, dară se stăpâni. Încinse chimirul pe 
piele ca să nu se vază și se feri d-a spune fraţilor ceva. 

Pasămite, zâna aceea era ursitoarea lui cea bună. 

După ce se făcu ziuă, se întoarseră cu fraţii lui la bordeiul lor, și aduseră 
mulțime de vânat. 


Peste câteva zile plecară iară. Dând caii la pășune, fraţii cei mari ziseră 
lui Țugulea să păzească el caii, căci dânșii sunt obosiţi. 

Cum se culcară și adormiră. 

Ţugulea priponii caii, apoi, dându-se de trei ori peste cap, se făcu o 
albină şi pleca înspre miazănoapte încotro şedea Zmeoaica pământului. 

După ce ajunse acolo, zbârn! în sus, zbârn! în jos, intră în casa 
zmeoaicei şi ascultă ce vorbea cu zmeii, ginerii săi, şi cu zmeoaicele, fetele 
sale. 

Între altele, auzi zicând zmeoaica bătrână: 

— Ia vedeţi, fetelor, mai şade vinele alea ale lui Ţugulea în cutia în care 
le-am așezat eu după sobă? 

— Mai şade, răspunse zmeoaica cea mică, azi le-am văzut, nu mai 
departe. 

— Iaca, voi o să vă duceţi la casele voastre, zise bătrâna cea zbârcită; să 
ştiţi, să vă temeţi de Ţugulea ăsta, afurisitul; căci și mie mi-e frică de 
dânsul, măcar că i-am luat vinele. 

Tot de la dânsele mai auzi Ţugulea că peste câteva zile are să se facă 
nunta zmeoaicei celei mici, și pentru veseliile de nuntă trebuindu-le vânat, 
zgripsoroaica scofâlcită împărţi pe fiecare din gineri pe unde să vâneze. 

Îi fu destul pentru astă dată că auzise şi atât. 

Când se întoarse la fraţii săi, începuse a intra alba în sat. 

— Sculaţi, fraților, le zise el, că iată ne-a luat ziua de pe urmă. 

— De ce ne-ai lăsat să dormim atât de mult? îi ziseră fraţii, dojenindu-l. 

El tăcu din gură. 

Se sculară ei și plecară după vânat, apoi se întoarseră acasă. 

Ţugulea acum se culca afară în toate nopţile, și tot plănuia cum să facă 
să-și ia vinele. El se ducea mereu pe la zmeoaică, fără să ştie cineva, și 
pândea vreme cu prilej când să-i vie bine să-și ia vinele. 

Într-o seară se făcu muscă, intră pe coş în cămara unde era cutia cu 
vinele, pe când zmeoaica nu era acasă; aci daca intră se făcu om, luă vinele 
din cutie şi le puse la picioarele lui. Cum le puse, se lipi, parcă fusese acolo 
de când lumea. Se făcu iară muscă și plecă acasă. 

A doua zi, noaptea, trebuia să meargă zmeii la vânat pentru nuntă. 

Ţugulea se duse mai întâi în calea zmeului celui mai mare. Când se 
apropie de el, calul zmeului începu a sforăi; dară zmeul îi zise: 

— De! cal de paraleu, că doară nu va fi adus cioara osciorul și vântul 
perișorul lui Țugulea pe aici, căci vinele lui sunt la soacră-mea după sobă. 


— De unde ştii tu așa bine? îi zise Ţ[ugulea. Dă-te jos să ne vedem şi să 
ne luptăm. 

Zmeul, cum îl văzu, îngheță sângele într-însul. Se apucară la luptă în 
buzdugane, dară Ţugulea cum aduse buzduganul său şi lovi pe zmeu, îi luă 
mirul, apoi îi tăie capul, îi luă calul si armele şi plecă înaintea zmeului celui 
mijlociu. Asemenea îi făcu și lui. Apoi plecă înaintea zmeului celui mic. 

După ce se întâlni cu zmeul cel mic, se luă la luptă și cu dânsul. Se 
bătură întâi în buzdugane, buzduganele se sfărâmară; se luptară cu sulițele, 
acestea se rupseră; se apucară apoi în săbii, a zmeului se frânse. După aceea 
se luară la luptă dreaptă, se luptară ce se luptară și, înfrângând pe zmeu, îi 
tăie şi lui capul. Îi luă şi lui armele și calul şi plecă acasă cu dânsele. 

Când ajunse se crăpa de ziuă; legă caii şi puse bine armele zmeilor. 

Apoi sculă pe frați să meargă la vânat. Când văzură fraţii caii se 
minunară. îl întrebară, dară el nu voi să le spuie nimic, zicând că nu ştie. 

Încălecară fraţii pe caii zmeilor și porniră. Țugulea însă încălecă pe 
calul zmeului celui mic, căci era mai vânjos. 

Z.meoaica, văzând că întârzie ginerii, zise fiicelor sale: 

— Asta nu e lucru curat. la vedeţi vinele lui Țugulea sunt ele unde le-am 
pus eu? 

— Ba nici ca cât, îi răspunseră fetele, după ce căutară. 

— Bărbaţii voştri trebuie să fie răpuși. Țugulea a făcut pozna. Duceţi-vă 
în pădure pe unde are a trece el şi faceți precum v-am zis. 

Țugulea, trecând cu fraţii săi prin pădure, văzu o vie cu struguri. El 
simţi că asta nu poate să fie lucru curat. Cum de nu mai văzuse el astă vie în 
pădure? 

Frate-său cel mai mare vru să ia un strugure. Ţugulea îl opri. Apoi 
descălecă, scoase paloșul şi începu a tăia la vite. Deodată începu a curge din 
viţele tăiate nişte sânge negru ca păcura. Fraţii se mirară de aceasta. 

Apoi, încălecând ei, porniră. Merseră ce merseră și dete peste o livede 
cu pruni. Țugulea nu lasă pe fratele cel mijlociu să ia prune, ci făcu ca și la 
vie, și din prunii tăiaţi curse iară sânge. 

După ce mei merse, dete peste o fântână. El ştia că prin acea pădure nu 
era nici o fântână. Nu lăsă pe fraţi, să bea apă. Ci luând sulița, înţepă fundul 
fântânei de mai multe ori, şi deodată începu a gâlgâi un sânge mohorât şi cu 
rea duhoare. Gâlgâia ca dintr-o vacă. 

Acestea erau fetele zmeoaicei, care voiau să otrăvească pe [ugulea, 
feciorul moșului și al mătuşei. 


Mergând ei împreună, Ţugulea zise fraților săi: 

— la uitaţi-vă, fraţilor, de vedeţi ce este, că nu ştiu ce mă dogoreşte. 

— Ce să fie! răspunseră frații uitându-se, iacă un norișor roșu, vine după 
noi ca vântul. 

— Aia este zmeoaica bătrână, măi, zise el. Vine după mine. Voi 
împrăştiaţi-vă care încotro şi vă duceţi acasă, ca să nu vă aflaţi în calea ei, 
căci vă face mici fărâmi. 

După ce se despărțiră, Ţugulea intră într-o peșteră să se adăpostească 
până va trece zmeoaica. Urgisita de zmeoaică, unde venea, măre, venea 
turbată de mânie, trecu ca fulgerul pe lângă peșteră şi apucă înainte, că nu 
vedea cu ochii de cătrănită ce era. 

Ţugulea îndată ieşi din peșteră, încălecă și pe ici ţi-e drumu. O luă la 
sănătoasa înapoi spre răsărit şi merse, şi merse, până ajunse la curtea unui 
împărat care de douăzeci de ani lucra un zid nalt foarte, ce cădea înspre 
partea moşiei zmeoaicei, nici el, vezi nu avea pace de dânsa, şi tocmai 
atunci îl isprăvise. 

Cum ajunsese acolo Ţugulea, spuse împăratului că omorâse pe ginerii și 
pe fetele zmeoaicei. Apoi îi zise să dea poruncă grabnică la toţi fierarii ca 
să-i facă îndată o măciucă de fier mare cu care să omoare şi pe zmeoaica 
bătrână. 

Împăratul priimi bucuros să facă Țugulea orice o şti el numai să se 
scape de blestemata de zmeoaică. 

Ţugulea puse de făcu o gaură în mijlocul zidului cetăţii, apoi porunci şi 
se aduse o grămadă de bucăţi de lemne, cărora le dete foc în mijlocul 
cetății; în acel foc puse măciuca de fier ca să arză să se facă roşie. 

Z.meoaica, după ce alergă într-o parte şi într-alta și nu găsi pe 'Ţugulea, 
miroși ea că trebuie să fie la împăratul cel cu zidul mare. Se întoarse şi să te 
ţii, pârleo! într-un suflet ajunse, căzând lângă zid de osteneală și 
amărăciune. Apoi se sculă cum putu și vru să sară peste zid. Sări, însă în 
sec. Dacă văzu că-i este peste putinţă a sări pe dasupra zidului, se urcă până 
la gaura ce o facuse '[ugulea şi începu a sorbi, voind să înghiţă totul ce era 
în cetate. 

Împăratul şi oamenii din cetate se păreau a fi scriși pe părete, atât îi 
înmărmurise frica. Ţugulea nu-și pierdu cumpătul ci, cu măciuca roşie ca 
focul şi ţiind-o de coadă, merse la gaură. Când sorbi o dată zmeoaica, trase 
măciuca arsă tocmai în inimă. 

O dată răcni zmeoaica zicând: 


— M-ai mâncat friptă, Ţugulea! şi muri pe loc. 

Împăratul, boierii şi locuitorii acelei împărăţii mulțumiră lui Dumnezeu 
că i-a scăpat de zmeoaică, de fetele şi de ginerii ei, căci multe rele le făceau; 
iară mântuitorului lor îi ziseră: "Ţugulea viteazul și înțeleptul". După aceea, 
împăratul ridică pe Țugulea la mare cinste. 

Ţugulea trăi acolo câtva timp ca în sânul mă-sii. Dară niște zavistioşi de 
boieri băgă în inima împăratului frica că Ţugulea odată, odată are să-i ia 
țara. 

Cum auzi unele ca acestea, împăratul se gândea ce meșteșug să facă ca 
să scape de el. În sfârşit ascultă poveţele celui mai pizmătăreţ din boierii cei 
bătrâni. 

Trimise şi chemă pe Ţugulea. El veni. 

— Țugulea viteazul, zise împăratul, Sfatul împărăției mele a găsit cu cale 
să te duci la împăratul stririlor, în peţit, să-i ceri fata pentru mine. 

— Daca Sfatul împărăției a găsit cu cale, eu sunt gata să mă supui, 
răspunse el. 

— Apoi pe când hotărăști ziua plecărei? 

— Când ar fi după mine, și mâine. 

Îi gătiră cărţile ce trebuia să le ducă Ţugulea, îi dete bani și porni, după 
ce îşi luă ziua bună de la împărat și boieri, iară gloatele îl petrecură până 
afară din cetate şi se uitară după dânsul până nu-l mai zăriră. 

Ţugulea se duse mai întâi de se întâlni cu fraţii lui. Le spuse și lor cum 
a omorât pe zmeoaica cea bătrână, apoi le făcu cunoscut și treaba cu care l-a 
însărcinat împăratul. Le dete și lor niţei bani ca să-i ducă părinţilor, apoi se 
îmbrăţișară şi plecară. 

Fraţii lui Ţugulea începuse a se uita la el cam chiondorâș. Ei nu se 
puteau învoi cum de '[ugulea să ajungă să le facă lor rușine. Ei mai mari şi 
să rămâie mai pe jos decât el, ca niște bobleţi. 

Ducându-se "[ugulea la treaba lui, întâlni în cale pe un om care striga că 
moare de foame. Se apropie de dânsul să vază ce fel de om este acela. 
Când, ce să vază? un om ca toți oamenii umbla după șapte pluguri ce ara și 
din gură nu mai tăcea. 

— Ce voinic mare ești tu, omule, de mănânci brazdă de şapte pluguri și 
tot strigi că mori de foame? îl întrebă Ţugulea ca p-un prieten. 

— Eu nu sunt voinic, răspunse flămândul, ci voinic este ugulea, 
feciorul moşului ș-al babei, care a omorât pe zmeoaică, pe fetele şi pe 
ginerii ei. 


— Eu sunt acela, îi zise Ţugulea. 

-EDaca eşti tu, ia-mă şi pe mine cu tine, că poate ţi-oi prinde bine la 
ceva. 

Îl luă şi plecară. După câteva zile de călătorie, dete peste un alt om, în 
gura căruia curgea apa de la nouă fântâni și tot striga că moare de sete. 

Îl întrebă şi pe acesta ca şi pe flămând. Și dacă căpătă un răspuns care 
semăna cu al flămândului, îl luă și pe acesta cu sine, şi plecă mai departe. 

Se duse, se duse și iară se mai duse. Iară când fu să treacă niște munţi, 
întâlni un alt om, cu două pietre de moară de picioare, care sărea din munte 
în munte și când fugea, iepurele pe spinare netezea, și striga că n-are loc 
unde să fugă. 

Țugulea îl întrebă ca și pe ceilalţi, iară omul răspunse tot ca ei. Îl luă şi 
pe acesta și porni înainte cu Dumnezeu. 

În calea lor mai întâlni un om cu o mustață albă și cu alta neagră, 
îmbrăcat cu nouă cojoace și striga că moare de frig, deşi era pe la nămiezi și 
soarele ardea ca în luna lui cuptor. 

După ce îl întrebă şi el voi să meargă cu dânsul, Ţugulea îl luă şi pe 
acesta, și înainte, tot înainte și înapoi nu se uita. 

Merse ce mai merse și, când fu pe la amurgit, întâlni un om care se uita 
în sus cu un arc în mână. 'Ţugulea îl întrebă: 

— Da' ce faci acolo, omule? 

— Ce să fac, răspunse el, iaca un ţânţar a ajuns tocmai la vântul turbat și 
voi să-l dobor d-acolo cu săgeata mea. 

— Voinic trebuie să fii, omule, îi zise Ţugulea, daca tu poţi să vânezi un 
ţânţar pe care noi nu-l vedem. 

— Ce are a face! Voinic este Ţugulea, fiul moșului și al babii, care a 
omorât pe zmeoaica cu fetele și cu ginerii ei cu tot, zise omul. 

— Eu sunt, răspunse Ţugulea. 

— Daca eşti tu, ia-mă şi pe mine cu tine, că poate ţi-oi prinde bine la 
ceva. 

După ce mai merse ce merse, ajunse în niște văi foarte frumoase de 
unde se întindea niște munţi împodobiţi cu copaci și cu o verdeață care 
desfăta inima, și acolo dete peste un om, care nu ştiu ce tot bombănea el din 
gură și când ameninţa cu toiagul ce ţinea în mână, pe dată se făcea câte o 
sută de păsărele. 

Apoi daca îl întrebă Ţugulea cu ce vitejii face el minunile astea, el 
răspunse că Ţugulea este viteaz care a făcut atâtea şi atâtea voinicii. 


Aflând omul că vorbea cu 'Ţugulea, s-a luat și el după dânsul, ca şi 
ceilalți. 

Și merse cu toţii, merse, merse ca cuvântul din poveste ce d-aci înainte 
se gătește, și pe unde ajungea întreba de împăratul stririlor. Pe la cetăți și 
sate, pe unde mâneau ei noaptea, toți îi conăceau și îi găzduiau când auzeau 
de numele lui Ţugulea. 

Iară când fu într-un a din dimineţi, zăriră turnurile cetăţii unde locuia 
împăratul stririlor. Întinseră piciorul la drum şi când era înde seară, ajunseră 
şi ei la porţile cetăţii. 

A doua zi se sculară, pe ochi mi se spălară, se îmbrăcară, se scuturară şi 
pe Domnul lăudară, că le-a ajutat de au ajuns vii, nevătămaţi. 

Spuse Ţugulea tovarășilor săi pentru ce a venit, iară ei răspunseră că 
dacă împăratul nu va voi să-i dea fata de bună voie, apoi o vor lua-o ei cu 
nepusă în masă, că doară nu sunt ei de florile mărului cu Țugulea viteazul. 

După ce a dat împăratului cărțile ce adusese Ţugulea, acel împărat îi 
zise: 

— Sunt gata a-ţi da fata, daca îmi vei săvârși cu bine slujbele cu care am 
să te însărcinez; iară de nu, unde îţi stau picioarele îţi va sta și capul. 
Aceasta să o ştii. Îţi dau soroc până mâine să te gândeşti, daca te încumeți 
ori ba. 

— Mă încumăt, luminate împărate, îi răspunse Ţugulea. Porunceşte. 

— Până mâine dimineață să-mi mănânci nouă cuptoare de pâine, îi 
porunci împăratul. 

— Să se puie la cale coacerea lor cât mai curând, răspunse Ţugulea. 

Hotărâră când să vie să înceapă a mânca. Se puseră și paznici care să ia 
aminte. 

Pe seară veniră cu toţii. Apoi uitându-se la Flămândul, Țugulea îi zise: 

— Să te vedem, nene Flămândule. 

— Las' pe mine, răspunse acesta. Luaţi-vă câte o pâine, ca să aveţi și voi 
ceva gustărică. 

Și începând a arunca câte zece pâini în gură și a le înghiţi, sfârși 
cuptoarele până la miezul nopţii. Parcă arunca după spate. Mai adună și 
codriceii ce mai rămăseseră de la tovarăși, îi înghiţi și pe aceştia şi începu a 
striga: 

— Mor de foame! mor de foame! 

Strejarii, care rămaseră ca nişte bostromengheri, uitându-se cum 
piereau pâinile, se duseră de spuse împăratului despre cele întâmplate. 


Se minună și împăratul. Apoi zise să-i aducă nouă buţi de vin și porunci 
lui Țugulea să le bea până în ziuă. 

Ţugulea zise Setosului: 

— Pe dânsele, nene Setos. 

— Numai atât? întrebă el. 

Trase cepurile la câteva buţi dodată, şi pe toate le înghițea de părea că 
intră vinul în pământ. 

După ce le isprăvi, începu şi el a striga: 

— Mor de sete! mor de sete! 

Împăratul începu a se îngrijura când îi spuseră strejarii cele ce se 
întâmplară și începu a încălzi cuptorul cel mare cu nouă cară de lemne. 

Dând poruncă lui Țugulea a intra în cuptor, el se uită la Frigurosul şi-i 
zise: 

— A venit şi vremea ta, nene Mustăţio. 

— Cum o să vă pui să faceţi niţele cuie, clănțănindu-vă dinţii! răspunse 
el. 

Și în adevăr, cum ajunse la cuptor, carele era roşu ca para focului, puse 
mâna pe mustaţa lui cea albă, smulse câteva fire dintr-însa şi le aruncă în 
cuptor. Deodată la gura cuptorului se făcu brumă. Apoi intrară în cuptor toţi 
megiașii lui Țugulea cu dânsul împreună și începură a striga că le degeră. 

Când veni împăratul şi văzu, se luă de gânduri cu [ugulea ăsta 
năzdrăvanu. 

Și cerând ei, împăratul porunci de mai aduse nouă cară de lemne, le 
dete foc, dară parcă ardea pe gheaţă. 

Împăratul acela avea o paţircă de fată slujitoare, care se lua în goană cu 
ogarii. 

Porunci lui Țugulea să trămiţă și el pe cineva din ai săi ca împreună cu 
fata să se ducă la Fântâna Ielelor, să aducă câte două urcioare de apă. Daca 
omul său va veni înainte, îi va da pe fie-sa; iară dacă slujitoarea lui va veni 
mai-nainte, să ştie că pe toţi megiașii lui îi pune în ţeapă și pe dânsul într- 
una mai sus decât pe toți. 

Ţugulea priimi. Apoi uitându-se la soţul său cel cu pietrele de moară de 
picioare, îi zise: 

— Ce zici tu, verișcane, umflăm noi fata, ori ne odihnim în vârful 
ţepelor? 

— Să cercăm şi noi, poate că vom lăsa frigările alea pe seama 
împăratului. 


Omul cu pietrele de picioare şi fata fugătoare porniră împreună, fiecare 
cu câte două urcioare, și aide, aide, de vorbă, ajunseră la Fântâna Ielelor. 

Aci, fata umblă cu şmecherii. Și cum era şi cam nurlie, mâglisi pe omul 
cu pietrele de picioare și îl înduplecă să se puie cu capul în poala ei, până s- 
or mai odihni niţel, şi să-i caute în cap. Tot căutându-i în cap, el adormi. 
Fata cum îl văzu că adormi bine, luă o căpăţână de cal uscată ce era acolo 
alăturea, îi puse capul binișor pe dânsa, îi vărsă urcioarele lui, ia p-ale ei şi 
o plecă la sănătoasa. Nici drumul ei, nici picioarele ei. 

Ţugulea cu ai săi sta pe o măgură și se uita înspre locul de unde 
trebuiau să vie cei trimişi să aducă apă. Când, vede pe fată. Unde venea, 
măre, venea ca vântul. Omul nu se vedea, nu se auzea. Atunci zise 
săgetătorului celui dibaci: 

— Ia te uită, fârtate, de vezi ce face megiașul nostru. 

— Doarme cu sforăitele, răspunse acesta, cu capul pe o căpățână de cal 
mort și uscată. 

Unde întinde arcul, dădu drumul săgeţii, și tranc! drept în căpățâna de 
cal lovi, de sări cât colo de sub capul omului. Acesta odată sări în sus, şi ia 
pe fată de unde nu e. 

Umplu urcioarele numaidecât. Apoi ca gândul porni sărind câte zece 
conace dodată; ajunse pe fată tocmai la poarta palatului și, trecând pe lângă 
dânsa, îi sparse și urcioarele cu pietrele de la picioarele lui. 

Când duse urcioarele sus la împăratul, acesta întrebă: 

— Dară fata unde a rămas? 

— Vine pe urmă, îi răspunse Ţugulea. 

Ajungând şi fata și mergând şi dânsa la împăratul îi spuse toată 
şiritenia. 

Împăratul toată noaptea n-a putut să doarmă, frământându-se de 
gânduri. A doua zi, unul din sfetnici, care ştia păsul împăratului, veni și-i 
spuse ce să mai zică lui Ţugulea să mai facă. Plăcu împăratului sfatul şi, 
chemându-l, îi zise: 

— Țuguleo, mi-ai făcut tot ce ţi-am poruncit, încă o slujbă mai cer de la 
tine şi apoi pace. 

— Poruncește mai degrabă, împărate, căci poate să se supere împăratul 
ce m-a trimis de atâta zăbavă, şi aceasta n-aş voi-o nici în ruptul capului. 

— Să-mi faci să nască într-o noapte 50 de femei sterpe! 

— Ce mai treabă! zise Ţugulea. Să se aducă numaidecât la faţa locului. 


Porunci împăratul de aduse cincizeci de femei și le-a băgat pe fiecare în 
câte o cămară. [ugulea ridică ochii către vrăjitor şi zise: 

— Arată, Învăţatule, ce poate toiagul tău cel plin de vrăji. 

— Putea împăratul să dea porunci mai grele de făcut; aceasta este 
jucărie, răspunse el. 

Și intrând în camările femeilor, bomboni la fiecare câte ceva din gură, 
şi pe fiecare le lovi uşor cu toiagul pe spinare, apoi ieși. Una după alta ele 
născură până dimineaţă. 

Când veni împăratul a doua zi şi auzi orăcăitul copiilor de-i împuiase 
urechile, se luă cu mâinile de păr şi plecă îndată. Când să pâșească pragul 
porţii de la aceste case, ca să se ducă la palatul lui, vrăjitorul îl atinse şi pe 
dânsul cu toiagul, și îndată se pomeni cu câţiva boboci de rață măcăind 
după dânsul. 

Râseră și împărăteasa şi sfetnicii când văzură pe împăratul cu bobocii 
după dânsul. 

Iară el se spăimântă de poznele ce făcuse Țugulea și, nemaicutezând să- 
i mai dea vreo poruncă, otărî să-i dea fata. 

După ce se pregătiră tot ce trebuia de drum, [ugulea luă pe fata 
împăratului şi porni, petrecându-i împăratul cu toată sila lui, cu trâmbiţe și 
cu buciume, cu tobe şi cu surle până afară din cetate. 

Și luându-și ziua bună de la împăratul, Țugulea își cătă de drum, lăsând 
pe fiecare din megiaşii săi pe la locurile de pe unde îi luase. 

Mergând el, băgă de seamă că fata împăratului stririlor era tristă. Iară 
dacă o întrebă care să fie pricina de stă tristă, ea îi răspunse: 

— Sunt în stare să-mi fac seamă singură, daca voi cădea în mâna 
împăratului celui ce te-a trimis pe tine, și nu m-ăi lua tu. 

Îi plăcu lui Țugulea vorbele astea şi îi merseră tocmai la inimă. N-avea 
însă ce face. Trebuia să se ţie de cuvântul ce dase celui ce l-a trimis. 

Pe drum văzu un vultur. Ţugulea trase o săgeată din tolbă, o aşeză la arc 
şi îl luă la ochi. Vulturul îi zise: 

— Nu da, Țugulea viteazu, că mult bine ţi-oi prinde când vei fi în nevoie 
şi te vei gândi la mine. 

Ţugulea îl lăsă şi plecă înainte. Ajungând într-o pădure mare și 
înnoptând, a mas acolo. Făcu un foc mare şi se puse a se odihni. Când fata, 
dodată, strigă speriată: 

— Ursul! 


Ţugulea, de unde ședea și începuse a aţipi lângă foc, o dată sări drept în 
sus, puse mâna pe arc şi pe paloş; cum văzu ursul, îl luă la cătare cu o 
săgeată. Ursul însă stătu locului și începu a striga: 

— Nu mă omori, [ugulea viteazul, ci mai bine scoate-mi steapul ce mi-a 
intrat în labă, că mult bine ţi-oi prinde și eu când vei fi vrodată în nevoie şi 
te vei gândi la mine. 

Ţugulea se opri, iară după ce veni ursul la dânsul, se căzni până ce îi 
scoase steapul, apoi îl legă la bubă și ursul plecă mormăind de unde a venit. 

A doua zi, pornind dis-de-dimineaţă, a mers toată ziua. Când era însă pe 
la scăpătatul soarelui, ajunse și el la împăratul ce-l trimisese. Cum ajunse, îi 
înfăţișă pe fata împăratului stririlor. 

Împăratul, cum văzu pe 'Ţugulea, intră în grozile morţii. El îl credea 
pierit. 

Apoi priimi cu mare cinste pe fată și-i pregăti pentru dormit cămara 
unde dormea mă-sa. Lui Ţugulea îi dete și luă o cămară în palaturile 
împărătești. Apoi spuse împăratului tot ce păți până ce îi aduse fata. 

Peste noapte, împăratul ţinu sfat. El zise sfetnicilor săi: 

— Ce socotiți, boieri dumneavoastră, să facem cu Ţugulea ăsta? El ne-a 
scăpat de neaga-reaua aia de zmeoaică şi de ai săi. Acum nu care cumva să-i 
vie poftă să și domnească? Și atunci, ce ne facem noi? O să se verse sânge 
peste sânge și când, în cele de pe urmă, tot el, pare-mi-se, o să biruiască. 

— Nu te teme, împărate, zise sfetnicul cel pizmătăreţ, ne curățăm noi de 
el, numai să porunceşti cuiva să-l otrăvească, ori să-l puie bine. 

— Ce stai dumneata de vorbeşti? zise alt sfetnic; cu otravă se răsplăteşte 
cel ce a făcut atâtea slujbe şi ne-a scăpat de nevoia ce era pe capul nostru? 

— Ai dreptate, răspunse un al treilea sfetnic; eu dau cu părerea că cinste 
împărătească să se dea lui Țugulea și să se așeze în trebile împărăției cele 
mai înalte, să se rădice la rangul de boier din doisprezece. 

Mai ziseră unii una, alţii alta, dar nicicum nu se înțelegeau, din pricina 
pizmătărețului de boier. 

— Eu socotesc, răspunse împăratul tăindu-le cuvântul, că ar fi cu dreptul 
ca el să ia de nevastă pe fata împăratului stririlor ce o aduse acum; căci el 
şi-a pus viaţa în primejdie de a adus-o. Deși îmi place prea mult de mi se 
scurg ochii după o aşa bucăţică gingașă, dară mă lipsesc de un aşa odor și-l 
las pe seamă cui mi l-a adus. Apoi, după ce îl voi dărui împărăteşte pentru 
slujbele ce a făcut mie şi locuitorilor împărăției mele, să-l poftesc a se duce 
la ţara lui. Astfel putem scuti pe biată sărăcime de vărsarea de sânge, căci 


nu crez eu ca un viteaz ca dânsul să se cerce a se atinge de drepturile mele 
rămase de la moși, de la strămoși. Numai să întrebăm și pe fată, daca vrea 
să-l ia de bărbat. 

— Înţelepţeşte ai grăit, împărate, răspunseră cea mai mare parte din 
sfetnici, și judecata măriei tale va fi plăcută și lui Dumnezeu. 

A doua zi, împăratul chemă pe Ţugulea și pe fata de împărat în divanul 
cel mare, și le spuse ce a găsit cu cale Sfatul împărătesc. 

Fata împăratului răspunse: 

— Să-ţi dea Dumnezeu ani mulţi, împărate, și să domneşti cu pace. Așa 
mi se pare și mie a fi după dreptate. Eu însămi era să ţi-o spui, daca n-ai fi 
voit să cunoşti. Când o împărăție are parte de un stăpânitor aşa de drept și 
nepărtinitor, ferice de noroadele din împărăţia aceea. 

— Văzui şi eu, împărate, o judecată dreaptă în viaţa mea, zise şi 
Ţugulea. Şi fiindcă tu îmi dai fericirea, braţul meu este închinat împărăției 
tale. Când va cădea vro pacoste pe capul norodului tău, gândeşte-te că este 
pe lume un 'Ţugulea care va fi gata a-și vărsa sângele pentru tine și pentru 
țara ta. 

Apoi Ţugulea, după ce priimi și daruri împărătești, peste câteva zile 
porni cu logodnica lui, gândul fiindu-i să meargă a-și mai vedea părinții. Și 
într-acolo şi porni. 

Când a plecat Ţugulea de la curtea împărătească, împăratul cu ai lui l-a 
petrecut cu cinste împărătească până la hotar. Și despărțindu-se, își luară 
ziua bună unii de la alţii. 

Fata și Țugulea parcă zbura, iar nu mergea, de bucurie că le împlinise 
Dumnezeu dorinţa. Şi mergând, ajunseră la locul de întâlnire cu fraţii săi, pe 
când soarele era în cruci. 

Când văzură frații pe Ţugulea cu o logodnică mai frumoasă decât florile 
şi mai albă decât spuma laptelui, îi puseră gând rău. Până a nu se culca, ei 
se furişară de Țugulea, se dară mai cât colea și începură a plănui, cum să 
facă să se scape de el. 

— Noi acum o să fim de râs în sat, pe lângă fratele nostru, zise cel 
mijlociu. 

— Să răpunem pe 'Ţugulea, zise fratele cel mai mare. Tu să-i iei calul şi 
eu nevasta. 

Cum plănuiră, așa şi făcură. 

Peste noapte se sculară și cu o mână tremurândă taie pe Țugulea, îi ia 
fata și calul şi o rup d-a fuga; și fugi, şi fugi, până ce, când se crepa de ziuă, 


era aproape de satul lor. 

Fata unde se puse pe un plâns de nu o putură mângâia cu nici un chip. 

— Noi suntem înțeleşi, îi ziseră fraţii. Să ştii că te omorâm și pe tine, 
daca ne vei spune că noi am ucis pe Ţugulea. 

Ajunseră la părinţii lor. 

Când auziră părinţii lui Ţugulea că a fost ucis într-o bătaie cu niște 
zmei, după cum îi spuseră fraţii, plângeau și lemnele și pietrele de mila lor. 
Nu puteau ei face să li se usuce lacrămile de la ochi, ferească Dumnezeu. Şi 
se tânguiau și se boceau, de nu se mai puteau astâmpăra. 

Fata plângea şi ea, biet, înfundat, căci nu cuteza să dea grai din gura ei. 

Ţugulea scăpase cu o scânteie de viață, căci frații nu-l omorâse de tot. 
Când a fost dat ei cu sabia, le-a tremurat mâna de frică şi nu i-a retezat 
capul. El, viindu-și niţel în simțţiri, și neputându-se scula, a început a geme 
de durere și urgie, mai cu seamă când văzu că nu era lângă dânsul nici fata, 
nici calul. 

Și gândindu-se la triştea lui şi la biata fată pentru care nu ştia ce o să 
paţă şi ea din mâna fraţilor lui, îşi aduse aminte de vultur și de urs. 

Nu trecu mult și se pomeni cu vulturul la capul lui. Și pe când îi spunea 
ce păţi, odată se auzi prin pădure glasul ursului: mor! mor! mor! 

Venea, nene, ursul, de duduia pădurea, trosnea uscăturile pe unde călca 
şi răpăia ramurile pe unde trecea. 

Vulturul cât p-aci era s-o ia la sănătoasa, dară dacă văzu că şi ursul vine 
în ajutorul lui Țugulea, se lăsă din zbor iarăși lângă dânsul. 

Abia mai putu Ţugulea să spună și ursului ce păţi. Apoi cu grai stins 
ceru nițică apă. Vulturul se repezi la fântână și-i aduse apă în gușă. Până 
atunci zise ursului să-i pipăie ranele, fiindcă el nu e cârnic, și să-i așeze 
toate oscioarele la locul lor, de vor fi zdrobite. 

Cum îi aduse apă, [ugulea bău. Ursul zise vulturului: 

— Ce vom face acum și noi pentru binefăcătorul nostru, ca să nu-l lăsăm 
să moară? 

— Să-mi cauţi două citurele, răspunse vulturul, să mi le legi de picioare, 
şi mă voi duce ca gândul să aduc leacuri pentru 'Ţugulea de la apa 
Iordanului, unde sunt două fântâni cu apă vie şi apă moartă, căci şi el ne-a 
făcut atâta bine. 

Căută ursul citurelele, le legă de picioarele vulturului şi acesta zbură ca 
vântul înspre apa Iordanului și se întoarse ca gândul. 

Ursul nu se mișcă de la capul lui Ţugulea. 


Cum veni vulturul, tumă ursul apă moartă peste toate ranele şi se 
închegă carnea, turnă apoi de două, trei ori, apă vie și se vindecă Ţugulea de 
toate metehnele, rămâind cum l-a făcut mă-sa, sănătos și întreg. 

Văzându-se Ţugulea voinic ca şi mai-nainte, mulțumi vulturului şi 
ursului, apoi le zise: 

— Eu văz că m-aţi iubit mai mult decât fraţii mei. Nu mai am nimic pe 
lume acum. De azi încolo voi trăi cu voi ca niște fraţi. 

— Priimim bucuroşi, răspunse vulturul. Dară cum vei putea trăi departe 
de iubita ta și de şoimuleanul tău? 

— Daca nu este cu putinţă, mai zise '[ugulea, să... 

— Să-ţi tai cuvântul cu miere, răspunse ursul; dară trebuie să fie cu 
putinţă. Vulturul se va duce ca ştafetar, să afle ce este pe la fraţii tăi. Eu voi 
şedea cu tine şi, când va fi vreme cu prilej, vei merge să-ţi iei soţia şi, de 
voiești, vom conceni şi pe fraţii tăi. 

— Bune sunt poveţele astea, adause Ţugulea. 

Se duse vulturul, află toate întâmplările și se întoarse de spuse lui 
Ţugulea ca să facă ce o face mai curând, căci pe fată o silesc toți cu totul să 
ia de bărbat pe unul din fraţi, cu gând că 'Țugulea este mort. 

Cum auzi '[ugulea, porni cu tovarășii lui, vulturul şi ursul, şi peste 
câteva zile ajunseră aproape de casa lor. Așteptară până înseră şi se duseră 
pe-ntunerecl în curte. 

Intrând în curte, ursul începu să mormăie. Fraţii ieşiră afară speriaţi şi 
se luă după urs, ursul coti şi se întoarse lângă Ţugulea. 

Între acestea, fata îi luă armele de unde le pusese fraţii şi întâmpină pe 
Ţugulea cu ele. Iară vulturul se repezi la coşar, unde era calul lui Ţugulea 
care tot nicheza, îi dezlegă căpăstrul cu ciocul, și el veni lângă stăpânu-său. 

Ursul şi vulturul își luară ziua bună după ce-l văzură înarmat și plecară 
zicându-i să se păzească a nu cădea în capcană. 

După plecarea lor, Ţugulea intră în casă, la părinţi. Ei nu-l mai 
cunoșteau. Dară fata, cu lacrămile şuroaie pe obraz, le povesti adevărata 
istorie a omorârei lui Ţugulea. 

Fraţii lui Ţugulea adunase pe toți megiașii, zicând că a intrat ursul în 
sat. Când veniră şi văzură pe Ţugulea, rămaseră ca bătuţi de Dumnezeu. 

Calul lui Țugulea sări şi-i omorî pe amândoi cu picioarele, apoi veni 
lângă stăpânul lui cel adevărat, lăcrimă și îi linse mâinile. 

Când auziră megiașii faptele cele proclete ale fraților lui, ziseră că urgia 
lui Dumnezeu a căzut peste dânșii, omorându-i calul. 


Tocmai istorisea părinţilor lui tot ce păţise în pribegia lui Țugulea, când 
deodată se auzi un zgomot în curte. 

leşiră să vază ce este. Ce gândiţi că mi-au văzut? 

O ceată de ostași. Căpetenia ostașilor descălecă, se apropie şi-i dădu 
niște cărți împărătești. 

Împăratul stririlor murise. Această carte ce-i aduse era adiata 
împăratului. Căci bolnav fiind pe patul morţii, l-a fost întrebat sfetnicii şi 
gloatele pe cine lasă împărat, pentru că n-avea alți copii. 

Împăratul le-a fost răspuns că mai vrednic nu cunoaște pe nimeni decât 
pe Ţugulea. Atunci s-a scris adiata, s-a iscălit de împărat şi de toată obştea. 

A doua zi, Ţugulea a pornit la împărăţia lui cu soţia şi părinţii săi. Cum 
ajunse acolo, veni ştire că este ales de împărat și la cetatea ce o scăpase din 
urgia zmeoaicei, a fetelor şi a ginerilor ei. Pasămite murise și împăratul d- 
acolo și nici el n-avea urmași. 

Apoi Ţugulea, unind amândouă împărăţiile, se cunună cu fata, iubita 
lui, şi făcu o nuntă de se duse vestea peste tot pământul și rămase de 
povestit la urmașii urmașilor lor. 

Și domniră până ce Dumnezeu voi cu ei. Iară eu: 


Încălecai pe un lemn, 
La bine să vă îndemn; 
Încălecai pe un cocoș 
Să vă spui la moș pe groş. 


Voinicul cel cu cartea în mână născut 


A fost odată ca niciodată etc. 

A fost odată o babă şi un unchiaș. Ei până la vreme de bătrâneţe nu 
avură nici un copil. Ce nu făcură? Ce nu dreseră? Și ca să aibă şi ei măcar o 
miarţă de copil, nici cât. Ba merseră pe la descântătoare, ba pe la meşteri 
vrăjitori, ba pe la cititori de stele şi ca să rămâie baba grea, nici gând n- 
avea. 

Ajunși la vreme de bătrâneţe, începură a se îngrijura. 

— Ce ne facem noi, babo, zise într-o zi unchiașul, de vom ajunge 
niscaiva zile de neputinţă ori de nevoie? Tu ştii că am făcut tot ce mi-a stat 
prin putinţă, şi ca să ne dea Dumnezeu și nouă un copilaș, care să fie toiagul 
bătrâneţelor noastre, nu s-a îndurat. 

— De! unchiaș, cine e de vină? Tu ştii că am umblat şi cruciș şi curmeziș 
pe la meşterese, pe la vraci, am făcut tot ce m-au învăţat unii și alții, şi ca să 
avem şi noi o mângâiere pentru pârdalnicele de bătrâneţe, că grele mai sunt! 
a fost peste poate. 

— la, să apucăm noi doi în două părţi, să ne ducem unde ne-o lumina 
Dumnezeu, căci tot degeaba stăm noi la un loc amândoi, două nevoi. 

— Să ne despărțim unchiaș, dacă tu așa găseşti de cuviinţă. Dară bine, 
cine să ne închiză ochii în ceasul cel de pe urmă? 

— Că bine zici tu, babo; stăi dară; ia să iei tu basmaua mea care am avut- 
o în ziua de cununie și eu ştergarul cel vărgăţel ce mi-ai adus de zestre. În 
toate zilele să ne uităm la dânsele; și când vom vedea pe ele câte trei 
picături de sânge, să ne întoarcem acasă. Acesta să fie semnul că moartea s- 
a apropiat de unul din noi. 

— Aşa să facem unchiaș. 

Cum ziseră şi făcură. Se gătiră de drum, îşi luară fiecare desăguţa d-a 
umeri, în care baba puse pe fund basmaua bărbatului ei, iară unchiașul 
ştergarul cel vărgăţel al neveste-sei, și apucară unul spre răsărit, iară altul 
spre apus. 

Nouă zile și nouă nopți se duseră, se duseră, şi iară se duseră. Întrebară 
şi pe bun şi pe rău, pe mare și pe mic ce ar face ei ca să poată avea un copil. 
Ceea ce le spuseră să facă ei răspunseră că au tot făcut, dară în deşert. Ei 
căutau să le spuie cineva altceva, ce nu ştiau ei, dară nu-și găsiră omul. 

A zecea zi sculându-se unchiașul, ieși afară să se spele, ca să pornească 
la drum mai departe. Când luă ștergarul să se șteargă pe ochi, ce să vază? 


Trei picături de sânge pe dânsul. 

El îşi zise: "Trebuie să mă întorc acasă, căci Dumnezeu ştie ce va fi 
păţit baba mea." 

Întinse unchiașul la drum. Nu mai căuta nici de mâncare, nici de 
odihnă, şi se întoarse acasă cum plecase. 

— Ce ți s-a întâmplat, babo? zise el, cum își văzu jumătatea. 

— Ce să mi se întâmple, unchiaș? Iacă eu îmi căutam de cale şi întrebam 
în dreapta și în stânga, rugându-mă de toți să mă înveţe ceva ca să putem 
avea un copil. Dară întrebările şi rugăminţile mele le făceam în sec, căci îmi 
răceam gura de surda. 

Și tot mergând înainte, am ajuns într-o pădure mare, mare, fără seamăn, 
şi m-am rătăcit prin bungetul acelei păduri, de nu mai știam pe unde să ies 
la oameni. 

Când, o dată văz înaintea mea un moș, fleoş de bătrân, uitat de moarte 
şi de Dumnezeu. Eu îi spui după ce umblu și cum m-am rătăcit. Moşul, 
încărcat de zile cum era, se pune jos, stă de vorbă cu mine şi, cu un grai 
blajin, îmi arătă drumul pe unde să ies acasă, şi îmi zice să mă întorc, căci 
râvna noastră a ascultat-o Dumnezeu. 

— Şi ăsta a fost semnul de pe ştergarul meu? 

— Se vede că asta. 

Atunci şi ei se hotărâră ca să nu se mai desparță și să rămâie să-și 
mănânce amarul împreună. 

Nu trecu mult după asta, şi baba spuse unchiașului că se simte 
îngreoată. 

Aoleo! Unde era Dumnezeu să vază bucuria unchiașului când auzi d-o 
asemenea veste bună! 

Umbla de colo până colo de bucurie și nu mai știa pe ce să puie mâna și 
ce să facă. 

Și așa trecură zilele una după alta până la nouă luni, când baba, cu 
ajutorul Maicii Domnului, născu un dolofan de copil, de drăguleţ, şi cu o 
carte în mână. 

A treia seară când veniră ursitoarele, se întâmplă ca unchiașul să fie 
deştept. Pe dânsul, vezi, nu-l mai prindea somnul de bucurie, și de trei zile 
nu-i mai dase ochii în gene, tot umblând pe lângă babă ca s-o îngrijească şi 
s-o caute la boală. D-aia şi când veniră ursitoarele, el nu dormea, ci sta 
stârcit într-un colţ, ca şi când ar fi fost Matracuca, sora doamnei. 


Când începură ursitoarele să ursească, el se făcu numai urechi şi auzi 
tot. 

Cea mai mare din ursitoare zise: 

— Acest copil are să fie un Făt-Frumos, și are să ajungă bogat. 

Cea mijlocie zise: 

— Pe acest copil, când va fi el de doisprezece ani, are să-l răpească 
duhurile rele. 

Cea mică zise: 

— Daca va scăpa de duhurile rele, acest copil are să ajungă împărat. 

Atâta îi trebui unchiaşului să auză, ca să-i dea un cuţit ascuţit prin 
inimă. El, vezi, nu se împăca cu ceea ce zisese ursitoarea d-a doua. O grije 
mare îl coprinse și, de pe acum chiar, începu a plănui cum să facă să-și 
scape copilașul de un asemenea rău. 

Până una, alta, copilul creştea, asculta pe părinţi şi cartea cu care se 
născuse din mâini n-o lăsa. Cetea, cetea mereu pe dânsa și învăţa, de se 
mira toată lumea de silinţa și învăţătura dânsului. 

Când se făcu ca de nouă ani, ştia câte în lună și în soare. El însuși 
ajunsese să fie o carte, și toți megiaşii veneau la dânsul şi-l întrebau despre 
păsurile lor. 

Unchiașul se bucura, nu se bucura de fiul său, dară baba ştiu că nu mai 
putea de bucurie, văzându-l și frumos, şi cu atâta procopseală într-însul. 
Unchiașul, vezi, era cu cuiul la inimă; ştia el ce ştia, dară la nimeni nu 
spunea. 

Băiatul de ce creştea, d-aia se făcea mai frumos și mai învăţat. Tot satul 
îl cinstea şi îl asculta ca pe cine știe cine; iară unchiașul, de ce trecea 
timpul, d-aia se întrista. 

Când era aproape de a împlini băiatul doisprezece ani, nu mai putu 
unchiașul să ţie, trebui să răsufle. El găsi de cuviinţă să spuie și alor săi ceea 
ce era să se întâmple fiului lor. Și astfel, într-o seară, când stau cu toţii la 
foc şi povesteau și verzi şi uscate, ca să le treacă timpul, unchiașul se apucă 
de spuse tot ce auzise de la ursitoare. 

P-aci, p-aci era să moară baba, muma băiatului, de întristare, când auzi 
unele ca acele; săriră însă unchiașul și fiul său, o stropiră cu apă, şi d-abia, 
d-abia o mai înviorară. Iară băiatul se puse pe gânduri. 

Și mai plănui el ce mai plănui, până ce, după câteva zile, spuse tatălui 
său ceea ce izvodise el să facă. Tată-său, carele asculta la gura lui ca la o 
carte, se duse numaidecât prin sat și dete gură la toți megieșşii că în seara 


cutare şi cutare, adecă când era să împlinească fiu-său doisprezece ani, ei să 
se adune toți cu totul la biserică, ca să facă rugăciune pentru fiul său, spre a- 
| scăpa de duhurile cele rele. Vorbi și cu moş popa și toţi cu totul se 
făgăduiră că va împlini cererea unchiașului. Și aşa şi făcură. 

În seara aceea, când era băiatul unchiaşului să împlinească doisprezece 
ani, toți oamenii din sat, bărbaţi, femei și copii, împreună cu moș popa, se 
adunară la biserică pentru rugăciune. Și viind moșul cu baba și cu fiul lor, 
tot cu cartea în mână, megiașii îi băgară la mijloc, şi rugăciunile începură. 
Se rugară ce se rugară, când deodată se pomeniră că se umple biserica de o 
ceaţă groasă. Atunci căzură cu toţii în genunche şi scoaseră nişte rugăciuni 
fierbinţi, de ar fi muiat inima nu știu cărui duh rău. Ceaţa se risipi și ei 
rămaseră teferi. 

A doua seară, când erau la rugăciune tot pe acea vreme, unde se 
pomeniră că se umple biserica de șoareci, de lilieci și de bufniţe, şi începură 
a chiţăi, de colo până colo prin biserică, a se sui pe oameni și a-i ciupi de pe 
unde apuca. 

Toţi se speriară, până şi chiar moș popa. Atunci băiatul unchiașului, cu 
cartea în mână, căzu în genunchi și începu a se ruga cu foc. Aşa făcură și 
unchiașul şi moș popa, și toți megieşii cari se aflau în biserică. Șoarecii şi 
toate lighioanele acelea pieriră. 

A treia seară dacă se adunară şi se puseră la rugă, se rugară, se rugară, 
până ce către miezul nopţii o dată începu a se cutremura biserica şi se auziră 
niște pocnete și tunete, bubuituri și duduituri îngrozitoare, ca de tunet. 
Căzură şi de astă dată în genunchi, se rugară şi de astă dată cu toată credinţa 
în Dumnezeu. Însă, ce să vedeți d-voastră? tocmai în toiul rugăciunei, unde 
se coborî un călugăr din turnul bisericii, apucă pe băiatul unchiașului de 
subțiori, îl răpește din mijlocul lor şi se înalță cu dânsul în sus. N-apucară 
oamenii să bage bine de seamă, și pieriră din ochii lor ca o nălucă. Ba că o 
fi rămas prin turn, ba că o fi pe după biserică, ba că o fi pe colo, ba pe 
dincolo. Aşi! El s-a dus cu călugărul ce-l răpise, și dus a fost. 

Toţi rămaseră ca căzuţi din cer de spaimă, dar unchiașul şi baba, mai cu 
asupra. După ce se mai astâmpărară din spaimă, şi după ce biserica se 
linişti, oamenii ieşiră şi se duse fiecare într-ale sale. 

Fiul unchiașului, deși răpit de călugăr, dară cartea din mână n-o lăsa. 
Citea mereu și în gura mare; iară când fu de ajunse pe la mijlocul cărții, 
călugărul nu-l mai putea ţine. Vru să-i smucească cartea din mână; dară 


băiatul o ţinea vârtos. Luptându-se cu băiatul prin văzduh ca să-i ia cartea, 
călugărul îl scăpă, şi fiul unchiașului căzu într-o prăpastie adâncă. 

Dumnezeu ştie cât a rămas el acolo, până s-a dezmeticit din ameţeala 
ce-i veni căzând. Când se pomeni, el era tot cu cartea în mână. Mulţumi 
Domnului că l-a scos din mâna duhurilor rele și că este viu; dară alt necaz 
acum! nu ştia unde se află. Se scoală el d-acolo, şi o porneşte la drum. Şi 
aide, şi aide până ce d-abia ieși din prăpastie. Apoi o luă într-acolo unde 
mila Domnului l-o duce. Și apucând spre soare-scapătă, se duse, se duse, zi 
de vară până-n seară, fără să dea de vrun sat și fără să vază pui de om; și 
mai mergând ce mai merse, dete de un copaci și mase acolo. Nemâncat și 
nebăut nu putea să doarmă. Și luptându-se cu foamea, cu setea şi cu 
nesomnul, se socotea unde s-ar duce, ca să iasă la lume. A doua zi o apucă 
iarăşi spre soare-scapătă, după cum plănuia el, până ce dete peste niște 
grămezi de căpățâni și oase de oameni. 

Și apucându-l niște răcori reci de frică, începu a citi pe cărticica lui, și 
înlătură oarecum groaza ce sta gata să-l coprinză. Îşi luă deci inima în dinţi 
şi porni înainte; de ce mergea mai-nainte, d-aceea grămezile de oase de om 
se înmulțeau. El se făcu că nu le bagă de seamă, şi tot înainte mergea, până 
ce ajunse la un oraș mare, din care numai dărâmături rămăsese. Prea puţine 
ziduri mai erau în picioare. Şi mai merse ce mai merse, şi dete de niște 
palaturi foarte frumoase. 

Acolo daca ajunse, bătu în poartă. El cugeta să ceară ceva demâncare, 
că nu mâncase nu ştiu de câte zile, și să-l lase să mâie acolo, că era vreme 
de când nu se odihnise ca lumea. Dară nu-i răspunse nimeni. 

Mai bătu o dată. Dar ca să răspunză cineva, ba. 

În sfârşit, bătu şi a treia oară; dară niţel mai tăricel. De astă dată se auzi 
un glas pițigăiat dinlăuntru că-l întrebă: 

— Cine este? 

El răspunse că este om ca toţi oamenii, și cere să-l găzduiască. 

Daca îi deschise portiţa, ce credeţi că mi-ţi văzu? O umbră de om, un 
bătrân cu barba până la genunchi, slab și pipirnicit şi cocoşat de parcă 
mânca numai vinerea. El se cruci când văzu pe Făt-Frumos, și-i spuse că n- 
a văzut om de când era copilandru. Acest bătrân era portarul curţii, și lăsat 
acolo să păzească palatul până s-o găsi cineva care să desfacă făcutul 
locului aceluia. 

Dacă intră Făt-Frumos înăuntru, bătrânul îi puse o masă curată, și pe 
masă nişte pâine albă ca zăpada și nişte legumă bună de mâncare, însă 


gătită fără multe meşteşuguri. 

Băiatul îmbuca lupește, căci nici el nu mai știa de când nu mâncase. 
După ce mâncă și se sătură, se puse la vorbă cu unchiașul. 

— Bine tătuţule, ca ce să fie asta, de n-am întâlnit eu, cale de atâtea zile 
de când viu, nici un sufleţel de om p-aici pe la voi, fără numai grămezi, 
grămezi de oase de oameni, risipite colea și colea? Ș-apoi și aici la 
palaturile acestea, numai pe tine te găsesc cu sufletul în oase, încolo parcă 
ar fi în împărăţia morţii? 

— Ei, tătişorule, povestea împărăției acesteia este mare. Eu ţi-oi spune o 
câtinică din ea. Să vezi dumneata, nepoţelu moșului, această împărăție a 
fost şi ea odată mare și puternică. Împăratul şi împărăteasa locului n-aveau 
copii. Ei, în loc să se roage lui Dumnezeu ca să le dea un moștenitor, se 
apucară să umble cu farmece. Umblară ei ce umblară, și dete peste un 
fermecător meşter. 

Acesta nu ştiu ce făcu, nu ştiu ce drese, că numai iată că împărăteasa 
rămâne grea, și după nouă luni născu o fată mai frumoasă decât nu ştiu care 
zână din cer. Ea trăiește şi acum. Este atât de frumoasă, încât s-o vezi şi să 
n-o uiţi în toată viața ta. 

La trei zile când veniră ursitoarele, o ursiră ca ea să nu se poată mărita 
până ce nu se va găsi cineva care să petreacă o noapte în cămara ei și să 
scape teafăr. Pasămite Dumnezeu pedepsea pe copil pentru păcatul 
părinţilor. Nu numai atât, dară ursitoarele întinse pedeapsa aceasta și asupra 
împărăției. Ele zise că din ziua când va veni cel dintâi peţitor și nu va izbuti 
să scape, toate oraşele şi toate satele să se dărâme precum le-ai văzut și tu, 
şi toți oamenii să putrezească, să le rămâie numai oasele. Aceasta ca să 
îngrozească pe juni, ca să nu vie în peţit. Vezi d-ta, și fermecătorul acela 
care a făcut pe împărăteasă să nască fu pedepsit, căci umbra lui este care 
vine noaptea de muncește şi chinuieşte pe bieţii tineri carii se încumet a 
rămânea în cămara domniţei. 

Mulţi tineri s-au încumes până acum a face cercare, şi toţi au pierit. 

Auzind unele ca acestea Făt-Frumos, zise portarului că ar dori să vază 
şi el pe fata de împărat. 

— Fugi d-acolo, tătişorule, nu-ţi mai băga sufletul în păcat. Fă-ţi cruce și 
te depărtează de locurile acestea, ca să nu-ţi pierzi viaţa. Păcat de tinereţile 
tale. 

"Fie! îşi zise băiatul, gândindu-se la cele ce păţise până acum, tot n-am 
eu la ce mai trăi singur prin pustiităţile acestea", și stărui ca să-l ducă în 


cămara domniţei. 

Portarul, dacă văzu că nu este chip să-l oprească de a merge, îl duse la 
fata împăratului. Ei, cum se văzură, se şi plăcură. Se vede că ei erau făcuţi 
unul pentru altul. Și de unde să nu fie așa! 

Biata fata împăratului ar fi dorit să rămâie în noaptea aceea băiatul în 
cămara ei; dară îi era milă de tinerețele lui, cum de să se prăpădească o aşa 
bunătate de june. 

Și împreună cu portarul mai cercară încă o dată să-l facă a nu rămânea. 
Dară fu peste poate; căci Făt-Frumos era de aceia cari, când îşi pune în gând 
să facă ceva, nici dracul nu i-o scoate din cap. 

Și aşa, cum veni seara, el se duse cu cărticica lui în mână şi stătu în 
priveghere. Ce făcu el, ce nu făcu, că văzu albul zilei. A doua zi îl găsiră tot 
cu cartea în mână și searbăd, şi galben ca turta de ceară, de pare că muncise 
cine ştie la ce lucruri grele, şi cine știe câte nopți, nemâncat și nebăut. 

Se deşteptă şi fata de unde dormea ea, şi cum îl văzu în carne şi oase îi 
zise: 

— Tu să fii soțul meu. 

Atunci o dată, ca din senin, începură a învia oamenii de prin orașe şi de 
prin sate slugile de prin curte, și toate câte erau cu suflet, în ziua când veni 
cel întâi petitor, începu să miște și să se scoale ca dintr-un somn adânc. 

Oamenii începură la lucrul lor, oştirea a da în tâmpine și în surle, şi a 
veni la curtea împărătească să se închine cu slujba. De unde până aci era 
tăcere, moarte, acum te asurzeau strigătele și zgomotul ce făcea mulțimea 
de oameni şi de argați mergând fiecare la lucrul său. 

Portarul se buimăcise la cele ce vedea. Nu știa încotro să-și întoarcă 
privirea și la ce să se uite mai întâi. 

Făt-Frumos şi cu domniţa ieşiră şi se arătară la lume. Mulțimea striga 
de bucurie de se auzea în cer strigătul lor, şi din fiecare gură ieşea vorbele: 
"Să ne trăiască împăratul şi împărăteasa noastră!" 

Făt-Frumos, daca se cunună cu fata, se așeză în scaunul împărăției și-și 
tocmi oştile, boierimea și prostimea cum ştia el în legea lui. Toţi rămaseră 
mulțumiți de tocmelele lui. 

Și petrecură ce petrecură cu fericire în căsătoria lor; când, într-una din 
zile, îşi aduse aminte de tatăl său și de mumă-sa, și se întristă că nu ştia 
nimic de căpătâiul lor. 

Împărăteasa băgă de seamă întristarea lui, şi ca unul ce-i era drag 
foarte, nu voia, vezi, să-l vadă nici o clipă de ochi măcar fără chef. Prinse a- 


l întreba. Iară dacă îi spuse, ea îl îndemnă să se ducă să-și aducă părinţii, şi 
să trăiască cu toţii la un loc ca în sânul mă-sii. 

Făt-Frumos asta şi voia. Şi totuşi nu se îndura să-și lase soția singură. 
Ştia el, biet, ce va să zică singurătatea. Dară întețindu-l și încingându-l 
dorul de părinţi, hotărî să se ducă. 

Înainte însă de a pleca, împărăteasa, soția lui, îi dete un inel, ce zicea că 
îl are de la moși, de la strămoși, și îi spuse că are puterea, când îl scoate din 
deget, se uită la dânsul și doreşte, să se facă un palat cum seamăn pe lume 
să nu aibă. Îi dete și pe vizitiul curţii, om vechi, credincios şi iute la slujbă, 
care să nu se dezlipească de stăpânul său, nici cât ai da în amnar. 

Aşa căpuit şi pregătit de drum, plecă spre satul unde trăiau părinţii lui, 
după ce-și luă ziua bună de la împărăteasa, de la boieri şi de la ostași. 
Drumul îi era să treacă pe la împărăţia lui Sefer împărat, pe la ţara zânelor 
şi Dumnezeu mai ştie pe unde. 

Trei ani și trei luni și trei zile ţinu călătoria până să ajungă la satul 
părinţilor lui. Și trecând pe la împărăţia lui Sefer împărat, l-a întâmpinat 
dregătorii curţii și l-a petrecut cu dragoste. Și trecând şi pe la ţara zânelor, 
acestea se întreceau care de care să-i arate mai multă cinste şi să-l petreacă. 

Daca ajunse la satul părinţilor săi, trase butca dinaintea bordeiului. 
Tată-său şi mă-sa nu-l cunoscură. El daca văzu aşa, ceru să-l găzduiască. 
Bătrânii priimiră, şi-şi cerură iertăciune că nu pot să-i dea mai mult decât 
ceea ce au, adică bordeiul lor. El se învoi şi mase acolo. Peste noapte se 
scoală, iese afară binișor şi, uitându-se la inel, îi arătă că doreşte să se facă 
un palat înfricoșat în locul bordeiului aceluia. 

N-apucă să isprăvească bine de gândit, şi mi se ridică, neiculiță, nişte 
palaturi măreţe, împodobite cu de toate frumuseţile, cu grădini falnice, cu 
izvoare limpezi, de să te tot fi uitat la dânsele și să nu te saturi. Dară 
încămite pe dinăuntru? Aci e aci. Cămările, lăviţile, aşternuturile, numai 
scumpeturi. 

Când se deșteptară a doua zi unchiașul și cu baba şi se văzură muiaţi 
numai în aur se speriară. Se frecau la ochi și se uitau în toate părţile, și nu le 
veneau a crede ochilor lor. Li se păreau că visează. 

Atunci intră Făt-Frumos la dânșii, îi scoase din uimirea în care căzuseră 
şi se descoperi, spuindu-le că el este fiul lor cel răpit, şi că a ajuns împărat. 

Când auziră de unele ca acestea, unchiașul și baba muriră și înviară de 
bucurie. Apoi îl luară şi îl pupară și pe o parte și pe alta: iară el le sărută 
mâinile. 


Îndată se făcu zvon în sat că unchiașul şi baba se procopsiră fără ştirea 
lui Dumnezeu, și alerga lumea după lume ca să vază cu ochii lor minunea. 

Ajungând și la urechile stăpânului moșiei acest zvon, se duse și el de 
văzu palaturile şi rămase cu ochii zgâiţi. Acest om era pizmătareţ şi zăcaş la 
inimă. Nu voia, vezi, nici în ruptul capului, să-l întreacă alţii, nici în 
bogăţie, nici în procopseală. 

Se duse, deci, acolo, să se încredințeze prin sine însuşi de această 
minune, și daca văzu pe Făt-Frumos, ar fi poftit dumnealui să-l ginerească, 
fiindcă avea trei fete. 

Pofti pe Făt-Frumos, ca să vie şi el pe la dânsul p-acasă, ca să lege 
prietenie. Făt-Frumos, cu inima curată și fără nici o vinovăţie într-însul, se 
duse, de! de datorie. Acolo, daca îl văzură, stăpânul moşiei aduse vorba de 
căsătorie, şi-i spuse că ar fi bun bucuros să-i dea pe oricare va voi el să ia 
din fetele lui. 

Făt-Frumos le spuse curat că el este însurat, și că are de gând să se 
întoarcă la nevastă peste puţin. Ba încă le spuse şi cu ce putere făcuse 
palaturile alea frumoasele daca îl întrebară. 

Pizmătareţul de stăpân al moșiei plănui atunci cu fetele sale, cum să 
facă să fure inelul din degetul lui Făt-Frumos. Pentru aceasta, nu trecu 
multe zile, și poftiră pe Făt-Frumos la masă la dânșii ca să se chefuiască şi 
să petreacă împreună, căci, ziceau ei, mai avea-vor zile să se mai vază au 
ba? 

Făt-Frumos, fără să-i plesnească prin cap ce plănuiseră ei, se duse. 
După ce se chefuiră mâncând și bând cât le cerură inima, când fură să se 
scoale de la masă zăcașul de proprietar ceru să le mai dea câte un pahar să 
bea, la botu calului, cum se zice. În paharul ce dete lui Făt-Frumos, 
amestecă, fără să ştie el nişte buruieni adormitoare. 

Cum bău, îl și fură Aghiuţă. Căzu într-o amorţeală soră cu moartea. 
Capul îi bănănăia într-o parte şi într-alta, de parcă își rupsese junghetura. Îl 
luară, deci, binişor, îl puseră într-un pat, şi acolo rămase până a doua zi. Pe 
când dormea el dus, îi scoaseră inelul din deget și îl ascunseră. 

A doua zi daca se deşteptă Făt-Frumos, îi fu ruşine de ceea ce făcuse. El 
se căia şi se căina cum de să facă el fapte de care nu mai făcuse în viața lui, 
să-şi bea adecă şi simțţirile. El socotea, vezi, că a băut ca un nemernic, şi d- 
aia se îmbătase aşa. 

Cum se deşteptă se şi duse acasă fără să bage de seamă că îi lipseşte 
inelul din deget. Acasă daca ajunse, ia palatul de unde nu e. Pierise ca şi 


când n-ar fi mai fost, iar în locul lui găsi iarăși bordeiul părinţilor lui. Se 
mai căi el o toană de neghiobia ce făcuse, dar acuma prinde orbul, scoate-i 
ochii, povestea ăluia. 

Se hotărî dară să se întoarcă la împărăţia lui, să nu se mai întâlnească cu 
niște asemenea oameni răi la suflet. El zise și părinţilor lui să meargă cu 
dânsul, să trăiască ca în rai. Dară ei se mulțumiră a le rămânea oasele în 
sătuceanul în care se născuseră, şi poftiră fiului lor o viaţă lină și fără de 
supărări diavolești. 

Bietul Făt-Frumos, trist că-și pierduse inelul, trist că părinţii săi nu 
voiesc a merge să trăiască cu dânsul, sta cu capul rezemat pe mână și se 
gândea cum să facă ca toate să-i iasă înde bine. Când, deodată, se 
înfăţişează înainte-i vizitiul ce-i dase împărăteasa. 

— Ce ai, stăpâne, de eşti așa trist, fără să te mângâi? 

Au doară priimit-ai niscaiva ştiri rele de la împărăție? 

— Ba ştiri rele de la împărăție n-am priimit, dragul meu. Dară iacă, iacă, 
iacă ce mi s-a întâmplat. 

Şi-i spuse tot, din fir până-n aţă. 

— la lasă, stăpâne, nu te mai mâhni așa pentru atâta lucru de nimic. 

— Ce stai tu de vorbeşti, omule? Apoi de nimic lucru iei tu că am pierdut 
inelul, aşa sculă rară? Şi de puţin lucru socotești tu că este a mă despărţi de 
părinţi fără să mai nădăjduiesc a-i vedea? 

— Ba nu, stăpâne; dară ia să ne înțelegem la cuvinte. 

Părinţii împărăției tale, daca nu vor să vie să trăiască pe lângă d-ta, poţi 
să-i faci să trăiască bine și aci, lăsându-le o sumuliță bunicică de bani, de 
care ai, mulţumită Domnului, destui. Cât pentru inel, apoi împărăteasa 
doamna noastră a avut de grije și pentru aceasta. La plecare, ea mi-a dat 
acest inel, cu poruncă strașnică ca să ţi-l dau numai atunci când voi vedea 
că mâhnirea umblă să te biruie. Şi tocmai acum mi se pare că e timpul. 
Poftim! 

Și îndată scoțând din sân un inel, ca și celălalt de frumos, i-l dete, mai 
adăogând a zice că inelul acesta are darul, ca, uitându-te la el și dorind, 
îndată se va înfățișa înaintea dumitale doi arapi, cari vor face orice le vei 
porunci. 

Tocmai atunci trecea p-acolo şi stăpânul moşiei, cel cu pricina, într-o 
căruță cu patru telegari, mergând în treaba lui. 

Făt-Frumos, cum luă inelul în mână, se uită la el, și pofti să iasă cei doi 
arapi. Îndată se pomeni cu doi arapi negri ca fundul ceaunului, că stau 


dinaintea lui, ageri şi sprinteni ca nişte pardoși. 

— Ce porunceşti, stăpâne? ziseră ei. 

— Să-mi luaţi pe chir ăla care trece în căruţă și să nu-l slăbiți până nu va 
scoate inelul ce mi-a tras din deget mişeleşte. 

Vezi că el pricepuse că beţia aia d-atuncea nu fusese lucru curat; dară n- 
avusese ce-și face capului, d-aia şi tăcuse din gură. 

Unde mi se repeziră, neiculene, ăi arapi, ca niște zmei și ca niște lei 
paralei, de nu-i puteai ajunge cu praştia! Într-o clipă fură acolo, şi unul 
apucă caii de dârlogi și mi ţi-i opri ca pe ei, și altul apucă pe pizmătareţul de 
stăpân al moşiei de piept, şi cât te-ai şterge la ochi, fu și dat jos; şi unde mi 
ţi-l începură a-l răsuci și a-l buchisi înfundat, de-ţi era mai mare mila de 
dânsul. 

Dacă îi cerură arapii inelul, el tăgăduia ca un nemernic. Se pusese 
diavolul călare pe inima lui şi nu-l lăsa nicidecum să scoaţă inelul la iveală. 
Dară ce credeţi că arapii mi-l lăsară numai aşa, cu una, două? Nici să vă 
gândiţi. 

ÎL luară din nou la tărbăceală. Umbla prin mâinile lor, de la unul la altul, 
ca o minge. Îl mai făţuiră, îl mai trudiră, îl luară din nou la rapanghele, și-l 
mai dară căţeaua, de credeai că se pierde prin mâinile lor, şi, ca să spuie, 
nici cât. 

Dacă văzură arapii aşa, că se încâinase și nu vrea să dea inelul, îl puseră 
jos, unul îl ţinea și altul scoase un cuţit de la brâu, îl dete pe masat, şi se 
făcea că vrea să-l jupoaie de viu. 

Văzu ăla că nu e glumă, că-i sta viaţa numai într-un fir de aţă, şi ca să 
scape de moarte, spuse că la el este inelul și-l scoase de-l dete arapilor. 

Ar fi voit oamenii lui, vizitiul și argatul, să sară să-şi scape stăpânul din 
mâna arapilor. Dar cine se putea apropia de dânșii? Numai câte un brânci le 
da aceştia, şi se duceau peste cap, de se sculau schilozi. 

Făt-Frumos privea și creştea carnea pe el de mulțumire, când vedea că 
freacă ridichea becisnicului de zăcaș, după cum i se cuvenea. 

Priimindu-și inelul Făt-Frumos, îl băgă în deget lângă cellalt, şi se 
hotărî a se întoarce înapoi la împărăţia sa. Dete părinţilor lui vro două, trei 
pungi de galbeni, fiindcă nu voiră a merge cu dânsul, se găti de drum, se 
urcă în butcă şi porni. 

Dară când se despărţiră? Plângea şi lemnele și pietrele de jalea 
unchiașului și a babei. Vezi că pricepură ei că n-are să se mai vază. Poate că 
în cer, dar aci pe pământ, de leac! 


Și se duse, şi se duse Făt-Frumos cale lungă depărtată, care de aci 
înainte se gătește, basmu mai frumos grăiește, se duse până ajunse la o 
poiană frumoasă, de marginea căreia curgea un râuleţ. Aci îşi căută el loc de 
popas. Fie, că-l şi găsise, căci era o frumuseţe de nu te îndurai să te 
depărtezi de dânsa. 

Licheaua de stăpân al moşiei, nici una nici alta, voia cu dinadinsul să 
aibă pentru dânsul inelul lui Făt-Frumos și mai multe nu. Se luă după 
dânsul, şi cugeta că, mai cu marghiolii, mai cu şoalda, mai cu prefăcătorii, 
să înșele pe Făt-Frumos și să-i dea pui de giol la inel. 

Daca văzu Făt-Frumos că vrea să poposească, se opri şi el mai cât 
colea, după un mărăciniș, şi aşteptă până să adoarmă. 

Făt-Frumos, nici că se gândea la niște astfel de mișelii, el întinse pe 
pajiște niște scoarțe scumpe ce le avea, se așeză pe dânsele, mâncă și se 
culcă. Vizitiul lui cel credincios stătu de pază o bună bucată de timp, şi daca 
văzu că nici apele nu se mai mișcă, şi fiind şi ajuns de osteneala drumului, 
puse și el capul jos şi-l fură somnul. 

Când văzu că amândoi dorm duşi, ăla ieși din crâng binișor, și pâș, pâş, 
ca o mâţă când pândește la șoareci, se apropie încetișor de Făt-Frumos, îi 
trage inelele din deget și p-aici ţi-e drumul. 

Iară daca se sculă Făt-Frumos şi văzu că-i lipsesc inelele, crezu că 
vizitiul i le-o fi luat, ca să le puie bine, de teamă să nu le piarză dormind, și- 
| întrebă. Vizitiul răspunse că, Doamne fereşte! nu i le-a luat el. Acum 
înţelese că vreun fur i le-a şters și se întristă, nevoie mare. 

Așa supărat, porunci de înhămă caii la butcă şi porni. El nu ştia ca cine 
să i le fi luat, şi n-avea pe cine apuca de ele. Şi mergând el așa și ciudindu- 
se şi frământându-se de mâhnire, se gândea ca se să răspunză el 
împărătesei, când l-o întreba de inele. Nu-i venea lui, vezi, o dată cu capul, 
să-l crează neştine că este neharnic, mototol şi adormit. 

Tocmai pe când părerea de rău îl ajunsese şi mai și decât până aci, erau 
trecând printr-o pădure mare şi deasă. Dodată auzi niște balauri de lăutari 
trăgând din viori, de gândeai că mănâncă foc, şi din ce în ce se apropiau. Nu 
trecu mult şi iată că lăutarii trecură pe lângă butca lui Făt-Frumos, tot 
cântând, şi-i deteră bună-ziua. 

Făt-Frumos le mulțumi și prinse a-i întreba: 

— Dară de unde veniţi, bre, oameni buni, și unde vă duceţi? 

Lăutarii răspunseră: 

— Ne ducem să cântăm la nunta împărătesei tale. 


— Cum să cântaţi la nunta împărătesei mele? întrebă Făt-Frumos, căruia 
îi sări inima de frică. 

— Apoi, să vezi dumneata. Un împărat din vecinătate, văzând că este 
atâta diastimă de vreme de când ai plecat şi nu te-ai mai întors s-a sculat cu 
oaste asupra împărăției tale, ca să silească pe împărăteasa a lua de soț pe 
fiul său. Împărăteasa s-a împotrivit foarte, și de două ori s-au lovit oștile şi 
de două ori acel împărat a fost biruitor. În cele din urmă, nici împărăteasa 
nu mai trăgea nădejde c-o să te întorci. Și de milă, ca să nu se mai 
prăpădească orașele şi satele şi atâta sumedenie de oaste, s-a înduplecat a 
asculta cererea împăratului, și mâine le este nunta. 

— Cum se poate una ca asta? 

— Iaca, se poate și se prea poate. Dară fiindcă te întorci, şi daca voieşti 
să ajungi înaintea nunţii, lasă-ţi butca să vie pe urmă, și tu aideți cu noi. 

Făt-Frumos n-așteptă să-i mai zică încă o dată. Se dete binişor jos din 
butcă, și porni cu lăutarii la drum. Unul din lăutari îl luă în cârcă, şi când își 
făcu vânt, se aruncă drept în slava cerului, și mergea ca vârtejul. Ar fi voit el 
să meargă ca gândul, dară îi fu teamă să nu plesnească fierea în Făt-Frumos. 

Odată începu Făt-Frumos să strige: 

— Stăi, mă, să-mi iar căciula, că mi-a căzut din cap. 

— Ce stai dumneata de vorbeşti? Las-o încolo, la nevoile, căciula, că ea 
acum o fi cale de şase luni de departe, să mergi cu piciorul până acolo, unde 
a căzut ea. 

Și mai merse ce mai merse și se coborâră la scara palatului împărăției 
sale. 

Aci daca ajunse, împărăteasa și toţi boierii şi toată oastea ieşiră întru 
întâmpinarea lui. După ce-și dară bun-găsit şi bun-venit, îi povestiră cum 
împăratul vecin s-a sculat cu război asupra lor, cum oastea lui a spart oastea 
împărăției lui de două ori, și cum se gătesc pentru a treia lovire. 

Apoi împărăteasa îi spuse că ea a făcut acele meşteşuguri cu lăutarii, ca 
să-l aducă mai curând, că ştie cum a pierdut inelele și ce-a păţit. 

Pe când vorbeau încă, iacă un curier că se înfățișează înaintea lor și dă 
împărătesei inelele cu pricina și împăratului căciula ce-i căzuse din cap. 

Ea îi spuse că doi din acei lăutari ce a văzut el în pădure a avut porunca: 
unul să-l aducă pe dânsul, şi altul inelele. 

Împăratul se veseli o toană; dară era supărat foarte cum de să 
îndrăznească vecinul lor împărat să se scoale cu război asupra împărăției 
sale. 


Şi auzind gloatele de venirea lui Făt-Frumos veneau droaie să se scrie 
la oaste. Se sculară, deci, cu mic cu mare, şi făcu oaste ca frunza şi ca iarba. 
Făt-Frumos le tocmi și le învăţă cum să meargă la război. Şi-l ascultau 
gloatele, că-l iubeau nevoie mare. D-apoi boierii? Nu se lăsau nici ei mai 
prejos. Vezi că şi el era drept, îndurător și viteaz. 

Pornind la război cu o silă aşa de mare și de grozavă sparse împărăţia 
vecinului lor cutezător. Prinse în război şi pe acel împărat vrăjmaș, 
împreună cu fiul său, și îi aduse de-i tăiară dinaintea împărătesei. 

Apoi întinzând coprinsul său și asupra acelei împărăţii și mai puind la 
cale toate cum să ajungă supușii săi să fie fericiţi, se puse pe trai, şi trăiră 
veac de om nesupăraţi de nimeni. 

Iară eu încălecai p-o şea etc. 


Voinicul cel fără de tată 


A fost odată ca niciodată etc. 

A fost un împărat ş-o împărăteasă. Ei aveau numai o fată şi o păzea ca 
lumina ochilor lor. Ea n-avea voie să iasă nici până în grădină fără dădaca 
ei. Aceasta o ţinea de aproape şi n-o scăpa din vedere nici cât ai da în 
cremene. Fata, tot șezând la fereastră, vedea pe un june fluieră-vânt de colo 
până colo. Într-o zi uitându-se la el, o văzu și el şi, ţintind ochii în ochii ei, 
ea simţi un fior, apoi ca o scânteie de foc o arse ceva la inimă. Se trase fata 
de la fereastră și spuse dădacă-sei ce i se întâmplă. Atunci dădaca ei îi zise: 

— Ci ca fugi şi d-ta de la fereastră! Ce tot te zgâiești şi te uiţi la toți d- 
alde taie câinilor frunză. 

Nu trecu mult și fata începu a nu se simţi bine. Pasămite luase în 
pântece, fără ştirea lui Dumnezeu. Spuse dădacă-sei. Aceasta se da de 
ceasul morţii de ciudă, cum de să se întâmple una ca asta, fără să ştie fata de 
bărbat. Frica ce le coprinsese pe amândouă era de nepovestit. 

— Ca ce o să zică tată-tău acum când va afla, se văieta dădaca, ce o să-i 
răspunz eu, când mă va întreba? 

— Cum o să mă înfățișez eu acum înaintea tată-meu cu borţul la gură, 
zise și fata, când numai unul Dumnezeu știe cât sunt de nevinovată? 

Și în adevăr că tată-său era un om aspru. Nu le-ar fi iertat o dată cu 
capul. 

Se duseră, deci, și povesti împărătesei toată întâmplarea, şi se rugară de 
dânsa, ca să intre ea la împăratul cu mijlocire de iertare. 

Când auzi împărăteasa de cele ce se întâmplase, se luă cu mâinile de 
păr. Ea zicea că este peste poate ca să rămâie cineva însărcinată din vedere. 
Vezi că ea ştia cum merg lucrurile în lume. Și la o minune ca aceasta nici că 
se aștepta. 

Lucrurile nu puteau rămânea mult timp acoperite. Împărăteasa, de silă, 
de milă, fu nevoită a spune împăratului toată şiretenia. 

Când auzi împăratul de astă năpastă, se făcu foc mânie. Răcnea ca un 
leu: 

— Cine să fie acel neomenit carele mi-a necinstit perii cei albi ai 
bătrâneţelor mele? Cu moarte să se omoare. În furci să-l atârne. Praf şi 
pulbere să se aleagă de capul lui! 

Împărăteasa îl luă cu binişorul şi-l mai domoli olecuță. 


Vezi că el nu punea crezământ pe spusele fiicii sale şi ale dădacei. El 
ştia că astfel de întâmplare nu se mai auzise. După ce dojeni cu dojană 
împărătească pe dădacă, oropsi pe fie-sa cu urgie. Porunci de făcu o 
corăbioară, puse pe fată într-însa, și lângă ea cinci pâini și un urcioraş cu 
apă, şi îi dete drumul pe gârlă spre a se duce unde mila Domnului o va 
scoate. 

Mergând corăbioara pe apă, ea se ruga lui Dumnezeu cu zdrobire de 
rărunchi ca să o scoaţă la liman bun, ca unul ce cunoaște nevinovăția ei, şi 
ca pe una ce nu se ştia la sufletul ei cu nici o prihană. 

Câteva zile se bălăbăni ea așa cu valurile apelor. În ziua a treia îi veni 
ceasul nașterii, și făcu un dolofan de copil ca un îngeraș. Biata femeie! căci 
n-avu ea nici un ajutor omenesc în ziua necazului, decât suferinţele ei, şi 
alinător pe Dumnezeu! se mângâia oarecum în sufletul ei că se ştia 
nepângărită. 

Și vrând Dumnezeu cu dânsa, corăbioara, într-una din nopţi, se opri. Ea 
simţi că corabia nu mai merge; sta pe loc. Până la ziuă, îi tâcâi inima de 
frică, neştiind pe ce ţărmuri se va fi oprit. Când se lumină, văzu că 
corăbioara poposise de marginea unei păduri. leşind la uscat cu copilaşul în 
braţe, rătăci încoa şi-ncolo prin pădure. Apoi se aşeză în scorbura unui 
copaci mare și gros ca butia. Acolo stete ea mai mulți ani, hrănindu-se cu 
ierburi și rădăcini, ori cu roadele unor copaci. Ea îşi creştea copilul cu drag. 

Ea făcu din ramurile unui copaci un leagăn în care își punea copilul 
ziua; iară noaptea nu-l depărta de la sânul ei, şi, pentru scăldătoare, se ducea 
la vadul de la albia unui pârâiaș ce curgea p-aproape d-acolo. Acoperământ 
le era cerul cu stelele; tovarăș de jucării copilului îi era florile câmpului, 
paserile cerului, flutureii și gângăniile. 

După ce se făcu mai măricel, mă-sa îl învăţă la vânat şi-i spunea cu 
lacrămile în ochi cum a fost ea crescută și cum este nevoită să-l crească pe 
dânsul. Iară el asculta și băga la cap toate cele ce îi spunea mă-sa. 

Mai mărindu-se el oleacă, începu a căta vânat mai pe departe de 
locuinţa lor. Iară într-una din zile zări un palat în depărtare. El îşi aduse 
aminte de cele ce îi spusese mă-sa despre palaturile tată-său şi i se păru că 
se cam aseamănă. Dete fuga şi spuse mă-sii ceea ce descoperise. A doua zi 
plecă cu mă-sa de mână și, ajungând la acele palaturi, mumă-sa îi spuse că 
acelea nu sunt ale tatălui ei; dară că tot cam așa sunt și ale împăraţilor din 
lume. 


Mai trecu ce mai trecu şi mai mărindu-se și dânsul, într-una din zile, 
ducându-se iarăși la vânat, cum, cum, el se pomeni iarăși dinaintea acelui 
palat; cu toroipanul la spinare, el îşi luă inima în dinţi şi intră în curte. 
Pasămite palatul acela era al unor zmei. Flăcăiandrul nostru cel viteaz, 
carele nu ştia ce este frica, intră şi în palat. P-aci, p-aci era să-și iasă din 
minţi de mirare şi să-şi piarză cumpătul dând de atâtea lucruri, ce nu mai 
văzuse el în viaţa lui. Când, ce să vezi d-ta? o dată îi ieși înainte trei zmei. 
Aceştia era stăpânii palatului. Şi unde se repeziră la dânsul de pare că să-l ia 
în unghii, și cu grai răstit, dojenindu-l, îi ziseră: 

— Cum de ai cutezat, spurcatule, să ne calci casa? 

Voinicul nu zise nici cârc! ci, aducând toroipanul, mai iute decât 
fulgerul, păli pe unul la dreapta, pe altul la stânga, de nu știură de unde le 
veni trăsnetul, și îi culcă la pământ. Și nici că se mai mișcară din loc, 
fiindcă îi lovise cu nădejde. 

Al treilea zmeu, văzând cum merge treaba, pieri dinaintea lui ca o 
nălucă, şi se duse de se ascunse în pivniță. Văzu el că nu poate da piept cu 
un asemenea viteaz, și se hotărî a-i purta sâmbetele. 

Voinicul de românaș, în dârdora luptei, nu băgă de seamă ce se făcu al 
treilea zmeu. Aşteptă ce aşteptă și daca văzu că nu mai vine nimeni, el se 
întoarse, luă pe mumă-sa, o duse în acele palaturi și se aşeză acolo. 

Umblând din cămară în cămară, dete peste armele zmeilor şi se minună. 
Mă-sa îi spuse că văzuse în casa tatălui său asemenea arme, și îi arătă cum 
se întrebuinţează. Îi prinse bine, căci văzu că îi merge mai lesne la vânat. 
Acum începu a săgeta la căprioare și la ciute, căci până acum vâna numai 
păsărele cu laţul, şi îi era cu greu. 

Ajunsese ca el să fie tare şi mare în pădure. Nu era cine să-i stea 
împotrivă. De multe ori nu venea cu zilele p-acasă. 

Într-una din zile, zmeul ieşi din pivniţă şi veni milogindu-se la muma 
voinicului ca să-și facă pomană cu el să-l priimească la curtea ei, căci zicea 
el că pribegește nu știu de cât timp orbăcăind prin acel bunget de pădure. 
Spuse că un nenorocit carele se rătăcise, umblând după vânat, şi da laudă 
Domnului că l-a învrednicit a mai da peste fiinţe de oameni. 

Ea, biet, care ştia ce este necazul și lipsa, își plecă urechea la 
rugăciunile cele viclene ale zmeului și, făcându-i-se milă de nenorocirile 
lui, îi făgădui că va vorbi fiului ei de dânsul. 

Cum veni fiul său de unde era dus, ea îi spuse toată șiretenia 
nenorocirei omului ce năzuia la mila lor, şi îl rugă să aibă milă de ticăloşia 


lui, căci, zicea ea, nu știm cum ne va mai aduce și pe noi Dumnezeu. 

Voinicului îi păru bine de astă întâmplare, mai cu seamă, gândea el, că 
va fi barim o slugă în curte care să ţie de urât mă-sii, în lipsa lui, şi să-i dea 
ajutor în trebile casei. 

Nu-l cunoscu că este zmeu, când îl văzu, atât de bine ştiu procletul a se 
schimba. Îi spuse ce are de făcut și îl primi să şează la curtea lui. 

Multele lipsuri, multele necazuri, multa mâhnire ce suferise mama 
viteazului și dorul cel mare de ţara ei, iară mai cu seamă suferinţele ei când 
se gândea la rușinea ce rămăsese asupra numelui său în casa părinților ei, ea 
fiind nevinovată, o făcu de lâncezea și se topea d-a-n picioarele. Văzând-o 
zmeul aşa searbăd şi tot fără voie-bună, se încumetase într-una din zile, pe 
când voinicul era la vânătoare, și o întrebă, dară se prefăcu că vorbeşte cu 
sfială: 

— Cum bag de seamă, stăpână, nu prea ţi-e bine? 

— Nu mi-e bine, mă băiete, căci mi-e dor d-alde tata şi d-alde mama, și 
de ţara mea. Vezi că eu sunt fată de împărat, şi pentru o năpaste ce a căzut 
pe capul meu pribegesc de sunt atâți mari de ani. 

— Eu ştiu un leac pentru boala dumitale, stăpână; dară n-are cine se duce 
să-l aducă. 

Și îi spuse o sumedenie de minuni ce făcuse leacul ce zicea că ar fi bun 
pentru ea. 

Când se întoarse de la vânătoare fiul ei, ea îi spuse că auzise de la sluga 
lor, cum că de va mânca mere din mărul roșu se va face sănătoasă. 

El fu bucuros că auzise un leac care să facă pe mă-sa sănătoasă, şi se 
hotărî a se duce tocmai acolo să-i aducă leacul. Îşi luă ziua bună şi plecă. 

Dar încotro s-apuce? căci nici nu mai auzise până atunci de aşa ceva. 
Apucă și el într-un noroc spre răsărit şi, mergând prin desișurile pădurii, 
zări un palat mai frumos decât acela în care şedeau ei. Se duse drept acolo. 
Aci locuia o zână măiastră. Cum o văzu, îi căzu cu drag. Dară măiastra, 
ieșindu-i înainte, îl priimi după cum i se cuvenea, îl băgă în palat și îl omeni 
ca pe un oaspe. 

Din una, din alta, se înţeleseră la cuvinte. Vezi că, măre, aceasta era 
scrisa lui. El nu mai văzuse până atunci alt chip de muiere, decât p-al mă- 
sii. Ș-apoi era atât de frumoasă și de gingaşe, ca o floare! 

Ea încă avea la ce se uita la el; căci era un brad de românaș. 

El se uitase acolo la dânsa. Când îşi aduse aminte că el plecase să aducă 
mume-sei mere de la mărul roșu, voi să o zbughească. Dară zâna măiastră îl 


opri și-l întrebă unde se duce. 

Voinicul îi spuse din fir până în aţă toată șiretenia. Zâna pricepu 
viclenia zmeului și tăcu. Apoi îl îndreptă ea spre locul acela cu mărul roșu, 
şi-l și învăţă cum să facă ca să ia merele. 

După ce-și luă ziua-bună și de la măiastră şi-i făgădui că se va întoarce 
pe la dânsa, porni; și aide, aide, merse cale lungă și mai lungă, până ce, 
trecând ţări şi mări, ajunse la o grădină ocolită numai de trandafiri. Intră 
înăuntru şi dete peste mărul roșu, carele era sădit în mijlocul grădinei. El 
cercă a se alătura de pom, dar pomul îi zise: 

— Nu te apropia de mine, voinice, că îţi vei pierde viaţa și e păcat de 
dânsa. 

Flăcăiașul, ce nu ştia de frică, îi răspunse cum îl învățase zâna: 

— Nu te teme, pom oropsit, că te voi curăța de omizi şi de uscături. 

Și după ce-i tăie uscăturile și îi luă omizile, culese trei merişoare ca cele 
din rai şi se întoarse înapoi. Ajungând în pădure, dete pe la zâna. Aceasta 
cum îl văzu, îl priimii cu bucurie, îl puse într-o cămară să se odihnească 
niţel, şi până una, alta, îi schimbă merele și îi puse altele în locul lor. Când 
se sculă voinicul, se grăbi a se întoarce la mă-sa cu slujba făcută. Luă deci 
merele şi porni. 

În vremea aceasta, procletul de zmeu se linguşea pe lângă mama 
băiatului și, cu ispite şi cu marghiolii, umbla să o dea în cap să se 
planisească lui. Ea, biet, nu ştia unde bate diavolul de zmeu. Nu cunoștea la 
sufletul ei ce sunt ispitele şi cursele dragostei, şi prin urmare nu da nas 
spurcatului să se întinză. Ea ştia una şi bună: se topea de dor după fiul său, 
după părinţii ei și după ţara în care se născuse. Când o căutai, era cu ochii 
scăldați în lacrămi. 

Cum văzu pe fiu-său, săltă de bucurie. I se păru a înviora olecuţă. 
Mâncă din merișoarele ce-i aduse, şi i se păru bune. 

După ce mai trecu, ea căzu iarăși în piroteala de mai-nainte. 

Voinicul, văzând că sănătatea mă-sei tânjeşte, nu ştia ce să-i mai facă 
spre a o mai înveseli. Iară dracul de zmeu atât de harnic se arăta în ale 
slujbei, încât n-apuca să iasă bine vorba din gura voinicului, şi el o ghicea; 
apoi se făcea luntre și punte, ca să-i îndeplinească voile. Voinicul băgă el de 
seamă tragerea de inimă ce avea sluga spre a-i sluji cu credinţă, şi nu se căia 
de loc că l-a priimit la curtea sa, ba încă începuse a-l privi cu ochi buni. 

Într-una din zile, pe când voinicul era cu voie-bună, zmeul se apropie 
de el şi, cu grai milogit, îi zise: 


— Stăpâne, cunosc iubirea ce ai pentru mămulița d-tale. Lâncezeala de 
care pătimește, mie nu-mi prea place. De vei vrea să mă asculţi, nu vei 
greşi. 

— Ştii tu ceva leacuri? spune, că te ascult. 

— În ţara de unde sunt eu, oamenii pătimași de asemenea boală fac tot ce 
se poate de aduc apă vie și apă moartă de la munţii ce se bat în capete. 
Această apă este leacul cel mai bun. Te văz că eşti un mare viteaz și am 
credință în sufletul meu că d-tale îţi va fi mai uşor decât altora a o aduce. 

N-apucă să isprăvească vorba şi viteazul se duse la mă-sa. Fiind acolo, 
el îi zise: 

— Mamă, te văz tot galeşă, și te pierzi d-a-n picioarele. Mă duc, mamă, 
să-ţi aduc leacuri. La munţii ce se bat în capete este apă vie şi apă moartă. 
Tocmai acolo mă voi duce, să-ţi aduc apă de aceea. 

— Nu te duce, dragul mamei; mila Domnului este cu noi; de va vrea el 
să fiu bolnavă, măcar orice fel de apă îmi vei aduce, în deșert va fi. Nu mă 
mai lăsa singură. Destul mi-a ros rărunchii singurătatea. Mângâierea mea 
acum tu eşti, fătul meu, de voi mai fi lipsită şi de dânsa, voi pieri. 

— Fii bărbată, mamă, ţine-ţi firea până mă voi întoarce, şi ai să fii veselă 
şi sănătoasă ca piatra, după ce vei bea apă vie. 

Nu fu cu putință a-l ţine. Se găti şi plecă. În cale dete și pe la zâna 
măiastră. Din una, din alta, veni vorba că se duce în călătorie, și-i şi spuse 
unde se duce. 

Zâmbi zâna când auzi şi văzu urcioarele ce-i dase zmeul. Nu zise însă 
nimic care să-i dea vro bănuială, ci îi dete două borcane, cu care să ia apă 
mai în grabă, şi îl învăţă cum să facă. Îi zise că tocmai la amiazi, când va fi 
soarele în cruci, să înalțe o prăjină şi în vârful ei să puie o mahramă roşie. 
Munţii or căta la ea cu ochii bleojdiţi; iară el, până s-or deştepta ei din 
buimăceală, să se repează iute a lua apă cu borcanele din ambele fântâne. Îi 
păru mult bine voinicului pentru învăţătura ce-i dete. Apoi luându-și ziua- 
bună, plecă. Merse, merse, merse, până ce, după o călătorie silită, ajunse la 
locul cu pricina. 

Făcu precum îl învățase zâna; iară el, d-a-n călarele, se repezi printre 
munţi și umplu borcanele. Când fu a se întoarce, munții prinsese de veste că 
oarecine a luat apă din fântână, şi începu a se bate iarăşi în capete. Tocmai 
atunci și voinicul se întorcea. Și daca nu se grăbea a ieși mai iute, acolo îl 
prăpădea. Scăpă însă cu faţa curată. Numai coada calului o apucă și acolo 


rămase de jumătate. De atunci, vezi, este calul cu coada jumătate de came și 
jumătate de păr. 

Când se întoarse acasă, dete iarăși pe la zâna. Ea, ca şi de la rând, îl 
rugă să se dea niţel odihnei; şi în acel timp îi schimbă apa, puindu-i alta în 
locul celei ce adusese el. 

Sculându-se după somn, luă borcanele cu apă și veni acasă. 

Atâta îi fuse mă-sii, ca să-l vază. Nu ştia ce mai făcea de bucurie. ÎL 
săruta şi p-o parte şi pe alta. Apoi după ce bău din apa ce-i aduse, ei îi păru 
că mai prinse niţel suflet. Vorbă să fie! Ea nu băga de seamă, vezi, că 
bucuria pentru vederea fiului său o face să fie oarecum mai sprintenă. 

Zmeul se da de ceasul morţii când îl văzu că s-a întors cu isprava 
făcută. El (îşi) bătuse capul mult şi bine să dea în cap pe fata împăratului, în 
lipsa fiului său, dară toate mrejele lui rămăseseră de râs; căci ea nu dete în 
clapca în care o împingea spurcatul. Ea nu-și putea da seamă de ce tot 
umblă el pe lângă dânsa cu șoșele, cu momele. Nici că visa despre ce avea 
de gând procletul de zmeu. 

Pasămite zmeului îi era frică să se ia la luptă pe faţă cu voinicul. Ci 
voia să-l piarză prin viclenie, şi apoi să-şi bată joc şi de mă-sa, ca să-și 
izbândească pentru moartea fraţilor săi. 

Dară nu-i ajută Dumnezeu. 

Voinicul din când în când mergea la vânătoare, și da și câte o raită pe la 
zâna. Nu trecu mult şi băgă de seamă că mă-sa nu se îndreptează, ci 
găinează şi se topeşte de pe picioare. Se întrista în inima lui când vedea că 
nu-i dă înde bine şi că nu-i poate da nici un ajutor. 

Pacostea de zmeu băgă de seamă că voinicul se frământă cu firea pentru 
sănătatea mă-sii, se apropie de dânsul într-o zi şi-i mai zise într-o doară; 
căci se temea spurcatul a-l mai îndemna. Teama lui era să nu se deştepte 
voinicul și să-i ghicească cugetele lui cele viclene. 

— Am auzit şi eu, stăpâne, pe când eram copil, că oamenii mari când 
sunt pătimași de lângezeală și copiii când bolesc de boală câinească se 
tămăduiesc de va mânca un purcel de la scroafa de sub pământ. Mi se rupe 
inima din mine când văz pe buna mea stăpână cum i se stinge viaţa din sine. 
Dară nici pe d-ta nu te îndemn a te duce, căci mare primejdie va cădea pe 
capul aceluia ce se va cerca a fura purcelul, de nu va izbuti. 

— Nu sporovăi mai mult, îi răspunse voinicul, eu nu ştiu ce este 
primejdie şi frică. 


Numaidecât și puse la cale cele de trebuință pentru o călătorie mai 
lungă. Mă-sii îi spuse că se duce la vânătoare. Plecă și dete și pe la zână, 
căreia îi spuse ce avea de gând să facă. El ştia, vezi, că sfaturile ei îi 
prinsese mult bine. 

Zâna, după ce îl învăță cum să facă să izbutească, îi dete un săpun, un 
pieptene și o perie, ca să-i fie de slujbă. El plecă și merse, merse, până ce 
ajunse la o pădure deasă și întunecoasă, de abia putea să răzbească. Bâjbâi 
el p-acolo până ce dete de ghizuina scroafei. Cum să se apropie el? Căci 
ghizuina era încongiurată de buşteni și de rascote, de nu se putea atinge nici 
pasăre măiastră. 

Voinicul făcu precum îl învățase zâna. Săpă un şanţ adânc până ce 
ajunse sub culcuşul scroafei. Intră acolo şi aşteptă până ce veni scroafa să se 
culce. Purceii erau toți în păr la ugerul scroafei și sugeau. Mai-nainte de a 
răsări luceafărul porcilor, cânt toți porcii se deşteaptă, adormiţi fiind purceii 
cu ţâţa în gură, voinicul băgă mâna binișor și apucă un purcel, dar așa de 
binișor îl apucă și așa de uşor îl trase, încât scăpă ţâţa din gură fără să simţă. 
îl apucă numaidecât de bot ca să nu guiţe, și p-aici ţi-e drumul. 

Dracul de scroafă băgă de seamă că o ţâță i se răcește. Se deșteptă și 
văzu că un purcel îi lipseşte. Se luă după voinic. Și cu toate că telegarul 
voinicului era un zmeu de cal, scroafa îl ajunse. Când văzu că are să-l 
înhaţe cu colții ei, voinicul aruncă săpunul. Atunci unde se făcu un noroi 
cleios şi puturos, de ţi se scutura carnea de pe tine. Calul fugea de da cu 
burta de pământ. 

Scroafa făcu ce făcu, se zvârcoli prin ăl noroi şi se tărbăci de nu o mai 
cunoșşteai, scroafă e, ori ce dracu e. Scăpă din nomol şi se luă după voinic. 
Într-o clipă îl ajunse. Când văzu zorul, voinicul aruncă pieptenele. Și unde 
se făcu un zid nalt, nalt, d-a curmezișul drumului ei, de nu fu cu putinţă să-l 
sară. Atunci scroafa se puse cu colții săi și sparse zidul, făcând o gaură 
numai cât putea ea să treacă. Și să te ţii după dânsul. 

Daca văzu voinicul că scroafa iară s-a apropiat, aruncă şi peria. Deodată 
se făcu o pădure naltă şi deasă, de nu se putea strecura nici pui de pasăre. 
Cum văzu una ca asta, scroafa se puse și roase, şi roase la copaci, până ce-și 
făcu drum, și după dânsul! până ce, când fu a-l ajunge, voinicul intrase în 
curte la zâna. Aceasta ieşi numaidecât, întinse mâna și strigă: 

— Înapoi, scroafă ruşinoasă, şi teme-te de urgia tatălui meu! 

Când îi auzi glasul, scroafa rămase încremenită și plină de ruşine se 
întoarse. Mergea şi se tot uita îndărăt; pare că tot nu-i venea a crede ceea ce 


văzuse şi auzise. 

Se culcă și de astă dată niţel voinicul, ca să se odihnească, iară zâna îi 
schimbă purcelul, puindu-i altul în locul lui. După ce se deşteptă, se 
întorcea la mă-sa cu voie-bună, de isprava ce făcuse. 

Venea, nene, cu căciula într-o parte, cu purcelul în braţe şi cântând din 
frunză. 

Când iată că se întâlneşte cu trei inşi. Pasămite era Vântul, Căldura și 
Gerul. El îşi luă căciula din cap, şi cu multă plecăciune îi zise: 

— Noroc bun să dea Dumnezeu, nea Vântule. 

— Cale bună, dragul meu, îi răspunse Vântul. 

— Da ce, mă, numai Vântului te ploconești? îi zise Căldura. Nu ştii tu 
oare că eu pot să las o zăpușeală și o arşiță, de să fiarbă maţele din tine? 

— Nu-mi pasă de nimic, răspunse voinicul, numai Vântul să-mi bată. 

— N-ai auzit tu oare de mine, mă, îi zise şi Gerul, că eu am putere să dau 
un frig şi o geruială peste tine, de să îngheţe maţele în tine. 

— Habar n-am, răspunde şi el, numai Vântul să nu-mi bată: 

Și încet, încet, ajunse acasă. Când îl văzu alde mă-sa și auzi peste câte 
prăpăstii a dat, muri şi învie de bucurie că-l mai văzu o dată în carne și 
oase. 

Îi dete de mâncă purcelul; dară ea mărturisi că nu vede nici o uşurare. 

Să înnebunească zmeul de ciudă! Văzu el că nu poate altfel să răpuie pe 
voinic, decât prin viclenie. Căta deci vreme cu prilej ca să-și puie în lucrare 
cugetul său cel nelegiuit. 

Într-o zi când voinicul se întorsese de la vânat şi era ostenit peste 
măsură, se culcă în grădină la umbra unor trandafiri. Zmeul dete peste 
dânsul și-l făcu bucăţi, bucăţi, cu paloşul pe care îl purta totdauna ascuns la 
dânsul. Și ca să nu bage de seamă mă-sa, puse toate bucăţelele în dăsagi, le 
aşeză pe cal şi, dând câteva bice calului, îl dete pe poartă afară. 

Calul fusese al zânei. Ea îl dedese în dar voinicului când fu a se duce la 
mărul roșu. El acum, dacă se văzu gonit, alergă drept la stăpână-sa. Ea, cum 
îl văzu viind fără stăpânu-său, pricepu că trebuie să fie vreo drăcie la 
mijloc. Se dete jos, şi ce văzu se spăimântă. Luă deci desagii, îi aduse în 
casă la ea şi luă bucăţică cu bucăţică, os cu os, şi le așeză una lângă alta, 
fiecare la locşorul lor. După aceea turmă apă moartă peste dânsele. Ele se 
închegă, lipindu-se una de alta; pielea se făcu la piftia, întrupându-se. ÎI 
stropi și cu apă vie și se însufleți; dară mut și surd. Atunci îi dete să 


mănânce un măr de care adusese el şi îi veni grai. Luă și purcelul scroafei 
de pe sub pământ și îl făcu să-i guiţe la urechi și îi veni auz. Atunci zise: 

— Dară greu somn dormii, soru-mea. 

— Greu, frăţioare; şi ai fi dormit cât lumea şi pământul, de nu erau 
măiestritele lucruri ce tu ai adus pentru mă-ta; iară eu le-am oprit și ţi-am 
pus altele în locul lor. 

Atunci îi spuse cine era duşmanul care voise să-l răpuie. Şi ca să se 
încredinţeze de adevărul celor spuse de dânsa, îi dete putere să se facă 
porumbel şi să se ducă să vază cum zmeul chinuieşte și pe mă-sa. Voinicul 
se făcu porumbel și ajunse într-un suflet la casele unde şedea mumă-sa. 

Când colo, ce să vază? Se frecă la ochi ca să se încredinţeze de sunt 
aievea cele ce i se înfățișa, sau năluciri. 

Zmeul, carele cu șoşele, cu momele nu putuse da în cap pe muma 
voinicului şi a se planisi lui, acum o pusese la chinuri. O legase cu o 
frânghie de mătase roșie, o ţinea nemâncată și cu ochii în soare. El voia să o 
omoare tocmai când voinicul ajunse în chip de porumbel. Se dete de trei ori 
peste cap, cum îl învățase zâna, și se făcu om cu sabia goală în mână. Și cât 
ai zice mei, făcu mici fărâme pe necuratul de zmeu, bala dracului. Scăpă pe 
mumă-sa de la chinuri, şi, viind zâna, îi dete de bău niţică apă vie. Cum 
bău, văzu că se însufleţeşte şi se simte voioasă ca un om plin de sănătate. 

Apoi voinicul se însoţi cu zâna, şi trăiră câte trei un trai plin de fericire 
şi de îngăduință până la adânci bătrâneţe. 

Iară eu încălecai p-o şea etc. 


Zâna munţilor 


A fost odată etc. 

A fost odată un împărat foarte viteaz; toate împărăţiile de prinprejurul 
împărăției sale îi cerea sfaturi: atâta era de drept și înțelept. Când se isca 
sfadă între dânșii, la acest împărat mergeau mai întâi la judecată și, cum 
zicea el, aşa se și făcea, fiindcă era judecător drept și iubitor de pace. Când 
fu aproape de bătrâneţe îi dărui Dumnezeu un fecior. Nu se poate spune câtă 
bucurie simţi împăratul când a văzut că dobândi un moștenitor. Toți 
împărații vecini i-au trimis daruri. Ei nu mai puţin se bucurau că vecinul lor, 
care îi ajuta cu sfaturi şi poveţele lui cele de mult folos, a dobândit fecior. 

După ce se mări, îl puse de învăţă carte. El era așa de silitor, încât se 
mirau dascălii de dânsul cum de învaţă așa repede. Ceea ce învăţa ceilalți 
copii într-un an, el învăţa numai într-o săptămână. Ajunsese să nu mai aibă 
dascălii ce să-i dea să înveţe. Iară tată-său scrise carte împărătească la nişte 
filosofi vestiți ca să vie să ispitească cu învăţăturile lor pe fiul său. 

La curtea acelui împărat se afla pe atunci un vânător vestit; şi, până să 
vie filosofii cei vestiți, împăratul dete pe fiu-său acestui vânător ca să-l 
înveţe meșteșugul său. 

După ce veniră filosofii, învăţă şi de la dânșii câte în lună şi în soare. 
Bucuria tatălui său era așa de mare unde vedea că fiu-său are să fie 
procopsit ca nici unul din fiii de împărați, încât se uita la dânsul ca la soare. 
Iară el de ce se mărea d-aia se făcea mai cu minte și mai frumos. În toată 
împărăţia lui și a vecinilor lui împărați, altă vorbă nu era decât de 
înţelepciunea și frumuseţea acestui fiu de împărat. 

N-ajunsese să-și răsucească mustăcioara și foile de zestre curgeau de la 
fel de fel de împărați, care voiau să-și dea fetele după dânsul, dară el nu 
voia să se însoare aşa de tânăr. 

Într-una din zile mergând la vânătoare, văzu o turturică, care tot sărea 
înaintea lui; lui îi fu milă să o vâneze; el căuta vânaturi mari, fiindcă nu se 
temea de primejdii; era vânător meşter şi viteaz. În cele din urmă, daca văzu 
şi văzu că tot îi sărea în cale, întinse arcul şi dete cu o săgeată. El se miră 
prea mult cum de nu o putu omori el, care era așa de bun vânător, ci o răni 
puţin în aripă, care, așa rănită, se duse de nu o mai văzu. Cum se duse 
turturica, simţi, nu ştiu cum, nu știu de ce, că îi tâcâia inima. 

După ce se întoarse acasă, era tot cm galeş. Împăratul văzând că 
tânjeşte fiu-său cu sănătatea, îl întrebă ce are, iară el răspunse că n-are 


nimic. 

Turturica aceea era Zâna Munţilor care se îndrăgostise de frumuseţea 
lui. Ei nu-i venea la socoteală să se arate lui aievea, ca să-i dea pricină, și d- 
aia se făcuse turturică şi îi tot sărea în cale. Nu știa însă cum să facă, cum să 
dreagă, ca să se cunoască cu fiul împăratului. 

Peste câteva zile de la întoarcerea feciorului de împărat de la vânătoare, 
o femeie săracă veni la curtea împărătească să se bage slujnică şi, fiindcă 
tocmai era trebuinţă de o găinăreasă, o primi. 

Curăţenia și buna îngrijire ce da găinilor și tuturor paserilor de la 
coteţele împărăteşti ajunsese de poveste. Împărăteasa era așa de mulțumită, 
încât în toate zilele spunea împăratului câte o vorbă bună pentru bărbăţia 
acestei femei tinere, dară săracă. Ea și începuse a se gândi la norocirea 
bietei femei. Fiul împăratului auzind atâtea vorbe frumoase despre 
găinăreasă, voi să o vază şi el. Într-o zi, când împărăteasa se duse să 
cerceteze găinile şi să vază de coteţe, merse şi fiul său cu dânsa. 

Găinăreasa, cum văzu pe fiul de împărat, îşi aruncă ochii asupră-i cu o 
căutătură așa de mângâioasă și aşa de plină de dragoste, dară cu smerenie, 
încât feciorul de împărat se fâstâci oarecum, dară își tinu firea. Simţi că 
obrajii îi arde, o sudoare rece îl trecu, şi inima începu să-i tâcâiască, de 
părea că o să-i spargă pieptul. El însuşi nu-şi putea da seama ca ce poate să 
fie istoria asta. Plecă ochii în jos, nu zise nici cârc, şi se întoarse acasă. 

Toată curtea împărătească lua în nume de bine pe această găinăreasă, 
pentru vrednicia și curăţenia ei. Ea se purta cu toate slugile cu bunăcuviinţă, 
şi nimeni nu cuteza să-i zică nici dă-te mai încolo, pentru că ea nu le da 
prilej de glumă. 

Într-acestea un fiu al unui împărat vecin, însurându-se, a fost poftit la 
nuntă şi pe acest împărat cu toată curtea lui. Împăratul plin de bucurie 
merse la acea nuntă şi luă cu dânsul și pe împărăteasă și pe fiul său. 

În ziua aceea, când era cununia fiului de împărat, la nunta căruia merse 
acest împărat cu feciorul său, găinăreasa se ceru și ea de la vătaf să o lase şi 
pe dânsa să se ducă la preumblare. Vătaful, cam râzând, îi zise: "Ce-i 
trebuie chelului? 'Tichie de mărgăritar”. Apoi o lăsă. Iară ea, înghițind 
înfruntarea, nu zise nimic şi plecă. 

Împăratul era vesel peste măsură văzând că din atâţi feciori de împărați 
şi domni al său se deosebea prin istețimea, boiul și înţelepciunea lui. Toate 
fetele de împărat ar fi voit să joace lângă el în horă. Când, deodată, vine la 


nuntă o fată îmbrăcată în niște haine cum nici una din fetele de împărat nu 
avea. 

Cosiţele ei împletite cu meșteșug și date pe spate îi atingeau pulpele și 
ea era așa de bine făcută, încât ochii tuturor rămase la dânsa. Ea cum veni, 
nici una, nici alta, se prinse lângă feciorul de împărat şi numai lângă dânsul 
juca până către seară. 

Vorbiră, râseră, îşi povestiră fel de fel de lucruri, dară cam pe sub mână, 
fiindcă-i era ruşine feciorului de împărat să râză şi să vorbească aşa înaintea 
tătâne-său şi apoi toți fiii de împărați își dau coate, căci băgaseră de seamă 
că necunoscuta tot lângă el juca. 

Feciorul de împărat nu mai era al său. Se mira însuşi de schimbarea ce 
simţea într-însul, dară nu cuteza să spuie nimănui. El își pusese în gând ca, 
la hora din urmă ce va juca, să întrebe pe această necunoscută cine era, de 
unde venea, de este fată ori măritată, și se gândea că de n-ar avea bărbat să 
o ceară de nevastă. Când, pieri ca o nălucă. 

Feciorul de împărat rămase ca un zăpăcit. Se întoarse acasă, dară cu 
gândul era tot la dânsa. Tată-său, văzându-l tot pe gânduri şi trist, nu ştia ce 
să-i mai facă să-l înveselească oarecum. Când iată că-l poftesc la altă nuntă 
de împărat, unde se şi duse cu împărăteasa și cu fiul său. 

Ca şi la cealaltă nuntă feciorul de împărat jucă cu fata cea necunoscută 
şi frumoasă, care venise și la această nuntă și se prinse în horă lângă dânsul. 
După multe întrebări, află de la dânsa că şedea tocmai înspre partea aceea, 
încotro era împărăţia tatălui său, doară căci nu-i zisese că șade chiar la 
dânsul. Atunci fiul de împărat îi făgădui să o ducă acasă, daca era singură, și 
ea priimi. Însă tocmai când era să se spargă nunta, ea pieri de lângă dânsul 
din horă. 

Se întoarseră deci acasă împăratul şi cu ai lui, însă fiul lor se topea d-a- 
n-picioarele și nimeni nu ştia din ce pricină. Deși se făcuse vâlvă că feciorul 
de împărat este îndrăgostit cu o zână, el însă se apăra înaintea tatălui său că 
nu ştie la sufletul său nimic. Toți vracii şi cititorii de stele se aduseră şi 
nimeni nu ştiu să-i ghicească răul de care suferă. Unul dintr-înșii zise că e 
teamă să nu dobândească lipici. 

Într-aceasta împăratul fu poftit la o altă nuntă de împărat, unde nu voi 
să se ducă, fiindcă inima lui nu era de veselii, ci se îngrija mai mult de fiul 
său. Dară daca văzu că fiul său atâta stăruieşte, îi făcu voia. Acesta porunci 
la niște credincioși ai săi ca să aibă pregătit la îndemână câteva cazane cu 


smoală, să le fiarbă în ziua nunţii și când va fi înde seară să aştearnă pe 
drum smoală. După ce puse la cale toate astea, se duse la nuntă. 

De cum începu hora, fata cea frumoasă și necunoscută veni ca din 
senin, și iară se prinse lângă dânsul. 

De astă dată era gătită şi mai frumos, avea niște haine de la soare te 
puteai uita, dar la dânsa, ba. Juca feciorul de împărat și se uita la dânsa ca la 
un cireş copt. Și de astă dată o întrebă şi ea îi tot răspunse cam în doi peri. Îi 
făgădui şi acum că se va lăsa să o ducă acasă. 

Când fu înde seară la hora cea mai din urmă, pieri ca o măiastră de 
lângă dânsul. 

Nu se poate spune cât de mult se mâhni el; căzu la pat şi zăcea, fără să-i 
poată ajuta cineva. Tată-său ar fi dat nu ştiu cât aceluia ce ar fi putut să-i 
tămăduiască copilul. Când iată credincioşii lui veniră cu un condur. 
Măiastra, daca se nomoli în smoală, mai bine lăsă condurul acolo decât să 
întârzie. 

Atunci [feciorul] împăratullui] trimise pe credincioșii lui să umble din 
casă în casă, şi să puie pe toate femeile să se încalțe cu acel condur, și la 
care s-o potrivi, aceea să fie soţia lui. Tată-său se învoi şi el la această 
otărâre. Se duseră deci, credincioşii lui, ocoliră toată împărăţia, cercară 
toate femeile condurul, și la nici una nu se potrivi. 

Auzind feciorul de împărat una ca aceasta se îmbolnăvi și mai rău. Apoi 
porunci ca să încerce și femeile din curtea împărătească. La nici una nu se 
potrivi. Nu mai rămase decât găinăreasa, pe care o uitaseră; dară 
împărăteasa, aducându-și aminte de dânsa, îi porunci să se încalţe și ea cu 
condurul. Când îl trase la călcâi, pare că fu de acolo. Era turnat pe piciorul 
ei. Ea începu a se văicăra şi a tăgădui că nu era condurul ei. Feciorul de 
împărat cum auzi, porunci să i-o aducă, şi cum o văzu strigă: 

— Asta este, mamă. 

Ea, deşi tagăduia, dar înteţită de rugăciunile împăratului, ale 
împărătesei și ale fiului lor, în cele din urmă mărturisi că ea este stăpâna 
condurului. 

După ce îi povesti că este zână măiastră, că îl îndrăgostise de când îl 
văzuse la vânat, că el rănise o turturică, şi că acea turturică era ea, şi daca 
nu s-a arătat lui aşa cum este a fost că, de va lua de bărbat un om de pe 
pământ, toată puterea ei piere. Mai spuse că, spre a-l putea vedea mai 
adesea, intrase găinăreasă la dânșii și că tot ce ea făcuse era numai pentru 
dragostea lui. 


După aceea ieşi la scară, bătu de trei ori în palme, și iată o cărucioară, 
fără să fie trasă de cai, veni; ea își luă zestrea numai de scumpeturi dintr- 
însa, apoi, curgându-i șiroaie de lacrămi din ochi se întoarse și zise 
feciorului de împărat: 

— lată, pentru dragostea ta, mă lepăd de puterea mea cea măiastră, 
numai și tu să mă iubeşti, precum te iubesc şi eu. 

Dete drumul cărucioarei şi rămase lângă fiul împăratului, carele în scurt 
timp se făcu sănătos. Apoi făcu o nuntă d-ale împărăteştile şi după moartea 
tatălui său, rămaseră ei în scaunul împărăției, și domnesc şi astăzi daca nu 
vor fi murit. 

Încălecai p-o şea etc. 


Zâna zânelor 


A fost odată ca niciodată etc. 

A fost odată un împărat mare şi puternic, şi el avea trei feciori. 
Făcându-se mari, împăratul se gândi fel și chipuri cum să facă să-și însoare 
copiii ca să fie fericiţi. Într-o noapte, nu ştiu ce visă împăratul, că a doua zi, 
de mânecate, îşi chemă copiii şi se urcă cu dânșii în pălimarul unui turn ce 
avea în grădină. Porunci să-și ia fiecare arcul și câte o săgeată. 

— Trageţi, copii, cu arcul, le zise împăratul, şi unde va cădea săgeata 
fiecăruia, acolo îi va fi norocul. 

Copiii se supuseră fără a cârti câtuși de puţin, căci ei erau încredinţaţi 
că tatăl lor știa ce spune. 'Traseră, deci, şi săgeata celui mai mare din fii se 
înfipse în casa unui împărat vecin; a celui de al doilea se înfipse în casa 
unui boier mare d-ai împăratului; iară săgeata celui mai mic se urcă în naltul 
cerului. Li se strâmbaseră gâturile uitându-se după dânsa, și p-aci, p-aci, era 
să o piarză din ochi. Când, o văzură coborându-se și se înfipse într-un 
copaci nalt dintr-o pădure mare. 

Se duse fiul cel mare, își luă soție pe fata împăratului vecin, şi se 
întoarse cu dânsa la tatăl său. 

Se duse și cel mijlociu și se întoarse şi el cu o soțioară mândră și 
frumoasă. 

Se duse și cel mic. Cutreieră lumea până ce ajunse la pădurea cea mare 
unde se lăsase săgeata lui. Bâjbâi el și orbăcăi p-acolo prin bunget, până ce 
dete de copaciul în care se înfipsese şi săgeata lui. Acest copaci era nalt și 
gros și bătrân, de când urzise Dumnezeu pământul. Se încovrigă el de 
dânsul, şi se urcă până ce ajunse de se agăță de o ramură. Și din ramură în 
ramură, când atârnat cu mâinile, când cu picioarele încrucișate şi încleştate, 
ajunse până în vârf. Acolo puse mâna și-și luă săgeata. Se dete jos cu 
sufletul plin de obidă şi de mâhnire, socotind că este sec de noroc, căci, se 
gândea el, ca ce era să găsească în acel copaci? 

Nu-i fu destul că nu-și aflase acolo pe scrisa lui, nu-i fu destul că făcuse 
atâta cale în deşert, se mai pomeni, când vru să plece de lângă copaci, că se 
agaţă de spinarea lui o bufniță. Hâţ în sus, hâţ în jos, bufnița să se ducă din 
spinarea lui, ba. Îl înhăţase, drăcoaica, cu ghiarele, ca o gaiță spurcată, și 
nu-l slăbea nici cât ai da în cremene. 

Mai se suci, mai se învârti să scape de pacoste, și nu fu nici un chip. 
Daca văzu şi văzu, se hotărî și el a se duce acasă cu saxanaua în spinare şi o 


luă la drum. În cale, băgă de seamă că alte şase bufniţe se ţineau după 
dânsul. Merse el, biet, cu alaiul după dânsul, și potrivi ca să ajungă acasă 
noaptea, spre a nu se face de râsul dracilor de copii. 

Cum intră în cămara unde locuia dânsul în palaturile tătâne-său, cele 
şase bufniţe se așezară careşi pe unde; iar cea d-a şaptea bufniță, care se 
încleştase de spinarea lui, se așeză în pat. 

Mai stătu, bietul flăcău, se mai socoti, se mai gândi, mai plănui, şi în 
cele din urmă găsi cu cale să le lase în pace, să vază unde are să iasă această 
întâmplare. Mai cu seamă că acum se cotorosise de saxanaua din spinare. 

Și cum era și rupt de osteneală de atâta călătorie și de atâta tevatură ce 
avu pe drum, adormi, cum puse capul jos, de parcă l-ai fi lovit cu mechea în 
cap. 

A doua zi, ce să-i vază ochii? Lângă dânsul în pat, o zână așa de 
frumoasă, de amuţea și nu știu cine când o vedea; iară la capetele patului lor 
şase roabe, una mai frumoasă decât alta. Mai văzu, într-un colț al cămărei, 
şapte piei de bufnițe, aruncate una peste alta. 

Se miră tată-său, se miră mumă-sa de așa frumuseţe şi gingășie, ce nu 
mai văzuseră de când erau ei. 

Ziua de nuntă a fratelui celui mai mare viind, se duse și fiul ce mic la 
împăratul, însă singur, căci nu putea să ia şi pe zână, măcar că era să-i fie 
logodnică. Când, se pomeni cu dânsa că se prinde în horă lângă dânsul. Nu 
mai putea de bucurie, când o văzu. Se fălea, nene, cât un lucru mare, căci 
alta ca dânsa nu se găsea în toată împărăţia lor şi a vecinilor. Toţi nuntașii 
rămaseră cu ochii bleojdiţi la dânsa. Iar ceilalți fii de împărați și domni cari 
erau poftiți la nuntă dedeau târcoale roabelor ce venise cu zâna, și care de 
care umbla să se prinză în horă lângă dânsele. Și astfel se veseliră până 
seara. La masă, zâna se așeză lângă fiul cel mic al împăratului. Mâncară și 
se chefuiră până la miezul nopţii. Apoi se duseră fiecare la ale sale. Fiul cel 
mic al împăratului se duse în cămara lui. Zâna după dânsul. Se culcară şi 
dormiră ca nişte împărați ce erau ei. Când se sculă dimineaţa şi văzu pieile 
de bufniță tot acolo, îl apucă un cutremur de scârbă, aducându-și aminte de 
cele ce păţise de la dânsele. 

Se făcu şi nunta fiului de al doilea al împăratului. Fiul cel mic se duse 
la nuntă iarăși singur, și iară se pomeni cu zâna că vine, şi nici una, nici alta, 
top! se prinse lângă dânsul în horă. Creştea inima într-însul de bucurie și de 
fală, mai cu seamă când vedea pe ceilalți fii de împărați și de domni că le 
lăsa gura apă la toți după o aşa bucăţică. Ei, vorba ăluia, în pofida 


căpșunelor, mâncau foile. Îşi scoteau şi ei focul jucând în horă cu roabele 
zânei. Seara iară se puseră la masă. 

Fiului celui mic al împăratului, ce-i dă lui dracul în gând, se scoală de 
la masă, se duce în cămara lui, ia pieile de bufniţă şi le aruncă în foc, apoi 
vine și se așează la masă din nou. 

O dată se făcu o tulburare între mese. Și iată de ce. Una din roabe 
strigă: 

— Stăpână, suntem în primejdie! 

Alta zise: 

— Stăpână, mie îmi miroase a pârlit! Este prăpădenie de noi. 

Iară ea răspunse: 

— Tacă-vă gura, tocmai acum la masă v-aţi găsit și voi să voribiţi 
secături? 

Nu trecu însă mult și mai zise și a treia: 

— Stăpână! nu e scăpare, suntem vândute mișelește. 

În aceeaşi vreme, şi dânsa strâmbă niţel din nas. Pasămite îi venise și ei 
miros de pârleala pieilor. Și deodată sculându-se cu toatele de la masă, se 
făcură șapte porumbei. Apoi zâna zise fiului celui mic de împărat: 

— Ai fost nerecunoscător. Cu bine te-am găsit, cu bine să rămâi. Până nu 
vei izbuti să faci ce n-a făcut om pe lume, să nu dai cu mâna de mine. 

Se înălţară, deci, în slava cerului şi îndată pieriră din ochii lui. 

În deşert mai rugară mesenii pe fiul împăratului să şează la masă, în 
deșert îl îndemnară părinţii să nu-și mai facă inimă rea, căci el rămăsese cu 
ochii după porumbei și nu se mai puse la masă. 

A doua zi până în ziori plecă să-și găsească logodnica. El simţea bine 
acum că fără dânsa nu mai putea trăi. Îşi luă ziua bună de la părinţi şi de la 
frați şi o porni în pribegie. 

Trecu dealuri, văi, colnice, străbătu păduri întunecate și de picior 
neumblate, dete prin smârcuri şi lacoviște, și de urma porumbeilor săi nu 
putu da. Se frământa cu firea voinicul, cerceta, căuta, întreba; dară nici o 
ispravă nu-mi făcea. Cu inima înfrântă, cu sufletul zdrobit de mâhnire, şi cu 
dogorul dragostei într-însul, umbla ca un zmeu și ca un leu paraleu, dară 
toate în deșert. Uneori îl bătea gândurile să-și facă seama singur, să se dea 
de râpă, ori să-și sfărame capul de colții de piatră de prin munţi; dară parcă 
îi spunea inima că odată, odată, o să se sfârșească toate necazurile sale, și 
deodată își venea în sine, şi se punea din nou pe drum, mai cu hămicie şi 


mai tare în credință că cine caută cu amăruntul și cu stăruinţă trebuie să 
găsească și gândul să și-l izbândească. 

Rupt de oboseală și de zdruncinare, se dete niţel la umbră într-o vâlcea, 
să se mai odihnească oleacă. Și stând el acolo, îl fură somnul. Deodată se 
deşteptă, auzind o gârâială de graiuri omenești, şi sări drept în sus. Ce să 
vezi dumneata? Trei draci se certau de făceau clăbuc la gură. Se duse la 
dânșii cu pieptul înainte şi le zise: 

— Cearta fără păruială, ca nunta fără lăutari. 

— Se lovi ca nuca în perete și vorba ta, iacă, răspunseră ei. Dară noi nu 
ne certăm, ci numai ne sfădim. 

— Şi pentru ce vă sfădiți voi? îi întrebă el; căci gălăgia ce faceţi voi, 
mort d-ar fi cineva şi tot îl deşteptați. 

— Uite, avem de moştenire, de la tata, o pereche de opinci, o căciulă și 
un bici, şi nu ne învoim între noi, care ce să ia din ele. 

— Şi la ce sunt bune bulendrele pe care vă sfădiţi voi? 

— Când se încalță cineva cu opincile, trece marea ca pe uscat. Când 
pune căciula în cap, nu-l vede nici dracul, măcar de i-ar da cu degetul în 
ochi. Iară când va avea biciul în mână și va trosni asupra vrăjmașilor săi, îi 
împietreşte. 

— Aveţi dreptate să vă sfădiți voi, mă. Căci una fără alta, aceste bulendre 
nu fac nici două cepe degerate. lacă ce-mi zice mie gândul, de veţi voi să 
mă ascultați, să vă fac cu dreptate omenească. 

— Te ascultăm, te ascultăm, răspunseră dracii într-o glăsuire, spune-ne 
cum, și vom vedea. 

— Vedeţi voi cei trei munţi ce stau în faţa noastră? Să vă duceţi fiecare 
în câte unul, şi cine va veni mai curând, după ce vă voi face eu semn, ale lui 
să fie toate astea. 

— Că bine zici d-ta! Așa vom face. Bravo! iacă ne-am găsit omul carele 
să ne facă dreptate. 

Și îndată o rupseră d-a fuga dracii, tulind-o înspre câte un munte. 

Până una, alta, voinicul puse opincile în picioare, căciula în cap şi luă 
biciul în mână. Când ajunseră dracii în vârfurile munţilor și aşteptară să le 
facă semnul, fiul cel mic al împăratului trăsni de trei ori cu biciul în faţa 
fiecărui drac, și îi împietri acolo locului. Apoi o luă și el la drum în treaba 
lui, unde îl trăgea dorul. 

Abia mai făcu vro zece pași şi văzu pe sus un stol de şapte porumbei. Îi 
urmări din ochi până ce îi văzu în ce parte de loc se lăsară. Într-acolo deci și 


dânsul își îndreptă cărările pentru care se ostenise atâta mare de vreme. 

Trecu mări, pâraie şi ape mari ca pe uscat, mai cutreieră ţări și pustiuri, 
până ce ajunse la un munte mare, mare, al cărui vârf da de nori. Aci văzuse 
el că se lăsase porumbeii. Se puse a se urca pe dânsul, și, din văgăună în 
văgăună, din stei de piatră în colţi, din râpă în râpă, cățărându-se când pe 
muchi, când pe coame de munţi, ajunse la o peşteră. Intrând acolo, rămase 
ca lovit de trăsnet când văzu niște palaturi ca de domn și așa de măiestrit 
lucrate, cum nu se văd pe pământul nostru. Acolo locuia logodnica lui, zâna 
zânelor. Cum o văzu primblându-se prin grădină cu roabele după dânsa, o și 
cunoscu. Un copilaş de drăguleţ se ţinea după zână, alerga, se zbenguia 
printre flori, şi tot striga pe zâna ca să-i arate câte un fluturel. Pasămite zâna 
rămăsese grea când zburase de la masă. Și acesta era copilul lor. 

Nu mai putea de bucurie fiul cel mic al împăratului. Îi venea să dea 
fuga, ca un dezmetic, să ia copilașul să-l sărute. Dară își luă seama, nu care 
cumva să se sperie. Pe dânsul nu-l vedea nimeni, căci era cu căciula în cap. 

Începu a da înde seară, şi el nu ştia cum să se arate. În cele din urmă 
auzind că pofteşte la masă pe zâna, se duse și el și se aşeză între dânsa și 
între copilașul lor. Aduseră bucate. El mânca ca un lup flămând, căci nu mai 
ținea minte de când nu mâncase el legumă fiartă. Zâna se mira cum de se 
sfârşeşte bucatele așa de iute. Porunci de mai aduse. Dară și acele se fituiră 
într-o clipă. 

Între acestea, el ridicându-și niţel căciula dinstre partea copilului, acesta 
îl zări şi odată strigă: 

— Uite tata, mamă! 

— 'Tată-tău, dragul meu, nu va da peste noi până nu va săvârşi o faptă 
năzdrăvană, răspunse mă-sa. 

El îşi trase iute, iute, căciula pe ochi şi începu iarăşi a mânca, de părea 
că se bat lupii la gura lui. După ce sfârşi şi aceste bucate, zâna, coprinsă de 
mirare, porunci să se mai aducă, ca să fie din destul. 

Fiul împăratului se mai arătă copilaşului încă o dată, plin de bucurie că 
fiul său îl cunoscu. 

Copilul iarăşi spuse mă-si; și aceasta iarăși îl ţinu de rău, vezi că nu-i 
venea ei a crede să fi făcut bărbatu-său niscai fapte minunate, prin care să 
poată ajunge la dânsa. Ea știa că pe acolo nici pasăre măiastră nu calcă. 
Copilul tăcu, căci tată-său îşi trăsese căciula pe ochi numaidecât. 

Mai mâncă până ce se isprăvi şi aceste bucate. Mânca, nene, și nu se 
mai sătura. Nemaiavând ce să mai aducă la masă, zâna începu a cârti că nu 


mai rămăsese şi pentru roabe. Când iată copilul că strigă iarăși: 

— Mamă! zău că este tata. 

— Dară unde este, mă? ce tot aiurezi tu? 

— Ba nici aiureală, nici nimic. Uite-l, este colea lângă mine, uite-l, mă ia 
în braţe. 

Se sperie zâna când auzi. Dară el nu o lăsă până în cele din urmă fără să 
se arate, ca să nu-i vie ceva rău. Și luându-și căciula din cap, zise: 

— lată-mă şi eu. Tu n-ai vrut să crezi pe fiul nostru când ţi-a spus că m-a 
văzut. Eu n-am ştiut ce să crez când am văzut scârboasele alea de piei, ci 
am socotit că fac bine, dându-le focului, ca să vă scap pe voi de ele. 

— Aşa am fost noi ursiți să pătimim, răspunse zâna. Lasă acum cele 
trecute uitării, şi spune-mi cum ai izbutit de ai ajuns până aici. 

Și după ce-și povesti toate întâmplările, și tot ce păţi, se îmbrăţişară, 
sărută copilul şi rămase acolo cu toţi. El stărui de dânsa să iasă la lume, și 
ea îl ascultă. Se întoarseră deci cu toţii la împăratul, tatăl voinicului, şi 
acolo făcu o nuntă de se duse vestea în lume. 

Împăratul acela îmbătrânind, toată boierimea și tot poporul aleseră pe 
fiul său cel mai mic de împărat, pentru că era român verde, întreg la minte 
şi drept la judecată; şi trăiră și împărăţiră în fericire, de le rămase numele de 
pomenire în vecii vecilor. 

Iară eu încălecai p-o şea etc. 


Cuprins 


Aleodor împărat 

Balaurul cel cu şapte capete 

Broasca ţestoasă cea fermecată 

Băiatul cel bubos și ghigorțul 

Cei trei frați împărați 

Cele douăsprezece fete de împărat și palatul cel fermecat 
Cele trei rodii aurite 

Ciobănașul cel isteţ. sau si Iele blendei 


a 5 


anu: SCRIE 

Fata cu pieze rele 

Fata de împărat și fiul văduvei 
Fata moșului cea cuminte 
Fata săracului cea isteață 
Făt-Frumos cel rătăcit 
Făt-Frumos cu carâta de sticlă 
Făt-Frumos cu părul de aur 
George cel viteaz 

Greuceanu 

Găinăreasa 

Hou n Împărat 


pal cel năzdrăvan şi Făt- TE 
Numai cu vitele se scoate sărăcia din casă 


Pasărea măiastră 

Porcul cel fermecat 

Poveste ţărănească 

Praslea cel a si rnale de a aur 


T TERN fiul aa. şi pi cra 
Voinicul cel cu cartea în mână născut 
Voinicul cel fără de tată 


Zâna munţilor 


Zâna zânelor 


